1. ⵍⵇⵉⵚⵜ ⵏ ⵙⵉⵏ ⵉⴼⵔⵅⴰⵏ ⴷ ⵢⴰⵜ ⵜⵖⵥⵏⵜ. ⵉⵍⵍⴰ ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ ⴷ ⵢⴰⵜ ⵜⵎⵖⴰⵔⵜ. ⵍⵍⴰⵏ ⴷⴰⵔⵙⵏ ⵙⵉⵏ ⵉⴼⵔⵅⴰⵏ, ⵢⴰⵏ ⵓⴼⵔⵓⵅ ⴷ ⵢⴰⵜ ⵜⴼⵔⵓⵅⵜ. ⴰⵔ ⵉⴼⵜⵜⵓ ⴱⴰⴱⴰⵜⵙⵏ, ⴰⵔ ⵉⵜⵜⵚⵢⵢⴰⴹ. ⴰⵔ ⴷ ⵉⵜⵜⴰⵡⵉ ⵙⵏⴰⵜ ⵜⵙⴽⵯⵔⵉⵏ ⵉ ⵡⴰⵙⵙ. ⴰⵔ ⴰⴽⴽⴰⵏ ⵢⴰⵜ ⵉ ⵉⴼⵔⵅⴰⵏ, ⴰⵔ ⵛⵜⵜⴰⵏ ⵢⴰⵜ ⵙ ⵙⵉⵏⵉⵜⵙⵏ. ⴰⵢⵍⵍⵉⵖ ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵖⵉⵔ ⴰⴷ ⵜⵊⵍⵓⴷ ⵉⴼⵔⵅⴰⵏ ⴰⴷ, ⵓⴽⴰⵏ ⴰⵔ ⵏⵛⵜⵜⴰ ⵢⴰⵜ ⵜⵙⴽⴽⵓⵔⵜ ⵉ ⵢⴰⵏ ⴳⵉⴳⵏⵖ. " ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: " ⵎⵍⵉⵃ! " ⵉⴼⵜⵓ ⴱⴰⴱⴰⵜⵙⵏ, ⵉⵏⵏⴰ ⵉ ⵉⴼⵔⵅⴰⵏ ⴰⵏⵏ, ⵉⵏⵏⴰ ⴰⵙⵏ: " ⵕⵡⴰⵃⴰⵜ, ⴰ ⵓⵍⴰⴷⵉ, ⴰⴷ ⵜⵃⵡⵡⵚⵎ! " ⵉⴼⴽⴰ ⴰⵙⵏ ⵜⵓⵎⵎⴰⵥⵜ ⵏ ⵍⴳⵔⴳⴰⵄ ⵉ ⵢⴰⵏ. ⵉⴼⵜⵓ, ⵉⵎⵓⵏ ⴷⵉⴷⵙⵏ, ⴰⴷ ⵜⵏ ⵉⵊⵍⵓ. ⴰⵔ ⵉⴼⵜⵜⵓ ⴱⴰⴱⴰⵜⵙⵏ, ⵉⵣⵡⵓⵔ ⴰⵙⵏ, ⴰⵔ ⵜⴼⵜⵜⵓ ⵜⴼⵔⵓⵅⵜ ⴳ ⵜⵖⵔⴷⵉⵏ ⵏⵏⵙⵏ. ⴰⵔ ⵜⵙⵔⵓⵙ ⴽⵓⵍⵍ ⵍⵅⵍⴼⵜ ⵙ ⵢⴰⵜ ⵜⴰⵍⴳⵔⴳⴰⵄⵜ. ⵉⴼⵜⴰ ⴷⵉⴷⵙⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵍⵅⵍⴰ. ⵉⵏⵏⴰ ⴰⵙⵏ: " ⵛⵡⵡⵕⴰⵜ, ⴰ ⵓⵍⴰⴷⵉ, ⵖⵉⴷ, ⴰⵔ ⴷ ⵓⵔⵔⵉⵖ! " ⴳⴳⴰⵡⵔⵏ ⵖⵉⵏⵏ, ⴰⵢⵍⵍⵉⵖ ⵉⵍⴽⵎ ⵍⵎⵖⵔⴱ. ⵜⵏⵏⴰ ⴰⵙ ⵜⴼⵔⵓⵅⵜ: " ⵔⵡⴰⵃ, ⴰ ⴳⵯⵎⴰ, ⴰⴷ ⵏⴼⵜⵓ ⵙ ⵜⴳⵎⵎⵉ. " ⵣⴰⵢⴷⵏ, ⵜⴰⴱⵄⴰⵏ ⵍⴳⵔⴳⴰⵄ ⴰⵢⵍⵍⵉⵖ ⵍⴽⵎⵏ ⵜⵉⴳⵎⵎⵉ. ⴽⵛⵎⵏ ⵜⵉⴳⵎⵎⵉ, ⵏⵏⴰⵏ ⵉ ⴱⴰⴱⴰⵜⵙⵏ: " ⵎⴰⵏⵉ ⴳ ⴰⵖ ⵜⴼⵍⴷ? " ⵉⵏⵏⴰ ⴰⵙⵏ: " ⴰ ⵓⵍⴰⴷⵉ, ⵎⴰⵜⵓⵏ ⴰⴷ ⵉⵢⵉ ⵉⵏⵏⴰⵏ ⴰⴷ ⴽⵯⵏ ⵊⵍⵓⵖ! " ⵜⵏⵏⴰ ⴰⵙ: " ⵡⴰⵅⵅⴰ, ⴰⵙⴽⴽⴰ ⵔⴰⴷ ⵏⴼⵜⵓ! " ⴰⵙⴽⴽⴰ ⵍⵍⵉ ⴼⵜⴰⵏ ⴷ ⴱⴰⴱⴰⵜⵙⵏ ⵙ ⵢⴰⵏ ⵍⵅⵍⴰ. ⵉⵏⵏⴰ ⴰⵙⵏ ⴱⴰⴱⴰⵜⵙⵏ: " ⴳⴳⴰⵡⵔⴰⵜ ⵖⵉⴷ, ⴰⵔ ⴷ ⵉⵜⵜⵃⵔⵔⴰⴽ ⵓⵥⵕⵓ ⴰⴷ; ⵓⴽⴰⵏ ⵓⵔⵔⵉⵖ ⴷ! " ⴳⴳⴰⵡⵔⵏ ⵉⴼⵔⵅⴰⵏ ⴰⵏⵏ ⵜⵍⵜ ⵉⵢⴰⵎ, ⵓⵔ ⴷⴰⵔⵙⵏ ⵎⴰⴷ ⵛⵜⵜⴰⵏ. ⵜⴽⵛⵎ ⵏⵏ ⵙ ⵢⴰⵏ ⵉⴼⵔⵉ, ⵜⴰⴼ ⵏⵏ ⴳⵉⵙ ⵢⴰⵜ ⵜⵖⵥⵏⵜ. ⵜⴰⴼ ⵜⵜ ⵉⵏⵏ ⴰⵔ ⵜⵙⴽⴰⵔ ⴰⵖⵔⵓⵎ. ⵜⴰⵖⵥⵏⵜ ⴰⵏⵏ ⵜⵄⵎⴰ. ⴰⴷ ⵓⴽⴰⵏ ⵜⵙⴽⵔ ⵜⴰⵏⴳⵓⵍⵜ, ⵜⴰⵙⵉ ⵜⵜ ⵜⴼⵔⵓⵅⵜ. ⵍⵍⵉⴳ ⵜⵓⵙⵉ ⴰⵖⵔⵓⵎ ⵉⴳⴳⵓⵜⵏ, ⵜⵓⵔⵔⵉ ⵙ ⴷⴰⵔ ⴳⵯⵎⴰⵙ, ⵜⵏⵏⴰ ⴰⵙ ⵉ ⴳⵯⵎⴰⵙ: " ⴰⵎⵥ ⴰⴷ ⵜⵛⵛⴷ " ⵛⵛⵉⵏ ⴰⵖⵔⵓⵎ ⴰⵏⵏ, ⴳⴳⴰⵡⵔⵏ ⴷⴰⵖ ⵜⵍⵜ ⵉⵢⴰⵎ. ⵜⵏⵏⴰ ⴰⵙ ⵜⴼⵔⵓⵅⵜ ⴰⵏⵏ: " ⵔⴰⴷ ⴼⵜⵓⵖ ⴰⴷ ⴷ ⴰⵡⵉⵖ ⴷⴰⵖ ⴰⵖⵔⵓⵎ. " ⵉⵏⵏⴰ ⴰⵙ ⴳⵯⵎⴰⵙ: " ⵔⵡⴰⵃ ⴰⴷ ⵏⵎⵓⵏ! " ⵜⵏⵏⴰ ⴰⵙ ⵜⴼⵔⵓⵅⵜ: " ⵖⵉⵍⵍⵉ ⴳ ⴰⴷ ⵜⵜⴰⵡⵉⵖ ⴰⵖⵔⵓⵎ, ⵜⵍⵍⴰ ⴳⵉⵙ ⵜⴰⵖⵥⵏⵜ: ⵔⴰⴷ ⴰⵖ ⵜⵛⵛ " ⵉⵏⵏⴰ ⴰⵙ ⴳⵯⵎⴰⵙ: " ⵖⵉⵔ ⴰⴷ ⵏⵎⵓⵏ! " ⵜⵏⵏⴰ ⴰⵙ ⵜⴼⵔⵓⵅⵜ: " ⵔⵡⴰⵃ ⴰⴷ ⵏⵎⵓⵏ, ⵡⴰⵍⴰⴽⵉⵏ ⴰⴷ ⵓⵔ ⵜⴹⵚⵚⴰⴷ! " ⵉⵏⵏⴰ ⴰⵙ ⴳⵯⵎⴰⵙ: " ⵓⵔ ⵔⴰⴷ ⴹⵚⵚⴰⵖ! " ⴼⵜⵓⵏ, ⵎⵓⵏⵏ ⴷⴰⵔ ⵜⵖⵥⵏⵜ. ⴽⵛⵎⵏ. ⴰⵔ ⵜⵜⴰⴽⵯⵔ ⴰⵖⵔⵓⵎ. ⵓⴽⴰⵏ ⴰⵔ ⵉⴹⵚⵚⴰ ⴳⵯⵎⴰⵙ. ⵜⵙⵙⴼⵍⴷ ⴰⵙⵏ ⵜⴰⵖⵥⵏⵜ. ⵜⵏⵏⴰ ⵉ ⵍⴱⴰⴱ: " ⵇⵇⵏ! ⵉⵇⵇⵏ ⵍⴱⴰⴱ. ⵜⴰⵎⵥ ⵉⴼⵔⵅⴰⵏ ⴰⵏⵏ, ⵜⵃⴹⵓ ⵜⵏ. ⴰⵔ ⴰⵙⵏ ⵜⴰⴽⴽⴰ ⴰⴷ ⵛⵜⵜⴰⵏ, ⵎⵏ ⵖⵉⵏⵏ ⴰⵔ ⵜⵏ ⵜⵜⵄⵍⴰⴼ. ⵍⵍⵉⴳ ⵊⵊⵉⵏ, ⵜⵏⵏⴰ ⴰⵙⵏ: " ⵕⵡⴰⵃⴰⵜ, ⴰⵡⵉⵢⴰⵜ ⴷ ⵉⴽⵛⵛⵓⴹⵏ ". ⴼⵜⵓⵏ ⵉⴼⵔⵅⴰⵏ ⴰⵏⵏ, ⴰⵔ ⴰⵍⵍⴰⵏ. ⵢⴰⵛⴽ ⴷ ⵙⵔⵙⵏ ⵢⴰⵏ ⵓⵜⴱⵉⵔ, ⵉⵏⵏⴰ ⴰⵙⵏ: " ⵎⴰⴷ ⴽⵯⵏ ⵢⴰⵖⵏ? " ⵏⵏⴰⵏ ⴰⵙ: " ⵜⴰⵖⵥⵏⵜ ⴰⴷ ⵔⴰⴷ ⴰⵖ ⵜⵛⵛ. " ⵉⵏⵏⴰ ⴰⵙⵏ ⵓⵜⴱⵉⵔ: " ⵉⵖ ⵜⵍⴽⵎⵎ ⵙ ⴷⴰⵔ ⵜⵖⵥⵏⵜ, ⵜⴰⵊⵊⵉⵎ ⵜⵜ ⴰⵔ ⴷ ⵜⵙⵙⵔⵖ ⴰⴼⵕⵕⴰⵏ, ⵜⵜⵃⵉⵎ ⵜⵜ ⵉⵏⵏ ⴳⵉⵙ! " ⵓⵊⵊⴰⵏ ⵜⵜ. ⵍⵍⵉⴳ ⵜⵙⵙⵔⵖⴰ ⴰⴼⵕⵕⴰⵏ, ⵜⵃⵉⵏ ⵜⵜ ⵉⵏⵏ ⴳⵉⵙ. ⵍⵍⵉⴳ ⵜⵎⵎⵓⵜ, ⴼⵜⵓⵏ, ⴰⵔ ⵜⵜⵍⵍⵉⵏ ⴳ ⴷⴷⵓⵏⵉⵜ. ⴼⵜⴰⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵍⵄⵉⵏ. ⵍⵄⵉⵏ ⴰⵏⵏ, ⵡⵏⵏⴰ ⴳⵉⵙ ⵉⵙⵡⴰⵏ, ⴰⵔ ⵉⵜⵜⴳⴳⴰ ⴰⵜⴱⵉⵔ. ⵉⴼⵜⵓ ⴳⵯⵎⴰⵙ, ⵉⵙⵓ ⴳⵉⵙ, ⵉⴳ ⴰⵜⴱⵉⵔ! ⵜⴼⵜⵓ ⵜⴼⵔⵓⵅⵜ, ⴰⵔ ⵜⵜⵍⵍⵉ ⴳ ⴷⴷⵓⵏⵉⵜ ⵡⴰⵃⴷⴰ ⵜⵜ, ⴰⵢⵍⵍⵉⵖ ⵜⵍⴽⵎ ⵜⵉⴳⵎⵎⵉ ⵏ ⵢⴰⵏ ⵓⴳⵍⵍⵉⴷ. ⵉⵥⵕ ⵜⵜ ⵓⴳⵍⵍⵉⴷ ⴰⵏⵏ, ⵉⵏⵏⴰ ⴰⵙ: " ⵖⵉⵔ ⴰⴷ ⴽⵎ ⵜⴰⵀⵍⵖ! " ⵜⵏⵏⴰ ⴰⵙ ⵜⴼⵔⵓⵅⵜ: " ⵏⴽⴽ ⵓⵔ ⵔⴰⴷ ⵉⵢⵉ ⵜⵜⴰⵀⵍⴷ ⵖⵉⵔ ⵉⵖ ⵉⵢⵉ ⴷ ⵜⵉⵡⵉⴷ ⴳⵯⵎⴰ! " ⵉⵏⵏⴰ ⴰⵙ ⵓⴳⵍⵍⵉⴷ ⴰⵏⵏ: " ⴳⵯⵎⴰⵎ ⵎⴰⵏⵉ ⴳ ⵉⵍⵍⴰ? " ⵜⵏⵏⴰ ⴰⵙ ⵜⴼⵔⵓⵅⵜ: " ⴳⵯⵎⴰ ⵉⴳⴰ ⴰⵜⴱⵉⵔ. ⵀⴰ ⵜ ⵉⵏⵏ ⴳ ⵉⴳⴳⵉ ⵏ ⵜⴳⵎⵎⵉ ⵏⵏⴽ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵖⵉⵔ ⴰⴷ ⵜ ⵉⴷ ⴰⵡⵉⵖ. " ⵉⴼⵜⵓ ⵓⴳⵍⵍⵉⴷ, ⵢⴰⵎⵥ ⵜ. ⵉⵏⵏⴰ ⴰⵙ: " ⵎⴰⵏⵉ ⴳ ⵉⵙⵡⴰ ⵓⵜⴱⵉⵔ ⴰⴷ? " ⵜⵏⵏⴰ ⴰⵙ ⵜⴼⵔⵓⵅⵜ: " ⴰⵜⴱⵉⵔ ⴰⴷ ⵉⵙⵡⴰ ⴳ ⵢⴰⵏ ⵍⵄⵉⵏ ⴳ ⵍⵅⵍⴰ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵖⵉⵔ ⴰⴷ ⵔⴰⵔⵖ ⴰⴼⵔⵓⵅ ⴰⴷ, ⴰⵔ ⴷ ⵉⴳ ⴱⵏⴰⴷⵎ. " ⵉⴼⵜⵓ ⵓⴳⵍⵍⵉⴷ ⴰⵏⵏ. ⵍⵍⵉⴳ ⵉⵍⴽⵎ ⵍⵄⵉⵏ ⴰⵏⵏ, ⵉⵍⵓⵃ ⵜ ⵉⵏⵏ ⴳⵉⵙ. ⵉⴼⴼⵓⵖ, ⵉⴳⴰ ⴰⵜⵔⵔⴰⵙ. ⵉⵏⵏⴰ ⴰⵙ: " ⵔⵡⴰⵃ ⵙ ⴷⴰⵔ ⵓⵍⵜⵎⴰⴽ! " ⴼⵜⵓⵏ. ⵍⵍⵉⴳ ⵍⴽⵎⵏ ⵓⵍⵜⵎⴰⵙ, ⵉⵏⵏⴰ ⴰⵙ: " ⵖⵉⵔ ⴰⴷ ⵜⴰⵀⵍⵖ ⵓⵍⵜⵎⴰⴽ! " ⵉⵏⵏⴰ ⴰⵙ: " ⵉⵖ ⵜⵔⵉⴷ ⴰⴷ ⵜⵜⴰⵀⵍⴷ ⵓⵍⵜⵎⴰ, ⵜⴰⵀⵍ ⵜⵜ! " ⵉⴼⵜⵓ ⵓⴳⵍⵍⵉⴷ, ⵉⵙⴽⵔ ⴰⵙ ⵙⴱⵄⴰ ⵉⵢⴰⵎ ⵏ ⵜⵎⵖⵔⴰ, ⵉⵜⴰⵀⵍ ⵜⵜ. ⴳⴳⴰⵡⵔⵏ. ⵍⵍⵉⴳ ⵉⵎⵎⵓⵜ ⵓⴳⵍⵍⵉⴷ ⴰⵏⵏ, ⴳⵉⵏ ⴳⵯⵎⴰⵙ ⵏ ⵜⵎⵖⴰⵔⵜ ⴰⵏⵏ, ⵉⴳⴰ ⴰⴳⵍⵍⵉⴷ. / / ⵎⵏ ⵖⵉⵏⵏ ⴼⵍⵖ ⵜⵏ, ⴰⵛⴽⵖ ⴷ ⵙ ⵖⵉⴷ. 2. ⵍⵇⵉⵚⵜ ⵏ ⵍⵃⵟⵟⴰⴱ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ, ⵓⵔ ⵉⴳⵉ ⵍⵎⵄⵉⵛⵜ ⵏⵏⵙ ⵖⵉⵔ ⵉⴽⵛⵛⵓⴹⵏ. ⵉⴼⵜⵓ ⵢⴰⵏ ⵡⴰⵙⵙ, ⴰⵔ ⵉⵜⵜⴽⴽⵯⵎ ⵢⴰⵏ ⵓⴳⵊⴷⵉ, ⴰⵢⵍⵍⵉⵖ ⵉⵙⴰⵡⵍ ⴽⵔⴰ ⴳ ⵓⴳⵊⴷⵉ ⵍⵍⵉ, ⵉⵏⵏⴰ ⴰⵙ: " ⵏⴽⴽ ⴱⴰⴱ ⵓⵍⵍⴰⵀ ⵓⴱⵛⵛⵕⵄ ⴷⵉⴷⴽ! ⴰⴷ ⵉⵢⵉ ⵜⴰⵊⵊⴷ! ⵎⴰ ⵉⵢⵉ ⵜⴹⴼⴰⵕⴷ! ⵓⵔ ⵉⵢⵉ ⵜⴹⴼⴰⵕⴷ ⵍⵃⵇⵇ ⵏ ⴷⴷⵓⵏⵉⵜ ⵓⵍⴰ ⵡⵉⵏ ⵍⵉⵅⵔⵜ! " ⵉⵏⵏⴰ ⴰⵙ ⵡⴰⵍⵍⵉ: " ⴰⵕⴰ, ⴼⴽ ⵉⵢⵉ ⵎⴰⴷ ⵛⵜⵜⴰⵖ, ⵓⴽⴰⵏ ⴰⵊⵊⵖ ⴽ! " ⵉⵏⵏⴰ ⴰⵙ: " ⵀⴰⴽ ⴰⵣⵔⴳ ⴰⴷ! ⵉⵖ ⴰⵙ ⵜⵏⵏⵉⴷ: ' ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⵯⴰⵏ! ', ⵀⴰⵜⵉ, ⵔⴰⴷ ⴰⴽ ⵉⵥⴹ ⴰⴳⴳⵯⵔⵏ. " ⵉⵏⵏⴰ ⴰⵙ: " ⵎⵍⵉⵃ! " ⵢⴰⵡⵉ ⵡⴰⵍⵍⵉ ⴰⵣⵔⴳ ⵙ ⵜⴳⵎⵎⵉ. ⵉⵍⴽⵎ ⵜⵉⴳⵎⵎⵉ, ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⵉⵢⵉ ⴷ ⵜⵉⵡⵉⴷ? " ⵉⵏⵏⴰ ⴰⵙ ⵓⵔⴳⴰⵣ: " ⵉⵡⵉⵖ ⴰⵎ ⵢⴰⵏ ⵓⵣⵔⴳ. ⴰⴷ ⴰⵙ ⵓⴽⴰⵏ ⵜⵏⵏⵉⴷ: ' ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⵯⴰⵏ ', ⵉⵔⴰ ⴰⴷ ⵉⵥⴹ ⴰⴳⴳⵯⵔⵏ! " ⵜⵏⵏⴰ ⴰⵙ: " ⵎⵍⵉⵃ! ⴰⵕⴰ ⵜ ⵉⴷ! " ⵜⴰⵎⵥ ⵜⵎⵖⴰⵔⵜ ⵍⵍⵉ ⴰⵣⵔⴳ, ⵜⵙⵔⵙ ⵜ ⴳ ⵡⴰⴽⴰⵍ, ⵜⵏⵏⴰ ⴰⵙ: " ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⵯⴰⵏ! " ⴰⵔ ⵉⵥⵥⴰⴹ ⵓⵣⵔⴳ ⴰⴳⴳⵯⵔⵏ, ⴰⵢⵍⵍⵉⵖ ⵜⵏ ⵢⵓⴷⴰ. ⴰⵔ ⵙⵙⵏⵡⴰⵏ, ⴰⵔ ⵜⵜⵄⵊⴰⵏⵏ, ⴰⵔ ⵙⴽⴰⵔⵏ ⴰⵢⵏⵏⴰ ⵔⴰⵏ. ⵜⴽⴽⴰ ⴰⵔ ⵢⴰⵏ ⵡⴰⵙⵙ, ⵜⴰⵛⴽ ⵉⴷ ⵙ ⴷⴰⵔⵙⵏ ⵜⴰⴼⵇⵇⵉⵔⵜ ⵜⵏⵏⴰ ⴰⵙⵏ: " ⴰ ⵕⴱⴱⵉ, ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ! " ⵜⵏⵏⴰ ⴰⵙ ⵜⵎⵖⴰⵔⵜ ⵍⵍⵉ: " ⴼⵜⵓ ⵙ ⴷⴰⵔ ⵓⵣⵔⴳ, ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⵯⴰⵏ! ' " ⵜⴼⵜⵓ ⵜⴼⵇⵇⵉⵔⵜ ⵍⵍⵉ, ⵜⵏⵏⴰ ⴰⵙ ⵖⵉⴽⵍⵍⵉ. ⴰⵔ ⵉⵥⵥⴰⴹ ⵓⵣⵔⴳ ⵍⵍⵉ. ⵜⴰⵙⵉ ⴰⴳⴳⵯⵔⵏ, ⵜⴼⵜⵓ. ⵜⴳⴳⴰⵡⵔ ⴰⵔ ⵢⴰⵏ ⵡⴰⵙⵙ ⵢⴰⴹⵏⵉⵏ, ⵜⴰⵛⴽ ⵉⴷ ⵙ ⵜⴳⵎⵎⵉ ⵏⵏⵙⵏ, ⵜⴰⵙⵉ ⴷⵉⴷⵙ ⵢⴰⵏ ⵓⵣⵔⴳ ⵣⵓⵏ ⴷ ⵓⴽⴰⵏ ⵡⴰⵏⵏ. ⵜⴰⵛⴽ ⵉⴷ ⵙⵔⵙⵏ, ⵜⵏⵏⴰ ⴰⵙⵏ: " ⵄⵍⴰ ⵕⴱⴱⵉ, ⴰ ⴰⵢⵜ ⵜⴳⵎⵎⵉ, ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ! " ⵏⵏⴰⵏ ⴰⵙ: " ⴽⵛⵎ, ⴼⵜⵓ ⴷⴰⵖ ⵙ ⴷⴰⵔ ⵓⵣⵔⴳ, ⵜⵏⵏⵉⴷ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⵯⴰⵏ! ' " ⵜⴼⵜⵓ ⵙ ⴷⴰⵔ ⵓⵣⵔⴳ ⵍⵍⵉ, ⵜⵏⵏⴰ ⴰⵙ ⵖⵉⴽⵍⵍⵉ. ⵜⴰⵙⵉ ⴷ ⴰⴳⴳⵯⵔⵏ. ⵜⵙⵙⵓⴼⵖ ⴷ ⴰⵣⵔⴳ ⵏⵏⵙ ⴳ ⴷⴷⵓ ⵓⴷⵔⴱⴰⵍ, ⵜⵙⵔⵙ ⵜ ⵉⵏⵏ. ⵜⴰⵙⵉ ⴷ ⵡⴰⵏⵏ, ⵜⴳ ⵜ ⵉⵏⵏ ⴳ ⴷⴷⵓ ⵓⴷⵔⴱⴰⵍ ⵏⵏⵙ, ⵜⴼⵜⵓ. ⵜⴰⵛⴽ ⵉⵏⵏ ⴷⴰⵖ ⵜⵎⵖⴰⵔⵜ ⵍⵍⵉ, ⵍⴰⵍⵍ ⵏ ⵜⴳⵎⵎⵉ, ⵜⵏⵏⴰ ⵉ ⵓⵣⵔⴳ: " ⵙⴽⵔ ⵎⴰⴷ ⵙⴽⵔⵏ ⵉⵣⵔⴳⵯⴰⵏ! " ⵓⵔ ⵉⵔⵉ ⴰⴷ ⵉⵅⴷⵎ. ⵜⵏⵏⴰ ⵜ ⵉ ⵓⵔⴳⴰⵣ ⵏⵏⵙ. ⵢⴰⵙⵉ ⵓⵔⴳⴰⵣ ⵍⵍⵉ ⴰⵣⵔⴳ ⵍⵍⵉ, ⵢⴰⵍⵍ ⵜ ⴰⵔ ⵉⴳⵏⵏⴰ, ⵢⵓⵜ ⵙⵔⵙ ⴰⴽⴰⵍ, ⵉⵕⵥ. ⵉⴳⵯⵏ. ⵍⵍⵉⴳ ⵉⴼⴼⵓ ⵍⵃⴰⵍ, ⵢⴰⵙⵉ ⴷⴰⵖ ⴰⵛⴰⵇⵇⵓⵕ ⵏⵏⵙ, ⵉⴼⴼⵓⵖ, ⵉⵡⵄⴷ ⵜⴰⴳⴰⵏⵜ, ⴰⵢⵍⵍⵉⵖ ⵉⵍⴽⵎ ⴰⴳⵊⴷⵉ ⵍⵍⵉ. ⴰⵔ ⴷⴰⵖ ⵉⵜⵜⴽⴽⵯⵎ ⴰⴳⵊⴷⵉ ⵍⵍⵉ, ⵉⵙⴰⵡⵍ ⴷ ⴷⴰⵖ ⵡⴰⵍⵍⵉ ⵖⵉⵏⵏ, ⵉⵏⵏⴰ ⴰⵙ: " ⵏⴽⴽ ⴱⴰⴱ ⵓⵍⵍⴰⵀ ⵓⴱⵛⵛⵕⵄ ⴷⵉⴷⴽ! " ⵉⵏⵏⴰ ⴰⵙ: " ⵎⴰⴷ ⴷⴰⵖ ⵜⵔⵉⴷ? ⴰⵣⵔⴳ ⴼⴽⵉⵖ ⴰⴽ ⵜ! " ⵉⵏⵏⴰ ⴰⵙ: " ⴼⴽ ⵉⵢⵉ ⵎⴰⴷ ⵛⵜⵜⴰⵖ. " ⵉⴼⴽⴰ ⴰⵙ ⵢⴰⵜ ⵜⵣⵍⴰⴼⵜ, ⵉⵏⵏⴰ ⴰⵙ: " ⵉⵖ ⵜⵔⵉⴷ ⴰⴷ ⵜⵛⵛⴷ, ⵜⵏⵏⵉⴷ ⵉ ⵜⵣⵍⴰⴼⵜ: ' ⵙⴽⵔ ⵎⴰⴷ ⵙⴽⵔⵏ ⵉⵣⵍⴰⴼⵏ! ' " ⵉⵏⵏⴰ ⴰⵙ: " ⵎⵍⵉⵃ! " ⵉⵣⴰⵢⴷ ⵓⵔⴳⴰⵣ ⵍⵍⵉ, ⵉⵍⴽⵎ ⵏⵏ ⵜⵉⴳⵎⵎⵉ, ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⴰⵖ ⴷ ⵜⵉⵡⵉⴷ? " ⵉⵏⵏⴰ ⴰⵙ: " ⵓⵔ ⴰⵎ ⴷ ⵉⵡⵉⵖ ⵖⵉⵔ ⵢⴰⵜ ⵜⵣⵍⴰⴼⵜ! " ⵉⵏⵏⴰ ⴰⵙ: " ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵍⴰⴼⵏ! ' " ⵜⴼⵜⵓ ⵙ ⴷⴰⵔ ⵜⵣⵍⴰⴼⵜ, ⵜⵏⵏⴰ ⴰⵙ ⵖⵉⴽⵍⵍⵉ. ⵉⵄⵎⵎⵕ ⵓⵣⵍⴰⴼ ⵍⵍⵉ ⵙ ⵙⴽⵙⵓ ⴷ ⵜⴼⵉⵢⵢⵉ. ⴰⵔ ⵛⵜⵜⴰⵏ ⴰⵢⵍⵍⵉⵖ ⵛⴱⵄⴰⵏ. ⴽⴽⵉⵏ ⴷⴰⵖ ⵢⴰⵏ ⵎⵏⵏⴰⵡ ⵓⵙⵙⴰⵏ, ⵜⴰⵛⴽ ⴷ ⴷⴰⵖ ⵜⴼⵇⵇⵉⵔⵜ ⵍⵍⵉ. ⵜⵏⵏⴰ ⴰⵙⵏ: " ⵄⵍⴰ ⵕⴱⴱⵉ, ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ! " ⵏⵏⴰⵏ ⴰⵙ: " ⴼⵜⵓ ⵙ ⴷⴰⵔ ⵜⵣⵍⴰⴼⵜ ⴰⵏⵏ, ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵣⵍⴰⴼⵏ! ' " ⵜⵙⴽⵔ ⵖⵉⴽⵍⵍⵉ. ⴰⵔ ⵜⵛⵜⵜⴰ ⵜⴼⵇⵇⵉⵔⵜ ⵍⵍⵉ, ⴰⵢⵍⵍⵉⵖ ⵜⵛⴱⵄⴰ. ⵜⴼⴼⵓⵖ. ⵜⴽⴽ ⵏⵏ ⴷⴰⵖ ⴰⵔ ⵢⴰⵏ ⵡⴰⵙⵙ ⴰⴹⵏⵉⵏ, ⵜⵙⴽⵔ ⵢⴰⵏ ⵓⵣⵍⴰⴼ ⵣⵓⵏ ⴷ ⵓⴽⴰⵏ ⵡⴰⵏⵏ; ⵜⴳ ⵜ ⴳ ⴷⴷⵓ ⵜⴷⵔⴱⴰⵍⵜ ⵏⵏⵙ, ⵜⴼⵜⵓ. ⵜⴰⵙⵉ ⵜⴰⵣⵍⴰⴼⵜ ⵍⵍⵉ ⵏⵏⵙ ⴳ ⴷⴷⵓ ⵜⴷⵔⴱⴰⵍⵜ, ⵜⵙⵔⵙ ⵜⵜ ⵉⵏⵏ; ⵜⴰⵙⵉ ⴷ ⵜⴰⵏⵏ ⵢⴰⴹⵏⵉⵏ, ⵜⵃⴹⵓ ⵜⵜ. ⵜⴼⵜⵓ. ⵜⴰⵛⴽ ⴷ ⴷⴰⵖ ⵜⵎⵖⴰⵔⵜ, ⵍⴰⵍⵍ ⵏ ⵜⴳⵎⵎⵉ, ⵜⴼⵜⵓ ⵙ ⴷⴰⵔ ⵜⵣⵍⴰⴼⵜ. ⵓⵔ ⵜⵔⴰ ⴰⴷ ⴰⵙ ⵜⴼⴽ ⴰⵎⵜⵜⵛⵓ. ⵜⵏⵏⴰ ⵜ ⵉ ⵓⵔⴳⴰⵣ ⵏⵏⵙ. ⵢⴰⵙⵉ ⵓⵔⴳⴰⵣ ⵏⵏⵙ ⵜⴰⵣⵍⴰⴼⵜ ⵍⵍⵉ ⴰⵔ ⵉⴳⵏⵏⴰ, ⵢⵓⵜ ⵙⵔⵙ ⴰⴽⴰⵍ, ⵜⴳ ⴽⵓⵍⵍⵓ ⵛⵛⵇⵓⴼ. ⵉⴳⴳⴰⵡⵔ ⴰⵔ ⵚⴱⴰⵃ; ⵢⴰⵙⵉ ⴰⵛⴰⵇⵇⵓⵕ ⵏⵏⵙ, ⵉⴼⵜⵓ. ⴰⵢⵍⵍⵉⵖ ⵉⵍⴽⵎ ⵜⴰⴳⴰⵏⵜ, ⵉⵡⵄⴷ ⴰⴳⵊⴷⵉ ⵍⵍⵉ. ⴰⵔ ⵜ ⴱⴷⴷⴰ ⵉⵜⵜⴽⴽⵯⵎ. ⵉⵙⴰⵡⵍ ⵙⵔⵙ ⴷⴰⵖ ⵡⴰⵍⵍⵉ ⴳ ⵓⴳⵏⵙ ⵏ ⵛⵛⵊⵕⵜ ⴰⵏⵏ, ⵉⵏⵏⴰ ⴰⵙ: " ⵎⴰⴷ ⴷⴰⵖ ⵜⵔⵉⴷ? " ⵉⵏⵏⴰ ⴰⵙ: " ⴼⴽ ⵉⵢⵉ ⵎⴰⴷ ⵛⵜⵜⴰⵖ! " ⵉⴼⴽⴰ ⴰⵙ ⵢⴰⵏ ⵓⵎⵓⵛⵛ. ⵉⵏⵏⴰ ⴰⵙ: " ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵎⵓⵛⵛⴰ! ', ⵔⴰⴷ ⴰⴽ ⵉⵜⵜⵅⵅⵉ ⴷⴷⵀⴱ! " ⵉⵏⵏⴰ ⴰⵙ: " ⵎⵍⵉⵃ " ⵢⴰⵡⵉ ⴰⵎⵓⵛⵛ, ⵉⴼⵜⵓ ⵙ ⵢⴰⵏ ⵍⵃⵎⵎⴰⵎ. ⵉⵏⵏⴰ ⵉ ⴱⴰⴱ ⵏ ⵍⵃⵎⵎⴰⵎ: " ⵀⴰ ⵍⴰⵎⴰⵏⵜ ⴰⴷ! " ⵉⵏⵏⴰ ⴰⵙ: " ⵡⴰⵍⴰⴽⵉⵏ ⴰⴷ ⴰⵙ ⵓⵔ ⵜⵉⵏⵉⴷ: ' ⵙⴽⵔ ⵎⴰⴷ ⵙⴽⵔⵏ ⵉⵎⵓⵛⵛⴰ! ' " ⵉⵏⵏⴰ ⴰⵙ: " ⵎⵍⵉⵃ " ⵉⴼⵜⵓ ⵓⵔⴳⴰⵣ ⵍⵍⵉ, ⵉⴽⵛⵎ ⵍⵃⵎⵎⴰⵎ. ⵉⵏⵏⴰ ⴱⴰⴱ ⵏ ⵍⵃⵎⵎⴰⵎ ⴷ ⵉⵅⴼ ⵏⵏⵙ: " ⵓⵍⵍⴰⵀ, ⴰⵔ ⵙⴰⵔ ⵊⵕⵕⴱⵖ ⴰⵎⵓⵛⵛ ⴰⴷ! " ⵉⵏⵏⴰ ⴰⵙ: " ⵙⴽⵔ ⵎⴰⴷ ⵙⴽⵔⵏ ⵉⵎⵓⵛⵛⴰ! "; ⴰⵔ ⴰⵙ ⵉⵜⵜⵅⵅⵉ ⵓⵎⵓⵛⵛ ⵍⵍⵉ ⴷⴷⵀⴱ. ⵉⵍⵍⴰ ⴷⴰⵔⵙ ⵢⴰⵏ ⵓⵎⵓⵛⵛ ⵢⴰⴹⵏⵉⵏ ⵣⵓⵏ ⴷ ⵡⴰⵏⵏ. ⴰⵢⵍⵍⵉⵖ ⵉⴼⴼⵓⵖ ⵍⵃⵎⵎⴰⵎ, ⵉⴼⴽ ⴰⵙ ⵜ. ⵢⴰⵡⵉ ⵜ ⵡⴰⵍⵍⵉ ⵙ ⵜⴳⵎⵎⵉ. ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⴰⵖ ⴷ ⴷⴰⵖ ⵜⵉⵡⵉⴷ? " ⵉⵏⵏⴰ ⴰⵙ: " ⵉⵡⵉⵖ ⴰⵎ ⴷ ⴷⴰⵖ ⵢⴰⵏ ⵓⵎⵓⵛⵛ. " ⵉⵏⵏⴰ ⴰⵙ: " ⵉⵏⵉ ⴰⵙ: ' ⵙⴽⵔ ⵎⴰⴷ ⵙⴽⵔⵏ ⵉⵎⵓⵛⵛⴰ! ' " ⵜⵏⵏⴰ ⴰⵙ ⵖⵉⴽⵍⵍⵉ, ⴰⵔ ⵉⵜⵜⵅⵅⵉ ⵉⵅⵅⴰⵏ, ⵓⵔ ⴰⵔ ⵉⵜⵜⵅⵅⵉ ⴷⴷⵀⴱ. ⵢⴰⵙⵉ ⵜ ⵓⵔⴳⴰⵣ, ⵉⵍⵓⵃ ⵜ ⴳ ⵡⴰⵙⵓⴽ. ⵉⴳⴳⴰⵡⵔ ⵓⵔⴳⴰⵣ ⵍⵍⵉ ⴰⵔ ⵚⴱⴰⵃ; ⵢⴰⵙⵉ ⴰⵛⴰⵇⵇⵓⵕ ⵏⵏⵙ, ⵉⴼⵜⵓ. ⴰⵢⵍⵍⵉⵖ ⵉⵍⴽⵎ ⵜⴰⴳⴰⵏⵜ, ⵉⵡⵄⴷ ⴰⴳⵊⴷⵉ ⵍⵍⵉ. ⴰⵔ ⵜ ⴱⴷⴷⴰ ⵉⵜⵜⴽⴽⵯⵎ. ⵉⵙⴰⵡⵍ ⵙⵔⵙ ⴷⴰⵖ ⵡⴰⵍⵍⵉ ⴳ ⵓⴳⵏⵙ ⵏ ⵛⵛⵊⵕⵜ ⴰⵏⵏ, ⵉⵏⵏⴰ ⴰⵙ: " ⵎⴰⴷ ⴷⴰⵖ ⵜⵔⵉⴷ? " ⵉⵏⵏⴰ ⴰⵙ: " ⴼⴽ ⵉⵢⵉ ⵎⴰⴷ ⵛⵜⵜⴰⵖ! " ⵉⴼⴽⴰ ⴰⵙ ⴽⵕⴰⴹⵜ ⵜⵉⴽⵓⵕⴰⵢⵉⵏ, ⵉⵏⵏⴰ ⴰⵙ: " ⵉⵏⵉ ⴰⵙⵏ: ' ⵙⴽⵔⴰⵜ ⵎⴰⴷ ⵙⴽⵔⵏⵜ ⵜⵉⴽⵓⵕⴰⵢⵉⵏ! ' " ⵉⵏⵏⴰ ⴰⵙⵏⵜ ⵡⴰⵍⵍⵉ. ⴱⵔⴽⵏ ⴳⵉⵙ, ⴰⵔ ⵜ ⴽⴽⴰⵜⵏ. ⴰⵢⵍⵍⵉⵖ ⵉⵛⴱⵄⴰ ⵉⴽⵓⵕⴰⵢⵏ, ⵉⵏⵏⴰ ⴰⵙ ⵡⴰⵍⵍⵉ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰⵀ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵉⵏⵏⴰ ⵜ ⵡⴰⵍⵍⵉ. ⴳⴳⴰⵡⵔⵏ ⵉⴽⵓⵕⴰⵢⵏ, ⵓⵔ ⴰⵔ ⵙⵓⵍ ⴽⴽⴰⵜⵏ. ⵉⴼⵜⵓ, ⵉⵍⴽⵎ ⵜⵉⴳⵎⵎⵉ ⵏⵏⵙ, ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵎⴰⴷ ⴰⵖ ⴷ ⵜⵉⵡⵉⴷ? " ⵉⵏⵏⴰ ⴰⵙ: " ⵉⵡⵉⵖ ⴰⵎ ⴷ ⴽⵕⴰⴹⵜ ⵜⵉⴽⵓⵕⴰⵢⵉⵏ. ⵉⵏⵉ ⴰⵙⵏ: ' ⵙⴽⵔⴰⵜ ⵎⴰⴷ ⵙⴽⵔⵏⵜ ⵜⵉⴽⵓⵕⴰⵢⵉⵏ! ' " ⵜⵏⵏⴰ ⴰⵙⵏ ⵡⴰⵍⵍⵉ; ⴱⵔⴽⵏ ⴳⵉⵙ, ⴰⵔ ⵜⵜ ⴽⴽⴰⵜⵏ. ⴰⵔ ⵜⵙⵃⵓⵕⵎⵓ ⵜⵎⵖⴰⵔⵜ ⵍⵍⵉ. ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰⵀ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵜⵏⵏⴰ ⵜ. ⴱⴰⵍⴰⴽⵏ ⵉⴽⵓⵕⴰⵢⵏ ⵍⵍⵉ. ⵜⴰⵛⴽ ⵉⴷ ⴷⴰⵖ ⵜⴼⵇⵇⵉⵔⵜ. ⵜⵏⵏⴰ ⴰⵙⵏ: " ⴼⴽⴰⵜ ⵉⵢⵉ ⵎⴰⴷ ⵛⵜⵜⴰⵖ. " ⵏⵏⴰⵏ ⴰⵙ: " ⵉⵏⵉ ⵉ ⵉⴽⵓⵕⴰⵢⵏ ⵍⵍⵉ: ' ⵙⴽⵔⴰⵜ ⵎⴰⴷ ⵙⴽⵔⵏ ⵉⴽⵓⵕⴰⵢⵏ! ' " ⵜⵏⵏⴰ ⴰⵙⵏ ⵖⵉⴽⴰⵏⵏ, ⴱⵔⴽⵏ ⴼⵍⵍⴰⵙ, ⴰⵔ ⴽⴽⴰⵜⵏ. ⴰⵔ ⵜⵙⵃⵓⵕⵎⵓ. ⵉⵏⵏⴰ ⵓⵔⴳⴰⵣ: " ⵓⵍⵍⴰⵀ, ⵓⵔ ⴼⵍⵍⴰⵎ ⵜⵜⴰⵙⵉⵏ, ⵖⵉⵔ ⵉⵖ ⴷ ⵜⵉⵡⵉⴷ ⴰⵣⵔⴳ ⴷ ⵜⵣⵍⴰⴼⵜ ⵍⵍⵉ ⴰⵖ ⵜⵓⴽⵔⴷ. " ⵜⵏⵏⴰ ⴰⵙⵏ: " ⵀⴰ ⵜⵏ ⵉⵏⵏ ⴳ ⵜⴳⵎⵎⵉ ⵉⵏⵓ ⴳ ⵍⵎⴰⴽⴰⵏ ⵍⴼⵍⴰⵏⵉ. " ⵉⴼⵜⵓ ⵓⵔⴳⴰⵣ, ⵢⴰⵡⵉ ⵜⵏ ⵉⴷ. ⵉⵏⵏⴰ ⴰⵙ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰⵀ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵜⵏⵏⴰ ⴰⵙⵏ ⵜ, ⴱⴰⵍⴰⴽⵏ ⵉⴽⵓⵕⴰⵢⵏ ⵍⵍⵉ. ⵉⴼⵜⵓ ⴷⴰⵖ ⵙ ⴷⴰⵔ ⴱⴰⴱ ⵏ ⵍⵃⵎⵎⴰⵎ. ⴰⵢⵍⵍⵉⵖ ⵉⵔⴰ ⴰⴷ ⵉⴽⵛⵎ ⵙ ⵍⵃⵎⵎⴰⵎ, ⵉⵏⵏⴰ ⵉ ⴱⴰⴱ ⵏ ⵍⵃⵎⵎⴰⵎ: " ⴰ ⵕⴱⴱⵉ, ⵃⴹⵓ ⵉⵢⵉ ⵉⴽⵓⵕⴰⵢⵏ ⴰⴷ, ⴰⵔ ⴷ ⴼⴼⵓⵖⵖ, ⵡⴰⵍⴰⴽⵉⵏ ⴰⴷ ⴰⵙⵏ ⵓⵔ ⵜⵏⵏⵉⴷ: ' ⵙⴽⵔⴰⵜ ⵎⴰⴷ ⵙⴽⵔⵏ ⵉⴽⵓⵕⴰⵢⵏ! ' " ⵉⵏⵏⴰ ⴱⴰⴱ ⵏ ⵍⵃⵎⵎⴰⵎ, ⵉⵏⵏⴰ ⴷ ⵉⵅⴼ ⵏⵏⵙ: " ⵓⵍⵍⴰⵃ, ⴰⵔ ⵙⴰⵔ ⵊⵕⵕⴱⵖ ⵉⴽⵓⵕⴰⵢⵏ ⴰⵏⵏ ⵎⴰⵏ ⵍⵃⵔⵉⴼⵜ ⴰⴷ ⴷⴰⵖ ⴳⵉⵙⵏ ⵉⵍⵍⴰⵏ. " ⵉⵏⵏⴰ ⴰⵙⵏ: " ⵙⴽⵔⴰⵜ ⵎⴰⴷ ⵙⴽⵔⵏ ⵉⴽⵓⵕⴰⵢⵏ! " ⵣⴰⵢⴷⵏ ⴰⵔ ⵜ ⴽⴽⴰⵜⵏ. ⴰⵔ ⵉⵙⵖⵓⵢⵢⵓ ⴱⴰⴱ ⵏ ⵍⵃⵎⵎⴰⵎ. ⵉⴼⴼⵓⵖ ⴷ ⵡⴰⵍⵍⵉ, ⵉⵏⵏⴰ ⴰⵙ: " ⵓⵍⵍⴰⵃ, ⵓⵔ ⴰⴽ ⵜⵏ ⵏⵏⵓⵕⵥⵎⵖ ⵖⴰⵔ ⵉⵖ ⵉⵢⵉ ⵜⴼⴽⵉⴷ ⴰⵎⵓⵛⵛ ⵉⵏⵓ! " ⵉⵏⵏⴰ ⴰⵙ ⵡⴰⵍⵍⵉ: " ⵀⴰ ⵜ ⵉⵏⵏ! ⴰⵙⵉ ⵜ! " ⵢⵓⵙⵉ ⵜ ⵡⴰⵍⵍⵉ. ⵉⵏⵏⴰ ⵉ ⴱⴰⴱ ⵏ ⵍⵃⵎⵎⴰⵎ: " ⵉⵏⵉ ⴰⵙⵏ: ' ⴰⵄⵓⴷⵓ ⴱⵉⵍⵍⴰⵃ ⵕⵕⴰⵃⵎⴰⵏ ⵓⵕⵕⴰⵃⵉⵎ! ' " ⵉⵏⵏⴰ ⴰⵙⵏ ⵜ ⵡⴰⵍⵍⵉ, ⴱⴰⵍⴰⴽⵏ ⵉⴽⵓⵕⴰⵢⵏ ⴰⵏⵏ. ⵢⴰⵙⵉ ⵜⵏ ⵡⴰⵏⵏ, ⵢⴰⵙⵉ ⴷ ⴰⵎⵓⵛⵛ ⵏⵏⵙ, ⵉⴼⵜⵓ ⵙ ⵜⴳⵎⵎⵉ. 3. ⵍⵇⵉⵚⵜ ⵏ ⵢⴰⵜ ⵜⴼⵔⵓⵅⵜ ⵜⴽⴽⴰⵜⵜⵉⵏ ⴷ ⵉⵥⵏⴽⵯⴰⴹ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ, ⵉⵟⵟⴰⴼ ⵢⴰⵏ ⵓⴼⵔⵓⵅ ⴷ ⵢⴰⵜ ⵜⴼⵔⵓⵅⵜ. ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ ⵉⵔⴰ ⴰⴷ ⵉⴼⵜⵓ ⵙ ⵍⵃⵉⵊⵊ. ⵉⴱⵏⵓ ⵜⵉⴳⵎⵎⵉ ⵍⵍⵉ, ⵉⵙⴽⵔ ⴰⵙ ⵢⴰⵜ ⵟⵟⴰⵇⴰ. ⵢⵓⵚⵚⵓ ⵍⵎⵓⴷⴷⵏ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⵀⴰ ⵍⴼⵍⵓⵙ. ⴰⴷ ⵜⴼⵜⵓⴷ ⵙ ⴷⴰⵔ ⵟⵟⴰⵇⴰ ⴰⵏⵏ ⵚⴱⴰⵃ ⴰⵔ ⵚⴱⴰⵃ, ⴰⵔ ⵜⵙⴰⵇⵙⴰⴷ ⵉⵍⵍⵉ ⴰⵢⵏⵏⴰ ⵜⵜ ⵉⵅⵚⵚⴰⵏ. ⵜⴰⵡⵉⴷ ⴰⵙ ⵜ ⵉⴷ. ⴰⵔ ⴷ ⵓⵔⵔⵉⵖ ⵏⴽⴽ ⴳ ⵍⵃⵉⵊⵊ. " ⵉⵏⵏⴰ ⵡⴰⵍⵍⵉ: " ⵎⵍⵉⵃ! " ⵉⴼⵜⵓ ⵓⵔⴳⴰⵣ ⵍⵍⵉ ⴷ ⵢⵉⵡⵉⵙ ⵙ ⵍⵃⵉⵊⵊ. ⵉⴳⴳⴰⵡⵔ ⵍⵎⵓⴷⴷⵏ, ⴰⵔ ⵢⴰⵏ ⵡⴰⵙⵙ ⴰⵔ ⵉⵜⵜⵄⵛⴰⵇ ⵜⴰⴼⵔⵓⵅⵜ. ⵓⵔ ⴰⵙ ⵜⵔⵉ. ⵉⵏⵏⴰ ⴰⵙ ⵍⵎⵓⴷⴷⵏ: " ⴰⵔ ⴷ ⵢⴰⵛⴽ ⴱⴰⴱⴰⵎ, ⵔⴰⴷ ⵙⵉⴳⴳⵍⵖ ⵙⵙⵉⴱⴰⴱ, ⴰⴷ ⴽⵎ ⵉⵜⵃⵉ ⵙ ⵜⴰⵙⵓⴽⵜ ⵏⵖ ⴰⵎ ⴰⴽⴽⵯ ⵉⵖⵔⵙ! " ⵜⵏⵏⴰ ⴰⵙ ⵜⴼⵔⵓⵅⵜ ⵍⵍⵉ: " ⴰⵢⵏⵏⴰ ⵜⵔⵉⴷ, ⵜⵙⴽⵔⴷ! " ⵉⵏⵏⴰ ⴰⵙ ⵡⴰⵍⵍⵉ: " ⵎⵍⵉⵃ! " ⴰⴷ ⵉⵚⵃⴰⵏ ⵉⵡⵔⵔⵉ ⴷ ⴱⴰⴱⴰⵙ ⴷ ⵢⵉⵡⵉⵙ ⴳ ⵍⵃⵉⵊⵊ. ⵉⵙⵏⵎⴰⴳⴳⴰⵔ ⴰⵙⵏ ⵡⴰⵏⵏ ⵜⴰⴱⵔⴰⵜ ⴳ ⵓⵖⴰⵔⴰⵙ. ⵢⵓⵔⴰ ⴰⵙ: " ⵉⵍⵍⵉⴽ ⵜⴼⴹⵃ ⴽ, ⵜⴽⴽⵙ ⵍⵄⴰⵕⴰⴹⴰ ⵏⵏⴽ! ⵓⵔ ⵙⵓⵍ ⵜⴳⵉⴷ ⵎⴰⵎⵏⴽ ⵜⴰⵛⴽⴷ ⵙ ⵖⵉ: ⴽⵓⵍⵍⵓ ⴰⵢⵜ ⵜⴷⴷⵛⵕⵜ ⴰⴷ ⵙⵙⵏⵏ ⵜⵜ. " ⵉⵖⵉ ⴱⴰⴱⴰⵙ ⵏ ⵜⴼⵔⵓⵅⵜ ⵜⴰⴱⵔⴰⵜ, ⴰⵔ ⵉⵜⵜⵄⵊⵊⴰⴱ, ⴰⵔ ⵉⵜⵜⵏⴷⴰⵎ, ⵉⴳⵍⵍⵉⵏ! ⵉⵚⵚⴰⴼⴹ ⵉⵡⵉⵙ, ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰ ⵉⵡⵉ, ⴰⴷ ⵜⴼⵜⵓⴷ ⵙ ⵜⴳⵎⵎⵉ, ⵜⴳⴷ ⵏⵏ ⵜⴰⵙⴽⴰⵍⴰ ⵙ ⵜⴳⵎⵎⵉ, ⵜⴽⵛⵎⴷ ⵙ ⵜⴳⵎⵎⵉ, ⵜⵏⵏⵉⴷ ⵉ ⵓⵍⵜⵎⴰⴽ ⴰⴷ ⴷⵉⴷⴽ ⵜⵎⵓⵏ. ⵜⴰⵡⵉⴷ ⵜⵜ ⴰⵔ ⵍⵅⵍⴰ, ⵜⵖⵔⵙⴷ ⴰⵙ. ⵜⴰⵡⵉⴷ ⵉⵢⵉ ⴷ ⵍⵃⵡⴰⵢⵊ ⵏⵏⵙ ⴷ ⵢⴰⵜ ⵜⴳⵯⵎⵎⵉⵎⵜ ⵏ ⵉⴷⴰⵎⵎⵏ, ⴰⴷ ⵜⵏ ⵙⵓⵖ, ⴰⴷ ⵉⴱⵔⵔⴷ ⵎⴰ ⵉⵍⵍⴰⵏ ⴼ ⵡⵓⵍ ⵉⵏⵓ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⵍⵉⵃ, ⴰ ⴱⴰⴱⴰ! " ⵉⴼⵜⵓ ⵓⴼⵔⵓⵅ ⵍⵍⵉ, ⵉⵍⴽⵎ ⵏⵏ ⵜⵉⴳⵎⵎⵉ, ⵉⴳ ⵏⵏ ⵜⴰⵙⴽⴰⵍⴰ, ⵉⵖⵍⵉ ⵙ ⵓⴼⵍⵍⴰ. ⵜⴼⴼⵓⵖ ⵙⵔⵙ ⵓⵍⵜⵎⴰⵙ. ⵜⵏⵏⴰ ⴰⵙ: " ⵄⵍⴰ ⵙⵙⵍⴰⵎⵜ ⵏⵏⴽ, ⴰ ⴳⵯⵎⴰ! " ⵓⵔ ⴰⵙ ⵉⵔⵓⵔ ⵓⴼⵔⵓⵅ ⵍⵍⵉ ⵍⵡⵉⵊⴰⴱ. ⵉⴽⴽ ⵉⵎⵉⴽⴽ ⵏ ⵙⵙⴰⵄⵜ, ⵉⵏⵏⴰ ⵉ ⵓⵍⵜⵎⴰⵙ: " ⵉⵏⵏⴰ ⵉⵢⵉ ⴱⴰⴱⴰⵎ ⴰⴷ ⴽⵎ ⴰⵡⵉⵖ ⵙ ⵍⵅⵍⴰ ⴰⴷ ⴰⵎ ⵖⵔⵙⵖ. " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⴳⵯⵎⴰ. " ⵜⵃⵣⵣⵎ ⵜⴼⵔⵓⵅⵜ, ⵜⵎⵓⵏ ⴷ ⴳⵯⵎⴰⵙ. ⵢⴰⵡⵉ ⵜⵜ ⴰⵔ ⵍⵅⵍⴰ. ⵉⴽⴽⵙ ⴰⵙ ⵍⵃⵡⴰⵢⵊ, ⵉⴷⴼⵄⴰ ⵜⵜ ⴳ ⵍⵅⵍⴰ. ⵉⵏⵏⴰ ⴰⵙ: " ⴰⵢⵡⴰ ⴰ ⵓⵍⵜⵎⴰ, ⴰⴷ ⵙⵓⵍ ⵓⵔ ⵜⵓⵔⵔⵉⴷ ⵙ ⵜⴳⵎⵎⵉ ⵏⵏⵖ! " ⵜⵏⵏⴰ ⴰⵙ: " ⵡⴰⵅⵅⴰ, ⴰ ⴳⵯⵎⴰ. " ⵜⴼⵜⵓ ⵜⴼⵔⵓⵅⵜ ⵍⵍⵉ, ⵜⴼⴽ ⵉ ⵍⵅⵍⴰ. ⵉⵡⵔⵔⵉ ⵓⴼⵔⵓⵅ ⵍⵍⵉ. ⵢⴰⴼ ⵏⵏ ⵢⴰⵏ ⵡⴰⵡⵜⵉⵍ ⴳ ⵓⵖⴰⵔⴰⵙ, ⵢⴰⵡⵉ ⵜ ⵉⴷ, ⵉⵖⵔⵙ ⴰⵙ, ⵉⵄⵎⵎⵕ ⵜⴰⴳⵯⵎⵎⵉⵎⵜ ⵙ ⵉⴷⴰⵎⵎⵏ, ⵢⴰⵡⵉ ⵜⵏ ⵉⴷ ⵉ ⴱⴰⴱⴰⵙ. ⵉⵙⵡⴰ ⴱⴰⴱⴰⵙ ⵜⴰⴳⵯⵎⵎⵉⵎⵜ ⴰⵏⵏ ⵏ ⵉⴷⴰⵎⵎⵏ. ⵍⴽⵎⵏ ⵜⴰⵎⴰⵣⵉⵔⵜ ⵏⵏⵙⵏ. ⴳⴳⴰⵡⵔⵏ ⴳⵉⵙ, ⴳⴳⴰⵎⵎⵉⵏ ⵎⴰⴷ ⵉⵜⵜⵉⵏⵉⵏ ⵡⴰⵍⵓ ⴼ ⵉⵍⵍⵉⵙ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵜⴼⵔⵓⵅⵜ ⵍⵍⵉ. ⵜⴼⵜⵓ ⵜⴼⵔⵓⵅⵜ ⵍⵍⵉ ⴰⵔ ⵢⴰⵏ ⵍⵅⵍⴰ, ⵜⴰⴼ ⵏⵏ ⴳⵉⵙ ⴽⵔⴰ ⵏ ⵉⵥⵏⴽⵯⴰⴹ. ⴰⵔ ⴷⵉⵙⵏ ⵜⵜⵎⵓⵏⴰ, ⴰⵔ ⴷⵉⵙⵏ ⵜⵛⵜⵜⴰ ⵕⵕⴱⵉⵄ. ⵍⵍⵉⴳ ⴰⵙ ⵉⵎⵎⵖⵉ ⵛⵛⵄⵕ ⴳ ⵉⵅⴼ, ⵍⵍⵉⴳ ⴽⵓⵍⵍⵓ ⵜⴷⵍ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵢⴰⵏ ⵓⴳⵍⵍⵉⴷ. ⵉⴼⴼⵓⵖ ⵢⴰⵏ ⵡⴰⵙⵙ ⵓⴳⵍⵍⵉⴷ ⴰⵏⵏ ⴷ ⵉⵎⴷⴷⵓⴽⴽⴰⵍ ⵏⵏⵙ, ⴰⵔ ⵜⵜⵚⵢⵢⴰⴹⵏ. ⵍⵍⵉⴳ ⵍⴽⵎⵏ ⵍⵅⵍⴰ ⴰⵏⵏ, ⵙⵙⵏⴽⵔⵏ ⵉⵥⵏⴽⵯⴰⴹ, ⴰⵔ ⵜⵜⵎⵏⵉⴷⵏ ⵜⴰⴼⵔⵓⵅⵜ ⴳ ⵜⵓⵥⵥⵓⵎⵜ ⵏⵏⵙⵏ. ⵥⵕⴰⵏ ⵓⴽⴰⵏ ⵜⴰⴼⵔⵓⵅⵜ ⴰⵏⵏ, ⵓⵔⵔⵉⵏ. ⵉⵙⵙⵓⴼⵖ ⵓⴳⵍⵍⵉⴷ ⵍⴱⵔⵉⵃ, ⵉⵏⵏⴰ ⴰⵙⵏ: " ⵎⴰⴷ ⵉⵥⴹⴰⵕⵏ ⴰⴷ ⵉⵢⵉ ⴷ ⵢⴰⵡⵉ ⵜⴰⴼⵔⵓⵅⵜ ⴰⵏⵏ ⵍⵍⵉ ⵉⵍⵍⴰⵏ ⴷ ⵉⵥⵏⴽⵯⴰⴹ? " ⵢⴰⵛⴽ ⴷ ⵙⵔⵙ ⵢⴰⵏ ⵓⴷⴰⵢ, ⵉⵏⵏⴰ ⴰⵙ: " ⴰ ⵙⵉⴷⵉ, ⵜⴰⴼⵔⵓⵅⵜ ⴰⵏⵏ, ⵉⵖ ⵜⴳⴰ ⵍⵉⵏⵙ, ⵔⴰⴷ ⵜⵜ ⵉⴷ ⴰⵡⵉⵖ. ⵉⵖ ⵜⴳⴰ ⵍⵊⵏⵏ, ⵓⵔ ⴰⵙ ⵙⵙⵓⴳⵔⵖ ⵢⴰⵜ. " ⵉⵏⵏⴰ ⴰⵙ: " ⵡⴰⵅⵅⴰ, ⴰ ⵓⴷⴰⵢ, ⵣⴰⵢⴷ, ⵙⴽⵔ ⵍⵄⵕⴼ ⵏⵏⴽ! " ⵉⵏⴽⵔ ⵓⴷⴰⵢ ⵍⵍⵉ, ⵉⵄⵎⵎⵕ ⵙⵉⵏ ⵉⵣⵍⴰⴼⵏ ⵏ ⵙⴽⵙⵓ, ⵢⴰⵏ ⵓⵔ ⴳⵉⵙ ⵜⵉⵙⵏⵜ, ⵢⴰⵏ ⵜⵍⵍⴰ ⴳⵉⵙ ⵜⵉⵙⵏⵜ. ⵉⵏⴽⵔ, ⵉⵙⵔⵙ ⵏⵏ ⵢⴰⵏ ⵍⵎⵊⵎⵕ ⵉⵄⵎⵎⵕⵏ ⵙ ⵍⵄⴼⵉⵜ ⴳ ⵍⵅⵍⴰ ⴰⵏⵏ. ⵉⵙⵔⵙ ⵏⵏ ⵜⵉⵣⵍⴰⴼⵉⵏ ⴰⵏⵏ ⵃⵜⵜⴰ ⵏⵜⵜⵏⵜⵉ ⴳ ⵍⵅⵍⴰ ⴰⵏⵏ. ⵉⴼⵜⵓ, ⵉⵄⵙⵙⵉⵙ ⴼ ⵜⴼⵔⵓⵅⵜ ⵍⵍⵉ. ⵜⴰⵛⴽ ⴷ ⵜⴼⵔⵓⵅⵜ ⵍⵍⵉ, ⵜⴰⴼ ⵏⵏ ⴰⵎⵜⵜⵛⵓ ⴷ ⵍⵄⴼⵉⵜ. ⵜⴳⴳⴰⵡⵔ, ⴰⵔ ⵜⵛⵜⵜⴰ. ⴰⵔ ⵜⵛⵜⵜⴰ ⵖⵉⵔ ⵡⴰⵍⵍⵉ ⵉⵍⴰⵏ ⵜⵉⵙⵏⵜ. ⵜⵛⵛⴰ ⴰⵢⵍⵍⵉⵖ ⵜⵛⴱⵄⴰ, ⴰⵔ ⵜⵔⵇⵇⴰ ⴳ ⵍⵄⴼⵉⵜ ⵍⵍⵉ. ⵉⴷⵡⵡⵎ ⴰⵙ ⵓⴷⴰⵢ ⵍⵍⵉ ⵖⴰⵢⴰⵏⵏ ⵢⴰⵏ ⵜⵎⵏ ⵉⵢⴰⵎ, ⴰⵢⵍⵍⵉⵖ ⴽⵓⵍⵍⵓ ⵜⵙⵙⴼⵙⵉ ⵍⵄⴼⵉⵜ ⵍⵍⵉ ⵉⴼⴰⴷⴷⵏ ⵏ ⵜⴼⵔⵓⵅⵜ ⵍⵍⵉ. ⴰⵛⴽⵉⵏ ⵙⵔⵙ ⵉⵢⵙⴰⵏ, ⵖⵉⵏ ⵜⴰⴼⵔⵓⵅⵜ ⵍⵍⵉ, ⴰⵡⵉⵏ ⵜⵜ ⵉⴷ ⵉ ⵓⴳⵍⵍⵉⴷ. ⵉⵜⴰⵀⵍ ⵜⵜ ⵓⴳⵍⵍⵉⴷ ⴰⵏⵏ, ⵉⵙⴽⵔ ⴰⵙ ⵜⵎⵏ ⵉⵢⴰⵎ ⵏ ⵜⵎⵖⵔⴰ. ⵜⴽⴽⴰ ⴷⵉⴷⵙ ⵢⴰⵏ ⵓⵙⴳⴳⵯⴰⵙ ⵏ ⵡⴰⴹⴰⵏ, ⵜⴰⵔⵓ ⴷⵉⴷⵙ ⵢⴰⵏ ⵓⴼⵔⵓⵅ. ⴰⵔ ⵉⵜⵜⵎⵏⵉⴷ ⵓⴳⵍⵍⵉⴷ ⵜⴰⴼⵔⵓⵅⵜ ⵍⵍⵉ, ⵓⵔ ⴰⵔ ⵜⵙⴰⵡⴰⵍ. ⵉⵖⵔ ⴷ ⵉ ⵓⴷⴰⵢ, ⵉⵏⵏⴰ ⴰⵙ: " ⵖⵉⵔ ⴰⴷ ⵉⵢⵉ ⵜⵙⴽⵔⴷ ⵉ ⵜⴰⴷ ⴰⵔⴽⵉⵖ ⴰⵔ ⵜⵙⴰⵡⴰⵍ. " ⵉⵏⵏⴰ ⴰⵙ ⵓⴷⴰⵢ: " ⵎⵍⵉⵃ, ⴰ ⵙⵉⴷⵉ! " ⵉⵣⴰⵢⴷ ⵓⴷⴰⵢ ⵍⵍⵉ, ⵢⵓⵊⵊⴰ ⵜⴰⵎⵖⴰⵔⵜ ⵍⵍⵉ ⴰⵢⵍⵍⵉⵖ ⵜⵙⴳⵯⵏ ⴰⴼⵔⵓⵅ ⴳ ⵍⴼⵕⴰⵛ. ⵉⴽⵛⵎ ⵓⴷⴰⵢ ⵙ ⵍⴱⵉⵜ, ⵢⴰⵙⵉ ⴰⴼⵔⵓⵅ ⵍⵍⵉ, ⵢⵉⵔⵉ ⴰⴷ ⵜ ⵉⵍⵓⵃ ⴳ ⵛⵛⴱⴱⴰⴽ. ⵜⴰⴽⵯⵉ ⵏⵏ ⵜⵎⵖⴰⵔⵜ ⴰⵏⵏ, ⵜⵉⵔⵉ ⴰⴷ ⵜⵇⵇⴷ ⵉ ⵜⵖⵓⵢⵢⵉⵜ, ⵜⴰⴽⵯⵉ ⴳⵉⵙ ⵜⴷⴽⵎⵉⵜ ⵏ ⵕⵕⴱⵉⵄ ⵍⵍⵉ ⴰⵙ ⵉⵍⵍⴰⵏ ⴳ ⵜⴰⵇⵇⴰⵢⵜ: ⴰⵔ ⵜⵙⴰⵡⴰⵍ. ⵉⴼⴼⵓⵖ ⵓⴷⴰⵢ, ⵢⴰⵛⴽ ⴷ ⵓⴳⵍⵍⵉⴷ, ⵉⴼⵕⵃ. ⵉⵙⴽⵔ ⴷⴰⵖ ⵙⴱⵄⴰ ⵉⵢⴰⵎ ⵏ ⵍⴼⵕⵃ, ⵍⵍⵉⴳ ⴰⵔ ⵜⵙⴰⵡⴰⵍ ⵜⵎⵖⴰⵔⵜ ⵍⵍⵉ. ⵣⴰⵢⴷ, ⴰ ⵍⵃⴰⵍ, ⴰⵛⴽ ⵉⴷ, ⴰ ⵍⵃⴰⵍ! ⴰⵔ ⵢⴰⵏ ⵡⴰⵙⵙ, ⵢⴰⵛⴽ ⴷ ⴷⴰⵖ ⵍⵓⵣⵉⵔ, ⵉⵔⴰ ⴰⴷ ⵉⵜⵜⵄⵛⴰⵇ ⵜⴰⵎⵖⴰⵔⵜ ⴰⵏⵏ. ⵜⵏⵏⴰ ⴰⵙ ⵜⵎⵖⴰⵔⵜ: " ⵉⵜⵜⵉ ⵏⵏ ⴳⵉⴳⵉ! " ⵉⵏⵏⴰ ⴰⵙ ⵍⵓⵣⵉⵔ: " ⵓⵔ ⵉⵍⵍⵉ, ⵖⵉⵔ ⴰⴷ ⵜ ⵉⴳ ⵍⵃⴰⵍ! " ⵜⵏⵏⴰ ⴰⵙ ⵜⵎⵖⴰⵔⵜ: " ⵓⵔ ⵉⵍⵍⵉ ⴰⴽⴽⵯ ⴰⴱⴰⴷⴰⵏ ⴳ ⴷⴷⵓⵏⵉⵜ! " ⵉⵏⵏⴰ ⴰⵙ ⵍⵓⵣⵉⵔ: " ⵉⵖ ⵓⵔ ⵜⵔⵉⴷ, ⵔⴰⴷ ⴰⵎ ⵏⵖⵖ ⴰⴼⵔⵓⵅ ⴰⴷ! " ⵜⵏⵏⴰ ⴰⵙ: " ⵓⵔ ⵔⵉⵖ, ⵖⵉⵔ ⵏⵖ ⵜ! " ⵢⴰⵙⵉ ⵡⴰⵏⵏ ⴰⴼⵔⵓⵅ ⴰⵏⵏ, ⵢⵓⵜ ⵙⵔⵙ ⴰⵖⵔⴰⴱ. ⵉⴼⴼⵓⵖ. ⵜⵏⴽⵔ ⵜⵎⵖⴰⵔⵜ ⵍⵍⵉ, ⵜⵍⵙ ⵍⵃⵡⴰⵢⵊ ⵏⵏⵙ, ⵜⴼⴼⵓⵖ ⵙ ⵍⵅⵍⴰ. ⴰⵔ ⵜⴼⵜⵜⵓ ⴰⵢⵍⵍⵉⵖ ⵜⵍⴽⵎ ⵢⴰⵏ ⵍⵅⵍⴰ. ⵜⴰⴼ ⵏⵏ ⴳⵉⵙ ⵢⴰⵏ ⵓⵎⴽⵙⴰ, ⴰⵔ ⵉⴽⵙⵙⴰ ⵓⵍⵍⵉ. ⵜⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰⴷ ⵉⵢⵉ ⵜⴼⴽⴷ ⵜⵉⵍⵉ ⴰⴷ, ⴰⴷ ⴰⴽ ⴼⴽⵖ ⵍⵅⴰⵜⵎ ⴰⴷ. " ⵉⵏⵏⴰ ⴰⵙ ⵓⵎⴽⵙⴰ ⵍⵍⵉ: " ⵡⴰⵅⵅⴰ! " ⵜⴰⵙⵉ ⴷ ⵜⵉⵍⵉ ⵍⵍⵉ, ⵜⵖⵔⵙ ⴰⵙ, ⵜⴰⵙⵉ ⴷ ⴰⵃⵍⵉⴳ ⵏⵏⵙ, ⵜⵙⵙⵉⵔⴷ ⵜ, ⵜⴳ ⵜ ⵉ ⵉⵅⴼ ⵏⵏⵙ, ⵜⴳ ⵣⵓⵏ ⴷ ⴰⵎⵊⵊⵓⴹ. ⴰⵢⵍⵍⵉⵖ ⵜⵍⴽⵎ ⵢⴰⵜ ⵍⵎⴷⵉⵏⵜ, ⵜⵖⵉ ⵢⴰⵜ ⵜⵃⴰⵏⵓⵜ, ⵜⵙⴽⵔ ⴳⵉⵙ ⵜⴰⵛⴼⴼⴰⵊⵜ. ⵜⴱⴷⴷⵍ ⵍⴽⵙⵓⵜ, ⵜⵙⴽⵔ ⵍⴽⵙⵓⵜ ⵏ ⵉⵔⴳⴰⵣⵏ. ⴰⵔ ⵜⵣⵣⵏⵣⴰ ⵛⵛⴼⵏⵊ. ⵖⴰⵍⵏ ⵎⵉⴷⴷⵏ ⵉⵙ ⴷ ⴰⵔⴳⴰⵣ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⴱⴰⴱⴰⵙ ⴷ ⴳⵯⵎⴰⵙ. ⵉⴳⴳⴰⵡⵔ ⴱⴰⴱⴰⵙ ⴰⵢⵍⵍⵉⵖ ⵉⴽⵎⵎⵍ ⴰⵙⴳⴳⵯⴰⵙ ⵍⵍⵉ. ⵓⵔ ⵊⵊⵓ ⵉⵙⵙⴼⵍⴷ ⵉ ⵃⵜⵜⴰ ⵢⴰⵏ ⴰⴷ ⵉⴱⴷⵔ ⵉⵍⵍⵉⵙ ⵙ ⵍⵅⵉⵔ ⵓⵍⴰ ⵙ ⵍⵄⴰⵕ. ⵉⵏⵏⴰ ⵉ ⵉⵡⵉⵙ: " ⴰ ⵕⴱⴱⵉ, ⴰ ⵉⵡⵉ, ⵉⵙ ⴷ ⵜⵏⵖⵉⴷ ⵓⵍⵜⵎⴰⴽ ⵏⵖ ⴷ ⵓⵀⵓ? " ⵉⵏⵏⴰ ⴰⵙ ⵉⵡⵉⵙ: " ⵍⴰⵍⴰⵍ, ⴰ ⴱⴰⴱⴰ, ⵉⵙ ⵜⵜ ⴽⴰ ⵜⵃⵉⵖ ⴷ ⵍⵅⵍⴰ! " ⵉⵏⵏⴰ ⴰⵙ: " ⴰⵢⵡⴰ, ⴰ ⵉⵡⵉ, ⵔⵡⴰⵃ ⴰⴷ ⵙⵔⵙ ⵏⵙⵉⴳⴳⵍ! " ⴰⵔ ⴼⵜⵜⵓⵏ ⴰⵢⵍⵍⵉⵖ ⵍⴽⵎⵏ ⵜⴰⵎⴷⵉⵏⵜ ⵍⵍⵉ. ⵃⵜⵜⴰ ⵍⵎⵓⴷⴷⵏ ⵉⵍⴽⵎ ⵍⵎⴷⵉⵏⵜ ⴰⵏⵏ, ⵓⵍⴰ ⴰⴳⵍⵍⵉⴷ, ⵓⵍⴰ ⵍⵓⵣⵉⵔ, ⴰⵔ ⵢⴰⴷⵍⵍⵉ ⵙⵉⴳⴳⵉⵍⵏ ⵜⴰⴼⵔⵓⵅⵜ ⴰⵏⵏ. ⵍⴽⵎⵏ ⵍⵎⴷⵉⵏⵜ ⴰⵏⵏ; ⵉⵙⵏⵎⴰⴳⴳⴰⵔ ⵜⵏ ⵕⴱⴱⵉ ⴽⵓⵍⵍⵓ ⴳ ⵍⵎⴷⵉⵏⵜ ⴰⵏⵏ. ⴰⵛⴽⵉⵏ ⴷ ⴽⵓⵍⵍⵓ ⵙ ⵜⵃⴰⵏⵓⵜ ⴰⵏⵏ. ⵜⵏⵏⴰ ⴰⵙⵏ ⵜⴼⵔⵓⵅⵜ ⵍⵍⵉ: " ⵄⵍⴰ ⵕⴱⴱⵉ, ⵄⵕⴹⵖ ⴰⵡⵏ ⴳ ⵢⵉⴹ ⴰⴷ ⴰⴷ ⴷⴰⵔⵉ ⵜⵏⵙⵉⵎ. ⴽⵯⵏⵏⵉ ⵜⴳⴰⵎ ⵉⴱⵕⵕⴰⵏⵉⵢⵏ, ⵃⵜⵜⴰ ⵏⴽⴽ ⴳⵉⵖ ⴰⴱⵕⵕⴰⵏⵉ. ⴰⴷ ⵏⵇⵚⵚⵕ ⴳ ⵢⵉⴹ ⴰⴷ! " ⵏⵏⴰⵏ ⴰⵙ: " ⵎⵍⵉⵃ! " ⴼⵜⵓⵏ ⵡⵉⵍⵍⵉ. ⵍⵍⵉⴳ ⵥⵥⵓⵍⵏ ⵍⵄⵛⴰ, ⴰⵛⴽⵉⵏ ⴷ ⵙ ⴷⴰⵔ ⵜⴼⵔⵓⵅⵜ ⵍⵍⵉ, ⴳⴳⴰⵡⵔⵏ. ⵜⴰⵡⵉ ⴰⵙⵏ ⴷ ⵉⵎⵏⵙⵉ, ⵜⴰⵡⵉ ⴰⵙⵏ ⴷ ⵛⵛⴼⵏⵊ, ⵜⵙⴽⵔ ⴰⵙⵏ ⴰⵜⴰⵢ. ⵜⵏⵏⴰ ⴰⵙⵏ: " ⵎⴰ ⵔⴰⴷ ⴰⵖ ⴳⵉⵡⵏ ⵉⵄⴰⵡⴷ ⵢⴰⵜ ⵍⵇⵉⵚⵜ? " ⵏⵏⴰⵏ ⴰⵙ ⴽⵓⵍⵍⵓ: " ⵎⴰ ⵔⴰⴷ ⵏⵄⴰⵡⴷ? ⵓⵔ ⴷⴰⵔⵏⵖ ⵎⴰⴷ ⵏⵜⵜⵄⴰⵡⴰⴷ, ⵄⴰⵡⴷ ⴰⵖ ⴽⵢⵢ ⵏⵉⵜ! " ⵜⵏⵏⴰ ⴰⵙⵏ: " ⵎⵍⵉⵃ! ⵔⴰⴷ ⴰⵡⵏ ⵄⴰⵡⴷⵖ ⵢⴰⵜ ⵍⵇⵉⵚⵜ ⵉⴹⵕⵕⴼⵏ. ⴰⵔ ⴰⵙⵏ ⵜⵜⵄⴰⵡⴰⴷ ⴽⵓⵍⵍⵓ ⵎⴰⴷ ⴰⵙ ⵉⵊⵕⴰⵏ. ⵍⵍⵉⴳ ⵜⴽⵎⵎⵍ, ⵜⵏⵏⴰ ⴰⵙⵏ: " ⵀⴰ ⴱⴰⴱⴰ, ⵀⴰ ⴳⵯⵎⴰ, ⵀⴰ ⵏⵏ ⴰⵔⴳⴰⵣ ⵉⵏⵓ, ⵀⴰ ⵍⵎⵓⴷⴷⵏ, ⵀⴰ ⵍⵓⵣⵉⵔ ⵍⵍⵉ ⵉⵏⵖⴰⵏ ⵉⵡⵉ! " ⵜⴽⴽⵙ ⴰⵙⵏ ⴼ ⵡⴰⵣⵣⴰⵔ, ⵜⵣⵣⵓⴳⵣ ⵉⵅⴼ ⵏⵏⵙ. ⵢⵓⵎⵥ ⵜⵜ ⵓⵔⴳⴰⵣ ⵏⵏⵙ, ⵉⵃⴱⴱⵍ ⵜⵜ, ⵓⵍⴰ ⴱⴰⴱⴰⵙ, ⵓⵍⴰ ⴳⵯⵎⴰⵙ ⵓⵎⵥⵏ ⵜⵜ, ⵃⴱⴱⵍⵏ ⵜⵜ. ⵉⵖⵉ ⴱⴰⴱⴰⵙ ⵏ ⵜⴼⵔⵓⵅⵜ ⵍⵎⵓⴷⴷⵏ, ⵉⵖⵔⵙ ⴰⵙ. ⵉⵖⵉ ⵓⴳⵍⵍⵉⴷ ⵍⵓⵣⵉⵔ, ⵉⵖⵔⵙ ⴰⵙ. ⵢⴰⵡⵉ ⵜⵏ ⵓⴳⵍⵍⵉⴷ ⵙ ⵜⵎⴰⵣⵉⵔⵜ ⵏⵏⵙ. ⴱⴰⴱⴰⵙ ⵏ ⵜⴼⵔⵓⵅⵜ ⵉⴳⴰ ⵍⵅⵍⵉⴼⵜ. ⵉⵙⴽⵔ ⴷⴰⵖ ⵙⴱⵄⴰ ⵉⵢⴰⵎ ⵏ ⵍⴼⵕⵃ. / / ⵛⵛⵉⵖ ⵓⴽⴰⵏ ⴽⵔⴰ ⵏ ⵜⴰⵎⵎⴻⵎⵜ ⴷ ⵡⵓⴷⵉ ⴳ ⵜⵎⵖⵔⴰ ⴰⵏⵏ. ⴼⵍⵖ ⵜⵏ, ⴰⵛⴽⵖ ⴷ ⵙ ⵖⵉ. 4. ⵍⵇⵉⵚⵜ ⵏ ⵙⵉⵏ ⵡⴰⵢⵜⵎⴰⵜⵏ, ⵢⴰⵏ ⵓⴼⵔⵓⵅ ⴷ ⵢⴰⵜ ⵜⴼⵔⵓⵅⵜ. ( ⴰⴼⵔⵓⵅ ⵍⵍⵉ ⵉⵏⵖⴰⵏ ⴰⵍⴳⵎⴰⴹ. ) ⵢⴰⵜ ⵍⵇⵉⵚⵜ ⵏ ⵙⵉⵏ ⵡⴰⵢⵜⵎⴰⵜⵏ, ⵢⴰⵏ ⵓⴼⵔⵓⵅ ⴷ ⵢⴰⵜ ⵜⴼⵔⵓⵅⵜ. ⵓⵔ ⴷⴰⵔⵙⵏ ⴱⴰⴱⴰⵜⵙⵏ ⵓⵍⴰ ⵎⴰⵜⵙⵏ. ⴼⵜⵓⵏ ⵢⴰⵏ ⵡⴰⵙⵙ, ⴰⵔ ⵜⵜⵚⵢⵢⴰⴹⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵍⵅⵍⴰ. ⵊⵍⵓⵏ, ⵓⵔ ⵙⵓⵍ ⵙⵙⵉⵏⵏ ⵎⴰⵏⵉ ⴳ ⵜⵍⵍⴰ ⵍⵎⴷⵉⵏⵜ ⵏ ⴱⴰⴱⴰⵜⵙⵏ. ⴰⵔ ⴼⵜⵜⵓⵏ ⴳ ⵍⵅⵍⴰ, ⵍⵍⵉⴳ ⵙⵔⵙⵏ ⵉⴼⴼⵓⵖ ⵢⴰⵏ ⵓⵢⴷⵉ ⵉⵎⵍⵍⵓⵍⵏ. ⴽⵚⵓⴹⵏ ⴳⵉⵙ, ⵍⵓⵃⵏ ⴰⵙ ⵟⵟⵕⴼ ⵏ ⵓⵖⵔⵓⵎ. ⵣⴰⵢⴷⵏ, ⵉⵜⴰⴱⵄⴰ ⵜⵏ ⵓⵢⴷⵉ. ⴰⵔ ⴼⵜⵜⵓⵏ, ⵍⵍⵉⴳ ⵙⵔⵙⵏ ⵉⴼⴼⵓⵖ ⵢⴰⵏ ⵓⵢⴷⵉ ⵢⴰⴹⵏⵉⵏ, ⵣⵓⵏ ⴷ ⵡⴰⵏⵏ. ⵉⵣⴰⵢⴷ, ⵉⵜⴰⴱⵄⴰ ⵜⵏ. ⴰⵔ ⴼⵜⵜⵓⵏ, ⵍⵍⵉⴳ ⵍⴽⵎⵏ ⵢⴰⵜ ⵜⴳⵎⵎⵉ ⵏ ⵢⴰⵜ ⵍⵄⴼⵔⵉⵢⵜ. ⴰⵔ ⵜⵜⵏⵇⵇⴰⵕⵏ. ⵉⴼⴼⵓⵖ ⵙⵔⵙⵏ ⵢⴰⵏ ⵉⵙⵎⴳ: ⵉⵙⵎⴳ ⴰⵏⵏ ⵍⵍⴰⵏ ⴳⵉⵙ ⵙⴱⵄⴰ ⵏ ⵍⵎⵉⵜⵔⴰⵜ ⴳ ⵜⵖⵣⵉ. ⵉⵍⵍⴰ ⴷⴰⵔⵙ ⵢⴰⵏ ⵍⵃⴷⵉⴷ ⴳ ⵓⵎⴳⴳⵕⴹ ⵏⵏⵙ, ⵍⵍⴰⵏ ⴳⵉⵙ ⵙⴱⵄⴰ ⵏ ⵉⵇⵏⴹⴰⵕⵏ. ⵉⵙⵎⴳ ⴰⵏⵏ, ⵡⵏⵏⴰ ⵏⵏ ⵢⵓⵛⴽⴰⵏ ⵙ ⵜⴳⵎⵎⵉ ⴰⵏⵏ, ⴰⵔ ⴼⵍⵍⴰⵙ ⵉⵣⵣⵓⴳⵓⵣ ⵍⵃⴷⵉⴷ ⴰⵏⵏ. ⵉⵔⴰⵔ ⵜ, ⵉⴳⴰ ⵜⵓⵎⵎⵉⵜ, ⵉⵛⵛ ⵜ. ⴽⵛⵎⵏ ⵉⴼⵔⵅⴰⵏ ⴰⵏⵏ. ⵢⵉⵔⵉ ⴰⴷ ⴰⵙⵏ ⵉⵙⴽⵔ ⵖⵉⴽⴰⵏⵏ. ⴰⴽⵯⵉⵏ ⴼⵍⵍⴰⵙ ⵉⴹⴰⵏ ⵍⵍⵉ, ⵏⵖⵉⵏ ⵜ. ⵢⴰⴼ ⵏⵏ ⵓⴼⵔⵓⵅ ⵍⵍⵉ ⵙⴱⵄⴰ ⵏ ⵜⵙⵓⵔⴰ, ⵢⴰⵙⵉ ⵜⵏⵜ, ⴰⵔ ⵉⵜⵜⵏⵓⵕⵥⵓⵎ ⵍⴱⵢⵓⵜ. ⵢⴰⴼ ⵏⵏ ⴳⵉⵙⵏ ⵍⵎⴰⵍ ⴷ ⵓⴳⴳⵯⵔⵏ ⴷ ⵉⵎⵏⴷⵉ ⴷ ⴽⵔⴰⵢⴳⴰⵜⵜ ⵍⵅⵉⵔ. ⵉⵏⵏⴰ ⵉ ⵓⵍⵜⵎⴰⵙ: " ⴽⵎⵎ ⴳⴳⴰⵡⵔ ⵖⵉⴷ, ⴰⵔ ⵜⵙⵙⵏⵡⴰⴷ, ⵏⴽⴽ, ⴰⴷ ⴼⵜⵓⵖ ⴰⵔ ⵜⵜⵚⵢⵢⴰⴹⵖ, ⵔⴰⴷ ⴷ ⴰⵡⵉⵖ ⵜⵉⴼⵉⵢⵢⵉ ⵎⴰⴷ ⵏⵛⵜⵜⴰ! " ⵉⵣⴰⵢⴷ ⵢⴰⵏ ⵡⴰⵙⵙ, ⵢⵓⵎⴰⵢⵏ. ⵡⵉⵙ ⵜⵍⵜ ⵉⵢⴰⵎ ⵉⴼⵜⴰ, ⵜⴰⴳⴳⵯⵉⵏⵏ ⵜⴼⵔⵓⵅⵜ ⵍⵍⵉ ⵙ ⴷⴰⵔ ⵉⵙⵎⴳ. ⵜⴰⴼ ⵜ ⵉⵏⵏ ⴰⵔ ⵉⵜⵜⵃⵔⵔⴰⴽ. ⵉⵏⵏⴰ ⴰⵙ ⵉⵙⵎⴳ: " ⴰ ⵕⴱⴱⵉ, ⴰ ⵉⵍⵍⵉ, ⵉⵙ ⵜⵔⵉⴷ ⴰⴷ ⵉⵢⵉ ⵜⴷⴰⵡⴰⴷ, ⴰⵔⴽⵉⵖ ⵊⵊⵉⵖ, ⵜⴰⵀⵍⵖ ⴽⵎ! " ⵜⵏⵏⴰ ⴰⵙ ⵜⴼⵔⵓⵅⵜ ⴰⵏⵏ: " ⵎⵍⵉⵃ! " ⵉⵏⵏⴰ ⴰⵙ ⵉⵙⵎⴳ: " ⴰⵙⵉ ⵜⴰⵍⴳⵯⵉⵔⴰⵔⵜ ⴰⵏⵏ, ⵀⴰ ⵏⵏ ⴳⵉⵙ ⴷⴷⵀⵏ. ⴷⵀⵏ ⵉⵢⵉ ⵙⵔⵙ, ⵀⴰⵜⵉ ⵔⴰⴷ ⵊⵊⵉⵖ! " ⵜⴰⵙⵉ ⵜⴼⵔⵓⵅⵜ ⵍⵍⵉ ⵜⴰⵍⴳⵯⵉⵔⴰⵔⵜ, ⵜⴷⵀⵏ ⵜ ⵙⵔⵙ. ⵉⴼⴽⴰ ⴰⵙ ⵉⵙⵎⴳ ⵍⵍⵉ ⴽⵔⴰ ⵏ ⵓⴳⴳⵯⵔⵏ. ⵉⵏⵏⴰ ⴰⵙ: " ⴳ ⵜ ⵉⵏⵏ ⴳ ⵉⵎⴽⵍⵉ, ⵡⴰⵍⴰⴽⵉⵏ ⴰⴷ ⴳⵉⵙ ⵓⵔ ⵜⵛⵛⴷ. " ⵜⵙⴽⵔ ⵖⵉⴽⴰⵏⵏ. ⵢⴰⵛⴽ ⵉⴷ ⴳⵯⵎⴰⵙ, ⵉⵣⴰⵢⴷ ⴰⴷ ⵉⵛⵛ ⵉⵎⴽⵍⵉ. ⵉⵏⵏⴰ ⵉ ⵓⵍⵜⵎⴰⵙ: " ⵣⴰⵢⴷ ⴰⴷ ⵜⵛⵛⴷ! " ⵜⵏⵏⴰ ⴰⵙ: " ⵢⴰⵖ ⵉⵢⵉ ⴽⵔⴰ. " ⵉⵣⴰⵢⴷ ⴰⵔ ⵉⵛⵜⵜⴰ, ⵢⴰⵙⵉ ⵜⴰⵖⵏⵊⴰⵡⵜ ⵉⵣⵡⵓⵔⵏ, ⵉⵍⵓⵃ ⴰⵙ ⵜⵜ ⵓⵢⴷⵉ ⵍⵍⵉ. ⵢⴰⵙⵉ ⵜⵉⵙ ⵙⵏⴰⵜ, ⵉⵍⵓⵃ ⴰⵙ ⵜⵜ ⴷⴰⵖ. ⵉⵏⵏⴰ ⴰⵙ ⴳⵯⵎⴰⵙ: " ⵔⵡⴰⵃ ⴰⴷ ⵏⴼⴼⵓⵖ! " ⵏⴽⵔⵏ, ⴼⴼⵓⵖⵏ. ⵢⴰⵙⵉ ⴷ ⴳⵯⵎⴰⵙ ⵜⵉⵙⵓⵔⴰ, ⵉⵔⴳⵍ ⵜⵉⴳⵎⵎⵉ ⴰⵏⵏ, ⵉⵍⵓⵃ ⵜⵉⵙⵓⵔⴰ ⴳ ⵢⴰⵏ ⵡⴰⵙⵉⴼ. ⵣⴰⵢⴷⵏ, ⴰⵔ ⴼⵜⵜⵓⵏ, ⵍⵍⵉⴳ ⵍⴽⵎⵏ ⵍⵎⴷⵉⵏⵜ ⵏ ⵢⴰⵏ ⵓⴳⵍⵍⵉⴷ. ⴰⴼⵉⵏ ⵍⵎⴷⵉⵏⵜ ⴰⵏⵏ ⵜⵃⵣⵏ ⴽⵓⵍⵍⵓ. ⵉⵙⵇⵙⴰ ⵎⵉⴷⴷⵏ: " ⵎⴰ ⵢⴰⵖⵏ ⴰⵢⵜ ⵖⵉ? " ⵏⵏⴰⵏ ⴰⵙ: " ⵍⵎⴷⵉⵏⵜ ⴰⴷ, ⵉⵍⵍⴰ ⴳⵉⵙ ⵢⴰⵏ ⵓⵍⴳⵎⴰⴹ, ⵍⵍⴰⵏ ⴳⵉⵙ ⵙⴱⵄⴰ ⵏ ⵉⴳⵯⵢⵢⴰ. ⵍⵊⵎⵄⴰ ⴰⵔ ⵍⵊⵎⵄⴰ ⴰⵔ ⴰⵙ ⵜⵜⴰⵡⵉⵏ ⵜⴰⴼⵔⵓⵅⵜ, ⴰⵔ ⵜⵜ ⵉⵛⵜⵜⴰ. ⴳ ⴰⵙⵙ ⴰⵏⵏ ⵜⵓⵛⴽⴰ ⴷ ⵜⴰⵙⵖⴰⵔⵜ ⴳ ⵉⵍⵍⵉⵙ ⵏ ⵓⴳⵍⵍⵉⴷ. ⵢⵉⵔⵉ ⴰⴷ ⵜⵜ ⵉⵛⵛ ⵓⵍⴳⵯⵎⴰⴹ! " ⵉⴼⵜⵓ ⵡⴰⵍⵍⵉ ⵙ ⵉⵎⵉ ⵏ ⵜⴰⵏⵙⴰ ⴰⵏⵏ ⵖⵉⵍⵍⵉ ⴳ ⴷ ⵉⵜⵜⴼⴼⵓⵖ ⵓⵍⴳⵎⴰⴹ. ⵉⴳⴳⴰⵡⵔ ⴳⵉⵙ, ⴰⵔ ⵉⵜⵜⵇⵇⵍ ⴰⵔ ⴷ ⵉⴼⴼⵓⵖ ⵓⵍⴳⵎⴰⴹ. ⵜⴰⵛⴽ ⵉⴷ ⵉⵍⵍⵉⵙ ⵏ ⵓⴳⵍⵍⵉⴷ, ⵜⴰⴼ ⵜ ⵉⵏⵏ ⴳⵉⵙ. ⵜⵏⵏⴰ ⴰⵙ: " ⵎⴰⴷ ⵖⵉⴷ ⵜⵙⴽⵔⴷ? " ⵜⵏⵏⴰ ⴰⵙ: " ⴼⵜⵓ ⵙ ⵜⴳⵎⵎⵉ ⵏⵏⴽ! ⵀⴰ ⵏⵏ, ⴰⵍⴳⵎⴰⴹ ⵉⵔⴰ ⴰⴷ ⴷ ⵉⴼⴼⵓⵖ, ⵉⵛⵛ ⴰⵖ ⴰⴽⴽⵯ ⵙ ⵙⵉⵏ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵓⵔ ⵔⴰⴷ ⴼⵜⵓⵖ, ⴰⵔ ⴷ ⵉⴼⴼⵓⵖ ⵓⵍⴳⵎⴰⴹ ⴰⴷ! " ⵜⵏⵏⴰ ⴰⵙ: " ⵎⵍⵉⵃ! " ⵉⴳⴳⴰⵡⵔ ⵖⵉⵏⵏ. ⵍⵍⵉⴳ ⵉⴼⴼⵓⵖ ⵓⵍⴳⵎⴰⴹ ⴰⵏⵏ, ⵉⵊⴱⴷ ⵙⵙⵉⴼ ⵏⵏⵙ, ⵢⵓⵜ ⵜ ⵙ ⵢⴰⵜ ⴹⴹⵕⴱⵜ, ⵉⵏⵖ ⵜ. ⵜⵏⵏⴰ ⴰⵙ ⵜⴼⵔⵓⵅⵜ ⵍⵍⵉ: " ⵎⴰⴷ ⴳⵉⴳⵉ ⵜⵔⵉⴷ ⴰⴷ ⴰⴽ ⵜ ⴼⴽⵖ? " ⵉⵏⵏⴰ ⴰⵙ: " ⴼⴽ ⵉⵢⵉ ⵖⴰⵔ ⵜⴰⵣⵣⵉⴼⵜ ⵏⵏⵎ! " ⵜⴰⵙⵉ ⴷ ⵜⴰⵣⵣⵉⴼⵜ ⵏⵏⵙ, ⵜⴼⴽⴰ ⴰⵙ ⵜⵜ. ⵢⴰⵎⵥ ⵜⵜ. ⵉⴱⴱⵉ ⵉ ⵓⵍⴳⵎⴰⴹ ⵙⴱⵄⴰ ⵏ ⵡⴰⵍⵙⵉⵡⵏ, ⵉⴳ ⵜⵏ ⵉⵏⵏ ⴳ ⵜⴰⵣⵣⵉⴼⵜ ⵍⵍⵉ, ⵉⴼⵜⵓ ⵙ ⵜⴳⵎⵎⵉ ⵏⵏⵙ. ⵉⵣⵔⵉ ⴷ ⵢⴰⵏ ⵓⴼⵃⵃⴰⵎ, ⵢⴰⴼ ⵏⵏ ⴰⵍⴳⵎⴰⴹ ⵉⵎⵎⵓⵜ. ⴰⵔ ⵜ ⵉⵜⵜⵇⵍⵍⴰⴱ, ⵢⴰⴼ ⵜ ⵉⵏⵏ ⵓⵔ ⵜ ⵉⵅⵚⵚⴰ ⵢⴰⵜ. ⵢⴰⵙⵉ ⵜ, ⵉⴱⴱⵉ ⵙⴱⵄⴰ ⵏ ⵉⴳⵯⵢⵢⴰ ⵏⵏⵙ, ⵢⴰⵡⵉ ⵜⵏ ⴷ ⵙ ⴷⴰⵔ ⵓⴳⵍⵍⵉⴷ. ⵉⵏⵏⴰ ⴰⵙ: " ⵏⴽⴽ ⴰⴷ ⵉⵏⵖⴰⵏ ⴰⵍⴳⵎⴰⴹ ⴰⵏⵏ! ". ⵉⵎⵍ ⴰⵙ ⵙⴱⵄⴰ ⵏ ⵉⴳⵯⵢⵢⴰ. ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵙⴰⴽⴰⵢⴰⵜ ⵜ ⵍⵃⵎⵎⴰⵎ! " ⵙⴰⴽⴰⵏ ⵜ ⵉⴷ ⵍⵃⵎⵎⴰⵎ, ⵙⴽⵔⵏ ⵜⴰⵎⵖⵔⴰ ⴰⴷ ⵉⵜⴰⵀⵍ ⵉⵍⵍⵉⵙ ⵏ ⵓⴳⵍⵍⵉⴷ. ⵍⵍⵉⴳ ⵙⴽⵔⵏ ⵜⴰⵎⵖⵔⴰ, ⵢⵓⵛⴽⴰ ⴷ ⵓⵢⴷⵉ, ⴰⵔ ⴷ ⵉⵜⵜⴰⵙⵉ ⵟⵟⴱⵚⵉⵍ ⴳ ⵍⴳⵯⴷⴷⴰⵎ ⵏ ⵓⴼⵃⵃⴰⵎ. ⵜⴰⴱⵄⴰⵏ ⵜ ⵉⵏⵏ ⵉⵅⴷⴷⴰⵎⵏ, ⵎⴰⵏⵉ ⵉⵔⴰ. ⵍⵍⵉⴳ ⵉⴽⵛⵎ ⵜⵉⴳⵎⵎⵉ ⵏ ⵓⴼⵔⵓⵅ ⵍⵍⵉ, ⵏⵏⴰⵏ ⵉ ⵓⴼⵔⵓⵅ ⵍⵍⵉ: " ⵙⴰⴷⵎⵔ ⵙ ⴷⴰⵔ ⵓⴳⵍⵍⵉⴷ! " ⵉⵣⴰⵢⴷ ⵓⴼⵔⵓⵅ ⵍⵍⵉ, ⵉⵎⵓⵏ ⴷⵉⴷⵙⵏ. ⵍⵍⵉⴳ ⵉⵍⴽⵎ ⵏⵏ ⵙ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⵅⵅ ⴰⵢⵍⵍⵉⵖ ⴰⴷ ⵜⵚⵚⵉⴼⵉⴹⵜ ⴰⵢⴷⵉ ⵏⵏⴽ, ⴰⵔ ⴷ ⵉⵜⵜⴰⵙⵉ ⵟⵟⴱⵚⵉⵍ ⴳ ⵍⴳⵯⴷⴷⴰⵎ ⵏ ⵓⵙⵍⵉ? " ⵉⵏⵏⴰ ⴰⵙ: " ⵡⴰⴷ ⵓⵔ ⵉⵃⵕⵕⵉⵕ ⵟⵟⴱⵚⵉⵍ ⴰⵏⵏ. " ⵉⵏⵏⴰ ⴰⵙ: " ⵎⴰⵅⵅ? " ⵉⵏⵏⴰ ⴰⵙ: " ⴰⵢⴷⵉ ⴰⴷ ⴰⴷ ⵉⵃⵕⵕⴻⵕⵏ ⵟⵟⴱⵚⵉⵍ ⴰⵏⵏ! " ⵏⵏⴰⵏ ⴰⵙ: " ⵎⴰⵅⵅ? " ⵉⵏⵏⴰ ⴰⵙ: " ⵎⴰⵏ ⵍⵢⴰⵎⴰⵕⵜ ⴰⴷ ⴷ ⵢⵉⵡⵉ ⵡⴰⴷ? " ⵏⵏⴰⵏ ⴰⵙ: " ⵢⵉⵡⵉ ⴷ ⵙⴱⵄⴰ ⵏ ⵉⴳⵯⵢⵢⴰ ⵏⵏⵙ! " ⵉⵏⵏⴰ ⴰⵙⵏ: " ⵇⵍⵍⴱⴰⵜ ⵉⴳⵯⵢⵢⴰ ⴰⴷ! ⵎⴰⴷ ⵜⵏ ⵉⵅⵚⵚⴰⵏ? " ⵇⵍⵍⴱⵏ ⵉⴳⵯⵢⵢⴰ ⴰⵏⵏ, ⴰⴼⵉⵏ ⵜⵏ ⴷ ⵉⵅⵚⵚⴰ ⵜⵏ ⵙⴱⵄⴰ ⵏ ⵡⴰⵍⵙⵉⵡⵏ. ⵉⵏⵏⴰ ⴰⵙⵏ ⵓⴼⵔⵓⵅ ⵍⵍⵉ: " ⴰ ⵀⴰ ⵙⴱⵄⴰ ⵏ ⵡⴰⵍⵙⵉⵡⵏ ⵏⵏⵙⵏ ⴷ ⵜⴰⵣⵣⵉⴼⵜ ⵏ ⵉⵍⵍⵉⵙ ⵏ ⵓⴳⵍⵍⵉⴷ! " ⵙⴽⵔⵏ ⵉ ⵓⴼⵔⵓⵅ ⵍⵍⵉ ⵜⴰⵎⵖⵔⴰ. ⵉⵜⴰⵀⵍ ⵉⵍⵍⵉⵙ ⵏ ⵓⴳⵍⵍⵉⴷ. ⵉⵎⵎⵓⵜ ⵓⴳⵍⵍⵉⴷ ⴰⵏⵏ, ⵉⴳ ⵓⴼⵔⵓⵅ ⵍⵍⵉ ⴰⴳⵍⵍⵉⴷ ⴳ ⵍⵎⴰⴽⴰⵏ ⵏⵏⵙ. 5. ⵍⵇⵉⵚⵜ ⵏ ⵙⴱⵄⴰ ⵏ ⵉⴼⵔⵅⴰⵏ, ⵏⵜⵜⵏⵉ ⴰⵢⵜⵎⴰⵜⵏ. ⵉⴽⴽⴰⵜⵜⵉⵏⵏ ⵢⴰⵏ ⵓⴳⵍⵍⵉⴷ, ⵍⵍⴰⵏ ⴷⴰⵔⵙ ⵙⴱⵄⴰ ⵏ ⵉⴼⵔⵅⴰⵏ. ⵍⵎⴷⵉⵏⵜ ⴰⵏⵏ ⵜⵍⵍⴰ ⴳ ⵟⵟⵕⴼ ⵏ ⵢⴰⵏ ⵓⴷⵔⴰⵔ. ⴳ ⴰⵙⵙ ⵍⵍⵉ ⴳ ⵉⵔⴰ ⴰⴷ ⵉⵎⵎⵜ ⴱⴰⴱⴰⵜⵙⵏ, ⵢⵓⵚⵚⴰ ⵜⵏ, ⵉⵏⵏⴰ ⴰⵙⵏ: " ⴰ ⵓⵍⴰⴷⵉ, ⴰⴷⵔⴰⵔ ⴰⴷ, ⴰⴷ ⴳⵉⵙ ⵓⵔ ⵉⵖⵍⵉ ⵃⵜⵜⴰ ⵢⴰⵏ! " ⵉⵏⵏⴰ ⴰⵙⵏ: " ⵡⵏⵏⴰ ⴳⵉⵙ ⵉⵖⵍⵉⵏ, ⴰⴷ ⴼⵍⵍⴰⵙ ⵉⵚⵅⵟ ⵕⴱⴱⵉ! " ⵉⵎⵎⵓⵜ. ⵉⴳⴳⴰⵡⵔ, ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⴰⵙⵏ ⵡⴰⵍⵍⵉ ⴳⵉⵙⵏ ⵉⵎⵇⵇⵓⵕⵏ, ⵉⵏⵏⴰ ⴰⵙⵏ: " ⵓⵍⵍⴰⵀ, ⴰⵔ ⴷ ⵖⵍⵉⵖ ⴳ ⵓⴷⵔⴰⵔ ⴰⴷ ⵍⵍⵉ ⵙ ⴰⵖ ⵉⵏⵏⴰ ⴱⴰⴱⴰⵜⵏⵖ: ' ⴰⴷ ⵜ ⵓⵔ ⵜⴽⴽⵉⵎ! ' " ⵉⵏⴽⵔ, ⵉⵙⵙⵓⴷⵓ ⴼ ⵓⵢⵢⵉⵙ ⵏⵏⵙ, ⵢⴰⵡⵏ ⵉ ⵓⴷⵔⴰⵔ ⴰⵏⵏ. ⵉⵎⵏⴰⴳⴳⴰⵔ ⴳⵉⵙ ⴷ ⵢⴰⵏ ⵍⵖⵣⴰⵍ. ⵢⴰⵣⵣⵍ ⴳ ⵜⵖⵔⴷⵉⵏ ⵏⵏⵙ ⴰⴷ ⵜ ⵢⴰⵎⵥ. ⵉⵣⵡⵓⵔ ⴰⵙ ⵍⵖⵣⴰⵍ ⵍⵍⵉ, ⴰⵢⵍⵍⵉⵖ ⵉⵍⴽⵎ ⵉⵎⵉ ⵏ ⵢⴰⵜ ⵜⵎⴰⵣⵉⵔⵜ, ⵢⴰⴼ ⵏⵏ ⴳ ⵉⵎⵉ ⵏⵏⵙ ⵉⵜⵜⵢⴰⵔⴰ ⴳⵉⵙ: " ⵏⵄⵍⴰⵜ ⴰⵍⵍⴰⵀ ⵄⴰⵍⴰ ⵍⵍⵉ ⴷⵅⵍⵀⴰ ⵓ ⵅⵔⵊⵀⴰ ⴱⵉⵍⴰ ⵃⴰⵊⴰⵜⵓ! " ⵉⵣⴰⵢⴷ, ⵉⴽⵛⵎ ⵏⵏ ⵜⴰⵎⴰⵣⵉⵔⵜ. ⵢⴰⴼ ⵏⵏ ⵢⴰⵜ ⵜⴼⵇⵇⵉⵕⵜ. ⵉⵖⵔ ⴰⵙ, ⵉⵙⵇⵙⴰ ⵜⵜ: " ⵎⴰⴷ ⵉⵍⵍⴰⵏ ⴳ ⵜⵎⴰⵣⵉⵔⵜ ⴰⴷ? " ⵜⵏⵏⴰ ⴰⵙ ⵜⴼⵇⵇⵉⵕⵜ ⵍⵍⵉ: " ⵜⴰⵎⴰⵣⵉⵔⵜ ⴰⴷ, ⵉⵍⵍⴰ ⴳⵉⵙ ⵢⴰⵏ ⵓⴳⵍⵍⵉⴷ; ⴰⴳⵍⵍⵉⴷ ⴰⵏⵏ, ⵜⵍⵍⴰ ⴷⴰⵔⵙ ⵢⴰⵜ ⵜⴼⵔⵓⵅⵜ, ⵅⴰⵍⴰⵇⴰ ⴰⵍⵍⴰⵀⵓ ⵎⴰ ⵢⴰⵛⴰ! ⵜⴰⴼⵔⵓⵅⵜ ⴰⴷ ⵜⵍⵍⴰ ⴳ ⵢⴰⵜ ⵍⴱⵉⵜ, ⵛⵛⵖⵍ ⵏⵏⵙ ⵓⵔ ⵜ ⵉⴳⵉ ⵎⵏ ⵖⵉⵔ ⴰⴷ ⵜⵜⵄⴱⴰⴷ. ⵓⵔ ⴰⵔ ⵜⵙⴰⵡⴰⵍ ⵙ ⵃⵜⵜⴰ ⵢⴰⵏ. ⴱⴰⴱⴰⵙ ⵉⵙⵙⵓⴼⵖ ⵍⴱⵔⵉⵃ ⴳ ⵍⵎⴷⵉⵏⵜ, ⵉⵏⵏⴰ ⴰⵙⵏ: ' ⵡⵏⵏⴰ ⵉⵙⴰⵡⵍⵏ ⵙ ⵉⵍⵍⵉ, ⴰⴷ ⴰⵙ ⵜⵜ ⴼⴽⵖ. ⵡⴰⵍⴰⴽⵉⵏ ⵉⵖ ⴰⵙ ⵓⵔ ⵜⵔⵓⵔ ⴰⵡⴰⵍ, ⵔⴰⴷ ⴱⴱⵉⵖ ⴰⴳⴰⵢⵢⵓ ⵏⵏⵙ! ' " ⵉⵣⴰⵢⴷ ⵓⴼⵔⵓⵅ ⵍⵍⵉ, ⵉⴽⵛⵎ ⵏⵏ ⵙ ⴷⴰⵔ ⵜⴳⵎⵎⵉ ⵏ ⵓⴳⵍⵍⵉⴷ, ⵉⵏⵏⴰ ⴰⵙⵏ: " ⵎⴰⵏⵉ ⴳ ⵜⵍⵍⴰ ⵉⵍⵍⵉⵙ ⵏ ⵓⴳⵍⵍⵉⴷ? " ⵏⵏⴰⵏ ⴰⵙ: " ⵀⴰ ⵜⵜ ⵉⴷ! " ⵉⴽⵛⵎ ⵏⵏ ⵙ ⴷⴰⵔⵙ, ⵉⴳⴳⴰⵡⵔ ⴳⵉⵙ. ⴰⵔ ⵉⵙⴰⵡⴰⵍ ⵙ ⵜⴼⵔⵓⵅⵜ ⵍⵍⵉ ⴽⵓⵍⵍⵓ ⵎⴰⴷ ⵉⵍⵍⴰ ⵉⴹ: ⵓⵔ ⴰⵙ ⵜⵔⵓⵔ ⴰⵡⴰⵍ! ⵍⵍⵉⴳ ⵉⴼⴼⵓ ⵣⵣⵎⴰⵏ, ⴰⵡⵉⵏ ⵜ, ⴱⴱⵉⵏ ⴰⴳⴰⵢⵢⵓ ⵏⵏⵙ. ⴳⴳⴰⵡⵔⵏ ⴰⵢⵜⵎⴰⵙ ⴰⵏⵏ ⴰⴹⵏⵉⵏ ⴰⵙⴳⴳⵯⴰⵙ ⵏ ⵡⴰⴹⴰⵏ. ⵉⵏⴽⵔ ⴳⵯⵎⴰⵙ ⵍⵍⵉ ⵜ ⵉⵜⴰⴱⵄⴰⵏ, ⵉⵏⵏⴰ: " ⵓⵍⵍⴰⵀ, ⴰⵔ ⴷ ⵜⴰⴱⵄⴰⵖ ⴳⵯⵎⴰ ⴰⵏⵏ ⵎⴰⵏⵉ ⵙ ⵉⵖⵍⵉ. " ⵉⵣⴰⵢⴷ, ⵉⵖⵍⵉ ⵏⵏ ⴷ ⵓⴷⵔⴰⵔ ⵍⵍⵉ. ⵉⵊⵕⵓ ⴰⵙ ⵖⴰⵢⵍⵍⵉ ⵉⵊⵕⴰⵏ ⵉ ⴳⵯⵎⴰⵙ ⴰⵏⵏ ⴰⴹⵏⵉⵏ. ⵉⵏⴽⵔ ⵡⵉⵙ ⴽⵕⴰⴹ, ⵉⵊⵕⵓ ⴰⵙ ⵖⴰⵢⵍⵍⵉ ⵏⵉⵜ. ⵍⵍⵉⴳ ⴽⵓⵍⵍⵓ ⴼⵜⴰⵏ ⵙⵜⵜⴰ, ⵉⵣⴰⵢⴷ ⵡⵉⵙ ⵙⴱⵄⴰ, ⵉⵖⵍⵉ ⵏⵏ ⴷ ⵓⴷⵔⴰⵔ ⴰⵏⵏ. ⵢⴰⴼ ⵏⵏ ⴳⵉⵙ ⴷⴰⵖ ⵍⵖⵣⴰⵍ ⵍⵍⵉ. ⵉⵣⵡⵓⵔ ⴰⵙ. ⵍⵍⵉⴳ ⵉⵍⴽⵎ ⵉⵎⵉ ⵏ ⵜⵎⴰⵣⵉⵔⵜ, ⵢⴰⴼ ⵏⵏ ⴳⵉⵙ ⵉⴳⵯⵢⵢⴰ ⵏ ⴰⵢⵜⵎⴰⵙ ⵜⵜⵢⴰⴳⵍⵏ ⴽⵓⵍⵍⵓ ⴳ ⵉⵎⵉ ⵏ ⵍⵎⴷⵉⵏⵜ. ⵉⴽⵛⵎ ⵏⵏ ⵙ ⵜⵎⴰⵣⵉⵔⵜ, ⵢⴰⴼ ⵏⵏ ⴳⵉⵙ ⵜⴰⴼⵇⵇⵉⵕⵜ ⵍⵍⵉ, ⵉⵙⵇⵙⴰ ⵜⵜ. ⵜⵄⴰⵡⴷ ⴰⵙ ⴽⵓⵍⵍⵓ ⵎⴰⴷ ⵉⵊⵕⴰⵏ ⵉ ⴰⵢⵜⵎⴰⵙ. ⵉⵣⴰⵢⴷ, ⵉⴼⵜⵓ ⵙ ⴷⴰⵔ ⵜⴳⵎⵎⵉ ⵏ ⵓⴳⵍⵍⵉⴷ, ⵉⵙⵇⵙⴰ ⵎⴰⵏⵉ ⴳ ⵜⵍⵍⴰ ⵉⵍⵍⵉⵙ ⵏ ⵓⴳⵍⵍⵉⴷ. ⵎⵍⵉⵏ ⴰⵙ ⵜⵜ. ⵉⴽⵛⵎ ⵏⵏ ⵙ ⴷⴰⵔⵙ. ⴰⵡⵉⵏ ⴰⵙ ⵍⴼⵕⴰⵛ, ⴰⵡⵉⵏ ⴰⵙ ⵉⵎⵏⵙⵉ. ⵉⴳⴳⴰⵡⵔ, ⵉⵛⵛ ⵉⵎⵏⵙⵉ, ⵉⵟⵟⴰⵚ, ⵓⵔ ⵙⵔⵙ ⵉⵙⴰⵡⵍ! ⵉⴽⴽⴰ ⴰⵔ ⵜⵓⵥⵥⵓⵎⵜ ⵏ ⵢⵉⴹ, ⴽⵛⵎⵏ ⵙⵉⵏ ⵉⵜⴱⵉⵔⵏ, ⵙⴰⵡⵍⵏ ⵙ ⵓⴼⵔⵓⵅ ⵍⵍⵉ, ⵏⵏⴰⵏ ⴰⵙ: " ⵏⵉⵡⵉ ⴷ ⵜⵓⴳⴳⴰ ⵙ ⴷⴰⵔⴽ: ⴰⴷ ⴰⵖ ⵜⵙⴽⵔⴷ ⵛⵛⵕⵄ ⵏ ⵕⴱⴱⵉ. " ⵏⵏⴰⵏ ⴰⵙ: " ⵍⵍⴰⵏ ⵙⵉⵏ ⵉⵔⴳⴰⵣⵏ, ⵢⴰⵏ ⵉⴹⴼⴰⵕ ⵉ ⵡⴰⵢⵢⴰⴹ ⵎⵉⵢⵜ ⴹⵓⵕⵓ. ⵡⴰⵍⵍⵉ ⵎⵎⵓ ⵉⴹⴼⴰⵕⵏ ⵎⵉⵢⵜ ⴹⵓⵕⵓ, ⵓⵔ ⴷⴰⵔⵙ ⵉⵍⵍⵉ ⵢⴰⵜ. " ⵜⴰⴽⵯⵉ ⴷ ⵜⵎⵖⴰⵔⵜ ⵍⵍⵉ, ⵜⵏⵏⴰ ⴰⵙⵏ: " ⵉⵖ ⴷⴰⵔⵙ ⵓⵔ ⵉⵍⵍⵉ ⵢⴰⵜ, ⴰⴷ ⴰⵙ ⵜⵙⴽⵔⴷ ⵜⵜⴰⵊⵉⵍ, ⴰⵔ ⴷ ⴷⴰⵔⵙ ⵉⵍⵉⵏ, ⵉⴼⴽ ⴰⴽ ⵜⵏ! " ⵢⴰⴽⵯⵉ ⴷ ⵙⵔⵙ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⵎⴰⴷ ⵙⵔⵎ ⵉⵙⴰⵡⵍⵏ, ⴰ ⵜⴰⵎⴳⴳⴰⵏⵜ ⴰⴷ? " ⵜⵏⵏⴰ ⴰⵙ ⵜⴼⵔⵓⵅⵜ ⵍⵍⵉ: " ⵏⴽⴽ ⵙⵍⵍⴰⵖ ⵉ ⵛⵛⵕⵄ ⵏ ⵕⴱⴱⵉ, ⵙⴰⵡⵍⵖ ⴷ, ⴰⵛⴽⵓ ⴽⵚⵓⴹⵖ ⵕⴱⴱⵉ. " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⴰ ⵎⵜⴰ ⵜⴽⵚⵓⴹⴷ ⵕⴱⴱⵉ, ⵓⵔ ⴰⴽⴽⵯ ⵜⵜⴰⵊⵊⴰⴷ ⵎⵉⴷⴷⵏ ⴰⴷ ⴼⵍⵍⴰⵎ ⵜⵜⵎⵎⵜⴰⵜⵏ! " ⵍⵃⴰⵚⵉⵍ ⵊⵎⵎⵄⴰⵏ ⴰⵔ ⵚⴱⴰⵃ. ⵏⴽⵔⵏ ⵚⴱⴰⵃ, ⴼⴼⵓⵖⵏ ⵙ ⴷⴰⵔ ⵓⴳⵍⵍⵉⴷ. ⵉⵣⴳⵔ ⴰⵙ ⵜⵜ ⵓⴳⵍⵍⵉⴷ. ⵙⴽⵔⵏ ⵙⴱⵄⴰ ⵉⵢⴰⵎ ⵏ ⵜⵎⵖⵔⴰ ⵖⵉⵏⵏ. ⴼⵕⵃⵏ ⵙⵔⵙ ⴰⵢⵜ ⵜⵎⴰⵣⵉⵔⵜ. ⴳⴳⴰⵡⵔⵏ. ⵉⴳⴰ ⴰⴳⵍⵍⵉⴷ ⴼ ⵉⵅⴼ ⵏⵏⵙ. ⵡⴰⵙⵙⵍⴰⵎ! 6. ⵍⵇⵉⵚⵜ ⵏ ⵎⵓⵃⴰⵎⵎⴰⴷ ⴰⵖⵓⵢⴰⵢ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ ⴷ ⵢⴰⵏ ⵉⵡⵉⵙ. ⵉⵍⵍⴰ ⴳⵉⵙ ⴳ ⵍⵄⵎⵎⵕ ⵏⵏⵙ ⵢⴰⵏ ⵡⴰⵢⵢⵓⵔ ⵏ ⵡⴰⴹⴰⵏ, ⵉⵙⴷⵉⴷ, ⵉⴳⵣⵣⵓⵍ. ⵉⵙⵎ ⵏⵏⵙ ⵎⵓⵃⴰⵎⵎⴰⴷ ⴰⵖⵓⵢⴰⵢ. ⴱⴰⴱⴰⵙ ⵉⵊⵀⴷ, ⴷⴰⵔⵙ ⴽⴰⴷⴰ ⵡⴰ ⴽⴰⴷⴰ ⴷ ⵉⵎⵏⴷⵉ. ⵉⵏⴽⵔ ⴱⴰⴱⴰⵙ ⵢⴰⵏ ⵡⴰⵙⵙ, ⵢⴰⵡⵉ ⴷ ⵉⵛⵡⵡⴰⵍⵏ. ⵍⵍⵉⴳ ⴷ ⵢⵉⵡⵉ ⵉⵛⵡⵡⴰⵍⵏ, ⵉⵏⵏⴰ ⴰⵙⵏ: " ⴰ ⵉⵅⴷⴷⴰⵎⵏ, ⵎⴰⵜⵜⴰ ⵖⴰⵢⴰⴷ ⵜⵙⴽⵔⵎ? " ⵏⵏⴰⵏ ⴰⵙ: " ⴰⵔ ⵏⵎⴳⴳⵔ " ⵉⵏⵏⴰ ⴰⵙⵏ: " ⵉⵏⵏⴰ ⴰⵡⵏ ⴱⴰⴱⴰ: ' ⴽⵔⴰ ⵜⵎⴳⵔⵎ ⵜⵃⵕⴳⵎ ⵜ! ' " ⵏⴽⵔⵏ ⵉⵅⴷⴷⴰⵎⵏ, ⴽⵔⴰ ⵎⴳⵔⵏ, ⵃⵕⴳⵏ ⵜ. ⵢⴰⵛⴽ ⵉⴷ ⴱⴰⴱⴰⵙ ⴳ ⵙⵙⵓⵇ. ⵢⴰⴼ ⴷ ⵖⴰⵢⴰⵏⵏ ⵃⵕⴳⵏ ⵜ ⴰⴽⴽⵯ. ⵉⵏⵏⴰ ⴰⵙⵏ: " ⵎⴰⵜⵜⴰ ⵖⴰⵢⴰⴷ ⵜⵙⴽⵔⵎ? " ⵏⵏⴰⵏ ⴰⵙ: " ⵉⵏⵏⴰ ⴰⵖ ⵉⵡⵉⴽ: ' ⴽⵔⴰ ⵜⵎⴳⵔⵎ, ⵜⵃⵕⴳⵎ ⵜ! ' " ⵉⴳ ⴱⴰⴱⴰⵙ ⵜⴰⵖⵓⵢⵢⵉⵜ ⵙ ⵜⴳⵎⵎⵉ. ⵓⵔ ⵏⵏ ⵢⵓⴼⵉ ⵉⵡⵉⵙ ⴳ ⵜⴳⵎⵎⵉ. ⵍⵍⵉⴳ ⵜ ⵉⵥⵕⴰ ⵉⵡⵉⵙ, ⵉⵔⵡⵍ, ⵉⴽⵛⵎ ⴰⵅⵏⴰ ⵏ ⵜⴼⵓⵏⴰⵙⵜ. ⵉⵣⵔⵉ ⴼ ⵢⴰⵜ ⵍⵊⵎⵄⴰⵜ. ⵉⵏⵏⴰ ⴰⵙⵏ: " ⴰⵍⵍⴰⵀ ⵉⵏⵄⵍ ⴽⵎ, ⴰ ⵍⵊⵎⵄⴰⵜ! " ⵉⵏⵏⴰ ⴰⵙⵏ ⵜ ⵢⴰⵏ ⵡⴰⵙⵙ. ⵡⵉⵙ ⵙⵉⵏ ⵜⵏⴽⵔ ⵍⵊⵎⵄⴰⵜ ⵙ ⴱⴰⴱ ⵏ ⵜⴼⵓⵏⴰⵙⵜ, ⵏⵏⴰⵏ ⴰⵙ: " ⴰⴷ ⴰⵖ ⵜⵣⵣⵏⵣⴷ ⵜⴰⴼⵓⵏⴰⵙⵜ! " ⵉⵣⵣⵏⵣ ⴰⵙⵏ ⵜⴰⴼⵓⵏⴰⵙⵜ. ⵖⵔⵙⵏ ⴰⵙ. ⵍⵍⵉⴳ ⴰⵙ ⵖⵔⵙⵏ, ⵢⴰⴽⵯⵉ ⴰⵙⵏ ⵙ ⵓⴳⴰⵢⵢⵓ ⵏ ⵜⴼⵓⵏⴰⵙⵜ. ⵓⵔ ⵜ ⵙⵓⵍ ⵓⴼⵉⵏ ⴳ ⵜⴼⵓⵏⴰⵙⵜ. ⴳⵣⵣⵔⵏ ⵜⴰⴼⵓⵏⴰⵙⵜ. ⵉⵣⵔⵉ ⵢⴰⵏ ⵓⴽⴰⴱⴰⵕ ⵏ ⵓⴷⴰⵢⵏ. ⵣⵣⵏⵣⵏ ⴰⵙⵏ ⴰⵙⵔⴰⵢ ⵏ ⵜⴼⵓⵏⴰⵙⵜ ⴷ ⵓⴳⴰⵢⵢⵓ. ⵏⴽⵔⵏ ⵓⴷⴰⵢⵏ, ⵙⴰⴼⵔⵏ, ⴽⴽⵉⵏ ⴰⵖⴰⵔⴰⵙ. ⵍⵍⵉⴳ ⵍⴽⵎⵏ ⵍⵅⵍⴰ, ⵉⵏⵏⴰ ⴰⵙⵏ ⵓⴼⵔⵓⵅ ⵍⵍⵉ: " ⵓⵜⴰⵜ ⵓⴷⴰⵢⵏ, ⴰ ⵓⴷⴰⵢⵏ! " ⵙⵙⴼⵍⴷⵏ ⵓⴷⴰⵢⵏ ⵖⵉⴽⵍⵍⵉ, ⵔⵡⵍⵏ. ⵉⴼⴼⵓⵖ ⴷ ⵉⵍⵎⵎⴰ ⵎⵓⵃⴰⵎⵎⴰⴷ ⴰⵖⵓⵢⴰⵢ ⴳ ⵓⴳⴰⵢⵢⵓ ⵏ ⵜⴼⵓⵏⴰⵙⵜ, ⵉⵚⵓⴳ ⵍⴳⴰⴼⵍⵜ ⵙ ⵜⴳⵎⵎⵉ ⵏⵏⵙ, ⵢⴰⵡⵉ ⵜⵜ ⵉ ⴱⴰⴱⴰⵙ. ⵡⴰⵙⵙⵍⴰⵎ! 7. ⵍⵇⵉⵚⵜ ⵏ ⵢⴰⵏ ⵚⵚⵍⵟⴰⵏ ⴷ ⵢⵉⵡⵉⵙ ⵉⵙⵎ ⵏⵏⵙ ⵙⵉⴷⵉ ⵎⵓⵃⴰⵎⵎⴰⴷ, ⵍⵍⵉ ⴷ ⵢⵉⵡⵉⵏ ⵉⵍⵍⵉⵙ ⵏ ⵛⵛⵉⵅ ⵏ ⵓⴹⵡⵡⴰⵕ. ⵉⴽⴽⴰ ⵓⴼⵔⵓⵅ ⵍⵍⵉ ⴰⵔ ⵢⴰⵏ ⵡⴰⵙⵙ ⵉⴼⴼⵓⵖ ⴷ, ⵉⵎⵓⵏ ⴷ ⵢⴰⵏ ⵓⵄⵚⴽⵕⵉ, ⴰⵔ ⵉⵜⵜⵃⵡⵡⴰⵚ. ⴰⵢⵍⵍⵉⵖ ⵉⵍⴽⵎ ⵢⴰⵏ ⵓⴹⵡⵡⴰⵕ ⵏ ⵢⴰⵏ ⵛⵛⵉⵅ, ⵢⴰⴼ ⵏⵏ ⴳⵉⵙ ⵢⴰⵜ ⵜⴼⵔⵓⵅⵜ ⵉⴹⵕⵕⴼⵏ. ⵉⵥⵕⴰ ⵜⵜ ⵉⵏⵏ, ⵓⵔ ⵙⵓⵍ ⵉⵙⴰⵡⵍ. ⵢⴰⴹⵓ ⵏⵏ ⵙ ⵜⴳⵎⵎⵉ, ⵉⵍⴽⵎ ⵜⵉⴳⵎⵎⵉ ⵏⵏⵙ, ⵉⴳⵯⵏ ⴳ ⵍⴼⵕⴰⵛ ⵏⵏⵙ, ⵓⵔ ⴰⵔ ⵙⵓⵍ ⵉⵙⴰⵡⴰⵍ ⴷ ⵃⵜⵜⴰ ⵢⴰⵏ, ⵃⵜⵜⴰ ⴱⴰⴱⴰⵙ ⵓⵍⴰ ⵎⴰⵙ. ⵉⵙⵙⵓⴼⵖ ⵓⴳⵍⵍⵉⴷ ⵍⵍⵉ ⵍⴱⵔⵉⵃ ⴳ ⵍⵎⴷⵉⵏⵜ, ⵉⵏⵏⴰ ⴰⵙⵏ: " ⵡⵏⵏⴰ ⵉⵙⴰⵡⵍⵏ ⵙ ⵢⵉⵡⵉ, ⵉⵔⴰⵔ ⴰⵙ ⴰⵡⴰⵍ, ⴰⴷ ⴰⵙ ⴼⴽⵖ ⵓⵏⵛⴽ ⵏⵏⴰ ⵉⵔⴰ ⴳ ⴷⴷⵓⵏⵉⵜ. ⵡⴰⵍⴰⴽⵉⵏ, ⵉⵖ ⴰⵙ ⵓⵔ ⵉⵔⵓⵔ ⴰⵡⴰⵍ, ⴰⴷ ⴱⴱⵉⵖ ⴰⴳⴰⵢⵢⵓ ⵏⵏⵙ. " ⴰⵛⴽⵉⵏ ⴷ ⵙⵔⵙ ⵉⵎⴷⴷⵓⴽⴽⴰⵍ ⵏⵏⵙ, ⴰⵔ ⵙⵔⵙ ⵙⴰⵡⴰⵍⵏ. ⵓⵔ ⴰⵔ ⵉⵜⵜⵔⵔⴰ ⵉ ⵢⴰⵏ ⴰⵡⴰⵍ. ⴰⵔ ⵉⵜⵜⴱⴱⵉ ⵓⴳⵍⵍⵉⴷ ⵉⴳⵯⵢⵢⴰ, ⴰⵢⵍⵍⵉⵖ ⵉⴱⴱⵉ ⵜⵙⵄⴰ ⵓⵜⵙⵄⵉⵏ ⵏ ⵓⴳⴰⵢⵢⵓ. ⵜⴰⵛⴽ ⵉⴷ ⵙⵔⵙ ⵢⴰⵜ ⵍⵄⴳⵓⵣⴰ, ⵜⵏⵏⴰ ⵉ ⵓⴳⵍⵍⵉⴷ: " ⵏⴽⴽ ⴰ ⵔⴰⴷ ⵉⵙⴰⵡⵍ ⴷ ⵢⵉⵡⵉⴽ! " ⵉⵏⵏⴰ ⴰⵙ ⵓⴳⵍⵍⵉⴷ: " ⴼⴼⵓⵖ ⴳⵉⴳⵉ, ⴰ ⵜⴰⴼⵇⵇⵉⵕⵜ ⴰⴷ! " ⵜⴰⴼⵇⵇⵉⵕⵜ ⴰⵏⵏ ⵜⵛⵉⴱ, ⵓⵔ ⵙⵓⵍ ⴷⴰⵔⵙ ⵎⵏ ⵖⵉⵔ ⵢⴰⵏ ⵡⴰⵅⵚ, ⵣⵓⵏ ⴷ ⵜⴰⵙⴰⵔⵓⵜ ⵏ ⵍⵃⴱⵙ. ⵜⵏⵏⴰ ⴰⵙ ⵜⴼⵇⵇⵉⵕⵜ ⴰⵏⵏ: " ⵍⴰⴱⵓⴷⴷ ⴰⴷ ⵙⴰⵡⵍⵖ ⵙ ⵢⵉⵡⵉⴽ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵜⵙⵄⴰ ⵓⵜⵙⵄⵉⵏ ⵏ ⵓⴳⴰⵢⵢⵓ ⴰⴷ ⴱⴱⵉⵖ, ⴽⵎⵎ ⴰ ⵔⴰⴷ ⵉⴽⵎⵎⵍ ⵎⵉⵢⴰ! " ⵜⵏⵏⴰ ⴰⵙ ⵜⴼⵇⵇⵉⵕⵜ ⴰⵏⵏ: " ⵎⴰⵄⵍⵉⵛ! ⴰⵊⵊ ⵉⵢⵉ ⵓⴽⴰⵏ ⴰⴷ ⴽⵛⵎⵖ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵣⴰⵢⴷ, ⴽⵛⵎ! " ⵜⴽⵛⵎ ⵏⵏ ⵜⴼⵇⵇⵉⵕⵜ ⵙ ⴷⴰⵔ ⵙⵉⴷⵉ ⵎⵓⵃⴰⵎⵎⴰⴷ, ⴰⵔ ⴳⵉⵙ ⵜⵜⵎⵏⵉⴷ, ⵜⵏⵏⴰ ⴰⵙ: " ⵎⴰ ⴽ ⵢⴰⵖⵏ, ⴰⵢⵍⵍⵉⵖ ⵜⴳⵏⴷ ⵖⵉⵏⵏ, ⵜⵕⵥⵎⴷ ⴰⵍⵍⵏ ⵙ ⵉⴳⵏⵏⴰ? ⵉⵙ ⴽ ⵏⵖⴰⵏⵜ ⵡⴰⵍⵍⵏ ⴹⵍⴰⵏⵉⵏ? " ⵢⴰⴽⵯⵉ ⴷ ⵉⵡⵉⵙ ⵏ ⵓⴳⵍⵍⵉⴷ, ⵉⵏⵏⴰ ⴰⵙ: " ⵉⵉⵉ, ⴰ ⵍⵄⴳⵓⵣⴰ! " ⵉⵏⵏⴰ ⴰⵙⵏ ⵓⴳⵍⵍⵉⴷ: " ⴰⵡⵉⵢⴰⵜ ⴷ ⵜⴰⴼⵇⵇⵉⵕⵜ ⴰⵏⵏ! " ⵉⴼⴽ ⴰⵙ ⵓⴳⵍⵍⵉⴷ ⴽⵓⵍⵛⵉ ⵎⴰⴷ ⵜⵔⴰ. ⵜⴼⵜⵓ. ⵢⴰⵛⴽ ⴷ ⵙⵔⵙ ⵉⵡⵉⵙ ⵏ ⵓⴳⵍⵍⵉⴷ, ⵉⵏⵏⴰ ⴰⵙ: " ⵓⵔ ⵔⵉⵖ ⵎⵏ ⵖⵉⵔ ⵜⴰⴼⵔⵓⵅⵜ ⵏ ⵓⴹⵡⵡⴰⵕ ⴰⵏⵏ! " ⵉⵏⵏⴰ ⴰⵙ: " ⵣⴰⵢⴷ, ⵎⵓⵏ ⴷ ⵍⵄⵚⴽⵕ! " ⵣⴰⵢⴷⵏ. ⴹⴰⵍⴱⵏ ⵉ ⴱⴰⴱ ⵏ ⵓⴹⵡⵡⴰⵕ ⵜⴰⴼⵔⵓⵅⵜ ⴰⵏⵏ. ⵉⵏⵏⴰ ⴰⵙⵏ ⴱⴰⴱ ⵏ ⵓⴹⵡⵡⴰⵕ: " ⵖⵉⵔ ⴰⴷ ⵉⵢⵉ ⵜⴼⴽⵉⵎ ⴰⵢⵢⵓⵔ ⵏ ⵡⴰⴹⴰⵏ ⵏ ⵍⵓⵇⵜ! " ⵏⵏⴰⵏ ⴰⵙ: " ⵎⵍⵉⵃ! " ⴼⵜⵓⵏ. ⴰⵢⵍⵍⵉⵖ ⴼⵜⴰⵏ, ⵉⵙⵙⵓⴼⵖ ⴱⴰⴱ ⵏ ⵓⴹⵡⵡⴰⵕ ⵍⴱⵔⵉⵃ ⴳ ⵓⴹⵡⵡⴰⵕ ⵏⵏⵙ, ⵉⵏⵏⴰ ⴰⵙⵏ: " ⵎⴰⵎⵏⴽ ⵔⴰⴷ ⵙⴽⵔⵖ ⴰⵔⴽⵉⵖ ⵙⵙⵏⵊⵎⵖ ⵉⵍⵍⵉ, ⴰⴷ ⵜⵜ ⵓⵔ ⵢⴰⵡⵉ ⵉⵡⵉⵙ ⵏ ⵓⴳⵍⵍⵉⴷ? " ⵉⵏⵏⴰ ⴰⵙⵏ: " ⵡⵏⵏⴰ ⵉⵢⵉ ⵜ ⵉⵎⵍⴰⵏ, ⴰⴷ ⴰⵙ ⵜⵜ ⴼⴽⵖ, ⴰⴷ ⵜⵜ ⵉⵜⴰⵀⵍ! " ⴰⴹⵡⵡⴰⵕ ⴰⵏⵏ, ⵉⵍⵍⴰ ⴳⵉⵙ ⵢⴰⵏ ⵓⵎⵊⵊⵓⴹ. ⵉⴼⵜⵓ ⵙⵔⵙ ⵓⵎⵊⵊⵓⴹ ⴰⵏⵏ, ⵉⵏⵏⴰ ⴰⵙ: " ⵏⴽⴽ ⴰ ⵔⴰⴷ ⴰⴽ ⵉⵎⵍ ⵎⴰⵎⵏⴽ ⴰ ⵔⴰⴷ ⵜⵙⴽⵔⴷ ⵉ ⵢⵉⵍⵍⵉⴽ, ⴰⴷ ⵜⵜ ⵓⵔ ⵢⴰⵡⵉ ⵉⵡⵉⵙ ⵏ ⵓⴳⵍⵍⵉⴷ. " ⵉⵏⵏⴰ ⴰⵙ ⴱⴰⴱ ⵏ ⵓⴹⵡⵡⴰⵕ: " ⵉⵖ ⵉⵢⵉ ⵜⵎⵍⵉⴷ, ⵔⴰⴷ ⴰⴽ ⴼⴽⵖ ⵉⵍⵍⵉ, ⴰ ⵜⵜ ⵜⵜⴰⵀⵍⵜ! " ⵉⵏⵏⴰ ⴰⵙ ⵓⵎⵊⵊⵓⴹ ⵍⵍⵉ: " ⵎⵏⵛⴽ ⴰⴷ ⵜⵙⴽⵔⴷ ⴷ ⵉⵡⵉⵙ ⵏ ⵓⴳⵍⵍⵉⴷ ⵏ ⵍⵓⵇⵜ? " ⵉⵏⵏⴰ ⴰⵙ: " ⵙⴽⵔⵖ ⴷⵉⴷⵙ ⴰⵢⵢⵓⵔ ⵏ ⵡⴰⴹⴰⵏ. " ⵉⵏⵏⴰ ⴰⵙ: " ⴰⵢⵢⵓⵔ ⵏ ⵡⴰⴹⴰⵏ ⵏ ⵜⵡⴰⴷⴰ! " ⵉⵏⵏⴰ ⴰⵙ: " ⵡⴰⵅⵅⴰ! ⵖⵉⴽⴰⵏⵏ ⴰ ⵔⴰⴷ ⵏⵙⴽⵔ! " ⵉⵏⵏⴰ ⴰⵙⵏ: " ⴰⵣⴽⴽⴰ ⵕⵕⵃⵉⵍ! " ⵏⴽⵔⵏ ⴰⵣⴽⴽⴰ ⵍⵍⵉ, ⵙⴰⴼⵔⵏ; ⴰⵔ ⴼⵜⵜⵓⵏ ⴰⵢⵢⵓⵔ ⵏ ⵡⴰⴹⴰⵏ. ⵜⴰⴼⵔⵓⵅⵜ ⵍⵍⵉ, ⴰⵢⵏⵏⴰ ⴳ ⵜⵏⵙⴰ, ⴰⵔ ⴳⵉⵙ ⵜⵙⵔⵓⵙ ⵜⴰⵅⴱⵣⵉⵜ ⵏ ⵓⵖⵔⵓⵎ ⴷ ⵍⴽⴰⵙ ⵏ ⵡⴰⵎⴰⵏ ⴷ ⵜⵓⵎⵎⴰⵥⵜ ⵏ ⵜⵎⵥⵉⵏ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵉⵡⵉⵙ ⵏ ⵓⴳⵍⵍⵉⴷ. ⵉⵏⴽⵔ, ⴰⵢⵍⵍⵉⵖ ⵉⵍⴽⵎ ⴰⵢⵢⵓⵔ ⵏ ⵡⴰⴹⴰⵏ, ⵉⵏⵏⴰ ⵉ ⵍⵄⵚⴽⵕ: " ⵕⵡⴰⵃⴰⵜ, ⴰⴷ ⵏⴼⵜⵓ ⵙ ⴷⴰⵔ ⴱⴰⴱ ⵏ ⵓⴹⵡⵡⴰⵕ! " ⴰⵔ ⴼⵜⵜⵓⵏ. ⵍⵍⵉⴳ ⵉⵍⴽⵎ ⵏⵏ ⵍⵎⴰⴽⴰⵏ ⵏ ⵓⴹⵡⵡⴰⵕ ⴰⵏⵏ, ⵢⴰⴼ ⵏⵏ ⴳⵉⵙ ⵖⵉⵔ ⵍⵅⵍⴰ. ⴰⵔ ⵉⴼⵜⵜⵓ ⵉⵡⵉⵙ ⵏ ⵓⴳⵍⵍⵉⴷ, ⴰⵔ ⵉⵙⴽⵓⵔⴽⵓⵙ ⴰⴽⴰⵍ ⵙ ⵢⴰⵜ ⵜⴽⵓⵕⴰⵢⵜ, ⴰⵔ ⵍⵎⴰⴽⴰⵏ ⵏ ⵜⴼⵔⵓⵅⵜ ⴰⵏⵏ. ⵉⵏⵏⴰ ⴰⵙⵏ: " ⵖⵉⴷ ⴰⵖ ⵜⵜ ⵉⵏⵏ ⵜⴽⴽⴰ ⵜⴼⵔⵓⵅⵜ ⵉⵏⵓ! " ⵢⴰⴼ ⵏⵏ ⴳⵉⵙ ⵜⴰⵏⴳⵓⵍⵜ ⵏ ⵓⵖⵔⵓⵎ ⴷ ⵍⴽⴰⵙ ⵏ ⵡⴰⵎⴰⵏ ⴷ ⵜⵓⵎⵎⴰⵥⵜ ⵏ ⵜⵎⵥⵉⵏ. ⵉⵏⵏⴰ ⴷ ⵉⵅⴼ ⵏⵏⵙ: " ⵜⴰⴼⵔⵓⵅⵜ ⴰⴷ ⵜⵏⵏⴰ ⵉⵢⵉ: ' ⴰⴷ ⵉⵢⵉ ⵜⴰⴱⵄⴰⴷ ⴳ ⵜⵖⵔⴷⵉⵏ! ' " ⵉⵏⵏⴰ ⵉ ⵍⵄⵚⴽⵕ: " ⵡⵏⵏⴰ ⵉⵢⵉ ⵉⵔⴰⵏ, ⴰⴷ ⵉⵢⵉ ⵉⵜⴰⴱⵄⴰ. ⵡⵏⵏⴰ ⵉⵢⵉ ⵓⵔ ⵉⵔⵉⵏ, ⴰⴷ ⵉⵡⵔⵔⵉ ⵙ ⵍⵎⴷⵉⵏⵜ! " ⵉⴼⵜⵓ ⵍⵄⵚⴽⵕ. ⵉⴼⵜⵓ ⵉⵡⵉⵙ ⵏ ⵓⴳⵍⵍⵉⴷ, ⵉⵙⴰⴼⵔ, ⴰⵔ ⵉⴼⵜⵜⵓ ⵡⴰⵃⴷⴰ ⵜ, ⴰⵢⵍⵍⵉⵖ ⵉⵍⴽⵎ ⵢⴰⵜ ⵍⵇⵚⴱⵜ ⵏ ⵢⴰⵜ ⵍⵄⴼⵔⵉⵢⵜ. ⴰⵔ ⴳⵉⵙ ⵉⵜⵜⵎⵏⵉⴷ. ⵉⵏⵏⴰ ⴷ ⵉⵅⴼ ⵏⵏⵙ: " ⵖⵉⴷ ⴰⵖ ⵜⵍⵍⴰ ⵜⴼⵔⵓⵅⵜ ⵉⵏⵓ! " ⵉⴱⴷⴷ ⴳ ⵉⵎⵉ ⵏⵏⵙ. ⴼⴼⵓⵖⵏⵜ ⵙⵔⵙ ⴽⵕⴰⴹⵜ ⵜⴼⵔⵅⵉⵏ, ⵏⵏⴰⵏⵜ ⴰⵙ: " ⴰ ⵛⵛⴱⴰⴱ, ⴼⵜⵓ! ⵀⴰ ⵏⵏ ⵍⵄⴼⵔⵉⵢⵜ ⵔⴰⴷ ⵜⴰⵛⴽ, ⵜⵛⵛ ⴽ! " ⵉⵏⵏⴰ ⴰⵙⵏⵜ ⵓⴼⵔⵓⵅ ⵍⵍⵉ: " ⵉⵖ ⴷ ⵜⵓⵛⴽⴰ ⵍⵄⴼⵔⵉⵢⵜ, ⵏⴽⴽ ⴰⴷ ⵉⵙⵙⵏ ⵎⴰ ⵔⴰⴷ ⴰⵙ ⵙⴽⵔⵖ! " ⵉⴳⴳⴰⵡⵔ ⵓⴼⵔⵓⵅ ⵍⵍⵉ, ⴰⵢⵍⵍⵉⵖ ⵉⵍⴽⵎ ⵍⵎⵖⵔⴱ. ⵀⴰ ⵏⵏ ⵍⵄⴼⵔⵉⵢⵜ ⵜⵓⵛⴽⴰ ⴷ. ⴰⵔ ⴳⵉⵙ ⵉⵜⵜⵎⵏⵉⴷ ⵓⴼⵔⵓⵅ ⵍⵍⵉ. ⵉⵙⴰⵡⵍ ⵙⵔⵙ ⵍⵄⴼⵔⵉⵢⵜ, ⵉⵏⵏⴰ ⴰⵙ: " ⵎⴰ ⴽ ⵉⴷ ⵉⵡⵉⵏ ⵙ ⵖⵉⴷ, ⴰ ⴰⴳⵣⵣⵓⵎ ⵏ ⵉⵣⵉⴽⵔ, ⵢⵉⵡⵉ ⵡⴰⵙⵉⴼ? " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⴰⵛⴽ ⴷ ⵙ ⵍⴳⴷⴷⴰⵎ ⵉⵏⵓ, ⴰⴷ ⵏⵎⵎⴰⵖ, ⵇⵇⵉⵎ ⵙⵙⵉⴼ! " ⵉⵏⵏⴰ ⴰⵙ: " ⴱⵉⵙⵎⵉⵍⵍⴰⵀ! " ⵉⵊⴱⴷ ⵍⵄⴼⵔⵉⵢⵜ ⵙⵙⵉⴼ ⵏⵏⵙ. ⵉⵊⴱⴷ ⵓⴼⵔⵓⵅ ⵍⵍⵉ ⵙⵙⵉⴼ ⵏⵏⵙ, ⴰⵔ ⵜⵜⵎⴰⵖⵏ. ⵍⵍⵉⴳ ⵜ ⵢⵓⵙⵉ ⵓⴼⵔⵓⵅ ⵍⵍⵉ, ⵢⵓⵜ ⵙⵔⵙ ⴰⴽⴰⵍ. ⵉⵊⴱⴷ ⵙⵙⵉⴼ, ⵢⵉⵔⵉ ⴰⴷ ⴰⵙ ⵉⵖⵔⵙ. ⵉⵏⵏⴰ ⴰⵙ ⵍⵄⴼⵔⵉⵢⵜ: " ⴰⴷ ⵉⵢⵉ ⵓⵔ ⵜⵖⵔⵙⴷ! ⴽⵢⵢ ⴰⴷ ⵉⴳⴰⵏ ⵙⵉⴷⵉ ⴳ ⴷⴷⵓⵏⵉⵜ ⵓⵍⴰ ⴳ ⵍⵉⵅⵔⵜ! " ⵉⵏⴽⵔ ⵍⵄⴼⵔⵉⵢⵜ, ⵉⵏⵏⴰ ⴰⵙ: " ⵕⵡⴰⵃ, ⴰⴷ ⵏⵖⵍⵉ ⵙ ⵜⴳⵎⵎⵉ. " ⵜⴳⴳⵯⵣ ⴷ ⵜⴼⵔⵓⵅⵜ ⵍⵍⵉ ⵉⵎⵇⵇⵓⵕⵏ, ⵜⵉⵔⵉ ⴰⴷ ⵜⴰⵙⵉ ⵍⵄⴼⵔⵉⵢⵜ. ⵉⵏⵏⴰ ⴰⵙ ⵍⵄⴼⵔⵉⵢⵜ: " ⴰⵙⵉⵢⴰⵜ ⴰⴼⵔⵓⵅ ⴰⴷ; ⵡⴰⴷ ⴰⴷ ⵉⴳⴰⵏ ⵙⵉⴷⵉ ⴳ ⴷⴷⵓⵏⵉⵜ ⵓⵍⴰ ⴳ ⵍⵉⵅⵔⵜ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵓⵔ ⴰⴷ ⵉⵢⵉ ⵜⴰⵙⵉⴷ! " ⵣⴰⵢⴷⵏ, ⵖⵍⵉⵏ ⵙ ⵓⴼⵍⵍⴰ, ⴳⴳⴰⵡⵔⵏ ⵜⵍⵜ ⵉⵢⴰⵎ. ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ ⵉ ⵍⵄⴼⵔⵉⵢⵜ: " ⴳⴳⴰⵡⵔ ⵖⵉⴷ ⴰⵔ ⴷ ⴰⵛⴽⵖ. " ⵉⵄⴰⵡⴷ ⴰⵙ ⴽⵓⵍⵍⵓ ⵖⴰⵢⵍⵍⵉ ⴰⵙ ⵉⵊⵕⴰⵏ. ⵉⵏⵏⴰ ⴰⵙ ⵍⵄⴼⵔⵉⵢⵜ: " ⵓⵔ ⴰⴷ ⵉⵢⵉ ⵜⴼⵍⴷ! ⵔⴰⴷ ⴰⴽ ⴳⴳⵔⵓⵖ ⴳ ⴷⴷⵓⵏⵉⵜ ⵓⵍⴰ ⴳ ⵍⵉⵅⵔⵜ. " ⵏⴽⵔⵏ, ⵙⴰⴼⵔⵏ ⴰⵢⵍⵍⵉⵖ ⵍⴽⵎⵏ ⴰⴹⵡⵡⴰⵕ ⵏ ⵜⴼⵔⵓⵅⵜ ⵍⵍⵉ. ⴰⴼⵉⵏ ⵜⵜ ⵉⵏⵏ ⴳ ⴰⵙⵙ ⴰⵏⵏ ⴰⴷ ⵜⵍⵍⴰ ⵜⵎⵖⵔⴰ ⵏ ⵜⴼⵔⵓⵅⵜ, ⴰⴷ ⵜⵜ ⵢⵉⵡⵉ ⵓⵎⵊⵊⵓⴹ ⴰⵏⵏ! ⵣⴰⵢⴷⵏ, ⴽⵛⵎⵏ ⵙ ⵓⴹⵡⵡⴰⵕ, ⵓⵜⵏ ⵜⵃⵔⵉⴽⴰ, ⵍⵍⵉⴳ ⵣⵔⵉⵏ ⴼ ⵜⵅⵢⴰⵎⵜ ⵏ ⵜⴼⵔⵓⵅⵜ ⴰⵏⵏ. ⵏⴽⵔⵏ ⴰⵢⵜ ⵓⴹⵡⵡⴰⵕ, ⴰⵔ ⵜⵜⵎⵏⵉⴷⵏ ⴳ ⵎⵉⴷⴷⵏ ⵍⵍⵉ, ⴰⵔ ⴳⵉⵙⵏ ⵜⵜⵄⵊⵊⴰⴱⵏ. ⵓⵜⵏ ⵢⴰⵜ ⵜⵃⵔⵉⴽⴰ ⵜⵉⵙ ⵙⵏⴰⵜ. ⵢⴰⵙⵉ ⵉⵙⵎⴳ ⵜⴰⴼⵔⵓⵅⵜ ⵍⵍⵉ, ⵉⵙⵔⵙ ⵜⵜ ⴳ ⵜⵖⵔⴷⵉⵏ ⵏ ⵙⵉⴷⵉ ⵎⵓⵃⴰⵎⵎⴰⴷ. ⵣⴰⵢⴷⵏ, ⵔⵡⵍⵏ ⵙ ⵜⴼⵔⵓⵅⵜ ⵍⵍⵉ. ⴽⴽⵉⵏ ⵉⵎⵉⴽ, ⴰⵔ ⵙⵖⵓⵢⵢⵓⵏ ⴰⵢⵜ ⵓⴹⵡⵡⴰⵕ, ⵜⴰⴱⵄⴰⵏ ⵎⵉⴷⴷⵏ ⵙⵉⵏ ⴰⵏⵏ. ⵍⵍⵉⴳ ⵜⵏ ⵍⴽⵎⵏ, ⵉⵏⵏⴰ ⴰⵙ ⵙⵉⴷⵉ ⵎⵓⵃⴰⵎⵎⴰⴷ ⵉ ⵍⵄⴼⵔⵉⵢⵜ: " ⴰⴹⵓ ⴷ ⵙⵔⵙⵏ! " ⵉⵡⵔⵔⵉ ⵙⵔⵙⵏ ⵉⵙⵎⴳ. ⴰⵔ ⴷ ⵉⵜⵜⴰⵙⵉ ⴰⵢⵢⵉⵙ ⴳ ⵜⵉⵇⵇⵕⵜ ⵉⴳⴳⵯⵔⴰⵏ, ⴰⵔ ⵉⴽⴽⴰⵜ ⵙⵔⵙ ⵎⵉⴷⴷⵏ. ⴰⵔ ⵉⵜⵜⵍⵡⴰⵃ ⵅⵎⵙⵉⵏ ⵏ ⵓⵜⵔⵔⴰⵙ ⵙ ⵢⴰⵜ ⴹⴹⵕⴱⵜ! ⴰⵢⵍⵍⵉⵖ ⵜⵏ ⴽⵓⵍⵍⵓ ⵉⵏⵖⴰ, ⵣⴰⵢⴷⵏ, ⵙⴰⴼⵔⵏ, ⴰⵢⵍⵍⵉⵖ ⵍⴽⵎⵏ ⵜⵉⴳⵎⵎⵉ ⵏ ⵍⵄⴼⵔⵉⵢⵜ. ⴳⴳⴰⵡⵔⵏ ⴳⵉⵙ ⵜⵍⵜ ⵉⵢⴰⵎ. ⴰⵙⵉⵏ ⵜⵉⴼⵔⵅⵉⵏ ⵍⵍⵉ, ⴼⵜⵓⵏ, ⵙⴰⴼⵔⵏ ⵙ ⴷⴰⵔ ⵍⵎⴷⵉⵏⵜ ⵏ ⴱⴰⴱⴰⵙ. ⵢⴰⵡⵉ ⵏⵏ ⴷⵉⴷⵙ ⵕⴱⵄⴰ ⵏ ⵜⴼⵔⵅⵉⵏ. ⵍⵍⵉⴳ ⵜⵏⵜ ⵉⵥⵕⴰ ⴱⴰⴱⴰⵙ, ⵉⵔⴰ ⵜⵏⵜ. ⵉⵏⵏⴰ ⴰⵙⵏ ⵉ ⵉⵎⴷⴷⵓⴽⴽⴰⵍ ⵏⵏⵙ: " ⵖⵉⵔ ⴰⴷ ⵜⴼⵜⵓⵎ ⴰⴷ ⵜⵏⵖⵉⵎ ⵉⵡⵉ! " ⵏⵏⴰⵏ ⴰⵙ: " ⵎⵍⵉⵃ! " ⴼⵜⵓⵏ ⵙ ⴷⴰⵔ ⵉⵡⵉⵙ ⵏ ⵓⴳⵍⵍⵉⴷ, ⵏⵏⴰⵏ ⴰⵙ: " ⵕⵡⴰⵃ ⴰⴷ ⴷⵉⴷⵏⵖ ⵜⵃⵡⵡⵚⴷ! " ⴰⵡⵉⵏ ⵜ ⴰⵔ ⵢⴰⵏ ⵍⵅⵍⴰ. ⵉⵔⵉⵏ ⴰⴷ ⵜ ⵏⵖⵉⵏ, ⵃⵏⵏⵓⵏ ⴳⵉⵙ. ⵏⵏⴰⵏ ⴰⵙ: " ⵄⵍⴰ ⵕⴱⴱⵉ, ⴰⴷ ⴰⴽ ⵏⴽⴽⵙ ⴰⵍⵍⵏ! " ⵉⵏⵏⴰ ⴰⵙⵏ: " ⵎⴰⵅⵅ? " ⵏⵏⴰⵏ ⴰⵙ: " ⵉⵏⵏⴰ ⴰⵖ ⴱⴰⴱⴰⴽ ⴰⴷ ⴽ ⵏⵏⵖ. " ⵉⵏⵏⴰ ⴰⵙⵏ: " ⵎⵍⵉⵃ! " ⴽⴽⵙⵏ ⴰⵙ ⴰⵍⵍⵏ. ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⵎⵙⴽⵉⵏ ⴳ ⴷⴷⵓ ⵢⴰⵜ ⵛⵛⵊⵕⵜ. ⴰⵛⴽⵉⵏ ⴷ ⵙⵉⵏ ⵉⵜⴱⵉⵔⵏ, ⵙⴰⵡⵍⵏ ⴳⵔⴰⵜⵙⵏ. ⵢⴰⵏ ⵉⵏⵏⴰ ⵉ ⵡⴰⵢⵢⴰⴹ: " ⴰ ⵎⵜⴰ ⵜⵙⵙⵏⴷ ⵎⴰⴷ ⵉⵍⵍⴰⵏ ⴳ ⵛⵛⵊⵕⵜ ⵉⵏⵓ, ⵔⴰⴷ ⵜⵄⵊⵊⴱⴷ! " ⵉⵏⵏⴰ ⴰⵙ: " ⵎⴰⴷ ⴳⵉⵙ ⵉⵍⵍⴰⵏ? " ⵉⵏⵏⴰ ⴰⵙ: " ⵢⴰⵏ ⵉⵄⵎⴰⵏ, ⴰⴷ ⵢⴰⵙⵉ ⵉⴼⵔ ⵏ ⵛⵛⵊⵕⵜ ⴰⴷ, ⵉⴽⴽⵯⵎ ⵜ, ⵉⴳ ⴷ ⴰⵎⴰⵏ ⵏⵏⵙ ⵉ ⵡⴰⵍⵍⵏ ⵏⵏⵙ, ⵉⵔⴰ ⴰⴷ ⵉⵙⴼⵉⵡ! " ⵉⵏⵏⴰ ⴰⵙ: " ⵉⵎⵎⴰ ⵡⵉⵏⵏⴽ, ⵎⴰⴷ ⴳⵉⵙ ⵉⵍⵍⴰⵏ? " ⵉⵏⵏⴰ ⴰⵙ: " ⵡⵉⵏⵓ, ⵢⴰⵏ ⵉⵙⵙⵏⴷⵓⵏ, ⵉⴳ ⵏⵏ ⴳⵉⵙ ⵢⴰⵏ ⵉⴼⵔ, ⴰⵔ ⴷ ⵉⵜⵜⵓⵔⵔⵉ ⵉⴳⴰ ⴽⵓⵍⵍⵓ ⵓⴷⵉ! " ⵉⵙⵙⴼⵍⴷ ⴰⵙⵏ ⵓⴼⵔⵓⵅ ⵍⵍⵉ. ⴰⵔ ⵉⵜⵜⴳⵔ ⵉ ⵛⵛⵊⵕⵜ ⵍⵍⵉ, ⵢⴰⴼ ⵏⵏ ⴳⵉⵙ ⵉⴼⵔ, ⵢⴰⵙⵉ ⵜ, ⵉⴽⴽⵯⵎ ⵜ, ⵉⴳ ⵜ ⵉ ⵡⴰⵍⵍⵏ ⵏⵏⵙ. ⵉⵙⴼⴰⵡ! ⵉⵏⵏⴰ: " ⵍⵃⴰⵎⴷⵓ ⵍⵉⵍⵍⴰⵀ! " ⵉⵣⴰⵢⴷ ⵙ ⵛⵛⵊⵕⵜ ⵍⵍⵉ ⵢⴰⴹⵏⵉ, ⵉⵄⵎⵎⵕ ⴳⵉⵙ ⵙ ⵉⴼⵔⴰⵡⵏ. ⵉⴼⵜⵓ, ⴰⵢⵍⵍⵉⵖ ⵉⵍⴽⵎ ⵢⴰⵏ ⵓⵎⴽⵙⴰ. ⵉⵏⵏⴰ ⴰⵙ: " ⵉⵙ ⵜⵔⵉⴷ ⴰⴷ ⵉⵢⵉ ⵜⴼⴽⴷ ⵍⴽⵙⵓⵜ ⵏⵏⴽ, ⴼⴽⵖ ⴰⴽ ⵍⴽⵙⵓⵜ ⵉⵏⵓ. ⵡⴰⵍⴰⴽⵉⵏ ⴰⴷ ⵉⵢⵉ ⵜⴼⴽⴷ ⴰⵖⴰⴹ ⴰⵏⵏ ⵉⵊⵕⴱⵏ. " ⵉⵏⵏⴰ ⴰⵙ ⵓⵎⴽⵙⴰ: " ⵡⴰⵅⵅⴰ! " ⵉⴽⴽⵙ ⵓⵎⴽⵙⴰ ⵍⴽⵙⵓⵜ ⵏⵏⵙ, ⵉⴼⴽ ⵜⵜ ⵉ ⵓⴼⵔⵓⵅ ⵍⵍⵉ. ⵉⴽⴽⵙ ⵓⴼⵔⵓⵅ ⵍⵍⵉ ⵍⴽⵙⵓⵜ ⵏ ⵉⴳⵍⴷⴰⵏ, ⵉⴼⴽ ⵜⵜ ⵉ ⵓⵎⴽⵙⴰ. ⵢⴰⵎⵥ ⵜⴰⵖⴰⴹⵜ ⴰⵏⵏ, ⵉⵖⵔⵙ ⴰⵙ, ⵉⴽⴽⵙ ⵉⵍⵎ ⵏⵏⵙ, ⵢⴰⵡⵉ ⵜ ⵙ ⵢⴰⵏ ⵡⴰⵙⵉⴼ, ⵉⵙⵙⵉⵔⴷ ⵜ. ⵉⵍⵙ ⵜ ⴼ ⵉⴳⴳⵉ ⵏ ⵉⵅⴼ ⵏⵏⵙ, ⵉⴳⴰ ⵣⵓⵏ ⴷ ⴰⵎⵊⵊⵓⴹ. ⵉⴼⵜⵓ ⵙ ⵢⴰⵏ ⵓⴹⵡⵡⴰⵕ, ⵢⴰⴼ ⵏⵏ ⴳⵉⵙ ⵢⴰⵜ ⵍⵄⴳⵓⵣⴰ, ⵜⴳⴰ ⵡⴰⵃⴷⴰ ⵜⵜ. ⵉⵏⵏⴰ ⴰⵙ: " ⴰ ⵕⴱⴱⵉ, ⴰ ⵍⵄⴳⵓⵣⴰ, ⴰⴷ ⴷⴰⵔⵎ ⴳⴳⴰⵡⵔⵖ? " ⵜⵏⵏⴰ ⴰⵙ ⵍⵄⴳⵓⵣⴰ: " ⴰⵛⴽ ⴷ, ⴰ ⵉⵡⵉ, ⵓⵔ ⴷⴰⵔⵉ ⵃⵜⵜⴰ ⵢⴰⵏ! ⴽⵢⵢ ⴰ ⵔⴰⴷ ⵉⴳ ⵢⵉⵡⵉ, ⵓⵔ ⴷⴰⵔⵉ ⵃⵜⵜⴰ ⵢⴰⵏ! " ⵉⴳⴳⴰⵡⵔ ⴳ ⴷⴰⵔ ⵜⴼⵇⵇⵉⵕⵜ ⴰⵏⵏ. ⵜⴰⴼⵇⵇⵉⵕⵜ ⴰⵏⵏ ⴰⴷ ⵓⴽⴰⵏ ⵜⵉⵔⵉ ⴰⴷ ⵜⵙⵙⵏⴷⵓ, ⵢⴰⵎⵥ ⵓⴼⵔⵓⵅ ⵜⴰⴳⵛⵛⵓⵍⵜ ⴳ ⵓⴼⵓⵙ ⵏⵏⵙ, ⵉⵏⵏⴰ ⴰⵙ: " ⵏⴽⴽ ⴰ ⵔⴰⴷ ⵉⵙⵙⵏⴷⵓ. " ⵉⵣⴰⵢⴷ, ⴰⵔ ⵉⵙⵙⵏⴷⵓ. ⵍⵍⵉⴳ ⴳⵉⵙ ⵓⵔ ⵜⵜⵎⵏⵉⴷ ⵜⴼⵇⵇⵉⵕⵜ, ⴰⵔ ⴳⵉⵙ ⵉⵜⵜⴳⴳⴰ ⵢⴰⵏ ⵉⴼⵔ ⴳ ⵓⴳⵏⵙ ⵏ ⵜⴳⵛⵛⵓⵍⵜ. ⵉⵡⵔⵔⵉ ⴷ ⵓⵖⵖⵓ ⵍⵍⵉ, ⵉⴳ ⴽⵓⵍⵍⵓ ⵓⴷⵉ. ⵜⵓⵛⴽⴰ ⴷ ⵜⴼⵇⵇⵉⵕⵜ, ⴰⵔ ⵜⵜⴰⵏⵏⵉ ⵜⴰⴳⵛⵛⵓⵍⵜ: ⵜⴳⴰ ⴽⵓⵍⵍⵓ ⵓⴷⵉ! ⴰⵔ ⵜⵜⵄⵊⵊⴰⴱ, ⵜⴼⵜⵓ, ⴰⵔ ⵜ ⵜⵜⵉⵏⵉ ⵉ ⵎⵉⴷⴷⵏ. ⴰⵢⵍⵍⵉⵖ ⵍⴽⵎⵏ ⵍⴰⵅⴱⴰⵕ ⵙ ⴷⴰⵔ ⵛⵛⵉⵅ ⵏ ⵓⴹⵡⵡⴰⵕ, ⵉⵏⵏⴰ ⴰⵙⵏ: " ⴰⴼⵔⵓⵅ ⴰⵏⵏ, ⵏⵔⴰ ⴰⴷ ⴰⵙ ⵏⴳ ⵜⴰⵡⴰⵍⴰ, ⴰⴷ ⴰⵖ ⵉⵙⵙⵏⴷⵓ. " ⴳⵉⵏ ⵉ ⵓⴼⵔⵓⵅ ⵍⵍⵉ ⵜⴰⵡⴰⵍⴰ, ⴰⵢⵍⵍⵉⵖ ⵄⵎⵎⵕⵏ ⴽⵓⵍⵍⵓ ⴰⵢⵜ ⵓⴹⵡⵡⴰⵕ ⵙ ⵡⵓⴷⵉ. ⵖⵉⴽⴰⴷ ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⴱⴰⴱⴰⵙ. ⵍⵍⵉⴳ ⴷ ⵡⵔⵔⵉⵏ ⵡⵉⵍⵍⵉ, ⵉⵏⵏⴰ ⴰⵙⵏ: " ⵉⵙ ⵜⵏⵖⴰⵎ ⵉⵡⵉ? " ⵏⵏⴰⵏ ⴰⵙ: " ⵏⵏⵖⴰ ⵜ! " ⵉⵚⵚⴰⴼⴹ ⴱⴰⴱⴰⵙ ⵙⵉⵏ ⵉⵄⵚⴽⵕⵉⵢⵏ ⵙ ⴷⴰⵔ ⵜⴼⵔⵅⵉⵏ. ⵉⵔⵉⵏ ⴰⴷ ⴽⵛⵎⵏ ⵙ ⴷⴰⵔⵙⵏⵜ. ⵉⵏⵏⴰ ⴰⵙⵏ ⵍⵄⴼⵔⵉⵢⵜ: " ⵎⴰⵏⵉ ⵜⵔⴰⵎ? " ⵏⵏⴰⵏ ⴰⵙ: " ⵏⵔⴰ ⴰⴷ ⵏⴽⵛⵎ ⵙ ⴷⴰⵔ ⵜⴼⵔⵅⵉⵏ, ⴰⴷ ⵜⵏⵜ ⵏⴰⵡⵉ ⵙ ⴷⴰⵔ ⵓⴳⵍⵍⵉⴷ. " ⵉⵏⵏⴰ ⴰⵙⵏ: " ⵖⵉⴷ, ⵓⵔ ⴰⴷ ⴳⵉⵙ ⵉⴽⵛⵎ ⵃⵜⵜⴰ ⵢⴰⵏ ⵎⵏ ⵖⵉⵔ ⵙⵉⴷⵉ! " ⵏⵏⴰⵏ ⴰⵙ: " ⵍⴰⴱⵓⴷⴷ ⴰⴷ ⵏⴽⵛⵎ! " ⵉⵔⵉⵏ ⴰⴷ ⴷⵉⴷⵙ ⵎⵎⴰⵖⵏ. ⵢⵓⵙⵉ ⵓⴽⴰⵏ ⵢⴰⵏ, ⵢⵓⵜ ⵙⵔⵙ ⵡⴰⵢⵢⴰⴹ. ⵎⵎⵜⵏ ⴽⵓⵍⵍⵓ ⵜⵏ ⵙ ⵙⵉⵏ. ⵜⵉⵖⵔⴷⵉⵏ ⵏ ⵖⴰⵢⴰⵏⵏ ⵉⵚⵚⴰⴼⴹ ⵓⴳⵍⵍⵉⴷ ⵅⵎⵙⴰ ⵏ ⵉⵄⵚⴽⵕⵉⵢⵏ, ⵉⵏⵖ ⵜⵏ ⴽⵓⵍⵍⵓ. ⵉⵚⵚⴰⴼⴹ ⵄⵛⵕⴰ, ⵉⵏⵖ ⵜⵏ ⴽⵓⵍⵍⵓ. ⵉⵚⵚⴰⴼⴹ ⵎⵉⵢⴰ, ⵉⵏⵖ ⵜⵏ ⴽⵓⵍⵍⵓ. ⵉⵚⵚⴰⴼⴹ ⵟⴰⴱⵓⵕ, ⵉⵏⵖ ⵜ ⴰⴽⴽⵯ! ⵉⴱⵔⵔⵃ ⵓⴳⵍⵍⵉⴷ: " ⵙ ⵍⵃⵕⴱ ⴰⴷ ⵢⵉⵍⵉ! " ⵉⵃⴰⵕⴱ ⴷⵉⴷⵙⵏ ⵉⵙⵎⴳ ⵍⵍⵉ, ⵉⵖⵍⴱ ⵜⵏ ⴽⵓⵍⵍⵓ! ⵎⵏ ⵖⵉⵏⵏ ⵍⴽⵎⵏ ⵍⴰⵅⴱⴰⵕ ⵙ ⴷⴰⵔ ⴰⵢⵜ ⵓⴹⵡⵡⴰⵕ, ⵏⴽⵔⵏ ⵙ ⵍⵃⵕⴱ. ⵉⵏⵏⴰ ⴰⵙⵏ ⵓⵎⵊⵊⵓⴹ ⵍⵍⵉ: " ⵖⵉⵔ ⴰⴷ ⴼⵜⵓⵖ! " ⵉⵏⵏⴰ ⴰⵙ ⵛⵛⵉⵅ ⵍⵍⵉ: " ⵓⵔ ⴷ ⴰⴽⴽⵯ ⵉⵔⴳⴰⵣⵏ, ⵓⵄⵙⴰⴽ ⴽⵢⵢ? " ⵉⵏⵏⴰ ⴰⵙ: " ⴳⴰⴱⵍ ⵓⴽⴰⵏ ⵓⴷⵉ ⵏⵏⴽ! " ⵉⵏⵏⴰ ⴰⵙ ⵓⵎⵊⵊⵓⴹ: " ⴼⴽ ⵉⵢⵉ ⵓⴽⴰⵏ ⵢⴰⵏ ⵓⵢⵢⵉⵙ, ⵔⴰⴷ ⴼⵜⵓⵖ ⵙ ⴷⴰⵔ ⵍⵃⵕⴱ! " ⵉⵃⴰⵕⴱ ⴷⵉⴷⵙⵏ ⵢⴰⵏ ⵡⴰⵙⵙ, ⵉⵕⵥ ⵉⵙⵎⴳ ⵍⵍⵉ. ⵉⴼⵜⵓ ⵉⵙⵎⴳ ⵍⵍⵉ, ⴰⵔ ⵉⵜⵜⵏⴷⴰⵎ ⵙ ⴷⴰⵔ ⵜⴼⵔⵅⵉⵏ. ⵉⵏⵏⴰ ⴰⵙⵏⵜ: " ⵢⴰⵏ ⵉⵍⵍⴰ ⵖⵉⴷ, ⵍⵃⵕⴱ ⵏⵏⵙ ⵣⵓⵏ ⴷ ⵙⵉⴷⵉ! " ⵏⵏⴰⵏⵜ ⴰⵙ ⵜⵎⵖⴰⵔⵉⵏ: " ⴰⵎⵥ ⵜⴰⵍⵉⵜⵛⵉⵏⵜ ⴰⴷ! ⵉⵖ ⴷ ⵢⵓⵛⴽⴰ ⴰⵣⴽⴽⴰ, ⵉⵖ ⴽ ⵉⵕⵥⴰ, ⵜⵍⵓⵃⴷ ⴰⵙ ⵜⴰⵍⵉⵜⵛⵉⵏⵜ ⴰⴷ! ⵉⵖ ⵜⵜ ⵢⵓⵎⵥ, ⵉⵙⵙⵓⴷⵎ ⵜⵜ, ⵀⴰⵜⵉ ⵙⵉⴷⵉⴽ ⴰⵢ ⴰⵏⵏ! " ⵢⵓⵎⵥ ⵜⵜ ⵉⵙⵎⴳ, ⵉⵃⴹⵓ ⵜⵜ. ⴰⵣⴽⴽⴰ ⵍⵍⵉ ⵀⴰ ⵏⵏ ⴰⵎⵊⵊⵓⴹ ⵢⵓⵛⴽⴰ ⴷ ⴰⴷ ⴷⵉⴷⵙ ⵉⵜⵜⵃⴰⵕⴰⴱ. ⵢⴰⵙⵉ ⴷ ⵉⵙⵎⴳ ⵜⴰⵍⵉⵜⵛⵉⵏⵜ ⴰⵏⵏ, ⵉⵍⵓⵃ ⴰⵙ ⵜⵜ. ⵢⵓⵎⵥ ⵜⵜ ⵙⵉⴷⵉⵙ, ⵉⵙⵙⵓⴷⵎ ⵜⵜ. ⵉⴽⴽⵙ ⵉⵍⵎ ⵍⵍⵉ ⵉⵍⵍⴰⵏ ⴳ ⵉⴳⴳⵉ ⵏ ⵉⵅⴼ ⵏⵏⵙ, ⵉⴹⵕ ⵓⵛⴰⴽⴽⴰ ⵏⵏⵙ! ⵉⵣⴰⵢⴷ, ⵉⵣⵡⵓⵔ ⴰⵙ ⵉⵙⵎⴳ, ⴰⵢⵍⵍⵉⵖ ⴽⵛⵎⵏ ⵜⵉⴳⵎⵎⵉ. ⵜⴰⴱⵄⴰⵏ ⵜ ⵎⵉⴷⴷⵏ, ⵏⵏⴰⵏ: " ⴰⵎⵊⵊⵓⴹ ⵉⴽⵛⵎ ⵜⵉⴳⵎⵎⵉ. " ⵉⴼⴼⵓⵖ ⵙⵔⵙⵏ, ⵉⵃⴰⵕⴱ ⵜⵏ. ⵍⵍⵉⴳ ⵉⵍⴽⵎ ⴷⴰⵔ ⴱⴰⴱⴰⵙ, ⵢⵓⵜ ⴱⴰⴱⴰⵙ, ⵉⴱⴱⵉ ⴰⴳⴰⵢⵢⵓ ⵏⵏⵙ. ⵉⴳ ⴰⴳⵍⵍⵉⴷ, ⴼⵕⵃⵏ ⴰⵙ ⵎⵉⴷⴷⵏ. ⴰⵔ ⵉⵜⵜⵃⴽⴰⵎ ⵙ ⵛⵛⵕⵄ. / / ⵖⵉⵏⵏ ⴰⵖ ⵜⵏ ⴼⵍⵖ, ⴰⵛⴽⵖ ⴷ ⵙ ⵖⵉ. 8. ⵍⵇⵉⵚⵜ ⵏ ⵢⴰⵜ ⵜⴼⵔⵓⵅⵜ, ⵜⴳⴰ ⵜⴰⵖⵥⵏⵜ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ ⴷ ⵢⴰⵜ ⵜⵎⵖⴰⵔⵜ, ⵓⵔ ⴷⴰⵔⵙⵏ ⵜⴰⵔⵡⴰ. ⴰⵔ ⵜⵜⴹⴰⵍⴰⴱⵏ ⵕⴱⴱⵉ ⴰⴷ ⴰⵙⵏ ⵉⴼⴽ ⵢⴰⵏ ⵡⴰⵔⵔⴰⵡ. ⵉⵎⵉⵍ ⵉⴼⴽ ⴰⵙⵏ ⵕⴱⴱⵉ ⵢⴰⵜ ⵜⴼⵔⵓⵅⵜ, ⵉⵎⵉⵍ ⵜⴳⴰ ⵜⴰⵖⵥⵏⵜ. ⴰⴷ ⵓⴽⴰⵏ ⵜⴳⴳⴰⵡⵔ ⴰⵔ ⵢⵉⴹ, ⵜⴼⴼⵓⵖ, ⵜⵛⵛ ⵢⴰⵏ ⵓⵍⵇⵇⴰⵖ. ⵏⴽⵔⵏ, ⴰⵔ ⵜⵜⴽⴽⵯⵎⵏ ⴰⵎⴽⵙⴰ, ⵏⵏⴰⵏ ⴰⵙ: " ⴰⵔ ⵜⵊⵍⵍⵓⴷ ⵉⵍⵇⵇⴰⵖⵏ! " ⴰⵔ ⵉⵍⵎⵎⴰ ⵜⵜⵃⵙⴰⴱⵏ ⵓⵍⵍⵉ, ⵉⵖ ⴷ ⴽⵛⵎⵏ, ⴰⴼⵉⵏ ⵜ ⵉⵏⵏ ⵜⴰⵎⴰⵎ. ⴰⴷ ⵓⴽⴰⵏ ⴳⴳⴰⵡⵔⵏ ⴰⵔ ⵚⴱⴰⵃ, ⴰⴼⵉⵏ ⵢⴰⵏ ⵍⴰⵃ ⵜ. ⴰⵔ ⵜⵜⵄⵊⵊⴰⴱⵏ ⵎⴰⴷ ⵜⵏ ⵉⵛⵜⵜⴰⵏ. ⵜⴰⴼⵔⵓⵅⵜ ⵍⵍⵉ, ⴰⵣⴰⵍ ⵜⴳⴰ ⵜⴰⴼⵔⵓⵅⵜ, ⴳ ⵢⵉⴹ ⴰⵔ ⴷ ⵜⵜⵓⵔⵔⴰⵢ, ⵜⴳⴰ ⵜⴰⵖⵥⵏⵜ. ⵎⴰⵙ ⵓⵔ ⵜⵙⵙⵉⵏ ⵉⵙ ⵜⴳⴰ ⵜⴰⵖⵥⵏⵜ, ⵓⵍⴰ ⴱⴰⴱⴰⵙ ⵓⵔ ⵉⵙⵙⵉⵏ. ⴰⵔ ⵢⴰⵏ ⵡⴰⵙⵙ, ⴰⵔ ⵜⵜ ⵜⵙⵙⵍⵄⴰⴱ ⵎⴰⵙ ⴳ ⴳⵔ ⵉⴼⴰⵙⵙⵏ ⵏⵏⵙ. ⵉⵎⵉⵍ ⵜⵙⴳⵯⵄⵄⴰ, ⵜⵍⵓⵃ ⵜⴰⴹⴰⵕⵜ ⵏ ⵢⴰⵏ ⵓⵍⵇⵇⴰⵖ! ⴰⵔ ⵜⵜⵄⵊⵊⴰⴱ ⵎⴰⵙ. ⵜⵏⵏⴰ ⵉ ⵓⵔⴳⴰⵣ ⵏⵏⵙ: " ⵡⴰⴽⵡⴰⴽ! ⵏⵓⵔⵓ ⵜⴰⵖⵥⵏⵜ, ⵏⵖⴰⵍ ⵉⵙ ⵏⵓⵔⵓ ⵜⴰⴼⵔⵓⵅⵜ! " ⴰⵔ ⵉⵜⵜⵄⵊⵊⴰⴱ ⵓⵔⴳⴰⵣ, ⵉⵏⵏⴰ ⴰⵙ: " ⵎⴰⵎⵏⴽ? ⴰⵔ ⵏⵜⵜⵕⵊⵓ ⵜⴰⴼⵔⵓⵅⵜ ⴳ ⴷⴰⵔ ⵕⴱⴱⵉ. ⴰⵢⵍⵍⵉⵖ ⴰⵖ ⵜⵜ ⵉⴼⴽⴰ, ⵜⵏⵏⵉⴷ ⴽⵎⵎ: ' ⵜⴳⴰ ⵜⴰⵖⵥⵏⵜ '! " ⵉⵏⵏⴰ ⴰⵙ: " ⴰⴱⴰⴷⴰⵏ, ⵜⴰⵏⵏ ⵓⵔ ⵜⴳⵉ ⵜⴰⵖⵥⵏⵜ! " ⴰⵛⴽⵓ ⵜⵄⵣⵣⴰ ⴷⴰⵔⵙ. ⵉⴼⵜⵓ ⵙ ⵜⵎⵣⴳⵉⴷⴰ, ⵉⵙⵇⵙⴰ ⵍⵊⵎⴰⵄⵜ, ⵉⵏⵏⴰ ⴰⵙⵏ: " ⵎⴰⵎⵏⴽ, ⴰ ⵡⵉⴷ, ⴰⴷ ⵜⴳⴰ ⵜⴰⵖⵥⵏⵜ? " ⴼⵙⵙⵔⵏ ⴰⵙ ⵎⴰⵎⵏⴽ ⴰⴷ ⵜⴳⴰ. ⵉⴼⵜⵓ, ⴰⵔ ⵉⵜⵜⵇⵍⵍⴰⴱ ⵜⴰⴼⵔⵓⵅⵜ ⵉⵙ ⵜⵍⴰ ⵛⵛⵄⵕ. ⵓⵔ ⴳⵉⵙ ⵉⵍⵍⵉ. ⵉⵙⴱⴱⵓⵏⵣ ⵜⵜ, ⴰⵔ ⵜⴰⵍⵍⴰ ⵣⵓⵏ ⴷ ⵓⴽⴰⵏ ⵜⴰⵣⵣⴰⵏⵜ ⵉⵎⵥⵥⵉⵢⵏ. ⵉⵏⴽⵔ, ⴰⵔ ⵉⵜⵜⴽⴽⵯⵎ ⵎⴰⵙ, ⵉⵏⵏⴰ ⴰⵙ: " ⵎⴰⵅⵅ ⴰⵢⵍⵍⵉⵖ ⵉⵢⵉ ⵜⵏⵏⵉⴷ: ' ⵉⵍⵍⵉ ⵜⴳⴰ ⵜⴰⵖⵥⵏⵜ '? " ⵜⵏⵏⴰ ⴰⵙ: " ⴰⵔ ⵜⵜ ⵙⵙⵍⵄⴰⴱⵖ ⴳ ⴳⵔ ⵉⴼⴰⵙⵙⵏ ⵉⵏⵓ. ⵜⵙⴳⵯⵄⵄⴰ ⵜⴰⴹⴰⵕⵜ ⵏ ⵓⵍⵇⵇⴰⵖ. " ⵉⵏⵏⴰ ⴰⵙ: " ⵎⴰⵜⵜⴰ ⵖⵉⴽⴰⴷ ⵜⵏⵏⵉⴷ? " ⵜⵏⵏⴰ ⴰⵙ: " ⵉⵖ ⵜⵏⵏⵉⴷ: ' ⵓⵀⵓ ', ⵜⵄⵙⵙⵉⵙⵜ ⵜⵜ ⴳ ⵖⵉⴹ. " ⵉⵏⴽⵔ ⵓⵔⴳⴰⵣ ⵍⵍⵉ, ⵉⵄⵙⵙⵉⵙ ⴼⵍⵍⴰⵙ ⴳ ⵢⵉⴹ. ⵉⴳⴳⴰⵡⵔ ⴰⵔ ⵜⵓⵥⵥⵓⵎⵜ ⵏ ⵢⵉⴹ. ⴰⵔ ⵉⵜⵜⵎⵏⵉⴷ ⵉⵍⵍⵉⵙ, ⵜⵏⴽⵔ, ⵜⴼⴼⵓⵖ ⴰⵔ ⴰⵙⴰⵔⴰⴳ ⵏ ⵜⴳⵎⵎⵉ, ⵜⵛⵛ ⵢⴰⵏ ⵓⵍⵇⵇⴰⵖ. ⵜⵏⵏⴰ: " ⵉⵖ ⵛⵛⵉⵖ ⵓⵍⵍⵉ ⴰⴷ, ⵛⵛⵖ ⵜⵏ ⵃⵜⵜⴰ ⵏⵜⵜⵏⵉ! " ⴰⵔ ⵉⵜⵜⵄⵊⵊⴰⴱ ⴱⴰⴱⴰⵙ, ⵉⴼⴼⵓⵖ ⵚⴱⴰⵃ ⵙ ⴷⴰⵔ ⵍⵊⵎⴰⵄⵜ. ⵉⵏⵏⴰ ⴰⵙⵏ: " ⵡⵏⵏⴰ ⵉⵔⴰⵏ ⴰⴷ ⵉⵙⵎⵓⵏ ⵉⵅⴼ ⵏⵏⵙ ⴳ ⵓⴹⵡⵡⴰⵕ ⴰⴷ, ⵉⵙⵎⵓⵏ ⵜ. ⵀⴰⵜⵉ, ⵏⵓⵔⵓ ⵜⴰⵖⵥⵏⵜ! " ⵉⵏⵏⴰ ⴰⵙ ⵟⵟⴰⵍⴱ: " ⵓⵔ ⴷ ⵖⵉⴽⴰⵏⵏ ⴰⴷ ⵜⵙⴽⴰⵔⴷ! ⴰⵡⵉⵢⴰⵜ ⵜⴰⴼⵔⵓⵅⵜ ⴰⵔ ⵍⵅⵍⴰ, ⵜⵕⵥⵎⴷ ⴰⵙ. ⵉⵏⵉ ⴰⵔ ⵜⵙⵖⵓⵢⵢⵓ ⵣⵓⵏ ⴷ ⵜⴰⵣⵣⴰⵏⵜ, ⵜⴰⵙⵉⵎ ⵜⵜ ⵓⴽⴰⵏ. ⵉⵖ ⵜⵏⴽⵔ, ⴰⵔ ⵜⵙⵉⴳⴳⵉⵍ ⵎⴰⴷ ⵜⵛⵜⵜⴰ, ⵜⵔⵡⵍⵎ ⴳⵉⵙ! " ⵉⵏⵏⴰ ⴰⵙ: " ⵎⵍⵉⵃ! " ⴰⵡⵉⵏ ⵜⵜ ⴰⵔ ⵍⵅⵍⴰ. ⵉⵏⵏⴰ ⵉ ⵜⵎⵖⴰⵔⵜ ⵏⵏⵙ: " ⴰⵢⵡⴰ, ⵖⵍⵉ ⴽⵎⵎ ⵛⵛⵊⵕⵜ ⴰⴷ, ⴰⴷ ⵖⵍⵉⵖ ⵏⴽⴽ ⵡⴰⵏⵏ ⵢⴰⴹⵏⵉⵏ! " ⵙⵔⵙⵏ ⵉⵍⵍⵉⵜⵙⵏ ⴳ ⵍⵅⵍⴰ, ⵖⵍⵉⵏ ⵛⵛⵊⴰⵕ ⵍⵍⵉ. ⵜⵏⵏⴰ: " ⵡⴰⴽⵡⴰⴽ, ⵏⵏⵉⵖ ⴰⴷ ⵜⵏ ⴽⵓⵍⵍⵓ ⵛⵛⵖ, ⵀⴰⵜⵉ ⵔⵡⵍⵏ ⵉⵢⵉ! " ⵜⵙⵎⴰⵇⵇⵍ ⵖⵉⴽⴽ, ⵜⵙⵎⴰⵇⵇⵍ ⵖⵉⴽⴽ, ⵜⴰⵏⵏⵉ ⵏⵏ ⴽⵔⴰ ⵏ ⵉⵎⴽⵙⴰⵡⵏ ⴳ ⵍⵅⵍⴰ. ⵜⴰⵣⵣⵍ ⴷ ⵙⵔⵙⵏ, ⵜⵛⵛ ⴳⵉⵙⵏ ⴽⵕⴰⴹ. ⵔⵡⵍⵏ ⵙⵉⵏ! ⵜⵥⵥⵓ ⴳⵉⵙⵏ. ⵍⵍⵉⴳ ⵜⵏ ⵜⵓⵎⵥ, ⵜⵏⵏⴰ ⴰⵙⵏ: " ⵓⵍⵍⴰⵀ, ⴰ ⴱⴰⴱⴰⵜⵓⵏ! ⵉⵖ ⵉⵢⵉ ⴷ ⵓⵔ ⵜⵙⵎⵓⵏⵎ ⵓⵍⵍⵉ, ⴰⵔ ⴷ ⵉⵍⵉⵏ ⴳ ⵍⴳⴷⴷⴰⵎ ⵉⵏⵓ, ⴰⵔ ⵙⴰⵔ ⴽⵯⵏ ⴽⵓⵍⵍⵓ ⵛⵛⵖ! " ⵣⴰⵢⴷⵏ ⵡⵉⵍⵍⵉ, ⴰⵔ ⴷ ⵙⵎⵓⵏⴰⵏ ⵓⵍⵍⵉ. ⴰⵢⵍⵍⵉⵖ ⵜⵏ ⴽⵓⵍⵍⵓ ⵙⵎⵓⵏⵏ, ⵜⴰⵎⵥ ⵙⵉⵏ ⵉⵎⴽⵙⴰⵡⵏ ⴰⵏⵏ, ⵜⵛⵛ ⵜⵏ. ⵜⵣⴰⵢⴷ, ⵜⴰⵡⵉ ⵓⵍⵍⵉ ⵙ ⵍⵅⵍⴰ, ⴰⵔ ⵜⵏ ⵜⴽⵙⵙⴰ. ⵜⵄⵉⵛ ⴳⵉⵙⵏ, ⴰⵔ ⵜⵇⵇⴰⵣ ⵉⴼⵔⵉ ⵏⵏⵙ. ⴰⵢⵍⵍⵉⵖ ⵜⵖⵣⴰ ⵉⴼⵔⵉ, ⵜⴽⵎⵎⵍ ⵜ. ⴰⵔ ⵜⵜⴱⵔⵔⴰⵃⵏ ⵎⵉⴷⴷⵏ ⴳ ⵍⴰⵙⵡⴰⵇ: " ⵉⵙ ⴷ ⴼⵍⴰⵏ, ⵉⵙ ⵢⵓⵔⵓ ⵜⴰⵖⵥⵏⵜ, ⵉⵜⵃⵉ ⵜⵜ ⵙ ⵍⵅⵍⴰ. ⵔⴰⵔⴰⵜ ⵍⵄⵇⵍ ⴼ ⵉⵅⴼⴰⵡⵏ ⵏⵏⵓⵏ! " ⵜⵏⴽⵔ ⵜⵖⵥⵏⵜ ⵍⵍⵉ, ⴰⵔ ⵜⵛⵜⵜⴰ ⵓⵍⵍⵉ. ⵍⵍⵉⴳ ⵜⵏ ⵜⴽⵎⵎⵍ, ⴰⵔ ⵜⵜⴼⴼⵓⵖ ⵙ ⵜⵎⵉⵣⴰⵔ ⴰⴳⴳⵓⴳⵏⵉⵏ, ⴰⵔ ⴳⵉⵙⵏ ⵜⵜⴰⴽⵯⵔ ⵎⵉⴷⴷⵏ ⴷ ⵡⵓⵍⵍⵉ ⴷ ⴽⵓⵍⵍⵓ ⵍⴱⵀⴰⵢⵎ, ⴰⵔ ⵜⵏ ⵜⵛⵜⵜⴰ. ⵜⴰⵎⴰⵣⵉⵔⵜ ⵏⵏⵙ, ⵓⵔ ⴰⵔ ⴳⵉⵙ ⵜⵛⵜⵜⴰ ⵢⴰⵏ. ⴰⴷ ⵉⵚⵃⴰⵏ ⵜⵜⵢⵓⵙⵙⴰⵏ ⴳ ⵜⵎⵉⵣⴰⵔ. ⵏⴽⵔⵏ ⵎⵉⴷⴷⵏ, ⴰⵔ ⵜⵜⵄⵢⵢⴰⵔⵏ ⵉⵡⵉⵙ ⵏ ⴳⵯⵎⴰⵙ ⵏ ⴱⴰⴱⴰⵙ, ⵏⵏⴰⵏ ⴰⵙ: " ⵓⵔ ⵜⵙⵡⵉⴷ ⵢⴰⵜ! ⵄⵎⵎⵉⴽ ⵢⵓⵔⵓ ⵜⴰⵖⵥⵏⵜ! " ⵉⵏⴽⵔ, ⵉⴼⵜⵓ ⵙ ⴷⴰⵔ ⵄⵎⵎⵉⵙ, ⵉⵏⵏⴰ ⴰⵙ: " ⵖⴰⵔ ⴰⴷ ⵉⵢⵉ ⵜⴰⵎⵕⴷ ⴰⴷ ⵏⵖⵖ ⵜⴰⵖⵥⵏⵜ, ⵏⵖ ⴰⴽⴽⵯ ⴼⴼⵓⵖⵖ ⵜⴰⵎⴰⵣⵉⵔⵜ! " ⵉⵏⵏⴰ ⴰⵙ ⴱⴰⴱⴰⵙ ⵏ ⵜⴼⵔⵓⵅⵜ: " ⵖⴰⵔ ⴼⴼⵓⵖ, ⵜⴰⵖⵥⵏⵜ ⵓⵔ ⵔⴰⴷ ⵜⵜ ⵜⵏⵖⴷ! " ⵉⵏⵏⴰ ⵉ ⵄⵎⵎⵉⵙ: " ⴰⴷ ⵉⵢⵉ ⵜⵙⴽⵔⴷ ⵜⴰⵏⴳⵓⵍⵜ, ⴰⴷ ⴼⴼⵓⵖⵖ! " ⵉⵙⴽⵔ ⴰⵙ ⵜⴰⵃⴽⵓⴽⵜ ⵏ ⵓⵖⵕⵓⵎ. ⵉⵙⵙⵓⴷⵓ ⴼ ⵓⵢⵢⵉⵙ ⵏⵏⵙ, ⵉⴼⴼⵓⵖ. ⵉⴳ ⵏⵏ ⵜⴰⵏⴳⵓⵍⵜ ⴳ ⴳⵔⴰⵙ ⴷ ⵍⴳⵔⴱⵓⵙ. ⵉⵣⴰⵢⴷ, ⴰⵔ ⵉⴼⵜⵜⵓ ⴰⵔ ⵢⴰⵏ ⵍⵅⵍⴰ. ⵜⵚⵎⵎⵉⴹ ⵜⵏⴳⵓⵍⵜ ⴰⵏⵏ. ⵢⴰⵙⵉ ⵜⵜ, ⴰⴷ ⵜⵜ ⵉⵛⵛ. ⵢⵉⵔⵉ ⴰⴷ ⴳⵉⵙ ⵉⴱⴱⵉ, ⵙ ⵍⵍⵉⴳ ⴷ ⵢⵓⴽⵯⵉ ⵓⵢⵢⵉⵙ, ⵢⵓⵜ ⵜ. ⵜⴹⵕ ⴰⵙ ⵜⵏⴳⵓⵍⵜ ⵜⵉⵖⵔⴷⵉⵏ. ⵉⴼⴼⵓⵖ ⴷ ⵙⵔⵙ ⴽⵔⴰ ⵣⵓⵏ ⴷ ⵓⴽⴰⵏ ⵓⵚⴽⴰⵢ. ⵓⵔ ⵉⵙⵙⵉⵏ ⵡⴰⵍⵍⵉ ⵎⴰⴷ ⵉⴳⴰ, ⵉⵙ ⴷ ⵍⵊⵏⵏ ⵏⵖ ⵍⵉⵏⵙ. ⵉⵏⵏⴰ ⴰⵙ ⵡⵓⵚⴽⴰⵢ ⵍⵍⵉ: " ⴰ ⵕⴱⴱⵉ, ⴽⵔⴰ ⵏ ⵙⵙⴰⴷⴰⵇⴰ ⴼ ⵕⴱⴱⵉ! " ⵉⵏⵏⴰ ⴰⵙ: " ⴰ ⵅⵓⵢⴰ, ⵎⴰ ⵔⴰⴷ ⴰⴽ ⴼⴽⵖ? ⵓⵔ ⴷⴰⵔⵉ ⵖⴰⵔ ⵜⴰⵏⴳⵓⵍⵜ ⴰⴷ. ⵍⴱⴰⵕⴰⴽⴰ ⵏ ⵜⴳⵎⵎⵉ ⵏⵏⵖ ⴰⵢ ⴰⴷ. " ⵉⵏⵏⴰ ⴰⵙ ⵡⵓⵚⴽⴰⵢ: " ⴼⴽ ⵉⵢⵉ ⴳⵉⵙ ⵖⴰⵔ ⴽⵔⴰ! " ⵉⴼⴽⴰ ⴰⵙ ⵢⴰⵏ ⵟⵟⵕⴼ. ⵉⵛⵛ ⵜ. ⵉⵣⵔⵉ ⴱⴰⴱ ⵏ ⵓⵢⵢⵉⵙ. ⵉⴽⵎⵎⵍ ⵡⴰⵍⵍⵉ ⵟⵟⵕⴼ ⵏ ⵓⵖⵔⵓⵎ, ⵉⴱⴷⴷ ⴰⵙ ⴷⴰⵖ ⴳ ⵍⴳⴷⴷⴰⵎ, ⵉⵏⵏⴰ ⴰⵙ: " ⴼⴽ ⵉⵢⵉ ⴽⵔⴰ ⵏ ⵙⵙⴰⴷⴰⵇⴰ. " ⵢⴰⵙⵉ ⴷ ⴷⴰⵖ ⵡⴰⵍⵍⵉ ⵟⵟⵕⴼ ⵢⴰⴹⵏⵉⵏ, ⵉⴼⴽ ⴰⵙ ⵜ. ⵉⴹⴰⵍⴱ ⵜ ⴷⴰⵖ ⵜⵉⵙ ⴽⵕⴰⴹⵜ ⵜⵡⴰⵍ. ⵡⵉⵙ ⵕⴱⵄⴰ ⵉⵏⵏⴰ ⴰⵙ: " ⴼⴽ ⵉⵢⵉ ⴷ, ⴰ ⵕⴱⴱⵉ, ⴽⵓⵍⵍⵓ ⴰⵖⵔⵓⵎ ⴰⵏⵏ! ⵔⵉⵖ ⵜ ⴽⵓⵍⵍⵓ! ⵀⴰⵜⵉ ⵔⴰⴷ ⵙⵓⵍ ⴼⵍⵍⵉ ⵜⵍⴽⵎⴷ! " ⵉⵏⵏⴰ ⴰⵙ ⴱⴰⴱ ⵏ ⵓⵢⵢⵉⵙ: " ⵎⴰⴷ ⵜⴳⵉⴷ ⴰⴷ ⴰⴽ ⵜ ⴽⵓⵍⵍⵓ ⴼⴽⵖ? ⵎⴰⵏⵉ ⴳ ⵔⴰⴷ ⵙⵓⵍ ⴼⵍⵍⴰⴽ ⵍⴽⵎⵖ? ⵓⵔ ⴰⴽⴽⵯ ⵙⵙⵏⵖ ⵉⵙ ⵍⵍⴰⵏ ⵎⵉⴷⴷⵏ. " ⵉⵏⵏⴰ ⴰⵙ: " ⴼⴽ ⵉⵢⵉ ⵜ ⵓⴽⴰⵏ! ⵀⴰⵜⵉ ⵜⵓⵥⵥⵓⵎⵜ ⵏ ⵍⵅⵍⴰ ⴰⵢ ⴰⴷ. " ⴰⵔ ⵉⵜⵜⵎⵏⵉⴷ ⵡⴰⵍⵍⵉ, ⴰⵢⵍⵍⵉⵖ ⵉⵕⵎⵉ. ⵉⴼⴽ ⴰⵙ ⵜ, ⵉⵛⵛ ⵜ ⴽⵓⵍⵍⵓ. ⵉⵏⵏⴰ ⴰⵙ ⵓⵢⴷⵉ ⵍⵍⵉ: " ⴱⴷⴷ ⴳ ⵍⴳⵯⴷⴷⴰⵎ ⵉⵏⵓ, ⴰⵔⴽⵉⵖ ⴰⴽⴽⵯ ⵛⵛⵉⵖ ⴰⵖⵔⵓⵎ ⴰⴷ! " ⵉⴱⴷⴷ ⴷⴰⵖ ⵡⴰⵍⵍⵉ ⴰⵢⵍⵍⵉⵖ ⴽⵓⵍⵍⵓ ⵉⵛⵛⴰ ⴰⵖⵔⵓⵎ. ⵉⵏⵏⴰ ⴰⵙ: " ⵀⴰⵜⵉ ⵔⴰⴷ ⴼⵍⵍⴰⴽ ⵜⵉⵍⵉ ⵢⴰⵜ ⴹⴹⵉⵇⵜ ⵉⵅⵛⵏⵏ ⴱⵣⵣⴰⴼ. " ⵉⵏⵏⴰ ⴰⵙ ⴷⴰⵖ ⵓⵢⴷⵉ: " ⵎⴰⵏⵉ ⵜⵔⵉⴷ? " ⵉⵏⵏⴰ ⴰⵙ ⵡⴰⵍⵍⵉ: " ⵃⵜⵜⴰ ⵎⴰⵏⵉ? ⵔⵉⵖ ⵀⵍⵍⵉ ⴰⴷ ⵊⵍⵓⵖ ⴳ ⵍⵅⵍⴰ, ⴰⵔⴽⵉⵖ ⵎⵎⵓⵜⵖ. " ⵉⵏⵏⴰ ⴰⵙ ⵓⵢⴷⵉ: " ⵙⵙⵓⴷⵓ ⴼ ⴹⴹⵀⵕ ⵉⵏⵓ, ⴽⵢⵢ ⴷ ⵓⵢⵢⵉⵙ ⵏⵏⴽ. " ⵢⴰⵙⵉ ⵜ, ⵉⵍⵓⵃ ⵜ ⵉⵏⵏ ⴳ ⵜⵡⴰⴷⴰ ⵏ ⵜⵏⵄⴰⵛⵕ ⵢⵓⵎ. ⵉⴱⴷⴷ ⵉⵍⵎⵎⴰ, ⵉⴼⴽⴰ ⴰⵙ ⴽⵔⴰ ⵏ ⵛⵛⵄⵕ. ⵉⵏⵏⴰ ⴰⵙ: " ⵍⴰⵍⴰⵍ, ⵓⵔ ⵜ ⵔⵉⵖ! " ⵉⵏⵏⴰ ⴰⵙ: " ⵓⵔ ⵓⴽⴰⵏ ⴷⴰⵔⴽ ⵔⵉⵖ ⵖⴰⵔ ⴰⴷ ⴷⵉⴷⵉ ⵜⴷⵄⵓⴷ, ⴰⴷ ⵉⵢⵉ ⵉⴼⴽ ⵕⴱⴱⵉ ⵚⵚⴰⵃⵜ ⵉⵏⵓ, ⵏⴽⴽ ⴷ ⵓⵢⵢⵉⵙ ⵉⵏⵓ. " ⵉⴷⵄⵓ ⴷⵉⴷⵙ, ⵉⴼⴽⴰ ⴰⵙ ⵢⴰⵏ ⵍⵃⵔⵣ ⵓⵎⵍⵉⵍ. ⵉⵏⵏⴰ ⴰⵙ: " ⵀⴰⴽ, ⵜⴳⴷ ⵍⵃⵔⵣ ⴰⴷ ⴳ ⵉⴳⵏⵣⵉ ⵏ ⵓⵢⵢⵉⵙ. ⵀⴰⵜⵉ, ⵉⵔⴰ ⴰⴷ ⴽ ⵢⴰⵡⵉ ⴰⵔ ⴰⵢⵏⵏⴰ ⵜⵔⵉⴷ! ⵀⴰⵜⵉ, ⵔⴰⴷ ⴼⵍⵍⴰⴽ ⵢⵉⵍⵉ ⵢⴰⵜ ⵏⵖ ⴷ ⵙⵏⴰⵜ ⵜⵖⴰⵡⵙⵉⵡⵉⵏ ⵏ ⵣⵣⵃⴰⵎ. ⴽⵓⴷⵏⵏⴰ ⵉⵢⵉ ⵜⵔⵉⴷ, ⵜⵖⵔⴷ: ' ⴰⵀⵢⴰ, ⵜⵉⵙⵏⵜ ⵏ ⵜⴳⵎⵎⵉ ⵉⵏⵓ! ' " ⵉⵣⴰⵢⴷ ⵡⴰⵍⵍⵉ ⴰⵢⵍⵍⵉⵖ ⵉⵍⴽⵎ ⵍⴱⴰⴱ ⵏ ⵢⴰⵜ ⵜⴰⵍⵄⵕⵚⵜ. ⵉⵏⵏⴰ ⵉ ⴱⴰⴱ ⵏ ⵜⴰⵍⵄⵕⵚⵜ ⴰⴷ: " ⴰⴷ ⴷⴰⵔⴽ ⵄⵙⵙⵉⵙⵖ! " ⵉⵄⵙⵙⵉⵙ ⵡⴰⵍⵍⵉ ⴼ ⵡⴰⴹⵉⵍ. ⴰⴼⵔⵓⵅ ⵍⵍⵉ ⴰⵔ ⴱⴷⴷⴰ ⵉⵜⵜⵥⴰⵍⵍⴰ ⴳ ⵜⵎⵣⴳⵉⴷⴰ. ⵉⵎⵉⵍ ⵢⴰⴼ ⵜ ⵉⵏⵏ ⴱⴰⴱ ⵏ ⵡⵓⵔⵜⵉ ⵢⴰⵏ ⵡⴰⵙⵙ ⴳ ⵜⵎⵣⴳⵉⴷⴰ, ⵉⵏⵏⴰ ⴰⵙ: " ⵎⴰⵅⵅ ⴰⵢⵍⵍⵉⵖ ⵜⴼⵍⴷ ⴰⴹⵉⵍ? ⵛⵛⴰⵏ ⵜ ⴰⴽⴽⵯ ⵉⴳⵍⴳⵉⵣⵏ! " ⵉⵣⴰⵢⴷ ⵡⴰⵍⵍⵉ ⴳ ⵢⵉⴹ, ⴰⵔ ⵉⵜⵜⴰⵣⵣⴰⵍ ⵙ ⵜⴰⵍⵄⵕⵚⵜ, ⵢⴰⴼ ⵜ ⵉⵏⵏ ⵉⵙⴳⴳⴰⵏ ⴽⵓⵍⵍⵓ ⴰⴹⵉⵍ. ⵉⵖⴰⵍ ⵉⵙ ⴷ ⴽⵓⵍⵍⵓ ⵉⴳⵍⴳⵉⵣⵏ ⴰⵢ ⴰⵏⵏ. ⵉⵙⵔⵔⵃ ⵍⵄⴳⴳⴰⴷ ⵉ ⵡⴰⴹⵉⵍ, ⴰⵢⵍⵍⵉⵖ ⴷ ⴽⵓⵍⵍⵓ ⵉⵕⵥⴰ. ⵢⴰⵛⴽ ⴷ ⴱⴰⴱ ⵏ ⵡⴰⴹⵉⵍ ⵣⵉⴽⴽ ⵚⴱⴰⵃ, ⵢⴰⴼ ⵏⵏ ⴰⴹⵉⵍ ⵓⵔ ⵙⵓⵍ ⵉⴳⵉ ⵎⴰⴷ ⵉⵥⵕⴰ ⵢⴰⵏ. ⵉⵏⵏⴰ ⵉ ⵡⴰⵍⵍⵉ: " ⵎⴰⵜⵜⴰ ⵖⵉⴽⴰⴷ ⵉⴳⴰ ⵡⴰⴹⵉⵍ ⴰⴷ? " ⵉⵏⵏⴰ ⴰⵙ: " ⴽⵢⵢ ⴰⴷ ⵉⵏⵏⴰⵏ: ' ⵛⵛⴰⵏ ⵜ ⴰⴽⴽⵯ ⵉⴳⵍⴳⵉⵣⵏ ', ⵖⴰⵍⵖ ⵏⴽⴽ ⵉⵙ ⴷ ⵉⴳⵍⴳⵉⵣⵏ ⴰⵢ ⴰⵏⵏ! " ⵉⵏⵏⴰ ⴰⵙ ⴱⴰⴱ ⵏ ⵡⵓⵔⵜⵉ: " ⵓⵍⵍⴰⵀ, ⴰ ⴱⴰⴱⴰⴽ! ⵖⴰⵔ ⵉⵖ ⴽ ⵏⵖⵉⵖ! " ⵉⵣⴰⵢⴷ ⵓⴼⵔⵓⵅ ⵍⵍⵉ, ⵉⴽⵛⵎ ⵜⵉⴳⵎⵎⵉ ⵏ ⵓⵎⵖⴰⵔ. ⵢⴰⵛⴽ ⵏⵏ ⴱⴰⴱ ⵏ ⵡⵓⵔⵜⵉ, ⵉⴹⵉ ⵜ ⵉⵏⵏ ⴳⵉⵙ. ⴰⵢⵍⵍⵉⵖ ⵜ ⵉⵏⵏ ⴳⵉⵙ ⵉⴹⵉ, ⵉⴳ ⵡⴰⵍⵍⵉ ⵜⴰⵖⵓⵢⵢⵉⵜ. ⵎⵓⵏⵏ ⴰⴽⴽⵯ ⴼⵍⵍⴰⵙⵏ ⵎⵉⴷⴷⵏ, ⵏⵏⴰⵏ ⴰⵙ: " ⵎⴰ ⴽ ⵢⴰⵖⵏ? " ⵉⵄⴰⵡⴷ ⴰⵙⵏ ⴽⵓⵍⵍⵓ ⵎⴰⴷ ⴰⵙⵏ ⵉⵊⵕⴰⵏ. ⵉⵏⵏⴰ ⴰⵙⵏ: " ⵃⵜⵜⴰ ⵜⵉⴳⵎⵎⵉ ⵏ ⵓⵎⵖⴰⵔ ⵉⴹⵉ ⵉⵢⵉ ⴳⵉⵙ ⵡⴰⴷ ⴱⵍⴰ ⵛⵛⵡⴰⵕ ⵏ ⴱⴰⴱ ⵏ ⵜⴳⵎⵎⵉ! " ⴰⵎⵥⵏ ⴱⴰⴱ ⵏ ⵡⵓⵔⵜⵉ, ⵛⴱⵃⵏ ⵜ ⴳ ⵜⵎⵣⴳⵉⴷⴰ, ⴰⵔ ⵜ ⴽⴽⴰⵜⵏ ⴰⵢⵍⵍⵉⵖ ⵜ ⴼⵍⵏ ⴼ ⵍⵎⵓⵜ. ⴰⵢⵍⵍⵉⵖ ⴰⵙ ⵕⵥⵎⵏ, ⴰⵔ ⵉⵜⵜⴰⵣⵣⴰⵍ, ⴰⴷ ⵉⵕⵥⵎ ⵉ ⵓⵢⵢⵉⵙ ⵏ ⵓⴼⵔⵓⵅ ⵍⵍⵉ. ⵢⵓⵜ ⵜ ⵓⵢⵢⵉⵙ ⵙ ⵢⴰⵜ ⵜⵉⵇⵇⵕⵜ, ⵉⵏⵖ ⵜ. ⵢⵓⵜ ⵢⴰⵜ ⵜⵖⵢⵢⵓⵍⵜ, ⵉⵏⵖ ⵜⵜ ⵃⵜⵜⴰ ⵏⵜⵜⴰⵜ. ⵡⴰⵍⵍⵉ ⵉⵍⵍⴰ ⴳ ⵜⵎⵣⴳⵉⴷⴰ. ⴰⵔ ⵉⵜⵜⴰⵣⵣⴰⵍ ⵉⵡⵉⵙ ⵏ ⵡⴰⵏⵏ ⵉⵎⵎⵓⵜⵏ, ⵉⴼⵜⵓ ⵙ ⴷⴰⵔ ⵓⵎⵖⴰⵔ, ⵉⵏⵏⴰ ⴰⵙⵏ: " ⵔⴰⴷ ⵏⵖⵖ ⴰⵔⴳⴰⵣ ⴰⵏⵏ! " ⴰⵎⵥⵏ ⴱⴰⴱ ⵏ ⵓⵢⵢⵉⵙ, ⴳⵉⵏ ⵜ ⴳ ⵍⵃⴱⵙ. ⵉⵖⵔⴰ ⵉ ⵜⵉⵙⵏⵜ ⵏ ⵜⴳⵎⵎⵉ, ⵉⵏⵏⴰ ⴰⵙ: " ⵔⵉⵖ ⴰⴷ ⴽⵓⵍⵍⵓ ⴳⵉⵏ ⵉⴷ ⴱⴰⴱ ⵏ ⵜⴷⴷⵛⵕⵜ ⴰⴷ ⵉⴼⵓⵍⵍⵓⵙⵏ. ⴽⵕⴰⴹ ⴳⵉⵙⵏ ⴰⴷ ⴳⵉⵏ ⵉⵙⵎⴳⴰⵏ, ⴰⴷ ⵜⵏⵜ ⴽⵙⵙⴰⵏ. " ⴳⵉⵏ ⵡⵉⵏⵏ ⴽⵓⵍⵍⵓ ⵉⴼⵓⵍⵍⵓⵙⵏ, ⵢⵓⵊⵊⴰ ⵜⵏ ⵡⴰⵏⵏ ⵢⴰⵏ ⵅⵎⵙ ⵉⵢⴰⵎ. ⵉⵕⵎⵉ, ⵉⵕⵥⵎ ⴰⵙⵏ. ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ, ⵍⵍⵉⴳ ⵉⵥⵥⵓⵍⵍ ⴹⴹⵓⵀⵕ, ⵉⴽⵯⵜⵉ ⴷ ⵜⴰⵎⴰⵣⵉⵔⵜ ⵏⵏⵙ. ⵉⵣⴰⵢⴷ, ⵉⴳ ⵏⵏ ⵍⵃⵔⵣ ⵍⵍⵉ ⴳ ⵉⴳⵏⵣⵉ ⵏ ⵓⵢⵢⵉⵙ ⵏⵏⵙ, ⵉⵣⴰⵢⴷ, ⵉⵙⴰⴼⵔ ⵙ ⵜⵎⴰⵣⵉⵔⵜ ⵏⵏⵙ. ⴰⵢⵍⵍⵉⵖ ⵜⵜ ⵉⵍⴽⵎ, ⵢⴰⴼ ⵏⵏ ⴷⴰⵔⵙⵏ ⵓⵔ ⵙⵓⵍ ⴳⵉⵙ ⵉⵍⵍⵉ ⵃⵜⵜⴰ ⵢⴰⵏ. ⵍⵡⴰⵍⵉⴷⴰⵢⵏ ⵏ ⵜⵖⵥⵏⵜ, ⴰⵙⵙ ⴰⵏⵏ ⴰⴷ ⵜⵏ ⵜⵏⵖⴰ. ⵜⵎⵏⴰⴳⴳⴰⵔ ⵜ ⵉⵏⵏ ⵜⴰⵖⵥⵏⵜ, ⵜⵏⵏⴰ ⴰⵙ: " ⴰⵀⵍⴰⵍ, ⴰ ⴳⵯⵎⴰ! " ⵉⵏⵏⴰ ⴰⵙ: " ⴰⵀⵍⴰⵍ, ⴰ ⵄⴰⵢⵛⴰ ⵏⵏⵖ, ⵎⴰⵎⵏⴽ ⴰⴷ ⵜⴳⵉⴷ? ⵍⴰⴱⴰⵙ ⴷⴰⵔⵎ? " ⵜⵏⵏⴰ ⴰⵙ: " ⵍⴰⴱⴰⵙ ⴷⴰⵔⵏⵖ, ⵖⴰⵔ ⵉⵙ ⴷ ⴳⵉⴳⵏⵖ ⵜⵍⵍⴰ ⵍⵎⵓⵜ ⴳ ⵜⵎⴰⵣⵉⵔⵜ. ⵎⵎⵓⵜⵏ ⴽⵓⵍⵍⵓ ⵎⵉⴷⴷⵏ, ⵎⵏ ⵖⴰⵔ ⵏⴽⴽ! " ⵉⵏⵏⴰ ⴰⵙ: " ⵎⴰⵏⵣⴰ ⴰⵢⵜ ⴷⴰⵔⵏⵖ? " ⵜⵏⵏⴰ ⴰⵙ: " ⵢⴰⵖ ⵜⵏ ⴽⵔⴰ, ⵕⵡⴰⵃ ⴰⴷ ⵜⵏ ⵜⵥⵕⴷ! " ⵉⴼⵜⵓ, ⵢⴰⴼ ⵏⵏ ⴱⴰⴱⴰⵙ ⴷ ⵎⴰⵙ ⵏ ⵜⴼⵔⵓⵅⵜ ⵍⵍⵉ. ⵜⴽⴽⵙ ⴰⵙⵏ ⵉⵅⴼ. ⵉⵏⵏⴰ ⴰⵙ: " ⵎⴰⴷ ⵜⵏ ⵢⴰⵖⵏ? " ⵜⵏⵏⴰ ⴰⵙ: " ⵢⴰⵖ ⵜⵏ ⴽⵔⴰ, ⴽⴽⵙⵖ ⴰⵙⵏ ⵉⵅⴼ. " ⵉⵏⵏⴰ: " ⵎⴰⵄⵍⵉⵛ! " ⵉⴽⴽⵯⵎ ⵜⴰⴳⵓⵙⵜ ⵉ ⵓⵢⵢⵉⵙ ⵏⵏⵙ ⴳ ⵉⵎⵉ ⵏ ⵍⴱⵕⵊ. ⵉⴽⵛⵎ, ⵉⴳⴳⴰⵡⵔ ⴳⵉⵙ. ⵜⴰⵖⵥⵏⵜ ⵍⵍⵉ ⵜⵏⵏⴰ ⴷ ⵉⵅⴼ ⵏⵏⵙ: " ⵉⵖ ⵓⵔ ⴷ ⵛⵛⵉⵖ ⴰⵢⵢⵉⵙ ⴰⴷ, ⵓⵔ ⵔⴰⴷ ⵛⵛⵖ ⵡⴰⴷ! " ⵜⵏⵏⴰ ⴰⵙ ⵜⴰⵖⵥⵏⵜ: " ⵎⴰ ⵔⴰⴷ ⵜⵛⵛⴷ? " ⵉⵏⵏⴰ ⴰⵙ: " ⴰⵖⵔⵓⵎ! " ⵜⴼⵜⵓ, ⵜⴰⵙⵉ ⵜⵉⴼⵉⵢⵢⵉ ⵏ ⴱⵏⴰⴷⵎ. ⵜⴽⴽⵯⵎ ⵣⵓⵏ ⴷ ⵍⴽⴼⵜⴰ, ⵜⵙⴽⵔ ⴳⵉⵙ ⵜⴰⵏⴳⵓⵍⵜ, ⵜⴼⴽⴰ ⴰⵙ ⵜⵜ. ⵉⵏⵏⴰ ⴰⵙ: " ⵜⵉⴼⵉⵢⵢⵉ ⵏ ⵎⵉⵜ ⴰⵢ ⴰⴷ? " ⵜⵏⵏⴰ ⴰⵙ: " ⵓⵍⵍⴰⵀ, ⴰⴱⵍⴰ ⵜⵉⴼⵉⵢⵢⵉ ⵏ ⵊⴷⴷⴰⴽ! " ⵜⵏⵏⴰ ⴰⵙ: " ⵄⵍⴰ ⵕⴱⴱⵉ, ⵓⵔ ⵉⵢⵉ ⵜⵙⵙⵏⴷ? ⵏⴽⴽ ⴰⴷ ⵉⴳⴰⵏ ⴼⵍⴰⵏⵜⴰ. ⵓⵔ ⵜⵄⴰⵇⵍⴷ ⵡⴰⵍⵍⵉ ⵜⵏⵏⵉⴷ ⴳ ⴰⵙⵙ ⴰⵏⵏ? ⴰⵢⵡⴰ, ⵖⵉⴽⴰⴷ ⵓⵔ ⵙⵓⵍ ⵔⴰⴷ ⵜⵏⵊⵎⴷ. ⴰⴱⵍⴰ ⵉⵖ ⵜⵎⵎⵓⵜⴷ ⵙ ⵊⵊⵓⵄ ⵏⵖ ⴷ ⵜⴼⴼⵓⵖⴷ ⵍⴱⵕⵊ ⴰⴷ, ⵛⵛⵖ ⴽ ⵉⴷ, ⵖⵉⴽⵍⵍⵉ ⵛⵛⵉⵖ ⵡⵉⵏⵏ ⵢⴰⴹⵏⵉⵏ! " ⵜⴼⵜⵓ, ⵓⴽⴰⵏ ⵜⵏⵏⴰ ⴷ ⵉⵅⴼ ⵏⵏⵙ: " ⵔⴰⴷ ⵣⵡⴰⵔ ⵛⵛⵖ ⴰⵢⵢⵉⵙ ⵏⵏⵙ, ⴰⴼⴰⴷ ⵙ ⵏⵜⵜⴰ! " ⵜⴼⵜⵓ ⵙ ⵓⵢⵢⵉⵙ. ⵉⵎⵎⴰⵖ ⴷⵉⴷⵙ ⵓⵢⵢⵉⵙ ⵙ ⵜⵉⵇⵇⴰⵕ. ⵓⵔ ⴰⵙ ⵜⵇⴹⵉ ⵢⴰⵜ. ⴰⴷ ⵉⵚⵃⴰⵏ ⵜⵓⵊⵊⴰ ⵡⴰⵏⵏ. ⴰⵔ ⵢⴰⵏ ⵡⴰⵙⵙ ⵜⵖⵍⵉ ⵙⵔⵙ, ⴰⵔ ⵜ ⵜⵙⵇⵙⴰ, ⵜⵏⵏⴰ ⴰⵙ: " ⵎⴰⵎⵏⴽ ⴰⴷ ⵜⴳⵉⴷ? ⵍⴰⴱⴰⵙ ⴷⴰⵔⴽ? ⵓⵔ ⴽ ⵢⴰⵖ ⵊⵊⵓⵄ? " ⵉⵏⵏⴰ ⴰⵙ: " ⵓⵔ ⵉⵢⵉ ⵢⴰⵖ ⵡⴰⵍⵓ! " ⵜⵏⵏⴰ ⴰⵙ: " ⴰⵢⵡⴰ ⵖⵉⴽⴰⴷ ⵔⴰⴷ ⴽ ⵛⵛⵖ! " ⵉⵏⵏⴰ ⴰⵙ: " ⵢⴰⴽ? " ⵓⴽⴰⵏ ⵉⵏⵏⴰ: " ⴰⵎⵥ ⵜⵜ, ⴰ ⵜⵉⵙⵏⵜ ⵏ ⵜⴳⵎⵎⵉ ⵉⵏⵓ! " ⵢⴰⴽⵯⵉ ⵏⵏ, ⵉⵙⵙⵓⴷⵓ ⴼ ⵓⵢⵢⵉⵙ, ⵉⵔⵡⵍ. ⵜⴰⴽⵯⵉ ⴷ ⵍⵄⴰⴼⵉⵢⵜ ⴳ ⵍⴱⵕⵊ ⵍⵍⵉ, ⵜⵉⵍⵉ ⵏⵜⵜⴰⵜ ⴳ ⵍⴱⵕⵊ. ⵉⵃⵔⴳ ⴰⴽⴽⵯ ⵍⴱⵕⵊ ⵍⵍⵉ ⵓⵍⴰ ⵜⴰⵖⵥⵏⵜ. ⵉⵣⴰⵢⴷ ⵡⴰⵍⵍⵉ ⴰⵔ ⵉⴼⵜⵜⵓ, ⴰⵔ ⵉⴼⵜⵜⵓ. ⴰⵢⵍⵍⵉⵖ ⵉⵍⴽⵎ ⵢⴰⵏ ⵡⴰⵙⵉⴼ, ⵉⵣⴳⵔ ⵜ ⵓⵢⵢⵉⵙ ⵉ ⵡⴰⵙⵉⴼ. ⴰⵢⵍⵍⵉⵖ ⵉⵍⴽⵎ ⵢⴰⵏ ⵓⴹⵡⵡⴰⵕ, ⵉⵜⴰⵀⵍ ⴳⵉⵙ. ⵢⴰⵔⵓ ⵙⵉⵏ ⵜⴰⵔⵡⴰ, ⴰⵔ ⵜⵏ ⵉⵙⵙⴰⵇⵇⵔⴰ ⴰⵢⵍⵍⵉⵖ ⴳⴰⵏ ⵟⵟⵍⴱⴰ. ⵉⴱⵏⵓ ⵜⵉⵎⵣⴳⵉⴷⴰ. ⴰⴷ ⵉⵚⵃⴰⵏ ⵉⴳⴳⴰⵡⵔ ⵓⵢⵢⵉⵙ ⵍⵍⵉ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⵉ ⴱⴰⴱ ⵏⵏⵙ: " ⵖⴰⵔ ⴰⴷ ⵉⵢⵉ ⵜⵕⵥⵎⴷ, ⴰⴷ ⴼⵜⵓⵖ ⵙ ⴷⴰⵔ ⴰⵢⵜ ⴷⴰⵔⵉ. " ⵉⵏⵏⴰ ⴰⵙ: " ⵎⴰⵅⵅ ⴰⴷ ⴰⴽ ⵕⵥⵎⵖ? ⵄⵍⴰ ( ⵕⴱⴱⵉ ), ⵎⴰⴷ ⵜⴳⵉⴷ? " ⵉⵏⵏⴰ ⴰⵙ: " ⴳⵉⵖ ⴰⴳⵍⵍⵉⴷ ⵏ ⵍⵊⵏⵓⵏ! " ⵉⵏⵏⴰ ⴰⵙ: " ⵓⵍⵍⴰⵀ, ⴰ ⵎⵇⵇⴰⵔ ⵜⴳⵉⴷ, ⴰⵢⵏⵏⴰ ⵜⵔⵉⴷ, ⵓⵔ ⴰⴽ ⵜⵜⵏⵓⵕⵥⵎⵖ! ⵍⴼⵍⵓⵙ ⵉⵏⵓ ⴰⵙ ⴽ ⵙⵖⵉⵖ! " ⵉⵏⵏⴰ ⴰⵙ: " ⵉⵖ ⵓⵔ ⵉⵢⵉ ⵜⵕⵥⵎⴷ, ⵔⴰⴷ ⴽ ⵊⵍⵓⵖ, ⵊⵍⵓⵖ ⴽⵓⵍⵍⵓ ⵎⴰⴷ ⵖⵉⴷ ⵉⵍⵍⴰⵏ! " ⵉⵏⵏⴰ ⴰⵙ: " ⴰⵢⵏⵏⴰ ⵜⵔⵉⴷ, ⵜⵙⴽⵔⴷ! " ⵢⵓⵊⵊⴰ ⵜⵏ ⵓⵢⵢⵉⵙ ⵍⵍⵉ, ⴰⵢⵍⵍⵉⵖ ⵟⵟⴰⵚⵏ. ⵉⵔⴰⵔ ⵜⴰⴷⴷⵛⵕⵜ ⵍⵍⵉ, ⵜⴳⴰ ⵍⵓⵟⴰ. ⵉⵏⴽⵔ ⴳⵉⵙ ⵢⴰⵏ ⵍⵄⵉⵏ. ⵡⵏⵏⴰ ⴳⵉⵙ ⵉⵙⵡⴰⵏ, ⵉⴱⵓⴽⴹ. ⵡⴰⵙⵙⵍⴰⵎ! 9. ⵍⵇⵉⵚⵜ ⵏ ⵙⴰⵔⵇ ⵍⵍⵉⵍ ⴷ ⵙⴰⵔⵇ ⵏⵏⵀⴰⵕ. ⵉⵍⵍⴰ ⵢⴰⵏ ⵓⵔⴳⴰⵣ, ⵉⵙⵎ ⵏⵏⵙ ⵙⴰⵔⵇ ⵍⵍⵉⵍ, ⵉⴽⴽⴰ ⴷ ⵎⵕⵕⴰⴽⵛ, ⵉⴳⴰ ⴰⵛⴼⴼⴰⵕ, ⵉⴳⴰ ⵉⵡⵉⵙ ⵏ ⵍⵃⵃⵕⴰⵎ. ⵢⴰⵏ ⵢⴰⴹⵏⵉⵏ ⵉⵙⵎ ⵏⵏⵙ ⵙⴰⵔⵇ ⵏⵏⵀⴰⵕ, ⵉⴽⴽⴰ ⴷ ⴼⴰⵙ. ⴰⵔ ⴰⵙ ⵉⵜⵜⵢⵓⴱⴷⵉⵔ ⵙⴰⵔⵇ ⵍⵍⵉⵍ ⵉ ⵙⴰⵔⵇ ⵏⵏⵀⴰⵕ, ⴰⵔ ⴰⵙ ⵉⵜⵜⵢⵓⴱⴷⵉⵔ ⵙⴰⵔⵇ ⵏⵏⵀⴰⵕ ⵉ ⵙⴰⵔⵇ ⵍⵍⵉⵍ. ⴰⵔ ⴼⵜⵜⵓⵏ ⴰⵢⵍⵍⵉⵖ ⵍⴽⵎⵏ ⵢⴰⵜ ⵍⵎⴷⵉⵏⵜ ⵏ ⵢⴰⵏ ⵓⴳⵍⵍⵉⴷ; ⴰⴳⵍⵍⵉⴷ ⴰⵏⵏ ⵉⵛⵇⵇⴰ ⴱⵣⵣⴰⴼ. ⵢⵉⵍⵉ ⴳⵉⵙ ⵢⴰⵏ ⵍⵇⴰⴹⵉ; ⵍⵇⴰⴹⵉ ⴰⵏⵏ ⵉⴳⴰ ⴰⵔⴳⴰⵣ ⵉⵄⴷⵍⵏ ⴱⵣⵣⴰⴼ. ⴰⵔ ⴼⵜⵜⵓⵏ ⴰⵢⵍⵍⵉⵖ ⵍⴽⵎⵏ ⵢⴰⵜ ⵍⵇⵀⵡⴰ, ⴳⴳⴰⵡⵔⵏ ⴳⵉⵙ. ⵍⴷⵉⵏ ⴷ ⵏⵏⵚⵚ ⵏ ⵜⵏⴳⵓⵍⵜ ⵏ ⵓⵖⵕⵓⵎ ⵉ ⵢⴰⵏ, ⵖⵔⵉⵏ ⴷ ⵉ ⵍⵇⵀⵡⴰ. ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ ⵉ ⵙⴰⵔⵇ ⵏⵏⵀⴰⵕ, ⵉⵏⵏⴰ ⴰⵙ: " ⴰ ⵕⴱⴱⵉ, ⴰⴷ ⵉⵢⵉ ⵜⵎⵍⴷ ⵎⴰⴷ ⵜⴳⵉⴷ! " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵏⴽⴽ ⴰⴷ ⵉⴳⴰⵏ ⵙⴰⵔⵇ ⵏⵏⵀⴰⵕ! " ⵉⵏⵏⴰ ⴰⵙ: " ⵉⵎⵎⴰ ⴽⵢⵢ, ⵎⴰⴷ ⵜⴳⵉⴷ? " ⵉⵏⵏⴰ ⴰⵙ: " ⵏⴽⴽ ⴰⴷ ⵉⴳⴰⵏ ⵙⴰⵔⵇ ⵍⵍⵉⵍ. " ⵉⵏⵏⴰ ⴰⵙ: " ⴰⵛⴽ ⵉⴷ ⴰⴷ ⵏⵛⵛ! " ⵉⵏⵏⴰ ⴰⵙ: " ⵖⵔ ⴷ ⵉ ⵍⵇⵀⵡⴰ! " ⵖⵔⵉⵏ ⴰⵙ ⴷ, ⵍⴷⵉⵏ ⴷ ⵏⵏⵚⵚ ⵏ ⵜⵏⴳⵓⵍⵜ ⵉ ⵢⴰⵏ. ⵉⵖ ⵉⵥⵕⴰ ⵡⴰⵏⵏ ⵏⵏⵚⵚ ⵏ ⵜⵏⴳⵓⵍⵜ ⴰⵏⵏ, ⴰⵔ ⴳⵉⵙ ⵉⵜⵜⵄⵊⵊⴰⴱ. ⴼⵜⵓⵏ, ⴰⵔ ⵜⵜⵎⵏⵉⴷⵏ ⴰⵖⵔⵓⵎ ⴰⵏⵏ. ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵎⴰⵏⵉ ⴳ ⵜⵓⴼⵉⴷ ⴰⵖⵔⵓⵎ ⴰⵏⵏ? " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵎⴰⵏⵉ ⴳ ⵜⵓⴼⵉⴷ ⵓⵍⴰ ⴽⵢⵢ ⴰⵖⵔⵓⵎ ⴰⵏⵏ? " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵏⴽⴽ ⵓⴼⵉⵖ ⵜ ⴳ ⴷⴰⵔ ⵜⵎⵖⴰⵔⵜ ⵉⵏⵓ. " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵓⵍⴰ ⵏⴽⴽ ⵓⴼⵉⵖ ⵜ ⴳ ⴷⴰⵔ ⵜⵎⵖⴰⵔⵜ ⵉⵏⵓ! " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵎⴰ ⵉⵙⵎ ⵏⵏⵙ ⵉ ⵜⵎⵖⴰⵔⵜ ⵏⵏⴽ? " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵉⵎⵎⴰ ⴽⵢⵢ, ⵎⴰ ⵉⵙⵎ ⵏⵏⵙ ⵉ ⵜⵎⵖⴰⵔⵜ ⵏⵏⴽ? " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ, ⵉⵏⵏⴰ ⴰⵙ: " ⵏⴽⴽ, ⵜⴰⵎⵖⴰⵔⵜ ⵉⵏⵓ ⵉⵙⵎ ⵏⵏⵙ ⵢⴰⵎⵉⵏⴰ. " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵓⵍⴰ ⵏⴽⴽ, ⵜⴰⵎⵖⴰⵔⵜ ⵉⵏⵓ ⵉⵙⵎ ⵏⵏⵙ ⵢⴰⵎⵉⵏⴰ! " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵎⴰⵏⵉ ⴳ ⵜⵍⵍⴰ ⵜⵎⵖⴰⵔⵜ ⵏⵏⴽ? " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵓⵍⴰ ⴽⵢⵢ, ⵎⴰⵏⵉ ⴳ ⵜⵍⵍⴰ ⵜⵎⵖⴰⵔⵜ ⵏⵏⴽ? " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵜⴰⵎⵖⴰⵔⵜ ⵉⵏⵓ ⵜⵍⵍⴰ ⴳ ⵍⵎⴷⵉⵏⵜ ⴰⴷ. " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵓⵍⴰ ⵏⴽⴽ, ⵜⴰⵎⵖⴰⵔⵜ ⵉⵏⵓ ⵜⵍⵍⴰ ⴳ ⵍⵎⴷⵉⵏⵜ ⴰⴷ! " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵕⵡⴰⵃ, ⴰⴷ ⴷⴰⵔⵙ ⵏⴽⴽ! " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵕⵡⴰⵃ, ⴰⴷ ⴷⴰⵔⵙ ⵏⵏⴽ! " ⴼⵜⵓⵏ, ⵎⵓⵏⵏ, ⵍⴽⵎⵏ ⵜⵉⴳⵎⵎⵉ. ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵖⵉⴷ ⴰⵖ ⵜⵍⵍⴰ ⵜⵎⵖⴰⵔⵜ ⵉⵏⵓ! " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵓⵍⴰ ⵏⴽⴽ, ⵖⵉⴷ ⴰⵖ ⵜⵍⵍⴰ ⵜⵎⵖⴰⵔⵜ ⵉⵏⵓ! " ⵜⴰⵎⵖⴰⵔⵜ ⴰⵏⵏ, ⴷⴰⵔⵙ ⵙⵉⵏ ⵜⴰⵔⵡⴰ. ⴳⵉⵏ ⵜⴰⵙⵖⴰⵔⵜ ⵉ ⵜⴰⵔⵡⴰ ⴰⴷ, ⵜⵓⵛⴽⴰ ⴰⵙⵏ ⴷ ⴰⴼⵔⵓⵅ ⵉ ⵢⴰⵏ. ⵜⵜⵃⵉⵏ ⵜⴰⵎⵖⴰⵔⵜ. ⴼⵜⵓⵏ, ⵙⴰⴼⵔⵏ ⵙ ⵢⴰⵜ ⵍⵎⴷⵉⵏⵜ; ⵍⵎⴷⵉⵏⵜ ⴰⵏⵏ ⵜⴳⴰ ⵜⵉⵏ ⵢⴰⵏ ⵓⴳⵍⵍⵉⴷ. ⵍⴽⵎⵏ ⵍⵎⴷⵉⵏⵜ ⴰⵏⵏ, ⴽⵛⵎⵏ ⵙ ⵢⴰⵜ ⵜⴳⵎⵎⵉ. ⵏⵏⴰⵏ: " ⴰⵛⴽⴰⵜ ⴷ, ⴰⴷ ⵏⴰⴽⵯⵔ! " ⴼⵜⵓⵏ. ⵏⵏⴰⵏ: " ⵎⴰ ⵔⴰⴷ ⵉⵣⵡⵓⵔ? " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵏⴽⴽ ⴰ ⵔⴰⴷ ⵉⵣⵡⵓⵔ! " ⵉⵏⵏⴰ ⴰⵙ: " ⵕⵡⴰⵃ! ". ⵉⵏⵏⴰ ⴰⵙ: " ⵉⵖ ⵔⴰⴷ ⴰⴽⵯⵔⵖ, ⴰⵔ ⵜⵎⵏⵉⴷⴷ ⵎⴰ ⵔⴰⴷ ⵙⴽⵔⵖ! " ⵉⵏⵏⴰ ⴰⵙ: " ⵎⵍⵉⵃ! " ⵣⴰⵢⴷⵏ, ⵍⴽⵎⵏ ⵢⴰⵏ ⵓⵔⴳⴰⵣ, ⵉⴼⴼⵓⵖ ⴳ ⵜⵃⴰⵏⵓⵜ ⵏⵏⵙ, ⵉⵔⴳⵍ ⵍⴱⴰⴱ. ⵢⴰⵙⵉ ⵜⴰⵡⵎⵎⵉⵙⵜ ⵏ ⵍⴼⵍⵓⵙ, ⵉⴳ ⵜⵜ ⵉⵏⵏ ⴳ ⵓⵇⵇⵕⴰⴱ ⵏⵏⵙ, ⵉⴼⴼⵓⵖ. ⴰⵢⵍⵍⵉⵖ ⴰⵔ ⵉⵔⴳⴳⵍ ⵜⵉⴼⵍⵓⵜ, ⵢⴰⵙⵉ ⴰⵙ ⵙⴰⵔⵇ ⵏⵏⵀⴰⵕ ⵍⴼⵍⵓⵙ ⴰⵏⵏ ⵣⵖ ⵓⵇⵇⵕⴰⴱ, ⵉⴳⴰ ⴰⵙ ⴳⵉⵙ ⵜⴰⵍⵉⴷⵛⵉⵏⵜ. ⵉⴳⴳⴰⵡⵔ ⵖⵉⵏⵏ. ⵉⴼⵜⵓ ⵓⵔⴳⴰⵣ ⴰⵏⵏ ⴰⵔ ⵙⵙⵓⵇ, ⵉⴳ ⵏⵏ ⴰⴼⵓⵙ ⴳ ⵓⵇⵇⵕⴰⴱ, ⵢⴰⴼ ⵏⵏ ⵍⴼⵍⵓⵙ ⵓⵔ ⵍⵍⵉⵏ. ⵢⴰⴹⵓ ⴷ ⵙ ⵜⵃⴰⵏⵓⵜ ⵏⵏⵙ, ⵉⵖⴰⵍ ⵉⵙ ⵜⵏ ⵉⵜⵜⵓ. ⴰⵢⵍⵍⵉⵖ ⵉⵔⴰ ⴰⴷ ⵉⴽⵛⵎ ⵙ ⵜⵃⴰⵏⵓⵜ ⵏⵏⵙ, ⵢⴰⵙⵉ ⵙⴰⵔⵇ ⵏⵏⵀⴰⵕ ⵜⴰⵍⵉⴷⵛⵉⵏⵜ, ⵉⴳ ⴰⵙ ⵏⵏ ⵍⴼⵍⵓⵙ. ⵉⴽⵛⵎ ⵓⵔⴳⴰⵣ ⴰⵏⵏ, ⵢⴰⴼ ⵏⵏ ⵍⴼⵍⵓⵙ ⴳ ⵓⵇⵇⵕⴰⴱ. ⴰⵔ ⵉⵜⵜⵄⵊⵊⴰⴱ. ⵉⵏⵏⴰ ⴷ ⵉⵅⴼ ⵏⵏⵙ: " ⵏⴽⴽ ⵅⵍⵉⵖ! " ⵉⴼⴼⵓⵖ ⴷⴰⵖ. ⵢⴰⵙⵉ ⴰⵙ ⵙⴰⵔⵇ ⵏⵏⵀⴰⵕ ⴷⴰⵖ ⵍⴼⵍⵓⵙ, ⵉⵏⵏⴰ ⵉ ⵙⴰⵔⵇ ⵍⵍⵉⵍ: " ⵕⵡⴰⵃ! " ⴼⵜⵓⵏ ⵙ ⵜⴳⵎⵎⵉ, ⴽⵛⵎⵏ. ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵉⵙ ⵉⵢⵉ ⵜⵥⵕⵉⴷ ⵎⴰⴷ ⵙⴽⵔⵖ? " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵄⴰⴼⴰⴽ! ⵜⵙⵙⵏⴷ ⴰⴷ ⵜⴰⴽⵯⵔⴷ! " ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵜⴰⴷⴳⴳⵯⴰⵜ ⵔⴰⴷ ⵏⴼⵜⵓ ⴰⴷ ⵏⴰⴽⵯⵔ! " ⴼⵜⵓⵏ ⵜⴰⴷⴳⴳⵯⴰⵜ, ⵍⴽⵎⵏ ⵢⴰⵜ ⵜⴳⵎⵎⵉ ⵏ ⵢⴰⵏ ⵓⵔⴳⴰⵣ. ⴽⵛⵎⵏ, ⴰⴼⵉⵏ ⵢⴰⵜ ⵜⴰⵙⵙⵏⴷⵓⵇⵜ ⵉⵄⵎⵎⵕⵏ ⵙ ⵍⴼⵍⵓⵙ ⵏ ⴷⴷⵀⴱ. ⵉⵃⴰⵙⴱ ⵜⵏⵜ ⵙⴰⵔⵇ ⵍⵍⵉⵍ, ⵢⴰⴼ ⵏⵏ ⴳⵉⵙ ⵜⵙⵄⴰⵎⵉⵢⴰ ⵍⵉⴱⵔⴰ ⵉⵏⴳⵍⵉⵣ. ⵉⵃⵛⵓ ⴳⵉⵙ ⵎⵉⵢⴰ, ⵉⵇⵇⵏ ⵜⵜ. ⵉⴼⵜⵓ, ⵉⵙⴽⵔ ⵉⵎⵏⵙⵉ. ⵣⴰⵢⴷⵏ ⴰⴷ ⵛⵛⵉⵏ. ⴰⵔ ⵉⵛⵜⵜⴰ ⵢⴰⵏ ⴳ ⵙⵏⴰⵜ ⵜⵙⴳⴳⵯⵉⵏ, ⴰⵔ ⵉⵛⵜⵜⴰ ⵢⴰⵏ ⴳ ⵢⴰⵜ. ⵍⵍⵉⴳ ⵛⵛⴰⵏ, ⵙⵔⵙⵏ ⵜⴰⵣⵍⴰⴼⵜ ⴳ ⵍⵎⴰⴽⴰⵏ ⵏⵏⵙ, ⵣⴰⵢⴷⵏ ⴰⵔ ⵜⵜⵍⵄⴰⴱⵏ ⴹⴰⵎⴰ. ⵍⵍⵉⴳ ⵉⵄⵇⵍ ⴱⴰⴱ ⵏ ⵜⴳⵎⵎⵉ, ⵢⴰⴼ ⵜⵏ ⵉⵏⵏ ⴰⵔ ⵜⵜⵍⵄⴰⴱⵏ ⴹⴰⵎⴰ. ⵉⵏⵏⴰ ⴰⵙⵏ: " ⵎⴰⴷ ⵖⵉⴷ ⵜⵙⴽⴰⵔⵎ? " ⵏⵏⴰⵏ ⴰⵙ: " ⴰⵔ ⵏⵜⵜⵍⵄⴰⴱ! " ⵉⴼⴼⵓⵖ ⴱⴰⴱ ⵏ ⵜⴳⵎⵎⵉ, ⵉⴳ ⵏⵏ ⵜⴰⵖⵓⵢⵢⵉⵜ ⵙ ⵡⴰⵙⵓⴽ. ⴰⵛⴽⵉⵏ ⴷ ⵉⴱⵓⵍⵉⵙⵉⵢⵏ, ⵏⵏⴰⵏ: " ⵎⴰⴷ ⵉⴳⴰ ⵖⴰⵢⵏⵏⴰ ⴰⴽ ⵉⵊⵕⴰⵏ? " ⵉⵏⵏⴰ ⴰⵙⵏ: " ⵙⵉⵏ ⵉⵛⴼⴼⴰⵕⵏ ⵍⵍⴰⵏ ⴳ ⵜⴳⵎⵎⵉ ⵉⵏⵓ! " ⴽⵛⵎⵏ ⵉⵥⴰⴱⵟⵉⵏ ⵙ ⵜⴳⵎⵎⵉ, ⵏⵏⴰⵏ ⴰⵙⵏ: " ⵎⴰⴷ ⵉⴳⴰ ⵖⴰⵢⴰⴷ ⵜⵙⴽⵔⵎ? " ⵏⵏⴰⵏ ⴰⵙ: " ⵏⴽⴽⵯⵏⵉ ⵏⴳⴰ ⵉⵎⴱⴳⵉⵡⵏ ⴳ ⴷⴰⵔ ⵓⵔⴳⴰⵣ ⴰⴷ! " ⵉⵏⵏⴰ ⴰⵙⵏ ⵓⵔⴳⴰⵣ ⴰⵏⵏ: " ⵓⵔ ⵊⵊⵓ ⴽⵯⵏ ⴰⴽⴽⵯ ⵙⵙⵉⵏⵖ! " ⵉⵏⵏⴰ ⴰⵙⵏ ⵓⵥⴰⴱⵟⵉ: " ⴼⴼⵓⵖⴰⵜ ⴳ ⵜⴳⵎⵎⵉ ⴰⴷ! " ⵏⵏⴰⵏ ⴰⵙ: " ⴰⵔ ⴷ ⵏⴰⵙⵉ ⵍⴼⵍⵓⵙ ⵏⵏⵖ! " ⵉⵏⵏⴰ ⴰⵙⵏ ⴱⴰⴱ ⵏ ⵜⴳⵎⵎⵉ: " ⵎⴰⵏ ⵍⴼⵍⵓⵙ ⴰⴷ ⵉⴳⴰⵏ ⵡⵉⵏⵏⵓⵏ? " ⵉⵏⵏⴰ ⴰⵙ ⵓⵛⴼⴼⴰⵕ ⴰⵏⵏ: " ⵜⴰⵙⵙⵏⴷⵓⵇⵜ ⴰⴷ ⴰⴷ ⵉⴳⴰⵏ ⵜⵉⵏⵓ! " ⵉⵏⵏⴰ ⴰⵙⵏ ⵓⵥⴰⴱⵟⵉ: " ⴼⴼⵓⵖⴰⵜ ⴰⵔ ⵚⴱⴰⵃ, ⵜⴰⵛⴽⵉⵎ ⴷ ⵙ ⵍⵃⴽⵓⵎⴰ! " ⵏⵏⴰⵏ ⴰⵙ: " ⵎⵍⵉⵃ! " ⴼⴼⵓⵖⵏ ⴷ ⵜⵉⴳⵎⵎⵉ ⴰⵏⵏ ⴰⵔ ⵚⴱⴰⵃ, ⴰⵛⴽⵉⵏ ⴷ ⵙ ⵍⵃⴽⵓⵎⴰ. ⵏⵏⴰⵏ ⴰⵙ: " ⴰⵔⴳⴰⵣ ⴰⴷ ⵉⵙⵎⵔⵃⴱⴰ ⴰⵖ ⵉⴹⴳⴰⵎ. ⵍⵍⵉⴳ ⵉⵥⵕⴰ ⴷⴰⵔⵏⵖ ⵍⴼⵍⵓⵙ, ⵉⴳ ⵏⵏ ⵜⴰⵖⵓⵢⵢⵉⵜ ⵙ ⵉⵥⴰⴱⵟⵉⵏ, ⵉⵔⴰ ⴰⴷ ⴰⵖ ⵉⵛⵛ ⵍⴼⵍⵓⵙ ⵏⵏⵖ! " ⵉⵏⵏⴰ ⴰⵙⵏ ⵓⵔⴳⴰⵣ: " ⵓⵔ ⵊⵊⵓ ⴽⵯⵏ ⴰⴽⴽⵯ ⵥⵕⵉⵖ! " ⵏⵏⴰⵏ ⴰⵙ: " ⵉⵖ ⴰⵖ ⵓⵔ ⵜⵓⵎⵉⵏⵎ, ⵜⴼⵜⵓⵎ ⵙ ⵜⴳⵎⵎⵉ. ⵀⴰ ⵏⵏ ⴳⵉⵙ ⵜⴰⵣⵍⴰⴼⵜ ⵍⵍⵉ ⴳ ⵏⵛⵛⴰ, ⵏⴽⴽⵯⵏⵉ ⴷ ⵓⵔⴳⴰⵣ ⴰⴷ! " ⴼⵜⵓⵏ ⵙ ⵜⴳⵎⵎⵉ, ⴰⴼⵉⵏ ⴳⵉⵙ ⵜⴰⵣⵍⴰⴼⵜ ⵍⵍⵉ ⴳ ⵛⵛⴰⵏ ⴽⵕⴰⴹ ⵎⵉⴷⴷⵏ! ⵏⵏⴰⵏ ⴰⵙ ⴷⴰⵖ: " ⵜⴰⵙⵙⵏⴷⵓⵇⵜ ⴰⵏⵏ ⵜⴳⴰ ⵜⵉⵏⵓ! " ⵉⵏⵏⴰ ⴰⵙⵏ: " ⵓⵔ ⴳⵉⵙ ⵉⵍⵍⵉ ⵎⵏ ⵖⵉⵔ ⵜⵙⵄⴰⵎⵉⵢⴰ ⵍⵉⴱⵔⴰ! " ⴼⵜⵓⵏ ⵉⵥⴰⴱⵟⵉⵏ, ⵕⵥⵎⵏ ⵜⴰⵙⵙⵏⴷⵓⵇⵜ ⴰⵏⵏ, ⴰⴼⵉⵏ ⴳⵉⵙ ⴰⵍⴼ ⵏ ⵍⵉⴱⵔⴰ. ⴼⴽⵉⵏ ⵜⵏ ⵉ ⵉⵛⴼⴼⴰⵕⵏ, ⴰⵎⵥⵏ ⴰⵔⴳⴰⵣ ⴰⵏⵏ, ⴳⵉⵏ ⵜ ⴳ ⵍⵃⴱⵙ. ⴼⵜⵓⵏ ⵉⵛⴼⴼⴰⵕⵏ, ⵍⴽⵎⵏ ⵜⵉⴳⵎⵎⵉ. ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ ⵉ ⵙⴰⵔⵇ ⵏⵏⵀⴰⵕ: " ⵉⵙ ⴷ ⵜⵥⵕⵉⴷ ⵜⴰⵛⴼⴼⴰⵕⵜ ⵜⴰⵍⵍⵉ ⵜⵜ ⵉⴳⴰⵏ? " ⵏⴽⵔⵏ ⴷⴰⵖ, ⵙⴰⴼⵔⵏ ⵙ ⵢⴰⵜ ⵍⵎⴷⵉⵏⵜ ⵢⴰⴹⵏⵉⵏ. ⵍⴽⵎⵏ ⴰⵖⴰⵔⴰⵙ, ⴰⴼⵉⵏ ⵏⵏ ⵢⴰⵏ ⵓⴳⴹⵉⴹ ⵢⵓⵔⵓ ⵜⵉⴳⵍⴰⵢ. ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵕⵡⴰⵃ, ⴰⴷ ⴰⴽⵯⵔⵖ ⵜⵉⴳⵍⴰⵢ ⴳ ⴷⴷⵓ ⵓⴳⴹⵉⴹ ⴰⵏⵏ! " ⵉⵖⵍⵉ ⵛⵛⵊⵕⵜ ⴰⵏⵏ, ⴰⵔ ⴷ ⵉⵜⵜⴰⵙⵉ ⵜⵉⴳⵍⴰⵢ ⴳ ⴷⴷⵓ ⵓⴳⴹⵉⴹ ⴰⵏⵏ. ⵉⵜⴰⴱⵄⴰ ⵜ ⵉⵏⵏ ⴳ ⵜⵖⵔⴷⵉⵏ ⵏⵏⵙ ⵙⴰⵔⵇ ⵍⵍⵉⵍ, ⴰⵔ ⵜⵏⵜ ⵉⵜⵜⴰⵙⵉ ⴳ ⵍⵊⵉⴱ ⵏⵏⵙ ⵉ ⵙⴰⵔⵇ ⵏⵏⵀⴰⵕ. ⵍⵍⵉⴳ ⵜⵏ ⴽⵓⵍⵍⵓ ⵢⵓⵙⵉ, ⵉⴳⴳⵯⵣ ⵙⴰⵔⵇ ⵍⵍⵉⵍ ⵙ ⵉⵣⴷⴷⴰⵔ, ⵉⵜⴰⴱⵄⴰ ⵜ ⵉⵏⵏ ⵙⴰⵔⵇ ⵏⵏⵀⴰⵕ, ⵉⴳⴳⵯⵣ ⴷ. ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵎⴰⵏⵣⴰ ⵜⵉⴳⵍⴰⵢ ⵍⵍⵉ ⴷ ⵜⵉⵡⵉⴷ? " ⵉⴳ ⵏⵏ ⴰⴼⵓⵙ ⵙ ⵍⵊⵉⴱ, ⵓⵔ ⵏⵏ ⴳⵉⵙ ⵢⵓⴼⵉ ⵢⴰⵜ! ⴰⵔ ⵉⵜⵜⵄⵊⵊⴰⴱ ⵙⴰⵔⵇ ⵏⵏⵀⴰⵕ. ⵉⵏⵏⴰ ⴰⵙ ⵙⴰⵔⵇ ⵍⵍⵉⵍ: " ⵀⴰ ⵏⵏ ⵜⵉⴳⵍⴰⵢ ⵍⵍⵉ ⴷ ⵜⵉⵡⵉⴷ! " ⵉⵏⵏⴰ ⴰⵙ ⵙⴰⵔⵇ ⵏⵏⵀⴰⵕ: " ⵓⵔ ⴰⴽ ⵥⴹⴰⵕⵖ ⴳ ⵜⵓⴽⴽⵕⴹⴰ! " ⴼⵜⵓⵏ ⵙ ⵍⵎⴷⵉⵏⵜ ⴰⵏⵏ, ⴳⴳⵯⵣⵏ ⴳ ⵢⴰⵏ ⵍⵅⴰⵏ. ⴼⵜⵓⵏ, ⴰⵔ ⵜⵜⴰⴽⵯⵔⵏ, ⵎⵄⵉⵛⵏ ⴳⵉⵙ. / / ⵖⵉⵏⵏ ⴰⵖ ⵜⵏ ⴼⵍⵖ ⴰⵛⴽⵖ ⴷ ⵙ ⵖⵉ. 10. ⵍⵇⵉⵚⵜ ⵏ ⵃⵎⴰⴷ ⵓⵏⴰⵎⵉⵔ. ⵉⴽⴽⴰⵜⵜⵉⵏⵏ ⵢⴰⵏ ⵓⴼⵔⵓⵅ, ⵜⵍⵍⴰ ⴷⴰⵔⵙ ⵎⴰⵙ. ⴰⵔ ⵢⴰⵇⵇⵔⴰ ⴳ ⵜⵎⵣⴳⵉⴷⴰ, ⵉⴳⴰ ⴰⵎⵃⴹⴰⵕ. ⴰⴷ ⵓⴽⴰⵏ ⵉⵟⵟⴰⵚ ⴳ ⵢⵉⴹ, ⴰⵔ ⴰⵙ ⵜⵜⵖⵎⵏ ⵍⵎⴰⵍⴰⵢⴽⴰ ⵍⵃⵏⵏⴰ ⴳ ⵉⴼⴰⵙⵙⵏ. ⴰⴷ ⵓⴽⴰⵏ ⵉⵏⴽⵔ ⵚⴱⴰⵃ, ⵉⴼⵜⵓ ⵙ ⵜⵎⵣⴳⵉⴷⴰ, ⴰⵔ ⵉⵥⵕⵕⴰ ⵟⵟⴰⵍⴱ ⵍⵃⵏⵏⴰ ⴳ ⵉⴼⴰⵙⵙⵏ ⵏⵏⵙ, ⴰⵔ ⵜ ⵉⵜⵜⴽⴽⵯⵎ ⴽⵔⴰⵢⴳⴰⵜⵜ ⴰⵙⵙ. ⵓⴽⴰⵏ ⵉⵏⵏⴰ ⵉ ⵟⵟⴰⵍⴱ: " ⴰ ⵙⵉⴷⵉ, ⵏⴽⴽ ⵓⵔ ⴰⵔ ⵜⵜⵖⵎⵖ ⵍⵃⵏⵏⴰ. ⵉⵖ ⴳⵯⵏⵖ ⴳ ⵢⵉⴹ, ⴰⵔ ⴼⵍⵍⵉ ⵉⴼⴼⵓ ⵍⵃⴰⵍ, ⵖⵎⴰⵏ ⴽⵓⵍⵍⵓ ⵉⴼⴰⵙⵙⵏ ⵉⵏⵓ! " ⵉⵏⵏⴰ ⴰⵙ ⵟⵟⴰⵍⴱ: " ⵉⵙ ⵜⵙⵙⵏⴷ ⵎⴰⵎⵏⴽ ⴰⴷ ⵜⵙⴽⴰⵔⴷ? " ⵉⵏⵏⴰ ⴰⵙ: " ⵉⵖ ⵜⴳⵯⵏⴷ ⴳ ⵢⵉⴹ ⴰⴷ, ⴰⵙⵉ ⵜⵉⴽⵉⵏⵜ, ⵜⴳⴷ ⴳⵉⵙ ⵍⵇⵏⴷⵉⵍ ⵉⵔⵖⴰⵏ, ⵜⴷⵍ ⵜ ⵙ ⵜⵙⵔⴳⵯⵍⵜ ⴰⴷ ⵓⵔ ⵜⴼⴼⵓⵖ ⵜⵉⴼⴰⵡⵜ. ⵜⵄⵙⵙⵉⵙⴷ, ⴰⴷ ⵓⵔ ⵜⵟⵟⴰⵚⴷ, ⵡⴰⵍⴰⴽⵉⵏ ⵙⴽⵔ ⵉⵙ ⵜⴳⵯⵏⴷ. " ⵉⵏⵏⴰ ⴰⵙ: " ⵎⵍⵉⵃ, ⴰ ⵙⵉⴷⵉ! " ⵉⴼⵜⵓ ⵓⴼⵔⵓⵅ ⵍⵍⵉ, ⵉⵙⴽⵔ ⵖⵉⴽⵍⵍⵉ ⵙ ⴰⵙ ⵉⵏⵏⴰ ⵟⵟⴰⵍⴱ. ⵉⵍⴽⵎ ⵜⵓⵥⵥⵓⵎⵜ ⵏ ⵢⵉⴹ, ⴰⵛⴽⵉⵏ ⴷ ⵍⵎⵍⴰⵢⴽⴰ, ⴰⵔ ⴰⵙ ⵜⵜⵖⵎⵏⵜ ⵍⵃⵏⵏⴰ. ⵉⵛⴱⴱⵔ ⴳ ⵢⴰⵜ. ⵔⵡⵍⵏⵜ ⵜⵉⵏⵏ ⴰⴹⵏⵉⵏ. ⵢⴰⵍⵍ ⵜⴰⵙⵔⴳⵯⵍⵜ ⴼ ⵜⴽⵉⵏⵜ, ⵢⴰⴼ ⵏⵏ ⵢⴰⵜ ⵜⴼⵔⵓⵅⵜ. ⵙ ⴰⵙ ⵜⵏⵏⴰ ⵜⴼⵔⵓⵅⵜ ⵍⵍⵉ: " ⵕⵥⵎ ⵉⵢⵉ, ⴰ ⵃⵎⴰⴷ, ⵓⵔ ⵜⵥⴹⴰⵕⴷ ⵉ ⵛⵛⵕⵓⴹ ⵉⵏⵓ! " ⵉⵏⵏⴰ ⴰⵙ: " ⵓⵔ ⵔⴰⴷ ⴰⵎ ⵕⵥⵎⵖ! ⴰⵔ ⴱⴷⴷⴰ ⴼⵍⵍⴰⵡⵏⵜ ⵛⵜⵜⴰⵖ ⴰⴽⵓⵕⴰⵢ ⵚⴱⴰⵃ ⴰⵔ ⵚⴱⴰⵃ! " ⵜⵏⵏⴰ ⴰⵙ: " ⵕⵥⵎ ⵉⵢⵉ ⵓⴽⴰⵏ, ⵓⵔ ⵜⵥⴹⴰⵕⴷ ⵉ ⵛⵛⵕⵓⴹ ⵉⵏⵓ! " ⵉⵏⵏⴰ ⴰⵙ: " ⵎⴰⴷ ⵉⴳⴰⵏ ⵛⵛⵕⵓⴹ ⵏⵏⵎ? " ⵜⵏⵏⴰ ⴰⵙ: " ⵅⵚⵚⴰⵏ ⵉⵢⵉ ⵙⴱⵄⴰ ⵏ ⵍⴱⵢⵓⵜ, ⵢⴰⵜ ⴳ ⵢⴰⵜ, ⴰⴷ ⴽⵓⵍⵍⵓ ⵜⵏⵏⵓⵕⵥⵎⵏⵜ ⵙ ⵢⴰⵜ ⵜⵙⴰⵔⵓⵜ! " ⵉⵏⵏⴰ ⴰⵙ: " ⵍⵍⴰⵏ! " ⵜⵏⵏⴰ ⴰⵙ ⴷⴰⵖ: " ⵍⴱⵢⵓⵜ ⴰⵏⵏ, ⵓⵔ ⴰⴷ ⵜⵏⵜ ⵉⵜⵜⴽⴽⴰ ⵃⵜⵜⴰ ⵢⴰⵏ, ⵖⴰⵔ ⴽⵢⵢ! " ⵉⵏⵏⴰ ⴰⵙ: " ⵎⵍⵉⵃ! " ⵉⵣⴰⵢⴷ, ⵉⴳ ⵜⵜ ⴳ ⵍⴱⵉⵜ ⵏⵏⵙ ⴰⵢⵍⵍⵉⵖ ⵉⴱⵏⴰ ⵍⴱⵢⵓⵜ ⴰⵏⵏ. ⵉⵜⴰⵀⵍ ⵜⵜ. ⵉⴳⴳⴰⵡⵔ ⴷⵉⴷⵙ ⴽⴰⴷⴰ ⵡⴰ ⴽⴰⴷⴰ. ⵉⵖ ⵉⴼⴼⵓⵖ, ⴰⵔ ⵉⵜⵜⵔⴳⵍ ⵍⴱⵢⵓⵜ, ⴰⵔ ⵏⵏ ⵉⵜⵜⴳⴳⴰ ⵜⴰⵙⴰⵔⵓⵜ ⴳ ⵓⵎⴷⴷⵓⵣ. ⵎⴰⵙ ⵓⵔ ⴷ ⵜⵉⵡⵉ ⵍⵅⴱⴰⵕ ⵎⴰⴷ ⵉⵍⵍⴰⵏ ⴳ ⵍⴱⵢⵓⵜ ⴰⵏⵏ. ⵉⵎⵉⵍ ⵜⵉⵔⵉ ⴰⴷ ⵜⴽⵛⵎ ⵙ ⵍⴱⵢⵓⵜ ⴰⵏⵏ, ⵜⴳⴳⴰⵎⵎⵉ ⵎⴰⵏⵉ ⴳ ⴰⴷ ⵏⵏ ⵉⵜⵜⴳⴳⴰ ⵉⵡⵉⵙ ⵜⴰⵙⴰⵔⵓⵜ. ⴰⵔ ⵢⴰⵏ ⵡⴰⵙⵙ ⵜⵣⴰⵢⴷ ⵢⴰⵜ ⵜⴼⵓⵍⵍⵓⵙⵜ, ⴰⵔ ⵜⵙⴽⵓⵔⴽⵓⵙ ⴰⵎⴰⵣⵉⵔ, ⵜⵙⵙⴰⴽⵯⵉ ⵜⴰⵙⴰⵔⵓⵜ; ⵜⴰⴼ ⵜⵜ ⵉⵏⵏ ⵎⴰⵙ. ⵜⵣⴰⵢⴷ ⵎⴰⵙ. ⴰⵔ ⵜⵜⵏⵓⵕⵥⵓⵎ ⵍⴱⵢⵓⵜ ⵍⵍⵉ. ⴰⵢⵍⵍⵉⵖ ⵜⵍⴽⵎ ⵍⴱⵉⵜ ⵉⴳⴳⵯⵔⴰⵏ, ⵜⴽⵛⵎ ⴼ ⵜⴼⵔⵓⵅⵜ ⵍⵍⵉ. ⵜⴳⴳⵯⴷ ⵜⴼⵔⵓⵅⵜ ⵍⵍⵉ ⵓⵍⴰ ⵎⴰⵙ ⵏ ⵓⴼⵔⵓⵅ ⵍⵍⵉ. ⵜⴼⴼⵓⵖ. ⵜⵔⴳⵍ ⴷⴰⵖ ⵍⴱⵢⵓⵜ, ⵜⵃⴹⴰ ⵏⵏ ⵜⴰⵙⴰⵔⵓⵜ ⴳ ⵓⵎⴰⵣⵉⵔ. ⴰⵢⵍⵍⵉⵖ ⴷ ⵢⵓⵛⴽⴰ ⵓⴼⵔⵓⵅ ⵍⵍⵉ, ⵢⴰⵙⵉ ⵜⴰⵙⴰⵔⵓⵜ, ⵉⵕⵥⵎ ⵍⴱⵉⵜ ⵉⵣⵡⴰⵔⵏ. ⵢⴰⴼ ⵜⵜ ⵉⵏⵏ ⵜⵏⴷⴰ, ⵜⵉⵙ ⵙⵏⴰⵜ ⵢⴰⴼ ⵜⵜ ⵉⵏⵏ ⵍⴽⵎⵏ ⴰⵙ ⵡⴰⵎⴰⵏ ⵜⴰⵡⵍⵥⵉⵜ, ⵜⵉⵙ ⴽⵕⴰⴹⵜ ⵍⴽⵎⵏ ⴰⵙ ⵜⴰⴳⴰⵍⵉⴹⵜ, ⵜⵉⵙ ⴽⴽⵓⵥⵜ ⴰⴼⵓⴷ, ⵜⵉⵙ ⵙⵎⵎⵓⵚⵜ ⵜⴰⵖⵎⴰ, ⵜⵉⵙ ⵚⴹⵉⵚⵜ ⵜⴰⴳⴳⵯⵙⵜ, ⵜⵉⵙ ⵙⴰ ⴷⴷⵓ ⵜⵉⵡⴰ. ⴰⵔ ⵉⵜⵜⵎⵏⵉⴷ ⵜⴰⴼⵔⵓⵅⵜ ⵍⵍⵉ, ⵜⴳⴳⴰⵡⵔ ⴳ ⵉⴳⴳⵉ ⵏ ⵛⵛⴱⴱⴰⴽ, ⴰⵔ ⵜⴰⵍⵍⴰ. ⴰⵔ ⵙⵔⵙ ⵉⵙⴰⵡⴰⵍ, ⵉⵏⵏⴰ ⴰⵙ: " ⵎⴰⴷ ⴽⵎ ⵢⴰⵖⵏ? " ⵜⵏⵏⴰ ⴰⵙ: " ⵓⵔ ⵉⵢⵉ ⵢⴰⵖ ⵃⵜⵜⴰ ⵡⴰⵍⵓ, ⵎⵏ ⵖⴰⵔ ⵎⴰⴽ ⵉⵙ ⵜⴽⴽⴰ ⵖⵉⴷ! ⵖⵉⴽⴰⴷ ⴰⴷ ⵉⵢⵉ ⵜⵕⵥⵎⴷ ⵛⵛⴱⴱⴰⴽ ⴰⴷ, ⴰⴷ ⵔⵉⵃⵖ ⵙ ⵉⵎⵉⴽⴽ! " ⵉⵕⵥⵎ ⵓⴼⵔⵓⵅ ⵍⵍⵉ ⵛⵛⴱⴱⴰⴽ, ⵜⵉⵔⵉ ⵜⴼⵔⵓⵅⵜ ⵍⵍⵉ ⴰⴷ ⵜⴰⵢⵍ. ⵉⴳ ⵏⵏ ⴰⴼⵓⵙ, ⴰⴷ ⵜⵜ ⵢⴰⵎⵥ, ⵜⴼⵍ ⴰⵙ ⵍⵅⴰⵜⵎ ⴳ ⵓⴼⵓⵙ, ⵜⴳ ⵜⴰⵜⴱⵉⵔⵜ, ⵜⴰⵢⵍ. ⵜⵏⵏⴰ ⴰⵙ: " ⵉⵖ ⵉⵢⵉ ⵜⵔⵉⴷ, ⴰⴷ ⵉⵢⵉ ⵏⵏ ⵜⵍⴽⵎⴷ ⴳ ⵡⵉⵙ ⵙⴰ ⵉⴳⵏⵡⴰⵏ. " ⵜⴼⵜⵓ. ⵉⴼⴼⵓⵖ ⵓⴼⵔⵓⵅ ⵍⵍⵉ, ⵉⵙⵖ ⴰⵢⵢⵉⵙ, ⵉⵙⴰⴼⵔ. ⴰⵔ ⵉⴼⵜⵜⵓ ⵜⴰⵡⴰⴷⴰ ⵏ ⵜⵍⵜ ⵙⵏⵉⵏ, ⴰⵢⵍⵍⵉⵖ ⵉⵍⴽⵎ ⵜⴰⵔⵡⴰ ⵏ ⵢⴰⵏ ⵍⴱⴰⵣ ⵎⵇⵇⵓⵕⵏ. ⵉⵖ ⵢⵓⵢⵍ, ⵣⵓⵏ ⴷ ⵉⵖ ⵜⵓⵢⵍ ⵜⴳⵎⵎⵉ. ⵉⵖⵔⵙ ⵉ ⵓⴽⵉⵟⴰⵕ ⵍⵍⵉ ⵏⵏⵙ, ⵉⴼⴽ ⵜ ⵉ ⵜⴰⵔⵡⴰ ⵏ ⵍⴱⴰⵣ ⵍⵍⵉ. ⵜⴰⵛⴽ ⴷ ⵎⴰⵜⵙⵏ, ⴰⵔ ⵜⵜⵎⵏⵉⴷ ⵜⴰⵔⵡⴰ ⵏⵏⵙ ⴰⵔ ⵛⵜⵜⴰⵏ ⴰⴽⵉⵟⴰⵕ ⵍⵍⵉ. ⵓⴽⴰⵏ ⵜⵏⵏⴰ: " ⵎⴰⴷ ⴳⵉⴳⵉ ⵉⵙⴽⵔⵏ ⵍⵅⵉⵔ ⴰⴷ, ⴰⴷ ⴷ ⵢⴰⵛⴽ: ⴰⵢⵏⵏⴰ ⵉⵔⴰ, ⵉⴼⴽⴰ ⴰⵙ ⵜ ⵕⴱⴱⵉ! " ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⵏⴽⴽ! " ⵉⵏⵏⴰ ⴰⵙ ⵟⵟⵉⵕ ⵍⵍⵉ: " ⵎⴰⴷ ⵜⵔⵉⴷ? " ⵉⵏⵏⴰ ⴰⵙ: " ⵓⵔ ⴷⴰⵔⵎ ⵔⵉⵖ ⵖⴰⵔ ⴰⴷ ⵉⵢⵉ ⵜⵙⵙⵍⴽⵎⴷ ⵉ ⵡⵉⵙ ⵙⴰ ⵉⴳⵏⵡⴰⵏ! " ⵜⵏⵏⴰ ⴰⵙ: " ⵎⵔⵃⴱⴰ ⴱⵉⴽ! " ⵜⵏⵏⴰ ⴰⵙ: " ⵙⵙⵓⴷⵓ ⴳ ⵉⴳⴳⵉ ⵏ ⴹⴹⵀⵕ ⵉⵏⵓ! " ⵉⵙⵙⵓⴷⵓ ⵓⴼⵔⵓⵅ ⵍⵍⵉ ⴳ ⵉⴳⴳⵉ ⵏ ⴹⴹⵀⵕ ⵏⵏⵙ. ⵜⵣⴰⵢⴷ, ⵜⴰⵢⵍ ⵙⵔⵙ. ⴰⵢⵍⵍⵉⵖ ⵜ ⵜⵙⵙⵍⴽⵎ ⵉ ⵡⵉⵙ ⵙⴰ ⵉⴳⵏⵡⴰⵏ, ⵜⵙⵔⵙ ⵜ. ⵉⴼⵜⵓ ⵓⴼⵔⵓⵅ ⵍⵍⵉ ⴰⵔ ⵢⴰⵏ ⵍⵄⵉⵏ, ⵢⴰⴼ ⵏⵏ ⴳⵉⵙ ⵢⴰⵜ ⵛⵛⵊⵕⵜ ⴳ ⵉⴳⴳⵉ ⵏⵏⵙ. ⵉⵖⵍⵉ ⵛⵛⵊⵕⵜ ⵍⵍⵉ. ⵜⴰⵛⴽ ⴷ ⵜⵡⴰⵢⵢⴰ, ⵜⵔⴰ ⴰⴷ ⵜⴰⴳⵯⵎ, ⴰⵔ ⵏⵏ ⵜⵜⵎⵏⵉⴷ ⵓⴷⵎ ⵏ ⵓⴼⵔⵓⵅ ⵍⵍⵉ ⴳ ⵡⴰⵎⴰⵏ. ⵓⴽⴰⵏ ⵜⵏⵏⴰ: " ⵏⴽⴽ ⴰⴷ ⴰⴽⴽⵯ ⵉⴹⵕⵕⴼⵏ ⵖⵉⴽⴰⴷ, ⵉⵔⵉⵖ ⴰⴷ ⴰⴳⵯⵎⵖ ⵉ ⵍⴰⵍⵍⴰ? " ⵜⴰⵍⵍ ⴰⴱⵓⵇⵇⴰⵍ ⴰⵔ ⵉⴳⵏⵡⴰⵏ, ⵜⵉⵔⵉ ⴰⴷ ⵙⵔⵙ ⵜⵓⵜ ⴰⴽⴰⵍ. ⵙ ⵍⵍⵉⴳ ⴰⵙ ⵉⵏⵏⴰ ⵓⴼⵔⵓⵅ ⵍⵍⵉ: " ⵀⴷⴰ! ⵀⴷⴰ! ⵀⴰⵜⵉ ⵏⴽⴽ ⴰⵢ ⴰⵏⵏ! " ⵉⵏⵏⴰ ⴰⵙ: " ⵜⴰⵡⴰⵢⵢⴰ ⵏ ⵎⵉⵜ ⴰⴷ ⵜⴳⵉⴷ? " ⵜⵏⵏⴰ ⴰⵙ: " ⵜⴰⵡⴰⵢⵢⴰ ⵏ ⴼⵍⴰⵏⵜⴰ. " ⵉⵏⵏⴰ ⴰⵙ: " ⵀⴰⴽ ⵍⵅⴰⵜⵎ ⴰⴷ, ⴰⵡⵉ ⵜ ⵉ ⵍⴰⵍⵍⴰⵎ. " ⵜⴰⵎⵥ ⵍⵅⴰⵜⵎ, ⵜⴼⵜⵓ. ⴰⵢⵍⵍⵉⵖ ⵜⵍⴽⵎ ⵜⵉⴳⵎⵎⵉ, ⵜⴼⴽ ⵍⵅⴰⵜⵎ ⵉ ⵍⴰⵍⵍⴰⵙ. ⵜⵏⵏⴰ ⴰⵙ ⵍⴰⵍⵍⴰⵙ: " ⵀⴰⴽ, ⴰⵡⵉ ⵏⵏ ⴰⵖⵢⵓⵍ, ⵄⵎⵎⵕ ⴰⵙ ⵍⵃⵛⵉⵛ, ⵜⴳⴷ ⴰⴼⵔⵓⵅ ⴰⵏⵏ ⴳ ⴷⴷⵓ ⵍⵃⵛⵉⵛ, ⵜⴰⵡⵉⴷ ⵜ ⴷⵉⴷⵎ ⵙ ⵜⴳⵎⵎⵉ. " ⵜⴼⵜⵓ ⵜⵡⴰⵢⵢⴰ ⵍⵍⵉ, ⵜⵙⴽⵔ ⵖⵉⴽⵍⵍⵉ ⵙ ⴰⵙ ⵜⵏⵏⴰ ⵍⴰⵍⵍⴰⵙ. ⵜⴰⵡⵉ ⵏⵏ ⴰⴼⵔⵓⵅ ⵍⵍⵉ ⵙ ⵜⴳⵎⵎⵉ. ⵉⴼⴼⵓⵖ ⵙⴳ ⴷⴷⵓ ⵍⵃⵛⵉⵛ. ⵉⴳⴳⴰⵡⵔ ⴷ ⵜⵎⵖⴰⵔⵜ ⵏⵏⵙ. ⵜⴼⵜⵓ ⵜⵎⵖⴰⵔⵜ ⵏⵏⵙ, ⴰⵔ ⴰⵙ ⵜⵎⵎⴰⵍ ⵜⵉⴳⵎⵎⵉ. ⴰⵢⵍⵍⵉⵖ ⵜⵍⴽⵎ ⵢⴰⵏ ⵍⴱⴰⴱ, ⵉⴼⴼⵓⵖ ⵙ ⵡⴰⴽⴰⵍ, ⵜⵏⵏⴰ ⴰⵙ: " ⵄⵍⴰ ⵕⴱⴱⵉ, ⵜⵜⴽⴽⴰ ⴽⵓⵍⵍⵓ ⵜⵉⴳⵎⵎⵉ, ⵎⵏ ⵖⴰⵔ ⵍⴱⴰⴱ ⴰⴷ ⵓⵀⵓ! " ⴰⵢⵡⴰ, ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⴷ ⵜⵎⵖⴰⵔⵜ ⵏⵏⵙ ⴽⴰⴷⴰ ⵡⴰ ⴽⴰⴷⴰ ⵎⵏ ⵍⵉⵢⴰⵎ. ⴰⵔ ⵢⴰⵏ ⵡⴰⵙⵙ ⵏ ⵍⵄⵉⴷ ⵎⵇⵇⵓⵕⵏ, ⵉⵏⵏⴰ ⴷ ⵉⵅⴼ ⵏⵏⵙ: " ⵓⵍⵍⴰⵀ, ⴰⵔ ⵙⴰⵔ ⴰⴳⴳⵯⵖ ⴳ ⵍⴱⴰⴱ ⴰⴷ ⵍⵍⵉ ⵙ ⵉⵢⵉ ⵜⵏⵏⴰ ⵜⴰ: ' ⴰⴷ ⵜ ⵓⵔ ⵜⵕⵥⵎⴷ! ' " ⵉⵣⴰⵢⴷ, ⵉⵕⵥⵎ ⵜ. ⴰⵔ ⵉⵜⵜⵎⵏⵉⴷ ⵎⴰⵙ ⴳ ⵡⴰⴽⴰⵍ, ⵜⵖⵉ ⵉⵣⵉⵎⵎⵔ ⴳ ⵓⴼⵓⵙ, ⵜⴳⴳⴰⵎⵎⵉ ⵎⴰⴷ ⴰⵙ ⵉⵇⵇⵔⵙⵏ. ⵓⴽⴰⵏ ⵜⵛⵖⵍ: " ⵎⴰⵏⵣⴰ ⴽ, ⴰ ⵃⵎⴰⴷ, ⴰ ⵉⵡⵉ, ⴰⴷ ⵉⵢⵉ ⵜⵖⵔⵙⴷ ⵉ ⵢⵉⵣⵉⵎⵎⵔ ⴰⴷ? " ⵓⴽⴰⵏ ⴰⵔ ⵜⴰⵍⵍⴰ. ⴰⵔ ⵉⵜⵜⵎⵏⵉⴷ ⵓⴼⵔⵓⵅ ⵍⵍⵉ ⵖⵉⴽⵍⵍⵉ. ⵉⵃⵏⵏⴰ ⴳ ⵎⴰⵙ, ⵢⴰⴽⵯⵉ ⵏⵏ. ⴼⵕⵕⵇⵏ ⵜ ⴽⵓⵍⵍⵓ ⵍⴰⵔⵢⴰⵃ. ⵢⴰⵜ ⵜⵎⵇⵇⵉⵜ ⵏ ⵉⴷⴰⵎⵎⵏ ⴰⴷ ⵉⵍⴽⵎⵏ ⵉⵣⵉⵎⵎⵔ, ⵉⵖⵔⵙ ⴰⵙ. ⵉⴹⵓⴹⴰⵏ ⵏⵏⵙ ⴹⵕⵏ ⴳ ⵢⴰⵏ ⵓⵊⴰⵕⵉⴼ: ⵏⴽⵔⵏ ⴳⵉⵙ ⵅⵎⵙⴰ ⵏ ⵍⵄⵢⵓⵏ. ⵉⵎⵎⵜ. ⵡⴰⵙⵙⵍⴰⵎ! 11. ⵍⵇⵉⵚⵜ ⵏ ⵙⵉⴷⵉ ⴼⴰⴹⵍ ⴳ ⵍⴰⵢⵢⴰⵎ ⵏ ⵙⵉⴷⵉ ⵎⵓⵃⴰⵎⵎⴰⴷ. ⵉⴼⵜⴰ ⵢⴰⵏ ⵡⴰⵙⵙ ⵙⵉⴷⵉ ⴼⴰⴹⵍ, ⵉⵙⵙⵓⴷⵓ ⴼ ⵓⵢⵢⵉⵙ ⵉⴳⴰⵏ ⵍⴱⴰⵢⴹ, ⵉⵣⵔⵉ ⴳ ⵉⵎⵉ ⵏ ⵜⴳⵎⵎⵉ ⵏ ⵓⴳⵍⵍⵉⴷ. ⵜⴰⴳⴳⵯⴷ ⵙⵔⵙ ⵉⵍⵍⵉⵙ ⵏ ⵓⴳⵍⵍⵉⴷ, ⵜⵚⵚⴰⴼⴹ ⵜⴰⵡⴰⵢⵢⴰ ⵏⵏⵙ. ⵜⵏⵏⴰ ⴰⵙ: " ⴼⵜⵓ, ⵖⵔ ⴷ ⵉ ⵛⵛⴱⴰⴱ ⴰⵏⵏ, ⵜⵏⵏⵉⴷ ⴰⵙ: ' ⴰⵙⵙ ⵏ ⵍⵊⴰⵎⵄ '; ⵜⵏⵏⵉⴷ ⵉ ⵓⴼⵔⵓⵅ ⴰⵏⵏ, ⴰⴷ ⴷ ⵉⵃⴰⴹⵕ ⴳ ⵉⵎⵉ ⵏ ⵜⴳⵎⵎⵉ ⵏ ⵓⴳⵍⵍⵉⴷ, ⵉⵖ ⵔⴰⴷ ⵃⵡⵡⵚⵏⵜ ⵉⵙⵜⵉⵙ ⵏ ⵓⴳⵍⵍⵉⴷ. ⴰⴷ ⵉⵍⵙ ⵍⴽⵙⵓⵜ ⵏ ⵜⴼⵔⵓⵅⵜ, ⴰⴷ ⵉⵎⵓⵏ ⴷ ⵜⴼⵔⵅⵉⵏ ⵏ ⵓⴳⵍⵍⵉⴷ, ⴰⴷ ⴷ ⵢⴰⵛⴽ, ⴰⴷ ⴷ ⵉⵢⵉ ⵉⵍⴽⵎ ⵙ ⵍⴱⵉⵜ, ⴰⴷ ⴷⵉⴷⵙ ⵎⵏⵉⴳⴳⵉⵔⵖ! " ⵉⵏⵏⴰ ⴰⵙ ⵛⵛⴱⴰⴱ ⵍⵍⵉ: " ⵎⵍⵉⵃ " ⵉⴳⴳⴰⵡⵔ ⴰⵔ ⴰⵙⵙ ⵏ ⵍⵊⴰⵎⵄ, ⵉⵍⵙ ⵍⴽⵙⵓⵜ ⵏ ⵜⴼⵔⵅⵉⵏ, ⵉⵎⵓⵏ ⴷ ⵉⵙⵜⵉⵙ ⵏ ⵓⴳⵍⵍⵉⴷ, ⵉⵖⵍⵉ ⴷ ⴰⵔ ⴷⴰⵔ ⵜⴰⴼⵔⵓⵅⵜ ⵍⵍⵉ. ⵉⵣⵔⵉ ⵜⵙⵄⴰ ⵓⵜⵙⵄⵉⵏ ⵏ ⵍⴱⴰⴱ, ⵡⵉⵏ ⵜⴼⵔⵓⵅⵜ ⴰⴷ ⵉⴳⴰⵏ ⵡⵉⵙ ⵎⵉⵢⴰ. ⵉⴽⵛⵎ ⵏⵏ ⵙ ⴷⴰⵔ ⵜⴼⵔⵓⵅⵜ ⵍⵍⵉ. ⵜⵏⵏⴰ ⴰⵙ: " ⵎⵔⵃⴰⴱⴰ ⵙ ⵡⴰⵍⵍⵉ ⵙⵉⴳⴳⵍⵖ, ⵢⵉⵡⵉ ⴽ ⵉⴷ ⵕⴱⴱⵉ ⴰⵔ ⵖⵉ. " ⵉⵏⵏⴰ ⴰⵙ: " ⵎⵔⵃⴰⴱⴰ ⵙ ⵜⴰⵍⵍⵉ ⵙⵉⴳⴳⵍⵖ ⵓⵍⴰ ⵏⴽⴽ. " ⴳⴳⴰⵡⵔⵏ ⵖⵉⵏⵏ ⵜⵍⵜ ⵉⵢⴰⵎ. ⴰⵔ ⴰⵙⵙ ⵍⵍⵉ ⴳ ⵉⵔⴰ ⴰⴷ ⵉⴼⵜⵓ, ⵉⴼⴼⵓⵖ, ⵉⴹⵕ ⴰⵙ ⵙⵙⵉⴼ ⴳ ⵉⵎⵉ ⵏ ⴹⴹⵕⵓⵊ. ⵉⴼⴼⵓⵖ ⵓⴳⵍⵍⵉⴷ, ⵢⴰⴼ ⵜ ⵉⵏⵏ. ⵢⴰⵡⵉ ⵜ ⵉⵏⵏ ⵙ ⴷⴰⵔ ⵍⵎⵃⵍⵍⵜ, ⵉⴱⵔⵔⵃ ⴰⵙⵏ, ⵉⵏⵏⴰ ⴰⵙⵏ: " ⵡⵉⵏ ⵎⵉⵜ ⴰⴷ ⵉⴳⴰ ⵙⵙⵉⴼ ⴰⴷ? " ⵙⵉⴷⵉ ⴼⴰⴹⵍ, ⵖⵉⴽⵍⵍⵉ ⴷ ⵉⴼⴼⵓⵖ, ⵉⵡⵄⴷ ⵙ ⴷⴰⵔ ⵍⵎⵄⵍⵍⵎ, ⵉⵙⴽⵔ ⴰⵙ ⵙⵙⵉⴼ ⵏ ⵍⵊⴷⵉⴷ. ⵍⵍⵉⴳ ⵉⴱⵔⵔⵃ ⵓⴳⵍⵍⵉⴷ, ⵏⵏⴰⵏ ⴰⵙ: " ⵙⵙⵉⴼ ⴰⴷ ⵡⵉⵏ ⵙⵉⴷⵉ ⴼⴰⴹⵍ ⴰⴷ ⵉⴳⴰ! " ⵍⵍⵉⴳ ⴷ ⵢⵓⵛⴽⴰ ⵙⵉⴷⵉ ⴼⴰⴹⵍ ⵙ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⵡⵉⵏ ⵎⵉⵜ ⴰⴷ ⵉⴳⴰ ⵙⵙⵉⴼ ⴰⴷ? " ⵉⵏⵏⴰ ⴰⵙ ⵙⵉⴷⵉ ⴼⴰⴹⵍ: " ⴰ ⵙⵉⴷⵉ, ⵙⵙⵉⴼ ⴰⴷ, ⵓⵔ ⵙⵙⵉⵏⵖ ⵡⵉⵏ ⵎⵉⵜ ⴰⴷ ⵉⴳⴰ. " ⵉⵏⵏⴰ ⴰⵙ: " ⵎⴰ ⵢⴰⵖⵏ ⵙⵙⵉⴼ ⵏⵏⴽ, ⴰⵢⵍⵍⵉⵖ ⵉⴳⴰ ⵍⵊⴷⵉⴷ? " ⵉⵏⵏⴰ ⴰⵙ ⵙⵉⴷⵉ ⴼⴰⴹⵍ: " ⵉⵙ ⴽⴰ ⵜⵕⵥⴰ, ⵍⵃⵎⵖ ⵜ ⵉⴷ. " ⵉⵏⵏⴰ ⴰⵙ: " ⴼⵜⵓ ⴰⵔ ⴽ ⵉⴷ ⵢⴰⵡⵉ ⵕⴱⴱⵉ ⴳ ⴽⵔⴰ ⵢⴰⴹⵏⵉ. " ⵉⴳⴳⴰⵡⵔ ⵓⴳⵍⵍⵉⴷ ⴰⵔ ⵢⴰⵏ ⵡⴰⵙⵙ ⵉⵏⵏⴰ ⴰⵙ ⵉ ⵉⵍⵍⵉⵙ: " ⵎⴰ ⵢⴰⵖⵏ ⵍⴱⵉⵜ ⵏⵏⵎ, ⵍⵍⵉⴳ ⵜⵊⵊⴰ? " ⵜⵏⵏⴰ ⴰⵙ: " ⵉⵙ ⴽⴰ ⵜⵖⵎⵍ, ⵔⵓⵛⵛⴰⵖ ⵜⵜ ⵙ ⵜⵓⵊⵊⵓⵜ. " ⵉⵏⵏⴰ ⴰⵙ ⴱⴰⴱⴰⵙ: " ⵉⵙ ⴰⴷ ⴷⴰⵔⵎ ⵉⵜⵜⴽⴽⴰ ⴽⵔⴰ? " ⵜⵏⵏⴰ ⴰⵙ: " ⵍⴰⵍⴰⵍ! ⵓⵔ ⴰⴷ ⴷⴰⵔⵉ ⵉⵜⵜⴽⴽⴰ ⵢⴰⵏ! " ⵉⵏⵏⴰ ⴰⵙ ⴱⴰⴱⴰⵙ: " ⵎⴰⵄⵍⵉⵛ! " ⵉⵣⵔⵉ ⴷ ⵙ ⵢⴰⵜ ⵊⵊⵏⴰⵏⵜ, ⴰⵔ ⴳⵉⵙ ⵉⵜⵜⵃⵡⵡⴰⵚ. ⵢⴰⴼ ⵏⵏ ⴳⵉⵙ ⵢⴰⵏ ⵓⵊⴷⴷⵉⴳ, ⴰⵔ ⴳⵉⵙ ⵉⵜⵜⵄⵊⵊⴰⴱ ⴳ ⵣⵣⵉⵏ ⵍⵍⵉ ⴰⵙ ⵉⴼⴽⴰ ⵕⴱⴱⵉ. ⵉⴽⴽⵙ ⵜ, ⵉⵡⵄⴷ ⵙⵔⵙ ⵙ ⴷⴰⵔ ⵍⵎⵃⵍⵍⵜ, ⵉⴱⵔⵔⵃ ⵉ ⵍⵎⵃⵍⵍⵜ ⴰⴷ ⴷ ⵢⴰⵛⴽ. ⴰⵔ ⵜⵏ ⵉⵙⵇⵙⴰ: " ⵎⴰⴷ ⵉⵜⵜⵔⵡⴰⵙ ⵓⵊⴷⴷⵉⴳ ⴰⴷ? " ⴽⵔⴰ ⵉⵏⵏⴰ ⴰⵙ: " ⵉⵔⵡⴰⵙ, ⴰ ⵙⵉⴷⵉ, ⵓⴷⵎ ⵏⵏⴽ. " ⴽⵔⴰ ⵉⵏⵏⴰ ⴰⵙ: " ⵉⵔⵡⴰⵙ ⵍⴽⵙⵓⵜ ⵏⵏⴽ. " ⴽⵔⴰ ⵉⵏⵏⴰ ⴰⵙ: " ⵙⵙⵉⴼ ⵏⵏⴽ, ⴰ ⵙⵉⴷⵉ ⵎⵓⵃⴰⵎⵎⴰⴷ! " ⵙ ⵍⵍⵉⴳ ⴷ ⵢⵓⵛⴽⴰ ⵙⵉⴷⵉ ⴼⴰⴹⵍ, ⵉⵏⵏⴰ ⴰⵙ: " ⴰ ⵙⵉⴷⵉ, ⴰⵊⴷⴷⵉⴳ ⴰⴷ, ⵓⵔ ⵥⵕⵉⵖ ⵎⴰⴷ ⵜ ⵉⵔⵡⴰⵙⵏ ⴳ ⴷⴷⵓⵏⵉⵜ, ⵎⵏ ⵖⵉⵔ ⵢⴰⵜ ⵜⴼⵔⵓⵅⵜ, ⴰⴷ ⵜⵜ ⵉⴳⴰⵏ ⴷ ⵉⵍⵍⵉⴽ, ⴰ ⵙⵉⴷⵉ ⵎⵓⵃⴰⵎⵎⴰⴷ! " ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵓⵜⴰⵜ ⴰⵃⵃⵕⴰⵎ ⴰⴷ ⴰⴷ ⵓⵔ ⵉⵏⵊⵉⵎ! ⵉⵖ ⵉⵏⵊⵎ, ⵉⵙ ⵉⵔⴰ ⴰⴷ ⵉⵙⴽⵔ ⵜⴰⵢⵢⴰⴹ. " ⵓⵜⵏ ⵜ, ⴱⴱⵉⵏ ⵉⵅⴼ ⵏⵏⵙ. ⵜⵥⵕ ⵜⵏ ⵉⵏⵏ ⵜⴼⵔⵓⵅⵜ ⴳ ⵓⴼⵍⵍⴰ ⵏ ⵜⴳⵎⵎⵉ, ⵜⵏⵏⴰ: " ⵎⴰⵏⵣⴰ ⵟⵟⵍⴱⴰ? ⵎⴰⵏⵣⴰ ⵍⵄⵓⵍⴰⵎⴰ? ⵎⴰⵏⵣⴰ ⵍⵓⵍⵉⵢⴰⵜ? " ⵓⵔ ⵜⴽⵎⵎⵍ ⴰⵡⴰⵍ ⴰⵏⵏ, ⵍⵍⵉⴳ ⵜⵓⴽⵉ ⵣⵖ ⵉⴳⴳⵉ ⵏ ⵜⴳⵎⵎⵉ. ⵜⵎⵎⵜ. ⴰⵡⵉⵏ ⵜⵏ, ⵎⴹⵍⵏ ⵜⵏ. ⵢⴰⵏ ⵎⴹⵍⵏ ⵜ ⴳ ⵉⵅⴼ ⴰⴷ ⵏ ⵍⵎⴷⵉⵏⵜ, ⵢⴰⵏ ⴳ ⵉⵅⴼ ⴰⵏⵏ ⵏ ⵍⵎⴷⵉⵏⵜ. ⵎⵎⵖⵉⵏ ⵉⴳⴳⵉ ⵏ ⵉⵅⴼⴰⵡⵏ ⵏⵏⵙⵏ ⵙⵏⴰⵜ ⵜⴰⵢⵏⵉⵡⵉⵏ. ⵖⵍⵉⵏⵜ ⴰⵔ ⵉⴳⵏⵏⴰ, ⵎⵏⵉⴳⴳⵉⵔⵏ ⴳ ⵉⴳⴳⵉ ⵏ ⵍⵎⴷⵉⵏⵜ. ⵉⴱⴱⵉ ⵜⵏ ⵓⴳⵍⵍⵉⴷ. ⵎⵎⵖⵉⵏ ⴷⴰⵖ, ⵎⵏⵉⴳⴳⵉⵔⵏ. ⵉⴱⵔⵔⵃ ⵓⴳⵍⵍⵉⴷ ⴳ ⵍⵎⴷⵉⵏⵜ: " ⵎⴰⴷ ⵉⵥⴹⴰⵕⵏ ⴰⴷ ⵉⵇⴹⵄ ⵍⵎⵓⵃⵉⴱⴱⴰ ⴰⴷ, ⴰⴷ ⴰⵙ ⴼⴽⵖ ⴰⵢⵏⵏⴰ ⵉⵔⴰ! " ⵢⴰⵛⴽ ⵉⴷ ⵙⵔⵙ ⵢⴰⵏ ⵓⴷⴰⵢ, ⵉⵏⵏⴰ ⴰⵙ: " ⵏⴽⴽ ⴰ ⵔⴰⴷ ⵉⴱⴱⵉ ⵍⵎⵓⵃⵉⴱⴱⴰ ⴰⴷ. " ⵉⴼⵜⵓ ⵓⴷⴰⵢ, ⵢⴰⵡⵉ ⴷⵉⴷⵙ ⴰⵇⵏⴹⴰⵕ ⵏ ⵣⵣⴼⵜ, ⵉⴼⵜⵓ ⵙ ⵍⵇⴱⵓⵕ ⵍⵍⵉ, ⵉⴱⴱⵉ ⵜⴰⵢⵏⵉⵡⵉⵏ ⵍⵍⵉ, ⵉⴷⵡⵡⴱ ⵣⵣⴼⵜ ⵍⵍⵉ, ⵉⴼⴼⵉ ⵜ ⴳ ⵉⴳⴳⵉ ⵏ ⵍⵇⴱⵓⵕ ⵍⵍⵉ. ⴼⴼⵓⵖⵏ ⴳⵉⵙⵏ ⴷⴰⵖ ⵙⵉⵏ ⵍⵄⵢⵓⵏ ⵏ ⵡⴰⵎⴰⵏ, ⴰⵔ ⵜⵜⴰⵣⵣⴰⵍⵏ ⴰⵔ ⵜⵓⵥⵥⵓⵎⵜ ⵏ ⵍⵎⴷⵉⵏⵜ, ⵎⵏⵉⴳⴳⵉⵔⵏ, ⴱⵇⵓⵏ ⵙⵓⵍ ⵙ ⴰⵙⵙ ⴰⴷ. 12. ⵍⵇⵉⵚⵜ ⵏ ⵢⴰⵏ ⵓⴳⵍⵍⵉⴷ ⴷ ⵡⴰⵃⴽⵉⵎ ⵏⵏⵙ. ⵉⴽⴽⴰⵜⵜⵉⵏⵏ ⵢⴰⵏ ⵓⴳⵍⵍⵉⴷ, ⵍⵍⴰⵏⵜ ⴷⴰⵔⵙ ⴽⴰⴷⴰ ⵡⴰ ⴽⴰⴷⴰ ⵏ ⵜⵎⵖⴰⵔⵉⵏ. ⵜⵉⵎⵖⴰⵔⵉⵏ ⴰⵏⵏ ⴼⵙⵔⵏⵜ ⵢⴰⵜ ⵜⵙⴱⵏⵉⵢⵜ ⴳ ⵉⴳⴳⵉ ⵏ ⵓⵣⵓⵔ. ⵉⵎⵉⵍ ⵢⴰⵡⵉ ⵜⵜ ⵔⵔⵉⵃ. ⵜⴹⵕ ⵏⵏ ⴳ ⵢⴰⵏ ⵊⵊⵏⴰⵏ, ⵜⵛⵛ ⵜⵜ ⵜⴼⵓⵏⴰⵙⵜ. ⵉⵎⵉⵍ ⴰⵔ ⵙⵉⴳⴳⵉⵍⵏⵜ ⵜⵎⵖⴰⵔⵉⵏ ⵜⴰⵙⴱⵏⵉⵢⵜ ⴰⵏⵏ, ⵓⵔ ⵜⵍⵍⵉ, ⵓⵔ ⵜⵜ ⵓⴼⵉⵏⵜ. ⴰⵔ ⵜⵜⴱⵔⵔⴰⵃⵏ ⴳ ⵍⵎⴷⵉⵏⵜ: " ⵎⴰⴷ ⵢⵓⴼⴰⵏ ⵜⴰⵙⴱⵏⵉⵢⵜ ⴰⵏⵏ? " ⵓⵔ ⵉⵍⵍⵉ ⵎⴰⴷ ⵜⵜ ⵢⵓⴼⴰⵏ. ⵉⵖⵔ ⴷ ⵓⴳⵍⵍⵉⴷ ⵉ ⵍⵃⵓⴽⴰⵎⴰ, ⵉⵏⵏⴰ ⴰⵙⵏ: " ⵖⴰⵔ ⴰⴷ ⵉⵢⵉ ⵜⵍⴷⵉⵎ ⵜⴰⵙⴱⵏⵉⵢⵜ ⴰⵏⵏ, ⵏⵖ ⴷ ⴱⴱⵉⵖ ⵉⵅⴼⴰⵡⵏ ⵏⵏⵓⵏ. " ⵏⵏⴰⵏ ⴰⵙ: " ⵎⵍⵉⵃ, ⴰⴷ ⵜⵜ ⵏⵙⵉⴳⴳⵍ. " ⵜⴰⵙⴱⵏⵉⵢⵜ ⴰⵏⵏ, ⵍⵍⵉⴳ ⵜⵓⵢⵍ, ⵜⵛⵛⴰ ⵜⵜ ⵢⴰⵜ ⵜⴼⵓⵏⴰⵙⵜ, ⵉⵥⵕ ⵜⵜ ⵉⵏⵏ ⵉⵡⵉⵙ ⵏ ⵢⴰⵜ ⵜⵀⵊⵊⴰⵍⵜ. ⵉⴼⵜⵓ ⵓⴼⵔⵓⵅ ⴰⵏⵏ ⵙ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⵏⴽⴽ ⴰ ⵔⴰⴷ ⴰⴽ ⵉⵍⴷⵉ ⵜⴰⵙⴱⵏⵉⵢⵜ ⴰⵏⵏ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⵍⵉⵃ. " ⴰⵔ ⵉⵜⵜⴳⴳⴰ ⵣⵓⵏ ⴷ ⵉⵔⴰ ⴰⴷ ⵉⵜⵜⵃⴽⴰⵎ ⴼ ⵍⵊⵏⵓⵏ. ⵉⵏⵏⴰ ⵉ ⵓⴳⵍⵍⵉⴷ: " ⵜⴰⵙⴱⵏⵉⵢⵜ ⴰⵏⵏ, ⵓⵔ ⵜⵜ ⵢⵓⴽⵔ ⵖⴰⵔ ⵜⴰⵖⴰⵡⵙⴰ ⵍⵍⵉ ⵉⵍⴰⵏ ⵕⴱⵄⴰ ⵏ ⵉⴹⴰⵕⵕⵏ. " ⵉⵏⵏⴰ ⴰⵙ ⵓⴳⵍⵍⵉⴷ: " ⴰⵡⵉ ⵜⵜ ⵉⴷ " ⵉⴼⵜⵓ ⵓⴼⵔⵓⵅ ⵍⵍⵉ ⵢⴰⵡⵉ ⴷ ⵜⴰⴼⵓⵏⴰⵙⵜ ⵍⵍⵉ, ⵖⵔⵙⵏ ⴰⵙ, ⵛⵔⵔⴳⵏ ⴰⵃⵍⵉⴳ ⵏⵏⵙ, ⵍⴷⵉⵏ ⴳⵉⵙ ⵜⴰⵙⴱⵏⵉⵢⵜ. ⴰⵔ ⵉⵜⵜⵄⵊⵊⴰⴱ ⵓⴳⵍⵍⵉⴷ ⴳ ⵓⴼⵔⵓⵅ ⵍⵍⵉ, ⵉⵖⴰⵍ ⵉⵙ ⵉⴳⴰ ⴰⵃⴽⵉⵎ ⵎⵇⵇⵓⵕⵏ. ⵢⴰⵎⵥ ⵜ ⴳ ⵜⴳⵎⵎⵉ ⵏⵏⵙ, ⵉⵏⵏⴰ ⴰⵙ: " ⴳⴳⴰⵡⵔ ⴳ ⴷⴰⵔⵉ. " ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⴽⴰⴷⴰ ⵡⴰ ⴽⴰⴷⴰ ⵏ ⵍⵉⵢⴰⵎ. ⵜⵉⵍⵉ ⵢⴰⵜ ⵜⴰⵔⵔⴱⵉⵄⵜ ⵏ ⵉⵎⵅⵅⴰⵔⵏ, ⵓⴽⵔⵏ ⵢⴰⴷⵍⵍⵉ ⵣⵎⴰⵏ ⵜⵉⴳⵎⵎⵉ ⵏ ⵓⴳⵍⵍⵉⴷ. ⴰⵢⵍⵍⵉⵖ ⵙⵍⵍⴰⵏ ⵉ ⵍⵅⴱⴰⵕ ⵏ ⵡⴰⵏⵏ, ⴽⵚⵓⴹⵏ ⴰⴷ ⵜⵏ ⵉⵍⴷⵉ. ⴰⵛⴽⵉⵏ ⴷ ⵙ ⴷⴰⵔⵙ, ⵏⵏⴰⵏ ⴰⵙ: " ⵄⵍⴰ ⵕⴱⴱⵉ, ⴰⴷ ⴰⵖ ⵓⵔ ⵜⵍⴷⵉⴷ, ⴰⴷ ⴰⴽ ⴽⵓⵍⵍⵓ ⵏⵔⴰⵔ ⵎⴰⴷ ⵏⵓⴽⵔ ⵉ ⵓⴳⵍⵍⵉⴷ. " ⵉⵏⵏⴰ ⴰⵙⵏ: " ⵎⵍⵉⵃ! ⵔⴰⵔⴰⵜ ⵜ ⵉⴷ! " ⵔⴰⵔⵏ ⴽⵓⵍⵛⵉ ⵖⴰⵢⴰⵏⵏ ⵍⵍⵉ ⵉⵡⵉⵏ ⵉ ⵓⴳⵍⵍⵉⴷ. ⵉⴳ ⵜ ⵓⴼⵔⵓⵅ ⵍⵍⵉ ⴳ ⵜⴳⵎⵎⵉ ⵏⵏⵙ. ⴰⵢⵡⴰ, ⴰ ⵙⵉⴷⵉ, ⵉⴳⴳⴰⵡⵔ ⵓⴳⵍⵍⵉⴷ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⵉ ⵡⴰⵃⴽⵉⵎ ⴰⵏⵏ: " ⵖⴰⵔ ⴰⴷ ⵉⵢⵉ ⵜⵍⴷⵉⴷ ⵉⵎⵅⵅⴰⵔⵏ ⵍⵍⵉ ⵉⵢⵉ ⵢⵓⴽⵔⵏ ⵜⵉⴳⵎⵎⵉ ⵉⵏⵓ! ⵉⵖ ⵓⵔ ⵜⵏ ⵜⵍⴷⵉⴷ, ⵔⴰⴷ ⴰⴽ ⴱⴱⵉⵖ ⵉⵅⴼ ⵏⵏⴽ. " ⵉⵏⵏⴰ ⴰⵙ: " ⵏⵄⴰⵎ, ⴰ ⵙⵉⴷⵉ, ⵥⴹⴰⵕⵖ ⴰⴷ ⴰⴽ ⴷ ⴰⵡⵉⵖ ⴽⵓⵍⵛⵉ ⴰⵢⵍⵍⵉ ⴰⴽ ⵓⴽⵔⵏ; ⴰⵎⵎⴰ ⵏⵜⵜⵏⵉ, ⵓⵔ ⴰⴷ ⴳⵉⵙⵏ ⵙⴽⵉⵔⵖ ⵍⵄⴰⵕ. " ⵉⵏⵏⴰ ⴰⵙ: " ⵎⴰⵄⵍⵉⵛ. ⴰⵡⵉ ⴷ ⵖⴰⵔ ⴰⵢⵍⵍⵉ ⵉⵢⵉ ⵓⴽⵔⵏ. " ⵉⵏⵏⴰ ⴰⵙ: " ⵎⵍⵉⵃ! " ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⵢⴰⵏ ⵜⵍⵜ ⵉⵢⴰⵎ. ⵉⵣⴰⵢⴷ, ⵢⴰⵡⵉ ⴰⵙ ⴽⵓⵍⵍⵓ ⴰⵢⵍⵍⵉ ⵓⴽⵔⵏ ⵉⵎⵅⵅⴰⵔⵏ. ⵉⵏⵏⴰ ⴰⵙ ⵓⴳⵍⵍⵉⴷ: " ⴰⵍⵍⴰⵀ ⵉⵕⴹⵉ ⵄⵍⵉⴽ! " ⵉⴼⵕⵃ ⵓⴳⵍⵍⵉⴷ, ⵉⵏⵏⴰ ⴷ ⵉⵅⴼ ⵏⵏⵙ: " ⵡⴰⵏ ⴰⵃⴽⵉⵎ ⴰⴷ ⵓⵔ ⵊⵊⵓ ⵉⵍⵍⵉ ⴳ ⴷⴷⵓⵏⵉⵜ! " ⵉⴳⴳⴰⵡⵔ ⵓⴳⵍⵍⵉⴷ ⴰⵔ ⵢⴰⵏ ⵡⴰⵙⵙ, ⵉⵚⵚⴰⴼⴹ ⴽⵓⵍⵍⵓ ⵙ ⵉⵎⴷⴷⵓⴽⴽⴰⵍ ⵏⵏⵙ, ⵉⵏⵏⴰ ⴰⵙⵏ: " ⵔⴰⴷ ⵏⵙⴽⵔ ⵏⵏⵣⴰⵀⵜ ⵏ ⵢⴰⵏ ⵡⴰⵙⵙ. " ⵉⵏⵏⴰ ⴰⵙⵏ: " ⴰⵛⴽⴰⵜ ⴷ ⴰⵙⵙ ⵍⴼⵍⴰⵏⵉ. " ⵉⵣⴰⵢⴷ, ⵢⴰⵡⵉ ⴷ ⴽⵕⴰⴹ ⵟⵟⴱⴰⵚⵍ. ⵢⴰⵏ ⵉⴳⴰ ⴳⵉⵙ ⵓⴷⵉ, ⵢⴰⵏ ⵉⴳⴰ ⴳⵉⵙ ⵜⴰⵎⵎⴻⵎⵜ, ⵢⴰⵏ ⵉⴳⴰ ⴳⵉⵙ ⵍⴽⴹⵕⴰⵏ. ⵉⵖⵔ ⴷ ⵉ ⵍⵃⵓⴽⴰⵎⴰ, ⵉⵏⵏⴰ ⴰⵙⵏ: " ⴰⴷ ⵉⵢⵉ ⵜⵎⵍⵉⵎ ⵎⴰⴷ ⵉⵍⵍⴰⵏ ⴳ ⵟⵟⴱⴰⵚⵍ ⴰⴷ. " ⵏⵏⴰⵏ ⴰⵙ: " ⵎⵍⵉⵃ! " ⵉⵏⵏⴰ ⴰⵙⵏ: " ⵡⵏⵏⴰ ⵉⵢⵉ ⵜⵏ ⵓⵔ ⵉⵎⵍⵉⵏ, ⵔⴰⴷ ⴱⴱⵉⵖ ⵉⵅⴼ ⵏⵏⵙ. " ⵉⵖⵔ ⴷ ⵃⵜⵜⴰ ⵉ ⵓⴼⵔⵓⵅ ⵍⵍⵉ. ⴰⵢⵍⵍⵉⵖ ⵉⵖⵔⴰ ⵉ ⵓⴼⵔⵓⵅ ⵍⵍⵉ, ⵉⵏⵚⵉⴼⵉⴹ ⴷ ⵎⴰⵙ, ⵉⵏⵏⴰ ⴰⵙ: " ⴰⵢⵡⴰ, ⴹⴹⵓⵕ ⴰⴷ ⴰⴷ ⴼⵜⵉⵖ, ⵉⵔⴰ ⵓⴳⵍⵍⵉⴷ ⴰⴷ ⵉⴱⴱⵉ ⵉⵅⴼ ⵉⵏⵓ. " ⵜⵏⵏⴰ ⴰⵙ: " ⵙⵉⵔ, ⴰ ⵓⵍⵉⴷⵉ, ⴰⵍⵍⴰⵀ ⵉⵕⴹⵉ ⵄⵍⵉⴽ. " ⵉⴼⵜⵓ ⵓⴼⵔⵓⵅ ⵍⵍⵉ, ⵉⴳⴳⴰⵡⵔ ⴳ ⵜⴳⵎⵎⵉ ⵏ ⵓⴳⵍⵍⵉⴷ. ⴰⵔ ⵣⵔⴰⵢⵏ ⵍⵃⵓⴽⴰⵎⴰ ⵢⴰⵏ ⵙ ⵢⴰⵏ. ⵡⵏⵏⴰ ⵉⴽⵛⵎⵏ ⴷⴰⵔ ⵓⴳⵍⵍⵉⴷ, ⴽⵔⴰ ⵉⵏⵏⴰ: " ⵍⵍⴰⵏ ⴳⵉⵙⵏ ⵜⵜⴼⴼⴰⵃ. " ⵉⴱⴱⵉ ⵓⴳⵍⵍⵉⴷ ⵉⵅⴼ ⵏⵏⵙ. ⴽⵔⴰ ⵉⵏⵏⴰ: " ⵉⵍⵍⴰ ⴳⵉⵙⵏ ⵕⵕⵎⵎⴰⵏ. " ⵉⴱⴱⵉ ⵓⴳⵍⵍⵉⴷ ⵉⵅⴼ ⵏⵏⵙ. ⴰⴷ ⵉⵚⵃⴰⵏ, ⴽⵓ ⵢⴰⵏ ⴷ ⵎⴰⴷ ⵉⵏⵏⴰ. ⴰⵢⵍⵍⵉⵖ ⴽⵓⵍⵍⵓ ⵉⴱⴱⵉ ⵓⴳⵍⵍⵉⴷ ⵉⵅⴼⴰⵡⵏ ⵏⵏⵙⵏ, ⵉⴳⴳⵔⵓ ⵏⵏ ⴰⴽⴽⵯ ⵓⴼⵔⵓⵅ ⵍⵍⵉ. ⵉⴽⵛⵎ ⵙ ⴷⴰⵔ ⵓⴳⵍⵍⵉⴷ. ⴰⵔ ⵉⵙⵎⵓⵇⵇⵓⵍ ⴳ ⵟⵟⴱⴰⵚⵍ ⵍⵍⵉ, ⵍⵍⵉⴳ ⴰⵙ ⵉⵏⵏⴰ: " ⵎⴰ ⵔⴰⴷ ⴰⴽ, ⴰ ⵙⵉⴷⵉ, ⵉⵏⵉⵖ! ⴰⵎⵣⵡⴰⵔⵓ ⵉⴳⴰ ⵓⴷⵉ, ⵡⵉⵙ ⵙⵉⵏ ⵉⴳⴰ ⵜⴰⵎⵎⴻⵎⵜ, ⵡⵉⵙ ⴽⵕⴰⴹ ⵍⴽⴹⵕⴰⵏ! " ⵏⵜⵜⴰ ⵢⵓⵜ ⴰⵙ ⴼ ⵍⵎⵄⵏⴰ ⵏ ⵜⵖⴰⵡⵙⵉⵡⵉⵏ; ⴰⵎⵣⵡⴰⵔⵓ, ⵉⵥⵕⴰ ⵜ ⵉⴳⴰ ⴷⴰⵔⵙ ⵣⵓⵏ ⴷ ⵓⴷⵉ ⵉⵖ ⴰⵔ ⵜ ⵉⵛⵜⵜⴰ; ⵡⵉⵙ ⵙⵉⵏ ⵉⴳⴰ ⴷⴰⵔⵙ ⵣⵓⵏ ⴷ ⵜⴰⵎⵎⴻⵎⵜ ⵉⵖ ⴰⵔ ⵜⵜ ⵉⵛⵜⵜⴰ. ⵡⵉⵙ ⴽⵕⴰⴹ ⵉⴳⴰ ⴷⴰⵔⵙ ⵣⵓⵏ ⴷ ⵍⴽⴹⵕⴰⵏ, ⴰⵛⴽⵓ ⵉⵖⴰⵍ ⵉⵙ ⴷ ⵉⵜⵜⵃⵚⵍ. ⴰⵢⵍⵍⵉⵖ ⵜⵏ ⵉⴷ ⵉⵙⵙⵓⵛⴽⴰ, ⵢⴰⵍⵍ ⵓⴳⵍⵍⵉⴷ ⴼ ⵟⵟⴱⴰⵚⵍ. ⴰⵔ ⵉⵜⵜⵎⵏⵉⴷ ⵓⴼⵔⵓⵅ ⵍⵍⵉ, ⴰⵔ ⵉⵜⵜⵄⵊⵊⴰⴱ. ⵉⴼⴽⴰ ⴰⵙ ⵓⴳⵍⵍⵉⴷ ⵉⵍⵍⵉⵙ, ⵉⵜⴰⵀⵍ ⵜⵜ. / / ⵖⵉⵏⵏ ⴰⵖ ⵜⵏ ⴼⵍⵖ, ⴰⵛⴽⵖ ⴷ ⵙ ⵖⵉ. 13. ⵍⵇⵉⵚⵜ ⵏ ⵍⵃⵟⵟⴰⴱ ⴷ ⵓⴳⵍⵍⵉⴷ ⵀⴰⵕⵓⵏ ⵓⵔⵔⴰⵛⵉⴷ ⵉⵍⵍⴰ ⵢⴰⵏ ⵓⵔⴳⴰⵣ, ⵉⵜⴰⵀⵍ ⵢⴰⵜ ⵜⵎⵖⴰⵔⵜ, ⵢⴰⵔⵓ ⴷⵉⴷⵙ ⵢⴰⵏ ⵓⴼⵔⵓⵅ. ⴰⵔⴳⴰⵣ ⴰⵏⵏ, ⵓⵔ ⴷⴰⵔⵙ ⵢⴰⵜ, ⵎⵙⴽⵉⵏ; ⴰⵔ ⴽⴰ ⵉⵜⵜⴹⴰⵍⴰⴱ. ⴰⴼⵔⵓⵅ ⵍⵍⵉ ⵉⴽⴽⴰ ⴷ ⵉⵙⴳⴳⵯⴰⵙⵏ, ⴰⵢⵍⵍⵉⵖ ⵉⵎⵇⵇⵓⵕ ⵓⴼⵔⵓⵅ ⵍⵍⵉ, ⵉⵛⵉⴱ ⴱⴰⴱⴰⵙ, ⵜⵛⵉⴱ ⵎⴰⵙ; ⵓⵔ ⵙⵓⵍ ⵥⴹⴰⵕⵏ ⴰⴷ ⵏⴽⵔⵏ ⴳ ⵍⴼⵕⴰⵛ. ⴰⴼⵔⵓⵅ ⵍⵍⵉ ⵉⵎⵇⵇⵓⵕ, ⵉⵛⴰⵟⵕ, ⵉⵍⴰ ⵍⵄⵇⵍ ⵏⵏⵙ. ⵉⵙⵎ ⵏⵏⵙ ⵍⵃⵟⵟⴰⴱ, ⵚⵚⵏⵉⵄⵜ ⵏⵏⵙ ⴰⵔ ⵉⵣⵣⵏⵣⴰ ⵉⴽⵛⵛⵓⴹⵏ. ⵖⴰⵢⴰⵏⵏ ⴰⴷ ⵉⴳⴰⵏ ⵙⵙⵉⵔⵜ ⵏⵏⵙ, ⵎⵙⴽⵉⵏ: ⴰⵔ ⴷ ⵉⵜⵜⴰⵡⵉ ⵉⴽⵛⵛⵓⴹⵏ, ⴰⵔ ⵜⵏ ⵉⵣⵣⵏⵣⴰ. ⴰⵢⵏⵏⴰ ⴷ ⵉⴽⴽⵙ ⴳⵉⵙⵏ ⵏ ⵍⴼⵍⵓⵙ, ⵉⴷⴷⴰ ⵉⵙⵖ ⵙⵔⵙⵏ ⵎⴰⴷ ⵛⵜⵜⴰⵏ. ⵉⴳⴰⴱⵍ ⵎⵙⴽⵉⵏ ⵓⴼⵔⵓⵅ ⵍⵍⵉ ⴱⴰⴱⴰⵙ ⴷ ⵎⴰⵙ, ⴰⵔ ⴼⵍⵍⴰⵙⵏ ⵉⵜⵜⴰⵣⵣⴰⵍ ⴰⴷ ⵜⵏ ⵓⵔ ⵉⵍⴽⵉⵎ ⵊⵊⵓⵄ. ⵉⵍⵍⴰ ⴳ ⵢⴰⵜ ⵍⵎⴷⵉⵏⵜ ⵢⴰⵏ ⵚⵚⵍⵟⴰⵏ, ⵉⵙⵎ ⵏⵏⵙ ⵀⴰⵕⵓⵏ ⵓⵔⵔⴰⵛⵉⴷ. ⴰⴼⵔⵓⵅ ⵍⵍⵉ, ⵎⵙⴽⵉⵏ, ⵉⴽⴽⴰ ⴰⵔ ⵢⴰⵏ ⵡⴰⵙⵙ, ⵉⵍⵍⴰ ⵓⵏⵥⴰⵕ ⴷ ⵓⴷⴼⵍ; ⵉⴽⴽⴰ ⴷ ⵉⴳⵏⵏⴰ, ⵉⴽⴽⴰ ⴷ ⴰⴽⴰⵍ. ⵉⵙⴱⵔⵔⵃ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ ⴳ ⵍⵎⴷⵉⵏⵜ, ⵉⵙⵙⵓⴼⵖ ⴰⴱⵔⵔⴰⵃ, ⵉⵏⵏⴰ ⴰⵙⵏ: " ⴰⴷ ⵓⵔ ⵉⴼⴼⵓⵖ ⵢⴰⵏ ⴳ ⴰⵙⵙ ⴰⴷ ⵙ ⴱⵕⵕⴰ! ⵡⵏⵏⴰ ⵉⴼⴼⵓⵖⵏ, ⵓⵔ ⵔⴰⴷ ⵉⵡⵔⵔⵉ, ⵉⵔⴰ ⴰⴷ ⵉⵎⵎⵜ ⵙ ⵓⴷⴼⵍ ⴷ ⵓⵏⵥⴰⵕ ⴳ ⴱⵕⵕⴰ! " ⴰⴼⵔⵓⵅ ⵍⵍⵉ ⵎⵎⵓ ⵉⵙⵎ ⵏⵏⵙ ⵍⵃⵟⵟⴰⴱ, ⵎⵙⴽⵉⵏ, ⴰⵔ ⵢⴰⵍⵍⴰ. ⵓⵔ ⴷⴰⵔⵙ ⵉⵍⵍⵉ ⵢⴰⵏ ⵍⴼⵍⵙ ⵎⴰ ⵙ ⴰⴷ ⴷ ⵉⵙⵖ ⵉ ⴱⴰⴱⴰⵙ ⴷ ⵎⴰⵙ ⵎⴰⴷ ⵛⵜⵜⴰⵏ: ⵉⵃⵕⵎ ⴳⵉⵙ ⵉⵎⵏⵙⵉ ⵓⵍⴰ ⵉⵎⴽⵍⵉ. ⵍⵃⵟⵟⴰⴱ, ⵎⵙⴽⵉⵏ, ⵉⴽⵚⵓⴹ ⴱⴰⴱⴰⵙ ⴷ ⵎⴰⵙ ⴰⴷ ⵎⵎⵜⵏ ⵙ ⵊⵊⵓⵄ. ⵉⵏⴽⵔ, ⵢⴰⵙⵉ ⵉⵣⵉⴽⵔ ⵏⵏⵙ, ⵉⵔⴰ ⴰⴷ ⵉⴼⴼⵓⵖ ⴳ ⵓⵏⵥⴰⵕ ⴷ ⵓⴷⴼⵍ ⴰⴷ ⴷ ⵢⴰⵡⵉ ⵉⴽⵛⵛⵓⴹⵏ, ⵎⵙⴽⵉⵏ, ⴰⴷ ⵜⵏ ⵉⵣⵣⵏⵣ, ⴰⴷ ⵉⵙⵖ ⵉⵎⵉⴽ ⵏ ⵓⵖⵔⵓⵎ. ⴰⵔ ⵉⵜⵜⴰⵣⵣⵍⴰ ⵙ ⴱⴰⴱⴰⵙ ⴷ ⵎⴰⵙ, ⴰⴷ ⵜⵏ ⵓⵔ ⵉⵏⵖ ⵊⵊⵓⵄ, ⵖⵉⴽⵍⵍⵉ ⴼⵍⵍⴰⵙ ⵜⵜⴰⵣⵣⴰⵍⵏ ⵍⵍⵉⴳ ⵉⵎⵥⵥⵉⵢ. ⵍⵃⵟⵟⴰⴱ ⵢⵓⵙⵉ ⵉⵣⵉⴽⵔ, ⵉⴼⴼⵓⵖ ⴷ ⵉⵎⵉ ⵏ ⵍⴱⴰⴱ. ⵉⵍⵍⴰ ⵓⵏⵥⴰⵕ ⴷ ⵓⴷⴼⵍ. ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ ⵉⵍⵓⵃ ⴷ ⵍⵎⵔⵉ ⴳ ⵛⵛⵔⵊⵎ ⴳ ⵍⵎⵏⵣⵀ, ⵉⴹⵓⴼ ⴰⵔⴳⴰⵣ ⵢⵉⵡⵏ ⵉ ⵡⴰⵙⵓⴽ. ⴰⵔ ⵢⴰⵇⵇⵕⴰ ⵚⵚⵍⵟⴰⵏ ⵉ ⵍⵓⵣⵉⵔ. ⵍⵓⵣⵉⵔ ⵢⵓⵛⴽⴰ ⴷ, ⵉⵏⵏⴰ ⴰⵙ ⵚⵚⵍⵟⴰⵏ: " ⴰ ⵍⵓⵣⵉⵔ! " ⵉⵏⵏⴰ ⴰⵙ: " ⵏⵄⴰⵎ, ⴰ ⵙⵉⴷⵉ! " ⵉⵏⵏⴰ ⴰⵙ ⵚⵚⵍⵟⴰⵏ: " ⴰⵣⵣⵍ, ⴰⵡⵉ ⴷ ⴰⵔⴳⴰⵣ ⴰⵏⵏ, ⵉⴼⴼⵓⵖⵏ ⵙ ⵍⵅⵍⴰ, ⵉⵔⴰ ⴰⴷ ⵏⵏ ⴳⵉⵙ ⵉⵎⵎⵜ! " ⵍⵓⵣⵉⵔ ⵉⴼⴼⵓⵖ, ⴰⵔ ⵉⵜⵜⴰⵣⵣⵍⴰ. ⵉⵍⴽⵎ ⵏⵏ ⵍⵃⵟⵟⴰⴱ, ⵢⴰⵎⵥ ⵜ ⵉⴷ, ⵉⵏⵏⴰ ⴰⵙ: " ⵢⴰⵍⵍⴰⵀ, ⵙⴰⴷⵎⵔ ⵙ ⴷⴰⵔ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ. " ⵍⵃⵟⵟⴰⴱ ⵉⵡⵔⵔⵉ ⴷ, ⵎⵙⴽⵉⵏ, ⴰⵔ ⵉⵜⵜⵏⴷⴰⵎ, ⴰⵔ ⵢⴰⵍⵍⴰ ⴼ ⴱⴰⴱⴰⵙ ⴷ ⵎⴰⵙ, ⵓⵔ ⵛⵛⵉⵏ ⵉⵎⵏⵙⵉ ⵓⵍⴰ ⵉⵎⴽⵍⵉ. ⴰⵔ ⵉⵣⵣⵉⴳⵉⵣ ⴰⵢⵍⵍⵉⵖ ⵉⵍⴽⵎ ⴷⴰⵔ ⵚⵚⵍⵟⴰⵏ. ⵉⴱⵏⴷⵇ ⴰⵙ, ⵉⴼⴽ ⴰⵙ ⵙⵙⵍⴰⵎ. ⵉⴱⴷⴷ ⴳ ⵍⴳⵯⴷⴷⴰⵎ ⵏ ⵚⵚⵍⵟⴰⵏ, ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ. ⵉⵙⴰⵡⵍ ⵙⵔⵙ ⵉⵍⵎⵎⴰ ⵀⴰⵕⵓⵏ ⵓⵔⵔⴰⵛⵉⴷ, ⵉⵏⵏⴰ ⴰⵙ: " ⴰ ⵍⵃⵟⵟⴰⴱ, ⵉⵙ ⵓⵔ ⵜⵙⵍⵍⵉⴷ ⵉ ⵍⴱⵔⵉⵃ ⵍⵍⵉⴳ ⵜⴼⴼⵓⵖⴷ ⴳ ⵓⵏⵥⴰⵕ ⴷ ⵓⵚⵎⵎⵉⴹ, ⴰⴷ ⵏⵏ ⵜⵎⵎⵜⴷ ⴳ ⵍⵅⵍⴰ? " ⵍⵃⵟⵟⴰⴱ ⵉⵙⴰⵡⵍ ⴰⵡⴰⵍ ⵏⵏⵙ, ⵉⵏⵏⴰ ⴰⵙ: " ⴰ ⵙⵉⴷⵉ, ⴽⴰ ⵏⵙⵍⵍⴼ ⵓ ⵏⵜⵍⵍⴼ ⵓ ⵏⵔⴷⴷ ⵙⵙⵍⴼ! " ⵚⵚⵍⵟⴰⵏ ⵉⴼⴼⵙ, ⴰⵔ ⵉⵜⵜⵅⵎⵎⴰⵎ ⴼ ⵡⴰⵡⴰⵍ ⴰⵏⵏ ⴰⵙ ⵉⵏⵏⴰ ⵍⵃⵟⵟⴰⴱ. ⵓⵔ ⵉⵙⵙⵏ ⵚⵚⵍⵟⴰⵏ ⵍⵎⵄⵏⴰ ⵏⵏⵙ. ⴰⵔ ⵉⵜⵜⵄⵊⵊⴰⴱ ⵚⵚⵍⵟⴰⵏ. ⵉⵖⵔ ⵉ ⵍⵓⵣⵉⵔ, ⵉⵏⵏⴰ ⴰⵙ: " ⵎⵓⵏ ⴷ ⵍⵃⵟⵟⴰⴱ, ⴼⴽ ⴰⵙ ⵎⴰⴷ ⵜ ⵉⵇⴰⴷⴷⴰⵏ ⴳ ⵢⵉⵔⴷⵏ ⴷ ⵡⵓⴷⵉ ⴷ ⵜⴼⵉⵢⵢⵉ, ⵜⴼⴽⴷ ⴰⵙ ⵍⴽⵙⵓⵜ ⵏⵏⵙ. " ⵍⵍⵉⴳ ⴰⵙ ⴽⵓⵍⵍⵓ ⵉⴼⴽⴰ ⵖⴰⵢⴰⵏⵏ, ⵉⵏⵏⴰ ⴰⵙ ⵚⵚⵍⵟⴰⵏ: " ⴰ ⵍⵃⵟⵟⴰⴱ, ⵢⴰⵏ ⴰⴽ ⵉⴽⵔⴼⵏ ⵉⴼⵓⵍⵍⵓⵙⵏ, ⵉⵙ ⴷ ⵜⵥⴹⴰⵕⴷ ⴰⴷ ⵜⵏ ⵜⴰⵜⴼⴷ ⵎⵍⵉⵃ? " ⵉⵙⴰⵡⵍ ⵍⵃⵟⵟⴰⴱ, ⵉⵏⵏⴰ ⴰⵙ: " ⴰ ⵙⵉⴷⵉ, ⴽⵔⴼ ⵜⵏ ⵓⴽⴰⵏ ⵎⵍⵉⵃ! ⴰⵜⴼⵖ ⵜⵏ ⵏⴽⴽ: ⵓⵔ ⴰⴷ ⴳⵉⵙⵏ ⴼⵍⵖ ⵢⴰⵏ ⵉⵣⴱⵍ! " ⵍⵃⵟⵟⴰⴱ ⵉⴼⵀⵎ ⵎⴰⴷ ⴰⵙ ⵉⵏⵏⴰ ⵚⵚⵍⵟⴰⵏ ⴳ ⵉⴼⵓⵍⵍⵓⵙⵏ ⵍⵍⵉ. ⵚⵚⵍⵟⴰⵏ ⵓⵔ ⵉⴼⵀⵎ ⵎⴰⴷ ⴰⵙ ⵉⵏⵏⴰ ⵍⵃⵟⵟⴰⴱ, ⵓⵔ ⵉⵙⵙⵏ ⵎⴰⴷ ⵉⴳⴰⵏ: " ⴽⴰ ⵏⵙⵍⵍⴼ ⵓ ⵏⵜⵍⵍⴼ ⵏ ⵏⵔⴷⴷ ⵙⵙⵍⴼ. " ⵍⵃⵟⵟⴰⴱ ⵉⴼⵜⴰ ⵙ ⵜⴳⵎⵎⵉ ⵏⵏⵙ, ⵉⴳⴳⴰⵡⵔ, ⴰⵔ ⵉⵛⵜⵜⴰ ⴳ ⵡⴰⵢⴷⴰ ⵏ ⵚⵚⵍⵟⴰⵏ. ⵚⵚⵍⵟⴰⵏ ⵉⴱⵔⵔⵃ ⵉ ⵍⵄⵓⵍⴰⵎⴰ ⴷ ⵍⵇⵓⴹⴰ ⴷ ⵍⵓⵥⴰⵕⴰ ⴷ ⵟⵟⵍⴱⴰ ⵙ ⵉⵎⵉ ⵏ ⵍⵎⵛⵡⴰⵕ. ⵉⴱⵔⵔⵃ ⴰⵙⵏ ⴽⵓⵍⵍⵓ ⵚⵚⵍⵟⴰⵏ ⵙ ⵉⵎⵉ ⵏ ⵍⵎⵛⵡⴰⵕ. ⵉⴼⴼⵓ ⵍⵃⴰⵍ, ⴰⵛⴽⵉⵏ ⴷ ⴽⵓⵍⵍⵓ ⵙ ⵉⵎⵉ ⵏ ⵍⵎⵛⵡⴰⵕ, ⴳⴳⴰⵡⵔⵏ ⴳⵉⵙ. ⵉⴼⴼⵓⵖ ⵚⵚⵍⵟⴰⵏ, ⵉⵏⵏⴰ ⴰⵙⵏ: " ⴰ ⵍⵎⵛⴰⵡⵕⵉⵢⴰ! ⵔⵉⵖ ⴰⴷ ⵉⵢⵉ ⵜⵎⵍⵉⵎ ⵎⴰⴷ ⵉⴳⴰⵏ: ' ⴽⴰ ⵏⵙⵍⵍⴼ ⵓ ⵏⵜⵍⵍⴼ ⵓ ⵏⵔⴷⴷ ⵙⵙⵍⴼ. ' ⵔⵉⵖ ⴰⴷ ⵉⵢⵉ ⵜⵎⵍⵉⵎ ⵎⴰⴷ ⵉⴳⴰⵏ ⵍⵎⵄⵏⴰ ⵏⵏⵙ! ⵎⵍⴰⵜ ⵉⵢⵉ ⵎⴰⴷ ⵜ ⵉⴳⴰⵏ. ⵙⴽⵔⵖ ⴰⵡⵏ ⵜⵍⵜ ⵉⵢⴰⵎ! " ⵉⵙⴽⵔ ⴰⵙⵏ ⵜⵍⵜ ⵉⵢⴰⵎ. ⴼⵜⵓⵏ. ⴰⵔ ⵜⵜⵏⴰⴹⴰⵕⵏ ⴳ ⵍⴽⵜⵓⴱ, ⴳⴳⴰⵎⵎⵉⵏ ⵎⴰⴷ ⵉⴳⴰⵏ ⵍⵎⵄⵏⴰ ⵏ ⵡⴰⵡⴰⵍ ⴰⵏⵏ. ⵚⵚⵍⵟⴰⵏ ⵉⵏⵏⴰ ⴰⵙⵏ: " ⵉⵖ ⵉⵢⵉ ⵜ ⵓⵔ ⵜⵎⵍⵉⵎ ⵚⵚⴱⴰⵃ, ⴰⵖⵍⴰⵢ ⵏ ⵜⴰⴼⵓⴽⵜ, ⵉⵖ ⵉⵢⵉ ⵜ ⵓⵔ ⵜⵎⵍⵉⵎ, ⵔⴰⴷ ⴽⵓⵍⵍⵓ ⴱⴱⵉⵖ ⵉⴳⵯⵢⵢⴰ ⵏⵏⵓⵏ! " ⵍⵇⵓⴹⴰ ⵍⵍⵉ ⴰⵔ ⵜⵜⵏⴷⴰⵎⵏ, ⴰⵙⵉⵏ ⴷ ⵍⴽⵓⵜⵓⴱ, ⴰⵔ ⵙⵎⵓⵇⵇⵓⵍⵏ ⴳ ⵍⵄⵉⵍⵎ, ⵎⴰⵏⵉ ⴳ ⵉⵍⵍⴰ ⵍⵎⵄⵏⴰ ⵏⵏⵙ. ⴳⴳⴰⵎⵎⵉⵏ ⵜ ⴳ ⵍⴽⵜⵓⴱ. ⴰⵔ ⵜⵜⵏⴷⴰⵎⵏ, ⴰⵔ ⵙⵇⵙⴰⵏ: " ⵎⴰⴷ ⵉⵏⵏⴰⵏ ⴰⵡⴰⵍ ⴰⴷ ⵉ ⵓⴳⵍⵍⵉⴷ? " ⴰⵢⵍⵍⵉⵖ ⵓⴼⴰⵏ ⵉⵙ ⴷ ⵍⵃⵟⵟⴰⴱ ⴰⴷ ⴰⵙ ⵜ ⵉⵏⵏⴰⵏ, ⵕⴱⵄⴰ ⵏ ⵍⵓⵥⴰⵕⴰ, ⵉⵙ ⴼⵜⴰⵏ ⴰⵔ ⵙⵉⴳⴳⵉⵍⵏ ⵎⴰⵏⵉ ⴳ ⵉⵍⵍⴰ ⵍⵃⵟⵟⴰⴱ? ⴰⵢⵍⵍⵉⵖ ⵓⴼⴰⵏ ⵜⵉⴳⵎⵎⵉ ⵏⵏⵙ, ⵍⵓⵥⴰⵕⴰ ⵕⴱⵄⴰ ⴽⵔⴰⵢⴳⴰⵜⵜ ⵢⴰⵏ ⵢⴰⵙⵉ ⵜⴰⵙⵔⴷⵓⵏⵜ ⵏⵏⵙ, ⵃⵣⵣⵎⵏ ⴽⵓⵍⵍⵓ ⴳ ⵍⵃⵔⵉⵔ ⴷ ⵍⵎⵍⴼ, ⴰⵙⵉⵏ ⵍⵎⴰⵍ ⴳ ⵓⵇⵇⵕⴰⴱ ⵏⵏⵙⵏ, ⵣⴰⵢⴷⵏ ⵙ ⴷⴰⵔ ⵍⵃⵟⵟⴰⴱ. ⵍⵍⵉⴳ ⵍⴽⵎⵏ ⵉⵎⵉ ⵏ ⵜⴳⵎⵎⵉ, ⴰⵔ ⵜⵜⵏⵇⵇⴰⵕⵏ. ⵍⵃⵟⵟⴰⴱ ⵉⵙⴽⵔ ⵉⵙ ⵢⵓⴹⵏ. ⵉⵏⵏⴰ ⴰⵙ: " ⵏⴽⵔ, ⴰ ⵉⵎⵎⵉ, ⴰⴳⴳⵯ ⵏⵏ ⵎⴰⴷ ⵉⵜⵜⵏⵇⵇⴰⵕⵏ! " ⵉⵏⵏⴰ ⴰⵙ: " ⵢⴰⵏ ⴳⵉⴳⵉ ⵉⵙⵇⵙⴰⵏ, ⵜⵉⵏⵉⴷ ⴰⵙ: ' ⵢⵓⴹⵏ, ⵓⵔ ⵉⵥⴹⴰⵕ ⴰⴷ ⴷ ⵉⴼⴼⵓⵖ! ' " ⵎⴰⵙ ⵜⵓⵛⴽⴰ ⴷ ⵙ ⵉⵎⵉ ⵏ ⵜⴳⵎⵎⵉ, ⵜⵏⵏⴰ ⴰⵙⵏ: " ⵎⴰⴷ ⵉⵜⵜⵏⵇⵇⴰⵕⵏ ⴳ ⵍⵓⵇⵜ ⴰⴷ ⴳ ⵢⵉⴹ? " ⵍⵓⵥⴰⵕⴰ ⵍⵍⵉ ⵙⴰⵡⵍⵏ ⴽⵓⵍⵍⵓ ⵙ ⵢⴰⵏ ⵡⴰⵡⴰⵍ, ⵏⵏⴰⵏ ⴰⵙ: " ⵉⵏⵉ ⵉ ⵓⵖⵢⵢⵓⵍ ⵏⵏⴰ ⴰⴷ ⴷ ⵉⴼⴼⵓⵖ! " ⵜⴰⴼⵇⵇⵉⵕⵜ ⵜⵙⴰⵡⵍ ⴷ, ⵜⵏⵏⴰ ⴰⵙⵏ: " ⵓⵔ ⵉⵥⴹⴰⵕ ⴰⴷ ⴷ ⵉⴼⴼⵓⵖ, ⵢⵓⴹⵏ. " ⵏⵏⴰⵏ ⴰⵙ: " ⵍⴰⵣⵎ ⴳ ⵜⴳⵎⵎⵉ ⴰⴷ ⴷⴰⵔⵙ ⵏⴽⵛⵎ! " ⵜⵏⵏⴰ ⴰⵙⵏ ⵎⴰⵙ: " ⵓⵔ ⴷⴰⵔⵉ ⵜⴰⵙⴰⵔⵓⵜ. " ⵍⵓⵥⴰⵕⴰ ⴽⵚⵓⴹⵏ, ⵉⵖ ⵉⴼⴼⵓ ⵍⵃⴰⵍ, ⵓⵔ ⴷ ⵉⵡⵉⵏ ⵍⴰⵅⴱⴰⵕ ⵉ ⵚⵚⵍⵟⴰⵏ, ⵉⵔⴰ ⴰⴷ ⵉⴱⴱⵉ ⵉⴳⵯⵢⵢⴰ ⵏⵏⵙⵏ. ⵍⵃⵟⵟⴰⴱ ⵉⵙⴽⵔ ⵉⵙ ⵢⵓⴹⵏ, ⵜⴰⵙⵉ ⵜ ⵉⴷ ⵎⴰⵙ ⴳ ⵉⴳⴳⵉ ⵏ ⴹⴹⵀⵕ ⵏⵏⵙ ⴰⵔ ⴰⵖⴳⵯⵎⵎⵉ ⴷⴰⵔ ⵜⵉⴼⵍⵓⵜ. ⴰⵔ ⵏⵏ ⵙⵔⵙ ⵙⴰⵡⴰⵍⵏ ⵍⵓⵥⴰⵕⴰ ⵍⵍⵉ. ⵏⵏⴰⵏ ⴰⵙ: " ⴰ ⵕⴱⴱⵉ, ⵎⴰⴷ ⵉⴳⴰ ⵡⴰⵡⴰⵍ ⴰⴷ ⵍⵍⵉ ⵜⵏⵏⵉⴷ ⵉ ⵚⵚⵍⵟⴰⵏ? " ⵍⵃⵟⵟⴰⴱ ⵉⵏⵏⴰ ⴰⵙⵏ: " ⵎⴰⵜⵜⴰ ⴰⵡⴰⵍ ⴰⴷ? ⵓⵔ ⵉⵙⴽⵉⵔ ⵡⴰⵡⴰⵍ ⴰⴷ ⵜⵏⵏⴰⵎ! ⴰⴷ ⴰⵡⵏ ⵜ ⵎⵍⵖ, ⵉⴱⴱⵉ ⵓⴳⵍⵍⵉⴷ ⵉⵅⴼ ⵉⵏⵓ, ⴼⵍⵖ ⴷ ⴱⴰⴱⴰ ⴷ ⵉⵎⵎⵉ ⴰⴷ ⵎⵎⵜⵏ ⵙ ⵊⵊⵓⵄ! ⵉⵖ ⵜⵔⴰⵎ ⴰⴷ ⴰⵡⵏ ⵜ ⵎⵍⵖ, ⵜⴼⴽⵉⵎ ⵉⵢⵉ ⵎⴰ ⵙ ⵜⵜⵄⵉⵛⵏ ⴰⵔ ⴷ ⵎⵎⵜⵏ, ⵎⵍⵖ ⴰⵡⵏ ⴰⵡⴰⵍ ⴰⴷ! " ⵍⵓⵥⴰⵕⴰ ⵍⵍⵉ ⵊⵎⵎⵄⴰⵏ ⴳⵔⴰⵜⵙⵏ. ⵉⵏⵏⴰ ⴰⵙ ⵢⴰⵏ ⵍⵇⴰⴹⵉ: " ⴼⴽⴰⵜ ⴰⵖ ⴰⵙ ⵎⴰⴷ ⵉⵔⴰ! ⵉⵙ ⵓⵔ ⵢⵓⴼ ⴰⴷ ⵉⴱⴱⵉ ⵚⵚⵍⵟⴰⵏ ⴰⴳⴰⵢⵢⵓ ⵏⵏⵙ, ⴰⴷ ⵉⴱⴱⵉ ⵡⵉⵏⵏⵖ? " ⵖⵔⵉⵏ ⴰⵙ. ⵢⴰⵛⴽ ⵉⴷ ⵍⵃⵟⵟⴰⴱ. ⵏⵏⴰⵏ ⴰⵙ: " ⵎⵏⵛⴽ ⴰⴷ ⵜⵔⵉⴷ ⴰⴷ ⴰⵖ ⵜⵎⵍⴷ ⴰⵡⴰⵍ ⴰⵏⵏ? " ⵍⵃⵟⵟⴰⴱ ⵉⵙⴰⵡⵍ, ⵉⵏⵏⴰ ⴰⵙⵏ: " ⴰⴷ ⵜⴼⵍⵉⵎ ⵎⴰⴷ ⵜⵉⵡⵉⵎ ⴳ ⵜⵙⵔⴷⴰⵏ, ⵍⵎⴰⵍ, ⵍⴽⵙⵓⵜ, ⵉⵛⴰⵛⴰⵏ, ⵉⵇⵇⵕⴰⴱⵏ, ⵉⴷⵓⴽⴰⵏ, ⵕⵕⵥⵓⵥ, ⵍⵅⵡⴰⵜⵎ, ⴰⵔ ⴷ ⵜⴼⵜⵓⵎ ⵃⵕⴹⵉⴹ! " ⵍⵇⴰⴹⵉ ⵉⵏⵏⴰ ⴰⵙⵏ: " ⴼⴽⴰⵜ ⴰⵖ ⴰⵙ ⴽⵓⵍⵍⵓ ⵖⴰⵢⴰⴷ! ⵉⵖ ⴰⵖ ⵉⵎⵍⴰ, ⴽⵔⴰⵢⴳⴰⵜⵜ ⵢⴰⵏ ⵉⴼⵜⵓ ⵙ ⵜⴳⵎⵎⵉ ⵏⵏⵙ, ⵉⵍⵙ ⵍⴽⵙⵓⵜ ⵏⵏⵙ ⵢⴰⴹⵏⵉ. " ⵏⵏⴰⵏ ⴰⵙ: " ⵡⴰⵅⵅⴰ! " ⵍⵃⵟⵟⴰⴱ ⵢⵓⵎⵥ ⵡⵉⵍⵍⵉ: ⵓⵔ ⴰⵙⵏ ⵉⴼⵍ ⵜⴰⵙⵙⵎⵉ ⴳ ⵉⴼⴰⵙⵙⵏ ⵏⵏⵙⵏ! ⵍⵍⵉⴳ ⵜⵏ ⴽⵓⵍⵍⵓ ⵢⵓⵜⴼ, ⵉⵏⵏⴰ ⴰⵙⵏ: " ⴰ ⵅⵓⵜⵉ, ⵏⴽⴽ, ⵍⵍⵉⴳ ⵎⵥⵥⵉⵖ, ⵢⴰⵙⵉ ⵉⵢⵉ ⴱⴰⴱⴰ ⴷ ⵉⵎⵎⵉ ⴳ ⵍⵃⵎⴰ, ⴰⵙⵉⵏ ⵉⵢⵉ ⴳ ⵊⵊⵓⵄ, ⴰⵙⵉⵏ ⵉⵢⵉ ⴳ ⵓⵏⵥⴰⵕ ⴷ ⵓⵚⵎⵎⵉⴹ, ⴰⵙⵉⵏ ⵉⵢⵉ ⴰⵢⵍⵍⵉⵖ ⵎⵇⵇⵓⵕⵖ. ⵓⵔ ⵥⴹⴰⵕⵏ ⴰⴷ ⵅⴷⵎⵏ, ⴰⵔ ⴼⵍⵍⴰⵙⵏ ⵜⵜⵅⴷⴰⵎⵖ: ⴰⵔ ⵜⵜⵔⵔⴰⵖ ⴰⵕⵟⵟⴰⵍ ⵏⵏⵙⵏ! ⵖⵉⴽⴰⵏⵏ ⴰⴷ ⵉⴳⴰⵏ: ⴽⴰ ⵏⵙⵍⵍⴼ ⵓ ⵏⵜⵍⵍⴼ ⵓ ⵏⵔⴷⴷ ⵙⵙⵍⴼ. " ⴼⵜⵓⵏ ⵍⵓⵥⴰⵕⴰ, ⴼⵕⵃⵏ. ⴰⵔ ⵜⵜⵇⵇⵍⵏ ⴰⴷ ⴷ ⵉⴼⴼⵓ ⵣⵣⵎⴰⵏ, ⴰⴷ ⴱⵛⵛⵕⵏ ⵚⵚⵍⵟⴰⵏ ⵉⵙ ⵓⴼⴰⵏ ⴰⵡⴰⵍ ⴰⵏⵏ. ⵉⴼⴼⵓ ⵍⵃⴰⵍ, ⴰⵙⵉⵏ ⵍⴽⵙⵓⵜ ⴰⴹⵏⵉⵏ, ⵙⵖⵉⵏ ⵜⵉⵙⵔⴷⴰⵏ ⴰⴹⵏⵉⵏ ⵎⴰⴷ ⵙⵙⵓⴷⵓⵏ ⵙ ⴷⴰⵔ ⵓⴳⵍⵍⵉⴷ. ⵡⵔⵔⵉⵖ ⴷ ⵙ ⴷⴰⵔ ⵍⵃⵟⵟⴰⴱ. ⵍⵃⵟⵟⴰⴱ ⵉⵏⴽⵔ ⴳ ⵢⵉⴹ, ⵢⴰⵙⵉ ⴷ ⵕⴱⵄⴰ ⵏ ⵜⵙⵔⴷⴰⵏ. ⴽⵔⴰⵢⴳⴰⵜⵜ ⵢⴰⵜ ⵉⴳ ⴼⵍⵍⴰⵙ ⵍⵃⵡⴰⵢⵊ ⵏⵏⵙ, ⴽⵔⴰⵢⴳⴰⵜⵜ ⵢⴰⵜ ⵜⵙⵔⴷⵓⵏⵜ ⵉⴳⴰ ⴼⵍⵍⴰⵙ ⵍⴽⵙⵓⵜ ⵏ ⴱⴰⴱ ⵏⵏⵙ; ⵢⴰⵡⵉ ⵜⵏ ⵙ ⴷⴰⵔ ⵚⵚⵍⵟⴰⵏ. ⵍⵃⵟⵟⴰⴱ ⵉⴽⵛⵎ ⵏⵏ ⵙ ⴷⴰⵔ ⵍⵎⵛⵡⴰⵕ. ⵉⴼⵕⵃ ⵚⵚⵍⵟⴰⵏ ⴳ ⵍⵎⵙⴰⵢⵍ ⵏ ⵍⵃⵟⵟⴰⴱ. ⵉⴼⵀⵎ ⵎⴰⴷ ⴰⵙ ⵉⵏⵏⴰ ⴳ ⵡⴰⵡⴰⵍ ⵏⵏⵙ. ⵢⴰⵡⵉ ⵜ ⵙ ⵢⴰⵜ ⵍⴱⵉⵜ, ⵉⵙⵔⵙ ⵜ ⵉⵏⵏ ⴳⵉⵙ. ⵉⴼⴼⵓ ⵍⵃⴰⵍ ⵚⴱⴰⵃ, ⴰⵛⴽⵉⵏ ⴷ ⵍⵓⵥⴰⵕⴰ ⵙ ⴷⴰⵔ ⵓⴳⵍⵍⵉⴷ, ⴳⴳⴰⵡⵔⵏ ⴽⵓⵍⵍⵓ ⵖⵉⵏⵏ ⴳ ⵢⴰⵜ ⵍⴱⵉⵜ, ⴰⵔ ⵜⵜⵇⵇⵍⵏ ⵙ ⵚⵚⵍⵟⴰⵏ ⴰⴷ ⴷ ⵉⴼⴼⵓⵖ. ⴰⵢⵍⵍⵉⵖ ⵉⴼⴼⵓⵖ ⵚⵚⵍⵟⴰⵏ, ⵢⴰⵛⴽ ⴷ ⵍⵓⵣⵉⵔ, ⵉⴱⴷⴷ. ⴼⴼⵓⵖⵏ ⴷ ⵍⵓⵥⴰⵕⴰ ⵍⵍⵉ, ⴼⵕⵃⵏ, ⵏⵏⴰⵏ ⴰⵙ: " ⵡⴰⵃⵇⵇ ⴰⵍⵍⴰⵀ ⵄⵍⴰ ⴼⴰⴹⵍ, ⵙⵉⴷⵉ! ⴰ ⴰⵡⴰⵍ ⵍⵍⵉ ⵙ ⴰⵖ ⵜⵏⵏⵉⴷ, ⵓⵔ ⴰⵔ ⵏⴳⴳⴰⵏ ⴳ ⵢⵉⴹ ⵓⵍⴰ ⴰⵣⴰⵍ, ⴰ ⴱⵃⵃⵔⴰ ⵜ ⵏⵓⴼⴰ ⴳ ⵍⴽⵜⴰⴱ. " ⵚⵚⵍⵟⴰⵏ ⵉⵏⵏⴰ ⴰⵙⵏ: " ⵎⴰⴷ ⵜ ⵉⴳⴰⵏ? " ⵙⴰⵡⵍⵏ ⴷ ⵕⴱⵄⴰ ⵍⵍⵉ ⴷ ⵉⴽⴽⴰⵏ ⴷⴰⵔ ⵍⵃⵟⵟⴰⴱ, ⵏⵏⴰⵏ ⴰⵙ: " ⴰ ⵙⵉⴷⵉ, ⴽⴰ ⵏⵙⵍⵍⴼ ⵓ ⵏⵜⵍⵍⴼ ⵓ ⵏⵔⴷⴷ ⵙⵙⵍⴼ! ⵍⵎⵄⵏⴰ ⵏⵏⵙ ⵉⴳⴰ ⵜ: ⵢⴰⵏ ⵓⵔⴳⴰⵣ ⵉⵟⵟⴰⴼ ⵢⴰⵏ ⵓⴼⵔⵓⵅ " ⵓⵔ ⵜ ⴽⵎⵎⵍⵏ ⴰⵡⴰⵍ ⴰⵏⵏ, ⴰⵢⵍⵍⵉⵖ ⴰⵙⵏ ⵉⵏⵏⴰ ⵚⵚⵍⵟⴰⵏ: " ⴰⵎⵥⴰⵜ ⵜⵏ, ⴱⴱⵉⵢⴰⵜ ⴽⵓⵍⵍⵓ ⵉⴳⵯⵢⵢⴰ ⵏⵏⵙⵏ! " ⴰⵎⵥⵏ ⵜⵏ, ⴱⴱⵉⵏ ⴽⵓⵍⵍⵓ ⵉⴳⵯⵢⵢⴰ ⵏⵏⵙⵏ. ⴰⵢⵍⵍⵉⵖ ⴱⴱⵉⵏ ⵉⴳⵯⵢⵢⴰ ⵏⵏⵙⵏ, ⵉⵏⵏⴰ ⴰⵙⵏ ⵚⵚⵍⵟⴰⵏ: " ⵖⵔⴰⵜ ⵉ ⵍⵃⵟⵟⴰⴱ! " ⵢⵓⵛⴽⴰ ⴷ. ⵉⴱⵔⵔⵃ ⵚⵚⵍⵟⴰⵏ ⵙ ⵍⵃⵟⵟⴰⴱ ⵉⵙ ⵉⴳⴰ ⵍⵓⵣⵉⵔ! ⵉⴱⵔⵔⵃ ⵉ ⵍⵄⵎⵓⵎ. ⵚⵚⵍⵟⴰⵏ ⵉⴼⵕⵃ ⵉ ⵍⵃⵟⵟⴰⴱ, ⵍⵍⵉⴳ ⵉⴳⴰ ⵍⵓⵣⵉⵔ. ⵚⵚⵍⵟⴰⵏ ⵉⵏⵏⴰ ⴰⵙ: " ⴽⵢⵢ ⴰⴷ ⵉⴳⴰⵏ ⵍⵓⵣⵉⵔ ⵉⵚⵃⴰⵏ. ⴰⵡⵉ ⴷ ⴱⴰⴱⴰⴽ, ⵜⴰⵡⵉⴷ ⴷ ⵎⴰⴽ " ⵍⵃⵟⵟⴰⴱ ⵉⴳⴰ ⵍⵓⵣⵉⵔ ⵏ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ. ⵡⴰⵙⵙⵍⴰⵎ! 14. ⵍⵇⵉⵚⵜ ⵏ ⵀⴰⵕⵓⵏ ⵓⵔⵔⴰⵛⵉⴷ. ⵉⴽⴽⴰⵜⵜⵉⵏⵏ ⵢⴰⵏ ⵓⴳⵍⵍⵉⴷ, ⵉⵙⵎ ⵏⵏⵙ ⵀⴰⵕⵓⵏ ⵓⵔⵔⴰⵛⵉⴷ ⴷ ⵍⵓⵣⵉⵔ. ⴳⴳⴰⵡⵔⵏ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⴰⵙ ⵓⴳⵍⵍⵉⴷ: " ⵕⵡⴰⵃ, ⴰⴷ ⵏⴼⵜⵓ ⴰⴷ ⵏⵜⵜⵍⵍⵉ ⴳ ⴷⴷⵓⵏⵉⵜ. " ⴰⵔ ⴼⵜⵜⵓⵏ, ⴰⵔ ⵜⵜⵍⵍⵉⵏ, ⴰⵢⵍⵍⵉⵖ ⵍⴽⵎⵏ ⵢⴰⵜ ⵍⵎⴷⵉⵏⵜ. ⵍⵙⵉⵏ ⵍⴽⵙⵓⵜ ⵏ ⴷⴷⵔⴰⵡⵛ, ⵙⴷⵓⵇⵇⵔⵏ ⵙ ⵢⴰⵜ ⵜⴳⵎⵎⵉ, ⴹⴰⵍⴱⵏ ⵎⴰⴷ ⵛⵜⵜⴰⵏ. ⵜⴼⴼⵓⵖ ⵙⵔⵙⵏ ⵢⴰⵜ ⵜⴼⵔⵓⵅⵜ: ⵅⴰⵍⴰⵇⴰ ⴰⵍⵍⴰⵀⵓ ⵎⴰ ⵢⴰⵛⴰ! ⵜⴰⵡⵉ ⴰⵙⵏ ⴷ ⵎⴰⴷ ⵛⵜⵜⴰⵏ. ⵉⵥⵕ ⵜⵜ ⵉⵏⵏ ⵓⴳⵍⵍⵉⴷ, ⵢⵉⵔⵉ ⵜⵜ ⴰⴷ ⵜⵜ ⵉⵜⴰⵀⵍ. ⵉⴼⵜⵓ, ⵉⵙⵇⵙⴰ ⵎⵉⴷⴷⵏ ⵎⴰⵏⵣⴰ ⴱⴰⴱ ⵏ ⵜⴳⵎⵎⵉ ⴰⴷ. ⵎⵍⵉⵏ ⴰⵙ ⵜ. ⵉⴽⵛⵎ ⵏⵏ ⵙ ⴷⴰⵔⵙ, ⵉⴽⴽⵙ ⴰⵀⴷⴷⵓⵏ, ⵉⵍⵓⵃ ⴰⵙ ⵜ, ⵉⵏⵏⴰ ⴰⵙ: " ⵀⴰ ⵍⵄⴰⵕ ⵓ ⵕⴱⴱⵉ! " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⵎⵔⵃⴰⴱⴰ ⴱⵉⴽ, ⵉⵖ ⴰⵙ ⵥⴹⴰⵕⵖ! " ⵉⵏⵏⴰ ⴰⵙ: " ⵙⴰⵡⵍ ⴷ ⵎⴰⴷ ⵜⵔⵉⴷ! " ⵉⵏⵏⴰ ⴰⵙ: " ⵓⵔ ⴷⴰⵔⴽ ⵔⵉⵖ ⵎⵏ ⵖⵉⵔ ⵉⵍⵍⵉⴽ ⴰⴷ ⵉⵢⵉ ⵜⵜ ⵜⴼⴽⴷ. " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⴰ ⵅⵓⵢⴰ, ⵓⵔ ⴷⴰⵔⵉ ⴽⵔⴰ ⵏ ⵜⴼⵔⵓⵅⵜ! " ⵉⵏⵏⴰ ⴰⵙ: " ⵙⵇⵙⴰ ⵎⵉⴷⴷⵏ! ⵉⵖ ⴷⴰⵔⵉ ⵜⵍⵍⴰ ⴽⵔⴰ ⵏ ⵜⴼⵔⵓⵅⵜ, ⴼⴽⵖ ⴰⴽ ⵜⵜ. " ⵉⵏⵏⴰ ⴰⵙ: " ⵍⴰⵡⴰⵀ, ⴰ ⵙⵉⴷⵉ, ⵍⴰⴱⵓⴷⴷ ⴰⴷ ⵉⵢⵉ ⵜⵜ ⵜⴼⴽⴷ! " ⵉⵏⵏⴰ ⴰⵙ: " ⴰ ⵅⵓⵢⴰ, ⴼⵜⵓ ⴰⵔ ⵚⴱⴰⵃ, ⵜⵡⵔⵔⵉⴷ ⴷ! " ⵉⴼⵜⵓ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ, ⵉⴼⵜⵓ, ⵉⵏⵙ ⴰⵔ ⵚⴱⴰⵃ. ⵢⴰⴹⵓ ⵏⵏ ⵚⴱⴰⵃ ⵍⵍⵉ ⵙ ⴷⴰⵔ ⵓⵔⴳⴰⵣ ⵍⵍⵉ, ⵉⵏⵏⴰ ⴰⵙ: " ⵔⴰⵔ ⵉⵢⵉ ⴷ ⴰⵡⴰⵍ ⵏ ⵜⴼⵔⵓⵅⵜ ⵍⵍⵉ! " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⴰ ⵅⵓⵢⴰ, ⵉⵍⵍⵉ ⵜⵖⵍⴰ! " ⵉⵏⵏⴰ ⴰⵙ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ: " ⵎⵏⵛⴽ ⴰⴷ ⵉⴳⴰⵏ ⴰⵜⵉⴳ ⵏ ⵉⵍⵍⵉⴽ? " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⴰⵜⵉⴳ ⵏ ⵉⵍⵍⵉ ⵉⴳⴰ ⵜ ⴰⵍⴼ ⵏ ⴷⵉⵏⴰⵕ. " ⵉⴳ ⵏⵏ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ ⴰⴼⵓⵙ ⵙ ⵍⵊⵉⴱ, ⵉⴼⴽ ⴰⵙ ⴰⵍⴼ ⵏ ⴷⵉⵏⴰⵕ. ⵖⵔⵉⵏ ⴷ ⵉ ⵍⵄⴷⵓⵍ, ⵣⴳⵔⵏ ⴰⵙ ⵜⴰⴼⵔⵓⵅⵜ ⵍⵍⵉ. ⵉⴼⵜⵓ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ, ⵙⴽⵔⵏ ⴰⵙ ⵙⴱⵄⴰ ⵉⵢⴰⵎ ⵏ ⵜⵎⵖⵔⴰ. ⵉⴽⵛⵎ ⵏⵏ ⴼ ⵜⴼⵔⵓⵅⵜ ⵍⵍⵉ, ⵉⴳⴳⴰⵡⵔ ⴷⵉⴷⵙ ⵅⵎⵙⵜⵜⴰⵄⵛⵕ ⵢⵓⵎ. ⵍⵍⵉⴳ ⵉⵔⴰ ⴰⴷ ⵉⴼⵜⵓ ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ, ⵢⴰⵙⵉ ⴷ ⴰⴼⵓⵙ ⵏ ⵜⵜⵙⴱⵉⵃⴰⵜ ⵏ ⵍⵢⴰⵇⵓⵜ, ⵉⴼⴽ ⵜ ⵉ ⵜⵎⵖⴰⵔⵜ ⵍⵍⵉ; ⵉⴼⴽ ⴰⵙ ⵢⴰⵏ ⵍⵅⵏⵊⴰⵕ, ⵉⵏⵏⴰ ⴰⵙ: " ⵉⵖ ⵜⵓⵔⵓⴷ ⵜⴰⴼⵔⵓⵅⵜ, ⵜⴼⴽⴷ ⴰⵙ ⵜⵜⵙⴱⵉⵃⴰⵜ ⴰⴷ. ⴰⵔ ⵜⵏ ⵜⵣⵣⵏⵣⴰ, ⴰⵔ ⴳⵉⵙⵏ ⵜⵜⵄⵉⵛ ⴰⵔ ⴷ ⵜⵎⵎⵜ. " ⵉⵏⵏⴰ ⴰⵙ: " ⵉⵖ ⵜⵓⵔⵓⴷ ⴰⴼⵔⵓⵅ, ⵜⴼⴽⴷ ⴰⵙ ⵍⵅⵏⵊⴰⵕ ⴰⴷ, ⵜⵉⵏⵉⴷ ⴰⵙ: ' ⵡⴰⴷ ⴰⴷ ⵉⴳⴰⵏ ⴱⴰⴱⴰⴽ. ' ⵜⵉⵏⵉⴷ ⴰⵙ ⴰⴷ ⵉⴼⵜⵓ ⴰⴷ ⵙⵔⵉ ⵉⵜⵜⵍⵍⵉ, ⴰⵔ ⴷ ⵉⵎⵎⵜ ⵏⵖ ⵉⵢⵉ ⵢⵓⴼⴰ! " ⵜⵏⵏⴰ ⵜⵎⵖⴰⵔⵜ ⵍⵍⵉ: " ⵎⵍⵉⵃ! " ⵜⴳⴳⴰⵡⵔ ⵜⵎⵖⴰⵔⵜ ⵍⵍⵉ ⵜⵙⵄⴰ ⵛⵀⵓⵕ, ⵜⴰⵔⵓ ⴰⴼⵔⵓⵅ; ⴰⵔ ⵜ ⵜⵜⵕⴱⴱⵓ ⴰⵢⵍⵍⵉⵖ ⵉⵎⵇⵇⵓⵕ. ⵉⴼⵜⵓ ⴰⵔ ⵉⵜⵜⵍⵄⴰⴱ ⴷ ⵉⴼⵔⵅⴰⵏ ⵜⴰⴽⵓⵔⵜ, ⴰⵔ ⵜⵏ ⴽⵓⵍⵍⵓ ⵉⵜⵜⵖⵍⴰⴱ. ⵉⵎⵉⵍ ⵉⴼⵔⵅⴰⵏ ⵍⵍⵉ ⵓⵔ ⵙⵙⵉⵏⵏ ⵎⴰ ⵔⴰⴷ ⵙⴽⵔⵏ ⴰⴷ ⵊⵍⵓⵏ ⴰⴼⵔⵓⵅ ⴰⵏⵏ. ⴼⵜⵓⵏ ⵙ ⴷⴰⵔ ⵢⴰⵜ ⵜⴼⵇⵇⵉⵕⵜ, ⵏⵏⴰⵏ ⴰⵙ: " ⵎⴰⵎⵏⴽ ⴰ ⵔⴰⴷ ⵏⵙⴽⵔ ⴰⵔ ⴷ ⵏⵊⵍⵓ ⴰⴼⵔⵓⵅ ⴰⴷ? " ⵜⵏⵏⴰ ⴰⵙⵏ: " ⵎⵏⵛⴽ ⵔⴰⴷ ⵉⵢⵉ ⵜⴼⴽⵉⵎ ⴰⴷ ⴰⵡⵏ ⵊⵍⵓⵖ ⴰⴼⵔⵓⵅ ⴰⴷ? " ⵏⵏⴰⵏ ⴰⵙ: " ⴰⴷ ⴰⵎ ⵏⴼⴽ ⴰⵢⵏⵏⴰ ⵜⵔⵉⴷ! " ⵜⵏⵏⴰ ⴰⵙⵏ: " ⵎⵍⵉⵃ! ⵔⴰⴷ ⴰⵡⵏ ⵜ ⵊⵍⵓⵖ! " ⵜⴼⵜⵓ, ⵜⴱⵏⵓ ⵜⴰⵃⵛⵓⵛⵜ ⵖⵉⵍⵍⵉ ⴳ ⵜⵜⵍⵄⴰⴱⵏ ⵜⴰⴽⵓⵔⵜ. ⴼⵜⵓⵏ ⵉⴼⵔⵅⴰⵏ ⵍⵍⵉ, ⴰⵔ ⴷ ⵜⵜⵍⵄⴰⴱⵏ ⵜⴰⴽⵓⵔⵜ. ⵢⵓⵜ ⵓⴼⵔⵓⵅ ⵍⵍⵉ ⵜⴰⴽⵓⵔⵜ, ⵉⵍⵓⵃ ⵜⵜ ⵉⵏⵏ ⴳ ⵉⴳⴳⵉ ⵏ ⵜⴰⵃⵛⵓⵛⵜ ⵍⵍⵉ. ⵜⴼⴼⵓⵖ ⵙⵔⵙ ⵜⴰⴼⵇⵇⵉⵕⵜ ⵍⵍⵉ, ⴰⵔ ⵜ ⵜⵜⵥⵉ, ⴰⵔ ⵜ ⵜⵜⵙⴱⴱⵓ, ⵜⵏⵏⴰ ⴰⵙ: " ⴰ ⵢⴰ ⵡⴰⵍⵍⵉ ⴷ ⴷⴰⵔ ⴰⴽⴽⵯ ⵓⵔ ⵉⵍⵍⵉ ⴱⴰⴱⴰⵙ ⵢⵉⵍⵉ ⴳ ⵜⵎⴰⵣⵉⵔⵜ ⴰⴷ, ⴰⵔ ⵉⵜⵜⵎⴰⵖ ⴷ ⵉⴼⵔⵅⴰⵏ? " ⵉⵙⵙⴼⵍⴷ ⵓⴼⵔⵓⵅ ⵍⵍⵉ ⵉ ⵡⴰⵡⴰⵍ ⴰⵏⵏ, ⵉⴼⵜⵓ ⵙ ⴷⴰⵔ ⵎⴰⵙ, ⵉⵏⵏⴰ ⴰⵙ: " ⵙⴽⵔ ⵉⵢⵉ ⴽⵔⴰ ⵏ ⵓⵙⴽⴽⵉⴼ, ⴰⴷ ⵉⵃⵎⵓ ⵎⵍⵉⵃ! " ⵜⴼⵜⵓ ⵎⴰⵙ, ⵜⵙⴽⵔ ⴰⵙ ⴰⵙⴽⴽⵉⴼ, ⵜⵖⴰⵍ ⵉⵙ ⵉⵔⴰ ⴰⴷ ⵜ ⵉⵙⵓ; ⵜⴰⵡⵉ ⴷ ⴰⵙⴽⴽⵉⴼ. ⵉⵏⵏⴰ ⵉ ⵎⴰⵙ: " ⵣⴰⵢⴷ ⴰⴷ ⵜⵛⵛⴷ! " ⵜⵣⴰⵢⴷ ⵎⴰⵙ ⴰⵔ ⵜⵛⵜⵜⴰ. ⵢⴰⵎⵥ ⴰⵙ ⴰⴼⵓⵙ, ⵉⵃⵛⵓ ⵜ ⴳ ⵓⵙⴽⴽⵉⴼ ⵍⵍⵉ. ⴰⵔ ⵜⵙⵖⵓⵢⵢⵓ ⵎⴰⵙ, ⵜⵏⵏⴰ ⴰⵙ: " ⵕⵥⵎ ⵉⵢⵉ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵓⵔ ⴰⴷ ⴰⵎ ⵕⵥⵎⵖ ⴰⵔ ⴷ ⵉⵢⵉ ⵜⵎⵍⴷ ⵎⴰⴷ ⵉⴳⴰⵏ ⴱⴰⴱⴰ! " ⵜⵏⵏⴰ ⴰⵙ: " ⵕⵥⵎ ⵉⵢⵉ, ⵔⴰⴷ ⴰⴽ ⵎⵍⵖ ⵎⴰⴷ ⵉⴳⴰⵏ ⴱⴰⴱⴰⴽ! " ⵉⵕⵥⵎ ⴰⵙ ⵓⴼⵔⵓⵅ ⵍⵍⵉ. ⵜⴼⵜⵓ, ⵜⴰⵙⵉ ⴷ ⵍⵅⵏⵊⴰⵕ ⵍⵍⵉ. ⵜⵏⵏⴰ ⴰⵙ: " ⵀⴰⴽ! " ⵜⵏⵏⴰ ⴰⵙ: " ⵡⴰⴷ ⴰⴷ ⵉⵢⵉ ⴷ ⵉⴼⵍ ⴱⴰⴱⴰⴽ! " ⵢⴰⵎⵥ ⵜ ⵓⴼⵔⵓⵅ ⵍⵍⵉ, ⵉⴼⵜⵓ. ⵉⴼⵜⵓ, ⵉⵙⴰⴼⵔ ⴰⵢⵍⵍⵉⵖ ⵉⵍⴽⵎ ⵢⴰⵜ ⵍⵎⴷⵉⵏⵜ ⵏ ⵢⴰⵏ ⵓⴳⵍⵍⵉⴷ. ⵉⴼⵜⵓ ⵙ ⴷⴰⵔ ⵢⴰⵏ ⵓⴼⵇⵇⵉⵕ. ⴰⵔ ⵉⵙⴽⴰⵔ ⵛⵛⴼⵏⵊ. ⴰⵔ ⵉⵣⵣⵏⵣⴰ ⵓⴼⵔⵓⵅ ⵍⵍⵉ ⵛⵛⴼⵏⵊ. ⵍⵍⵉⴳ ⵉⵍⴽⵎ ⵍⴰⵅⴱⴰⵕ ⵙ ⴷⴰⵔ ⵉⵍⵍⵉⵙ ⵏ ⵓⴳⵍⵍⵉⴷ, ⵜⵚⵚⴰⴼⴹ ⵜⴰⵡⴰⵢⵢⴰ ⵏⵏⵙ ⵙ ⵓⴼⵔⵓⵅ ⵍⵍⵉ. ⵜⵏⵏⴰ ⴰⵙ: " ⵉⵏⵉ ⴰⵙ ⴰⴷ ⴰⵖ ⵉⵙⴽⵔ ⵕⵕⴹⵍ ⵏ ⵛⵛⴼⵏⵊ, ⵡⴰⵍⴰⴽⵉⵏ ⴰⴷ ⵜ ⵉⴷ ⵢⴰⵡⵉ ⵙ ⵓⴼⵓⵙ ⵏⵏⵙ ⴰⵔ ⴷⴰⵔⵉ. " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⵍⵉⵃ! " ⵉⵙⴽⵔ ⵓⴼⵔⵓⵅ ⵍⵍⵉ ⵕⵕⴹⵍ ⵏ ⵛⵛⴼⵏⵊ, ⵉⵎⵓⵏ ⴷ ⵜⵡⴰⵢⵢⴰ ⴰⵔ ⵜⵉⴳⵎⵎⵉ ⵏ ⵉⵍⵍⵉⵙ ⵏ ⵓⴳⵍⵍⵉⴷ. ⵜⵏⵏⴰ ⴰⵙ ⵉⵍⵍⵉⵙ ⵏ ⵓⴳⵍⵍⵉⴷ: " ⴽⵛⵎ ⴷ! " ⴰⴼⵔⵓⵅ ⵍⵍⵉ ⵉⴽⵚⵓⴹ ⴰⴷ ⵉⴽⵛⵎ. ⵜⴰⵎⵥ ⵜ ⵉⴷ ⴳ ⵓⴼⵓⵙ, ⵜⵊⴱⴷ ⵜ ⵉⵏⵏ ⴰⵔ ⵍⴱⵉⵜ. ⵜⵏⵏⴰ ⵉ ⵜⵡⴰⵢⵢⴰ: " ⵇⵇⵏ ⵍⴱⴰⴱ! " ⵜⴰⵎⵥ ⴰⴼⵔⵓⵅ ⵍⵍⵉ, ⴰⵔ ⵜ ⵜⵜⵙⵓⴷⵓⵏ. ⵍⵍⵉⴳ ⵜⵛⴱⵄⴰ, ⵜⵕⵥⵎ ⵍⴱⴰⴱ, ⵜⵙⵙⵓⴼⵖ ⵜ ⵉⵏⵏ. ⵉⴼⵜⵓ ⵓⴼⵔⵓⵅ ⵍⵍⵉ ⴰⵔ ⴷⴰⵖ ⵉⵜⵜⵅⴷⴰⵎ. ⴰⴼⵔⵓⵅ ⵍⵍⵉ, ⴰⴷ ⵓⴽⴰⵏ ⵉⵅⴷⵎ ⴰⵔ ⵜⴰⴷⴳⴳⵯⴰⵜ, ⵉⵇⵇⵏ ⵍⴱⴰⴱ, ⵢⴰⵙⵉ ⴷ ⵍⵄⵓⴷ ⴷ ⵔⵔⵉⴱⴰⴱ ⴷ ⵍⴽⴰⵎⴰⵏⵊⴰ, ⴰⵔ ⴳⵉⵙⵏ ⵉⵜⵜⵍⵄⴰⴱ, ⴰⵔ ⴳⵉⵙⵏ ⵉⵜⵜⴳⴳⴰ ⴽⵔⴰ ⵏ ⵍⵖⵏⴰ ⵏ ⵍⵄⵊⴱ, ⵓⵔ ⵊⵊⵓ ⴰⵙ ⵙⵍⵍⴰⵏ ⴽⵓⵍⵍⵓ ⵎⴰⴷ ⴽⴽⴰⵏ ⴳ ⵍⵎⴷⵉⵏⵜ ⴰⵏⵏ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵉⵍⵍⵉⵙ ⵏ ⵓⴳⵍⵍⵉⴷ! ⵉⵍⵍⵉⵙ ⵏ ⵓⴳⵍⵍⵉⴷ ⵜⴽⴽⴰ ⴰⵔ ⵢⴰⵏ ⵡⴰⵙⵙ, ⵜⵖⵔ ⴷ ⵉ ⵉⵙⵎⴳ ⵏⵏⵙ, ⵜⵏⵏⴰ ⴰⵙ: " ⴼⵜⵓ, ⵖⵔ ⴷ ⵉ ⵍⵎⵄⵍⵍⵎⵉⵏ. " ⵉⴼⵜⵓ ⵉⵙⵎⴳ ⵏⵏⵙ, ⵉⵖⵔ ⴷ ⵉ ⵍⵎⵄⵍⵍⵎⵉⵏ, ⵢⴰⵡⵉ ⵜⵏ ⵉⴷ ⵙ ⵜⴳⵎⵎⵉ. ⵜⵏⵏⴰ ⴰⵙⵏ ⵉⵍⵍⵉⵙ ⵏ ⵓⴳⵍⵍⵉⴷ: " ⵖⵉⵔ ⴰⴷ ⵜⴱⵏⵓⵎ ⵢⴰⵏ ⵓⵖⴰⵔⴰⵙ ⴳ ⴷⴷⵓ ⵡⴰⴽⴰⵍ, ⴰⵔ ⴷ ⵉⴼⴼⵓⵖ ⴳ ⵜⴳⵎⵎⵉ ⵏ ⵓⵛⴼⴼⴰⵊ. " ⵏⵏⴰⵏ ⴰⵙ: " ⵎⵍⵉⵃ! " ⵀⵏⴷⵙⵏ ⵖⵉⵍⵍⵉ ⴳ ⵔⴰⴷ ⴱⵏⵓⵏ. ⴰⴼⵉⵏ ⵜ ⵉⵏⵏ, ⵢⵓⵛⴽⴰ ⴰⵙⵏ ⴷ ⵜⵎⵎⴰⵎ. ⵣⴰⵢⴷⵏ, ⴰⵔ ⴱⵏⵏⵓⵏ. ⴰⵢⵍⵍⵉⵖ ⵜ ⴽⵓⵍⵍⵓ ⴱⵏⴰⵏ, ⵙⴽⵔⵏ ⵜⴰⵍⴱⴰⴱⵜ ⴳ ⴷⴷⵓ ⵓⴳⵔⵜⵉⵍ ⵏ ⵜⵃⴰⵏⵓⵜ ⵏ ⵓⴼⵔⵓⵅ ⵍⵍⵉ. ⵏⵏⴰⵏ ⵉ ⵉⵍⵍⵉⵙ ⵏ ⵓⴳⵍⵍⵉⴷ: " ⵉⴽⵎⵎⵍ ⵖⴰⵢⴰⴷ! " ⵜⴼⵜⵓ. ⵍⵍⵉⴳ ⵜ ⴽⵓⵍⵍⵓ ⵜⴽⴽⴰ, ⵜⴰⴼ ⵜ ⵉⵏⵏ ⵜⵎⵎⴰⵎ, ⵖⵉⴽⵍⵍⵉ ⵜ ⵜⵔⴰ. ⵜⵏⵏⴰ ⴰⵙⵏ: " ⴰⵛⴽⴰⵜ ⴷ ⴰⴷ ⵜⴰⵎⵥⵎ ⵜⵉⵖⵔⴰⴷ ⵏⵏⵓⵏ! " ⵜⵙⴱⵉⴷⴷ ⵉⵙⵎⴳ ⴳ ⵉⵎⵉ ⵏ ⵍⴱⴰⴱ. ⵉⵎⵉ ⵏ ⵍⴱⴰⴱ ⵉⵍⵍⴰ ⴳⵉⵙ ⵢⴰⵏ ⵡⴰⵏⵓ. ⵜⴼⴽ ⵉ ⵉⵙⵎⴳ ⵢⴰⵏ ⵙⵙⵉⴼ, ⵜⵏⵏⴰ ⴰⵙ: " ⵡⵏⵏⴰ ⴷ ⵉⴼⴼⵓⵖⵏ, ⵜⴱⴱⵉⴷ ⵉⵅⴼ ⵏⵏⵙ, ⵜⵍⵓⵃⴷ ⵜ ⵉⵏⵏ ⴳ ⵡⴰⵏⵓ ⴰⴷ! " ⵉⴱⴷⴷ ⵉⵙⵎⴳ ⵍⵍⵉ ⴳ ⵉⵎⵉ ⵏ ⵍⴱⴰⴱ. ⵡⵏⵏⴰ ⴷ ⵉⴼⴼⵓⵖⵏ, ⵉⴱⴱⵉ ⵉⵅⴼ ⵏⵏⵙ, ⵉⵍⵓⵃ ⵜ ⵉⵏⵏ ⴳ ⵡⴰⵏⵓ ⴰⵏⵏ, ⴰⵢⵍⵍⵉⵖ ⵉⴱⵇⴰ ⵉⵙⵎⴳ ⵡⴰⵃⴷⴰ ⵜ ⴽⴰ ⴷ ⴷⴰⵔ ⵍⵅⴱⴰⵕ ⴰⵏⵏ ⵏ ⵓⵖⴰⵔⴰⵙ ⵍⵍⵉ. ⵜⵏⵏⴰ: " ⵎⴰⵎⵏⴽ ⵔⴰⴷ ⵙⴽⵔⵖ? " ⵜⵖⵔ ⴷ ⵉ ⵉⵙⵎⴳ ⵍⵍⵉ, ⵜⵏⵏⴰ ⴰⵙ: " ⴰⵙⵉ ⴷ ⴰⵥⵕⵓ ⴰⴷ, ⵜⵍⵓⵃⴷ ⵜ ⵉⵏⵏ ⴳ ⵡⴰⵏⵓ ⴰⴷ, ⵙⵜⴰⴱⵄⴰ ⵜ ⵉⵏⵏ ⵉ ⵡⵉⵍⵍⵉ ⴳⵉⵙ ⵉⵍⵍⴰⵏ! " ⵢⵓⵙⵉ ⴷ ⵉⵙⵎⴳ ⴰⵥⵕⵓ ⵍⵍⵉ, ⴰⴷ ⵜ ⵉⵍⵓⵃ. ⵜⴷⴼⵄⴰ ⵜ ⵉⵏⵏ ⵉⵍⵍⵉⵙ ⵏ ⵓⴳⵍⵍⵉⴷ, ⵉⵎⵓⵏ ⴷ ⵓⵥⵕⵓ ⵍⵍⵉ ⵙ ⵡⴰⵏⵓ. ⵜⵏⵏⴰ ⵜⴼⵔⵓⵅⵜ ⵍⵍⵉ: " ⵍⵃⴰⵎⴷⵓⵍⵉⵍⵍⴰⵀ ⵍⵍⵉⴳ ⴷ ⵀⵏⵏⵉⵖ. " ⵜⴳⴳⴰⵡⵔ ⴰⵔ ⵜⴰⴷⴳⴳⵯⴰⵜ, ⵜⵖⵔ ⴷ ⵉ ⵉⵍⵍⵉⵙ ⵏ ⵍⵓⵣⵉⵔ, ⵜⵏⵏⴰ ⴰⵙ: " ⵕⵡⴰⵃ ⴰⴷ ⵏⵎⵓⵏ ⵙ ⴷⴰⵔ ⵛⵛⴱⴰⴱ ⵍⵍⵉ. " ⴼⵜⵓⵏⵜ, ⴰⵙⵉⵏⵜ ⵜⵉⴼⴰⵡⵜ, ⵣⴳⵔⵏⵜ ⴷ ⵓⵖⴰⵔⴰⵙ ⵍⵍⵉ. ⵍⵍⵉⴳ ⵍⴽⵎⵏⵜ ⵜⴰⵃⴰⵏⵓⵜ ⵏ ⵓⴼⵔⵓⵅ ⵍⵍⵉ, ⵙⴷⵓⵇⵇⵕⵏⵜ ⴳ ⵜⴼⵍⵓⵜ ⵍⵍⵉ, ⴼⴼⵓⵖⵏⵜ. ⵉⵏⴽⵔ ⵓⴼⵔⵓⵅ ⵍⵍⵉ, ⵉⵏⵏⴰ: " ⴱⵉⵙⵎⵉⵍⵍⴰⵀ ⴰⵔⵔⴰⵃⵎⴰⵏ ⴰⵔⵔⴰⵃⵉⵎ! " ⵏⵏⴰⵏⵜ ⴰⵙ ⵜⴼⵔⵅⵉⵏ ⵍⵍⵉ: " ⴰⴷ ⴰⴽⴽⵯ ⵓⵔ ⵜⴽⵚⵓⴹⴷ, ⵓⵔ ⵏⴳⵉ ⵖⵉⵔ ⵍⵉⵏⵙ ⵣⵓⵏ ⴷ ⴽⵢⵢ. " ⴳⴳⴰⵡⵔⵏⵜ. ⵉⴳⴳⴰⵡⵔ ⵓⴼⵔⵓⵅ ⵍⵍⵉ, ⵢⴰⵙⵉ ⴷ ⵓⴼⵔⵓⵅ ⵍⵍⵉ ⵔⵔⵉⴱⴰⴱ ⵓ ⵍⴽⴰⵎⴰⵏⵊⴰ. ⴰⵔ ⵉⵜⵜⵍⵄⴰⴱ, ⴰⵔ ⵉⵜⵜⵖⵏⵏⴰ. ⴰⵔ ⵜⵜⵛⵟⴰⵃⵏⵜ ⵜⴼⵔⵅⵉⵏ ⵍⵍⵉ ⴰⵔ ⵚⴱⴰⵃ. ⵏⴽⵔⵏⵜ, ⴰⵙⵉⵏⵜ ⵜⵉⴼⴰⵡⵜ ⵏⵏⵙⵏⵜ, ⵣⴳⵔⵏⵜ ⵙ ⵜⴳⵎⵎⵉ ⵏⵏⵙⵏⵜ. ⵚⴱⴰⵃ ⵍⵍⵉ ⴰⴹⵓⵏⵜ ⴷⴰⵖ, ⵙⴽⵔⵏⵜ ⵍⵄⴰⴷⴰ ⵍⵍⵉ. ⵍⵃⴰⵚⵉⵍ ⴰⵔ ⵙⴽⴰⵔⵏⵜ ⴽⵔⴰⵢⴳⴰⵜⵜ ⴰⵙⵙ ⵖⵉⴽⴰⵏⵏ. ⴰⵔ ⵢⴰⵏ ⵡⴰⵙⵙ ⵉⵏⴽⵔ ⵓⴳⵍⵍⵉⴷ ⵀⴰⵕⵓⵏ ⵓⵔⵔⴰⵛⵉⴷ, ⵉⵖⵔ ⴷ ⵉ ⵍⵓⵣⵉⵔ ⵏⵏⵙ, ⵉⵏⵏⴰ ⴰⵙ: " ⵕⵡⴰⵃ, ⴰⴷ ⵏⴼⵜⵓ ⴰⴷ ⵏⵜⵜⵍⵍⵉ ⵉⵎⵉⴽⴽ ⴳ ⵜⵎⴰⵣⵉⵔⵜ! " ⵍⵙⵉⵏ ⵍⴽⵙⵓⵜ ⵏ ⴷⴷⵔⴰⵡⵛ, ⴼⵜⵓⵏ. ⴰⵔ ⵜⵜⴷⵡⵡⴰⵕⵏ ⵜⵓⵥⵥⵓⵎⵜ ⵏ ⵢⵉⴹ ⴳ ⵜⵎⴰⵣⵉⵔⵜ, ⵍⵍⵉⴳ ⵍⴽⵎⵏ ⵜⴰⵃⴰⵏⵓⵜ ⵏ ⵓⴼⵔⵓⵅ ⵍⵍⵉ. ⴰⵔ ⵙⵙⴼⵍⵉⴷⵏ ⵉ ⵍⵄⵓⴷ ⴷ ⵔⵔⵉⴱⴰⴱ ⴷ ⵍⴽⴰⵎⴰⵏⵊⴰ ⴷ ⵍⵖⵏⴰ ⴷ ⵛⵛⵟⵉⵃ. ⵉⵏⵏⴰ ⴰⵙ ⵚⵚⵍⵟⴰⵏ ⵉ ⵍⵓⵣⵉⵔ: " ⵕⵡⴰⵃ, ⵣⴰ ⴰⴷ ⵏⵥⵕ ⵎⴰⵜⵜⴰ ⵖⴰⵢⴰⵏⵏ! " ⴼⵜⵓⵏ ⵍⴽⵎⵏ ⵉⵎⵉ ⵏ ⵍⴱⴰⴱ, ⴰⵔ ⵙⵃⵙⵙⵓⵏ ⵙ ⵛⵛⵟⵉⵃ ⵍⵍⵉ ⴷ ⵍⵖⵏⴰ ⵍⵍⵉ ⴷ ⵚⵚⴰⵡⵜ ⵍⵍⵉ. ⵙⴷⵓⵇⵇⵔⵏ ⵍⴱⴰⴱ. ⵉⵏⵏⴰ ⴰⵙⵏ ⵓⴼⵔⵓⵅ ⵍⵍⵉ: " ⵎⴰⵜⵜⴰ ⵡⵉⴷ? " ⵏⵏⴰⵏ ⴰⵙ: " ⵉⵎⴱⴳⵉⵡⵏ ⵏ ⵕⴱⴱⵉ! " ⵉⵏⵏⴰ ⴰⵙⵏ ⵓⴼⵔⵓⵅ ⵍⵍⵉ: " ⵎⵔⵃⴰⴱⴰ ⵙ ⵉⵎⴱⴳⵉⵡⵏ ⵏ ⵕⴱⴱⵉ. " ⴽⵛⵎⵏ, ⴳⴳⴰⵡⵔⵏ, ⴰⵔ ⵜⵜⵎⵏⵉⴷⵏ ⵜⵉⴼⵔⵅⵉⵏ ⵍⵍⵉ. ⵓⴽⵣⵏ ⵜⵏⵜ. ⴰⵔ ⵉⵏⵣⵣⵍ ⴽⵔⴰ ⴽⵔⴰ. ⴰⵔ ⵉⵜⵜⵉⵏⵉ ⵚⵚⵍⵟⴰⵏ ⵉ ⵍⵓⵣⵉⵔ: " ⵉⵍⵍⵉ ⴰⵢⴰ! " ⴰⵔ ⴷⴰⵖ ⵉⵜⵜⵉⵏⵉ ⵍⵓⵣⵉⵔ ⵉ ⵚⵚⵍⵟⴰⵏ: " ⵉⵍⵍⵉ ⴰⵢⴰ! " ⵍⵃⴰⵚⵉⵍ ⴳⴳⴰⵡⵔⵏ ⴰⵔ ⵚⴱⴰⵃ, ⴼⵜⵓⵏ ⵙ ⵜⴳⵎⵎⵉ. ⵍⵍⵉⴳ ⴼⴼⵓⵖⵏ ⴷ ⵉⵎⵉ ⵏ ⵍⴱⴰⴱ, ⴼⴼⵓⵖⵏⵜ ⵜⴼⵔⵅⵉⵏ ⵍⵍⵉ ⴳ ⵜⴰⵍⴱⴰⴱⵜ ⵍⵍⵉ, ⵡⵄⴷⵏⵜ ⵍⴼⵕⴰⵛ ⵏⵏⵙⵏⵜ. ⵓⵔ ⵙⵙⵓⵜⵍⵏ ⵉⴷ ⴱⴰⴱⴰⵜⵙⵏⵜ ⴳ ⵡⴰⵙⵓⴽ. ⵍⵍⵉⴳ ⵍⴽⵎⵏ ⵜⵉⴳⵎⵎⵉ, ⵙ ⵍⵍⵉⴳ ⵟⵟⴰⵚⵏⵜ ⵜⴼⵔⵅⵉⵏ ⵍⵍⵉ. ⴽⵛⵎⵏ ⵉⴷ ⴱⴰⴱⴰⵜⵙⵏⵜ ⵙ ⵜⴳⵎⵎⵉ, ⴰⴼⵉⵏ ⵜⵉⴼⵔⵅⵉⵏ ⵟⵟⴰⵚⵏⵜ. ⴰⵔ ⵜⵜⵄⵊⵊⴰⴱⵏ ⴳ ⵍⵎⵙⴰⵢⵍ ⵍⵍⵉ. ⴳⴳⴰⵡⵔⵏ, ⴰⵔ ⵢⴰⵏ ⵡⴰⵙⵙ, ⴼⵜⵓⵏ ⵙ ⴷⴰⵔ ⵓⴼⵔⵓⵅ ⵍⵍⵉ ⴷⴰⵔ ⵍⵎⵖⵔⴱ, ⵅⵎⵎⴻⵎⵏ ⴷ ⵉⴳⵯⵢⵢⴰ ⵏⵏⵙⵏ: " ⵓⵍⵍⴰⵀ ⴰⵔ ⴷ ⵏⵥⵕ ⵎⴰⵏⵉ ⵜⵜⴽⴽⴰⵏⵜ ⵜⴼⵔⵅⵉⵏ ⴰⴷ ⵙ ⵖⵉⴷ! " ⴼⵜⵓⵏ ⵙ ⴷⴰⵔ ⵓⴼⵔⵓⵅ ⵍⵍⵉ, ⵏⵏⴰⵏ ⴰⵙ: " ⵉⵎⴱⴳⵉⵡⵏ ⵏ ⵕⴱⴱⵉ! " ⵉⵏⵏⴰ ⴰⵙⵏ: " ⵎⵔⵃⴰⴱⴰ ⴱⵉⴽⵓⵎ! " ⴳⴳⴰⵡⵔⵏ ⴰⵔ ⵜⵓⵥⵥⵓⵎⵜ ⵏ ⵢⵉⴹ. ⵀⴰ ⵜⵉⴼⵔⵅⵉⵏ ⵓⵛⴽⴰⵏⵜ ⴷ, ⵏⵏⴰⵏⵜ: " ⴱⵉⵙⵎⵉⵍⵍⴰⵀ ⵕⵕⴰⵃⵎⴰⵏ ⵕⵕⴰⵃⵉⵎ! " ⴳⴳⵯⴷⵏ. ⵍⵃⴰⵚⵉⵍ ⴳⴳⴰⵡⵔⵏⵜ. ⵙⵙⵏⵏ ⵎⴰⵏⵉ ⵜⵜⴽⴽⴰⵏⵜ ⵜⴼⵔⵅⵉⵏ ⵍⵍⵉ, ⵙⵙⵏ ⵉⵍⵎⵎⴰ ⵉⵙ ⴷ ⵉⵙⵜⵉⵜⵙⵏ ⴰⵢ ⴰⵏⵏ! ⵏⴽⵔⵏ ⵚⴱⴰⵃ, ⴼⴼⵓⵖⵏ. ⴼⵜⵓⵏ ⵙ ⵜⴳⵎⵎⵉ. ⴽⵓ ⵢⴰⵏ ⵉⴼⵜⵓ ⵙ ⵍⴱⵉⵜ ⵏ ⵉⵍⵍⵉⵙ, ⵢⴰⴼ ⵏⵏ ⵉⵍⵍⵉⵙ ⵜⵟⵟⴰⵚ. ⴳⴳⴰⵡⵔⵏ ⴰⵔ ⵚⴱⴰⵃ ⵍⵍⵉ, ⵚⵚⴰⴼⴹⵏ ⵙⵉⵏ ⵉⵎⵅⵣⵏⵉⵢⵏ ⴰⴷ ⴷ ⴰⵛⴽⵉⵏ. ⴰⵛⴽⵉⵏ ⴷ ⵉⵎⵅⵣⵏⵉⵢⵏ. ⵉⵏⵏⴰ ⴰⵙⵏ: " ⴼⵜⵓⵢⴰⵜ, ⴰⵡⵉⵢⴰⵜ ⴷ ⴰⴼⵔⵓⵅ ⵍⵍⵉ ⵉⵙⴽⵔⵏ ⵛⵛⴼⵏⵊ! " ⴼⵜⵓⵏ ⵉⵎⵅⵣⵏⵉⵢⵏ, ⵏⵏⴰⵏ ⵉ ⵓⴼⵔⵓⵅ ⵍⵍⵉ: " ⵙⴰⴷⵎⵔ ⵉ ⵚⵚⵍⵟⴰⵏ! " ⵉⴼⵜⵓ ⵓⴼⵔⵓⵅ ⵍⵍⵉ, ⵉⵎⵓⵏ ⴷⵉⴷⵙⵏ ⵙ ⴷⴰⵔ ⵚⵚⵍⵟⴰⵏ. ⵉⵏⵏⴰ ⴰⵙ ⵚⵚⵍⵟⴰⵏ: " ⵎⴰⵅⵅ ⴰⵢⵍⵍⵉⵖ ⴰⵔ ⵏⵏ ⵜⵜⴰⵡⵉⴷ ⵉⵍⵍⵉ ⵙ ⴷⴰⵔⴽ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵔ ⴰⵔ ⵜⵏⵜ ⵜⵜⴰⵡⵉⵖ, ⵏⵜⵜⵏⵜⵉ ⴰⴷ ⵉⵜⵜⴰⵛⴽⴰⵏ ⵙ ⴷⴰⵔⵉ! " ⵉⵏⵏⴰ ⴰⵙⵏ ⵚⵚⵍⵟⴰⵏ: " ⴰⵡⵉⵢⴰⵜ ⵜ, ⵜⴱⴱⵉⵎ ⵉⵅⴼ ⵏⵏⵙ. " ⴰⵡⵉⵏ ⵜ, ⴽⴽⵙⵏ ⴰⵙ ⵍⴽⵙⵓⵜ, ⴰⴷ ⴰⵙ ⵙⵙⵍⵙⵉⵏ ⵜⴰⵢⵢⴰⴹ. ⵉⵎⵉⵍ ⴰⴼⵉⵏ ⵏⵏ ⵍⵅⵏⵊⴰⵕ ⴳ ⴷⴷⵓ ⵍⴽⵙⵓⵜ ⵏⵏⵙ. ⵍⵅⵏⵊⴰⵕ ⴰⵏⵏ ⵉⵜⵜⵢⴰⵔⴰ ⴳⵉⵙ: " ⵚⵚⵍⵟⴰⵏ ⵀⴰⵕⵓⵏ ⵓⵔⵔⴰⵛⵉⴷ. " ⵢⴰⴼ ⵜ ⵉⵏⵏ ⵡⴰⵍⵍⵉ ⴷ ⵉⵜⵜⴱⴱⵉⵏ ⵉⴳⵯⵢⵢⴰ. ⵢⴰⵙⵉ ⵜ, ⵢⴰⵡⵉ ⵜ ⵙ ⴷⴰⵔ ⵓⴳⵍⵍⵉⴷ. ⵢⴰⵎⵥ ⵜ ⵓⴳⵍⵍⵉⴷ, ⵉⵏⵏⴰ ⴰⵙⵏ: " ⴰⴷ ⴰⵙ ⵓⵔ ⵜⴱⴱⵉⵎ ⴰⴳⴰⵢⵢⵓ ⵏⵏⵙ! " ⵉⵏⵏⴰ ⴰⵙⵏ: " ⴰⵡⵉⵢⴰⵜ ⵜ ⵉⴷ ⵙ ⵖⵉ! " ⴰⵡⵉⵏ ⵜ ⵉⴷ. ⵉⵏⵏⴰ ⴰⵙ: " ⴽⵢⵢ ⴰⴷ ⵉⴳⴰⵏ ⵉⵡⵉ ⴳ ⴷⴷⵓⵏⵉⵜ ⵓⵍⴰ ⴳ ⵍⵉⵅⵔⵜ! " ⵉⵜⴰⵀⵍ ⴰⵙ ⵉⵍⵍⵉⵙ ⵏ ⵍⵓⵣⵉⵔ. ⵉⴳⴳⴰⵡⵔ ⴳ ⴷⴰⵔ ⴱⴰⴱⴰⵙ, ⵉⵙⴽⵔ ⴰⵙ ⵙⴱⵄⴰ ⵉⵢⴰⵎ ⵏ ⵜⵎⵖⵔⴰ. 15. ⵍⵇⵉⵚⵜ ⵏ ⵙⵉⵏ ⵉⴼⵔⵅⴰⵏ ⵍⵍⵉ ⵉⵛⵛⴰⵏ ⵓⵍ ⴷ ⵓⴳⴰⵢⵢⵓ ⵏ ⵢⴰⵏ ⵓⴳⴹⵉⴹ ⴷ ⵖⴰⵍⵢⴰ ⴱⵏⵜ ⵎⴰⵏⵚⵓⵕ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ, ⵉⴳⴰⵏ ⴷⴷⵔⵉⵡⵛ, ⴷⴰⵔⵙ ⵙⵉⵏ ⵉⵎⵃⴹⴰⵕⵏ. ⴰⵔ ⵉⴼⵜⵜⵓ ⴽⵔⴰⵢⴳⴰⵜⵜ ⴰⵙⵙ ⵙ ⵍⵅⵍⴰ, ⴰⵔ ⴷ ⵉⵜⵜⴰⵡⵉ ⵉⴽⵛⵛⵓⴹⵏ. ⵉⴽⴽⴰ ⵢⴰⵏ ⵡⴰⵙⵙ, ⵉⴼⵜⵓ ⵙ ⵜⴰⴳⴰⵏⵜ, ⵉⵙⴹⵕ ⵜ ⵕⴱⴱⵉ ⴳ ⵢⴰⵏ ⵓⴳⴹⵉⴹ ⵉⴼⵓⵍⴽⵉⵏ. ⵉⵏⵏⴰ ⴷ ⵉⵅⴼ ⵏⵏⵙ: " ⵍⵃⴰⵎⴷⵓⵍⵉⵍⵍⴰⵀ! ⵢⵉⵡⵉ ⴷ ⵕⴱⴱⵉ ⵎⴰ ⵙ ⴰⵔ ⵙⵙⴼⵕⴰⵃⵖ ⵜⴰⵔⵡⴰ ⵉⵏⵓ, ⴰⵔⴽⵉⵖ ⴰⵙⵏ ⴷ ⵉⵡⵉⵖ ⵎⴰⴷ ⵛⵜⵜⴰⵏ. " ⵢⴰⵡⵉ ⵜ ⵙ ⵜⴳⵎⵎⵉ. ⴼⵕⵃⵏ ⵜⴰⵔⵡⴰ ⵏⵏⵙ. ⵉⴼⵜⵓ ⴷⴰⵖ ⴰⵙⴽⴽⴰ ⵙ ⵜⴰⴳⴰⵏⵜ. ⵜⴰⵎⵥ ⵜⵎⵖⴰⵔⵜ ⵏⵏⵙ ⴰⴳⴹⵉⴹ ⴰⵏⵏ, ⵜⴳ ⵜ ⵉⵏⵏ ⴳ ⵓⵙⴰⵜⵎ. ⵉⵡⵔⵔⵉ ⴷ ⵓⵔⴳⴰⵣ ⵍⵍⵉ ⵙⴳ ⵍⵅⵍⴰ, ⵢⴰⴼ ⵜⵏ ⵉⵏⵏ ⴰⵔ ⴰⵍⵍⴰⵏ ⵜⴰⵔⵡⴰ ⵏⵏⵙ. ⵉⵏⵏⴰ ⴰⵙ: " ⴰ ⴱⵏⵜⵉ, ⵎⴰⵅⵅ ⴰⵢⵍⵍⵉⵖ ⵜⵓⵊⵊⵉⴷ ⵜⴰⵔⵡⴰ ⵏⵏⵎ ⴰⵔ ⴰⵍⵍⴰⵏ? ⵎⴰⵅⵅ ⴰⵢⵍⵍⵉⵖ ⴰⵙⵏ ⵓⵔ ⵜⴼⴽⵉⴷ ⴰⴳⴹⵉⴹ ⴰⵏⵏ, ⴰⴷ ⵙⵔⵙ ⵜⵜⵍⵄⴰⴱⵏ? " ⵜⵏⵏⴰ ⴰⵙ: " ⴰ ⵅⵓⵢⴰ, ⴽⵚⵓⴹⵖ ⴰⴷ ⵜ ⵏⵖⵉⵏ. " ⵉⵏⵏⴰ ⴰⵙ: " ⴼⴽ ⴰⵙⵏ ⵜ ⵓⴽⴰⵏ ⴰⴷ ⵙⵔⵙ ⵜⵜⵍⵄⴰⴱⵏ, ⴰⵔⴽⵉⵖ ⴰⵙⵏ ⵜⵙⵙⵏⵓⴷ ⵎⴰⴷ ⵛⵜⵜⴰⵏ; ⴰⴷ ⴼⵜⵓⵖ ⴰⴷ ⵣⵣⵏⵣⵖ ⵉⴽⵛⵛⵓⴹⵏ ⴰⵏⵏ. " ⵜⴼⵜⵓ ⵜⵎⵖⴰⵔⵜ ⴰⴷ ⵜ ⵜⴰⵙⵉ, ⵙ ⵍⵍⵉⴳ ⵜⵓⴼⴰ ⵢⴰⵜ ⵜⴳⵍⴰⵢⵜ; ⵢⵓⵔⵓ ⵜⵜ ⵓⴳⴹⵉⴹ ⴰⵏⵏ. ⵜⵏⵏⴰ ⴰⵙ: " ⴰ ⴰⵔⴳⴰⵣ, ⵀⴰ ⵏⵏ ⵢⴰⵜ ⵜⴳⵍⴰⵢⵜ, ⵢⵓⵔⵓ ⵜⵜ ⵓⴳⴹⵉⴹ. " ⵉⵏⵏⴰ ⴰⵙ: " ⴰⵕⴰ ⵜⵜ ⵉⴷ. " ⵜⴼⴽ ⴰⵙ ⵜⵜ ⵉⵏⵏ. ⵜⵏⵏⴰ ⴰⵙ: " ⵎⴰ ⵔⴰⴷ ⴰⵙ ⵏⵙⴽⵔ ⵖⵉⴽⴰⴷ? ⵓⵔ ⵜⴳⵉ ⵎⴰⴷ ⵛⵜⵜⴰⵏ ⵜⴰⵔⵡⴰ ⵏⵏⵖ! " ⵉⵏⵏⴰ ⴰⵙ ⵓⵔⴳⴰⵣ: " ⴰⵕⴰ ⵜⵜ ⵉⴷ, ⴰⴷ ⵜⵜ ⵣⵣⵏⵣⵖ ⵉ ⵡⵓⴷⴰⵢⵏ ⵍⵍⵉ ⵛⵜⵜⴰⵏⵉⵏ ⵜⵉⴳⵍⴰⵢ, ⴰⴷ ⴰⵡⵉⵖ ⴱⵄⴷⴰ ⵢⴰⵏ ⵜⵍⵜ ⵓⵊⵓⵀ! " ⵢⴰⵡⵉ ⵜⵜ ⵙ ⵙⵙⵓⵇ, ⵉⵎⵏⵉⴳⴳⵉⵔ ⴷ ⵢⴰⵏ ⵡⵓⴷⴰⵢ. ⵉⵏⵏⴰ ⴰⵙ ⵡⵓⴷⴰⵢ ⵍⵍⵉ: " ⵉⵙ ⵜⵔⵉⴷ ⴰⴷ ⵜⵣⵣⵏⵣⴷ ⵜⴰⴳⵍⴰⵢⵜ ⴰⴷ? " ⵉⵏⵏⴰ ⴰⵙ: " ⵔⵉⵖ. " ⵉⵏⵏⴰ ⴰⵙ: " ⵎⵏⵛⴽ ⴰⴷ ⵜⵔⵉⴷ? " ⵉⵏⵏⴰ ⴰⵙ: " ⵎⴰ ⵔⴰⴷ ⵜⴼⴽⴷ? " ⵉⵏⵏⴰ ⴰⵙ ⵡⵓⴷⴰⵢ: " ⵅⵎⵙⵉⵏ ⵎⵜⵇⴰⵍ. " ⵉⵏⵏⴰ ⴰⵙ: " ⵙⵉⵔ, ⴰ ⵓⴷⴰⵢ, ⴰⵍⵍⴰⵀ ⵉⵏⵄⵍⴽ! ⵉⵙ ⵜⵔⵉⴷ ⴰⴷ ⴳⵉⴳⵉ ⵜⵜⵏⵥⴷ? " ⵉⵏⵏⴰ: " ⵀⴰ ⵎⵉⵢⴰⵜ ⵎⵉⵜⵇⴰⵍ! " ⵉⵖⴰⵍ ⵓⵔⴳⴰⵣ ⵍⵍⵉ ⵉⵙ ⴰⵔ ⴳⵉⵙ ⵉⵟⵟⵏⴰⵥ, ⵉⵏⵏⴰ ⴰⵙ: " ⴰⵍⵍⴰⵀ ⵉⵔⴱⴱⵃ ⴽ! " ⵉⴼⵕⵃ ⵓⵔⴳⴰⵣ ⵍⵍⵉ. ⵉⵅⵍⵍⵚ ⴰⵙ ⵡⵓⴷⴰⵢ. ⵢⴰⵎⵥ ⵓⵔⴳⴰⵣ ⵍⵍⵉ ⵍⴼⵍⵓⵙ, ⵢⴰⵣⵣⵍ, ⵉⵙⵖ ⵉ ⵜⴰⵔⵡⴰ ⵏⵏⵙ ⵍⴽⵙⵓⵜ, ⴷ ⵎⴰⴷ ⵛⵜⵜⴰⵏ, ⴷ ⴽⵓⵍⵛⵉ ⵎⴰⴷ ⵜⵏ ⵉⵅⵚⵚⴰⵏ. ⵉⵍⴽⵎ ⵜⴰⵎⵖⴰⵔⵜ ⵏⵏⵙ, ⵉⵏⵏⴰ ⴰⵙ: " ⵜⴰⴳⵍⴰⵢⵜ ⴰⵏⵏ, ⵣⵣⵏⵣⵉⵖ ⵜⵜ ⵙ ⵎⵉⵢⴰⵜ ⵎⵉⵜⵇⴰⵍ! " ⴼⵕⵃⵏ ⴽⵓⵍⵍⵓ. ⵉⵣⴰⵢⴷ, ⵢⴰⵔⵓ ⴰⵙⵏ ⴷⴰⵖ ⵓⴳⴹⵉⴹ ⵍⵍⵉ ⵜⴰⴳⵍⴰⵢⵜ. ⵉⵣⵣⵏⵣ ⵜⵜ ⴷⴰⵖ ⵙ ⵎⵉⵢⴰⵜ ⵎⵉⵜⵇⴰⵍ. ⴰⴷ ⵉⵚⵃⴰⵏ ⴰⵔ ⴱⴷⴷⴰ ⵉⵜⵜⴰⵔⵓ ⵓⴳⴹⵉⴹ ⵍⵍⵉ ⵜⵉⴳⵍⴰⵢ, ⴰⵔ ⵜⵏⵜ ⴱⴷⴷⴰ ⵉⵣⵣⵏⵣⴰ. ⵉⴼⵕⵃ ⵓⵔⴳⴰⵣ ⵍⵍⵉ, ⵉⵔⴱⵃ ⴽⴰⴷⴰ ⵡⴰ ⴽⴰⴷⴰ ⵏ ⵍⴼⵍⵓⵙ. ⴰⴷ ⵉⵚⵃⴰⵏ ⴰⵢⵍⵍⵉⵖ ⵉⴳⴰ ⴰⵎⴷⴷⴰⴽⴽⵯⵍ ⵏ ⵡⵓⴷⴰⵢ ⵍⵍⵉ ⵎⵎⵓ ⴱⴷⴷⴰ ⵉⵣⵣⵏⵣⴰ, ⵉⴽⴽ ⵓⵔⴳⴰⵣ ⵍⵍⵉ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⵉ ⵜⵎⵖⴰⵔⵜ ⵏⵏⵙ: " ⵔⵉⵖ ⴰⴷ ⴼⵜⵓⵖ ⵙ ⵍⵃⵉⵊⵊ. " ⵜⵇⴱⵍ ⴰⵙ ⵜⵎⵖⴰⵔⵜ ⵏⵏⵙ, ⵜⵏⵏⴰ ⴰⵙ: " ⴰⴷ ⴼⵍⵍⴰⴽ ⵉⵙⵀⵍ ⵕⴱⴱⵉ. " ⵉⵏⵏⴰ ⴰⵙ: " ⴰⴷ ⴽⵎ ⵓⵚⵚⵓⵖ: ⴽⵓⴷⵏⵏⴰ ⵔⴰⴷ ⵜⵣⵣⵏⵣⴷ ⵜⴰⴳⵍⴰⵢⵜ, ⵜⴼⴽⴷ ⵜⵜ ⵉ ⵡⵓⴷⴰⵢ ⴰⵏⵏ, ⴰⴷ ⴰⵎ ⵉⴼⴽ ⵎⵉⵢⴰⵜ ⵎⵉⵜⵇⴰⵍ. " ⵜⴰⵔⵡⴰ ⵏⵏⵙ, ⴰⵢⵍⵍⵉⵖ ⴼⵍⵍⴰⵙⵏ ⵉⵄⴼⴰ ⵕⴱⴱⵉ, ⵉⴳ ⵜⵏ ⵉⵏⵏ ⴳ ⵜⵎⵣⴳⵉⴷⴰ; ⴰⵔ ⴰⵇⵇⵕⴰⵏ. ⵉⵏⵚⴰⴼⴰⴹ ⴷⵉⴷⵙⵏ ⵓⵔⴳⴰⵣ ⴰⵏⵏ, ⵉⴼⵜⴰ ⵙ ⵍⵃⵉⵊⵊ. ⵉⴽⴽⴰ ⵡⵓⴷⴰⵢ ⴰⵏⵏ ⴰⵔ ⵢⴰⵏ ⵡⴰⵙⵙ, ⴰⵔ ⵉⵜⵜⵄⵛⴰⵇ ⵜⴰⵎⵖⴰⵔⵜ ⴰⵏⵏ. ⵉⵏⵏⴰ ⴰⵙ: " ⴰ ⵍⴰⵍⵍⴰ, ⵉⵖ ⵉⵢⵉ ⵜⵃⵓⴱⴱⵉⴷ, ⴰⴷ ⵉⵢⵉ ⵜⴼⴽⴷ ⴰⴳⴹⵉⴹ ⴰⵏⵏ, ⴰⴷ ⴰⵙ ⵏⵖⵔⵙ, ⴰⴷ ⵜ ⵏⴳ ⴳ ⵟⵟⴰⵊⵉⵏ, ⴰⴷ ⵜ ⵏⵛⵛ. " ⵜⵏⵏⴰ ⴰⵙ: " ⴰⴷ ⵉⵄⴰⵡⵏ ⵕⴱⴱⵉ. " ⵜⵏⵏⴰ ⴰⵙ: " ⴰⵙⴽⴽⴰ ⵜⵡⵔⵔⵉⴷ, ⴰⴷ ⴰⵙ ⵏⵖⵔⵙ. " ⵉⴳⴳⴰⵡⵔ ⵡⵓⴷⴰⵢ ⵍⵍⵉ ⴰⵔ ⴰⵙⴽⴽⴰ ⵍⵍⵉ; ⵉⵡⵔⵔⵉ ⴷ, ⵉⵖⵔⵙ ⵉ ⵓⴳⴹⵉⴹ ⴰⵏⵏ ⵙ ⵓⴼⵓⵙ ⵏⵏⵙ. ⵉⵏⵏⴰ ⵉ ⵜⵎⵖⴰⵔⵜ ⵍⵍⵉ: " ⴰⴷ ⵏⴰⵊⵊ ⵟⵟⴰⵊⵉⵏ ⴰⴷ ⵉⵏⴳⴳⵯⴰ, ⴰⴷ ⵏⴼⵜⵓ ⵙ ⵍⵃⵎⵎⴰⵎ! " ⴼⵜⵓⵏ ⵙ ⵍⵃⵎⵎⴰⵎ. ⵀⴰ ⵜⴰⵔⵡⴰ ⵍⵍⵉ ⵡⵔⵔⵉⵏ ⵣⵖ ⵜⵎⵣⴳⵉⴷⴰ, ⵢⴰⵖ ⵜⵏ ⵍⴰⵥ. ⵙⵇⵙⴰⵏ ⵜⴰⵡⴰⵢⵢⴰ, ⵏⵏⴰⵏ ⴰⵙ: " ⵎⴰⵏⵉ ⵜⴽⴽⴰ ⵎⴰⵜⵏⵖ? " ⵜⵏⵏⴰ ⴰⵙⵏ: " ⵜⴼⵜⴰ ⵙ ⵍⵃⵎⵎⴰⵎ. " ⵏⵏⴰⵏ ⴰⵙ: " ⵉⵏⵖⴰ ⴰⵖ ⵍⴰⵥ! " ⵜⵏⵏⴰ ⴰⵙⵏ: " ⵀⴰⵜⵉ, ⵏⵖⵔⵙ ⵉ ⵓⴳⴹⵉⴹ ⴰⵏⵏ, ⴰⵔ ⴷ ⵜⴰⵛⴽ ⵎⴰⵜⵓⵏ, ⵏⵛⵛ ⵜ! " ⵏⴽⵔⵏ, ⵖⵍⵉⵏ ⵙ ⵓⴼⵍⵍⴰ; ⵓⵔ ⵜⵏ ⵜⵥⵕⵉ ⵜⵡⴰⵢⵢⴰ, ⴰⵍⵍⵏ ⴼ ⵟⵟⴰⵊⵉⵏ. ⵉⵏⵏⴰ ⵢⴰⵏ ⴳⵉⵙⵏ: " ⵎⴰⵎⵏⴽ ⵔⴰⴷ ⵏⵙⴽⵔ ⴰⴷ ⵏⵛⵛ ⴽⵔⴰ ⴳ ⵟⵟⴰⵊⵉⵏ ⴰⴷ, ⴰⴷ ⵓⵔ ⵏⵙⴽⵔ ⵍⴰⵟⵕⵜ? " ⵢⴰⵏ ⴳⵉⵙⵏ ⵢⵓⵙⵉ ⴰⴳⴰⵢⵢⵓ, ⵢⴰⵏ ⴳⵉⵙⵏ ⵢⵓⵙⵉ ⵓⵍ. ⵙⵙⵉ ⵃⴰⵎⴷ ⵢⵓⵙⵉ ⴰⴳⴰⵢⵢⵓ, ⵙⵙⵉ ⵎⵓⵃⴰⵎⵎⴰⴷ ⵢⵓⵙⵉ ⵓⵍ. ⵜⴰⵛⴽ ⵉⴷ ⵎⴰⵜⵙⵏ ⴷ ⵡⵓⴷⴰⵢ ⵣⴳ ⵍⵃⵎⵎⴰⵎ. ⵉⵏⵏⴰ ⴰⵙ ⵡⵓⴷⴰⵢ: " ⵙⵔⵙ ⴰⵖ ⵟⵟⴰⵊⵉⵏ ⴰⴷ ⵜ ⵏⵛⵛ. " ⵜⵙⵔⵙ ⵜ. ⵢⴰⵙⵉ ⵡⵓⴷⴰⵢ ⵜⴰⵙⵔⴳⵯⵍⵜ, ⵢⴰⴼ ⵏⵏ ⵖⴰⵢⵍⵍⵉ ⴳ ⵜⵍⵍⴰ ⵍⵃⴽⵎⴰ, ⵉⵜⵜⵛⵛⴰ. ⵢⵓⵜ ⵉⵅⴼ ⵏⵏⵙ ⵙ ⵓⴹⵎⵎⵉⵛ. ⵜⵏⵏⴰ ⴰⵙ ⵜⵎⵖⴰⵔⵜ: " ⵎⴰ ⴽ ⵢⴰⵖⵏ, ⴰ ⵓⴷⴰⵢ? " ⵉⵏⵏⴰ ⴰⵙ: " ⵖⴰⵢⵍⵍⵉ ⴳ ⵜⵍⵍⴰ ⵍⵃⴽⵎⴰ, ⵓⵔ ⵙⵓⵍ ⵉⵍⵍⵉ ⴳ ⵟⵟⴰⵊⵉⵏ, ⵉⵜⵜⵛⵛⴰ! " ⵜⵖⵔ ⵜⵎⵖⴰⵔⵜ ⵉ ⵜⵡⴰⵢⵢⴰ, ⵜⵏⵏⴰ ⴰⵙ: " ⵎⴰⴷ ⵉⴽⴽⴰⵏ ⴷⴰⵔ ⵟⵟⴰⵊⵉⵏ ⴰⴷ? " ⵜⵏⵏⴰ ⴰⵙ ⵜⵡⴰⵢⵢⴰ: " ⵜⴰⵔⵡⴰ ⵏⵏⵎ, ⴰ ⵍⴰⵍⵍⴰ, ⵓⵛⴽⴰⵏ ⴷ ⵣⵖ ⵜⵎⵣⴳⵉⴷⴰ, ⵢⴰⵖ ⵜⵏ ⵍⴰⵥ, ⵛⵛⵉⵏ ⵖⴰⵢⴰⵏⵏ. " ⴰⵔ ⵜⴻⵜⵜⵥⵉ ⵜⴰⵡⴰⵢⵢⴰ. ⵜⵏⵏⴰ ⵉ ⵡⵓⴷⴰⵢ: " ⵎⴰ ⵔⴰⴷ ⴰⴽ ⵙⴽⵔⵖ? ⵉⵜⵜⵛⵛⴰ ⵖⴰⵢⴰⵏⵏ. " ⵉⵏⵏⴰ ⴰⵙ: " ⴰ ⵍⴰⵍⵍⴰ, ⵓⵔ ⴽⵎ ⵓⵚⵚⵉⵖ: ⵉⵖ ⵉⵢⵉ ⵜⵃⵓⴱⴱⵉⴷ, ⵖⴰⵔ ⴰⴷ ⵜⵖⵔⵙⴷ ⵉ ⵜⴰⵔⵡⴰ ⵏⵏⵎ, ⴰⴷ ⴷ ⵏⴰⵙⵉ ⵖⴰⵢⵍⵍⵉ ⵛⵛⴰⵏ. " ⵜⵏⵏⴰ ⴰⵙ: " ⵉⵄⴰⵡⵏ ⵕⴱⴱⵉ! " ⵜⵙⴰⵡⵍ ⴷ ⵜⵎⵖⴰⵔⵜ ⵙ ⵜⵡⴰⵢⵢⴰ, ⵜⵏⵏⴰ ⴰⵙ: " ⴰⴷ ⵜⴰⵡⵉⴷ ⵜⴰⵔⵡⴰ ⵉⵏⵓ ⵙ ⵍⵅⵍⴰ, ⵜⵖⵔⵙⴷ ⴰⵙⵏ, ⵜⴰⵡⵉⴷ ⵉⵢⵉ ⵖⴰⵢⵍⵍⵉ ⵛⵛⴰⵏ. " ⵜⴰⵡⵉ ⵜⵏ ⵉⵏⵏ ⵜⵡⴰⵢⵢⴰ ⵙ ⵍⵅⵍⴰ. ⴰⵢⵍⵍⵉⵖ ⵜⵏ ⵉⵏⵏ ⵜⵉⵡⵉ ⵙ ⵍⵅⵍⴰ, ⵜⵏⵏⴰ ⴰⵙⵏ: " ⴰ ⵉⴷ ⵙⵉⴷⵉ, ⵎⴰ ⵔⴰⴷ ⴰⵡⵏ ⵉⵏⵉⵖ? ⵜⵚⵕⴼ ⵉⵢⵉ ⴷ ⵍⴰⵍⵍⴰ ⴰⴷ ⴰⵡⵏ ⵖⵔⵙⵖ, ⴰⴷ ⴰⵡⵉⵖ ⵓⵍ ⴷ ⵓⴳⴰⵢⵢⵓ ⵍⵍⵉ ⵜⵛⵛⴰⵎ. " ⴰⵔ ⵜⴰⵍⵍⴰ, ⴰⵔ ⴰⵍⵍⴰⵏ, ⵎⵙⴰⴽⵉⵏ! ⵜⵏⵏⴰ ⴰⵙⵏ: " ⵖⵉⴽⴰⴷ, ⴰ ⵉⴷ ⵙⵉⴷⵉ, ⴰⴷ ⵏⴰⵎⵥ ⵢⴰⵏ ⵓⴳⴹⵉⴹ ⴳ ⵍⵅⵍⴰ, ⴰⴷ ⴰⵙ ⵖⵔⵙⵖ, ⴰⴷ ⴰⵙⵏ ⴰⵡⵉⵖ ⴰⴳⴰⵢⵢⵓ ⴷ ⵡⵓⵍ, ⴰⵛⴽⵓ ⵓⵔ ⵥⴹⴰⵕⵖ ⴰⴷ ⴰⵡⵏ ⵖⵔⵙⵖ. " ⴰⵎⵥⵏ ⵢⴰⵏ ⵓⴳⴹⵉⴹ. ⵜⵖⵔⵙ ⴰⵙ ⵜⵡⴰⵢⵢⴰ, ⵜⴽⴽⵙ ⴰⵙ ⴰⴳⴰⵢⵢⵓ ⴷ ⵡⵓⵍ. ⵜⵏⵚⴰⴼⴰⴹ ⴷ ⵉⴼⵔⵅⴰⵏ ⵍⵍⵉ. ⵎⵓⵏⵏ ⵉⴼⵔⵅⴰⵏ ⵍⵍⵉ ⴷ ⵢⴰⵏ ⵓⵖⴰⵔⴰⵙ, ⵎⵙⴰⴽⵉⵏ; ⵜⵡⵔⵔⵉ ⴷ ⵜⵡⴰⵢⵢⴰ ⵙ ⵜⴳⵎⵎⵉ. ⵍⵍⵉⴳ ⵜⵍⴽⵎ, ⵜⵏⵏⴰ ⴰⵙ ⵜⵎⵖⴰⵔⵜ: " ⵉⵙ ⴰⵙⵏ ⵜⵖⵔⵙⴷ? " ⵜⵏⵏⴰ ⴰⵙ: " ⵉⵢⵢⵉⵀ. " ⵜⵏⵏⴰ ⴰⵙ: " ⴰⵕⴰ ⵎⴰⴷ ⴳⵉⵙⵏ ⵜⵉⵡⵉⴷ! " ⵜⴼⴽ ⴰⵙ ⵉⵅⴼ ⴷ ⵡⵓⵍ. ⵜⴼⴽ ⵜ ⵉⵏⵏ ⵉ ⵡⵓⴷⴰⵢ. ⵉⵏⵏⴰ ⴰⵙ: " ⵓⵔ ⴷ ⵏⵜⵜⵏⵉⵏ ⴰⵢ ⴰⴷ, ⴰ ⵍⴰⵍⵍⴰ! " ⵜⵏⴽⵔ ⵜⵎⵖⴰⵔⵜ, ⴰⵔ ⵜⴽⴽⴰⵜ ⵜⴰⵡⴰⵢⵢⴰ, ⵜⵜⵃⵉ ⵜⴰⵡⴰⵢⵢⴰ. ⵜⴼⵜⵓ ⴼⵃⴰⵍⵜ. ⵜⵜⴰⵀⵍ ⴷ ⵡⵓⴷⴰⵢ, ⵜⴽⵛⵎ ⵍⵎⵍⵍⴰⵃ. ⴰⴷ ⵏⵔⴰⵔ ⴰⵡⴰⵍ ⵙ ⵉⴼⵔⵅⴰⵏ ⵍⵍⵉ. ⴰⵔ ⴼⵜⵜⵓⵏ ⵉⴼⵔⵅⴰⵏ ⵍⵍⵉ, ⴰⵢⵍⵍⵉⵖ ⵍⴽⵎⵏ ⵙⵉⵏ ⵉⵖⴰⵔⴰⵙⵏ, ⵏⵙⵉⵍⵍⵉⵎⵏ ⵏⴳⵔⴰⵜⵙⵏ. ⵉⴽⴽ ⵢⴰⵏ ⵢⴰⵏ ⵓⵖⴰⵔⴰⵙ, ⵉⴽⴽ ⵢⴰⵏ ⵢⴰⵏ ⵢⴰⴹⵏⵉⵏ. ⵙⵉⴷⵉ ⵎⵓⵃⴰⵎⵎⴰⴷ, ⵎⵓⵍ ⵍⵃⵇⵇ, ⵉⴽⴽⴰ ⴰⵖⴰⵔⴰⵙ ⴰⴼⴰⵙⵉ, ⵙⵉⴷⵉ ⵃⴰⵎⴷ ⵉⴽⴽⴰ ⴰⵖⴰⵔⴰⵙ ⴰⵥⵍⵎⴰⴹ. ⵙⵉⴷⵉ ⵎⵓⵃⴰⵎⵎⴰⴷ, ⵎⵓⵍ ⵍⵃⵇⵇ, ⵉⴼⴼⵓⵖ ⵏⵏ ⴳ ⵢⴰⵜ ⵍⵎⴷⵉⵏⵜ, ⵉⵔⴳⵍ ⵍⴱⴰⴱ ⵏⵏⵙ. ⴰⵢⵜ ⵍⵎⴷⵉⵏⵜ ⴰⵏⵏ, ⵉⵎⵎⵓⵜ ⴰⵙⵏ ⵓⴳⵍⵍⵉⴷ, ⵏⵏⴰⵏ: " ⵡⵏⵏⴰ ⵏⵓⴼⴰ ⴳ ⵉⵎⵉ ⵏ ⵍⴱⴰⴱ ⵏ ⵍⵎⴷⵉⵏⵜ, ⵔⴰⴷ ⵉⴳ ⴰⴳⵍⵍⵉⴷ. " ⵉⴼⴼⵓ ⵍⵃⴰⵍ, ⵕⵥⵎⵏ ⵍⴱⴰⴱ ⵏ ⵍⵎⴷⵉⵏⵜ. ⴰⴼⵉⵏ ⴳⵉⵙ ⵙⵉⴷⵉ ⵎⵓⵃⴰⵎⵎⴰⴷ, ⵎⵓⵍ ⵍⵃⵇⵇ. ⵙⵙⴽⵛⵎⵏ ⵜ, ⴳⵉⵏ ⵜ ⴷ ⵓⴳⵍⵍⵉⴷ. ⴼⵕⵃⵏ ⴰⵢⵜ ⵍⵎⴷⵉⵏⵜ ⴰⵏⵏ, ⴰⵛⴽⵓ ⵉⴳⴰ ⵢⴰⵏ ⵓⴼⵔⵓⵅ ⵉⴹⵕⵕⴼⵏ. ⵙⴽⵔⵏ ⵙⴱⵄⴰ ⵏ ⵡⵓⵙⵙⴰⵏ ⵏ ⵜⵎⵖⵔⴰ. ⵓⴼⴰⵏ ⵜ ⵉⵏⵏ ⵢⵓⴼ ⴰⵙⵏ ⵡⴰⵍⵍⵉ ⵉⵎⵎⵓⵜⵏ, ⴰⵛⴽⵓ ⴰⵔ ⵉⵜⵜⵃⴽⴰⵎ ⵙ ⵍⵃⵇⵇ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵙⵉⴷⵉ ⵃⴰⵎⴷ, ⴳⵯⵎⴰⵙ ⵍⵍⵉ ⵉⴽⴽⴰⵏ ⴰⵖⴰⵔⴰⵙ ⵍⵍⵉ ⵢⴰⴹⵏⵉⵏ. ⴰⵔ ⵉⴼⵜⵜⵓ, ⴰⵢⵍⵍⵉⵖ ⵉⵍⴽⵎ ⵢⴰⵜ ⵍⵎⴷⵉⵏⵜ ⵢⴰⴹⵏⵉⵏ. ⵉⴽⵛⵎ, ⴰⵔ ⵉⵙⵉⴳⴳⵉⵍ ⵎⴰⵏⵉ ⴳ ⵔⴰⴷ ⵉⵜⵜⵅⴷⴰⵎ. ⴰⵢⵏⵏⴰ ⵙ ⵉⴼⵜⴰ, ⵜⵜⵃⵉⵏ ⵜ ⵉⴷ, ⴰⵢⵍⵍⵉⵖ ⵉⵍⴽⵎ ⵢⴰⵏ ⵓⵛⴼⴼⴰⵊ. ⵉⵏⵏⴰ ⴰⵙ: " ⴰ ⵓⴷⴷⵉ, ⵎⴰ ⵔⴰⴷ ⵉⵢⵉ ⵜⵙⴽⵔⴷ? ⵓⵔ ⴰⴽⴽⵯ ⴰⴷ ⵜⵜⵃⵕⵕⴰⵕⵖ ⵎⴰⴷ ⵛⵜⵜⴰⵖ. " ⵉⵏⵏⴰ ⴰⵙ: " ⴰⵊⵊ ⵉⵢⵉ ⵓⴽⴰⵏ ⴰⴷ ⵄⵉⵛⵖ ⵙ ⵓⵃⵍⵉⴳ ⵉⵏⵓ ⵀⵍⵍⵉ! " ⴰⴷ ⵉⵚⵃⴰⵏ ⵉⵏⵏⴰ ⴰⵙ: " ⵎⵔⵃⴰⴱⴰ ⴱⵉⴽ! " ⵉⵣⴰⵢⴷ ⵓⴼⵔⵓⵅ ⵍⵍⵉ, ⴰⵔ ⵉⵜⵜⵅⴷⴰⵎ. ⵢⴰⴼ ⴷⵉⴷⵙ ⵡⴰⵍⵍⵉ ⵍⴼⴹⵍ. ⵡⴰⵍⵍⵉ, ⴰⴷ ⵓⴽⴰⵏ ⵉⵅⴷⵎ ⴰⵔ ⵜⴰⴷⴳⴳⵯⴰⵜ, ⵉⴼⴼⵓⵖ ⵙ ⴱⵕⵕⴰ ⵏ ⵍⵎⴷⵉⵏⵜ, ⵉⴱⵕⵕⵎ ⵍⵅⴰⵜⵎ ⵏ ⵍⵃⴽⵎⴰ ⵍⵍⵉ ⴷⴰⵔⵙ ⵉⵍⵍⴰⵏ ⵖⵉⵏⵏ ⵉⵛⵛⴰ ⴰⴳⴰⵢⵢⵓ ⵏ ⵓⴳⴹⵉⴹ ⵍⵍⵉ. ⵜⴰⵛⴽ ⴰⵙ ⴷ ⵜⴳⵎⵎⵉ, ⵉⴳⴳⴰⵡⵔ ⴼ ⵉⵅⴼ ⵏⵏⵙ. ⵀⴰ ⵉⵍⵍⵉⵙ ⵏ ⵓⴳⵍⵍⵉⴷ ⵏ ⵍⵎⴷⵉⵏⵜ ⴰⵏⵏ ⵜⴼⴰⵇ ⴰⵙ. ⵜⴰⵍⵍⵉ ⴳⵉⵙⵏⵜ ⵉⵎⵥⵥⵉⵢⵏ ⴰⴷ ⵉⴼⴰⵇⵏ, ⴰⵛⴽⵓ ⴰⴳⵍⵍⵉⴷ ⴰⵏⵏ ⴷⴰⵔⵙ ⵙⴱⵄⴰ ⵏ ⵜⴼⵔⵅⵉⵏ. ⵜⵏⴽⵔ ⵜⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ, ⵜⴼⵜⵓ ⵙ ⴷⴰⵔ ⴱⴰⴱⴰⵙ, ⵜⵏⵏⴰ ⴰⵙ: " ⵔⵉⵖ ⴰⴷ ⵜⴰⵀⵍⵖ. " ⵉⵏⴽⵔ ⵓⴳⵍⵍⵉⴷ ⴰⵏⵏ, ⵉⴱⵔⵔⵃ ⴳ ⵍⵎⴷⵉⵏⵜ ⴰⵏⵏ, ⵉⵏⵏⴰ ⴰⵙⵏ: " ⴽⵔⴰ ⵉⵅⵍⵇ ⵕⴱⴱⵉ ⴰⴷ ⴷ ⵉⵎⵓⵏ! ⵉⵍⵍⵉ ⵜⵔⴰ ⴰⴷ ⵜⵜⴰⵀⵍ! " ⵉⵎⵓⵏ ⴽⵓⵍⵍⵓ ⵎⴰⴷ ⵉⵅⵍⵇ ⵕⴱⴱⵉ ⴳ ⵍⵎⴷⵉⵏⵜ ⴰⵏⵏ, ⴰⵢⵍⵍⵉⵖ ⴷ ⵉⴱⵔⵔⵃ ⵓⴳⵍⵍⵉⴷ, ⵉⵏⵏⴰ ⴰⵙⵏ: " ⴰⵔ ⵜⵣⵔⴰⵢⵎ ⵢⴰⵏ ⵙ ⵢⴰⵏ ⴳ ⵉⵎⵉ ⵏ ⵜⴳⵎⵎⵉ ⵉⵏⵓ! " ⵉⴼⴽⴰ ⵉ ⵜⴼⵔⵅⵉⵏ ⵢⴰⵜ ⵜⴰⵜⵜⴼⴼⴰⵃⵜ ⵉ ⵢⴰⵜ. ⵉⵏⵏⴰ ⴰⵙⵏⵜ: " ⵡⵏⵏⴰ ⴽⵯⵏⵜ ⵉⵄⵊⴱⵏ, ⵜⵍⵓⵃⵎ ⴰⵙ ⵜⴰⵜⵜⴼⴼⴰⵃⵜ. " ⵏⵏⴰⵏⵜ: " ⵎⵍⵉⵃ! " ⵜⵏⵏⴰ ⵉⵄⵛⵇⵏ ⴽⵔⴰ, ⵜⵍⵓⵃ ⴷ ⴼⵍⵍⴰⵙ ⵜⴰⵜⵜⴼⴼⴰⵃⵜ. ⴰⴷ ⵉⵚⵃⴰⵏ ⵓⵎⵥⵏⵜ ⴽⵓⵍⵍⵓ ⵎⵏ ⵖⵉⵔ ⵜⴰⵍⵍⵉ ⵉⵎⵥⵥⵉⵢⵏ. ⵉⵏⴽⵔ ⵓⴳⵍⵍⵉⴷ, ⵉⵏⵏⴰ: " ⵎⴰⵅⵅ ⴰⵢⵍⵍⵉⵖ ⵓⵔ ⵜⵓⵎⵥⴷ? " ⵜⵏⵏⴰ ⴰⵙ: " ⵡⴰⵍⵍⵉ ⵔⵉⵖ, ⵓⵔ ⵜⴰ ⴷ ⵢⵓⵛⴽⵉ. " ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵉⵙ ⵙⵓⵍ ⵉⴱⵇⴰ ⴽⵔⴰ ⴳ ⵍⵎⴷⵉⵏⵜ? " ⵏⵏⴰⵏ ⴰⵙ: " ⴰ ⵙⵉⴷⵉ, ⵓⵔ ⵉⴱⵇⴰ ⵎⵏ ⵖⵉⵔ ⵢⴰⵏ ⵓⵅⴷⴷⴰⵎ, ⴰⵔ ⵉⵜⵜⵅⴷⴰⵎ ⴳ ⴷⴰⵔ ⵓⵛⴼⴼⴰⵊ. ⵉⴳ ⴰⵎⵊⵊⵓⴹ, ⵓⵔ ⵉⴳⵉ ⵎⴰⵏⵉ ⵙ ⴰⴷ ⵉⵜⵜⴰⵛⴽⴰ; ⵉⵅⵛⵏ; ⵉⵖ ⵜ ⵜⵥⵕⵉⴷ, ⵜⵔⵉⴷ ⴰⴷ ⵜⵜⵔⵔⴰⴷ. " ⵉⵏⵏⴰ ⴰⵙⵏ ⵓⴳⵍⵍⵉⴷ: " ⴰⵡⵉⵢⴰⵜ ⵜ ⵉⴷ. " ⴰⵣⵣⵍⵏ ⵙⵔⵙ ⵉⵎⵅⵣⵏⵉⵢⵏ, ⴰⵡⵉⵏ ⵜ ⵉⴷ. ⵉⵏⵏⴰ ⴰⵙ ⵓⴳⵍⵍⵉⴷ: " ⵣⵔⵉ ⴳ ⵍⴳⵯⴷⴷⴰⵎ ⵏ ⵉⵍⵍⵉ. " ⵉⵣⵔⵉ ⵓⵎⵊⵊⵓⴹ ⵍⵍⵉ. ⵜⵍⵓⵃ ⵜⴰⵜⵜⴼⴼⴰⵃⵜ ⵉⴳⴳⵉ ⵏⵏⵙ. ⵢⴰⵙⵉ ⵜⵜ ⵓⵎⵊⵊⵓⴹ ⵍⵍⵉ, ⵉⴼⵜⵓ ⵙ ⵜⴳⵎⵎⵉ ⴳ ⴷⴰⵔ ⵓⵛⴼⴼⴰⵊ. ⵉⵏⴽⵔ ⴽⵓⵍⵍⵓ ⵖⴰⵢⵍⵍⵉ ⵖⵉⵏⵏ ⵉⵍⵍⴰⵏ, ⴰⵔ ⵜⵜⵚⵚⴰⵏ, ⴰⵔ ⵜⵜⵉⵏⵉⵏ: " ⵉⵍⵍⵉⵙ ⵏ ⵓⴳⵍⵍⵉⴷ ⵜⵍⵓⵃ ⵜⴰⵜⵜⴼⴼⴰⵃⵜ ⴼ ⵓⵎⵊⵊⵓⴹ. " ⴰⴷ ⵉⵚⵃⴰⵏ ⵏⴽⵔⵏ ⵎⵉⴷⴷⵏ, ⵉⵏⴼⵙⵉ ⴱⵏⴰⴷⵎ. ⵉⴽⵛⵎ ⵓⴳⵍⵍⵉⴷ ⵙ ⵜⴳⵎⵎⵉ ⵏⵏⵙ ⵙ ⴷⴰⵔ ⵉⵙⵜⵉⵙ, ⵉⴳⴳⴰⵡⵔ. ⵉⵣⴰⵢⴷ ⵣⵣⵎⴰⵏ ⴰⵔ ⵢⴰⵏ ⵡⴰⵙⵙ, ⵢⴰⵡⵉ ⴷ ⵕⴱⴱⵉ ⴰⴳⵍⵍⵉⴷ ⵢⴰⵖ ⵜ ⴽⵔⴰ. ⵉⵏⴽⵔ ⵍⵓⵣⵉⵔ, ⵉⵏⵏⴰ ⴰⵙ: " ⵉⴹⵓⵍⴰⵏ ⵏⵏⴽ ⴰⴷ ⴰⴽ ⴷ ⴰⵡⵉⵏ ⴰⵙⴰⴼⴰⵔ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⴷ ⵉⴳⴰⵏ ⴰⵙⴰⴼⴰⵔ? " ⵉⵏⵏⴰ ⴰⵙ ⵍⵓⵣⵉⵔ: " ⴰⴷ ⴰⴽ ⴷ ⴰⵡⵉⵏ ⵍⵃⵍⵉⴱ ⵏ ⵜⵉⵣⵎⵜ ⴳ ⵉⵍⵎ ⵏ ⵉⵣⵎ; ⵜⴰⵙⵉ ⵜ ⵜⵉⵣⵎⵜ, ⵉⴳⵯⵡⵡⴷ ⵜⵜ ⵉⵣⵎ. " ⵉⵚⵚⴰⴼⴹ ⵓⴳⵍⵍⵉⴷ ⵙ ⵉⴹⵓⵍⴰⵏ ⵏⵏⵙ, ⵉⵏⵏⴰ ⴰⵙⵏ: " ⴰⴷ ⵉⵢⵉ ⵜⴰⵡⵉⵎ ⵍⵃⵍⵉⴱ ⵏ ⵜⵉⵣⵎⵜ ⴳ ⵉⵍⵎ ⵏ ⵉⵣⵎ; ⵜⴰⵙⵉ ⵜ ⵜⵉⵣⵎⵜ, ⵉⴳⵯⵡⵡⴷ ⵜⵜ ⵉⵣⵎ. " ⵏⴽⵔⵏ ⵉⴹⵓⵍⴰⵏ ⵏ ⵓⴳⵍⵍⵉⴷ, ⴼⴼⵓⵖⵏ, ⵙⵙⵓⴷⵓⵏ ⴼ ⵉⵙⴰⵏ ⵏⵏⵙⵏ. ⵣⵔⵉⵏ ⴼ ⵓⴼⵔⵓⵅ ⵍⵍⵉ. ⵓⵜⵏ ⵜ ⴽⵓⵍⵍⵓ ⵙ ⵓⴹⵎⵎⵉⵛ ⵉ ⵢⴰⵏ, ⵏⵏⴰⵏ ⴰⵙ: " ⴰ ⴰⵎⵊⵊⵓⴹ, ⵜⵔⵉⴷ ⴰⴷ ⵜⴰⵡⵉⴷ ⵉⵍⵍⵉⵙ ⵏ ⵓⴳⵍⵍⵉⴷ ⵖⴰⵔ ⵙ ⵉⵎⵉ. " ⴼⴼⵓⵖⵏ ⵙ ⵍⵅⵍⴰ. ⴰⴼⵔⵓⵅ ⵍⵍⵉ ⵉⴱⵕⵕⵎ ⵍⵅⴰⵜⵎ. ⴰⵛⴽⵉⵏ ⴷ ⵙⵔⵙ ⵍⵊⵏⵓⵏ, ⵏⵏⴰⵏ ⴰⵙ: " ⵎⴰⴷ ⵜⵔⵉⴷ? " ⵉⵏⵏⴰ ⴰⵙⵏ: " ⴰⵡⵉⵢⴰⵜ ⵉⵢⵉ ⴷ ⴰⵢⵢⵉⵙ ⵉⵎⵍⵍⵓⵍⵏ, ⴷ ⵍⴽⵙⵓⵜ ⵉⵎⵍⵍⵓⵍⵏ, ⴷ ⵜⴰⵔⵉⴽⵜ ⵉⵎⵍⵍⵓⵍⵏ, ⴷ ⵙⵙⵉⴼ ⴷ ⵍⵎⴽⵯⵃⵍⵜ. " ⴰⵡⵉⵏ ⴰⵙ ⵜ ⵉⴷ. ⵉⵙⵙⵓⴷⵓ ⵓⴼⵔⵓⵅ ⵍⵍⵉ, ⵉⴼⴼⵓⵖ. ⵉⴽⴽ ⵍⴳⵯⴷⴷⴰⵎ ⵏ ⵡⵉⵏⵏ. ⴰⵢⵍⵍⵉⵖ ⵍⴽⵎⵏ ⵜ, ⵉⵏⵏⴰ ⴰⵙⵏ: " ⵡⴰⵀⵍⵉ ⵄⵍⵉⴽⵓⵎ! ⵎⴰⵏⵉ ⵜⵔⴰⵎ? ⵎⴰⴷ ⵜⵙⵉⴳⴳⵉⵍⵎ ⴳ ⵜⵎⴰⵣⵉⵔⵜ ⵓⵔ ⵉⴳⵉⵏ ⵜⵉⵏⵏⵓⵏ? " ⵏⵏⴰⵏ ⴰⵙ: " ⵉⵚⵚⴰⴼⴹ ⴰⵖ ⵓⴳⵍⵍⵉⴷ ⴰⴷ ⴰⵙ ⴷ ⵏⴰⵡⵉ ⵍⵃⵍⵉⴱ ⵏ ⵜⵉⵣⵎⵜ ⴳ ⵉⵍⵎ ⵏ ⵉⵣⵎ, ⵜⴰⵙⵉ ⵜ ⵜⵉⵣⵎⵜ ⵉⴳⵯⵡⵡⴷ ⵜⵜ ⵢⵉⵣⵎ. " ⵉⵏⵏⴰ ⴰⵙⵏ: " ⵎⵏⵛⴽ ⵔⴰⴷ ⵉⵢⵉ ⵜⴼⴽⵉⵎ ⴰⴷ ⴰⵡⵏ ⵜ ⵉⴷ ⴰⵡⵉⵖ? " ⵏⵏⴰⵏ ⴰⵙ: " ⴰⵢⵏⵏⴰ ⵀⵍⵍⵉ ⵜⵔⵉⴷ ⴳ ⴷⴷⵓⵏⵉⵜ. " ⵉⵏⵏⴰ ⴰⵙⵏ: " ⵓⵔ ⵔⵉⵖ ⵍⵎⴰⵍ, ⵓⵔ ⴷⴰⵔⵓⵏ ⵔⵉⵖ ⵎⵏ ⵖⴰⵔ ⵜⴰⵜⵜⴼⴼⴰⵃⵉⵏ ⵍⵍⵉ ⴰⵡⵏ ⴼⴽⴰⵏⵜ ⵉⵙⵜⵉⵙ ⵏ ⵓⴳⵍⵍⵉⴷ. " ⴼⴽⵉⵏ ⴰⵙ ⵜⵏⵜ. ⵉⵀⵓⵡⴷ ⵓⴼⵔⵓⵅ ⵍⵍⵉ ⵉ ⵢⴰⵏ ⵍⵅⵍⴰ ⵍⵍⵉ ⴳ ⵉⵍⵍⴰ ⵓⴳⵍⵍⵉⴷ ⵏ ⵉⵣⵎⴰⵡⵏ. ⵢⴰⵡⵉ ⵢⴰⵏ ⵓⵣⴳⵔ, ⵉⵖⵔⵙ ⴰⵙ ⴼ ⵓⴳⵍⵍⵉⴷ ⵏ ⵉⵣⵎⴰⵡⵏ. ⵉⵙⴰⵡⵍ ⴷ ⵓⴳⵍⵍⵉⴷ ⵏ ⵉⵣⵎⴰⵡⵏ, ⵉⵏⵏⴰ ⴰⵙ: " ⵎⵔⵃⴰⴱⴰ ⴱⵉⴽ, ⴰ ⴱⴰⴱ ⵏ ⵍⵄⴰⵕⴰⴹ. ⴽⵔⴰ ⵜⵔⵉⴷ, ⵉⴼⴽⴰ ⴰⴽ ⵜ ⵕⴱⴱⵉ! " ⵉⵏⵏⴰ ⴰⵙ: " ⵓⵔ ⴷⴰⵔⴽ ⵔⵉⵖ ⵖⴰⵔ ⵍⵃⵍⵉⴱ ⵏ ⵜⵉⵣⵎⵜ ⴳ ⵉⵍⵎ ⵏ ⵉⵣⵎ, ⵜⴰⵙⵉ ⵜ ⵜⵉⵣⵎⵜ, ⵉⴳⵯⵡⵡⴷ ⵜⵜ ⵢⵉⵣⵎ. " ⵉⴼⴽⴰ ⴰⵙ ⴽⵓⵍⵍⵓ ⵖⴰⵢⴰⵏⵏ. ⵉⵏⵏⴰ ⴰⵙ: " ⵍⵅⵍⴰⵢⵇ ⴰⴷ, ⴰⴷ ⵜⵏ ⵜⵔⴰⵔⴷ ⵙ ⵍⵎⵓⴹⵄ ⵏⵏⵙⵏ ⴳ ⵍⴰⵎⴰⵏ ⵏ ⵕⴱⴱⵉ ⵙ ⵍⵅⵍⴰ. " ⵉⴼⵜⵓ, ⵉⵍⴽⵎ ⵉⵜⵔⵔⴰⵙⵏ ⵍⵍⵉ. ⵉⴼⴽⴰ ⴰⵙⵏ ⵖⴰⵢⴰⵏⵏ. ⵉⵏⵏⴰ ⴰⵙⵏ: " ⵉⵣⵎⴰⵡⵏ ⴰⴷ, ⴰⴷ ⵜⵏ ⵜⵔⴰⵔⵎ ⵙ ⵍⵅⵍⴰ. " ⵏⵏⴰⵏ ⴰⵙ: " ⵎⵍⵉⵃ! " ⴼⵜⴰⵏ. ⵉⴱⵕⵕⵎ ⵍⵅⴰⵜⵎ, ⵉⴳ ⴷⴰⵖ ⵖⵉⴽⵍⵍⵉ ⵉⴳⴰ. ⵉⵡⵔⵔⵉ ⴷ ⵙ ⵜⵃⴰⵏⵓⵜ ⵏⵏⵙ. ⵍⴽⵎⵏ ⴷⴰⵖ ⴰⵎⵊⵊⵓⴹ. ⵙ ⵍⵍⵉⴳ ⴷ ⵓⵛⴽⴰⵏ ⵡⵉⵏⵏ, ⵣⵔⵉⵏ ⴼⵍⵍⴰⵙ ⴳ ⵜⵃⴰⵏⵓⵜ. ⵓⵜⵏ ⵜ ⴷⴰⵖ ⵙ ⵓⵎⵕⵕⵉⵇ ⵉ ⵢⴰⵏ. ⵣⵔⵉⵏ ⵙ ⴷⴰⵔ ⵓⴳⵍⵍⵉⴷ. ⴼⴽⵉⵏ ⴰⵙ ⵍⵃⵍⵉⴱ. ⵉⴼⵕⵃ ⵓⴳⵍⵍⵉⴷ, ⵉⵏⵏⴰ ⴰⵙⵏ: " ⵍⵍⴰⵀ ⵉⵕⴹⵓ ⵄⵍⵉⴽⵓⵎ! " ⵏⵏⴰⵏ ⴰⵙ: " ⵄⵍⴰ ⵕⴱⴱⵉ! ⵉⵣⵎⴰⵡⵏ ⴰⴷ, ⴰⴷ ⴰⵖ ⴷⴰⵖ ⵜⵏ ⵜⴼⴽⴷ, ⴰⴷ ⵜⵏ ⵏⵔⴰⵔ ⵙ ⵍⵅⵍⴰ. " ⵉⴼⴽ ⴰⵙⵏ ⵜⵏ. ⴼⴼⵓⵖⵏ ⵙ ⵍⵅⵍⴰ, ⵕⵥⵎⵏ ⴰⵙⵏ. ⵉⴽⴽ ⴷⴰⵖ ⵓⴳⵍⵍⵉⴷ ⵉⵎⵉⴽ, ⵓⵔ ⵜⴰ ⵉⵊⵊⵉ. ⵉⵏⵏⴰ ⴰⵙ ⴷⴰⵖ ⵍⵓⵣⵉⵔ: " ⴰⴷ ⴰⴽ ⴷ ⴷⴰⵖ ⴰⵡⵉⵏ ⴷⴷⵡⴰ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⵜⵜⴰ ⴷⴷⵡⴰ ⴰⵏⵏ? " ⵉⵏⵏⴰ ⴰⵙ ⵍⵓⵣⵉⵔ: " ⴰⴷ ⴰⴽ ⴷ ⴰⵡⵉⵏ ⴰⵎⴰⵏ ⵏ ⴳⵔ ⵉⴷⵔⴰⵔⵏ ⵜⵜⵏⵓⵕⵥⵓⵎⵏⵉⵏ ⴳ ⵢⴰⵜ ⵍⵓⵇⵜ ⴳ ⵓⵙⴳⴳⵯⴰⵙ. " ⵉⵚⵕⴼ ⴷ ⴷⴰⵖ ⵓⴳⵍⵍⵉⴷ ⵙ ⵉⴹⵓⵍⴰⵏ, ⵉⵏⵏⴰ ⴰⵙⵏ: " ⴰⴷ ⵉⵢⵉ ⴷ ⵜⴰⵡⵉⵎ ⴰⵎⴰⵏ ⵏ ⴳⵔ ⵉⴷⵔⴰⵔⵏ, ⵜⵜⵏⵓⵕⵥⵓⵎⵏⵉⵏ ⴳ ⵢⴰⵜ ⵍⵓⵇⵜ ⴳ ⵓⵙⴳⴳⵯⴰⵙ. " ⴼⴼⵓⵖⵏ ⴷⴰⵖ ⵉⴹⵓⵍⴰⵏ, ⵙⵙⵓⴷⵓⵏ ⴼ ⵉⵢⵙⴰⵏ ⵏⵏⵙⵏ, ⴼⴼⵓⵖⵏ. ⵣⵔⵉⵏ ⴼ ⵓⴼⵔⵓⵅ ⵍⵍⵉ, ⵓⵜⵏ ⵜ ⵙ ⵓⵎⵕⵕⵉⵇ ⵉ ⵢⴰⵏ. ⵉⴳⴳⴰⵡⵔ ⵙⵉⴷⵉ ⵃⴰⵎⴷ, ⵉⴱⵕⵕⵎ ⵍⵅⴰⵜⵎ. ⴰⵛⴽⵉⵏ ⴷ ⵍⵄⴼⴰⵔⵜ, ⵏⵏⴰⵏ ⴰⵙ: " ⵎⴰⴷ ⵜⵔⵉⴷ? " ⵉⵏⵏⴰ ⴰⵙⵏ: " ⴰⴷ ⵉⵢⵉ ⴷ ⵜⴰⵡⵉⵎ ⴰⵢⵢⵉⵙ ⴰⵣⴳⴳⵯⴰⵖ ⴷ ⵍⴽⵙⵓⵜ ⵜⴰⵣⴳⴳⵯⴰⵖⵜ ⴷ ⵜⴰⵔⵉⴽⵜ ⵜⴰⵣⴳⴳⵯⴰⵖⵜ ⴷ ⵙⵙⵉⴼ ⴷ ⵍⵎⴽⵯⵃⵍⵜ. " ⴰⵡⵉⵏ ⴰⵙ ⴷ ⵖⴰⵢⴰⵏⵏ, ⵉⴽⴽ ⴰⵙⵏ ⴷⴰⵖ ⵍⴳⵯⴷⴷⴰⵎ, ⵉⵏⵏⴰ ⴰⵙⵏ: " ⵎⴰⵏⵉ ⵜⵔⴰⵎ ⴳ ⵜⵎⴰⵣⵉⵔⵜ ⵍⵍⵉ ⵓⵔ ⵉⴳⵉⵏ ⵜⵉⵏⵏⵓⵏ? " ⵏⵏⴰⵏ ⴰⵙ: " ⵅⵚⵚⴰⵏ ⴰⵖ ⵡⴰⵎⴰⵏ ⵏ ⴳⵔ ⵉⴷⵔⴰⵔⵏ ⵜⵜⵏⵓⵕⵥⵓⵎⵏⵉⵏ ⴳ ⵢⴰⵜ ⵍⵓⵇⵜ ⴳ ⵓⵙⴳⴳⵯⴰⵙ. " ⵉⵏⵏⴰ ⴰⵙⵏ: " ⵎⵏⵛⴽ ⵔⴰⴷ ⵉⵢⵉ ⵜⴼⴽⵉⵎ ⴰⴷ ⴰⵡⵏ ⵜⵏ ⵉⴷ ⴰⵡⵉⵖ? " ⵏⵏⴰⵏ ⴰⵙ: " ⴹⴰⵍⴱ, ⵜⴰⵎⵥⴷ! " ⵉⵏⵏⴰ ⴰⵙⵏ: " ⴰⴷ ⵉⵢⵉ ⵜⴼⴽⵉⵎ ⵖⴰⵔ ⵜⵉⴼⵉⵢⵢⵉ ⴰⴷ ⵏ ⵉⵎⵣⴳⴰⵏ ⵏⵏⵓⵏ. " ⵏⵏⴰⵏ ⴰⵙ: " ⵓⴽⴰⵏ? " ⴱⴱⵉⵏ ⴰⵙ ⵜⵜ ⵉⴷ, ⴼⴽⵉⵏ ⴰⵙ ⵜⵜ. ⵉⴼⵜⵓ ⵙⵉⴷⵉ ⵃⴰⵎⴷ, ⵉⴱⵕⵕⵎ ⵍⵃⴽⵎⴰ ⵏⵏⵙ. ⴰⵛⴽⵉⵏ ⴷ ⵙⵉⵏ ⵍⵄⴼⴰⵔⵜ, ⵏⵏⴰⵏ ⴰⵙ: " ⵎⴰⴷ ⵜⵔⵉⴷ? " ⵎⴰⴷ ⴽ ⵉⵅⵚⵚⴰⵏ, ⴰ ⵙⵉⴷⵉ ⵃⴰⵎⴷ? " ⵉⵏⵏⴰ ⴰⵙⵏ: " ⵔⵉⵖ ⴰⴷ ⵉⵢⵉ ⵜⵎⵍⵉⵎ ⵎⴰⵏⵉ ⴳ ⵍⵍⴰⵏ ⵡⴰⵎⴰⵏ ⵏ ⴳⵔ ⵉⴷⵔⴰⵔⵏ ⵜⵜⵏⵓⵕⵥⵓⵎⵏⵉⵏ ⴳ ⵢⴰⵜ ⵍⵓⵇⵜ ( ⴳ ⵓⵙⴳⴳⵯⴰⵙ ). " ⴰⵙⵉⵏ ⵜ ⵍⵄⴼⴰⵔⵜ ⴰⵔ ⵉⴳⴳⵉ ⵏ ⵓⴷⵔⴰⵔ ⴰⵏⵏ, ⵏⵏⴰⵏ ⴰⵙ: " ⴰⵙⵉ ⴰⵎⴰⵏ ⵙ ⵜⵉⴼⵙⵙⵉ, ⴰⴷ ⴼⵍⵍⴰⴽ ⵓⵔ ⵎⵏⵉⴳⴳⵉⵔⵏ ⵉⴷⵔⴰⵔⵏ. ⵉⵖ ⵜⵏ ⵓⵔ ⵜⵓⵙⵉⴷ ⵖⵉⴽⴰⴷ, ⵓⵔ ⴰⴽ ⵙⵓⵍ ⵍⵍⵉⵏ ⴰⵔ ⵍⵓⵇⵜ ⴰⴷ ⴳ ⵓⵙⴳⴳⵯⴰⵙ ⴰⴷ ⴷ ⵢⵓⵛⴽⴰⵏ. " ⵉⵏⵏⴰ ⴰⵙⵏ: " ⵎⵍⵉⵃ! " ⵉⴼⵜⵓ ⴳ ⴳⵔ ⵉⴷⵔⴰⵔⵏ ⵍⵍⵉ, ⴰⵔ ⵉⵜⵜⵇⵇⵍ ⴰⵢⵍⵍⵉⵖ ⵕⵥⵎⵏ. ⵉⵣⴱⵓ ⴰⵎⴰⵏ ⵙ ⵜⴰⵟⵟⴰⵚⵜ. ⵎⵏⵉⴳⴳⵉⵔⵏ ⵉⴷⵔⴰⵔⵏ ⴼ ⵓⵛⵡⵡⴰⵍ ⵏ ⵓⵢⵢⵉⵙ ⵏⵏⵙ. ⴰⵙⵉⵏ ⵜ ⴷⴰⵖ ⵍⵄⴼⴰⵔⵜ ⴰⵢⵍⵍⵉⵖ ⵜ ⵙⵙⵍⴽⵎⵏ ⵍⵅⵍⴰ ⵍⵍⵉ ⴳ ⵍⵍⴰⵏ ⵡⵉⵏⵏ. ⴰⵔ ⵉⴼⵜⵜⵓ ⴰⵢⵍⵍⵉⵖ ⵜⵏ ⵉⵍⴽⵎ. ⵉⴼⴽⴰ ⴰⵙⵏ ⴰⵎⴰⵏ ⵍⵍⵉ. ⵉⴼⵜⵓ, ⵉⴱⴷⴷⵍ ⴷⴰⵖ ⵉⵅⴼ ⵏⵏⵙ ⵙ ⵖⵉⴽⵍⵍⵉ ⵉⴳⴰ. ⵉⴽⵛⵎ ⵜⴰⵃⴰⵏⵓⵜ ⵏⵏⵙ. ⴽⵛⵎⵏ ⵡⵉⵍⵍⵉ ⵙ ⵍⵎⴷⵉⵏⵜ, ⵣⵔⵉⵏ ⵜ, ⵓⵜⵏ ⵜ ⵙ ⵓⵎⵕⵕⵉⵇ ⵉ ⵢⴰⵏ. ⴼⵜⵓⵏ ⵙ ⴷⴰⵔ ⵓⴳⵍⵍⵉⴷ, ⴼⴽⵉⵏ ⴰⵙ ⴰⵎⴰⵏ ⵍⵍⵉ. ⵉⵏⵏⴰ ⴰⵙⵏ: " ⴰⵍⵍⴰⵀ ⵉⵕⴹⵓ ⵄⵍⵉⴽⵓⵎ. " ⴼⵜⵓⵏ. ⵉⵙⵓ ⴷⴰⵖ ⵓⴳⵍⵍⵉⴷ ⴰⵎⴰⵏ ⵍⵍⵉ, ⵓⵔ ⵉⵊⵊⵉ. ⵉⵏⵏⴰ ⴰⵙ ⴷⴰⵖ ⵍⵓⵣⵉⵔ: " ⵉⵅⵚⵚⴰ ⴽ ⵓⵙⴰⴼⴰⵔ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⴰⴷ ⵜ ⵉⴳⴰⵏ? " ⵉⵏⵏⴰ ⴰⵙ: " ⵜⴰⵜⵜⴼⴰⵃⵜ ⵏ ⵊⵊⵏⴰⵏ ⵏ ⵖⴰⵍⵢⴰ ⴱⵏⵜ ⵎⴰⵏⵚⵓⵕ ⴳ ⵜⵙⴳⴰ ⴰⵏⵏ ⵏ ⵙⴱⵄⴰ ⵏ ⵍⴱⵃⵓⵕ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵖⵔ ⴷ ⵉ ⵉⴹⵓⵍⴰⵏ ⵉⵏⵓ. " ⵉⵖⵔⴰ ⴰⵙⵏ. ⵉⵏⵏⴰ ⴰⵙⵏ ⴷⴰⵖ ⵓⴳⵍⵍⵉⴷ: " ⵜⵅⵚⵚⴰ ⵉⵢⵉ ⵜⴰⵜⵜⴼⴼⴰⵃⵜ ⵏ ⵖⴰⵍⵢⴰ ⴱⵏⵜ ⵎⴰⵏⵚⵓⵕ ⴳ ⵜⵙⴳⴰ ⴰⵏⵏ ⵏ ⵙⴱⵄⴰ ⵏ ⵍⴱⵃⵓⵕ. " ⵏⵏⴰⵏ ⴰⵙ: " ⵎⵔⵃⴰⴱⴰ, ⴰ ⵙⵉⴷⵉ, ⴰⴷ ⴰⵖ ⵉⵄⴰⵡⵏ ⵕⴱⴱⵉ ⴰⴷ ⵜⵜ ⵉⴷ ⵏⴰⵡⵉ. " ⵣⵔⵉⵏ ⴷⴰⵖ ⴼ ⵓⵎⵊⵊⵓⴹ ⵍⵍⵉ, ⵓⵜⵏ ⵜ ⵙ ⵓⵎⵕⵕⵉⵇ ⵉ ⵢⴰⵏ. ⵉⴱⵕⵕⵎ ⴷⴰⵖ ⵡⴰⵍⵍⵉ ⵍⵃⴽⵎⴰ, ⵢⵓⵛⴽⴰ ⴰⵙ ⴷⴰⵖ ⵍⴽⵙⵓⵜ ⴷ ⵓⵢⵢⵉⵙ ⴷ ⵜⴰⵔⵉⴽⵜ ⵉⴹⵍⴰⵏ ⴷ ⵍⵎⴽⵯⵃⵍⵜ ⴷ ⵙⵙⵉⴼ. ⵉⵎⵏⵉⴳⴳⵉⵔ ⵜⵏ ⴷⴰⵖ ⴳ ⵍⴳⵯⴷⴷⴰⵎ, ⵉⵏⵏⴰ ⴰⵙⵏ: " ⵎⴰⵏⵉ ⵜⵔⴰⵎ ⴳ ⵜⵎⵉⵣⴰⵔ ⵓⵔ ⵉⴳⵉⵏ ⵜⵉⵏⵏⵓⵏ? " ⵏⵏⴰⵏ ⴰⵙ: " ⵜⵅⵚⵚⴰ ⴰⵖ ⵜⵜⴼⴼⴰⵃ ⵏ ⵖⴰⵍⵢⴰ ⴱⵏⵜ ⵎⴰⵏⵚⵓⵕ ⴳ ⵜⵙⴳⴰ ⵏ ⵙⴱⵄⴰ ⵏ ⵍⴱⵃⵓⵕ. " ⵉⵏⵏⴰ ⴰⵙⵏ: " ⵎⵏⵛⴽ ⵔⴰⴷ ⵉⵢⵉ ⵜⴼⴽⵉⵎ? " ⵏⵏⴰⵏ ⴰⵙ: " ⴰⵢⵏⵏⴰ ⵜⵔⵉⴷ ⴳ ⴷⴷⵓⵏⵉⵜ. " ⵉⵏⵏⴰ ⴰⵙⵏ: " ⵓⵔ ⴷⴰⵔⵓⵏ ⵔⵉⵖ ⵍⵎⴰⵍ, ⵓⵔ ⴷⴰⵔⵓⵏ ⵔⵉⵖ ⵎⵏ ⵖⵉⵔ ⴰⴷ ⵉⵢⵉ ⵜⴼⴽⵉⵎ ⵉⵅⴼⴰⵡⵏ ⵏ ⵜⴹⵓⴹⵉⵏ ⵏⵏⵓⵏ. " ⵏⵏⴰⵏ ⴰⵙ: " ⵓⴽⴰⵏ? " ⴰⵙⵉⵏ ⴰⵊⵏⵡⵉ, ⴱⴱⵉⵏ ⵉⵅⴼⴰⵡⵏ ⵏ ⵜⴹⵓⴹⵉⵏ ⵏⵏⵙⵏ. ⵢⴰⵎⵥ ⵜⵏ, ⵉⵃⴱⵓ ⵜⵏ. ⵉⴱⵕⵕⵎ ⵍⵅⴰⵜⵎ. ⴰⵛⴽⵉⵏ ⴷ ⴷⴰⵖ ⵍⵄⴼⴰⵔⵜ. ⵉⵏⵏⴰ ⴰⵙⵏ: " ⴰⴷ ⵉⵢⵉ ⵜⵣⴳⵔⵎ ⵉ ⵙⴱⵄⴰ ⵏ ⵍⴱⵃⵓⵕ. " ⵏⵏⴰⵏ ⴰⵙ: " ⵓⵔ ⵉⵍⵍⵉ ⴳⵉⴳⵏⵖ ⵎⴰⴷ ⵉⵥⴹⴰⵕⵏ ⴰⴷ ⴽ ⵉⵣⴳⵔ ⵎⵏ ⵖⴰⵔ ⵢⴰⵜ ⵍⵄⴼⵔⵉⵢⵜ, ⵜⵛⵉⴱ, ⵓⵔ ⵙⵓⵍ ⴷⴰⵔⵙ ⵔⵔⵉⵛ. ⵉⵖ ⴽ ⵓⵔ ⵜⵓⵙⵉ ⵜⴰⵏⵏ, ⵓⵔ ⵉⵍⵍⵉ ⵎⴰ ⵔⴰⴷ ⴽ ⵢⴰⵙⵉ. " ⵉⵖⵔ ⴷ ⵉ ⵍⵄⴼⵔⵉⵢⵜ ⴰⵏⵏ, ⵉⵏⵏⴰ ⴰⵙ: " ⴰⴷ ⵉⵢⵉ ⵜⵣⴳⵔⴷ ⵉ ⵙⴱⵄⴰ ⵏ ⵍⴱⵃⵓⵕ. " ⵉⵏⵏⴰ ⴰⵙ ⵡⴰⵏⵏ: " ⵜⵜⵄⴷⵉⴷ ⴼⵍⵍⵉ " ⵉⵏⵏⴰ ⴰⵙ: " ⵉⵙ ⴷ ⵜⵥⴹⴰⵕⴷ ⴰⴷ ⴽ ⴰⵙⵉⵖ ⴰⵔ ⵖⵉⵏⵏ? " ⵉⵏⵏⴰ ⴰⵙ: " ⵥⴹⴰⵕⵖ. " ⵉⵏⵏⴰ ⴰⵙ: " ⴰⴷ ⵜⵄⵎⵎⵕⴷ ⵙⴱⵄⴰ ⵏ ⵜⴳⵯⵎⵎⵉⵎⵉⵏ ⵏ ⵉⴷⴰⵎⵎⵏ, ⵜⴰⵙⵉⴷ ⴷⵉⴷⴽ ⵙⴱⵄⴰ ⵏ ⵉⴳⵣⵣⵓⵎⵏ ⵏ ⵜⴼⵉⵢⵢⵉ. " ⵉⵏⵏⴰ ⴰⵙ: " ⵎⵍⵉⵃ! " ⵉⵄⵎⵎⵕ ⵙⴱⵄⴰ ⵏ ⵜⴳⵯⵎⵎⵉⵎⵉⵏ ⵏ ⵉⴷⴰⵎⵎⵏ ⵣⴳ ⵢⴰⵏ ⵍⵓⵃⵛ ⵏ ⵍⵅⵍⴰ. ⵉⴱⴱⵉ ⴰⵙ ⵙⴱⵄⴰ ⵏ ⵉⴳⵣⵣⵓⵎⵏ ⵏ ⵜⴼⵉⵢⵢⵉ. ⵉⵏⵏⴰ ⴰⵙ: " ⵉⵍⵉ ⴳ ⵉⴳⴳⵉ ⵏ ⴹⴹⵀⵕ ⵉⵏⵓ. " ⵉⵙⵙⵓⴷⵓ ⵡⴰⵍⵍⵉ ⵉⴳⴳⵉ ⵏ ⴹⴹⵀⵕ ⵏⵏⵙ. ⵢⴰⵢⵍ ⵙⵔⵙ. ⴰⵔ ⵉⵜⵜⴰⵢⵍⴰⵍ, ⴰⵢⵍⵍⵉⵖ ⴰⵔ ⵉⵜⵜⵎⵏⵉⴷ ⴷⴷⵓⵏⵉⵜ ⵖⴰⵏⵛⴽ ⵏ ⵜⴷⵉⴽⵍⵜ ⵏ ⵓⴼⵓⵙ. ⵉⵏⵏⴰ ⴰⵙ ⵍⵄⴼⵔⵉⵢⵜ ⵍⵍⵉ: " ⵎⵏⵛⴽ ⴰⵙ ⴰⵔ ⵏⵏ ⵜⵎⵏⵉⴷⴷ ⴷⴷⵓⵏⵉⵜ? " ⵉⵏⵏⴰ ⴰⵙ: " ⵖⴰⵏⵛⴽ ⵏ ⵜⴷⵉⴽⵍⵜ ⵏ ⵓⴼⵓⵙ. " ⵉⵏⵏⴰ ⴰⵙ ⵍⵄⴼⵔⵉⵢⵜ ⵍⵍⵉ: " ⴰⵕⴰ ⵢⴰⵏ ⵓⴳⵣⵣⵓⵎ ⵏ ⵜⴼⵉⵢⵢⵉ. " ⵉⴼⴽ ⴰⵙ ⵜ. ⵉⵛⵛ ⵜ, ⵉⵙⵓ ⵜⴰⴳⵯⵎⵎⵉⵎⵜ ⵏ ⵉⴷⴰⵎⵎⵏ. ⵉⵣⴰⵢⴷ, ⴰⵔ ⴷⴰⵖ ⵉⵜⵜⴰⵢⵍⴰⵍ. ⵉⵏⵏⴰ ⴰⵙ ⴷⴰⵖ: " ⵎⵏⵛⴽ ⴰⵙ ⴰⵔ ⵏⵏ ⵜⵎⵏⵉⴷⴷ ⴷⴷⵓⵏⵉⵜ? " ⵉⵏⵏⴰ ⴰⵙ: " ⵖⴰⵏⵛⴽ ⵏ ⵜⵉⵟⵟ ⵏ ⵓⴼⵓⵍⵍⵓⵙ. " ⵉⴼⴽⴰ ⴰⵙ ⴷⴰⵖ ⴰⴳⵣⵣⵓⵎ ⵏ ⵜⴼⵉⵢⵢⵉ ⴷ ⵜⴳⵯⵎⵎⵉⵎⵜ ⵏ ⵉⴷⴰⵎⵎⵏ. ⵉⵣⴰⵢⴷ, ⴰⵔ ⴷⴰⵖ ⵉⵜⵜⴰⵢⵍⴰⵍ. ⵢⵉⵏⵉ ⴰⵙ: " ⵎⵏⵛⴽ ⴰⵙ ⴰⵔ ⵏⵏ ⵜⵎⵏⵉⴷⴷ ⴷⴷⵓⵏⵉⵜ? " ⵉⵏⵏⴰ ⴰⵙ: " ⵓⵔ ⴰⵔ ⵙⵓⵍ ⵜⵜⵎⵏⵉⴷⵖ ⵖⴰⵔ ⵜⵉⵍⵍⴰⵙ. " ⵉⴼⴽ ⴰⵙ ⴷⴰⵖ ⴰⴳⵣⵣⵓⵎ ⵏ ⵜⴼⵉⵢⵢⵉ ⴷ ⵜⴳⵯⵎⵎⵉⵎⵜ ⵏ ⵉⴷⴰⵎⵎⵏ. ⵍⵃⴰⵚⵉⵍ ⴰⵢⵍⵍⵉⵖ ⴰⵙ ⵉⴼⴽⴰ ⵙⵜⵜⴰ, ⵉⴹⵕ ⴰⵙ ⵡⵉⵙ ⵙⴱⵄⴰ. ⵉⵏⵏⴰ ⴰⵙ: " ⴼⴽ ⵉⵢⵉ ⵙⵓⵍ ⵜⵉⴼⵉⵢⵢⵉ, ⵔⴰⴷ ⵏⵣⴰⵢⴷ. " ⵢⴰⵙⵉ ⵙⵉⴷⵉ ⵃⴰⵎⴷ ⴰⵊⵏⵡⵉ, ⵉⴱⴱⵉ ⴷ ⴳ ⵜⴳⵉⴳⵉⵍⵜ ⵏⵏⵙ ⴰⴳⵣⵣⵓⵎ ⵏ ⵜⴼⵉⵢⵢⵉ, ⵉⴼⴽ ⴰⵙ ⵜ. ⵢⴰⴼ ⵜⵜ ⵉⵏⵏ ⵍⵄⴼⵔⵉⵢⵜ ⵍⵍⵉ ⵜⵎⵍⵃ, ⵉⵏⵏⴰ ⴰⵙ: " ⵎⴰⵅⵅ ⴰⵢⵍⵍⵉⵖ ⵜⵎⵍⵃ ⵜⴼⵉⵢⵢⵉ ⴰⴷ? " ⵉⵏⵏⴰ ⴰⵙ: " ⵡⴰⵍⵍⵉ ⵜⵉⴳⵉⴳⵉⵍⵜ ⵉⵏⵓ ⴰⵖ ⵜⵜ ⴱⴱⵉⵖ. " ⵉⵏⵏⴰ ⴰⵙ ⵍⵄⴼⵔⵉⵢⵜ ⵍⵍⵉ: " ⵎⵔⴰ ⵓⵔ ⴷ ⵕⴱⴱⵉ ⴷ ⵍⵄⴰⵀⴷ ⵍⵍⵉ ⴰⴽ ⴼⴽⵉⵖ, ⴰⵔ ⴷ ⴰⴽ ⵕⵥⵎⵖ, ⴰⵔⴽⵉⵖ ⴽⵓⵍⵍⵓ ⴽ ⴼⵕⵕⵇⵏ ⵍⴰⵔⵢⴰⵃ! " ⵉⵏⵏⴰ ⴰⵙ: " ⵇⵇⵏ ⴰⵍⵍⵏ ⵏⵏⴽ! " ⵉⵇⵇⵏ ⵙⵉⴷⵉ ⵃⴰⵎⴷ ⴰⵍⵍⵏ. ⵉⵙⵔⵙ ⵜ ⵍⵄⴼⵔⵉⵢⵜ ⵍⵍⵉ ⴳ ⵉⵎⵉ ⵏ ⵍⴱⴰⴱ ⵏ ⵊⵊⵏⴰⵏ ⴳ ⵜⵙⴳⴰ ⴰⵏⵏ ⵏ ⵙⴱⵄⴰ ⵏ ⵍⴱⵃⵓⵕ. ⵉⵏⵏⴰ ⴰⵙ ⵍⵄⴼⵔⵉⵢⵜ ⴰⵏⵏ: " ⴰⴷ ⴽ ⵓⵚⵚⵓⵖ: ⵀⴰ ⵏⵏ ⵜⵉⵙⵓⵔⴰ ⴳ ⵉⵎⵉ ⵏ ⵍⴱⴰⴱ. ⵜⴰⵍⵄⵕⵚⵜ ⴰⵏⵏ ⵜⵍⴰ ⴽⵕⴰⴹ ⵍⴱⵉⴱⴰⵏ, ⴰⴷ ⵜⵕⵥⵎⴷ ⵍⴱⴰⴱ ⴰⵎⵣⵡⴰⵔⵓ, ⵍⵍⴰⵏⵜ ⴳⵉⵙ ⴽⵕⴰⴹ ⵏⵏⵛⵛⴰⴱⴰⵜ. ⴰⵙⵉ ⵜⵏⵜ ⴷⵉⴷⴽ. ⵡⵉⵙ ⵙⵉⵏ ⵍⴱⴰⴱ ⵜⵣⵔⵉⴷ. ⵡⵉⵙ ⴽⵕⴰⴹ ⵏ ⵍⴱⵉⴱⴰⵏ, ⵀⴰ ⵏⵏ ⴳⵉⵙ ⵢⴰⵜ ⵍⵄⴼⵔⵉⵢⵜ, ⵉⴳⴰ ⴰⴳⴹⵉⴹ. ⵉⵖ ⵜ ⵜⵓⵜⴷ ⵙ ⵢⴰⵏ ⵏⵏⵛⵛⴰⴱ, ⵓⵔ ⵜ ⴳⵉⵙ ⵜⵙⵙⵓⵛⴽⵉⴷ, ⵜⵔⵉⴷ ⴰⴷ ⵜⴽⵛⵎⴷ ⴰⴽⴰⵍ ⴰⵔ ⵜⴰⴳⴳⵯⵙⵜ. ⵜⵉⵙ ⵙⵏⴰⵜ, ⴰⵔ ⴷⴷⵓ ⵜⵉⵡⴰ. ⵜⵉⵙ ⴽⵕⴰⴹⵜ, ⵔⴰⴷ ⵜⵖⴱⵔⴷ. ⵉⵖ ⵜ ⵜⵓⵜⴷ, ⵉⵔⴰ ⴽ ⵉⴷ ⵉⵍⵓⵃ ⵡⴰⴽⴰⵍ. ⵕⵥⵎ ⵍⴱⴰⴱ. ⵀⴰ ⵏⵏ ⵖⴰⵍⵢⴰ ⴱⵏⵜ ⵎⴰⵏⵚⵓⵕ. ⴰⵔ ⵜⵜⴳⴳⵯⴰⵏ ⵢⴰⵏ ⵓⵙⴳⴳⵯⴰⵙ, ⴰⵔ ⵜⵜⵏⴽⵔ ⵢⴰⵏ. ⵉⵖ ⵜⴽⵛⵎⴷ, ⵜⴰⵙⵉⴷ ⵜⴰⵜⵜⴼⴼⴰⵃⵜ. " ⵉⴽⵛⵎ ⵓⴼⵔⵓⵅ ⵍⵍⵉ, ⵉⵙⴽⵔ ⵖⵉⴽⵍⵍⵉ ⵙ ⴰⵙ ⵉⵏⵏⴰ ⵍⵄⴼⵔⵉⵢⵜ ⵍⵍⵉ; ⵢⴰⵙⵉ ⵏⵏⵛⵛⴰⴱⴰⵜ ⵍⵍⵉ. ⵉⴽⵛⵎ ⴳ ⵡⵉⵙ ⵙⵏⴰⵜ, ⵉⵍⴽⵎ ⵡⵉⵙ ⴽⵕⴰⴹ. ⵢⴰⴼ ⵏⵏ ⴳⵉⵙ ⴰⴳⴹⵉⴹ ⵍⵍⵉ, ⵢⵓⵜ ⵜ ⵙ ⵏⵏⵛⵛⴰⴱ ⵉⵣⵡⵓⵔⵏ, ⵓⵔ ⵜ ⴳⵉⵙ ⵉⵙⵙⵓⵛⴽⵉ; ⵉⴽⵛⵎ ⴰⴽⴰⵍ ⴰⵔ ⵜⴰⴳⴳⵯⵙⵜ. ⵢⵓⵜ ⵜ ⵙ ⵜⵉⵙ ⵙⵏⴰⵜ; ⵓⵔ ⵜ ⴳⵉⵙ ⵉⵙⵙⵓⵛⴽⵉ, ⵉⴽⵛⵎ ⴰⴽⴰⵍ ⴰⵔ ⴷⴷⵓ ⵜⵉⵡⴰ. ⵢⵓⵜ ⵜ ⵙ ⵜⵉⵙ ⴽⵕⴰⴹⵜ, ⵉⵙⵙⴰⵛⴽⴰ ⵜ ⵉⴷ. ⵉⵍⵓⵃ ⵜ ⵡⴰⴽⴰⵍ. ⵉⵕⵥⵎ ⵍⴱⴰⴱ, ⵉⴽⵛⵎ, ⵉⴽⴽⵙ ⵜⴰⵜⵜⴼⴼⴰⵃⵜ. ⵢⴰⵙⵉ ⵢⴰⵜ ⵜⵡⵔⵉⵇⵜ, ⵢⴰⵔⴰ ⴳⵉⵙ: " ⵙⵉⴷⵉ ⵃⴰⵎⴷ, ⵎⵓⵍ ⵍⵃⴽⵎⴰ, ⴰⴷ ⵉⴽⴽⴰⵏ ⵖⵉ ⴳ ⴷⴰⵔⴽ, ⴰ ⴱⵏⵜ ⵎⴰⵏⵚⵓⵕ. " ⵉⵙⵔⵙ ⵜⵜ ⵖⵉⵏⵏ, ⵉⴼⴼⵓⵖ. ⵢⴰⵙⵉ ⵜ ⴷⴰⵖ ⵍⵄⴼⵔⵉⵢⵜ ⵍⵍⵉ, ⵉⵙⵙⴰⴽⵯⵉ ⵜ ⴷⴰⵖ ⵉ ⵙⴱⵄⴰ ⵏ ⵍⴱⵃⵓⵕ. ⵉⴱⵕⵕⵎ ⴷⴰⵖ ⵍⵅⴰⵜⵎ: ⵢⵓⵛⴽⴰ ⴰⵙ ⴷⴰⵖ ⵓⵢⵢⵉⵙ ⴷ ⵍⵃⵡⴰⵢⵊ. ⵉⵙⵙⵓⴷⵓ, ⵉⴼⵜⵓ, ⵢⴰⴼ ⵏⵏ ⵡⵉⵏⵏ ⴰⵔ ⵓⴽⴰⵏ ⵙⵓⵍ ⵜⵜⵇⵇⵍⵏ. ⵉⴼⴽⴰ ⴰⵙⵏ ⵜⴰⵜⵜⴼⴼⴰⵃⵜ, ⵉⴼⵜⵓ ⴷⴰⵖ ⵙ ⵍⵎⴰⴽⴰⵏ ⵏⵏⵙ. ⴽⵛⵎⵏ ⴷⴰⵖ ⵡⵉⵍⵍⵉ ⵜⴰⵎⴰⵣⵉⵔⵜ, ⴰⴼⵉⵏ ⵜ ⵉⵏⵏ ⴳ ⵜⵃⴰⵏⵓⵜ, ⴼⴽⵉⵏ ⴰⵙ ⴷⴰⵖ ⴰⵎⵕⵕⵉⵇ ⵉ ⵢⴰⵏ, ⴼⵜⵓⵏ ⵙ ⴷⴰⵔ ⵓⴳⵍⵍⵉⴷ, ⴼⴽⵉⵏ ⴰⵙ ⵜⴰⵜⵜⴼⴼⴰⵃⵜ. ⵉⴼⵕⵃ ⴰⵙⵏ ⵓⴳⵍⵍⵉⴷ, ⵉⵏⵏⴰ ⴰⵙⵏ: " ⴰⵍⵍⴰⵀ ⵉⵕⴹⵓ ⵄⵍⵉⴽⵓⵎ. " ⴰⴷ ⵏⵔⴰⵔ ⴰⵡⴰⵍ ⵙ ⵖⴰⵍⵢⴰ ⴱⵏⵜ ⵎⴰⵏⵚⵓⵕ. ⴰⵢⵍⵍⵉⵖ ⵜⵄⵇⵍ, ⵜⴰⴼ ⵏⵏ ⵜⴰⵡⵔⵉⵇⵜ ⴳ ⴷⴰⵔ ⵉⵅⴼ ⵏⵏⵙ, ⵉⵜⵜⵢⴰⵔⴰ ⴳⵉⵙ: " ⵙⵉⴷⵉ ⵃⴰⵎⴷ, ⵎⵓⵍ ⵍⵃⴽⵎⴰ, ⴰⴷ ⵉⴽⴽⴰⵏ ⵖⵉ ⴳ ⴷⴰⵔⴽ, ⴰ ⴱⵏⵜ ⵎⴰⵏⵚⵓⵕ! " ⵜⵏⵏⴰ: " ⵓⵍⵍⴰⵀ, ⵖⴰⵔ ⵉⵖ ⴷ ⴽⴽⵉⵖ ⵍⵎⴷⵉⵏⵜ ⵍⵍⵉ ⴳ ⵉⵍⵍⴰ ⵡⴰⵏⵏ ⴷ ⵉⴽⴽⴰⵏ ⵜⴰⵎⴰⵣⵉⵔⵜ ⵉⵏⵓ! " ⵜⵙⵎⵓⵏ ⵍⵎⵃⵍⵍ ⵏⵏⵙ, ⵜⴰⴽⵯⵉ ⵉ ⵙⴱⵄⴰ ⵏ ⵍⴱⵃⵓⵕ, ⵜⵙⵙⵓⵜⵍ ⵉ ⵍⵎⴷⵉⵏⵜ ⵍⵍⵉ ⴳ ⵉⵍⵍⴰ ⵙⵉⴷⵉ ⵃⴰⵎⴷ, ⵎⵓⵍ ⵍⵃⴽⵎⴰ. ⵉⴼⴼⵓⵖ ⵛⵛⴱⴰⴱ ⵍⵍⵉ ⵙ ⵍⵅⴼⴰ, ⴰⵔ ⴷⵉⴷⵙⵏ ⵉⵜⵜⵎⴰⵖ ⵢⴰⵏ ⵡⴰⵙⵙ, ⵢⵓⵎⴰⵢⵏ. ⵡⵉⵙ ⵜⵍⵜ ⵉⵢⴰⵎ ⵉⵖⵍⴱ ⵜⵜ. ⵜⵡⵔⵔⵉ ⵙ ⵍⵎⵓⴹⵄ ⵏⵏⵙ. ⵀⴰ ⵏⵏ ⴰⴳⵍⵍⵉⴷ ⵉⵔⴰ ⴰⴷ ⵉⵙⴽⵔ ⵜⴰⵎⵖⵔⴰ ⵏ ⵉⴹⵓⵍⴰⵏ ⵏⵏⵙ. ⵉⴱⵔⵔⵃ ⴳ ⵍⵎⴷⵉⵏⵜ, ⵉⵏⵏⴰ ⴰⵙⵏ: " ⵙⴱⵄⴰ ⵉⵢⴰⵎ ⵓⵙⴱⵄⴰ ⵉⵢⴰⵎ ⵏ ⵜⵎⵖⵔⴰ! " ⵉⵏⴽⵔ, ⵉⵖⵔ ⴷ ⵉ ⵉⴹⵓⵍⴰⵏ ⵏⵏⵙ ⵙ ⵜⴳⵎⵎⵉ, ⵉⵏⵏⴰ ⴰⵙⵏ: " ⵎⴰⵏⵣⴰ ⴰⵎⵊⵊⵓⴹ ⵍⵍⵉ, ⵉⴳⵍⵍⵉⵏ? " ⵏⵏⴰⵏ ⴰⵙ: " ⴰ ⵙⵉⴷⵉ, ⴰⴷ ⴰⵙ ⵏⵖⵔ. " ⵖⵔⵉⵏ ⴰⵙ ⴷ. ⵉⵙⵔⵙ ⴰⵙⵏ ⴰⵎⵜⵛⵛⵓ. ⴰⵔ ⴷ ⵊⵎⵎⵄⴰⵏ ⵉⴹⵓⵍⴰⵏ ⵏ ⵓⴳⵍⵍⵉⴷ, ⵏⵏⴰⵏ ⵉ ⵓⴳⵍⵍⵉⴷ: " ⴰ ⵙⵉⴷⵉ, ⴰⵎⵊⵊⵓⴹ ⴰⴷ, ⴰⴷ ⵜ ⵏⵜⵜⵃⵉ, ⵓⵔ ⵙⵔⵏⵖ ⵉⵍⵉⵇ! " ⵜⵜⵃⵉⵏ ⵜ. ⵢⴰⴳⵯⵉ ⴰⴷ ⴷⴰⵔⵙⵏ ⵉⴼⴼⵓⵖ. ⵉⴱⵕⵕⵎ ⵍⵃⴽⵎⴰ ⵏⵏⵙ: ⵜⵜⵔⵙ ⴰⵙ ⵍⴽⵙⵓⵜ ⵄⵍⴰ ⴽⵓⵍⵍ ⵕⵕⵀⴹ. ⴰⴳⵍⵍⵉⴷ ⴰⴷ ⵉⵙⴰⵡⵍⵏ, ⵉⵏⵏⴰ ⴰⵙⵏ: " ⴰⵀⴰⵀⴰⵀⴰⵀⴰ, ⵣⵣⵉⵏ ⴰⴷ ⵉⴼⴽⴰ ⵕⴱⴱⵉ ⵉ ⵛⵛⴱⴰⴱ ⴰⴷ! " ⵏⵏⴰⵏ: " ⵉⴳⴰ ⴰⵎⵊⵊⵓⴹ! " ⵉⵏⵏⴰ ⴰⵙⵏ: " ⵏⴽⴽ ⴰⴷ ⴰⴽ ⴷ ⵢⵉⵡⵉⵏ ⴽⵓⵍⵍⵓ ⵖⴰⵢⴰⴷ ⵍⵍⵉ ⴷ ⵉⵡⵉⵏ ⵡⵉⴷ. " ⵏⵏⴰⵏ ⴰⵙ: " ⵍⴰⵡⴰⵀ, ⵙⵉⴷⵉ, ⵏⴽⴽⵯⵏⵉ ⴰⴷ ⴽⵓⵍⵍⵓ ⵢⵉⵡⵉⵏ ⵖⴰⵢⴰⵏⵏ! " ⵉⵏⵏⴰ ⴰⵙ: " ⵉⵖ ⵜⵏⵏⵉⴷ: ' ⵓⵀⵓ ', ⴰ ⵙⵉⴷⵉ, ⴰⴷ ⴰⴽ ⵎⵍⵉⵏ ⵜⴰⵜⵜⴼⴼⴰⵃⵉⵏ ⵏ ⵉⵙⵜⵉⴽ. " ⵏⵏⴰⵏ: " ⵓⵔ ⴷⴰⵔⵏⵖ ⵍⵍⵉⵏ! " ⵉⵏⵏⴰ ⴰⵙ: " ⴰⴷ ⴰⴽ ⵎⵍⵉⵏ ⵜⵉⴼⵉⵢⵢⵉ ⵏ ⵉⵎⵣⴳⴰⵏ ⵏⵏⵙⵏ. " ⵎⵍⵉⵏ ⴰⵙ ⵜⵏ, ⵢⴰⴼ ⵜⵏ ⵉⵏⵏ ⵜⵅⵚⵚⴰ ⵜⵏ ⵜⴼⵉⵢⵢⵉ. ⵉⵏⵏⴰ ⴰⵙ: " ⴰⴷ ⴰⴽ ⵎⵍⵉⵏ ⵉⵅⴼⴰⵡⵏ ⵏ ⵜⴹⵓⴹⵉⵏ ⵏⵏⵙⵏ. " ⵢⵓⴼⴰ ⵜⵏ ⵉⵏⵏ ⵓⵔ ⴷⴰⵔⵙⵏ ⵍⵍⵉⵏ. ⵉⵏⵏⴰ: " ⵀⴰⵜⵉ, ⴰ ⵙⵉⴷⵉ. ⴰⵢⵍⵍⵉⵖ ⵔⴰⵏ ⵜⵉⵖⴰⵡⵙⵉⵡⵉⵏ ⴰⵏⵏ, ⴰⴷ ⵉⵢⵉ ⴼⴽⴰⵏ ⵖⴰⵢⴰⵏⵏ, ⴰⵡⵉⵖ ⴰⵙⵏ ⵜⵏ ⵉⵏⵏ! " ⵢⴰⵎⵥ ⵜⵏ ⵓⴳⵍⵍⵉⴷ, ⵉⴱⴱⵉ ⴽⵓⵍⵍⵓ ⵉⵅⴼⴰⵡⵏ ⵏⵏⵙⵏ. ⵉⵜⴰⵀⵍ ⵙⵉⴷⵉ ⵃⴰⵎⴷ ⵉⵍⵍⵉⵙ. ⵉⴼⴽ ⴰⵙ ⵏⵏⵚⵚ ⵏ ⵍⵃⴽⵓⵎⵜ ⵏⵏⵙ. ⵉⵙⴽⵔ ⴰⵙ ⵙⴱⵄⴰ ⵉⵢⴰⵎ ⵓⵙⴱⵄⴰ ⵉⵢⴰⵎ ⵓⵙⴱⵄⴰ ⵉⵢⴰⵎ ⵏ ⵜⵎⵖⵔⴰ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⴱⴰⴱⴰⵜⵙⵏ ⵍⵍⵉ ⵉⴼⵜⴰⵏ ⵙ ⵍⵃⵉⵊⵊ. ⵉⵡⵔⵔⵉ ⴷ ⵣⴳ ⵍⵃⵉⵊⵊ, ⵉⵍⴽⵎ ⵜⵉⴳⵎⵎⵉ ⵏⵏⵙ, ⵢⴰⴼ ⵜⵉⴳⵎⵎⵉ ⵏⵏⵙ ⵜⵅⵍⴰ: ⵜⴰⵔⵡⴰ ⵏⵏⵙ ⵍⴰⵃ ⵜⵏ, ⵜⴰⵎⵖⴰⵔⵜ ⵏⵏⵙ, ⵍⴰⵃ ⵜⵜ. ⵉⵙⵇⵙⴰ ⵎⵉⴷⴷⵏ, ⵏⵏⴰⵏ ⴰⵙ ⵎⵉⴷⴷⵏ: " ⵜⴰⵎⵖⴰⵔⵜ ⵏⵏⴽ ⵜⴽⵛⵎ ⵍⵎⵍⵍⴰⵃ, ⵉⵜⴰⵀⵍ ⵜⵜ ⵡⵓⴷⴰⵢ ⵍⵍⵉ ⵎⵎⵓ ⵜⵣⵣⵏⵣⴰⵎ ⵜⵉⴳⵍⴰⵢ. " ⵉⴼⵜⵓ, ⵉⴽⵛⵎ ⵍⵎⵍⵍⴰⵃ, ⴰⴷ ⵙⵔⵙ ⵉⵙⵉⴳⴳⵍ. ⴰⵢⵍⵍⵉⵖ ⵜⵜ ⵉⵏⵏ ⵢⵓⴼⴰ, ⵢⴰⴼ ⵜⵜ ⵉⵏⵏ ⵜⴳⴰ ⵜⵓⴷⴰⵢⵜ. ⵉⵏⵏⴰ ⴰⵙ: " ⴰ ⴱⵏⵜⵉ, ⵎⴰⵅⵅ ⴰⵢⵍⵍⵉⵖ ⵜⴼⵍⴷ ⵜⴰⵔⵡⴰ ⵏⵏⵎ, ⵎⴰⵜⵜⴰ ⵍⵃⴰⵍⵜ ⴰⴷ ⴰⵖ ⵜⵍⵍⵉⴷ? " ⵜⵏⴰⴽⵕ ⵜ, ⵜⵏⵏⴰ ⴰⵙ: " ⵓⵔ ⴽ ⵊⵊⵓ ⵥⵕⵉⵖ ⵓⵍⴰ ⵙⵙⵏⵖ ⴽ! " ⵉⴳ ⵜⵜ ⴳ ⵛⵛⵕⵄ, ⴰⵔ ⴷⵉⴷⵙ ⴱⴷⴷⴰ ⵉⵜⵜⵎⵛⵕⵄⴰ. ⵉⴳⴳⴰⵎⵎⵉ ⵎⴰⴷ ⴳⵉⵙ ⵉⵜⵜⴰⵡⵉ. ⴰⴷ ⵉⵚⵃⴰⵏ ⴰⵔ ⵉⵙⵙⴼⵍⵉⴷ ⵙ ⵢⴰⵏ ⵓⴳⵍⵍⵉⴷ, ⴰⵔ ⴰⵙ ⵜⵜⵉⵏⵉⵏ ⵙⵉⴷⵉ ⵎⵓⵃⴰⵎⵎⴰⴷ, ⵎⵓⵍ ⵍⵃⵇⵇ. ⵉⵚⵕⴹ ⵉ ⵜⵎⵖⴰⵔⵜ ⵏⵏⵙ ⵙ ⴷⴰⵔⵙ. ⴼⵜⵓⵏ ⴰⵔ ⵖⵉⵏⵏ. ⴰⵔ ⴰⵙ ⵉⵜⵜⵄⴰⵡⴰⴷ ⴽⵓⵍⵍⵓ ⵖⴰⵢⵍⵍⵉ ⴰⵙ ⵉⵊⵕⴰⵏ. ⴰⴷ ⵉⵚⵃⴰⵏ ⵢⵓⴽⵣ ⵓⴳⵍⵍⵉⴷ ⵍⵍⵉ ⴱⴰⴱⴰⵙ ⴷ ⵎⴰⵙ. ⴰⵔ ⵉⵜⵜⴹⴰⵍⴰⴱ ⵎⴰⵙ ⴰⴷ ⵜⵡⵔⵔⵉ ⴰⴷ ⴷⴰⵖ ⵜⵎⵓⵏ ⴷ ⵓⵔⴳⴰⵣ ⵏⵏⵙ. ⵓⵔ ⵜⵔⵉ. ⴰⵔ ⴰⵙⵏ ⵜⵜⵉⵏⵉ: " ⵏⴽⴽ ⵜⵓⴷⴰⵢⵜ ⴰⴷ ⴳⵉⵖ. " ⴰⵔ ⵉⵙⵙⴼⵍⵉⴷ ⵓⴳⵍⵍⵉⴷ ⵍⵍⵉ ⵙ ⴳⵯⵎⴰⵙ ⴳ ⵍⵎⴷⵉⵏⵜ ⵢⴰⴹⵏⵉⵏ ⴳ ⴷⴰⵔ ⵓⴳⵍⵍⵉⴷ ⵍⵍⵉ ⵢⴰⴹⵏⵉⵏ. ⵉⵚⵚⴰⴼⴹ ⵙⵔⵙ. ⵢⴰⵛⴽ ⵉⵏⵏ. ⵉⵖⵔ ⴷ ⵓⴳⵍⵍⵉⴷ ⵉ ⵙⵉⵏ ⵍⵍⵉ ⵢⴰⴹⵏⵉⵏ, ⴱⴰⴱⴰⵙ ⴷ ⵎⴰⵙ. ⴰⵛⴽⵉⵏ ⴷ. ⴳⴳⴰⵡⵔⵏ ⴽⵓⵍⵍⵓ ⵙ ⵕⴱⵄⴰ ⴳ ⵢⴰⵜ ⵍⴱⵉⵜ. ⴰⵔ ⴰⵙⵏ ⵉⵜⵜⵄⴰⵡⴰⴷ ⴽⵓⵍⵍⵓ ⵖⴰⵢⵍⵍⵉ ⴰⵙⵏ ⵉⵊⵕⴰⵏ, ⴰⵢⵍⵍⵉⵖ ⵉⴼⵜⴰ ⴱⴰⴱⴰⵙ ⵙ ⵍⵃⵉⵊⵊ ⴷ ⴽⵓⵍⵍⵓ ⵎⴰⴷ ⴰⵙⵏ ⵉⵊⵕⴰⵏ. ⴱⴰⴱⴰⵜⵙⵏ, ⵣⵣⵓⴳⵣⵏ ⵜ ⴳ ⵎⴰⵏⵉ ⵉⵄⴷⵍⵏ; ⵎⴰⵜⵙⵏ, ⴷⴼⵄⴰⵏ ⵜⵜ ⴳ ⵍⵃⴱⵙ. ⵉⴱⵔⵔⵃ ⵓⴳⵍⵍⵉⴷ ⵍⵍⵉ ⴳ ⵍⵎⴷⵉⵏⵜ ⵍⵍⵉ, ⴰⴷ ⴷ ⴰⵡⵉⵏ ⵉⴽⵛⵛⵓⴹⵏ. ⵙⵙⵔⵖⵉⵏ ⵍⵄⴰⴼⵉⵢⵜ, ⵃⵕⴳⵏ ⵎⴰⵜⵙⵏ ⴷ ⵡⵓⴷⴰⵢ. ⵣⵓⵣⵣⵔⵏ ⵉⵖⴷ ⵏⵏⵙⵏ, ⵢⴰⵡⵉ ⵜ ⵔⵔⵉⵃ. ⴳⴳⴰⵡⵔⵏ ⵖⵉⵏⵏ, ⵟⵕⵕⵃⵏ. ⵡⴰⵙⵙⵍⴰⵎ! 16. ⵍⵇⵉⵚⵜ ⵏ ⵄⴳⴳⵍⴰⵎⵓⵛ ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ ⴷ ⵢⴰⵜ ⵜⵎⵖⴰⵔⵜ. ⴷⴰⵔⵙⵏ ⵢⴰⵜ ⵜⴼⵔⵓⵅⵜ, ⵜⵄⵣⵣⴰ ⴱⴰⵀⵔⴰ ⴷⴰⵔⵙⵏ. ⵓⵔ ⴰⵔ ⴰⵙ ⵙⵙⵅⵙⴰⵔⵏ ⵍⵅⴰⵟⵕ. ⴰⵔⴳⴰⵣ ⴰⵏⵏ, ⵓⵔ ⴷⴰⵔⵙ ⵢⴰⵜ, ⵎⵙⴽⵉⵏ. ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ ⴳ ⵡⵓⵙⵙⴰⵏ ⵏ ⵕⴱⴱⵉ; ⴳ ⴰⵙⵙ ⴰⵏⵏ ⵉⴳⴰ ⵍⵄⵉⴷ ⵏ ⵜⴼⵉⵢⵢⵉ, ⵉⴼⴹⴹⵍ ⵜ ⵕⴱⴱⵉ. ⴰⵔⴳⴰⵣ ⴰⵏⵏ, ⵎⵙⴽⵉⵏ, ⵓⵔ ⴷⴰⵔⵙ ⵓⵍⵍⵉ. ⴰⵔ ⵉⵜⵜⵅⵎⵎⴰⵎ ⵎⴰ ⵎⵎⵓ ⵉⵇⵇⵔⵙ ⵉ ⵍⵄⵉⴷ ⵏⵏⵙ. ⵉⴳⴳⴰⵡⵔ ⴰⵔ ⵣⵉⴽⴽ ⵚⴱⴰⵃ, ⵉⵏⵏⴰ: " ⴱⵉⵙⵎⵉⵍⵍⴰⵀ, ⵡⴰ ⴱⵉⵍⵍⴰⵀ, ⵜⴰⵡⴰⴽⴽⴰⵍⵏⴰ ⵄⵍⴰ ⵍⵍⴰⵀ! " ⵉⴼⴼⵓⵖ ⵙ ⵢⴰⵏ ⵡⵓⵔⵜⵉ, ⵉⵍⵍⴰ ⴷⴰⵔⵙ ⴳ ⵉⵎⵉ ⵏ ⵜⴳⵎⵎⵉ. ⵢⴰⴼ ⵏⵏ ⴳⵉⵙ ⵢⴰⵏ ⵡⴰⵡⵜⵉⵍ. ⵢⴰⴽⵯⵉ ⵏⵏ ⴼⵍⵍⴰⵙ, ⵢⴰⵎⵥ ⵜ, ⵉⴳ ⵜ ⵉⴷ ⴳ ⵓⵛⵍⵍⵉⵇ ⵏⵏⵙ, ⵉⵡⵔⵔⵉ ⴷ ⵙ ⵜⴳⵎⵎⵉ ⵏⵏⵙ. ⵉⴽⵛⵎ ⵙ ⴷⴰⵔ ⵜⵎⵖⴰⵔⵜ ⵏⵏⵙ, ⵉⵏⵏⴰ ⴰⵙ: " ⴰⵎⵥ ⴰⵡⵜⵉⵍ ⴰⴷ, ⵎⴰ ⵎⵎⵓ ⵏⵇⵇⵔⵙ ⵉ ⵍⵄⵉⴷ ⵏⵏⵖ! " ⵜⴰⵎⵥ ⵜⵎⵖⴰⵔⵜ ⵍⵍⵉ ⴰⵡⵜⵉⵍ ⵍⵍⵉ, ⵜⴳ ⵜ ⵉⵏⵏ ⴳ ⴷⴷⵓ ⵢⴰⵜ ⵜⴽⵉⵏⵜ, ⵜⵃⴹⵓ ⵜ ⴳⵉⵙ. ⵍⵍⵉⴳ ⵉⴼⴼⵓ ⵣⵣⵎⴰⵏ, ⵜⵏⴽⵔ ⵜⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ, ⵜⴼⵕⵃ: " ⴳ ⴰⵙⵙ ⴰⵏⵏ ⴰⴷ ⵖⵔⵙⵏ ⵉ ⵜⴼⵉⵢⵢⵉ ⵉ ⵍⵄⵉⴷ! " ⵜⵏⴽⵔ, ⵜⴱⴱⵉ ⵜⴰⵣⵣⵍⴰ, ⵜⵙⵙⵓⴷⵎ ⴰⴳⴰⵢⵢⵓ ⵏ ⴱⴰⴱⴰⵙ. ⵜⵏⵏⴰ ⴰⵙ: " ⴱⴰⴱⴰ, ⵎⴰⵏⵣⴰ ⵍⵄⵉⴷ ⵏⵏⵖ? " ⴱⴰⴱⴰⵙ ⵉⴽⵚⵓⴹ, ⵎⵙⴽⵉⵏ, ⴰⴷ ⵜⴰⵍⵍⴰ, ⵉⵏⵏⴰ ⴰⵙ: " ⵣⴰⵢⴷ, ⴰ ⵉⵍⵍⵉ, ⵙⵇⵙⴰ ⵎⴰⵎ! " ⵜⴰⴼⵔⵓⵅⵜ ⵍⵍⵉ ⴰⵔ ⵜⴰⵣⵣⵍⴰ, ⵜⴼⵕⵃ, ⵜⵍⴽⵎ ⴷⴰⵔ ⵎⴰⵙ, ⵜⵙⵙⵓⴷⵎ ⴰⴳⴰⵢⵢⵓ ⵏⵏⵙ, ⵜⵏⵏⴰ ⴰⵙ: " ⵉⵎⵎⵉ, ⵎⴰⵏⵣⴰ ⵍⵄⵉⴷ ⵏⵏⵖ? " ⵎⴰⵙ ⵜⴽⵚⵓⴹ ⴰⴷ ⵜⴰⵍⵍⴰ ⵜⴼⵔⵓⵅⵜ ⵍⵍⵉ ⴰⵙⵙ ⵏ ⵍⵄⵉⴷ. ⵜⵏⵏⴰ ⴰⵙ: " ⴰ ⵉⵍⵍⵉ, ⵙⵇⵙⴰ ⴱⴰⴱⴰⵎ! " ⵜⵡⵔⵔⵉ ⴷ ⴷⴰⵖ ⵜⴼⵔⵓⵅⵜ ⵍⵍⵉ ⵙ ⴷⴰⵔ ⴱⴰⴱⴰⵙ, ⴰⵔ ⵜⴰⵍⵍⴰ. ⵉⵏⵏⴰ ⴰⵙ: " ⴼⵙⵙ, ⴰ ⵉⵍⵍⵉ, ⴰⴷ ⵓⵔ ⵜⴰⵍⵍⴰⴷ! " ⵜⵥⵕ ⵜⵜ ⵉⴷ ⵎⴰⵙ ⴰⵔ ⵜⴰⵍⵍⴰ. ⴰⵔ ⴰⵙ ⵜⴰⵇⵇⵔⴰ. ⵜⴰⵛⴽ ⵉⴷ ⵙ ⴷⴰⵔⵙ. ⵜⵏⵏⴰ ⴰⵙ ⵎⴰⵙ: " ⴼⵙⵙ, ⴰ ⵉⵍⵍⵉ, ⴰⴷ ⵓⵔ ⵜⴰⵍⵍⴰⴷ, ⵔⴰⴷ ⴰⵎ ⵎⵍⵖ ⵍⵄⵉⴷ ⵏⵏⵖ! " ⵜⴰⴼⵔⵓⵅⵜ ⵍⵍⵉ ⵜⴼⵕⵃ, ⴰⵔ ⵜⴹⵚⵚⴰ. ⵜⵏⵏⴰ ⴰⵙ ⵎⴰⵙ: " ⵣⴰⵢⴷ, ⴰ ⵉⵍⵍⵉ, ⵀⴰ ⵜ ⵉⵏⵏ ⴳ ⴷⴷⵓ ⵜⴽⵉⵏⵜ ⴳ ⵓⵏⵡⴰⵍ. " ⵜⴼⵜⵓ ⵜⴼⵔⵓⵅⵜ ⵍⵍⵉ. ⵍⵍⵉⴳ ⵏⵏ ⵜⵍⴽⵎ ⴰⵏⵡⴰⵍ ⵍⵍⵉ, ⵜⴰⵍⵍ ⴼ ⵜⴽⵉⵏⵜ. ⵍⵍⵉⴳ ⵏⵏ ⵜⵥⵕⴰ ⴰⵡⵜⵉⵍ ⵍⵍⵉ, ⵜⴷⵀⵛ. ⵜⵇⵣⵣ ⵏⵏ ⴳⵉⵙ. ⵉⵔⵡⵍ ⵡⴰⵡⵜⵉⵍ ⵍⵍⵉ. ⵜⴳ ⵎⴰⵙ ⵜⴰⵖⵓⵢⵢⵉⵜ, ⵜⵜⴰⴱⵄⴰ ⵜ ⵙ ⵍⵅⵍⴰ. ⵜⵥⵥⵓ ⴳⵉⵙ ⵜⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ, ⵜⴳ ⵜⴰⵖⵓⵢⵢⵉⵜ ⴳ ⵜⵖⵔⴷⵉⵏ ⵏⵏⵙ. ⴳ ⴰⴽⵓⴷ ⴰⵏⵏ ⴰⵔ ⵜⵙⴰⵡⴰⵍ ⴷⴷⵓⵏⵉⵜ: ⴰⵔ ⵙⴰⵡⴰⵍⵏ ⵉⵥⵕⴰⵏ ⵓⵍⴰ ⵛⵛⵊⴰⵕⵉ ⵓⵍⴰ ⵉⵖⴰⵔⴰⵙⵏ ⵓⵍⴰ ⴽⵓⵍⵍⵓ ⵎⴰⴷ ⵉⵍⵍⴰⵏ ⴳ ⴷⴷⵓⵏⵉⵜ. ⵏⵡⵔⵔⵉ ⴷ ⵙ ⴷⴰⵔ ⵜⵎⵖⴰⵔⵜ ⵍⵍⵉ. ⵍⵍⵉⴳ ⵜⵟⵟⴰⵢ ⴰⵡⵜⵉⵍ ⵍⵍⵉ, ⴰⵡⵜⵉⵍ ⴰⵔ ⵉⵜⵜⴰⵣⵣⵍⴰ, ⴰⵔ ⵜⵜⴰⵣⵣⵍⴰ ⴳ ⵜⵖⵔⴷⵉⵏ ⵏⵏⵙ, ⴰⵢⵍⵍⵉⵖ ⴼⵜⴰⵏⵜ ⵙ ⵢⴰⵏ ⵍⵅⵍⴰ, ⵔⴰⴷ ⴳⵉⵙ ⵕⵓⵃⵏⵜ. ⵍⴽⵎⵏⵜ ⵏⵏ ⵜⵓⵥⵥⵓⵎⵜ ⵏ ⵢⵉⴹ. ⵉⵊⵍⵓ ⴰⵙⵏ ⵡⴰⵡⵜⵉⵍ ⵍⵍⵉ. ⵜⵙⴰⵡⵍ ⵜⵎⵖⴰⵔⵜ ⵍⵍⵉ ⵙ ⵉⵍⵍⵉⵙ ⵉⵎⵥⵥⵉⵢⵏ, ⵜⵏⵏⴰ ⴰⵙ: " ⴰ ⵉⵍⵍⵉ, ⵔⵡⴰⵃ, ⴰⴷ ⵏⵖⵍⵉ ⵛⵛⵊⵕⵜ ⴰⵏⵏ, ⴰⴷ ⴰⵖ ⵓⵔ ⵛⵛⵉⵏ ⵍⴰⵡⵃⴰⵛ! " ⵖⵍⵉⵏ ⵛⵛⵊⵕⵜ ⵍⵍⵉ, ⵎⴷⵉⵏ ⴳⵉⵙ. ⴳⴳⴰⵡⵔⵏ ⴰⵔ ⵜⵓⵥⵥⵓⵎⵜ ⵏ ⵢⵉⴹ, ⴰⵔ ⵙⵙⴼⵍⵉⴷⵏⵜ ⵉ ⵕⵕⵄⴷ ⴷ ⵍⵇⵓⵡⵜ ⵏ ⵡⴰⵡⴰⵍ ⴳ ⴷⴷⵓ ⵛⵛⵊⵕⵜ ⵍⵍⵉ. ⵛⵛⵊⵕⵜ ⵍⵍⵉ ⴰⵔ ⴳⵉⵙ ⵉⵙⵙⴰⵇⵔⴰ ⵉⵣⵎ ⴽⵓⵍⵍⵓ ⵍⴰⵡⵃⴰⵛ ⵏ ⴷⴷⵓⵏⵉⵜ, ⴳ ⵉⴳⵔⵣⴰⵎⵏ, ⵓⵍⴰ ⵉⴼⴰⵙⵉⵡⵏ, ⵓⵍⴰ ⵟⵟⵢⵓⵕ, ⵓⵍⴰ ⵎⴰⴷ ⵉⴳⴰⵏ ⵍⵓⵃⵛ. ⵉⵣⵎ ⵍⵍⵉ ⵜⵏ ⵉⵙⵙⴰⵇⵇⵔⴰⵏ, ⵉⴳⴳⴰⵡⵔ ⴰⵔ ⵜⵓⵥⵥⵓⵎⵜ ⵏ ⵢⵉⴹ. ⵉⵍⵉ ⴳⵉⵙ ⵢⴰⵏ ⵡⵓⵛⵛⵏ, ⵓⵛⵛⵏ ⴰⵏⵏ ⵉⴳⴳⴰⵡⵔ ⴰⵢⵍⵍⵉⵖ ⵉⵙⵀⵓ. ⵜⴰⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ ⵜⵙⵙⴼⵍⴷ ⵉ ⵖⴰⵢⵍⵍⵉ ⴷ ⵡⴰⵡⴰⵍ, ⵜⴳⴳⵯⴷ. ⵜⵏⵏⴰ ⵉ ⵎⴰⵙ: " ⵉⵎⵎⵉ, ⵔⴰⴷ ⵙⴽⵔⵖ ⴰⵎⴰⵏ! " ⵜⵏⵏⴰ ⴰⵙ ⵎⴰⵙ: " ⴰ ⵉⵍⵍⵉ, ⵙⴽⵔ ⵜⵏ ⴳ ⵓⴷⵓⴽⵓ ⵏⵏⵎ ⵉⴼⴼⵓⵙ ⵍⵍⵉ ⵓⵔ ⵉⴱⴱⵉⵏ! " ⵜⵙⴽⵔ ⵜⵏ ⴳ ⵓⴷⵓⴽⵓ ⵏⵏⵙ ⴰⵥⵍⵎⴰⴹ ⵍⵍⵉ ⵉⴱⴱⵉⵏ: ⴰⵔ ⵏⵏ ⵟⵟⴰⵕⵏ ⵡⴰⵎⴰⵏ ⵍⵍⵉ ⵙ ⵉⵣⴷⴷⴰⵔ, ⵜⴰⵛⴽ ⵉⵏⵏ ⵢⴰⵜ ⵜⵎⵇⵇⵉⵜ ⴳ ⵉⴳⴳⵉ ⵏ ⵜⵉⵏⵅⴰⵔ ⵏ ⵡⵓⵛⵛⵏ ⵍⵍⵉ. ⵍⵍⵉⴳ ⵏⵏ ⴼⵍⵍⴰⵙ ⵜⴹⵕ ⵜⵎⵇⵇⵉⵜ ⵍⵍⵉ, ⴰⵔ ⵉⴽⵯⵟⵟⴰ ⴰⵢⵍⵍⵉⵖ ⵉⵙⵙⵏ ⵉⵙ ⵉⵍⵍⴰ ⴱⵏⴰⴷⵎ ⴳ ⵛⵛⵊⵕⵜ ⵍⵍⵉ. ⵉⵙⴰⵡⵍ ⵙ ⵉⵣⵎ ⵍⵍⵉ, ⵉⵏⵏⴰ ⴰⵙ ⵡⵓⵛⵛⵏ ⵍⵍⵉ: " ⴰ ⵙⵉⴷⵉ, ⴰⴹⵓ ⵏ ⴱⵏⴰⴷⵎ ⴰⵢ ⴰ! " ⵉⵏⵏⴰ ⴰⵙ ⵉⵣⵎ ⵍⵍⵉ ⵜⵏ ⵉⵙⵙⴰⵇⵇⵔⴰⵏ: " ⴰⵔ ⴰⵇⵇⵔⴰ, ⴰ ⵉⵡⵉⵙ ⵏ ⵡⵓⴷⴰⵢ, ⴰⴷ ⴽ ⵓⵔ ⵛⵛⵖ ⵙ ⵉⵎⵏⵙⵉ ⵉⵏⵓ ⴳ ⵢⵉⴹ ⴰⴷ! " ⴰⵔ ⴷⴰⵖ ⵢⴰⵇⵇⵔⴰ ⵡⵓⵛⵛⵏ ⵍⵍⵉ. ⵉⴽⴽ ⴷⴰⵖ ⵉⵎⵉⴽⴽ ⵡⵓⵛⵛⵏ ⵍⵍⵉ, ⵜⴹⵕ ⴷ ⴼⵍⵍⴰⵙ ⵢⴰⵜ ⵜⵎⵇⵇⵉⵜ ⵢⴰⴹⵏⵉ. ⵉⵙⴰⵡⵍ ⴷⴰⵖ ⵡⵓⵛⵛⵏ ⵍⵍⵉ ⵙ ⵉⵣⵎ ⵍⵍⵉ, ⵉⵏⵏⴰ ⴰⵙ: " ⴰ ⵙⵉⴷⵉ, ⴰⴹⵓ ⵏ ⴱⵏⴰⴷⵎ ⵉⵍⵍⴰ ⵖⵉ! " ⵉⵙⴰⵡⵍ ⴷ ⵉⵍⵎⵎⴰ ⵉⵣⵎ ⵍⵍⵉ, ⵉⵏⵏⴰ ⴰⵙⵏ " ⴼⵙⵙⴰⵜ ⴽⵓⵍⵍⵓ, ⴰ ⵍⴰⵡⵃⴰⵛ! " ⵍⵍⵉⴳ ⴼⵙⵙⵏ ⵍⴰⵡⵃⴰⵛ ⵍⵍⵉ, ⵉⵏⵏⴰ ⴰⵙⵏ ⵉⵣⵎ ⵍⵍⵉ: " ⵎⴰ ⵔⴰⴷ ⴰⵖ ⴷ ⵉⴽⴽ ⵛⵛⵊⵕⵜ ⴰⴷ, ⴰⴷ ⵏⵙⵙⵏ ⵎⴰⴷ ⴳⵉⵙ ⵉⵍⵍⴰⵏ? " ⴼⵙⵙⵏ ⴽⵓⵍⵍⵓ ⵍⴰⵡⵃⴰⵛ ⵍⵍⵉ ⵖⵉⵔ ⵢⴰⵜ ⵜⴳⴰⵢⵡⴰⵔⵜ, ⵜⵏⵏⴰ ⴰⵙ: " ⴰ ⵙⵉⴷⵉ, ⵏⴽⴽ ⴰ ⵔⴰⴷ ⵜ ⵉⴷ ⵉⴽⴽ! " ⵉⵏⵏⴰ ⴰⵙ ⵉⵣⵎ ⵍⵍⵉ: " ⵎⵍⵉⵃ! " ⵍⵃⴰⵚⵉⵍ ⵜⵖⵍⵉ ⵜⴳⴰⵢⵡⴰⵔⵜ ⵍⵍⵉ. ⵍⵍⵉⴳ ⵏⵏ ⵜⵍⴽⵎ ⵜⴰⵎⵖⴰⵔⵜ ⵍⵍⵉ, ⵜⴰⴼ ⵜⵜ ⵉⵏⵏ ⴰⵔ ⵜⴰⵍⵍⴰ. ⵜⵏⵏⴰ ⴰⵙ: " ⵎⴰⴷ ⴽⵎ ⵉⵙⵙⴰⵍⵍⴰⵏ? ⴽⵎⵎ ⴰ ⵔⴰⴷ ⴽⵎ ⵛⵛⵉⵏ ⵍⴰⵡⵃⴰⵛ; ⵉⵍⵍⵉⵎ ⵍⵍⵉ ⵉⵎⵥⵥⵉⵢⵏ ⵔⴰⴷ ⵜⵜ ⵙⵙⵏⵊⵎⵖ ⴷ ⵡⴰⵔⵔⴰⵡ ⴰⵏⵏ ⵉⵍⵍⴰⵏ ⴳ ⵡⴰⵃⵍⵉⴳ ⵏⵏⵎ, ⴷ ⵓⴼⴼ ⵏⵏⵎ ⵉⴼⴼⵓⵙ! " ⵜⵡⵔⵔⵉ ⴷ ⵜⴳⴰⵢⵡⴰⵔⵜ ⵍⵍⵉ ⵙ ⴷⴰⵔ ⵉⵣⵎ ⵍⵍⵉ, ⵜⵏⵏⴰ ⴰⵙ: " ⴰⴷ ⵉⵢⵉ ⵜⴼⴽⴷ ⵍⵄⴰⵀⴷ ⵏ ⵕⴱⴱⵉ, ⵜⵙⵙⵏⵊⵎⵎ ⵉⵢⵉ ⴳ ⵙⵏⴰⵜ ⵜⵖⴰⵡⵙⵉⵡⵉⵏ, ⵎⵍⵖ ⴰⴽ ⵎⴰⴷ ⴳⵉⵙ ⵉⵍⵍⴰⵏ. " ⵉⵏⵏⴰ ⴰⵙ ⵉⵣⵎ ⵍⵍⵉ: " ⴰⴷ ⴰⵎ ⴼⴽⵖ ⵍⵄⵀⴷ ⵏ ⵕⴱⴱⵉ, ⴰⴷ ⴽⵎ ⵙⵙⵏⵊⵎⵖ ⴳ ⵙⵏⴰⵜ ⵍⵎⵙⴰⵢⵍ ⵍⵍⵉ ⴰⵖ ⵜⵏⵏⵉⴷ, ⵥⴹⴰⵕⵖ ⴰⴷ ⵜⵏ ⵙⵙⵏⵊⵎⵖ. " ⵜⵙⴰⵡⵍ ⴷ ⵉⵍⵎⵎⴰ ⵜⴳⴰⵢⵡⴰⵔⵜ ⵍⵍⵉ, ⵜⵏⵏⴰ ⴰⵙ: " ⴰ ⵙⵉⴷⵉ, ⵜⵍⵍⴰ ⴳⵉⵙ ⵢⴰⵜ ⵜⵎⵖⴰⵔⵜ ⵉⵄⵣⵎⵏ ⴰⴷ ⵜⴰⵔⵓ, ⴷ ⵢⴰⵜ ⵉⵍⵍⵉⵙ ⵉⵎⵥⵥⵉⵢⵏ. " ⵉⵙⴰⵡⵍ ⴷ ⵉⵣⵎ ⵍⵍⵉ, ⵉⵏⵏⴰ ⴰⵙⵏ: " ⵎⴰⴷ ⵉⵥⴹⴰⵕⵏ ⴰⴷ ⵉⵖⵍⵉ ⵛⵛⵊⵕⵜ ⴰⴷ, ⴰⴷ ⴰⵙ ⴼⴽⵖ ⵎⴰⴷ ⵉⵔⴰ! " ⵛⵛⵊⵕⵜ ⴰⵏⵏ ⵜⵄⵍⴰ ⴱⴰⵀⵔⴰ. ⵓⵔ ⵉⵥⴹⴰⵕ ⵃⵜⵜⴰ ⵢⴰⵏ ⴳ ⵍⴰⵡⵃⴰⵛ ⵍⵍⵉ ⴰⴷ ⵙⵔⵙ ⵉⵖⵍⵉ ⵖⵉⵔ ⵢⴰⵜ ⵜⴱⵍⵉⵏⴽⴰ. ⵜⵏⵏⴰ ⴰⵙ: " ⵏⴽⴽ ⴰⴷ ⵉⵥⴹⴰⵕⵏ ⴰⴷ ⵙⵔⵙ ⵉⵖⵍⵉ. " ⵉⵏⵏⴰ ⴰⵙ ⵉⵣⵎ ⵍⵍⵉ: " ⵖⵍⵉ ⵙⵔⵙ! " ⵜⴰⴱⵍⵉⵏⴽⴰ ⵍⵍⵉ ⵜⴼⵜⵓ, ⴰⵔ ⵜⴰⵇⵇⵍⴰⵢ ⴰⵢⵍⵍⵉⵖ ⵜⵍⴽⵎ ⵜⴰⵎⵖⴰⵔⵜ ⵍⵍⵉ. ⵜⵏⵏⴰ ⴰⵙ: " ⴰ ⵜⴰⵎⵖⴰⵔⵜ, ⴰ ⵕⴱⴱⵉ, ⴰⴷ ⵉⵢⵉ ⵜⴼⴽⴷ ⵜⵉⴼⵏⵣⵉⵜ ⵏⵏⵎ ⵍⵍⵉ ⵉⵎⵥⵥⵉⵢⵏ, ⴰⴷ ⵜⵜ ⵙⵙⵓⵎⵎⵖ. " ⵜⴰⵎⵖⴰⵔⵜ ⵍⵍⵉ ⵜⴼⴽⴰ ⴰⵙ ⵜⵉⴼⵏⵣⵉⵜ ⵏⵏⵙ, ⴰⵔ ⵜⵜ ⵜⵙⵙⵓⵎⵓⵎ ⵜⴱⵍⵉⵏⴽⴰ ⵍⵍⵉ. ⴰⵔ ⵙⵔⵙ ⵢⴰⵇⵇⵍⴰⵢ ⵙⵙⵎⵎ. ⵜⴰⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ ⴰⵔ ⵜⵙⴰⵡⴰⵍ ⵙ ⵎⴰⵙ, ⵜⵏⵏⴰ ⴰⵙ: " ⴰ ⵉⵎⵎⵉ, ⵎⴰⵏⵉ ⴰⵎ ⵉⵍⴽⵎ ⵙⵙⵎⵎ? " ⵜⵙⴰⵡⵍ ⴷ ⵎⴰⵙ, ⵜⵏⵏⴰ ⴰⵙ: " ⵉⵍⴽⵎ ⵉⵢⵉ ⴰⴼⵓⴷ ⵉⵏⵓ! " ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ: " ⴰ ⵉⵎⵎⵉ, ⵎⴰⵏⵉ ⴰⵎ ⵉⵍⴽⵎ ⵙⵙⵎⵎ? " ⵜⵙⴰⵡⵍ ⴷ ⵎⴰⵙ, ⵜⵏⵏⴰ ⴰⵙ: " ⵉⵍⴽⵎ ⵉⵢⵉ, ⴰ ⵉⵍⵍⵉ, ⵜⴰⴱⵓⴹⵜ ⵉⵏⵓ. " ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ: " ⵉⵎⵎⵉ, ⵎⴰⵏⵉ ⴰⵎ ⵉⵍⴽⵎ ⵙⵙⵎⵎ? " ⵜⵙⴰⵡⵍ ⴷ ⴷⴰⵖ ⵎⴰⵙ ⵍⵍⵉ, ⵜⵏⵏⴰ ⴰⵙ: " ⴰ ⵉⵍⵍⵉ, ⵉⵍⴽⵎ ⵉⵢⵉ ⴰⴳⴰⵢⵢⵓ ⵉⵏⵓ! " ⵜⴼⵙⵙ ⵜⵎⵖⴰⵔⵜ ⵍⵍⵉ, ⵓⵔ ⴰⵔ ⵙⵓⵍ ⵜⵙⴰⵡⴰⵍ. ⴰⵔ ⵜⵜ ⵜⵙⵙⵓⵎⵓⵎ ⵜⴱⵍⵉⵏⴽⴰ ⵍⵍⵉ, ⴰⵢⵍⵍⵉⵖ ⵜⵜ ⵉⴼⴼⵓⵖ ⵕⵕⵓⵃ. ⵜⴹⵕ ⵜⵎⵖⴰⵔⵜ ⵍⵍⵉ ⴳ ⵏⴳⵔ ⵍⴰⵡⵃⴰⵛ ⵍⵍⵉ ⵉⵙⵙⴰⵇⵔⴰ ⵉⵣⵎ. ⴼⵕⵃⵏ ⵍⴰⵡⵃⴰⵛ ⵍⵍⵉ, ⵢⵉⵡⵉ ⴰⵙⵏ ⴷ ⵕⴱⴱⵉ ⵣⵣⵔⴷⴰ. ⵏⴽⵔⵏ ⵍⴰⵡⵃⴰⵛ ⵍⵍⵉ, ⴰⵙⵉⵏ ⴷ ⵜⴰⵎⵖⴰⵔⵜ ⵍⵍⵉ, ⵛⵔⵔⴳⵏ ⴰⵃⵍⵉⴳ ⵏⵏⵙ, ⴰⴼⵉⵏ ⴳⵉⵙ ⴰⴼⵔⵓⵅ. ⵜⴰⴳⴰⵢⵡⴰⵔⵜ ⵍⵍⵉ ⵜⴱⴷⴷ ⴳ ⵉⴳⴳⵉ ⵏⵏⵙⵏ. ⵉⵖⵔ ⴰⵙ ⵉⵣⵎ ⵍⵍⵉ, ⵉⵏⵏⴰ ⴰⵙ: " ⴰ ⵜⴰⴳⴰⵢⵡⴰⵔⵜ, ⴰⵙⵉ ⵎⴰⴷ ⴷⵉⴷⵎ ⵏⵙⴽⵔ ⴳ ⵍⵄⵀⴷ ⵍⵍⵉ ⴷⵉⴷⵎ ⵏⵏⵉⵖ! " ⵜⴰⴳⴰⵢⵡⴰⵔⵜ ⵍⵍⵉ ⵜⵓⵙⵉ ⴰⴼⵔⵓⵅ ⵍⵍⵉ, ⵜⴱⴱⵉ ⴷ ⵉ ⵜⵎⵖⴰⵔⵜ ⵍⵍⵉ ⵓⴼⴼ ⵏⵏⵙ ⵉⴼⴼⵓⵙ, ⵜⴳ ⵜ ⵉⵏⵏ ⵉ ⵓⴼⵔⵓⵅ ⵍⵍⵉ ⴳ ⵉⵎⵉ ⵏⵏⵙ, ⴰⵔ ⵜ ⵉⵙⵙⵓⵎⵓⵎ. ⴰⵢⵍⵍⵉⵖ ⵉⵇⵕⵕⴱ ⵍⵃⴰⵍ ⴰⴷ ⵉⴼⴼⵓ, ⵏⴽⵔⵏ ⵍⴰⵡⵃⴰⵛ ⵍⵍⵉ, ⴽⵔⴰⵢⴳⴰⵜⵜ ⵢⴰⵏ ⵉⴼⵜⵓ ⵙ ⵜⴳⵎⵎⵉ ⵏⵏⵙ. ⵉⵡⵔⵔⵉ ⵡⴰⵡⴰⵍ ⵙ ⴷⴰⵔ ⵜⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ. ⵜⴰⴼⵔⵓⵅⵜ ⵍⵍⵉ, ⵜⵍⴽⵎ ⵜⵜ ⵉⵏⵏ ⵜⴳⴰⵢⵡⴰⵔⵜ ⵍⵍⵉ, ⵜⴰⵡⵉ ⴰⵙ ⴰⴼⵔⵓⵅ ⵍⵍⵉ ⴷ ⵍⴷⵉⵏ ⵍⴰⵡⵃⴰⵛ ⵍⵍⵉ ⴳ ⵓⴷⵉⵙ ⵏ ⵎⴰⵙ ⵍⵍⵉ. ⵜⴰⴳⴰⵢⵡⴰⵔⵜ ⵍⵍⵉ ⵜⵣⵣⵓⴳⵣ ⴷ ⵜⴰⴼⵔⵓⵅⵜ ⵍⵍⵉ ⵏⵏ ⵉⵍⵍⴰⵏ ⴳ ⵛⵛⵊⵕⵜ ⵍⵍⵉ. ⵜⵙⴰⵡⵍ ⴷ ⵜⴳⴰⵢⵡⴰⵔⵜ ⵍⵍⵉ: " ⴰⵎⵥ ⴳⵯⵎⴰⵎ, ⵜⵕⵡⴰⵃⴷ, ⴰⴷ ⴰⵎ ⵎⵍⵖ ⵎⴰⴷ ⵜⵙⴽⴰⵔⴷ! " ⵜⴰⴼⵔⵓⵅⵜ ⵍⵍⵉ ⵜⵓⵎⵥ ⴳⵯⵎⴰⵙ ⴳ ⵉⵖⵉⵍ ⵏⵏⵙ, ⵜⴼⴽ ⴰⵙ ⵓⴼⴼ ⵍⵍⵉ, ⴰⵔ ⵜ ⵉⵙⵙⵓⵎⵓⵎ. ⵜⴰⴳⴰⵢⵡⴰⵔⵜ ⵍⵍⵉ ⵜⵎⵓⵏ ⴷ ⵜⴼⵔⵓⵅⵜ ⵍⵍⵉ, ⵜⵣⵡⵓⵔ ⴰⵙ ⴰⵢⵍⵍⵉⵖ ⵜⵍⴽⵎ ⵢⴰⵏ ⵍⵅⵍⴰ, ⵉⵍⵍⴰ ⴳⵉⵙ ⵢⴰⵏ ⵓⴳⴰⴷⵉⵔ ⵏ ⵣⵣⵎⴰⵏ ⵓⵣⵣⵎⴰⵏ. ⵜⵙⴰⵡⵍ ⴷ ⵜⴳⴰⵢⵡⴰⵔⵜ ⵍⵍⵉ ⵙ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⴰⴷ ⴰⵎ ⵎⵍⵖ ⵎⴰⴷ ⵜⵙⴽⴰⵔⴷ! ⵖⵉⴽⴰⴷ, ⴰⵛⴽ ⵉⴷ, ⴳⴳⴰⵡⵔ ⴳ ⵍⴱⵉⵜ ⴰⴷ, ⴽⵎⵎ ⴷ ⴳⵯⵎⴰⵎ ⴰⴷ ⵉⵎⵥⵥⵉⵢⵏ! ⴽⵎⵎ, ⴰⵔ ⴼⵜⵜⵓ, ⴰⵔ ⵇⵇⴰⵣ ⴳ ⵓⵎⴷⴷⵓⵣ ⴰⵏⵏ, ⴰⵔ ⵇⵇⴰⵣ! ⵉⵖ ⵜⵍⴷⵉⴷ ⵜⵓⵎⵥⵉⵜ, ⵜⵛⵛ ⵜⵜ; ⵉⵖ ⵜⵍⴷⵉⴷ ⵉⵔⴷ, ⵜⴼⴽⴷ ⵜ ⵉ ⴳⵯⵎⴰⵎ! ⵉⵖ ⵜⵍⴷⵉⴷ ⵜⴰⵅⴱⵣⵉⵜ ⵏ ⵜⵓⵎⵥⵉⵏ, ⵜⵛⵛ ⵜⵜ; ⵉⵖ ⵜⵍⴷⵉⴷ ⵜⵉⵏ ⵉⵔⴷⵏ, ⵜⴼⴽⴷ ⵜ ⵉ ⴳⵯⵎⴰⵎ! ⵖⵉⴽⴰⵏⵏ ⴰⴷ ⴱⴷⴷⴰ ⵜⵙⴽⴰⵔⴷ; ⵀⴰⵜⵉ ⵔⴰⴷ ⵏⵏ ⵜⴼⴼⵓⵖⴷ ⴳ ⵢⴰⵜ ⵜⴳⵎⵎⵉ, ⵜⵍⵍⴰ ⴳⵉⵙ ⵢⴰⵜ ⵍⵀⵉⵛⵜ, ⵉⵙⵎ ⵏⵏⵙ ⵄⴳⴳⵍⴰⵎⵓⵛ! " ⵜⵙⴰⵡⵍ ⴷ ⵉⵍⵎⵎⴰ ⵜⴼⵔⵓⵅⵜ ⵍⵍⵉ, ⵜⵏⵏⴰ ⵉ ⵜⴳⴰⵢⵡⴰⵔⵜ ⵍⵍⵉ: " ⵉⵚⴼⴰ ⴼⵍⵍⴰⵎ ⵍⵅⴰⵟⵕ, ⴰⴷ ⴰⵎ ⵉⵜⵜⵄⵕⴰⴹ ⵕⴱⴱⵉ ⵍⵅⵉⵔ. " ⵜⵙⴰⵡⵍ ⴷ ⵉⵍⵎⵎⴰ ⵜⴳⴰⵢⵡⴰⵔⵜ ⵍⵍⵉ, ⵜⵏⵏⴰ ⵉ ⵜⴼⵔⵓⵅⵜ ⵍⵍⵉ: " ⵕⵡⴰⵃ, ⴰⵔ ⴰⵍⵍⴰ, ⴰⵔ ⴷ ⵉⵢⵉ ⵜⵄⵎⵎⵕⴷ ⵜⴰⵡⵕⴹⴰ ⴰⴷ ⵙ ⵉⵎⵟⵟⴰⵡⵏ, ⴰⴷ ⴳⵉⵙ ⵙⵙⵉⵔⴷⵖ ⵉⴷⴰⵎⵎⵏ ⴰⴷ ⵉⵍⵍⴰⵏ ⴳ ⵉⴱⵔⵊⵏ ⵉⵏⵓ. " ⵜⵏⵏⴰ ⴰⵙ ⵜⴼⵔⵓⵅⵜ ⵍⵍⵉ: " ⵕⵡⴰⵃ! " ⵜⵎⵓⵏ ⴷⵉⵙ ⴰⵔ ⵢⴰⵜ ⵜⴰⵡⵕⴹⴰ, ⴰⵔ ⴰⵙ ⴳⵉⵙ ⵜⴰⵍⵍⴰ ⴰⵢⵍⵍⵉⵖ ⵜⵜ ⵜⵄⵎⵎⵕ ⵙ ⵉⵎⵟⵟⴰⵡⵏ ⵏⵏⵙ. ⵜⵏⴽⵔ ⵜⴳⴰⵢⵡⴰⵔⵜ ⵍⵍⵉ, ⵜⴰⴽⵯⵉ ⵏⵏ ⴳ ⵉⵎⵟⵟⴰⵡⵏ ⵍⵍⵉ, ⴰⵔ ⵜⵙⵙⵉⵔⵉⴷ ⵉⴷⴰⵎⵎⵏ ⵍⵍⵉ ⵉⵍⵍⴰⵏ ⴳ ⵔⵔⵉⵛ ⵏⵏⵙ. ⵍⵍⵉⴳ ⵜⵙⵙⵉⵔⴷ ⵜⴳⴰⵢⵡⴰⵔⵜ ⵍⵍⵉ, ⵜⵙⴰⵡⵍ ⴷ, ⵜⵏⵏⴰ ⵉ ⵜⴼⵔⵓⵅⵜ ⵍⵍⵉ: " ⴱⵇⴰ ⵄⵍⴰ ⵅⵉⵔ, ⵟⵟⵀⴰⵍⵍⴰ ⴳ ⴳⵯⵎⴰⵎ ⵍⵍⵉ ⵉⵎⵥⵥⵉⵢⵏ, ⴰⵔ ⴷ ⵉⵏⴽⵔ ⵉⵏⵏⴼⵄⵓ ⴽⵎ! " ⵜⵙⴰⵡⵍ ⴷ ⵉⵍⵎⵎⴰ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⴱⵇⴰ ⵄⵍⴰ ⵅⵉⵔ, ⴽⵎⵎ ⴰⴷ ⵉⴳⴰⵏ ⵉⵎⵎⵉ, ⵜⴳⴷ ⴱⴰⴱⴰ! " ⵜⴰⴳⴰⵢⵡⴰⵔⵜ ⵍⵍⵉ ⵜⴼⵜⴰ ⵙ ⵜⴳⵎⵎⵉ ⵏⵏⵙ. ⵓⵔⵔⵉⵖ ⵙ ⴷⴰⵔ ⵜⴼⵔⵓⵅⵜ ⵍⵍⵉ ⴷ ⴳⵯⵎⴰⵙ ⵍⵍⵉ ⵉⵎⵥⵥⵉⵢⵏ. ⴳⴳⴰⵡⵔⵏ, ⵎⵙⴰⴽⵉⵏ, ⴳ ⵍⵅⵍⴰ ⵍⵍⵉ. ⴰⴷ ⵓⴽⴰⵏ ⵉⴼⴼⵓ ⵍⵃⴰⵍ, ⵜⵏⴽⵔ ⵜⴼⵔⵓⵅⵜ ⵍⵍⵉ, ⵜⴰⵙⵉ ⴳⵯⵎⴰⵙ, ⵜⴼⵜⵓ ⵙ ⵓⵎⴷⴷⵓⵣ ⵍⵍⵉ ⵙ ⴰⵙ ⵜⵏⵏⴰ ⵜⴳⴰⵢⵡⴰⵔⵜ ⵍⵍⵉ, ⴰⵔ ⴳⵉⵙ ⵜⵇⵇⴰⵣ. ⵉⵖ ⴷ ⵜⵍⴷⵉ ⵢⴰⵜ ⵜⵓⵎⵥⵉⵜ, ⵜⵛⵛ ⵜⵜ; ⵉⵖ ⴷ ⵜⵍⴷⵉ ⵉⵔⴷ, ⵜⴼⴽ ⵜ ⵉ ⴳⵯⵎⴰⵙ. ⵉⵖ ⴷ ⵜⵍⴷⵉ ⵜⴰⵃⴽⵓⴽⵜ ⵏ ⵜⵓⵎⵥⵉⵏ, ⵜⵛⵛ ⵜⵜ; ⵉⵖ ⵜⵍⴷⵉ ⵜⴰⵃⴽⵓⴽⵜ ⵏ ⵢⵉⵔⴷⵏ, ⵜⴼⴽ ⵜⵜ ⵉ ⴳⵯⵎⴰⵙ. ⴰⵔ ⵜⵙⴽⴰⵔ ⵖⵉⴽⵍⵍⵉ, ⴰⵢⵍⵍⵉⵖ ⵏⵏ ⵜⵏⵇⵇⴱ ⵙ ⵄⴳⴳⵍⴰⵎⵓⵛ. ⵜⵏⵇⵇⴱ ⵏⵏ, ⵓⴽⴰⵏ ⵜⴰⴼ ⵜ ⵉⵏⵏ ⵉⴽⵯⵙⴰⵏ ⴼⵍⵍⴰⵙ ⵛⵛⵄⵕ ⵎⵔⴰⵡ ⵉⵖⴰⵍⵍⵏ. ⵜⵔⵡⵍ ⴷ ⵜⴼⵔⵓⵅⵜ ⵍⵍⵉ, ⵜⴰⵙⵉ ⴳⵯⵎⴰⵙ, ⵜⵃⴱⵓ ⵜ, ⴰⴷ ⵜ ⵓⵔ ⵉⵥⵕ. ⴰⵔ ⵜⵜⵅⵎⵎⴰⵎ ⴷ ⵍⵄⵇⵍ ⵏⵏⵙ, ⵎⴰ ⵔⴰⴷ ⴰⵙ ⵜⵙⴽⵔ. ⵍⵍⵉⴳ ⴽⵓⵍⵍⵓ ⵜⵃⵙⴰ ⵍⵎⵙⴰⵢⵍ, ⵜⵡⵔⵔⵉ ⴷ, ⵜⴳⴳⴰⵡⵔ ⴳ ⵍⵎⵓⴹⵄ ⵏⵏⵙ. ⵉⵖ ⵜⵏ ⵢⴰⵖ ⵍⴰⵥ, ⵜⴳⴳⴰⵡⵔ ⴰⵔ ⴷ ⵉⵟⵟⵙ ⵄⴳⴳⵍⴰⵎⵓⵛ. ⵜⴼⵜⵓ ⵜⴼⵔⵓⵅⵜ ⵍⵍⵉ, ⵜⴰⵊⵊ ⵜ ⴰⵔⴽⵉⵖ ⵉⵟⵟⴰⵚ ⵄⴳⴳⵍⴰⵎⵓⵛ, ⵜⴼⵜⵓ ⵜⴼⵔⵓⵅⵜ ⵍⵍⵉ, ⵜⴰⵙⵉ ⴷ ⵓⴷⵉ, ⵜⴰⵙⵉ ⴷ ⵜⴰⵎⵎⴻⵎⵜ, ⵜⴰⵙⵉ ⴷ ⴰⴳⴳⵯⵔⵏ, ⵜⴰⵙⵉ ⴷ ⵚⵚⴹⵍ, ⵜⴰⵡⵉ ⵜ ⵉⴷ ⵙ ⴷⴰⵔ ⴳⵯⵎⴰⵙ ⵍⵍⵉ, ⴰⵔ ⵛⵜⵜⴰⵏ. ⴰⴷ ⵓⴽⴰⵏ ⵉⴼⴼⵓ ⵣⵣⵎⴰⵏ, ⵜⴼⵜⵓ ⵜⴼⵔⵓⵅⵜ ⵍⵍⵉ, ⵜⴳⴰⴱⵍ ⵄⴳⴳⵍⴰⵎⵓⵛ ⵎⴰⴷ ⵉⵙⴽⵔ. ⵍⵍⵉⴳ ⴰⵙ ⴷ ⴽⵓⵍⵍⵓ ⵜⵉⵡⵉ ⵍⵅⴱⴰⵕ, ⵜⴳⴳⴰⵡⵔ. ⵄⴳⴳⵍⴰⵎⵓⵛ ⴰⵏⵏ ⴰⴷ ⴰⴽ ⴼⵙⵙⵔⵖ ⵎⴰⴷ ⵉⴳⴰⵏ ⵚⵚⵏⵉⵄⵜ ⵏⵏⵙ. ⵄⴳⴳⵍⴰⵎⵓⵛ ⴰⵏⵏ ⵉⵟⵟⴰⴼ ⵎⴰⴷ ⵓⵔ ⵉⵍⵉⵏ ⵍⵄⴷⴰⴷ ⴳ ⵡⵓⵍⵍⵉ, ⴳ ⵉⵕⵄⵎⴰⵏ, ⴳ ⵉⵣⴳⴰⵔⵏ, ⴳ ⵢⵉⵔⴷⵏ, ⴳ ⵜⵓⵎⵥⵉⵏ, ⴳ ⵡⵓⴷⵉ, ⴳ ⵜⴰⵎⵎⴻⵎⵜ, ⴳ ⴽⵔⴰⵢⴳⴰⵜⵜ ⵏⵏⵄⵎⵜ ⵏ ⴷⴷⵓⵏⵉⵜ, ⵜⵍⵍⴰ ⴷⴰⵔ ⵄⴳⴳⵍⴰⵎⵓⵛ ⵍⵍⵉ. ⵜⵍⵍⴰ ⴳⵉⵙ ⵢⴰⵜ ⵚⵚⵏⵉⵄⵜ: ⴰⴷ ⵓⴽⴰⵏ ⵉⴳⴳⴰⵡⵔ ⴰⵔ ⵉⵙⴰⵡⴰⵍ, ⴽⵔⴰ ⵙ ⵉⵏⵏⴰ ⵉⵜⵜⵢⵓⵙⴽⵉⵔ ⴷ ⴽⵓⵍⵍⵓ ⴳ ⵍⵎⵙⴰⵢⵍ ⵏⵏⵙ. ⵉⵖ ⵉⵔⴰ ⴰⴷ ⵉⵥⵥⴳ ⵓⵍⵍⵉ, ⵉⵏⵏⴰ ⴰⵙⵏⵜ: " ⵥⵥⴳⴰⵎⵜ, ⵥⵥⴳⴰⵎⵜ, ⴰ ⵓⵍⵍⵉ ⵉⵏⵓ! " ⵥⵥⴳⵏⵜ ⵓⵍⵍⵉ ⵍⵍⵉ. ⵉⵏⵏⴰ ⴰⵙ ⴷⴰⵖ: " ⵥⵥⴳⴰⵎⵜ, ⴰ ⵉⵕⵄⵎⴰⵏ ⵉⵏⵓ! " ⵥⵥⴳⵏⵜ. " ⵥⵥⴳⴰⵜ, ⵥⵥⴳⴰⵜ, ⴰ ⵉⵣⴳⴰⵔⵏ ⵉⵏⵓ! " ⵥⵥⴳⵏ ⵉⵣⴳⴰⵔⵏ ⵍⵍⵉ. " ⴼⴼⵉ ⵏⵏ, ⴼⴼⵉ ⵏⵏ, ⴰ ⵜⴰⴽⵯⴼⴰⵢⵜ! " ⵜⴼⴼⵉ ⵏⵏ ⵜⴽⵯⴼⴰⵢⵜ. " ⴰⵙⵉ ⴷ, ⴰⵙⵉ ⴷ, ⴰ ⵜⵓⴷⵉⵜ! " ⵜⴰⵙⵉ ⴷ ⵜⵓⴷⵉⵜ. ⴽⵔⴰ ⵙ ⵓⴽⴰⵏ ⵉⵏⵏⴰ ⵄⴳⴳⵍⴰⵎⵓⵛ ⵉ ⵍⴱⵀⴰⵢⵎ ⵍⵍⵉ ⵏⵏⵙ, ⵙ ⵡⴰⵡⴰⵍ ⵏⵏⵙ ⵙⴽⵔⵏ ⵜ. ⵉⵙⴰⵡⵍ ⵄⴳⴳⵍⴰⵎⵓⵛ, ⵉⵏⵏⴰ ⴰⵙⵏ: " ⴽⵕⴹⴰⵜ, ⴽⵕⴹⴰⵜ ⴰ ⵉⵍⴰⵙⵏ ⵏ ⵜⴽⵛⵛⵓⵍⵜ! " ⴰⴷ ⵙⵔⵙⵏ ⵉⵛⵛ ⵄⴳⴳⵍⴰⵎⵓⵛ ⵉⵎⴽⵍⵉ ⵏⵏⵙ. ⵖⵉⴽⴰⵏⵏ ⴰⴷ ⵉⴳⴰⵏ ⵙⵙⵉⵔⵜ ⵏⵏⵙ, ⴰⴱⴰⴷⴰⵏ ⵓⵃⴰⴷⴷⴰⵏ. ⵜⴰⴼⵔⵓⵅⵜ ⵍⵍⵉ ⵜⵇⴰⴱⵍ ⵜ ⵓⴽⴰⵏ ⴰⵢⵍⵍⵉⵖ ⴽⵓⵍⵍⵓ ⵜⵙⵙⵏ ⵎⴰⵎⵏⴽ ⵉⵙⴽⵔ ⴳ ⵍⵎⵙⴰⵢⵍ ⵏⵏⵙ. ⵜⴰⴼⵔⵓⵅⵜ ⵍⵍⵉ, ⴰⴷ ⵓⴽⴰⵏ ⵜⴰⵊⵊ ⵄⴳⴳⵍⴰⵎⵓⵛ ⴰⵔ ⴷ ⵉⴳⵯⵏ, ⵜⴰⵙⵉ ⴷ ⵢⴰⵏ ⵍⵎⵕⵊⵍ, ⵜⴼⴼⵉ ⴷ ⴳⵉⵙ ⵓⴷⵉ. ⵜⴰⵡⵉ ⴷ ⴰⴳⴳⵯⵔⵏ, ⵜⵙⴽⵔ ⵍⴱⵙⵉⵙ, ⵜⵙⴽⵔ ⴽⵓⵍⵍⵓ ⴳⵉⵙ ⵉⵄⴱⴱⴰⴷ. ⵜⴳⴳⴰⵡⵔ ⴰⵔ ⴷ ⵉⴳⵯⵏ ⵄⴳⴳⵍⴰⵎⵓⵛ. ⵜⴰⵙⵉ ⴷ ⵓⴷⵉ, ⵜⵥⵥⵖⵕ ⴰⵙ ⴽⵓⵍⵍⵓ ⵜⵉⵎⵖⵉⵍⵜ ⵏⵏⵙ. ⴰⴷ ⵓⴽⴰⵏ ⵉⵏⴽⵔ ⵄⴳⴳⵍⴰⵎⵓⵛ, ⵢⴰⴼ ⴷ ⵜⵉⵎⵖⵉⵍⵜ ⵏⵏⵙ ⵜⵙⵡⴰ ⴽⵓⵍⵍⵓ ⵙ ⵍⵉⴷⴰⵎ. ⵉⵏⴽⵔ ⵉⵙⵙⵔⵖ ⵍⵄⴰⴼⵉⵢⵜ, ⵢⴰⵙⵉ ⴰⵙⴰⴼⵓ ⴳ ⵍⵄⴰⴼⵉⵢⵜ ⵍⵍⵉ, ⵉⴳ ⵜ ⵉ ⵜⵎⵖⵉⵍⵜ ⵏⵏⵙ, ⵉⵏⵏⴰ ⴰⵙ: " ⵓⵍⵍⴰⵀ! ⴰ ⴱⴰⴱⴰⵎ! ⴰⵔ ⵙⴰⵔ ⴽⵎ ⵙⵓⵍ ⵃⵔⴳⵖ! ⴰⴷ ⵓⴽⴰⵏ ⴳⵯⵏⵖ, ⵜⴷⴷⵓⴷ, ⴰⵔ ⵜⵛⵜⵜⴰⴷ ⵓⴷⵉ! ⵓⴷⵉ ⵔⵉⵖ ⵜ ⵉ ⵚⵚⵟⵕ ⵉⵏⵓ, ⵜⴰⵎⵎⴻⵎⵜ ⵔⵉⵖ ⵜⵜ ⵉ ⵚⵚⵟⵕ ⵉⵏⵓ, ⴽⵓⵍⵍⵛⵉ ⵔⵉⵖ ⵜ ⵉ ⵚⵚⵟⵕ ⵉⵏⵓ! " ⵜⴰⴼⵔⵓⵅⵜ ⵍⵍⵉ, ⴰⵔ ⵜⵙⵙⴼⵍⵉⴷ ⴽⵓⵍⵍⵓ ⵎⴰⴷ ⵉⵜⵜⵉⵏⵉ, ⵜⵃⵙⴰ ⵜ ⴳ ⵍⵇⵍⴱ ⵏⵏⵙ. ⵜⴳⴳⴰⵡⵔ ⵜⴼⵔⵓⵅⵜ ⵍⵍⵉ ⴰⵔ ⵉⴹ. ⵍⵍⵉⴳ ⵉⵟⵟⴰⵚ ⵄⴳⴳⵍⴰⵎⵓⵛ, ⵜⴼⵜⵓ, ⵜⴰⵙⵉ ⴷ ⵍⵎⵕⵊⵍ, ⵜⵄⵎⵎⵕ ⵜ ⵉⴷ ⵙ ⵡⵓⴷⵉ, ⵜⴳ ⴷ ⴳⵉⵙ ⴰⴳⴳⵯⵔⵏ, ⴰⵔ ⵜⵙⴽⴰⵔ ⵍⴱⵙⵉⵙ. ⴰⵢⵍⵍⵉⵖ ⵜⵙⴽⵔ ⵄⵛⵕⴰ ⵏ ⵉⵄⴱⴱⴰⴷ ⵏ ⵍⴱⵙⵉⵙ, ⵜⴰⵙⵉ ⵜⵏ ⵙ ⴷⴰⵔ ⵄⴳⴳⵍⴰⵎⵓⵛ. ⵍⵍⵉⴳ ⵜⴼⵜⴰ, ⵜⵍⴽⵎ ⵏⵏ ⵄⴳⴳⵍⴰⵎⵓⵛ, ⵜⴰⴼ ⵜ ⵉⵏⵏ ⵉⵟⵟⴰⵚ. ⵜⴰⵙⵉ ⴷ ⵍⴱⵙⵉⵙ ⵍⵍⵉ, ⵜⵙⴽⵔ ⴽⵔⴰⵢⴳⴰⵜⵜ ⵢⴰⵏ ⵓⵄⴱⴱⵓⴷ; ⵜⴳ ⵜ ⵉⵏⵏ ⴳ ⴷⴰⵔ ⵜⵏⵅⴰⵔ ⵏⵏⵙ, ⵜⴳ ⴰⵙ ⵢⴰⵏ ⴳ ⴷⴰⵔ ⵜⵎⵖⵉⵍⵜ ⵏⵏⵙ. ⵜⴰⵙⵉ ⴷ ⵢⴰⵏ ⵓⵄⴱⴱⵓⴷ ⵢⴰⴹⵏⵉⵏ, ⵜⴳ ⵜ ⵉⴷ ⴳ ⵜⵙⴳⴰ ⵏⵏⵙ ⵉⴼⴼⵓⵙ. ⵜⵣⴰⵢⴷ ⵜⴼⵔⵓⵅⵜ ⵍⵍⵉ, ⵜⴼⵜⵓ ⵙ ⴷⴰⵔ ⴳⵯⵎⴰⵙ ⵍⵍⵉ ⵉⵎⵥⵥⵉⵢⵏ, ⵜⴼⵍ ⵜ ⵉⵏⵏ ⵉⵟⵟⴰⵚ. ⴰⴷ ⵏⵇⵚⵚⵕ ⴳ ⵍⵃⴰⴷⵉⵜ! ⵍⵃⴰⵚⵉⵍ, ⴰⵔ ⴰⵙ ⴱⴷⴷⴰ ⵜⵙⴽⴰⵔ ⵜⴼⵔⵓⵅⵜ ⵍⵍⵉ ⵖⵉⴽⵍⵍⵉ ⴽⵔⴰⵢⴳⴰⵜⵜ ⵉⴹ. ⵉⴳⴳⴰⵡⵔ ⵄⴳⴳⵍⴰⵎⵓⵛ ⴰⵔ ⵢⴰⵏ ⵢⵉⴹ, ⴰⴷ ⵓⴽⴰⵏ ⵉⵏⴽⵔ ⵚⴱⴰⵃ, ⵢⴰⴼ ⴷ ⴷⴰⵔ ⵉⵅⴼ ⵏⵏⵙ ⵉⴳⴰ ⴽⵓⵍⵍⵓ ⵍⴱⵙⵉⵙ. ⵄⴳⴳⵍⴰⵎⵓⵛ ⵍⵍⵉ ⵜⵏⵖⴰ ⵜ ⵜⴳⵓⴹⵉ, ⵉⵙⵙⵔⵖ ⵍⵄⴰⴼⵉⵢⵜ, ⵉⴳ ⵏⵏ ⴳⵉⵙ ⵜⵉⵎⵖⵉⵍⵜ ⵏⵏⵙ. ⵜⴰⴽⵯⵉ ⴳⵉⵙ ⵍⵄⴰⴼⵉⵢⵜ, ⵜⵛⵄⵍ ⴳⵉⵙ ⵣⵓⵏ ⴷ ⵍⵃⵔⵉⵇⴰ. ⵜⴰⴼⵔⵓⵅⵜ ⵍⵍⵉ ⵜⵔⵓⵔ ⵙⵔⵙ ⵍⵄⵇⵍ ⵏⵏⵙ ⵢⴰⴷⵍⵍⵉ. ⵍⵍⵉⴳ ⵜ ⵜⴰⵏⵏⵉ ⵜⵔⵖⴰ ⴳⵉⵙ ⵍⵄⴰⴼⵉⵢⵜ, ⵜⵏⵏⴰ ⴰⵙ: " ⴰⵍⵉⵎ, ⴰⵍⵉⵎ, ⵄⴳⴳⵍⴰⵎⵓⵛ! " ⵍⵍⵉⴳ ⵉⵙⵙⴼⵍⴷ ⵄⴳⴳⵍⴰⵎⵓⵛ ⵉ ⵡⴰⵡⴰⵍ, ⵉⵏⵏⴰ ⵉⵙ ⴷ ⵕⴱⴱⵉ ⴰⴷ ⴰⵙ ⵉⵏⵏⴰⵏ: " ⴰⵍⵉⵎ, ⴰⵍⵉⵎ, ⵄⴳⴳⵍⴰⵎⵓⵛ! " ⵉⴱⴱⵉ ⵜⴰⵣⵣⵍⴰ, ⵉⴽⵛⵎ ⴰⵃⴰⵏⵓ ⵏ ⵡⴰⵍⵉⵎ. ⵜⵔⵖ ⴳⵉⵙ ⵍⵄⴰⴼⵉⵢⵜ! ⵍⵍⵉⴳ ⴳⵉⵙ ⵜⵔⵖⴰ ⵍⵄⴰⴼⵉⵢⵜ, ⵜⴳⴳⵯⵣ ⴷ ⵜⴼⵔⵓⵅⵜ ⵍⵍⵉ, ⴰⵔ ⵏⵏ ⴼⵍⵍⴰⵙ ⵜⵜⴼⴼⵉ ⵣⵣⵉⵜ. ⴰⵔ ⴷ ⵉⵜⵜⴰⵡⵉ ⴳⵯⵎⴰⵙ ⵍⵍⵉ ⵉⵎⵥⵥⵉⵢⵏ ⴰⵎⴰⵏ. ⴰⵔ ⵜ ⵜⵜⵎⵏⵉⴳⴳⵉⵔ ⴳ ⵓⵖⴰⵔⴰⵙ. ⵜⴼⴼⵉ ⴰⵙ ⴰⵎⴰⵏ ⵍⵍⵉ ⵜⴼⵔⵓⵅⵜ ⵍⵍⵉ. ⴰⵔ ⵏⵏ ⵜⵜⴼⴼⵉ ⵣⵣⵉⵜ, ⴰⵢⵍⵍⵉⵖ ⴽⵓⵍⵍⵓ ⵉⵃⵕⴳ. ⵍⵍⵉⴳ ⵉⵃⵕⴳ, ⵜⴼⵜⵓ ⵜⴼⵔⵓⵅⵜ ⵍⵍⵉ, ⵜⴰⵡⵉ ⴷ ⴳⵯⵎⴰⵙ, ⴰⵛⴽⵉⵏ ⴷ, ⴳⴳⴰⵡⵔⵏ ⴳ ⵜⴳⵎⵎⵉ ⵏ ⵄⴳⴳⵍⴰⵎⵓⵛ, ⴰⵔ ⵛⵜⵜⴰⵏ, ⴰⵔ ⵙⵙⴰⵏ. ⵜⴰⴼⵔⵓⵅⵜ ⵍⵍⵉ ⴰⵔ ⵜⵙⴰⵡⴰⵍ ⵙ ⵍⴱⵀⴰⵢⵎ ⵍⵍⵉ, ⵖⵉⴽⵍⵍⵉ ⴰⵙⵏⵜ ⵉⵜⵜⵉⵏⵉ ⵄⴳⴳⵍⴰⵎⵓⵛ. ⵃⵜⵜⴰ ⵢⴰⵜ ⵓⵔ ⵜⵔⵉ ⴰⴷ ⴰⵙ ⵜⵥⵥⴳ. ⵜⵏⴽⵔ ⵜⴼⵔⵓⵅⵜ ⵍⵍⵉ, ⵜⴰⵙⵉ ⵉⵍⵎⵎⴰ ⵍⵎⵕⵊⵍ ⵏⵏⵙ, ⴰⵔ ⵜⵜⵥⵥⴳ ⵙ ⵓⴼⵓⵙ ⵏⵏⵙ. ⴰⵔ ⵜⵙⵙⵏⴷⵓ ⵙ ⵓⴼⵓⵙ ⵏⵏⵙ, ⴰⵔ ⵜⴽⵙⵙⴰ ⵍⴱⵀⴰⵢⵎ ⵍⵍⵉ ⵏⵏⵙ. ⵍⵍⵉⴳ ⵉⵎⵇⵇⵓⵕ ⴳⵯⵎⴰⵙ ⵍⵍⵉ ⵉⵎⵥⵥⵉⵢⵏ, ⴰⵔ ⵉⴽⵙⵙⴰ ⵓⵍⵍⵉ ⵏⵏⵙ, ⴰⵔ ⵉⴽⵙⵙⴰ ⵉⵕⵄⵎⴰⵏ, ⴰⵔ ⵉⴽⵙⵙⴰ ⵉⵣⴳⴰⵔⵏ. ⴰⵔ ⴽⵓⵍⵍⵓ ⵉⵙⵎⵓⵏ ⵍⴱⵀⴰⵢⵎ ⵍⵍⵉ ⵏⵏⵙ ⵙ ⴱⵕⵕⴰ, ⴰⵔ ⵜⵏⵜ ⵉⵙⵙⵓⴼⵓⵖ ⵣⵉⴽⴽ ⵚⴱⴰⵃ. ⴰⴼⵔⵓⵅ ⵍⵍⵉ ⵉⵃⵕⵛ, ⵉⵍⴰ ⵍⵄⵇⵍ ⵏⵏⵙ. ⴰⵔ ⵉⴽⵙⵙⴰ ⵍⴱⵀⴰⵢⵎ ⵍⵍⵉ ⵏⵏⵙ. ⵓⵍⵜⵎⴰⵙ ⵍⵍⵉ ⵜⵏⵏⴰ ⴰⵙ: " ⴰ ⵎⵓⵃⴰⵎⵎⴰⴷ, ⴰ ⴳⵯⵎⴰ, ⵉⵖ ⵜⵙⵙⵓⴼⵖⴷ ⵓⵍⵍⵉ ⵣⵉⴽⴽ ⵚⴱⴰⵃ ⴰⴷ ⵜⵏ ⵜⴽⵙⴷ, ⵀⴰⵜⵉ ⵔⴰⴷ ⴰⴽ ⵙⴽⵔⵖ ⵢⴰⵏ ⵓⵄⴱⴱⵓⴷ ⵏ ⵍⴱⵙⵉⵙ, ⴰⵔ ⵜ ⵉⵏⵏ ⵜⵜⴳⴳⴰⵖ ⴳ ⵡⴰⵍⴽⵓ ⴰⵏⵏ ⵏ ⵉⵎⵉ ⵏ ⵜⴳⵎⵎⵉ. ⵉⵖ ⵜ ⵉⵏⵏ ⵜⵓⴼⵉⴷ ⵉⵃⵎⴰ, ⵜⵙⵙⵏⴷ ⵉⵙ ⵍⵍⵉⵖ ⴳ ⵜⴳⵎⵎⵉ. ⵉⵖ ⵜ ⵉⵏⵏ ⵜⵓⴼⵉⴷ ⵉⴽⵯⵔⵎ, ⵜⵙⵙⵏⴷ ⵉⵙ ⵓⵔ ⵍⵍⵉⵖ ⴳ ⵜⴳⵎⵎⵉ, ⴰⵛⴽⵓ ⵜⵉⴳⵎⵎⵉ ⵓⵔ ⵔⴰⴷ ⵜⵕⵥⵎ ⵖⵉⵔ ⵉⵖ ⵙⴽⵔⵖ ⵜⴰⵖⵕⵉⵜ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⴰ ⵓⵍⵜⵎⴰ, ⴰⴷ ⵓⵔ ⵜⴼⴼⵓⵖⴷ ⴰⵣⴰⵍ, ⵉⵥⵕ ⴽⵎ ⴽⵔⴰ, ⵢⴰⵡⵉ ⴽⵎ! " ⴰⴼⵔⵓⵅ ⵍⵍⵉ ⵉⴼⵜⴰ, ⵉⵙⵙⵓⴼⵖ ⵓⵍⵍⵉ ⵏⵏⵙ, ⵉⴽⵙ ⵜⵏⵜ, ⴰⵔ ⵉⵜⵜⵚⵓⴹ ⴰⵙⴷⴰⵙⵉ ⵏⵏⵙ. ⴰⴷ ⵓⴽⴰⵏ ⵉⵙⵙⵕⵓⵃ ⵓⵍⵍⵉ ⵏⵏⵙ, ⵢⴰⵛⴽ ⵉⴷ ⵙ ⵉⵎⵉ ⵏ ⵜⴳⵎⵎⵉ, ⵉⴳ ⵏⵏ ⴰⴼⵓⵙ ⵏⵏⵙ, ⵢⴰⵙⵉ ⴷ ⴰⵄⴱⴱⵓⴷ ⵍⵍⵉ ⵏⵏⵙ, ⵢⴰⴼ ⵜ ⵉⵏⵏ ⵉⵔⵖⴰ. ⵉⵙⴰⵡⵍ ⴷ ⵉⵍⵎⵎⴰ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⵡⴰ ⵉⴱⴱⴰ, ⵙⴽⵔ ⵜⴰⵖⵕⵉⵜ ⴰⴷ ⵜⵕⵥⵎ ⵜⴳⵎⵎⵉ. " ⵓⵍⵜⵎⴰⵙ ⵍⵍⵉ ⵜⵙⴽⵔ ⴰⵙ ⵜⴰⵖⵕⵉⵜ, ⵜⵕⵥⵎ ⵜⴳⵎⵎⵉ, ⵉⵙⵙⴽⵛⵎ ⵓⴼⵔⵓⵅ ⵍⵍⵉ ⵍⴱⵀⴰⵢⵎ ⵏⵏⵙ. ⵜⵙⴽⵔ ⴷⴰⵖ ⵜⴰⵖⵕⵉⵜ, ⵜⵔⴳⵍ ⵜⴳⵎⵎⵉ. ⴰⴷ ⵉⵚⵃⴰⵏ ⴰⴷ ⵏⵇⵚⵚⵕ ⴳ ⵍⴽⵍⴰⵎ ⵏ ⵜⴳⵎⵎⵉ. ⵜⴳⴳⴰⵡⵔ ⵜⴼⵔⵓⵅⵜ ⵍⵍⵉ ⴰⵔ ⵢⴰⵏ ⵡⴰⵙⵙ, ⵜⵙⵙⴼⵍⴷ ⵉ ⵜⴳⵎⵎⵉ ⴰⵔ ⵜⵜⵏⵇⵇⴰⵕ. ⵜⴰⴳⴳⵯ ⵏⵏ ⴳ ⵉⴳⴳⵉ ⵏ ⵓⵣⵓⵔ ⵏ ⵜⴳⵎⵎⵉ, ⵜⴰⴼ ⴷ ⵢⴰⵏ ⵡⵓⴷⴰⵢ ⴳ ⵉⵎⵉ ⵏ ⵜⴳⵎⵎⵉ. ⵓⴷⴰⵢ ⵍⵍⵉ ⴰⵔ ⵉⵣⵣⵏⵣⴰ ⵜⴰⵄⵟⵟⴰⵕⵜ. ⵓⴷⴰⵢ ⵍⵍⵉ ⵉⵥⵕⴰ ⵏⵏ ⵓⴽⴰⵏ ⵜⴰⴼⵔⵓⵅⵜ ⵍⵍⵉ, ⵉⴼⴼⵓⵖ ⵉⵅⴼ ⵏⵏⵙ ⵙ ⵣⵣⵉⵏ ⵍⵍⵉ ⴰⵙ ⵉⴼⴽⴰ ⵕⴱⴱⵉ. ⵜⴰⴼⵔⵓⵅⵜ ⵍⵍⵉ ⴰⵔ ⵜⵙⴰⵡⴰⵍ ⵙ ⵓⴷⴰⵢ ⵍⵍⵉ, ⵜⵏⵏⴰ ⴰⵙ: " ⵎⴰⴷ ⵜⵣⵣⵏⵣⴰⴷ, ⴰ ⵓⴷⴰⵢ? " ⵓⴷⴰⵢ ⵍⵍⵉ ⵉⵏⵏⴰ ⴰⵙ: " ⴰ ⵍⴰⵍⵍⴰ, ⴽⵓⵍⵍⵓ ⵎⴰⴷ ⵜⵔⵉⴷ ⵉⵍⵍⴰ ⴷⴰⵔⵉ ⴳ ⵜⴳⵎⵎⵉ. ⵏⴽⴽ ⵓⵔ ⵔⵉⵖ, ⴰ ⵍⴰⵍⵍⴰ, ⵖⵉⵔ ⴰⴷ ⵉⵢⵉ ⵜⴼⴽⴷ ⵉⵎⵉⴽ ⵏ ⵓⵖⵖⵓ ⴰⴷ ⵜ ⵙⵓⵖ. " ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⵓⵔ ⴷⴰⵔⵉ ⵜⴰⵙⴰⵔⵓⵜ ⵏ ⵜⴳⵎⵎⵉ. " ⵉⵣⴰⵢⴷ ⵓⴷⴰⵢ ⵍⵍⵉ. ⵢⵓⵜ ⴰⵖⵢⵓⵍ ⵏⵏⵙ, ⵉⴼⵜⵓ ⴷ ⵓⵖⴰⵔⴰⵙ ⵍⵍⵉ ⴷ ⵉⴽⴽⴰ. ⵓⴷⴰⵢ ⴰⵏⵏ ⵉⴳⴰ ⵓⴷⴰⵢ ⵏ ⵢⴰⵏ ⵚⵚⵍⵟⴰⵏ. ⵓⴷⴰⵢ ⵍⵍⵉ ⵉⴼⵜⴰ, ⵉⵡⵔⵔⵉ ⴷ ⵓⵖⴰⵔⴰⵙ ⵍⵍⵉ ⴷ ⵉⴽⴽⴰ. ⵍⵍⵉⴳ ⵉⵍⴽⵎ ⵉⵎⵉ ⵏ ⵜⴳⵎⵎⵉ ⵏ ⵓⴳⵍⵍⵉⴷ, ⵉⴽⵛⵎ ⵏⵏ ⵓⴷⴰⵢ ⵍⵍⵉ ⵙ ⵍⵎⵛⵡⴰⵕ, ⵉⴳ ⴳⵉⵙ ⵜⴰⵖⵓⵢⵢⵉⵜ. ⵉⵙⵙⴼⵍⴷ ⴰⵙ ⵚⵚⵍⵟⴰⵏ, ⵉⵏⵏⴰ ⵉ ⵍⵓⵣⵉⵔ: " ⴰⵡⵉ ⴷ ⵓⴷⴰⵢ ⴰⵏⵏ ⵉⴳⴰⵏ ⵜⴰⵖⵓⵢⵢⵉⵜ. " ⵍⵓⵣⵉⵔ ⵉⴼⵜⴰ, ⵉⵍⴽⵎ ⵏⵏ ⵓⴷⴰⵢ ⵍⵍⵉ, ⵉⵏⵏⴰ ⴰⵙ: " ⵙⴰⴷⵎⵔ ⵉ ⵚⵚⵍⵟⴰⵏ! " ⵓⴷⴰⵢ ⵍⵍⵉ ⴰⵔ ⵉⵣⵣⵉⴳⵉⵣ, ⴰⵢⵍⵍⵉⵖ ⵉⵍⴽⵎ ⵍⴳⵯⴷⴷⴰⵎ ⵏ ⵚⵚⵍⵟⴰⵏ, ⵉⴱⴷⴷ ⴳⵉⵙ. ⵉⵙⴰⵡⵍ ⴷ ⵚⵚⵍⵟⴰⵏ, ⵉⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ, ⴰ ⵓⴷⴰⵢ, ⵍⵍⵉⴳ ⵜⴳⵉⴷ ⵜⴰⵖⵓⵢⵢⵉⵜ? " ⵉⵏⵏⴰ ⴰⵙ ⵓⴷⴰⵢ ⵍⵍⵉ: " ⵡⴰⵃⵇⵇ ⵍⵍⴰⵀ ⵄⵍⴰ ⵙⵉⴷⵉ, ⵥⵕⵉⵖ ⴳ ⴰⵙⵙ ⴰⴷ ⴽⵔⴰ ⵏ ⵣⵣⵉⵏ. ⴽⵔⴰ ⴽⴽⵉⵖ ⴳ ⴷⴷⵓⵏⵉⵜ, ⵓⵔ ⵊⵊⵓ ⵥⵕⵉⵖ ⵣⵣⵉⵏ ⴰⵏⵏ! ⴽⵢⵢ ⵙ ⵓⴳⴰⵢⵢⵓ ⵏⵏⴽ ⵓⵔ ⵜ ⵜⵓⵔⵓⴷ ⵓⵍⴰ ⵉⵍⵍⴰ ⴷⴰⵔⴽ! " ⵉⵜⵜⵄⵊⵊⴰⴱ ⵚⵚⵍⵟⴰⵏ ⵍⵍⵉ ⴳ ⵉⵅⴼ ⵏⵏⵙ. ⵉⵙⴰⵡⵍ ⴷ ⵉⵍⵎⵎⴰ ⵚⵚⵍⵟⴰⵏ ⴰⵏⵏ, ⵉⵏⵏⴰ ⵉ ⵓⴷⴰⵢ ⵍⵍⵉ: " ⵉⵙ ⵜⵥⴹⴰⵕⴷ ⴰⴷ ⵜⴰⵡⵉⴷ ⵣⵣⵉⵏ ⴰⵏⵏ? ⴰⴷ ⴰⴽ ⴼⴽⵖ ⴽⵓⵍⵍⵓ ⵎⴰⴷ ⵜⵔⵉⴷ! " ⵉⵙⴰⵡⵍ ⴷ ⵓⴷⴰⵢ ⴰⵏⵏ, ⵉⵏⵏⴰ ⴰⵙ: " ⴰ ⵙⵉⴷⵉ, ⵥⴹⴰⵕⵖ ⴰⵙ, ⵉⵖ ⵉⵢⵉ ⵜⴼⴽⵉⴷ ⵍⴰⵎⵕ. " ⵉⵏⵏⴰ ⴰⵙ ⵚⵚⵍⵟⴰⵏ: " ⵉⵖ ⵜⵜ ⵉⴷ ⵜⵉⵡⵉⴷ, ⵔⴰⴷ ⴰⴽ ⴼⴽⵖ ⵍⵎⴰⵍ ⵏ ⴷⴷⵓⵏⵉⵜ, ⵙⵓⵍ ⴳⵖ ⴽ ⴷ ⵍⵓⵣⵉⵔ. ⵜⴳⴳⴰⵡⵔⴷ, ⴰⵔ ⵜⵛⵜⵜⴰⴷ, ⴰⵔ ⵜⵙⵙⴰⴷ. " ⵉⵏⵏⴰ ⴰⵙ ⵓⴷⴰⵢ ⵍⵍⵉ: " ⴰ ⵙⵉⴷⵉ, ⵎⵍⵉⵃ! " ⵓⴷⴰⵢ ⵍⵍⵉ ⵉⵟⵟⴰⴼ ⵢⴰⵏ ⵓⵖⵢⵓⵍ, ⵉⵙⵙⵏ ⴽⵓⵍⵍⵓ ⴰⵡⴰⵍ ⵏⵏⵙ. ⵢⵓⵙⵉ ⴷ ⴽⵔⴰⵢⴳⴰⵜⵜ ⵜⵓⵊⵊⵓⵜ ⵏ ⴷⴷⵓⵏⵉⵜ, ⵉⴳ ⵜⵜ ⴼ ⵉⴳⴳⵉ ⵏ ⵓⵖⵢⵓⵍ ⵏⵏⵙ, ⴰⵔ ⵉⵣⵣⵉⴳⵉⵣ ⴰⵢⵍⵍⵉⵖ ⵉⵍⴽⵎ ⵉⵎⵉ ⵏ ⵜⴳⵎⵎⵉ ⵏ ⵜⴼⵔⵓⵅⵜ ⵍⵍⵉ. ⵉⴱⴷⴷ ⴳⵉⵙ. ⵉⵏⵏⴰ ⵉ ⵓⵖⵢⵓⵍ ⵍⵍⵉ: " ⵉⵖ ⴰⴽ ⵏⵏⵉⵖ: ' ⴱⴷⴷ ', ⴰⵔ ⵜⵜⴰⵣⵣⵍⴰⴷ; ⵉⵖ ⴰⴽ ⵏⵏⵉⵖ ' ⴰⵔ ⵜⵜⴰⵣⵣⵍⴰⴷ! ', ⵜⴱⴷⴷ! " ⵓⴷⴰⵢ ⵍⵍⵉ ⵉⵕⵥⵎ ⵙⵙⵏⴷⵓⵇ, ⵉⴳⴰ ⵜ ⴳ ⵉⴳⴳⵉ ⵏ ⵓⵖⵢⵓⵍ ⵍⵍⵉ. ⴽⵔⴰⵢⴳⴰⵜⵜ ⵜⴰⵖⴰⵡⵙⴰ ⵏ ⵜⵎⵖⴰⵔⵉⵏ ⵜⵍⵍⴰ ⴳⵉⵙ. ⵍⵍⵉⴳ ⵜ ⵉⵕⵥⵎ, ⵉⴼⵜⵓ ⴰⵔ ⵉⵜⵜⵏⵇⵇⴰⵕ ⵍⴱⴰⴱ ⵍⵍⵉ. ⵜⴰⴳⴳⵯ ⴷ ⵙ ⴷⴰⵔⵙ ⴷⴰⵖ ⵜⴼⵔⵓⵅⵜ ⵍⵍⵉ ⴳ ⵉⴳⴳⵉ ⵏ ⵉⵎⵉ ⵏ ⵍⴱⴰⴱ ⵍⵍⵉ. ⵜⵓⴳⴳⴰ ⴷ, ⵓⴽⴰⵏ ⵜⵥⵕ ⵏⵏ ⵙⵙⵏⴷⵓⵇ ⵍⵍⵉ, ⵉⴳⴰ ⴽⵓⵍⵍⵓ ⵍⵃⵔⵉⵔ, ⵜⴼⴼⴰⵖ ⵉⵅⴼ ⵏⵏⵙ. ⵉⵙⴰⵡⵍ ⵙⵔⵙ ⵓⴷⴰⵢ ⵍⵍⵉ, ⵉⵏⵏⴰ ⴰⵙ: " ⴰ ⵍⴰⵍⵍⴰ, ⵎⴰⴷ ⵜⵔⵉⴷ? ⵎⴰⴷ ⴰⵎ ⵉⴳⴰⵏ ⴳ ⵍⵖⵕⴹ? " ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⴰ ⵓⴷⴰⵢ, ⵔⵉⵖ ⵖⵉⵔ ⵉⵎⵉⴽⴽ ⵏ ⵍⴱⵅⵓⵔ! " ⵉⵏⵏⴰ ⴰⵙ ⵓⴷⴰⵢ ⵍⵍⵉ: " ⴰⵡⵉ ⴷ, ⴰ ⵍⴰⵍⵍⴰ, ⴰⴷ ⵙⵓⵖ ⵉⵎⵉⴽⴽ ⵏ ⵓⵖⵓ! ⴼⴽⵖ ⴰⵎ ⵜⵓⵊⵊⵓⵜ ⴱⵍⴰ ⵏ ⵍⴼⵍⵓⵙ! " ⴰⵢⵍⵍⵉⵖ ⵜⵙⵙⴼⵍⴷ ⵜⴼⵔⵓⵅⵜ ⵍⵍⵉ ⵜⵓⵊⵊⵓⵜ ⴱⵍⴰ ⵏ ⵍⴼⵍⵓⵙ, ⴰⵔ ⵜⵜⴰⵣⵣⵍⴰ, ⵜⴰⵡⵉ ⴷ ⵢⴰⵜ ⵜⴰⵍⵎⵕⵊⴰⵍⵜ ⵏ ⵓⵖⵓ. ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ, ⵜⵏⵏⴰ ⵉ ⵓⴷⴰⵢ ⵍⵍⵉ: " ⵍⴱⴰⴱ ⵏ ⵜⴳⵎⵎⵉ ⵉⵔⴳⵍ, ⵓⵔ ⴷⴰⵔⵉ ⵜⴰⵙⴰⵔⵓⵜ. " ⵉⵙⴰⵡⵍ ⴷ ⵡⵓⴷⴰⵢ ⵍⵍⵉ, ⵉⵏⵏⴰ ⴰⵙ: " ⴰ ⵕⴱⴱⵉ, ⴰ ⵍⴰⵍⵍⴰ, ⴰⴷ ⵉⵢⵉ ⵜ ⵉⴷ ⵜⵣⵣⵓⴳⵣⴷ ⴳ ⵡⴰⵣⵣⴰⵔ ⵏⵏⵎ, ⵎⵍⵖ ⴰⵎ ⵏⵉⵜ ⵎⴰⵎⵏⴽ ⴰⴷ ⵙⴽⴰⵔⵏⵜ ⵜⵎⵖⴰⵔⵉⵏ ⵉ ⵜⵓⵊⵊⵓⵜ! " ⵜⴰⴼⵔⵓⵅⵜ ⵍⵍⵉ ⵜⵓⵙⵉ ⴷ ⴰⵣⵣⴰⵔ ⵏⵏⵙ, ⵜⴽⵔⵙ ⴳⵉⵙ ⵍⵎⵕⵊⵍ ⵍⵍⵉ, ⵜⵣⵣⵓⴳⵣ ⵜ ⵉⵏⵏ ⵉ ⵓⴷⴰⵢ ⵍⵍⵉ. ⵍⵍⵉⴳ ⵜ ⵉⵏⵏ ⵉⵍⴽⵎ, ⵉⵕⵥⵎ ⵙⵙⵏⴷⵓⵇ ⵍⵍⵉ, ⵉⵙⴽⵔ ⵉⵙ ⵉⵔⴰ ⴰⴷ ⵉⵙⵙⴰ, ⵉⵊⴱⴷ ⵜⵜ ⵉⵏⵏ. ⵜⴹⵕ ⵏⵏ ⴳ ⵓⴳⵏⵙ ⵏ ⵙⵙⵏⴷⵓⵇ ⵍⵍⵉ. ⵉⵔⴳⵍ ⴼⵍⵍⴰⵙ ⵙⵙⵏⴷⵓⵇ, ⵉⵏⵏⴰ ⵉ ⵓⵖⵢⵓⵍ ⵏⵏⵙ: " ⵡⵓⵛⵛ! ⴰⴷ ⵜⴳⴳⵯⵣ ⵍⴰⵍⵍⴰⴽ! " ⴰⵔ ⵉⵜⵜⴰⵣⵣⵍⴰ ⵓⵖⵢⵓⵍ ⵍⵍⵉ ⵣⵓⵏ ⴷ ⵓⵙⵎⴰⵏ. ⵉⵙⴽⵔ ⵓⴽⴰⵏ ⵜⵉⴳⵎⵎⵉ ⵏ ⵚⵚⵍⵟⴰⵏ, ⵉⵜⴰⴱⵄⴰ ⵜ ⵓⴷⴰⵢ ⵍⵍⵉ ⴳ ⵜⵖⵔⴷⵉⵏ. ⴰⵢⵍⵍⵉⵖ ⵉⵍⴽⵎ ⵉⵎⵉ ⵏ ⵜⴳⵎⵎⵉ ⵏ ⵚⵚⵍⵟⴰⵏ, ⵉⴱⴷⴷ ⴳⵉⵙ ⵓⵖⵢⵓⵍ ⵍⵍⵉ. ⵍⵍⵉⴳ ⵏⵏ ⵢⵓⵛⴽⴰ ⵓⴷⴰⵢ, ⵉⴽⵛⵎ ⵙ ⴷⴰⵔ ⵚⵚⵍⵟⴰⵏ. ⵉⵕⵥⵎ ⵚⵚⵍⵟⴰⵏ ⵙⵙⵏⴷⵓⵇ ⵍⵍⵉ, ⵢⴰⴼ ⵏⵏ ⵍⴱⵏⵜ ⵍⵍⵉ: ⵣⵣⵉⵏ ⵍⵍⵉ ⴰⵙ ⵉⴼⴽⴰ ⵕⴱⴱⵉ, ⵓⵔ ⵊⵊⵓ ⵜ ⵉⵥⵕⵉ ⴳ ⴷⴷⵓⵏⵉⵜ: ⵣⵓⵏ ⴷ ⴰⵢⵢⵓⵔ ⴷ ⵜⴰⴼⵓⴽⵜ. ⵜⴰⴼⵔⵓⵅⵜ ⵍⵍⵉ ⵉⵜⴰⵀⵍ ⵜⵜ ⵚⵚⵍⵟⴰⵏ; ⵓⴷⴰⵢ ⵍⵍⵉ ⵉⴳⴰ ⵜ ⵚⵚⵍⵟⴰⵏ ⴷ ⵍⵓⵣⵉⵔ; ⵉⴳⴳⴰⵡⵔ, ⴰⵔ ⵉⵛⵜⵜⴰ ⴳ ⴷⴰⵔ ⵚⵚⵍⵟⴰⵏ. ⵉⵡⵔⵔⵉ ⴷ ⵡⴰⵡⴰⵍ ⵙ ⴷⴰⵔ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ! ⴰⴼⵔⵓⵅ ⴰⵏⵏ, ⵍⵍⵉⴳ ⴷ ⵉⵙⵙⵕⵓⵃ ⵍⴱⵀⴰⵢⵎ ⵍⵍⵉ ⵏⵏⵙ ⵜⵉⵡⵡⵓⵜⵛⵉ, ⵢⴰⴼ ⵏⵏ ⵍⴱⵙⵉⵙ ⵉⴽⵯⵔⵎ. ⴰⵔ ⵢⴰⵇⵇⵕⴰ ⵉ ⵓⵍⵜⵎⴰⵙ ⵍⵍⵉ, ⵜⵏⵏⴰ ⴰⵙ ⴷ ⵢⴰⵜ ⵜⵎⵓⵛⵛⴰ: " ⵔⴰⵔⴰ, ⵔⴰⵔⴰ, ⵔⴰⵔⴰ, ⵉⴱⴱⴰⴽ, ⵢⵉⵡⵉ ⵜⵜ ⵓⴳⵍⵍⵉⴷ! " ⴰⴼⵔⵓⵅ ⵍⵍⵉ ⴰⵔ ⵢⴰⵍⵍⴰ ⵎⵙⴽⵉⵏ. ⵎⴰⵏⵉ ⴳ ⵔⴰⴷ ⵉⴳⵯⵏ ⵏⵜⵜⴰⵏ ⵓⵍⴰ ⵍⴱⵀⴰⵢⵎ ⵍⵍⵉ ⵏⵏⵙ? ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙⵏ: " ⴰ ⵉⵕⵄⵎⴰⵏ ⵉⵏⵓ, ⴰ ⵉⵣⴳⴰⵔⵏ ⵉⵏⵓ! ⵎⴰⴷ ⵉⵥⴹⴰⵕⵏ ⴰⴷ ⵉⵢⵉ ⵉⵕⵥⵎ ⵍⴱⴰⴱ ⴰⴷ, ⴰⴷ ⴰⵙ ⴼⴽⵖ ⵜⴰⵖⵔⴰⵔⵜ ⵏ ⵉⵔⴷⵏ! " ⵍⵍⵉⴳ ⵙⵍⵍⴰⵏⵜ ⵍⴱⵀⴰⵢⵎ ⵍⵍⵉ ⵉ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙⵏⵜ ⵖⵉⴽⵍⵍⵉ, ⴽⵔⴰⵢⴳⴰⵜⵜ ⵢⴰⵜ ⵜⴱⴱⵉ ⵜⴰⵣⵣⵍⴰ, ⵜⵓⵜ ⵉⴼⵍⵓ ⵍⵍⵉ ⵙ ⵓⴳⴰⵢⵢⵓ ⵏⵏⵙ. ⵉⴳⴳⴰⵎⵎⵉ ⵎⴰⴷ ⴰⵙ ⵉⵙⴽⵔ, ⴰⵔ ⵢⴰⵏ ⵉⵣⵉⵎⵎⵔ, ⵉⴽⵛⵎ ⵜ ⴽⵓⵍⵍⵓ ⵓⵊⵊⵉⴹ, ⵉⴹⵄⴰⴼ, ⵉⴽⴽ ⵜ ⵓⵚⵕⴰⴱ. ⵉⴱⴱⵉ ⴷ ⵓⴽⴰⵏ ⵉⵣⵉⵎⵎⵔ ⵍⵍⵉ ⵜⴰⵣⵣⵍⴰ. ⴰⵔ ⵉⴹⵚⵚⴰ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⵓⵔ ⴷ ⴰⴽⴽⵯ ⵉⴷ ⴱⵓ ⴽⵛⴽⴰⵛ, ⵓⵄⵙⴰⴽ ⵉⴷ ⴱⵓ ⵀⴰⵔⵀⴰⵔ! " ⵉⵏⵏⴰ ⵉⵣⵉⵎⵎⵔ ⵍⵍⵉ ⵉ ⵍⴱⴰⴱ ⵙ ⵓⴳⴰⵢⵢⵓ ⵏⵏⵙ: " ⴳⵔⴰⵅ! " ⵉⴼⴼⵓⵖ ⵏⵏ ⵙ ⵓⵙⴰⵔⴰⴳ. ⵉⴽⵛⵎ ⵏⵏ ⵓⴼⵔⵓⵅ ⵍⵍⵉ ⵙ ⵜⴳⵎⵎⵉ, ⵢⴰⴼ ⵏⵏ ⵓⵍⵜⵎⴰⵙ ⵓⵔ ⴳⵉⵙ ⵜⵍⵍⵉ. ⴰⵔ ⵢⴰⵍⵍⴰ. ⵜⵏⵏⴰ ⴰⵙ ⵢⴰⵜ ⵜⵎⵓⵛⵛⴰ: " ⵉⴱⴱⴰⴽ, ⵢⵉⵡⵉ ⵜⵜ ⵓⴳⵍⵍⵉⴷ! " ⵖⵉⵏⵏ ⴰⵖ ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⵙⵉⵏ ⵉⵙⴳⴳⵯⴰⵙⵏ. ⵉⵏⴽⵔ ⵓⴼⵔⵓⵅ ⵍⵍⵉ, ⵉⵍⴰ ⵍⵄⵇⵍ ⵏⵏⵙ, ⵢⴰⵙⵉ ⵜⴰⴽⵓⵕⴰⵢⵜ ⵏⵏⵙ ⵏ ⵍⴼⴹⴹⴰ, ⵢⴰⵙⵉ ⵜⵉⵏ ⴷⴷⵀⴱ, ⵢⴰⵙⵉ ⵢⴰⵜ ⵜⵎⵛⴹⵜ ⵏ ⵍⴼⴹⴹⴰ ⴷ ⵢⴰⵜ ⵏ ⴷⴷⵀⴱ. ⵉⵣⴰⵢⴷ ⴰⵔ ⵉⵣⵣⵉⴳⵉⵣ, ⴰⵔ ⵉⵜⵜⵍⵍⵉ ⴳ ⴷⴷⵓⵏⵉⵜ, ⴰⵔ ⵉⵙⵎⵓⵇⵇⵓⵍ ⵙ ⵓⵍⵜⵎⴰⵙ ⵍⵍⵉ. ⴰⵔ ⵉⵣⵣⵉⴳⵉⵣ ⴰⵢⵍⵍⵉⵖ ⵉⵍⴽⵎ ⵢⴰⵏ ⵡⴰⵙⵉⴼ, ⵢⴰⴼ ⵏⵏ ⴳⵉⵙ ⵢⴰⵏ ⵓⵕⵄⵎ, ⵉⵎⵎⵓⵜ ⴳⵉⵙ, ⵉⵏⵖⴰ ⵜ ⵓⵊⵊⵉⴹ. ⵉⵍⴷⵉ ⴷ ⵍⵎⵓⵙⵙ ⵏⵏⵙ, ⵉⴽⴽⵙ ⴳⵉⵙ ⵉⵎⵉⴽⴽ ⴳ ⵓⵙⵔⴰⵢ ⵏⵏⵙ. ⵢⴰⵡⵉ ⵜ ⵉⴷ, ⵉⵙⴽⵔ ⴳⵉⵙ ⵜⴰⵛⵉⵛⵉⵜ, ⵉⵃⴱⵓ ⴳⵉⵙ ⴰⴳⴰⵢⵢⵓ ⵏⵏⵙ, ⴰⴷ ⵓⵔ ⵉⵜⵜⴰⴳⴳⵯⴰ ⵓⴳⴰⵢⵢⵓ ⵏⵏⵙ. ⵉⵙⴽⵔ ⴳⵉⵙ ⵣⵓⵏ ⴷ ⴹⴹⵕⴱ ⵉⵙ ⵉⴳⴰ ⴰⵎⵊⵊⵓⴹ. ⵉⵣⴰⵢⴷ, ⴰⵔ ⵉⵣⵣⵉⴳⵉⵣ, ⴰⵢⵍⵍⵉⵖ ⵉⵍⴽⵎ ⵢⴰⵏ ⵡⴰⵙⵉⴼ, ⵉⵍⵍⴰ ⴳⵉⵙ ⵢⴰⵏ ⵍⵄⵉⵏ. ⵢⴰⴼ ⵏⵏ ⴳⵉⵙ ⵕⴱⵄⴰ ⵏ ⵜⵎⵖⴰⵔⵉⵏ, ⴰⵔ ⵙⵙⵉⵔⵉⴷⵏⵜ ⵉⴳⵯⵢⵢⴰ ⵏⵏⵙⵏⵜ. ⴰⵔ ⵏⵏ ⵉⵣⵣⵉⴳⵉⵣ ⴰⵢⵍⵍⵉⵖ ⵜⵏⵜ ⵉⵏⵏ ⵉⵍⴽⵎ; ⵉⴱⴷⴷ ⵉⴳⴳⵉ ⵏⵏⵙⵏⵜ. ⵜⵙⴰⵡⵍ ⴷ ⵙⵔⵙ ⵢⴰⵜ ⵜⵎⵖⴰⵔⵜ, ⵜⵏⵏⴰ ⴰⵙ: " ⵎⴰⴷ ⴽ ⵉⴷ ⵢⵉⵡⵉⵏ, ⴰ ⴰⵎⵊⵊⵓⴹ ⴰⴷ? ⵉⵖ ⴽ ⵉⴷ ⵉⵥⵕⴰ ⵚⵚⵍⵟⴰⵏ, ⵉⵔⴰ ⴰⴷ ⵉⴱⴱⵉ ⴰⴳⴰⵢⵢⵓ ⵏⵏⴽ! " ⵉⵙⴰⵡⵍ ⴷ ⵉⵍⵎⵎⴰ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙⵏⵜ: " ⴰ ⵕⴱⴱⵉ, ⴰ ⵜⵉⵎⵖⴰⵔⵉⵏ, ⴰⴷ ⵉⵢⵉ ⵜⴼⴽⵉⵎⵜ ⵢⴰⵜ ⵜⵎⵛⴹⵜ, ⴰⴷ ⵙⵔⵙ ⵎⵛⴹⵖ ⴰⴳⴰⵢⵢⵓ ⵉⵏⵓ! " ⴽⵔⴰⵢⴳⴰⵜⵜ ⵢⴰⵜ ⵜⵏⵏⴰ ⴰⵙ: " ⵜⵉⵎⵛⴹⵜ ⵉⵏⵓ, ⵓⵔ ⵔⴰⴷ ⴰⴽ ⵜⵜ ⴼⴽⵖ, ⴰⵛⴽⵓ ⵉⵍⵍⴰ ⴳⵉⴽ ⵓⵊⵊⵉⴹ. ⵏⴽⴽⵯⵏⵜⵉ ⵏⴳⴰ ⵜⵉⵎⵖⴰⵔⵉⵏ ⵏ ⵚⵚⵍⵟⴰⵏ ⵄⴼⴼⴰⵏ. ⵏⴽⵚⵓⴹ ⴰⴷ ⴳⵉⴳⵏⵖ ⵢⵉⵍⵉ ⵓⵊⵊⵉⴹ! " ⵜⵉⵍⵉ ⴳⵉⵙⵏⵜ ⵓⵍⵜⵎⴰⵙ ⵍⵍⵉ. ⵓⵔ ⵜ ⵜⵓⴽⵉⵣ. ⵏⵜⵜⴰⵜ ⴰⴷ ⴷ ⵢⵓⵙⵉⵏ ⵜⵉⵎⵛⴹⵜ ⵏⵏⵙ, ⵜⴼⴽ ⴰⵙ ⵜⵜ ⵉⴷ. ⵢⴰⵎⵥ ⵜⵜ ⵓⴼⵔⵓⵅ ⵍⵍⵉ, ⴰⵔ ⵙⵔⵙ ⵉⵎⵛⵛⴹ ⴰⴳⴰⵢⵢⵓ ⵏⵏⵙ, ⵉⵎⵉⵍ ⵉⵕⵥ ⵜⵜ! ⴰⵢⵍⵍⵉⵖ ⵜⵜ ⵉⵕⵥⴰ, ⴰⵔ ⴹⵚⵚⴰⵏⵜ ⵜⵎⵖⴰⵔⵉⵏ ⵍⵍⵉ ⴳ ⵜⵎⵖⴰⵔⵜ ⵍⵍⵉ ⴰⵙ ⵉⴼⴽⴰⵏ ⵜⵉⵎⵛⴹⵜ ⵏⵏⵙ. ⵏⵏⴰⵏⵜ ⴰⵙ: " ⵔⴰⴷ ⵜ ⵏⴻⵏⵏⴰ ⵉ ⵓⴳⵍⵍⵉⴷ! " ⵍⵍⵉⴳ ⴰⵙⵏⵜ ⵉⵙⵙⴼⵍⴷ ⴰⵔ ⴹⵚⵚⴰⵏⵜ, ⵢⴰⵙⵉ ⵜⵉⵎⵛⴹⵜ ⵏ ⵡⵓⵔⵖ, ⵉⴼⴽ ⴰⵙ ⵜⵜ. ⵍⵍⵉⴳ ⵥⵕⴰⵏⵜ ⵜⴰⵎⵖⴰⵔⵜ ⵍⵍⵉ, ⵉⴼⴽⴰ ⴰⵙ ⵜⵉⵎⵛⴹⵜ ⵍⵍⵉ ⵏ ⵡⵓⵔⵖ, ⵏⵏⴰⵏⵜ ⴰⵙ ⴽⵓⵍⵍⵓ: " ⵀⴰⴽ! " ⵉⵏⵏⴰ ⴰⵙⵏⵜ: " ⵎⵄⴰ ⵙⵙⵍⴰⵎⴰ! " ⵉⵣⴰⵢⴷ, ⵉⴼⵜⵓ ⴷ ⵓⵖⴰⵔⴰⵙ ⵏⵏⵙ. ⴰⵔ ⵉⵣⵣⵉⴳⵉⵣ, ⴰⵢⵍⵍⵉⵖ ⵢⴰⴼ ⵏⵏ ⴽⵔⴰ ⵏ ⵉⴼⵔⵅⴰⵏ, ⴰⵔ ⴽⴽⴰⵜⵏ ⵜⴰⴽⵓⵔⵜ ⴳ ⵢⴰⵏ ⵍⵎⵍⵄⴱ. ⵉⴼⵔⵅⴰⵏ ⴰⵏⵏ ⵉⵍⵍⴰ ⴳⵉⵙⵏ ⵢⴰⵏ ⴳ ⵜⴰⵔⵡⴰ ⵏ ⵚⵚⵍⵟⴰⵏ. ⵍⵍⵉⴳ ⵜⵏ ⵉⵏⵏ ⵉⵍⴽⵎ, ⵢⴰⴼ ⵜⵏ ⵉⵏⵏ ⴰⵔ ⵜⵜⵍⵄⴰⴱⵏ. ⵉⵏⵏⴰ ⴰⵙⵏ: " ⴰ ⵉⴼⵔⵅⴰⵏ, ⵎⴰ ⵔⴰⴷ ⵉⵢⵉ ⴳⵉⴳⵓⵏ ⵉⴼⴽ ⵜⴰⴽⵓⵕⴰⵢⵜ ⵏⵏⵙ ⴰⴷ ⵙⵔⵙ ⵍⵄⴱⵖ ⵜⴰⴽⵓⵔⵜ? " ⴽⵔⴰⵢⴳⴰⵜⵜ ⵢⴰⵏ ⵉⵏⵏⴰ ⴰⵙ: " ⵓⵀⵓ! " ⵖⵉⵔ ⵢⴰⵏ ⵓⴼⵔⵓⵅ ⵉⵎⵥⵥⵉⵢⵏ: ⵉⴼⴽⴰ ⴰⵙ ⵜⴰⴽⵓⵕⴰⵢⵜ ⵏⵏⵙ. ⵍⵍⵉⴳ ⵜⵜ ⵢⵓⵎⵥ ⵓⴼⵔⵓⵅ ⵍⵍⵉ, ⵢⵓⵜ ⵙⵔⵙ ⵙ ⵍⵊⵀⴰⵍⵜ, ⵉⵕⵥⴰ ⵜⵜ. ⵉⵕⵥ ⴰⵙ ⴰⴽⵓⵕⴰⵢ ⵍⵍⵉ, ⴱⴱⵉⵏ ⴷ ⴽⵓⵍⵍⵓ ⵉⴼⵔⵅⴰⵏ ⵍⵍⵉ ⵜⴰⵣⵣⵍⴰ, ⵏⵏⴰⵏ ⴰⵙ: " ⵔⴰⴷ ⵜ ⵏⴻⵏⵏⴰ ⵉ ⵓⴳⵍⵍⵉⴷ! " ⴰⵔ ⴳⵉⵙ ⴹⵚⵚⴰⵏ. ⵢⵉⵔⵉ ⵓⴼⵔⵓⵅ ⵍⵍⵉ ⴰⴷ ⵢⴰⵍⵍⴰ. ⵢⴰⵙⵉ ⴷ ⵓⵎⵊⵊⵓⴹ ⵍⵍⵉ ⵜⴰⴽⵓⵕⴰⵢⵜ ⵏ ⵡⵓⵔⵖ, ⵉⴼⴽ ⴰⵙ ⵜⵜ. ⵉⴼⴽ ⵜⵜ ⵉ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ. ⴰⴼⵔⵓⵅ ⵍⵍⵉ ⵎⵎⵓ ⵉⵕⵥⴰ ⵜⵉⵏⵏⵙ, ⵍⵍⵉⴳ ⴰⵙ ⵜⵜ ⵉⴼⴽⴰ, ⵏⵏⴰⵏ ⴰⵙ ⴽⵓⵍⵍⵓ ⵉⴼⵔⵅⴰⵏ ⵍⵍⵉ: " ⵀⴰⴽ! " ⵉⵏⵏⴰ ⴰⵙⵏ: " ⵎⵄⴰ ⵙⵙⵍⴰⵎⴰ! " ⵉⵣⴰⵢⴷ ⵓⴼⵔⵓⵅ ⵍⵍⵉ, ⵉⵡⵔⵔⵉ ⴷ ⵙ ⵜⴳⵎⵎⵉ ⵏⵏⵙ. ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ, ⵉⴼⵜⵓ ⴰⵔ ⵉⴳⴳⵉ ⵏ ⵍⵄⵉⵏ. ⵉⵖⵍⵉ ⵢⴰⵜ ⵛⵛⵊⵕⵜ. ⵉⴼⴼⵓ ⵍⵃⴰⵍ, ⵜⴰⵛⴽ ⵉⴷ ⵜⵡⴰⵢⵢⴰ ⵏ ⵓⵍⵜⵎⴰⵙ ⵍⵍⵉ ⴰⴷ ⵏⵏ ⵜⴰⴳⵯⵎ. ⵜⵍⴽⵎ ⴷ ⵓⴽⴰⵏ ⵉⴳⴳⵉ ⵏ ⵍⵄⵉⵏ ⵍⵍⵉ, ⵜⴳ ⵏⵏ ⴰⴱⵓⵇⵇⴰⵍ ⴰⵏⵏ ⴰⴷ ⵜⴰⴳⵯⵎ. ⵜⴰⵏⵏⵉ ⵏⵏ ⵓⴷⵎ ⵏ ⵓⴼⵔⵓⵅ ⵍⵍⵉ ⴳ ⵓⴳⵯⵏⵙ ⵏ ⵡⴰⵎⴰⵏ. ⵜⵏⵏⴰ ⵉⵙ ⴷ ⵡⵉⵏⵏⵙ. ⵜⵏⵏⴰ ⵜⵡⴰⵢⵢⴰ ⵍⵍⵉ ⴷ ⵉⵅⴼ ⵏⵏⵙ: " ⴳⵉⵖ ⴽⵓⵍⵍⵓ ⵖⵉⴽⴰⴷ ⵙ ⵣⵣⵉⵏ, ⴳⵉⵖ ⵜⴰⵡⴰⵢⵢⴰ! " ⵜⵉⵔⵉ ⴰⴷ ⵜⴰⵍⵍ ⴰⴱⵓⵇⵇⴰⵍ ⵍⵍⵉ, ⴰⴷ ⵜ ⵜⵕⵥ. ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ ⴳ ⵛⵛⵊⵕⵜ ⵍⵍⵉ ⵉⴳⴳⵉ ⵏ ⵍⵄⵉⵏ, ⵉⵏⵏⴰ ⴰⵙ: " ⴰⴷ ⵜ ⵓⵔ ⵜⵕⵥⴷ, ⴰ ⵎⵙⵄⵓⴷⴰ! " ⵜⴰⵍⵍ ⵜⵡⴰⵢⵢⴰ ⵍⵍⵉ ⴰⵍⵍⵏ ⵏⵏⵙ ⵙ ⵓⴼⵍⵍⴰ, ⵜⴰⵏⵏⵉ ⵏⵏ ⴰⴼⵔⵓⵅ ⵍⵍⵉ: ⵣⵣⵉⵏ ⵏⵏⵙ ⵉⵔⵡⴰⵙ ⴽⵓⵍⵍⵓ ⵍⴰⵍⵍⴰⵙ ⵍⵍⵉ ⵉⵍⵍⴰⵏ ⴷⴰⵔ ⵚⵚⵍⵟⴰⵏ. ⵜⵅⵙⵔ ⵜⵡⴰⵢⵢⴰ. ⵉⴳⴳⵯⵣ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⴰ ⵎⵙⵄⵓⴷⴰ! " ⵜⵏⵏⴰ ⴰⵙ: " ⵏⵄⴰⵎ, ⴰ ⵙⵉⴷⵉ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵉⵖ ⵜⴼⴼⵉⴷ ⴰⵎⴰⵏ, ⴰⵔ ⴷ ⵜⵍⴽⵎⴷ ⵏⵏⵚⵚ ⵏ ⵓⴱⵓⵇⵇⴰⵍ ⵏⵏⴰ, ⵜⵏⵏⵉⴷ ⵉ ⵍⴰⵍⵍⴰⵎ ⴰⴷ ⵜ ⵜⴼⴼⵉ. " ⵜⵏⵏⴰ ⴰⵙ ⵜⵡⴰⵢⵢⴰ ⵍⵍⵉ: " ⵎⵍⵉⵃ, ⴰ ⵙⵉⴷⵉ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵉⵏⵛⴰ ⴰⵍⵍⴰⵀ ⵚⴱⴰⵃ ⴰⴷ ⵉⵢⵉ ⵜⴰⴼⴷ ⴳ ⵛⵛⵊⵕⵜ ⴰⴷ! " ⵉⵣⴰⵢⴷ ⵓⴼⵔⵓⵅ ⵍⵍⵉ, ⵢⴰⵛⴽ ⴷ ⵙ ⵜⴳⵎⵎⵉ ⵏⵏⵙ. ⵜⴰⵡⴰⵢⵢⴰ ⵍⵍⵉ ⵜⵓⵛⴽⴰ ⵏⵏ. ⵍⵍⵉⴳ ⵏⵏ ⵜⴽⵛⵎ, ⵜⴰⵙⵉ ⴷ ⵍⵎⵕⵊⵍ, ⴰⵔ ⴳⵉⵙ ⵜⵜⴼⴼⵉ ⴰⵎⴰⵏ ⵍⵍⵉ. ⴰⵢⵍⵍⵉⵖ ⵜⵍⴽⵎ ⵏⵏⵚⵚ ⵏ ⵓⴱⵓⵇⵇⴰⵍ ⵍⵍⵉ, ⵜⵖⵔ ⴷ ⵉ ⵍⴰⵍⵍⴰⵙ ⵍⵍⵉ, ⵜⵏⵏⴰ ⴰⵙ ⵉ ⵍⴰⵍⵍⴰⵙ ⵍⵍⵉ: " ⴰⵛⴽ ⵉⴷ, ⴼⴼⵉ ⴷ ⴰⵎⴰⵏ! " ⵜⴰⵙⵉ ⴷ ⵜⵎⵖⴰⵔⵜ ⵍⵍⵉ ⴰⴱⵓⵇⵇⴰⵍ, ⵜⴼⴼⵉ ⴷ ⴰⵎⴰⵏ ⵍⵍⵉ. ⵉⴹⵕ ⴷ ⴳⵉⵙ ⵍⵅⴰⵜⵎ ⵏ ⴳⵯⵎⴰⵙ. ⵜⴰⵙⵉ ⵜ, ⴰⵔ ⵜⴰⵍⵍⴰ. ⵜⵏⵏⴰ ⴰⵙ ⵜⵡⴰⵢⵢⴰ ⵍⵍⵉ: " ⴼⵙⵙ, ⴰ ⵍⴰⵍⵍⴰ, ⴰⴷ ⵓⵔ ⵜⴰⵍⵍⴰⴷ! ⵉⵖ ⵜⵔⵉⴷ ⴳⵯⵎⴰⵎ, ⵚⴱⴰⵃ ⴰⵡⵉⵖ ⵜ ⵉⴷ. " ⵜⵙⵙⴼⵍⴷ ⵜⵎⵖⴰⵔⵜ ⵍⵍⵉ ⵉ ⵜⵡⴰⵢⵢⴰ ⵏⵏⵙ, ⵍⵍⵉⴳ ⴰⵙ ⵜⵏⵏⴰ ⵖⵉⴽⵍⵍⵉ. ⵜⵏⴽⵔ ⵜⵎⵖⴰⵔⵜ ⵍⵍⵉ, ⵜⵙⵙⵓⴷⵎ ⴰⴳⴰⵢⵢⵓ ⵏⵏⵙ ⵉ ⵜⵡⴰⵢⵢⴰ ⵏⵏⵙ, ⵜⵏⵏⴰ ⴰⵙ ⵜⵎⵖⴰⵔⵜ ⵍⵍⵉ: " ⵉⵖ ⵜ ⵉⴷ ⵓⴽⴰⵏ ⵜⵉⵡⵉⴷ, ⵓⵔ ⵜ ⵉⵥⵕⵉ ⵢⴰⵏ, ⵔⴰⴷ ⴽⵎ ⵃⵕⵕⴻⵕⵖ ⴳ ⴷⴷⵓⵏⵉⵜ ⵓⵍⴰ ⴳ ⵍⵉⵅⵔⵜ! " ⵜⴰⵡⴰⵢⵢⴰ ⵍⵍⵉ ⵜⴳⴳⴰⵡⵔ ⴰⵢⵍⵍⵉⵖ ⵉⴼⴼⵓ ⵍⵃⴰⵍ, ⵜⵏⴽⵔ ⴷ, ⵜⴰⵙⵉ ⴰⵔⵢⴰⵍ ⵏⵏⵙ, ⵜⵏⵏⴰ ⴰⵙⵏ: " ⵔⴰⴷ ⴷ ⴰⵡⵉⵖ ⵍⵃⵛⵉⵛ! " ⵍⵍⵉⴳ ⵜⴼⴼⵓⵖ ⵜⵡⴰⵢⵢⴰ ⵍⵍⵉ, ⵜⴰⴼ ⵏⵏ ⴰⴼⵔⵓⵅ ⵍⵍⵉ, ⵉⴽⴽⵙ ⵉⵖⵉⵍ ⵏⵏⵙ ⵏ ⵍⵃⵛⵉⵛ. ⵍⵍⵉⴳ ⵜ ⵉⵏⵏ ⵜⵍⴽⵎ ⵜⵡⴰⵢⵢⴰ ⵍⵍⵉ, ⵜⴳ ⵜ ⵉⴷ ⴳ ⵡⴰⵔⵢⴰⵍ ⵍⵍⵉ, ⵜⴳ ⴷ ⴼⵍⵍⴰⵙ ⵍⵃⵛⵉⵛ; ⵜⴰⵙⵉ ⵜ ⵉⴷ ⴳ ⵉⴳⴳⵉ ⵏ ⴹⴹⵀⵕ ⵏⵏⵙ, ⵜⴰⵡⵉ ⵜ ⵉⴷ ⵙ ⵜⴳⵎⵎⵉ. ⵍⵍⵉⴳ ⵜ ⵜⵙⵙⴽⵛⵎ ⵙ ⵜⴳⵎⵎⵉ, ⵜⴰⵡⵉ ⵜ ⵉ ⵓⵍⵜⵎⴰⵙ ⵍⵍⵉ, ⵜⵃⴹⵓ ⵜ ⴳ ⵍⴱⵉⵜ, ⵜⴳ ⵜ ⵉⵏⵏ ⴳ ⴷⴷⵓ ⵜⴰⴹⵓⴹⵜ. ⴰⵔ ⴰⵙ ⵜⴰⴽⴽⴰ ⵎⴰⴷ ⵉⵛⵜⵜⴰ. ⵜⴽⵚⵓⴹ, ⴰⴷ ⵜ ⵉⵥⵕ ⵓⴳⵍⵍⵉⴷ, ⵉⴱⴱⵉ ⴰⴳⴰⵢⵢⵓ ⵏⵏⵙ. ⴳⴳⴰⵡⵔⵏ ⴰⵔ ⵢⴰⵏ ⵡⴰⵙⵙ. ⵜⴰⵎⵖⴰⵔⵜ ⴰⵏⵏ ⵉⵍⵍⴰⵏ ⴷⴰⵔ ⵚⵚⵍⵟⴰⵏ ⵜⴳⴰ ⵓⵍⵜⵎⴰⵙ ⵏ ⵓⴼⵔⵓⵅ ⴰⵏⵏ, ⵜⴰⵍⵍⵉ ⴷ ⵢⵉⵡⵉ ⵓⴷⴰⵢ ⴳ ⵍⵇⵚⵕ ⵏ ⵄⴳⴳⵍⴰⵎⵓⵛ. ⵓⵍⵜⵎⴰⵙ ⴰⵏⵏ ⵜⵓⵔⵓ ⵙⵉⵏ ⵉⴼⵔⵅⴰⵏ ⴷ ⵚⵚⵍⵟⴰⵏ. ⵉⴼⵔⵅⴰⵏ ⴰⵏⵏ ⵎⵥⵥⵉⵢⵏ, ⵓⵔ ⵜⴰ ⴱⴰⵀⵔⴰ ⵙⵙⵏⵏ ⴰⵡⴰⵍ. ⵉⴼⴼⵓⵖ ⴷ ⵓⴼⵔⵓⵅ ⵍⵍⵉ ⵢⴰⵏ ⵡⴰⵙⵙ ⴳ ⴷⴷⵓ ⵜⴰⴹⵓⴹⵜ ⵍⵍⵉ ⴳ ⵜ ⵉⵏⵏ ⵜⵃⴹⴰ ⵓⵍⵜⵎⴰⵙ ⵍⵍⵉ. ⵥⵕⵉⵏ ⵜ ⵉⴼⵔⵅⴰⵏ ⵍⵍⵉ ⵎⵥⵥⵉⵏⵉⵏ, ⵏⵏⴰⵏ ⵉ ⵎⴰⵜⵙⵏ: " ⵎⴰⴷ ⵉⴳⴰ ⵡⴰⴷ ⴳ ⴷⴷⵓ ⵜⴰⴹⵓⴹⵜ? " ⵜⵏⵏⴰ ⴰⵙⵏ: " ⴰ ⵜⴰⵔⵡⴰ ⵉⵏⵓ, ⵅⴰⵍⵉⵜⵓⵏ ⴰⵢⵏⵏⴰ! " ⵉⴳⴳⴰⵡⵔ ⵚⵚⵍⵟⴰⵏ ⴰⵔ ⵢⴰⵏ ⵡⴰⵙⵙ, ⵉⴽⵛⵎ ⵏⵏ, ⴰⵔ ⵉⵜⵜⵍⵄⴰⴱ ⴷ ⵜⴰⵔⵡⴰ ⵏⵏⵙ. ⵉⵙⴰⵡⵍ ⴷ ⵢⴰⵏ ⵎⵥⵥⵉⵢⵏ, ⵉⵏⵏⴰ ⴰⵙ: " ⴱⴰⴱⴰ! " ⵉⵏⵏⴰ ⴰⵙ: " ⵏⵄⴰⵎ, ⴰ ⵉⵡⵉ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ ⵎⵥⵥⵉⵢⵏ: " ⴽⴰⵍⵉ, ⴽⴰⵍⵉ ⴷⴷⵓ ⵜⴰⴹⵓⴹⵜ! " ⵉⵙⴰⵡⵍ ⴷ ⵚⵚⵍⵟⴰⵏ ⴳ ⴰⴽⵓⴷ ⴰⵏⵏ, ⵉⵏⵏⴰ ⴰⵙ: " ⵎⴰⴷ, ⴰ ⵜⴰ, ⵉⵜⵜⵉⵏⵉ ⵓⴼⵔⵓⵅ ⴰⴷ ⵎⵥⵥⵉⵢⵏ? " ⵜⵙⴰⵡⵍ ⴷ ⵜⵎⵖⴰⵔⵜ ⵍⵍⵉ, ⵜⵏⵏⴰ ⴰⵙ ⵉ ⵚⵚⵍⵟⴰⵏ: " ⵡⴰⵢⵍⵉⴽⵉ, ⴰⵔ ⵜⵜⵍⵄⴰⴱ! " ⵉⵙⴰⵡⵍ ⴷ ⵚⵚⵍⵟⴰⵏ ⴳ ⴰⴽⵓⴷ ⴰⵏⵏ, ⵉⵏⵏⴰ ⴰⵙ: " ⵍⴰⴱⵓⴷⴷ ⴰⴷ ⵉⵢⵉ ⵜⵎⵍⴷ, ⵎⴰⴷ ⵉⵜⵜⵉⵏⵉ ⵓⴼⵔⵓⵅ ⴰⴷ ⵎⵥⵥⵉⵢⵏ! " ⵜⴰⵛⴽ ⵉⴷ ⵉⵍⵎⵎⴰ ⵜⵎⵖⴰⵔⵜ ⵍⵍⵉ, ⵜⵏⵏⴰ ⴰⵙ: " ⴰⴷ ⵉⵢⵉ ⵜⴼⴽⴷ ⵍⵄⴰⵀⴷ ⵏ ⵕⴱⴱⵉ, ⵓⵔ ⴰⵙ ⵉⵜⵜⵊⵕⵓ ⵃⵜⵜⴰ ⵢⴰⵜ, ⵎⵍⵖ ⴰⴽ, ⵎⴰⴷ ⵉⵜⵜⵉⵏⵉ. " ⵉⴼⴽ ⴰⵙ ⵚⵚⵍⵟⴰⵏ ⵍⵄⴰⵀⴷ: " ⵓⵔ ⴼⵍⵍⴰⵙ ⵉⵣⵔⴰⵢ ⵖⴰⵔ ⵎⴰⴷ ⴼⵍⵍⴰⵎ ⵉⵣⵔⵉⵏ! " ⵜⴳⴳⵯⴷ ⵜⵎⵖⴰⵔⵜ ⵍⵍⵉ, ⵜⴼⵕⵃ ⵉ ⴳⵯⵎⴰⵙ ⵍⵍⵉ. ⵜⵙⵙⵓⴷⵎ ⴰⴳⴰⵢⵢⵓ ⵏ ⵚⵚⵍⵟⴰⵏ, ⵜⵏⵏⴰ ⴰⵙ: " ⴰ ⵅⵓⵢⴰ! ⴳⵯⵎⴰ ⴰⴷ ⴷ ⵢⵓⵛⴽⴰⵏ! " ⵉⵏⵏⴰ ⴰⵙ ⵚⵚⵍⵟⴰⵏ: " ⴰⵡⵉ ⵜ ⵉⴷ, ⵎⵔⵃⴱⴰ ⴱⵉ ⵜ! ⵜⵉⴳⵎⵎⵉ ⵏⵏⵙ ⴰⵢ ⴰⴷ! " ⵉⴼⴼⵓⵖ ⴷ ⵓⴼⵔⵓⵅ ⵍⵍⵉ. ⴰⵔ ⵜ ⵉⵜⵜⵎⵏⴰⴷ ⵚⵚⵍⵟⴰⵏ: ⵣⵣⵉⵏ ⵍⵍⵉ ⴰⵙ ⵉⴼⴽⴰ ⵕⴱⴱⵉ ⵣⵓⵏ ⴷ ⵍⵢⴰⵇⵓⵜ ⴷ ⵍⵊⵓⵀⵕ! ⵉⵙⵙⵓⴷⵎ ⵓⴼⵔⵓⵅ ⵍⵍⵉ ⴰⴳⴰⵢⵢⵓ ⵏⵏⵙ ⵏ ⵚⵚⵍⵟⴰⵏ. ⵉⵏⵏⴰ ⴰⵙ: " ⴰⵔ ⵜⴽⵙⵙⴰⴷ ⵉⵕⵄⵎⴰⵏ! " ⴰⴼⵔⵓⵅ ⵍⵍⵉ ⴰⵔ ⵉⵜⵜⵚⵓⴹ ⴰⵙⴷⴰⵙⵉ: ⵉⵖ ⵉⵍⵍⴰ ⵎⴰⴷ ⴰⵙ ⵉⵙⵍⵍⴰⵏ, ⵉⵔⴰ ⵀⵍⵍⵉ ⵢⴰⵍⵍⴰ. ⴰⴼⵔⵓⵅ ⵍⵍⵉ ⴰⵔ ⵉⴽⵙⵙⴰ ⵉⵕⵄⵎⴰⵏ ⵏ ⵓⴳⵍⵍⵉⴷ. ⵉⴳⴳⴰⵡⵔ ⵓⴼⵔⵓⵅ ⴰⵏⵏ, ⵉⵖ ⵓⴽⴰⵏ ⵉⵙⵙⵓⴼⵖ ⵉⵕⵄⵎⴰⵏ ⴰⵔ ⵍⵅⵍⴰ, ⴰⵔ ⵉⵜⵜⵚⵓⴹ ⴰⵙⴷⴰⵙⵉ, ⴰⴷ ⴰⵙ ⵓⴽⴰⵏ ⵙⵍⵍⴰⵏ ⵉⵕⵄⵎⴰⵏ ⴰⵔ ⵉⵜⵜⵚⵓⴹ ⴰⵙⴷⴰⵙⵉ, ⴰⴳⵯⵉⵏ ⵙⵓⵍ ⴰⴷ ⴼⵔⴷⵏ. ⵉⵕⵄⵎⴰⵏ ⵍⵍⵉ ⵓⵔ ⴰⵔ ⵛⵜⵜⴰⵏ, ⵓⵍⴰ ⴰⵔ ⵙⵙⴰⵏ ⵙ ⵓⵎⴰⵔⴳ ⵍⵍⵉ ⴷ ⵉⵜⵜⵍⵡⴰⵃ ⵓⴼⵔⵓⵅ ⵍⵍⵉ ⴳ ⵓⵙⴷⴰⵙⵉ. ⴰⴷ ⵓⴽⴰⵏ ⵜⵕⵓⵃ ⵜⵉⵡⵡⵓⵜⵛⵉ, ⵢⴰⵡⵉ ⴷ ⵉⵕⵄⵎⴰⵏ ⵍⵍⵉ, ⴱⵇⴰⵏ ⴷ ⵣⵓⵏ ⴷ ⴰⵙⵎⵎⴰⵡⴷ ⵙ ⵊⵊⵓⵄ. ⵓⵔ ⴰⵔ ⵛⵜⵜⴰⵏ ⵙ ⵍⵀⴰⵡⴰ ⵏ ⵓⴼⵔⵓⵅ ⵍⵍⵉ. ⵉⵙⵙⵓⴼⵖ ⵜⵏ ⵉⴷ ⵢⴰⵏ ⵚⴱⴰⵃ, ⵉⵥⵕ ⵜⵏ ⵚⵚⵍⵟⴰⵏ. ⵉⵏⵏⴰ ⴰⵙ: " ⴰ ⵎⵃⴰⵎⵎⴰⴷ, ⵎⴰⵜⵜⴰ ⵖⵉⴽⴰⴷ ⴳⴰⵏ ⵉⵕⵄⵎⴰⵏ ⴰⴷ? ⵣⵓⵏ ⴰⵔ ⵛⵜⵜⴰⵏ ⵙⵙⵎⵎ! " ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⴰ ⵙⵉⴷⵉ, ⵓⵍⵍⴰⵀ, ⴰⵔ ⵜⵏ ⵜⵜⴰⵡⵉⵖ ⴰⵔ ⵖⵉⵍⵍⵉ ⴳ ⵉⵍⵍⴰ ⵎⴰⴷ ⵛⵜⵜⴰⵏ! " ⵉⵣⴰⵢⴷ ⵓⴼⵔⵓⵅ ⵍⵍⵉ ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ ⵉⵏⵏⴰ ⴰⵙ ⵚⵚⵍⵟⴰⵏ: " ⴰⵛⴽ ⵉⴷ, ⴽⴽⵙ ⵉⵢⵉ ⴰⵣⵣⴰⵔ! " ⴰⴼⵔⵓⵅ ⵍⵍⵉ ⵉⴼⵜⴰ, ⴰⵔ ⵉⵜⵜⴽⴽⵙ ⵉ ⵚⵚⵍⵟⴰⵏ ⴰⵣⵣⴰⵔ. ⵢⴰⴼ ⵏⵏ ⴰⴳⴰⵢⵢⵓ ⵏⵏⵙ ⵉⵟⵟⴰⴼ ⴰⵙⴽⵉⵡⵏ. ⴰⵔ ⵉⵜⵜⵄⵊⵊⴰⴱ ⵓⴼⵔⵓⵅ ⵍⵍⵉ ⵉ ⵚⵚⵍⵟⴰⵏ, ⵍⵍⵉⴳ ⵉⵍⴰ ⴰⵙⴽⵉⵡⵏ. ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⴰⵔ ⵣⵉⴽⴽ ⵚⴱⴰⵃ, ⵉⵏⴽⵔ ⴷ, ⵉⵙⵙⵓⴼⵖ ⵉⵕⵄⵎⴰⵏ ⵍⵍⵉ ⴰⵔ ⵍⵅⵍⴰ, ⴰⵔ ⵉⵜⵜⵚⵓⴹ ⴰⵙⴷⴰⵙⵉ ⵍⵍⵉ ⵏⵏⵙ ⴳ ⵉⴳⴳⵉ ⵏ ⵢⴰⵜ ⵜⵏⵓⵟⴼⵉ. ⵉⵎⵉⵍ ⵉⴹⵕ ⴰⵙ ⵏⵏ ⵓⵙⴷⴰⵙⵉ ⵍⵍⵉ ⵏⵏⵙ ⴳ ⵜⵏⵓⵟⴼⵉ ⵍⵍⵉ. ⴰⵔ ⵜⵙⴰⵡⴰⵍ ⵖⵉⴽⵍⵍⵉ ⴳⵉⵙ ⵉⵚⵓⴹ, ⴰⵔ ⵓⴽⴰⵏ ⵉⵜⵜⵉⵏⵉ: " ⵉⵍⴰ ⵓⴳⵍⵍⵉⴷ ⴰⵙⴽⵉⵡⵏ! " ⵏⵜⵜⴰⵏ ⴳ ⴰⵙⵙ ⵍⵍⵉ ⴳ ⵉⴽⴽⵙ ⵉ ⵓⴳⵍⵍⵉⴷ ⴰⵣⵣⴰⵔ, ⵉⵙⴰⵡⵍ ⴷ ⵓⴳⵍⵍⵉⴷ, ⵉⵏⵏⴰ ⴰⵙ: " ⵓⵔ ⵉⵙⵙⵏ ⵃⵜⵜⴰ ⵢⴰⵏ ⵉⵙ ⵟⵟⴰⴼⵖ ⴰⵙⴽⵉⵡⵏ ⵖⵉⵔ ⴽⵢⵢ! ⵉⵖ ⵉⵍⵍⴰ ⵎⴰ ⵎⵎⵓ ⵜ ⵜⵏⵏⵉⴷ, ⵔⴰⴷ ⴱⴱⵉⵖ ⴰⴳⴰⵢⵢⵓ ⵏⵏⴽ! " ⴰⴼⵔⵓⵅ ⵍⵍⵉ ⵉⴼⴼⵓⵖ ⵏⵏ ⵓⴽⴰⵏ, ⴰⵔ ⵉⵜⵜⵚⵓⴹ ⴰⵙⴷⴰⵙⵉ ⵏⵏⵙ, ⴰⵔ ⴳⵉⵙ ⵉⵜⵜⵉⵏⵉ: " ⵉⵍⴰ ⵓⴳⵍⵍⵉⴷ ⴰⵙⴽⵉⵡⵏ. " ⵉⴳⴳⴰⵡⵔ ⴳ ⵉⴳⴳⵉ ⵏ ⵢⴰⵜ ⵜⵏⵓⵟⴼⵉ, ⴰⵔ ⵏⵏ ⵉⵜⵜⴰⴳⴳⵯⴰ ⵙ ⵜⵏⵓⵟⴼⵉ ⵍⵍⵉ. ⵉⵎⵉⵍ ⵉⴹⵕ ⴰⵙ ⵏⵏ ⵓⵙⴷⴰⵙⵉ ⵍⵍⵉ. ⴰⵙⴷⴰⵙⵉ ⵍⵍⵉ ⵉⵍⵀⵓ ⵓⴽⴰⵏ: " ⵉⵍⴰ ⵓⴳⵍⵍⵉⴷ ⴰⵙⴽⵉⵡⵏ! " ⵜⴰⵏⵓⵟⴼⵉ ⴰⵏⵏ, ⵓⵔ ⵉⵍⵍⵉ ⵎⴰⵏⵉ ⵙⵔⵙ ⵉⵜⵜⴽⴽⴰ ⵃⵜⵜⴰ ⵢⴰⵏ. ⴰⵙⴷⴰⵙⵉ ⵍⵍⵉ ⵏⵏ ⴳⵉⵙ ⵉⴹⵕⵏ ⵉ ⵓⴼⵔⵓⵅ ⵍⵍⵉ, ⵉⵎⵎⵖⵉ ⴷ ⴳⵉⵙ. ⴰⵔ ⵉⵙⴰⵡⴰⵍ, ⵉⵍⵀⵓ ⵓⴽⴰⵏ: " ⵉⵍⴰ ⵓⴳⵍⵍⵉⴷ ⴰⵙⴽⵉⵡⵏ! " ⵉⴳⴳⴰⵡⵔ ⵚⵚⵍⵟⴰⵏ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⵉ ⵍⵓⵣⵉⵔ: " ⵕⵡⴰⵃ ⵣⴰ, ⴰⴷ ⵏⴰⴳⴳⵯ ⵙ ⵓⴼⵔⵓⵅ ⵍⵍⵉ, ⵉⵙ ⵏⵉⵜ ⵉⴽⵙⵙⴰ ⵉⵕⵄⵎⴰⵏ ⴰⴷ, ⵎⴰⵏⵉ ⴳ ⴰⵔ ⵛⵜⵜⴰⵏ, ⵏⵖ ⴷ ⵓⵀⵓ. " ⵣⴰⵢⴷⵏ, ⴰⵔ ⵣⵣⵉⴳⵉⵣⵏ ⴰⵢⵍⵍⵉⵖ ⵍⴽⵎⵏ ⵉⴳⴳⵉ ⵏ ⵜⴰⵏⵓⵟⴼⵉ ⵍⵍⵉ. ⴰⴼⵉⵏ ⵉⵕⵄⵎⴰⵏ ⵖⵉⵔ ⴰⵔ ⵜⵜⴷⵡⵡⴰⵔⵏ ⵉ ⵜⵏⵓⵟⴼⵉ ⵍⵍⵉ ⴳ ⴰⵔ ⵉⵙⴰⵡⴰⵍ ⵓⵙⴷⴰⵙⵉ ⵍⵍⵉ. ⵓⵔ ⴰⵔ ⵛⵜⵜⴰⵏ, ⵖⵉⵔ ⴰⵔ ⵜⵜⵃⵏⵏⴰⵏⵏ ⵙ ⵍⵀⴰⵡⴰ ⵏ ⵓⵙⴷⴰⵙⵉ ⵍⵍⵉ. ⵉⵙⵙⴼⵍⴷ ⴰⵙ ⵚⵚⵍⵟⴰⵏ ⵖⴷ ⵏⵜⵜⴰⵏ ⵉ ⵓⵙⴷⴰⵙⵉ ⵍⵍⵉ ⴷ ⵉⵏⴽⵔⵏ ⴳ ⵜⵏⵓⵟⴼⵉ ⵍⵍⵉ; ⴰⵔ ⵙⵔⵙ ⵉⵜⵜⵏⴷⴰⵎ, ⴰⵔ ⵢⴰⵍⵍⴰ. ⵉⵖⵕ ⵚⵚⵍⵟⴰⵏ ⵉ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⵓⵍⵍⴰⵀ, ⵎⵍⴰ ⵓⵔ ⵉⴳⵉ ⵍⵄⴰⵀⴷ ⵍⵍⵉ ⴼⴽⵉⵖ ⵉ ⵓⵍⵜⵎⴰⴽ, ⵖⵉⵔ ⵉⵖ ⴱⴱⵉⵖ ⴰⴳⴰⵢⵢⵓ ⵏⵏⴽ! " ⵉⵡⵔⵔⵉ ⴷ ⵚⵚⵍⵟⴰⵏ ⵍⵍⵉ ⵙ ⵜⴳⵎⵎⵉ ⵏⵏⵙ. ⵢⴰⵡⵉ ⵏⵏ ⵓⴷⴰⵢ. ⵉⴳⴳⵯⵣ ⴷ ⵓⴷⴰⵢ ⵍⵍⵉ ⵙ ⵜⵏⵓⵟⴼⵉ ⵍⵍⵉ, ⵉⴱⴱⵉ ⴷ ⴰⵖⴰⵏⵉⵎ ⵍⵍⵉ. ⵉⵖⵍⵉ ⴷ ⵉⴼⴼⵓ ⵜ ⵉⴷ ⵍⵃⴰⵍ, ⵉⵏⴽⵔ ⴷⴰⵖ, ⴰⵔ ⵉⵙⴰⵡⴰⵍ. ⵖⵉⴽⵍⵍⵉ ⵉⵜⵜⵉⵏⵉ, ⴰⴷ ⵓⴽⴰⵏ ⵉⵜⵜⵉⵏⵉ. ⵢⴰⵛⴽ ⵉⴷ ⴷⴰⵖ ⵓⴷⴰⵢ ⵍⵍⵉ, ⵉⴳⴳⵯⵣ ⴷⴰⵖ ⵙ ⵜⵏⵓⵟⴼⵉ ⵍⵍⵉ, ⵉⴱⴱⵉ ⵜ, ⵉⵍⵎⵎⴰ ⵉⴳ ⴰⵙ ⵣⵣⴼⵜ. ⵓⵔ ⵙⵓⵍ ⵉⵏⴽⵔ. ⵉⴳⴳⴰⵡⵔ ⵚⵚⵍⵟⴰⵏ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⵉ ⵜⵎⵖⴰⵔⵜ ⵏⵏⵙ, ⵓⵍⵜⵎⴰⵙ ⵏ ⵓⴼⵔⵓⵅ ⵍⵍⵉ: " ⴰ ⴱⵏⵜⵉ, ⵉⵅⵚⵚⴰ ⵎⴰⴷ ⵉⵢⵉ ⵉⵜⵜⴽⵙⵏ ⴰⵣⵣⴰⵔ! " ⵜⵏⵏⴰ ⴰⵙ: " ⵎⴰⴷ ⴰⴽ ⵜ ⵉⴽⴽⵙⵏ ⴳ ⴰⵙⵙ ⵍⵍⵉ, ⵉⴽⴽⵙ ⴰⴽ ⵜ ⴷⴰⵖ! " ⵉⵏⵏⴰ ⴰⵙ: " ⵎⵓⵃⴰⵎⵎⴰⴷ, ⴳⵯⵎⴰⵎ, ⴰⴷ ⵉⵢⵉ ⵉⵜⵜⴽⴽⵙⵏ. ⴰⵎⵎⴰ ⴽⵚⵓⴹⵖ ⴰⴷ ⴷⴰⵖ ⵉⵜⵜⵉⵏⵉ: ' ⵉⵍⴰ ⵓⴳⵍⵍⵉⴷ ⴰⵙⴽⵉⵡⵏ ' " ⵜⵏⵏⴰ ⴰⵙ: " ⴼⴽ ⴰⵙ ⵓⴽⴰⵏ, ⵏⵜⵜⴰⵏ ⵍⵍⵉ ⵢⴰⴷ ⵉⵙⵙⵏⵏ. " ⵉⵏⵏⴰ ⴰⵙ: " ⵖⵔ ⴰⵙ! " ⵜⴰⵎⵖⴰⵔⵜ ⵍⵍⵉ ⵜⴼⵜⴰ ⵙ ⴳⵯⵎⴰⵙ ⵍⵍⵉ, ⵜⵏⵏⴰ ⴰⵙ: " ⵉⵖ ⴷⴰⵖ ⴰⵙ ⵜⴽⴽⵙⴷ ⴰⵣⵣⴰⵔ, ⴰⵔ ⴷ ⵜⵍⴽⵎⴷ ⵉⴳⴳⵉ ⵏ ⵓⵎⴳⴳⵕⴹ ⵏⵏⵙ, ⵜⵖⵔⵙⴷ ⴰⵙ, ⴰⴷ ⵓⵔ ⵜⴽⵚⵓⴹⴷ ⵃⵜⵜⴰ ⵢⴰⵏ! " ⵉⴼⵜⵓ ⵓⴼⵔⵓⵅ ⵍⵍⵉ, ⵢⴰⵙⵉ ⴷ ⵍⴰⵡⵎⴰⵙ ⵏ ⵡⴰⵣⵣⴰⵔ, ⵉⵙⵙⵖⵍⵉ ⵜⵏ ⴰⵢⵍⵍⵉⵖ ⴰⵔ ⵜⵜⴱⴱⵉⵏ ⴰⵥⵕⵓ. ⵢⴰⵛⴽ ⴷ ⵓⴼⵔⵓⵅ ⵍⵍⵉ, ⴰⵔ ⴰⵙ ⵉⵜⵜⴽⴽⵙ ⴰⵣⵣⴰⵔ. ⴰⵢⵍⵍⵉⵖ ⵉⵍⴽⵎ ⴰⵙⴽⵉⵡⵏ ⵍⵍⵉ ⵏⵏⵙ, ⴰⵔ ⵉⵜⵜⵄⵊⵊⴰⴱ ⵉ ⵓⴳⵍⵍⵉⴷ ⵍⵍⵉ, ⵉⵍⴰ ⴰⵙⴽⵉⵡⵏ. ⴰⵔ ⴰⵙ ⵉⵜⵜⴽⴽⵙ ⴰⵣⵣⴰⵔ. ⴰⵢⵍⵍⵉⵖ ⵉⵍⴽⵎ ⴰⵥⵓⵕ ⴰⵏⵏ ⵏ ⴹⴰⵕⴰⵜ ⵏ ⵓⵎⴳⴳⵕⴹ ⵏⵏⵙ, ⵢⴰⴷⴷ ⴳⵉⵙ ⵍⵎⵓⵙⵙ, ⵉⵖⵔⵙ ⴰⵙ ⵓⴼⵔⵓⵅ ⵍⵍⵉ. ⵢⴰⵡⵉ ⴷ ⵓⴷⴰⵢ ⵍⵍⵉ ⵉⴳⴰⵏ ⵍⵓⵣⵉⵔ, ⵉⴱⴱⵉ ⴰⴳⴰⵢⵢⵓ ⵏⵏⵙ. ⵉⵏⵖ ⵚⵚⵍⵟⴰⵏ, ⵉⵏⵖ ⵍⵓⵣⵉⵔ, ⵉⴳ ⵙⵉ ⵎⵓⵃⴰⵎⵎⴰⴷ ⵚⵚⵍⵟⴰⵏ. ⵖⵉⴽⴰⵏⵏ ⴰⵙ ⵜ ⵓⵔⴰⵏ ⵡⵉⵍⵍⵉ ⵣⵡⵓⵔⵏⵉⵏ, ⴼⵙⵙⵔⵖ ⵜ ⵙⵔⵙ ⵓⵍⴰ ⵏⴽⴽ. ⵡⴰⵙⵙⵍⴰⵎ! 17. ⵍⵇⵉⵚⵜ ⵏ ⵢⴰⵏ ⵚⵚⵍⵟⴰⵏ ⴷ ⵢⵉⵡⵉⵙ ⴷ ⵢⴰⵏ ⵡⵓⵔⵜⵉ ⴷ ⵙⵏⴰⵜ ⵜⴼⵔⵅⵉⵏ ⴷ ⵣⵣⴱⵓⵏⴰⵜ ⵏⵏⵙⵏⵜ. ⵉⵍⵍⴰ ⵉⴽⴽⴰⵜⵜⵉⵏⵏ ⵚⵚⵍⵟⴰⵏ ⴱⵏ ⵚⵚⵍⵟⴰⵏ, ⵉⵍⵍⴰ ⴳ ⵡⴰⵔⴹ ⵍⵄⵉⵕⴰⵇ. ⵉⵟⵟⴰⴼ ⵢⴰⵏ ⵊⵊⵏⴰⵏ, ⵉⴷⵡⵡⵕ ⴰⵙ ⵢⴰⵏ ⵚⵚⵓⵕ. ⵊⵊⵏⴰⵏ ⴰⵏⵏ ⵉⵍⴰ ⵢⴰⵏ ⵍⴱⴰⴱ. ⵊⵊⵏⴰⵏ ⴰⵏⵏ ⵜⵏⴽⵔ ⴳⵉⵙ ⴽⵔⴰⵢⴳⴰⵜⵜ ⵛⵛⵊⵕⵜ ⵏ ⴷⴷⵓⵏⵉⵜ, ⴳ ⵜⵉⵢⵢⵏⵉ, ⴳ ⵍⵇⵏⵓⵔⴼⵍ, ⴳ ⵙⵙⵏⴱⵉⵍ, ⴳ ⵍⵡⵕⴹ, ⴳ ⵍⵃⴱⴰⵇ, ⴳ ⵕⵕⵎⵎⴰⵏ, ⴳ ⵜⴰⵣⴰⵔⵜ, ⴳ ⵡⴰⴹⵉⵍ, ⴳ ⵛⵛⴼⵕⵊⵍ, ⴳ ⵣⵣⵎⴱⵓⵃ, ⴳ ⵍⵍⵉⵎⵎ, ⴰⴷ ⵉⵚⵃⴰⵏ ⴰⴷ ⵏⵇⵙⵙⵕ ⴳ ⵍⵃⴰⴷⵉⵜ ⵏ ⵊⵊⵏⴰⵏ! ⵊⵊⵏⴰⵏ ⴰⵏⵏ ⵉⵄⵣⵣⴰ ⴱⴰⵀⵔⴰ ⴷⴰⵔ ⵚⵚⵍⵟⴰⵏ. ⵚⵚⵍⵟⴰⵏ ⴰⵏⵏ ⵉⵟⵟⴰⴼ ⵙⵉⵏ ⵉⴼⵔⵅⴰⵏ. ⵓⵔⵜⵉ ⴰⵏⵏ, ⴰⵔ ⵜ ⵉⴷ ⵉⵜⵜⴼⴼⵓ ⵍⵃⴰⵍ, ⵍⵃⴼⵕ ⴽⵓⵍⵍⵓ. ⴰⴷ ⵓⴽⴰⵏ ⵉⵏⴽⵔ ⵚⵚⵍⵟⴰⵏ ⵣⵉⴽⴽ ⵚⴱⴰⵃ, ⵢⴰⴳⴳⵯ ⴷ ⴳ ⵍⵎⵏⵣⵀ, ⵉⴹⵓⴼ ⴷ ⵓⵔⵜⵉ ⵍⵍⵉ ⵉⵃⴼⵕ ⴽⵓⵍⵍⵓ. ⵉⵔⴰ ⴰⴷ ⵉⵎⵎⵜ ⵙ ⵜⴳⵓⴹⵉ. ⵉⵖⵔ ⵉ ⵢⵉⵡⵉⵙ ⵍⵍⵉ ⵉⵎⵇⵇⵓⵕⵏ. ⵉⵏⵏⴰ ⴰⵙ: " ⵎⴰⴷ ⵜⵔⵉⴷ, ⴰ ⴱⴰⴱⴰ? " ⵉⵏⵏⴰ ⴰⵙ: " ⴰ ⵉⵡⵉ, ⴰⵙⵉ ⵍⵎⴽⵯⵃⵍⵜ ⵏⵏⴽ, ⵜⵖⵔⴷ ⵉ ⵜⵡⴰⵢⵢⴰ, ⵜⵉⵏⵉⴷ ⴰⵙ ⴰⴷ ⴰⴽ ⵜⴰⵙⵉ ⵍⴼⵕⴰⵛ ⵙ ⵡⵓⵔⵜⵉ, ⵜⴰⵙⵉ ⴰⴽ ⵍⴼⵏⴰⵕ, ⴰⵔ ⵜⴰⵇⵇⵔⴰⴷ ⵍⴽⵜⴰⴱ ⵏⵏⴽ! ⴰⵔ ⴷ ⵉⴼⴼⵓ ⵍⵃⴰⵍ, ⵜⵔⴰⵔⴷ ⵍⵄⵇⵍ ⵙ ⵎⴰⴷ ⵉⵜⵜⵃⴼⴰⵔⵏ ⵓⵔⵜⵉ ⴰⴷ. " ⴰⴼⵔⵓⵅ ⵍⵍⵉ ⵉⵙⴽⵔ ⵖⵉⴽⵍⵍⵉ ⴰⵙ ⵉⵏⵏⴰ ⴱⴰⴱⴰⵙ; ⵢⴰⵙⵉ ⵍⵎⴽⵯⵃⵍⵜ ⵏⵏⵙ, ⵉⴼⵜⵓ, ⵉⵎⵓⵏ ⴷ ⵜⵡⴰⵢⵢⴰ, ⵜⴰⵙⵉ ⴰⵙ ⵍⴼⵏⴰⵕ ⴷ ⵍⴼⵕⴰⵛ. ⵉⵎⵓⵏ ⴷⵉⵙ ⵙ ⵡⵓⵔⵜⵉ ⵍⵍⵉ. ⵉⵙⴽⵔ ⵖⵉⴽⵍⵍⵉ ⴰⵙ ⵉⵏⵏⴰ ⴱⴰⴱⴰⵙ. ⵜⵡⵔⵔⵉ ⵜⵡⴰⵢⵢⴰ ⵍⵍⵉ. ⵉⴳⴳⴰⵡⵔ ⵓⴼⵔⵓⵅ ⵍⵍⵉ, ⵢⴰⵙⵉ ⴷ ⵍⵎⴽⵯⵃⵍⵜ ⵏⵏⵙ, ⵢⴰⵙⵉ ⴷ ⵙⵙⵉⴼ ⵏⵏⵙ. ⵙⵙⵉⴼ ⴰⵏⵏ ⵉⴳⴰ ⴽⵓⵍⵍⵓ ⴷⴷⵀⴱ, ⵜⵉⵍⵉ ⴳⵉⵙ ⴹⴹⵢⴰⵎⴰⵏⵜ. ⵢⴰⵙⵉ ⴷ ⵙⵙⵉⴼ ⵏⵏⵙ, ⵉⴳ ⵜ ⴳ ⵉⴳⴳⵉ ⵏ ⵡⴰⴼⵓⴷ ⵏⵏⵙ, ⵉⵄⵙⵙⵉⵙ ⴼ ⵊⵊⵏⴰⵏ ⵍⵍⵉ, ⵎⴰⴷ ⵙⵔⵙ ⵉⵜⵜⴰⵛⴽⴰⵏ ⴳ ⵢⵉⴹ. ⵉⵄⵙⵙⵉⵙ ⵓⴼⵔⵓⵅ ⵍⵍⵉ ⴰⵔ ⵜⵓⵥⵥⵓⵎⵜ ⵏ ⵢⵉⴹ. ⵉⵏⵏⴰ ⴷ ⵉⵅⴼ ⵏⵏⵙ: " ⴰ ⵕⴱⴱⵉ, ⵏⴽⴽ ⴷ ⵢⵓⵛⴽⴰⵏ, ⵇⴰⴱⵍⵖ ⵊⵊⵏⴰⵏ ⴰⴷ, ⴼⵍⵖ ⵏⵏ ⵜⵉⴼⵔⵅⵉⵏ ⴷ ⵉⴼⵔⵅⴰⵏ. ⴽⵔⴰⵢⴳⴰⵜⵜ ⵢⴰⵏ ⴰⵔ ⵉⵜⵜⵍⵄⴰⴱ ⴷ ⵜⴼⵔⵓⵅⵜ ⵏⵏⵙ! ⴰⵛⴽⵖ ⴷ ⵏⴽⴽ, ⴳⴳⴰⵡⵔⵖ ⴳ ⵓⵚⵎⵎⵉⴹ ⴰⴷ! " ⵉⵏⴽⵔ ⵓⴼⵔⵓⵅ ⵍⵍⵉ, ⵢⴰⵙⵉ ⵍⵎⴽⵯⵃⵍⵜ ⵏⵏⵙ, ⵉⵣⴰⵢⴷ, ⵉⴼⴼⵓⵖ, ⵉⴷⴷⴰ ⵙ ⴷⴰⵔ ⵜⴼⵔⵅⵉⵏ, ⴰⵔ ⴷⵉⴷⵙⵏⵜ ⵉⵜⵜⵍⵄⴰⴱ. ⵓⵔⵜⵉ ⴰⵏⵏ, ⵉⴼⴼⵓ ⵜ ⵉⴷ ⵣⵣⵎⴰⵏ, ⵉⵃⴼⵕ, ⵓⴳⴳⴰⵔ ⵏ ⵖⵉⴽⵍⵍⵉ: ⵓⵔ ⴳⵉⵙ ⵉⴱⵇⴰ ⵢⴰⵏ ⵍⵎⴰⴽⴰⵏ ⵓⵔ ⵉⵃⴼⵉⵕⵏ. ⵉⵏⴽⵔ ⵚⵚⵍⵟⴰⵏ ⵣⵉⴽⴽ ⵚⴱⴰⵃ, ⵢⴰⴳⴳⵯ ⴷ ⴳ ⵍⵎⵏⵣⵀ, ⵉⵍⵓⵃ ⴷ ⵍⵎⵔⵉ ⵙ ⵊⵊⵏⴰⵏ ⵍⵍⵉ. ⵢⴰⵏⵏⵉ ⵜ ⵉⵏⵏ ⵉⵃⴼⵕ ⵓⴳⴳⴰⵔ ⵏ ⵖⵉⴽⵍⵍⵉ ⵉⵜⵜⵃⴼⵕ ⵓⵙⵙⴰⵏ ⵍⵍⵉ ⵣⵡⵓⵔⵏⵉⵏ. ⵉⵏⵏⴰ: " ⵍⴰ ⵃⴰⵡⵍⴰ ⵡⴰ ⵍⴰ ⵇⵓⵡⵡⴰⵜ ⵉⵍⵍⴰ ⴱⵉⵍⵍⴰⵀ ⵍⵄⴰⵍⵉ ⵍⵄⴰⴹⵉⵎ! " ⴰⵔ ⵢⴰⵇⵇⵔⴰ ⵉ ⵜⵡⴰⵢⵢⴰ: " ⴰ ⵎⵙⵄⵓⴷⴰ! " ⵜⴰⵡⴰⵢⵢⴰ ⵜⵏⵏⴰ ⴰⵙ: " ⴰ ⵙⵉⴷⵉ, ⵎⴰⴷ ⵜⵔⵉⴷ? " ⵚⵚⵍⵟⴰⵏ ⵉⵏⵏⴰ ⴰⵙ: " ⵖⵔ ⵉⵢⵉ ⴷ ⵉ ⵍⵃⵓⵙⴰⵢⵏ! " ⵚⵚⵍⵟⴰⵏ ⴰⵏⵏ ⵉⵟⵟⴰⴼ ⵙⵉⵏ ⵉⴼⵔⵅⴰⵏ, ⵢⴰⵏ ⵎⵇⵇⵓⵕⵏ ⴷ ⵢⴰⵏ ⵎⵥⵥⵉⵢⵏ. ⵍⵍⵉⴳ ⴰⵙⵏ ⵉⵙⵙⴼⵍⴷ ⵡⴰⵍⵍⵉ ⵎⵥⵥⵉⵢⵏ ⵉ ⴱⴰⴱⴰⵙ ⵉⵏⵏⴰ ⵉ ⵜⵡⴰⵢⵢⴰ ⵖⵉⴽⵍⵍⵉ, ⵉⴱⴱⵉ ⵏⵏ ⵜⴰⵣⵣⵍⴰ ⵙ ⴷⴰⵔⵙ. ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ: " ⴰ ⴱⴰⴱⴰ, ⵉⵏⵉ ⵉ ⵎⵙⵄⵓⴷⴰ, ⴰⴷ ⵓⵔ ⵜⵖⵔⴷ ⵉ ⵍⵃⵓⵙⴰⵢⵏ! ⴼⴽ ⵉⵢⵉ ⵍⵎⴽⵯⵃⵍⵜ, ⵜⴼⴽⴷ ⵉⵢⵉ ⵙⵙⵉⴼ ⵏⵏⴽ! ⵏⴽⴽ ⴰ ⵔⴰⴷ ⵉⴹⵓⴼ ⵊⵊⵏⴰⵏ ⴳ ⵢⵉⴹ ⴰⴷ! " ⵉⵏⵏⴰ ⴰⵙ ⴱⴰⴱⴰⵙ: " ⴰ ⵉⵡⵉ, ⵙⵉⵔ ⴰⴷ ⵜⴳⵯⵏⴷ! ⵓⵔ ⴷ ⴰⴽⴽⵯ ⵍⵃⵓⵙⴰⵢⵏ ⵎⵇⵇⵓⵕⵏ, ⵄⵙⴰⴽ ⴽⵢⵢ ⵍⵍⵉ ⵉⵎⵥⵥⵉⵢⵏ! " ⵉⵙⴰⵡⵍ ⵓⴼⵔⵓⵅ ⵍⵍⵉ, ⵉⵛⴰⵟⵕ ⴱⴰⵀⵔⴰ ⴳ ⵍⵄⵇⵍ, ⵉⵏⵏⴰ ⴰⵙ: " ⴰ ⴱⴰⴱⴰ, ⴼⴽ ⵉⵢⵉ ⵓⴽⴰⵏ ⵍⵎⴽⵯⵃⵍⵜ, ⵜⴼⴽⴷ ⵉⵢⵉ ⵙⵙⵉⴼ ⵏⵏⴽ! ⵍⵄⵇⵍ ⴰⴷ ⵉⵜⵜⵉⵎⵥⵉⵢⵏ! " ⴰⵔ ⵉⵜⵜⵄⵊⵊⴰⴱ ⵚⵚⵍⵟⴰⵏ ⴳ ⵡⴰⵡⴰⵍ ⵍⵍⵉ ⴰⵙ ⵉⵏⵏⴰ. ⵚⵚⵍⵟⴰⵏ ⵉⵖⵔⴰ ⵉ ⵜⵡⴰⵢⵢⴰ. ⵍⵍⵉⴳ ⴷ ⵜⵓⵛⴽⴰ, ⵉⵏⵏⴰ ⴰⵙ: " ⴰ ⵜⴰⵡⴰⵢⵢⴰ ⵉⵏⵓ, ⴰ ⵎⵙⵄⵓⴷⴰ, ⵣⴰⵢⴷ, ⴰⵡⵉ ⴷ ⵍⵎⴽⵯⵃⵍⵜ ⵍⵍⵉ ⴽⵓⵍⵍⵓ ⴷⴰⵔⵉ ⵉⵄⵣⵣⴰⵏ, ⵜⴰⵍⵍⵉ ⵉⵍⴰⵏ ⴷⴷⵀⴱ ⴷ ⵍⴼⴹⴹⴰ. ⴰⵡⵉ ⴷ ⵙⵙⵉⴼ, ⴰⵡⵉ ⵜⵏ ⴷ ⵉ ⵎⵓⵃⴰⵎⵎⴰⴷ; ⵜⴰⵙⵉⴷ ⴰⵙ ⵍⴼⵕⴰⵛ ⵙ ⵡⵓⵔⵜⵉ, ⴰⴷ ⵜ ⵉⴹⵓⴼ ⴳ ⵢⵉⴹ ⴰⴷ, ⵍⵍⵉⴳ ⴽⵓⵍⵍⵓ ⴳⵉⵙ ⵜⴰⵛⵛⴰⵊⵉⵄⵜ ⴰⵏⵏ! " ⵉⴼⵕⵃ ⵓⴼⵔⵓⵅ ⵍⵍⵉ, ⵍⵍⵉⴳ ⴰⵙ ⵉⵏⵏⴰ ⴱⴰⴱⴰⵙ ⴰⵡⴰⵍ ⴰⵏⵏ. ⵜⵏⴽⵔ ⵜⵡⴰⵢⵢⴰ ⵙ ⵍⴼⵕⵃ ⵏ ⵙⵉⴷⵉⵙ ⵍⵍⵉ ⵉⵎⵥⵥⵉⵢⵏ; ⵜⴰⵙⵉ ⴷ ⵍⴼⵕⴰⵛ, ⵜⴰⵙⵉ ⴷ ⵍⴼⵏⴰⵕ, ⵜⴰⵡⵉ ⴷ ⵍⵎⴽⵯⵃⵍⵜ, ⵜⴰⵡⵉ ⴷ ⵙⵙⵉⴼ, ⵜⴰⵙⵉ ⵜⵏ ⵙ ⵡⵓⵔⵜⵉ ⵍⵍⵉ. ⵉⵜⴰⴱⵄⴰ ⵜⵜ ⵉⵏⵏ ⵓⴼⵔⵓⵅ ⵍⵍⵉ ⵜⵉⵖⵔⴷⵉⵏ. ⵍⵍⵉⴳ ⵍⴽⵎⵏ ⵓⵔⵜⵉ ⵍⵍⵉ, ⵜⴰⵙⵉ ⴷ ⵜⵡⴰⵢⵢⴰ ⵍⵍⵉ, ⵜⵙⵙⵓ ⴰⵙ ⵍⴼⵕⴰⵛ, ⵜⵙⵔⵙ ⴰⵙ ⵜⵡⴰⵢⵢⴰ ⵍⵍⵉ ⵍⴼⵏⴰⵕ ⴳ ⵍⴳⵯⴷⴷⴰⵎ ⵏⵏⵙ. ⵉⵙⴰⵡⵍ ⴷ ⵉⵍⵎⵎⴰ ⵓⴼⵔⵓⵅ ⵍⵍⵉ, ⵉⵙⵎ ⵏⵏⵙ ⵎⵓⵃⴰⵎⵎⴰⴷ, ⵉⵏⵏⴰ ⵉ ⵜⵡⴰⵢⵢⴰ ⵍⵍⵉ: " ⴰ ⵎⵙⵄⵓⴷⴰ, ⵙⵍⵍⵎ ⴼ ⴱⴰⴱⴰ, ⵜⵙⵍⵍⵎⴷ ⴼ ⵉⵎⵎⵉ! " ⵜⴼⵜⵓ ⵜⵡⴰⵢⵢⴰ ⵍⵍⵉ ⴰⵔ ⵜⴰⵍⵍⴰ. ⵉⵙⵙⵏⴷⵎ ⵜⵜ ⵓⴼⵔⵓⵅ ⵍⵍⵉ, ⵍⵍⵉⴳ ⴰⵙ ⵉⵏⵏⴰ ⴰⵡⴰⵍ ⵍⵍⵉ. ⵜⴼⵜⵓ ⵙ ⵜⴳⵎⵎⵉ. ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ, ⴰⵔ ⵉⵜⵜⵅⵎⵎⴰⵎ ⴷ ⵓⴳⴰⵢⵢⵓ ⵏⵏⵙ, ⵉⴳⴳⴰⵡⵔ ⵏⵏⵚⵚ ⵏ ⵙⵙⴰⵄⵜ. ⵉⵏⵏⴰ ⴷ ⵉⵅⴼ ⵏⵏⵙ: " ⵎⴰⵜⵜⴰ ⵖⵉⴽⴰⴷ? ⵏⴽⴽ ⴷ ⵢⵓⵛⴽⴰⵏ, ⴰⵡⵉⵖ ⴷ ⵍⴼⵏⴰⵕ, ⵙⵙⵔⵖⵖ ⵜ ⴳ ⵢⵉⴹ! ⵡⵏⵏⴰ ⵜ ⵉⴷ ⵉⵥⵕⴰⵏ, ⵓⵔ ⵙⵓⵍ ⵉⵔⴰ ⴰⴷ ⴷ ⵢⴰⵛⴽ! " ⵢⴰⵙⵉ ⴷ ⵍⴼⵏⴰⵕ ⵍⵍⵉ, ⵉⵙⵙⵏⵙ ⵜ. ⵍⵍⵉⴳ ⵜ ⵉⵙⵙⵏⵙⴰ, ⵢⴰⵙⵉ ⴷ ⵍⵎⴽⵯⵃⵍⵜ, ⵢⴰⵙⵉ ⴷ ⵙⵙⵉⴼ; ⵉⵙⵙⵓⵍⵉ ⵜ, ⵉⴳ ⵍⵎⴽⵯⵃⵍⵜ ⴳ ⵉⴳⴳⵉ ⵏ ⵓⴼⵓⴷ ⵏⵏⵙ. ⵉⴳⴳⴰⵡⵔ, ⵉⵔⴰⵔ ⵍⵄⵇⵍ ⵏⵏⵙ, ⴰⵔ ⵉⵙⵃⵙⵙⵓ ⵎⴰⴷ ⵢⵓⵛⴽⴰⵏ ⵙ ⵡⵓⵔⵜⵉ ⵍⵍⵉ. ⴰⴼⵔⵓⵅ ⵍⵍⵉ ⵉⴳⴳⴰⵡⵔ ⴰⵔ ⵜⵓⵥⵥⵓⵎⵜ ⵏ ⵢⵉⴹ. ⵉⵙⵙⴼⵍⴷ ⵉ ⵕⵕⵄⴹ ⴷ ⵣⵣⵀⵔⴰⵜ, ⵓⵛⴽⴰⵏ ⴷ ⵙ ⵉⵎⵉ ⵏ ⵍⴱⴰⴱ. ⵎⴰⴷ ⵉⵙⴽⵔ ⵓⴼⵔⵓⵅ ⵍⵍⵉ? ⵉⵏⴽⵔ ⵙ ⵣⵣⵔⴱ, ⵉⵄⴷⵍ ⵙⵙⵉⴼ ⵏⵏⵙ, ⵉⵄⴷⵍ ⵍⵎⴽⵯⵃⵍⵜ ⵏⵏⵙ, ⵉⵏⵏⴰ: " ⴱⵉⵙⵎⵉⵍⵍⴰⵀ ⴰⵔⵔⴰⵃⵎⴰⵏ ⴰⵔⵔⴰⵃⵉⵎ! " ⵉⵏⴽⵔ, ⵉⵣⴰⵢⴷ ⵙ ⵉⵎⵉ ⵏ ⵍⴱⴰⴱ, ⵉⵍⴷⵉ ⴷ ⵙⵙⵉⴼ ⵏⵏⵙ. ⵓⵔ ⵉⵙⵙⵏ ⵎⴰⵏ ⴰⴽⵓⴷ, ⵍⵍⵉⴳ ⴼⵍⵍⴰⵙ ⵉⵜⵜⵃⵉ ⵍⵄⴼⵔⵉⵢⵜ ⵍⴱⴰⴱ. ⴰⴼⵔⵓⵅ ⴰⵏⵏ, ⵉⴽⵛⵎ ⴷ ⵓⴽⴰⵏ ⵍⵄⴼⵔⵉⵢⵜ, ⵢⴰⴽⵯⵉ ⴼⵍⵍⴰⵙ, ⵢⵓⵜ ⵜ ⵙ ⵙⵙⵉⴼ ⵏⵏⵙ, ⵢⴰⵛⴽ ⵉⵏⵏ ⴳⵉⵙ ⵙⵙⵉⴼ ⴳ ⵍⵄⴼⵔⵉⵢⵜ ⵍⵍⵉ, ⵉⴱⴱⵉ ⴽⵓⵍⵍⵓ ⵢⴰⵏ ⵓⵎⵣⵣⵓⵖ ⵏⵏⵙ. ⵢⴰⴽⵯⵉ ⵏⵏ ⴼⵍⵍⴰⵙ ⵓⴼⵔⵓⵅ ⵍⵍⵉ, ⵢⴰⵎⵥ ⵍⵄⴼⵔⵉⵢⵜ ⵍⵍⵉ, ⵉⵏⵏⴰ ⴰⵙ: " ⵓⵍⵍⴰⵀ, ⴰ ⵕⴱⴱⵉ ⴰⴷ ⵉⴳⴰⵏ ⵓⵍⵍⴰⵀ! ⵓⵔ ⵜⴼⵍⵍⵜⴷ ⴳ ⵢⵉⴹ ⴰⴷ ⴳ ⵓⴼⵓⵙ ⵉⵏⵓ! " ⵉⵙⴰⵡⵍ ⴷ ⵍⵄⴼⵔⵉⵢⵜ ⵍⵍⵉ, ⵉⵏⵏⴰ ⴰⵙ: " ⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵕⵥⵎ ⵉⵢⵉ ⴳ ⵢⵉⴹ ⴰⴷ, ⴰⴷ ⴰⴽ ⴼⴽⵖ ⵍⵄⴰⵀⴷ ⵏ ⵕⴱⴱⵉ, ⵓⵔ ⵙⴰⵔ ⴷ ⵜⵜⵡⵔⵔⴰⵖ! " ⵉⵙⴰⵡⵍ ⴷ ⵙⵔⵙ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⵓⵔ ⵔⴰⴷ ⴰⴽ ⵕⵥⵎⵖ ⵖⴰⵔ ⵉⵖ ⵙⵙⵏⵖ ⵎⴰⵎⵏⴽ ⴰⴽ ⵕⵥⵎⵖ! " ⵉⵏⵏⴰ ⴰⵙ ⵍⵄⴼⵔⵉⵢⵜ ⵍⵍⵉ: " ⵕⵥⵎ ⵉⵢⵉ, ⴰⴷ ⴰⴽ ⴼⴽⵖ ⵎⴰⴷ ⴽ ⵉⵖⵏⴰⵏ ⴽⵓⵍⵍⵓ ⴳ ⴷⴷⵓⵏⵉⵜ. ⴼⴽⵖ ⴰⴽ ⵍⵄⴰⵀⴷ ⵏ ⵕⴱⴱⵉ, ⵓⵔ ⵙⴰⵔ ⴷ ⵜⵜⵡⵔⵔⴰⵖ! " ⵉⵕⵥⵎ ⴰⵙ ⵉⵍⵎⵎⴰ ⵓⴼⵔⵓⵅ ⵍⵍⵉ, ⵍⵍⵉⴳ ⴰⵙ ⵉⵏⵏⴰ ⵖⵉⴽⵍⵍⵉ. ⵍⵄⴼⵔⵉⵢⵜ ⵍⵍⵉ ⵉⴽⴽⵙ ⴷ ⵍⵅⴰⵜⵎ ⴳ ⵓⴹⴰⴹ ⵏⵏⵙ, ⵉⴼⴽ ⵜ ⵉ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ. ⵢⴰⵎⵥ ⵜ ⵓⴼⵔⵓⵅ ⵍⵍⵉ, ⵉⴳ ⵜ ⵉⵏⵏ ⴳ ⵓⴹⴰⴹ ⵏⵏⵙ. ⵉⴼⴽ ⴰⵙ ⵍⵄⴼⵔⵉⵢⵜ ⵍⵍⵉ ⴽⵔⴰ ⵏ ⵛⵛⵄⵕ, ⵉⵏⵏⴰ ⴰⵙ: " ⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵏⴽⴽ, ⵀⴰ ⵉⵢⵉ ⴼⵜⵉⵖ. ⵉⵖ ⵉⵢⵉ ⵜⵃⵜⴰⵊⵊⴰⴷ, ⵜⴳⵍⵍⴱⴷ ⵍⵅⴰⵜⵎ ⴰⵏⵏ, ⵏⵖ ⵏⵏ ⵜⴳⵉⴷ ⴽⵔⴰ ⵏ ⵛⵛⵄⵕ ⴳ ⵜⴰⴽⴰⵜ, ⵃⴰⴹⵕⵖ ⴷⵉⴽ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⵇⵇⴰⵕ! " ⵉⴼⵜⵓ ⵍⵄⴼⵔⵉⵢⵜ ⵍⵍⵉ, ⵉⴱⴷⴷ ⵓⴼⵔⵓⵅ ⵍⵍⵉ ⴳ ⵉⵎⵉ ⵏ ⵍⴱⴰⴱ. ⴰⵢⵍⵍⵉⵖ ⵉⴼⵜⴰ ⵍⵄⴼⵔⵉⵢⵜ ⵍⵍⵉ, ⵉⵄⴷⵍ ⵍⴱⴰⴱ, ⵉⵔⴳⵍ ⵜ. ⵢⴰⵙⵉ ⵜⴰⵙⴰⵔⵓⵜ ⵏⵏⵙ, ⵉⵡⵔⵔⵉ ⴷ ⵉⵄⴷⵍ ⵍⴼⵕⴰⵛ ⵏⵏⵙ; ⵉⴳⴳⴰⵡⵔ ⴳⵉⵙ, ⵉⵙⵙⵔⵖ ⵍⴼⵏⴰⵕ ⴰⵏⵏ, ⵉⴼⵕⵃ, ⴰⵔ ⵉⵜⵜⵇⵇⵍ ⴰⴷ ⵉⴼⴼⵓ ⵍⵃⴰⵍ, ⴰⴷ ⵉⴼⵜⵓ ⵙ ⴷⴰⵔ ⴱⴰⴱⴰⵙ. ⵍⵍⵉⴳ ⵉⴼⴼⵓ ⵍⵃⴰⵍ, ⵉⵏⴽⵔ ⴷ ⴱⴰⴱⴰⵙ ⵏ ⵓⴼⵔⵓⵅ ⵍⵍⵉ, ⵉⵍⵓⵃ ⴷ ⵍⵎⵔⵉ ⵙ ⵊⵊⵏⴰⵏ ⵍⵍⵉ, ⵢⴰⵏⵏⵉ ⵜ ⵉⴷ ⴰⵔ ⴽⵓⵍⵍⵓ ⵉⵜⵜⵏⵡⵡⴰⵕ. ⵉⴼⵕⵃ ⵚⵚⵍⵟⴰⵏ, ⵉⵏⵏⴰ ⵉ ⵎⴰⵙ ⵏ ⵓⴼⵔⵓⵅ ⵍⵍⵉ: " ⵎⵓⵃⴰⵎⵎⴰⴷ ⴰⴷ ⵉⴳⴰⵏ ⵉⵡⵉ! " ⵜⴼⵕⵃ ⵎⴰⵙ ⵖⴷ ⵏⵜⵜⴰⵜ. ⵉⴼⴼⵓ ⵍⵃⴰⵍ, ⴰⴼⵔⵓⵅ ⵍⵍⵉ ⵢⴰⵙⵉ ⴷ ⵍⵎⴽⵯⵃⵍⵜ, ⵢⴰⵙⵉ ⴷ ⵙⵙⵉⴼ ⵏ ⴱⴰⴱⴰⵙ, ⵉⴼⵕⵃ, ⵉⵙⵙⵓⵍⵉ ⵜ ⵉⴷ. ⵢⴰⵛⴽ ⵉⴷ ⵙ ⴷⴰⵔ ⴱⴰⴱⴰⵙ, ⵉⵖⵍⵉ ⵙ ⵜⴳⵎⵎⵉ, ⵉⵎⵏⵉⴳⴳⵉⵔ ⵜ ⵉⵏⵏ ⴱⴰⴱⴰⵙ ⴳ ⵉⵙⴽⵯⴼⴰⵍ. ⵢⴰⵙⵉ ⵜ ⵉⴷ ⴳ ⵉⵖⵉⵍ ⵏⵏⵙ, ⵉⴼⵕⵃ ⴰⵙ ⴱⴰⴱⴰⵙ ⴱⴰⵀⵔⴰ. ⵉⵏⴽⵔ ⴰⵙ ⴱⴰⴱⴰⵙ ⴳ ⵉⴳⴳⵉ ⵏ ⵍⴽⵓⵔⵙⵉ, ⵉⵏⵏⴰ ⴰⵙ: " ⴳⴳⴰⵡⵔ, ⴰ ⵉⵡⵉ, ⴽⵢⵢ ⴰⴷ ⵉⴳⴰⵏ ⵚⵚⵍⵟⴰⵏ! " ⵙⵉ ⵎⵓⵃⴰⵎⵎⴰⴷ ⵉⵏⵏⴰ ⴰⵙ: " ⴰ ⴱⴰⴱⴰ, ⴳⴳⴰⵡⵔ ⵓⴽⴰⵏ, ⴽⵢⵢ ⴰⴷ ⵉⵎⵇⵇⵓⵕⵏ. ⵉⵎⵎⴰ ⵏⴽⴽ, ⵎⵥⵥⵉⵖ, ⵓⵔ ⵙⵙⵉⵏⵖ ⵎⴰⴷ ⵙⴽⵔⵖ. " ⵉⵙⴰⵡⵍ ⴷ ⵚⵚⵍⵟⴰⵏ, ⵉⵏⵏⴰ ⴰⵙ: " ⴳⴳⴰⵡⵔ, ⴰ ⵉⵡⵉ, ⴼⴽⵉⵖ ⴰⴽ ⵍⴰⵎⵕ, ⴽⵢⵢ ⴰⴷ ⵉⴳⴰⵏ ⵍⵅⵍⵉⴼⵜ ⵉⵏⵓ, ⴽⵢⵢ ⴰⴷ ⵉⴳⴰⵏ ⵉⵡⵉ! " ⵍⵍⵉⴳ ⴰⵙ ⵉⵙⵍⵍⴰ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ, ⴰⵔ ⵉⵜⵜⵅⵎⵎⴰⵎ, ⵉⵏⵏⴰ ⴷ ⵉⵅⴼ ⵏⵏⵙ: " ⵎⴰⵜⵜⴰ ⵖⵉⴽⴰⴷ ⵉⵏⵏⴰ ⴱⴰⴱⴰ ⵉ ⵡⴰⴷ? " ⵉⵏⵏⴰ: " ⵡⵍⵍⴰⵀ, ⵓⵔ ⴰⵔ ⵜⵜⴰⴼⴰⵖ ⵎⴰⴷ ⴰⵙ ⵙⴽⵔⵖ, ⴰⵔ ⵙⴰⵔ ⵜ ⵏⵖⵉⵖ. " ⵉⴳⴳⴰⵡⵔ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ ⴰⵔ ⵚⴱⴰⵃ ⵍⵍⵉ, ⵉⵖⵔ ⵉ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ. ⵍⵍⵉⴳ ⴷ ⵢⵓⵛⴽⴰ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ, ⵉⵏⵏⴰ ⴰⵙ ⴳⵯⵎⴰⵙ ⵍⵍⵉ ⵉⵎⵥⵥⵉⵢⵏ: " ⵉⵙ, ⴰ ⴳⵯⵎⴰ, ⵜⵔⵉⴷ ⴰⴷ ⵏⴳⵯⵎⵎⵔ ⴳ ⴰⵙⵙ ⴰⴷ? " ⵉⵙⴰⵡⵍ ⴷ ⴳⵯⵎⴰⵙ ⵍⵍⵉ, ⵉⵏⵏⴰ ⴰⵙ: " ⵔⵡⴰⵃ! " ⴰⵔ ⵉⵙⵉⴳⴳⵉⵍ ⴳⵯⵎⴰⵙ ⴰⵏⵏ ⵉⵎⵇⵇⵓⵕⵏ ⴰⴷ ⵜ ⵉⵏⵏ ⵉⵊⵍⵓ. ⵍⵍⵉⴳ ⵉⴼⴼⵓ ⵣⵣⵎⴰⵏ, ⵙⵙⵓⴼⵖⵏ ⴷ ⵉⵢⵙⴰⵏ ⵏⵏⵙⵏ ⴷ ⵍⵎⴽⵯⴰⵃⵍ ⵏⵏⵙⵏ, ⵙⵙⵓⴷⵓⵏ, ⴼⵜⵓⵏ. ⴰⴼⵔⵓⵅ ⴰⵏⵏ ⵉⵎⵥⵥⵉⵢⵏ ⵉⵜⴰⴱⵄⴰ ⵉⴷⴰⵎⵎⵏ ⵏ ⵍⵄⴼⵔⵉⵢⵜ ⵍⵍⵉ. ⴳⵯⵎⴰⵙ ⴰⵏⵏ ⵉⵎⵇⵇⵓⵕⵏ ⵓⵔ ⴷⴰⵔⵙ ⵍⵍⵉⵏ ⵍⵅⴱⴰⵕ, ⵉⵜⴰⴱⵄⴰ ⵜ ⵉⵏⵏ ⴳ ⵜⵖⵔⴷⵉⵏ. ⴰⴼⵔⵓⵅ ⵍⵍⵉ ⵉⵎⵥⵥⵉⵢⵏ ⵉⵜⴰⴱⵄⴰ ⵓⴽⴰⵏ ⵉⴷⴰⵎⵎⵏ ⵏ ⵍⵄⴼⵔⵉⵢⵜ ⵍⵍⵉ. ⵉⵣⴰⵢⴷ, ⵉⴼⴽ ⵉ ⵍⵅⵍⴰ. ⵉⵜⴰⴱⵄⴰ ⵜ ⵉⵏⵏ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ ⴳ ⵜⵖⵔⴷⵉⵏ. ⴰⵔ ⵣⵣⵉⴳⵉⵣⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵡⴰⵏⵓ. ⵉⴹⵓⴼ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ ⵉⴷⴰⵎⵎⵏ ⵏ ⵍⵄⴼⵔⵉⵢⵜ ⵍⵍⵉ ⴳⴳⵯⵣⵏ ⵙ ⵡⴰⵏⵓ ⵍⵍⵉ. ⵉⵏⵏⴰ ⵉ ⴳⵯⵎⴰⵙ ⵍⵍⵉ: " ⵔⵡⴰⵃ, ⴰ ⴳⵯⵎⴰ, ⴰⴷ ⵏⵡⵔⵔⵉ ⴰⵔ ⵚⴱⴰⵃ. " ⵡⵔⵔⵉⵏ ⵉⴼⵔⵅⴰⵏ ⵍⵍⵉ ⵙ ⵙⵉⵏⵉⵜⵙⵏ. ⵍⵍⵉⴳ ⴷ ⵍⴽⵎⵏ ⵜⵉⴳⵎⵎⵉ ⵏ ⴱⴰⴱⴰⵜⵙⵏ, ⴳⴳⵯⵣⵏ ⵉⵢⵙⴰⵏ ⵏⵏⵙⵏ. ⴳⴳⴰⵡⵔⵏ ⴰⵢⵍⵍⵉⵖ ⵉⴼⴼⵓ ⵍⵃⴰⵍ. ⵉⴼⵜⵓ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ, ⵢⴰⵡⵉ ⴷ ⵢⴰⵏ ⵉⵣⵉⴽⵔ, ⵉⵍⵍⴰ ⴳⵉⵙ ⴰⵍⴼⴰⵢⵏ ⵏ ⴷⴷⵔⵄ, ⵍⵍⵉ ⵉⵍⵍⴰⵏ ⴳ ⵡⴰⵏⵓ ⴰⵏⵏ ⵍⵍⵉ ⴳ ⵉⵍⵍⴰ ⵍⵄⴼⵔⵉⵢⵜ ⵍⵍⵉ. ⵢⴰⵙⵉ ⵉⵣⵉⴽⵔ ⴰⵏⵏ, ⵉⴳ ⵜ ⵉⵏⵏ ⴳ ⵚⵚⵎⴰⵟ ⵏ ⵓⴽⵉⵟⴰⵕ ⵏⵏⵙ. ⵉⵃⴹⵓ ⵜ, ⵓⵔ ⵜ ⵉⵎⵍⵉ ⵉ ⴳⵯⵎⴰⵙ ⵍⵍⵉ. ⵍⵍⵉⴳ ⵉⴼⴼⵓ ⵣⵣⵎⴰⵏ, ⵉⵏⵏⴰ ⴰⵙ: " ⴰⵢⵡⴰ, ⴰ ⴳⵯⵎⴰ, ⵔⵡⴰⵃ, ⵀⴰⵜⵉ ⵔⴰⴷ ⵏⴳⵯⵎⵎⵔ ⴳ ⴰⵙⵙ ⴰⴷ! " ⵙⵙⵓⴷⵓⵏ ⵉⵢⵙⴰⵏ ⵏⵏⵙⵏ. ⵉⵣⴰⵢⴷ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ, ⵉⵜⴰⴱⵄⴰ ⵍⵎⵊⵕⵕ ⵏ ⵉⴷⴰⵎⵎⵏ ⵍⵍⵉ, ⵉⵜⴰⴱⵄⴰ ⵜ ⵉⵏⵏ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ ⴳ ⵜⵖⵔⴷⵉⵏ. ⵣⴰⵢⴷⵏ, ⴰⵔ ⵣⵣⵉⴳⵉⵣⵏ, ⴰⵢⵍⵍⵉⵖ ⵍⴽⵎⵏ ⴰⵏⵓ ⵍⵍⵉ ⴳ ⵉⵍⵍⴰ ⵍⵄⴼⵔⵉⵢⵜ ⵍⵍⵉ ⴷ ⵉⵜⵜⴰⵛⴽⴰⵏ ⵙ ⵊⵊⵏⴰⵏ ⴰⵏⵏ, ⴰⵔ ⵜ ⵉⵜⵜⵃⴼⴰⵕ. ⵍⵍⵉⴳ ⵍⴽⵎⵏ ⵉⵎⵉ ⵏ ⵡⴰⵏⵓ ⵍⵍⵉ, ⵉⵔⴰⵔ ⴷ ⵓⴼⵔⵓⵅ ⵍⵍⵉ ⴰⴹⴰⵕ ⵏⵏⵙ ⴳ ⵔⵔⴽⴰⴱ, ⵉⴳⴳⵯⵣ ⴷ. ⵉⵙⴰⵡⵍ ⴷ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ, ⵉⵏⵏⴰ ⴰⵙ: " ⵎⴰⵅⵅ ⴰⵢⵍⵍⵉⵖ ⴷ ⵜⴳⴳⵯⵣⴷ? " ⵉⵙⴰⵡⵍ ⴷ ⵉⵍⵎⵎⴰ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ, ⵉⵏⵏⴰ ⴰⵙ: " ⴳⴳⵯⵣ ⴷ ⵓⴽⴰⵏ, ⴰ ⴳⵯⵎⴰ, ⵏⴽⴽ ⵉⵍⵍⴰ ⵉⵢⵉ ⵍⵖⵕⴹ ⵉⵏⵓ ⴰⴷ ⴳⴳⵯⵣⵖ ⴰⵏⵓ ⴰⴷ! " ⵉⵙⵙⴼⵍⴷ ⵓⴽⴰⵏ ⴳⵯⵎⴰⵙ ⵍⵍⵉ, ⵍⵍⵉⴳ ⴰⵙ ⵉⵏⵏⴰ: " ⵔⴰⴷ ⴳⴳⵯⵣⵖ ⴰⵏⵓ ⴰⴷ ", ⵉⴼⵕⵃ, ⵢⴰⴽⵯⵉ ⴷ ⵙ ⵣⵣⵔⴱ, ⵉⵔⴰ ⵏⵉⵜ ⵢⴰⴷⵍⵍⵉ ⴰⴷ ⵉⵎⵎⵜ ⴳⵯⵎⴰⵙ ⴰⵏⵏ ⵉⵎⵥⵥⵉⵢⵏ. ⵍⵍⵉⴳ ⴷ ⵢⴰⴽⵯⵉ, ⵢⴰⵙⵉ ⴷ ⵓⴼⵔⵓⵅ ⴰⵏⵏ ⵉⵣⵉⴽⵔ ⴳ ⵓⵚⵎⴰⵟ ⵏⵏⵙ, ⵉⵏⵏⴰ ⴰⵙ: " ⴰ ⴳⵯⵎⴰ, ⵏⴽⴽ, ⵔⴰⴷ ⵉⵢⵉ ⵜⵣⵣⵓⴳⵣⴷ ⵙ ⵡⴰⵏⵓ ⴰⴷ! ⵉⵖ ⵉⵢⵉ ⵜⵣⵣⵓⴳⵣⴷ, ⵜⴼⵜⵓⴷ ⵙ ⵜⴳⵎⵎⵉ. ⵉⵖ ⴰⴽ ⵉⵏⵏⴰ ⴱⴰⴱⴰ: ' ⵎⴰⵏⵣⴰⵜ? ', ⵜⵉⵏⵉⴷ ⴰⵙ: ' ⴼⵍⵖ ⵜ ⵉⵏⵏ ⴳ ⵜⵏⴳⵯⵎⴰⵔⵜ! ' ⵉⵖ ⵏⵏ ⵜⴽⴽⵉⴷ ⵙⴱⵄⴰ ⵉⵢⴰⵎ, ⵡⵉⵙ ⵜⵎⵏ ⵉⵢⴰⵎ, ⵜⵡⵓⵔⵔⵉⴷ, ⵜⵣⵣⵓⴳⵣⴷ ⵉⵢⵉ ⴷ ⵉⵣⵉⴽⵔ ⴰⴷ! " ⵉⴱⴽⵙ ⵓⴼⵔⵓⵅ ⵍⵍⵉ ⵙ ⵉⵣⵉⴽⵔ ⵍⵍⵉ, ⵉⵏⵏⴰ ⵉ ⴳⵯⵎⴰⵙ ⵍⵍⵉ: " ⵣⵣⵓⴳⵣ ⵉⵢⵉ! " ⵍⵍⵉⴳ ⵜ ⵉⵣⵣⵓⴳⵣ, ⵉⴼⵙⵉ ⴷ ⵉⵣⵉⴽⵔ ⵉ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ, ⵉⵙⵎⵓⵏ ⴷ ⵉⵣⵉⴽⵔ ⴰⵔ ⵉⵎⵉ ⵏ ⵡⴰⵏⵓ ⵍⵍⵉ. ⵉⴼⵜⵓ, ⵉⵙⴰⵡⵍ ⴷ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ, ⵉⵏⵏⴰ: " ⵉⵎⵎⴰ ⴰ ⵕⴱⴱⵉ, ⴰⴷ ⴽ ⴳⵉⵙ ⵓⵔ ⵢⴰⵍⵍ, ⴰⵃⵃⵔⴰⵎ ⴰⴷ ⴽ ⵢⵓⵔⵓⵏ! " ⵉⵣⴰⵢⴷ, ⵉⴼⵍ ⵜ ⵉⵏⵏ ⴳ ⵡⴰⵏⵓ ⵍⵍⵉ. ⵢⴰⵛⴽ ⵉⴷ ⴳⵯⵎⴰⵙ ⵍⵍⵉ, ⵉⵍⴽⵎ ⴷ ⵜⵉⴳⵎⵎⵉ ⴷⴰⵔ ⴱⴰⴱⴰⵙ. ⵉⵏⵏⴰ ⴰⵙ ⵚⵚⵍⵟⴰⵏ ⵉ ⵍⵃⵓⵙⴰⵢⵏ: " ⵎⴰⵏⵣⴰ ⵎⵓⵃⴰⵎⵎⴰⴷ? " ⵉⵏⵏⴰ ⴰⵙ: " ⴰ ⴱⴰⴱⴰ, ⴼⵍⵖ ⵜ ⵉⵏⵏ, ⵉⴳⵯⵎⵎⵔ ⵙⵓⵍ! " ⵉⴼⵙⵙ ⵚⵚⵍⵟⴰⵏ. ⵉⴳⴳⴰⵡⵔ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ ⵙⴱⵄⴰ ⵉⵢⴰⵎ, ⵡⵉⵙ ⵜⵎⵏ ⵉⵢⴰⵎ ⵉⵙⵙⵓⴷⵓ ⴼ ⵓⵢⵢⵉⵙ ⵏⵏⵙ. ⵉⵣⴰⵢⴷ ⴰⴷ ⵏⵏ ⵢⴰⴳⴳⵯ ⵙ ⴳⵯⵎⴰⵙ ⵍⵍⵉ, ⵉⵙ ⵉⵙⵓⵍ, ⵏⵖ ⴷ ⵉⵙ ⵉⵎⵎⵓⵜ. ⵉⵣⴰⵢⴷ, ⴰⵔ ⵉⵣⵣⵉⴳⵉⵣ, ⴰⵢⵍⵍⵉⵖ ⵉⵍⴽⵎ ⴰⵏⵓ ⵍⵍⵉ. ⵉⴳⴳⵯⵣ ⴷ ⴳ ⵉⴳⴳⵉ ⵏ ⵓⴽⵉⵟⴰⵕ ⵏⵏⵙ, ⵢⴰⵙⵉ ⴷ ⵉⵣⵉⴽⵔ ⵍⵍⵉ, ⵉⵍⵓⵃ ⵏⵏ ⵉⵅⴼ ⵏⵏⵙ ⴳ ⵡⴰⵏⵓ ⵍⵍⵉ, ⴰⵔ ⵉⵜⵜⵇⵇⵍ ⵙ ⴳⵯⵎⴰⵙ ⵍⵍⵉ ⴰⴷ ⴷ ⵉⵖⵍⵉ. ⵉⵡⵔⵔⵉ ⴷ ⵡⴰⵡⴰⵍ ⵙ ⴷⴰⵔ ⵓⴼⵔⵓⵅ ⵍⵍⵉ ⵉⵎⵥⵥⵉⵢⵏ ⴷ ⵍⵄⴼⵔⵉⵢⵜ ⵍⵍⵉ. ⵍⵍⵉⴳ ⵏⵏ ⵉⴳⴳⵯⵣ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⴷⴷⵓ ⵡⴰⵏⵓ ⵍⵍⵉ, ⵢⴰⴼ ⵏⵏ ⵢⴰⵏ ⵍⴱⴰⴱ. ⵉⴽⵛⵎ ⴷⵉⴷⵙ, ⴰⵔ ⵉⵣⵣⵉⴳⵉⵣ, ⴰⵢⵍⵍⵉⵖ ⵉⵍⴽⵎ ⵢⴰⵏ ⵍⵇⵚⵕ. ⵉⴽⵛⵎ ⵙⵔⵙ, ⵉⵖⵍⵉ ⵏⵏ ⴷ ⵉⵙⴽⵯⴼⴰⵍ. ⵜⴰⴳⴳⵯ ⴷ ⵙⵔⵙ ⵢⴰⵜ ⵜⴼⵔⵓⵅⵜ, ⵣⵣⵉⵏ ⵏⵏⵙ ⵉⵖⵍⴱ ⵜⴰⴼⵓⴽⵜ ⵓⵍⴰ ⴰⵢⵢⵓⵔ. ⵜⵏⵏⴰ ⴰⵙ: " ⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵎⴰⵏⵉ ⵜⵔⵉⴷ? ⵍⵄⴼⵔⵉⵢⵜ ⵜⵍⵍⴰ ⵖⵉ! " ⵉⵙⴰⵡⵍ ⴷ ⵙⵔⵙ ⵉⵍⵎⵎⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵉⵏⵏⴰ ⴰⵙ: " ⵏⵜⵜⴰⵏ ⵓⴽⴰⵏ ⴰⵙ ⴷ ⵓⵛⴽⵉⵖ! " ⵍⵍⵉⴳ ⴰⵙ ⵉⵏⵏⴰ ⵖⵉⴽⵍⵍⵉ, ⵜⴼⵕⵃ ⵜⴼⵔⵓⵅⵜ ⵍⵍⵉ, ⵜⴰⵎⵥ ⴰⵙ ⵏⵏ ⴰⴼⵓⵙ. ⵍⵍⵉⴳ ⵏⵏ ⵉⵖⵍⵉ, ⵜⴰⵎⵥ ⵜ, ⴰⵔ ⵜ ⵜⵙⵙⵓⴷⵓⵎ, ⵜⴳ ⵜ ⴳ ⵉⴳⴳⵉ ⵏ ⵡⴰⴼⵓⴷ ⵏⵏⵙ; ⵜⴼⵕⵃ ⴰⵙ, ⵜⴰⵡⵉ ⴰⵙ ⴷ ⵍⵇⵀⵡⴰ. ⵉⴼⵕⵃ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵉⵇⵚⵚⵕ ⴷ ⵜⴼⵔⵓⵅⵜ ⵍⵍⵉ ⴰⵔ ⵜⴰⴽⴽⵯⵥⵉⵏ. ⵉⵏⵏⴰ ⴰⵙ: " ⴰ ⵕⴱⴱⵉ, ⴰ ⵓⵍⵜⵎⴰ, ⴰⴷ ⵉⵢⵉ ⵜⵚⴰⵎⵃⴷ, ⵔⵉⵖ ⴰⴷ ⴷⴷⵓⵖ ⴰⴷ ⵥⵕⵖ ⵓⵍⵜⵎⴰⵎ ⵍⵍⵉ ⵢⴰⴹⵏⵉⵏ! " ⵜⵏⴽⵔ ⵜⴼⵔⵓⵅⵜ ⵍⵍⵉ, ⵜⵙⵙⵓⴷⵎ ⵜ ⴳ ⵏⴳⵔ ⵡⴰⵍⵍⵏ. ⵢⴰⵎⵥ ⴰⴼⵓⵙ, ⵉⵏⵏⴰ ⴰⵙ: " ⵡⴰⵃⵇⵇ, ⴰ ⵕⴱⴱⵉ ⵍⵄⴰⴹⵉⵎ, ⵓⵔ ⴽⵯⵏⵜ ⴼⴰⵍⵍⵖ ⵖⵉⴷ ⵍⵍⵉ ⴳ ⵜⵍⵍⴰⵎⵜ, ⵖⴰⵔ ⵉⵖ ⵎⵎⵓⵜⵖ! " ⵜⴰⵎⵥ ⴰⵙ ⴰⴼⵓⵙ. ⵉⴼⵜⵓ, ⵉⵏⵏⴰ ⴰⵙ: " ⵎⵍ ⵉⵢⵉ ⵎⴰⵏⵉ ⵉⴳⴰⵏ ⴰⵖⴰⵔⴰⵙ ⵙ ⴷⴰⵔ ⵓⵍⵜⵎⴰⵎ ⵍⵍⵉ ⵉⵎⵥⵥⵉⵢⵏ. " ⵜⵎⵍ ⴰⵙ ⵏⵏ ⴰⵖⴰⵔⴰⵙ. ⵉⴳⴳⵯⵣ ⴷ ⵉⵙⴽⵯⴼⴰⵍ, ⵉⴼⵜⵓ ⴰⵔ ⵉⵣⵣⵉⴳⵉⵣ, ⵉⵍⴽⵎ ⵏⵏ ⵍⵇⵚⵕ ⵍⵍⵉ ⴳ ⵢⵉⴹ. ⵉⴽⵛⵎ ⵏⵏ, ⵉⵏⵏⴰ: " ⴱⵉⵙⵎⵉⵍⵍⴰⵀ ⴰⵔⵔⴰⵃⵎⴰⵏ ⴰⵔⵔⴰⵃⵉⵎ! " ⵉⵣⴰⵢⴷ, ⵉⴽⵛⵎ ⴷ ⵍⵇⵚⵕ ⵍⵍⵉ. ⴰⵔ ⵉⴼⵜⵜⵓ, ⴰⵢⵍⵍⵉⵖ ⵉⵍⴽⵎ ⵍⴱⵉⵜ ⵍⵍⵉ ⴳ ⵉⵍⵍⴰ ⵍⵄⴼⵔⵉⵢⵜ. ⵉⴽⵛⵎ ⴷⵉⴷⵙ. ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⴰⵔ ⵏⵏ ⵢⴰⵇⵇⵍⴰⵢ ⴷ ⵉⵙⴽⵯⴼⴰⵍ. ⵜⵙⵙⴼⵍⴷ ⴰⵙ ⵜⴼⵔⵓⵅⵜ ⵍⵍⵉ, ⵉⵜⴰⵀⵍ ⵍⵄⴼⵔⵉⵢⵜ. ⵜⴰⵙⵉ ⴷ ⵍⴼⵏⴰⵕ, ⵜⴰⴳⴳⵯ ⵉⴷ ⴳ ⵡⴰⵔⵔⵉⵃ. ⵜⴰⵏⵏⵉ ⴷ ⴰⴼⵔⵓⵅ ⵍⵍⵉ ⵉⵖⵍⵉ ⵏⵏ. ⵣⵣⵉⵏ ⵍⵍⵉ ⴰⵙ ⵉⴼⴽⴰ ⵕⴱⴱⵉ: " ⵅⴰⵍⴰⵇⴰ ⴰⵍⵍⴰⵀⵓ ⵎⴰ ⵢⴰⵛⴰ! ⵜⴳⴳⵯⴷ, ⵜⴼⵕⵃ, ⴰⵢⵍⵍⵉⵖ ⵜⵜ ⵉⵏⵏ ⵉⵍⴽⵎ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵉⵏⵏⴰ ⴰⵙ: " ⵓⵍⵍⴰⵀ, ⵓⵔ ⴰⵎ ⴰⴽⴽⴰⵖ ⴰⴼⵓⵙ, ⵖⵉⵔ ⵉⵖ ⵉⵢⵉ ⵜⵎⵍⵉⴷ ⵍⵄⴼⵔⵉⵢⵜ! " ⵜⴰⴼⵔⵓⵅⵜ ⵍⵍⵉ ⵜⵙⴰⵡⵍ ⴷ, ⵜⵏⵏⴰ ⴰⵙ: " ⴰ ⵛⵛⴱⴰⴱ, ⴰ ⵣⵣⵉⵏ, ⴰ ⵏⵏⵓⵕ, ⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵖⵉⴽⴰⴷ ⵉⵖ ⴰⴽ ⴷ ⵢⵉⵡⵉ ⵍⵄⴼⵔⵉⵢⵜ ⵍⵅⴱⴰⵕ, ⵉⵔⴰ ⴰⴷ ⴰⵖ ⴽⵓⵍⵍⵓ ⵉⵃⵕⴳ, ⵉⴱⴱⵉ ⴰⵖ ⵉⵎⵉⴽⴽ ⵙ ⵉⵎⵉⴽⴽ! " ⴰⴼⵔⵓⵅ ⵍⵍⵉ ⵉⵙⴰⵡⵍ ⴷ: " ⵓⵔ ⵉⵢⵉ ⴷ ⵉⴳⵉ ⵉⴹⴰⵕⵕⵏ ⴷ ⵍⴰⵇⴷⴰⵎ ⵙ ⵖⵉⴷ ⵖⵉⵔ ⵉ ⵍⵄⴼⵔⵉⵜ ⴰⴷ! ⵍⴰⴱⵓⴷⴷ, ⵉⵖ ⵜⴳⵉⴷ ⵓⵍⵜⵎⴰ, ⴰⴷ ⵉⵢⵉ ⵜⵎⵍⵉⴷ, ⵎⴰⵏⵉ ⴳ ⵉⵍⵍⴰ ⵍⵄⴼⵔⵉⵢⵜ ⴰⴷ! " ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⴰⴷ ⴰⴽ ⵜ ⵎⵍⵖ, ⴰⵎⵎⴰ ⴰⴷ ⵏⵛⵕⴹ, ⵏⴽⴽ ⴷⵉⴷⴽ, ⴰⴷ ⵏⴰⵎⵥ ⴰⴼⵓⵙ, ⵜⴼⴽⴷ ⵉⵢⵉ ⵍⵄⴰⵀⴷ ⵏ ⵕⴱⴱⵉ, ⵉⵖ ⵜⵙⵓⵍⴷ, ⵓⵔ ⵉⵢⵉ ⵉⵜⵜⴰⵡⵉ ⵃⵜⵜⴰ ⵢⴰⵏ ⵖⵉⵔ ⴽⵢⵢ! " ⵉⵙⵙⴼⵍⴷ ⴰⵙ ⵓⴽⴰⵏ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵉ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ ⵖⵉⴽⵍⵍⵉ. ⵜⵖⵍⵉ ⴷ ⴳⵉⵙ ⵜⴰⵛⵛⴰⵊⵉⵄⵜ ⵖⵉⴽⵍⵍⵉ ⴷ ⵢⴰⵇⵇⵍⴰⵢ ⵓⵏⵥⴰⵕ ⴷ ⵓⵚⵎⵎⵉⴹ. ⵉⵏⵏⴰ ⴰⵙ ⴳ ⴰⴽⵓⴷ ⴰⵏⵏ: " ⵎⵍ ⵉⵢⵉ ⵎⴰⵏⵉ ⴳ ⵉⵍⵍⴰ ⵍⵄⴼⵔⵉⵢⵜ! " ⵜⵙⴰⵡⵍ ⴷ ⵉⵍⵎⵎⴰ ⵜⴼⵔⵓⵅⵜ ⴰⵏⵏ, ⵜⵏⵏⴰ ⴰⵙ: " ⴰ ⵅⵓⵢⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵍⵄⴼⵔⵉⵢⵜ ⵉⵍⵍⴰ ⵏⵏ ⴳ ⵙⴱⵄⴰ ⵏ ⵍⴰⴱⵡⴰⴱ, ⵜⵉⵍⵉ ⴷⴰⵔⵉ ⵜⵙⴰⵔⵓⵜ ⵏⵏⵙⵏ. " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⴰⴷ ⵉⵙⴽⴰⵔ ⵍⵄⴼⵔⵉⵢⵜ? " ⵜⵏⵏⴰ ⴰⵙ: " ⵍⵄⴼⵔⵉⵢⵜ ⴰⵏⵏ ⵓⵔ ⴰⵔ ⵉⵟⵟⴰⵚ ⵖⵉⵔ ⵜⵓⵥⵥⵓⵎⵜ ⵏ ⵢⵉⴹ! ⵀⴰⵜⵉ ⵍⵄⴼⵔⵉⵢⵜ ⴰⵏⵏ, ⴰⴷ ⴰⴽ ⵎⵍⵖ ⵎⴰⴷ ⵜⵙⴽⵔⴷ. ⵍⵄⴼⵔⵉⵢⵜ ⴰⵏⵏ ⵉⵟⵟⴰⴼ ⵙⴱⵄⴰ ⵏ ⵉⴳⵯⵢⵢⴰ. ⵀⴰⵜⵉ ⵉⵍⵍⴰ ⴷⴰⵔⵙ ⵢⴰⵏ ⵙⵙⵉⴼ ⴳ ⴷⴰⵔ ⵓⴳⴰⵢⵢⵓ ⵏⵏⵙ. ⵉⵖ ⵜ ⵙⵔⵙ ⵜⵣⵡⴰⵔⴷ, ⵔⴰⴷ ⵜ ⵜⵖⵍⴱⴷ. ⵉⵖ ⴽ ⵙⵔⵙ ⵉⵣⵡⵓⵔ, ⵔⴰⴷ ⴽ ⵉⵖⵍⴱ. ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⵍ ⵉⵢⵉ ⵀⵍⵍⵉ ⵎⴰⵏ ⵍⴱⵉⵜ ⴰⵖ ⵉⵟⵟⴰⵚ. " ⵜⵎⵍ ⴰⵙ ⵍⴱⵉⵜ ⵍⵍⵉ ⴳ ⵉⵟⵟⴰⵚ ⵍⵄⴼⵔⵉⵢⵜ ⵍⵍⵉ. ⵉⴼⵜⵓ ⵓⴼⵔⵓⵅ ⵍⵍⵉ, ⴰⵔ ⵉⵣⵣⵉⴳⵉⵣ ⴰⵢⵍⵍⵉⵖ ⵉⵍⴽⵎ ⵍⴱⵉⵜ ⵍⵍⵉ ⴳ ⵉⵍⵍⴰ ⵍⵄⴼⵔⵉⵢⵜ ⵍⵍⵉ. ⵉⴽⵛⵎ ⵙⵔⵙ, ⵢⴰⴼ ⵜ ⵉⵏⵏ ⵉⵟⵟⴰⵚ. ⵉⵙⵙⴰ ⵢⴰⵏ ⵓⵎⵣⵣⵓⵖ, ⵉⴷⵍ ⵙ ⵢⴰⵏ. ⴰⵔ ⵉⵜⵜⵄⵊⴰⴱ ⵓⴼⵔⵓⵅ ⵍⵍⵉ ⵉ ⵍⵄⴼⵔⵉⵢⵜ ⵍⵍⵉ, ⵎⴰⵏⵉⴽ ⵉⵔⴰ ⴰⴷ ⴰⵙ ⵉⵙⴽⵔ. ⵉⵙⴰⵡⵍ ⵓⴼⵔⵓⵅ ⵍⵍⵉ, ⵉⴳⴰ ⴱⴰⵀⵔⴰ ⵛⵛⴰⵊⵉⵄ, ⵉⵏⵏⴰ ⴷ ⵉⵅⴼ ⵏⵏⵙ: " ⵍⵖⴷⵔⵜ ⵜⵃⵕⵎ! " ⵉⵏⵣⵍ ⵜ ⵓⴼⵔⵓⵅ ⵍⵍⵉ ⵙ ⵙⵙⵉⴼ ⵏⵏⵙ. ⵍⵍⵉⴳ ⴷ ⵉⵄⵇⵍ ⵍⵄⴼⵔⵉⵢⵜ ⵍⵍⵉ, ⵉⵙⴰⵡⵍ ⵍⵄⴼⵔⵉⵢⵜ, ⵉⵏⵏⴰ ⴰⵙ: " ⴰⵔ ⵖⵉⴷ, ⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵍⵖⴷⵔⵜ ⴰⵢ ⴰ? " ⵉⵙⴰⵡⵍ ⵉⵍⵎⵎⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵉⵏⵏⴰ ⴰⵙ: " ⵃⴰⵛⴰ, ⴰ ⵍⵄⴼⵔⵉⵢⵜ, ⵏⴽⴽ ⵓⵔ ⴰⵔ ⵜⵜⵖⴷⴰⵔⵖ ⵉⵔⴳⴰⵣⵏ! " ⵉⵏⵏⴰ ⴰⵙ ⵍⵄⴼⵔⵉⵢⵜ: " ⵉⵚⵃⴰ ⵡⴰⵡⴰⵍ ⵏⵏⴽ, ⴰ ⵛⵛⴱⴰⴱ! ⵉⵔⴳⴰⵣⵏ ⵓⵔ ⴰⵔ ⵜⵜⵖⴷⴰⵔⵏ ⵡⵉⵢⵢⴰⴹ! " ⵉⵙⴰⵡⵍ ⴷ ⵉⵍⵎⵎⴰ ⵍⵄⴼⵔⵉⵢⵜ, ⵉⵏⵏⴰ ⴰⵙ: " ⴰ ⵛⵛⴱⴰⴱ, ⵎⴰⵅⵅ ⴰⵢⵍⵍⵉⵖ ⵓⵔ ⵜⴼⵜⵉⴷ ⵙ ⵜⴳⵎⵎⵉ ⵏⵏⵓⵏ? ⵍⵍⵉⴳ ⴷ ⵜⵓⵛⴽⵉⴷ ⵙ ⵜⴳⵎⵎⵉ ⵉⵏⵓ, ⴰⴷ ⵉⵢⵉ ⴳⵉⵙ ⵜⵃⴰⵕⴱⴷ! " ⵉⵙⴰⵡⵍ ⵙⵔⵙ ⵉⵍⵎⵎⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵉⵏⵏⴰ ⴰⵙ: " ⴰ ⵍⵄⴼⵔⵉⵢⵜ, ⵓⵔ ⴷ ⵓⵛⴽⵉⵖ ⴰⵢⵍⵍⵉⵖ ⵙⴽⵔⵖ ⴼ ⵍⵃⵕⴱ ⵏⵏⴽ. " ⵉⵏⴽⵔ ⵍⵄⴼⵔⵉⵢⵜ, ⵉⵕⵄⴹ, ⵉⵍⵓⵃ ⵙ ⵢⴰⵜ ⵣⵣⵀⵔⵜ, ⵉⵙⵎⴷⵓⴷⵉ ⴽⵓⵍⵍⵓ ⴷⴷⵓⵏⵉⵜ. ⵉⵙⴰⵡⵍ ⵍⵄⴼⵔⵉⵢⵜ ⵍⵍⵉ ⵙ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⴼⴼⵓⵖⴰⵖ ⵙ ⵍⵎⵉⴷⴰⵏ, ⴰⴷ ⵏⵃⴰⵕⴱ ⵏⴽⴽ ⴷⵉⴷⴽ. " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵢⴰⵍⵍⴰⵀ, ⴰⴷ ⵏⴼⴼⵓⵖ ⵙ ⴱⵕⵕⴰ, ⴰⴷ ⴳⵉⵙ ⵏⵃⴰⵕⴱ, ⵏⴽⴽ ⴷⵉⴷⴽ! " ⵍⵍⵉⴳ ⵉⵙⵙⴼⵍⴷ ⵍⵄⴼⵔⵉⵢⵜ ⵉ ⵓⴼⵔⵓⵅ ⵍⵍⵉ ⵖⵉⴽⵍⵍⵉ ⴰⵙ ⵉⵏⵏⴰ, ⵉⵙⴰⵡⵍ ⴷ ⵉⵍⵎⵎⴰ ⵍⵄⴼⵔⵉⵢⵜ, ⵉⵏⵏⴰ ⴰⵙ: " ⵎⴰⴷ ⵜⵔⵉⴷ ⴰⴷ ⵙⵔⵙ ⵏⴼⴼⴰⵖ ⵙ ⵍⵎⵉⴷⴰⵏ? ⵉⵙ ⴷ ⵍⵃⵕⴱ ⵏ ⵙⵙⵉⴼ, ⵏⵖ ⴷ ⵡⵉⵏ ⵚⵚⵇⵍ ⴰⴷ ⵜⵔⵉⴷ ⴰⴷ ⵙⵔⵙ ⵏⴼⴼⵓⵖ ⵙ ⵍⵎⵉⴷⴰⵏ? " ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵉⵙⴰⵡⵍ ⴷ ⵉⵍⵎⵎⴰ, ⵉⵏⵏⴰ ⴰⵙ: " ⴼⴼⵓⵖⴰⵖ ⵙ ⵍⵎⵉⴷⴰⵏ ⵏ ⵍⵃⵕⴱ! ⴰⵢⵏⵏⴰ ⴷⴰⵔⴽ ⵉⵍⵍⴰⵏ ⵜⴰⵙⵉⴷ ⵜ ⵉⴷ, ⵓⵔ ⵉⵢⵉ ⵜⵃⵎⵎⵉⴷ! " ⴰⵔ ⵉⵍⵎⵎⴰ ⵉⴹⵚⵚⴰ ⵍⵄⴼⵔⵉⵢⵜ ⵍⵍⵉ, ⵉⵏⵏⴰ ⴷ ⵉⵅⴼ ⵏⵏⵙ: " ⴰⴼⵔⵓⵅ ⴰⴷ, ⴰⵍⵍⴰⵀⵓ ⴰⵄⵍⴰⵎ, ⵓⵔ ⵉⵟⵟⴰⴼ ⵍⵄⵇⵍ! " ⵉⵙⵙⴼⵍⴷ ⴰⵙ ⵓⴼⵔⵓⵅ ⵍⵍⵉ, ⵍⵍⵉⴳ ⵉⵏⵏⴰ ⴰⵡⴰⵍ ⴰⵏⵏ, ⵉⵙⴰⵡⵍ ⵙⵔⵙ, ⵉⵏⵏⴰ ⴰⵙ: " ⴰ ⵍⵄⴼⵔⵉⵢⵜ, ⵙⴽⵔⵖ ⴰⴽ ⵅⵎⵙⴰ ⵎⵉⵏⵓⵜ. ⵉⵖ ⵓⵔ ⵜⴼⴼⵓⵖⴷ, ⴰⴷ ⵓⵔ ⵜⵏⵏⵉⴷ ⵉⵙ ⴳⵉⵖ ⴰⵎⵖⴷⴰⵔ! " ⵉⵙⵙⴼⵍⴷ ⵍⵄⴼⵔⵉⵢⵜ ⵉ ⵡⴰⵡⴰⵍ ⵍⵍⵉ ⵙ ⴰⵙ ⵉⵏⵏⴰ ⵓⴼⵔⵓⵅ ⵍⵍⵉ. ⵉⵏⴽⵔ ⵙ ⵣⵣⵔⴱ, ⵉⴼⴼⴰⵖ ⵙ ⵍⵎⵉⴷⴰⵏ ⵖⵉⵍⵍⵉ ⴳ ⵔⴰⴷ ⵉⵃⴰⵕⴱ, ⵏⵜⵜⴰ ⴷ ⵓⴼⵔⵓⵅ ⵍⵍⵉ. ⵜⵉⴼⵔⵅⵉⵏ ⵍⵍⵉ ⵉⵍⵍⴰⵏ ⴷⴰⵔ ⵍⵄⴼⵔⵉⵢⵜ ⵍⵍⵉ ⴼⴼⵓⵖⵏⵜ ⵙ ⵍⵎⵏⵣⵀ ⴳ ⵉⵎⵉ ⵏ ⵍⵇⵚⵕ, ⵔⴰⵔⵏⵜ ⵍⵄⵇⵍ ⵙ ⵓⴼⵔⵓⵅ ⵍⵍⵉ, ⵉⵃⴰⵕⴱ ⴷ ⵍⵄⴼⵔⵉⵢⵜ, ⵎⴰⵏⵉⴽ ⵉⵔⴰ ⴰⴷ ⴰⵙ ⵉⵙⴽⵔ. ⴰⵔ ⵜⵜⵄⵊⵊⴰⴱⵏⵜ, ⵍⵍⵉⴳ ⴼⴼⵓⵖⵏ ⵙ ⵍⵎⵉⴷⴰⵏ. ⵉⵙⴰⵡⵍ ⴷ ⵍⵄⴼⵔⵉⵢⵜ, ⵉⵏⵏⴰ: " ⵎⴰⴷ ⵜⵔⵉⴷ, ⴰ ⵛⵛⴱⴰⴱ, ⴰⴷ ⵙⵔⵙ ⵏⵃⴰⵕⴱ? " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵍⵃⵕⴱ ⴰⵢⵏⵏⴰ ⴷⴰⵔⴽ ⵉⵍⵍⴰⵏ, ⵜⴰⵔⴰⴷ ⵜ ⵉⴷ! " ⵉⵙⴰⵡⵍ ⴷ ⵍⵄⴼⵔⵉⵢⵜ, ⵉⵏⵏⴰ ⴰⵙ: " ⵙⵔⵙⴰⵖ ⴽⵓⵍⵍⵓ ⵍⵃⵕⴱ ⵏ ⵙⵙⵢⵓⴼ ⵓⵍⴰ ⵡⵉⵏ ⵚⵚⵇⵍ! ⴰⵛⴽ ⵉⴷ, ⴰⴷ ⵏⵙⴽⵔ ⵢⴰⵏ ⵡⴰⵡⴰⵍ, ⵏⴽⴽ ⴷⵉⴷⴽ! " ⴰⴼⵔⵓⵅ ⵍⵍⵉ ⵉⵏⵏⴰ ⴰⵙ: " ⵎⴰⴷ ⵜ ⵉⴳⴰⵏ? " ⵉⵏⵏⴰ ⴰⵙ ⵍⵄⴼⵔⵉⵢⵜ: " ⴰⴷ ⵜⴷⴷⵓⴷ ⴰⵔ ⵉⵅⴼ ⴰⵏⵏ ⵏ ⵍⵎⵉⴷⴰⵏ, ⴷⴷⵓⵖ ⴰⵔ ⵉⵅⴼ ⴰⵏⵏ. ⴽⵔⴰⵢⴳⴰⵜⵜ ⵢⴰⵏ ⵉⴱⴱⵉ ⵜⴰⵣⵣⵍⴰ, ⴰⴷ ⴷ ⵏⵎⵏⵉⴳⴳⵉⵔ ⴳ ⵜⵓⵥⵥⵓⵎⵜ. ⵡⵏⵏⴰ ⴷ ⵉⵍⵓⵃⵏ ⵡⴰⵢⵢⴰⴹ, ⵉⵖ ⵜ ⵉⵍⵓⵃ, ⵉⵖⵔⵙ ⴰⵙ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⵇⵇⴰⵕ! ⵉⵄⴷⵍ ⵖⵉⴽⴰⵏⵏ, ⵇⴱⵍⵖ, ⵕⴹⵉⵖ ⴰⵡⴰⵍ ⴰⵏⵏ ⵜⵏⵏⵉⴷ, ⴰ ⵍⵄⴼⵔⵉⵢⵜ! " ⵍⵄⴼⵔⵉⵢⵜ ⵉⵏⵏⴰ ⴰⴽ: " ⴰⴷ ⵓⴽⴰⵏ ⵢⴰⵛⴽ ⵓⴼⵔⵓⵅ ⴰⵏⵏ, ⴳⵉⵖ ⵏⵏ ⴰⴼⵓⵙ, ⴰⵙⵉⵖ ⵜ, ⵓⵜⵖ ⵙⵔⵙ, ⵖⵔⵙⵖ ⴰⵙ! " ⴰⴼⵔⵓⵅ ⵍⵍⵉ, ⵉⴼⴽⴰ ⴰⵙ ⵕⴱⴱⵉ ⵜⵜⵇⵡⴰ ⴷ ⵍⵄⵇⵍ. ⵉⵍⵍⴰ ⴷⴰⵔⵙ ⵍⵅⴰⵜⵎ ⵏ ⵍⵃⴽⵎⴰ, ⵓⵔ ⴼⵍⵍⴰⵙ ⵉⵙⵙⵏ ⵍⵄⴼⵔⵉⵢⵜ ⵍⵍⵉ. ⵉⵏⵏⴰ ⴰⵙ ⵍⵄⴼⵔⵉⵢⵜ: " ⴰⵢⵡⴰ, ⵣⴰⵢⴷ ⴰⴷ ⴷ ⵏⵎⵏⵉⴳⴳⵉⵔ ⴳ ⵍⵎⵉⴷⴰⵏ! " ⴰⴼⵔⵓⵅ ⵍⵍⵉ ⵉⴼⵜⴰ, ⵍⵄⴼⵔⵉⵢⵜ ⵉⴼⵜⴰ ⴷⴰⵖ ⵏⵜⵜⴰⵏ. ⵉⵏⵏⴰ ⴰⵙ ⵍⵄⴼⵔⵉⵢⵜ: " ⴰⴷ ⵏⴻⵏⵏⴰ: ' ⴱⵕⴽⵟ ⴰⵍⵍⴰⵀ, ⵜⵏⵉⵏ, ⵜⵍⴰⵜⴰ ', ⴰⴷ ⵏⵎⵏⵉⴳⴳⵉⵔ ⴳ ⵜⵓⵥⵥⵓⵎⵜ! " ⵉⵏⵏⴰ ⵍⵄⴼⵔⵉⵢⵜ ⵍⵍⵉ: ⴱⵕⴽⵟ ⴰⵍⵍⴰⵀ, ⵜⵏⵉⵏ, ⵜⵍⴰⵜⴰ! " ⵉⴱⴱⵉ ⵜⴰⵣⵣⵍⴰ, ⵉⴱⴱⵉ ⵓⴼⵔⵓⵅ ⵍⵍⵉ ⵜⴰⵣⵣⵍⴰ. ⵎⵏⵉⴳⴳⵉⵔⵏ ⴳ ⵜⵓⵥⵥⵓⵎⵜ. ⵢⴰⵙⵉ ⵜ ⵓⴽⴰⵏ ⵓⴼⵔⵓⵅ ⵍⵍⵉ ⴰⵔ ⵉⴳⵏⵡⴰⵏ, ⵢⵓⵜ ⵙⵔⵙ ⴰⴽⴰⵍ, ⵉⵍⴷⵉ ⴷ ⵙⵙⵉⴼ ⵏⵏⵙ, ⵉⴱⴱⵉ ⴰⴳⴰⵢⵢⵓ ⵏⵏⵙ. ⵉⵏⴽⵔ ⵍⵄⴼⵔⵉⵢⵜ ⵍⵍⵉ, ⵉⵟⵟⴰⴼ ⵙⴱⵄⴰ ⵏ ⵉⴳⵯⵢⵢⴰ. ⵉⵏⵏⴰ ⴰⵙ: " ⵄⴰⵡⴷ ⵉ ⵙⴱⵄⴰ ⵏ ⵉⴳⵯⵢⵢⴰ ⴰⴷ ⵢⴰⴹⵏⵉⵏ! " ⵉⵏⵏⴰ ⴰⵙ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ: " ⵓⵔ ⵉⵢⵉ ⵜⵄⴰⵡⴷ ⵉⵎⵎⵉ, ⵍⵍⵉⴳ ⵉⵢⵉ ⵜⵓⵔⵓ: ⴰⴷ ⴰⴽ ⵄⴰⵡⴷⵖ? " ⵉⴹⵕ ⵍⵄⴼⵔⵉⵢⵜ, ⵉⵎⵎⵜ. ⴼⴼⵓⵖⵏⵜ ⵜⴼⵔⵅⵉⵏ ⵍⵍⵉ, ⴼⵕⵃⵏⵜ. ⵜⵏⴽⵔ ⵜⵖⵕⵉⵜ ⴷ ⵍⵄⵢⴰⴹ ⴷ ⵍⴼⵕⵃ ⴳ ⴷⴰⵔ ⵜⴼⵔⵅⵉⵏ ⵍⵍⵉ ⴷ ⵢⵉⵡⵉ ⵍⵄⴼⵔⵉⵢⵜ ⵍⵍⵉ. ⵉⵙⴳⴳⵯⴰⵙⵏ ⴰⴷ ⴽⴽⴰⵏⵜ, ⵜⵉⴳⵍⵍⵉⵏⵉⵏ, ⵓⵔ ⵊⵊⵓ ⵥⵕⵉⵏⵜ ⵜⴰⴼⵓⴽⵜ! ⴰⴽⵯⵉⵏⵜ ⵜⴼⵔⵅⵉⵏ ⵍⵍⵉ, ⴰⵙⵉⵏⵜ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⴳ ⵏⴳⵔ ⵉⴼⴰⵙⵙⵏ ⵏⵏⵙⵏⵜ; ⴰⵙⵉⵏⵜ ⴰⵔ ⵜ ⵙⵙⵓⴷⵓⵎⵏⵜ, ⵢⴰⵜ ⴳ ⵉⴹⴰⵕⵕⵏ ⵏⵏⵙ, ⴰⵔ ⵜ ⵜⵙⵙⵓⴷⵓⵎ ⵜⴰⵍⵍⵉ ⴳ ⵏⴳⵔ ⵡⴰⵍⵍⵏ ⵏⵏⵙ. ⵏⵏⴰⵏⵜ ⴰⵙ: " ⴰⴷ ⴽ ⴳⵉⴳⵏⵖ ⵉⵙⵙⵔⴱⵃ ⵕⴱⴱⵉ, ⵍⵍⵉⴳ ⴰⵖ ⵜⴽⴽⵙⴷ ⴳ ⵓⴼⵓⵙ ⵏ ⵍⵄⴼⵔⵉⵢⵜ ⵍⵍⵉ! " ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙⵏⵜ: " ⴽⵎⵎ, ⵜⴰⴷ ⵎⵥⵥⵉⵢⵏ, ⴰⴷ ⵉⴳⴰⵏ ⵜⴰⵎⵖⴰⵔⵜ ⵉⵏⵓ! " ⵜⵙⴰⵡⵍ ⴷ ⵉⵍⵎⵎⴰ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⴰ ⵎⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⵥⵕⵉⵖ ⴳ ⵍⵊⴼⵕ, ⵥⵕⵉⵖ ⴳ ⵍⵎⵏⴰⵎ ⵉⵏⵓ ⵍⵍⵉⴳ ⵟⵟⴰⵚⵖ, ⵉⵙ ⴷ ⴽⵢⵢ ⴰ ⵔⴰⴷ ⵉⴳ ⴰⵔⴳⴰⵣ ⵉⵏⵓ. ⵖⵉⴽⴰⴷ, ⵕⵡⴰⵃ, ⴰⴷ ⵏⴼⵜⵓ ⵙ ⵜⴳⵎⵎⵉ ⵏ ⴱⴰⴱⴰⴽ! " ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙ: " ⴰ ⴱⵏⵜⵉ, ⵚⴱⴰⵃ ⴰⴷ ⵉⴽⵎⵎⵍⵏ ⵙⴱⵄⴰ ⵉⵢⴰⵎ ⵍⵍⵉ ⵙⴽⵔⵖ ⴷ ⴳⵯⵎⴰ ⵍⵍⵉ ⵉⵎⵇⵇⵓⵕⵏ, ⴰⴷ ⴷ ⵉⵢⵉ ⵢⴰⵛⴽ, ⴰⴷ ⴰⵖ ⵏⵏ ⵢⴰⵍⵍ ⴳ ⵡⴰⵏⵓ ⴰⴷ ⵙ ⵉⵣⵉⴽⵔ; ⵏⴼⵜⵓ ⴽⵓⵍⵍⵓ ⵙ ⵜⴳⵎⵎⵉ! " ⵜⵏⴽⵔ ⴷ ⵜⴼⵔⵓⵅⵜ ⵍⵍⵉ, ⵜⴼⵕⵃ ⵍⵍⵉⴳ ⴰⵙ ⵉⵏⵏⴰ ⵓⴼⵔⵓⵅ ⵍⵍⵉ: " ⵚⴱⴰⵃ ⵔⴰⴷ ⵏⴼⵜⵓ ⵙ ⵜⴳⵎⵎⵉ! " ⵜⵏⴽⵔ ⴳ ⴰⴽⵓⴷ ⴰⵏⵏ, ⵜⴰⵙⵉ ⴷ ⵢⴰⵏ ⵍⵅⴰⵜⵎ ⴷ ⵢⴰⵏ ⵓⴽⵓⵕⴰⵢ ⵎⵥⵥⵉⵢⵏ; ⵜⴰⵡⵉ ⵜⵏ ⵉⴷ ⴰⵔ ⴷⴰⵔ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ. ⵜⵏⵏⴰ ⴰⵙ: " ⴰ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ, ⴰⵎⵥ, ⴰ ⴳⵯⵎⴰ, ⵍⵅⴰⵜⵎ ⴰⴷ ⴷ ⵓⴽⵓⵕⴰⵢ ⴰⴷ, ⴰⵔ ⴷ ⵜⵏ ⵜⴰⵎⵥⴷ, ⵎⵍⵖ ⴰⴽ ⵎⴰⴷ ⴳⵉⵙⵏ ⵉⵍⵍⴰⵏ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⴰⵕⴰ, ⴱⵉⵙⵎⵉⵍⵍⴰⵀ! " ⵍⵍⵉⴳ ⵜⵏ ⵢⵓⵎⵥ, ⵜⵙⴰⵡⵍ ⵙⵔⵙ ⵉⵍⵎⵎⴰ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⴰ ⴳⵯⵎⴰ, ⴰ ⵎⵓⵃⴰⵎⵎⴰⴷ, ⴰⴷ ⴰⴽ ⴼⵙⵙⵔⵖ ⴰⴽⴽⵯ ⵎⴰⴷ ⵉⵍⵍⴰⵏ ⴳ ⵍⵅⴰⵜⵎ ⴰⵏⵏ, ⴼⵙⵙⵔⵖ ⵎⴰⴷ ⵉⵍⵍⴰⵏ ⴳ ⵓⴽⵓⵕⴰⵢ ⴰⵏⵏ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⴰⵢⵡⴰ, ⴼⵙⵙⵔ ⵉⵢⵉ, ⵎⴰⴷ ⵉⵍⵍⴰⵏ ⴳ ⵉⵅⴼ ⵏⵏⵎ! " ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⵍⵅⴰⵜⵎ ⴰⴷ ⵜⵍⵍⴰ ⴳⵉⵙ ⵍⵃⴽⵎⴰ. ⵉⵖ ⵉⵔⴰ ⴰⴷ ⵉⵖⵍⵉ ⵢⴰⵏ ⴷ ⵉⵎⵉ ⵏ ⵡⴰⵏⵓ ⴰⴷ, ⴰⴷ ⵜ ⵉⵙⴱⵕⵕⵎ. ⵢⴰⵛⴽ ⵉⴷ ⵢⴰⵏ ⵓⵢⴷⵉ, ⵉⴳⴰⵏ ⵓⵎⵍⵉⵍ; ⵉⵙⵙⵓⴷⵓ ⴼⵍⵍⴰⵙ, ⵉⵍⵓⵃ ⵜ ⵉⵏⵏ ⴳ ⵉⵎⵉ ⵏ ⵡⴰⵏⵓ ⴰⴷ! ⴰⴽⵓⵕⴰⵢ ⴰⴷ ⵎⵥⵥⵉⵢⵏ, ⵉⵃⴽⵎ ⴼ ⵢⴰⵏ ⵍⵊⵏⵏ ⵉⴳⴰⵏ ⵣⵓⵏ ⴷ ⴹⴹⵔⴱ ⵏ ⵓⵢⴷⵉ, ⵉⴳⴰⵏ ⴰⵙⴳⴳⴰⵏ. ⴰⵎⵎⴰ ⵡⴰⵏⵏ, ⵉⵖ ⴼⵍⵍⴰⵙ ⵜⵙⵙⵓⴷⵉⴷ, ⵉⵔⴰ ⴰⴷ ⴽ ⵉⵍⵓⵃ ⴳ ⵜⵍⵜ ⵍⵅⴰⵍⵢⴰ ⵙⵙⵓⴷⵓ ⴼ ⵡⴰⵍⵍⵉ ⵉⴳⴰⵏ ⵓⵎⵍⵉⵍ, ⴰⴷ ⴽ ⵉⵏⵏ ⵉⵙⵔⵙ ⴳ ⵉⴳⴳⵉ ⵏ ⵡⴰⵏⵓ! " ⵉⵏⵏⴰ ⴰⵙ ⵓⴼⵔⵓⵅ ⵍⵍⵉ: " ⵎⵍⵉⵃ! " ⴳⴳⴰⵡⵔⵏ ⴰⵢⵍⵍⵉⵖ ⵉⴼⴼⵓ ⵍⵃⴰⵍ. ⵉⵏⵏⴰ ⴰⵙⵏⵜ ⵓⴼⵔⵓⵅ ⵍⵍⵉ: " ⴰⵢⵡⴰ, ⵏⴽⵔⴰⵎⵜ, ⴰⴷ ⵏⴼⵜⵓ! ⵍⵓⵇⵜ ⵏ ⴳⵯⵎⴰ ⵍⵍⵉ ⴰⵢ ⴰⴷ ⴰⴷ ⴷ ⵢⴰⵛⴽ! " ⵏⴽⵔⵏⵜ ⵜⴼⵔⵅⵉⵏ ⵍⵍⵉ ⵙ ⵙⵏⴰⵜⵉⵜⵙⵏⵜ, ⵥⵥⵓⵏⵜ ⴳ ⵓⴼⵔⵓⵅ ⵍⵍⵉ. ⵍⵍⵉⴳ ⵍⴽⵎⵏ ⴰⵏⵓ ⵍⵍⵉ, ⴽⵛⵎⵏ ⵙⵔⵙ ⴰⴼⵉⵏ ⵏⵏ ⵉⵣⵉⴽⵔ, ⵢⵓⴳⵍ ⵜ ⵉⴷ ⵓⴽⴰⵏ ⴳⵯⵎⴰⵙ ⵍⵍⵉ. ⴰⵔ ⵙⵔⵙ ⵉⵜⵜⵇⵇⵍ. ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙⵏⵜ: " ⵎⴰⵏⵜⴰ ⵏⵏⴰ ⴳⵉⴳⵓⵏⵜ ⴰ ⵔⴰⴷ ⵉⵣⵡⵓⵔ? " ⵜⵙⴰⵡⵍ ⴷ ⵜⴰⵍⵍⵉ ⵉⵎⵥⵥⵉⵢⵏ, ⵜⵏⵏⴰ ⴰⵙ: " ⴽⵢⵢ, ⴰ ⴳⵯⵎⴰ, ⴰ ⵔⴰⴷ ⵉⵣⵡⵓⵔ! " ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⴰⵙⵏⵜ: " ⵓⵍⵍⴰⵀ, ⴱⵉⵍⵍⴰⵀ, ⵓⵔ ⵉⵣⴳⴳⵓⵔ ⵖⵉⵔ ⴽⵯⵏⵏⵉⵏⵜⵉ! " ⵜⵙⴰⵡⵍ ⴷ ⵜⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ, ⵜⵏⵏⴰ ⴰⵙ: " ⴰ ⵅⵓⵢⴰ, ⴰ ⵎⵓⵃⴰⵎⵎⴰⴷ, ⵏⴽⵚⵓⴹ, ⵉⵖ ⵏⵣⵡⴰⵔ, ⵉⵙ ⵏⵖⵍⵉ, ⴰⴷ ⴰⵖ ⵉⵥⵕ ⴳⵯⵎⴰⴽ, ⵉⴱⴱⵉ ⴷ ⵙⵔⴽ ⵉⵣⵉⴽⵔ, ⵉⵏⵖⴽ. ⴰⵎⵎⴰ ⵍⵍⵉⴳ ⵜⵏⵏⵉⴷ ⴰⵡⴰⵍ ⴰⴷ, ⵏⴽⴽⵯⵏⵜⵉ ⴰ ⵔⴰⴷ ⵉⵣⵡⵓⵔ ⵉⵙ ⵏⵖⵍⵉ. ⴰⵎⵎⴰ ⴰⴷ ⴽ ⵏⵓⵚⵚⵓ ⵢⴰⵜ ⵍⵓⵚⵉⵢⵜ ⴼ ⵕⴱⴱⵉ, ⵏⴹⴰⵍⴱ ⴰⴽ ⴰⴷ ⴰⵖ ⵏⵏ ⵓⵔ ⵜⴳⴳⴰⵡⵔⴷ! " ⵉⵏⵏⴰ ⴰⵙⵏⵜ ⵓⴼⵔⵓⵅ ⵍⵍⵉ: " ⵓⵔ ⵔⴰⴷ ⴳⴳⴰⵡⵔⵖ, ⵖⵉⵔ ⵉⵖ ⵎⵎⵓⵜⵖ! " ⵢⴰⵎⵥ ⴷ ⵉⵣⵉⴽⵔ ⵍⵍⵉ, ⵉⴱⴽⵙ ⵉ ⵜⴼⵔⵅⵉⵏ ⵍⵍⵉ. ⵉⵏⵏⴰ ⵉ ⴳⵯⵎⴰⵙ ⵍⵍⵉ: " ⴰⵢⵡⴰ, ⴰⵍⵍ ⵏⵏ! " ⴰⵔ ⵉⵜⵜⴰⵍⵍ ⴳⵯⵎⴰⵙ ⵍⵍⵉ. ⵍⵍⵉⴳ ⵍⴽⵎⵏⵜ ⵜⴼⵔⵅⵉⵏ ⵍⵍⵉ, ⵉⵥⵕⴰ ⵜⵏⵜ ⵓⴽⴰⵏ ⴳⵯⵎⴰⵙ ⵍⵍⵉ, ⵉⵜⵜⵖⴰⵛⴰ ⵙ ⵣⵣⵉⵏ ⵍⵍⵉ ⴰⵙⵏⵜ ⵉⴼⴽⴰ ⵕⴱⴱⵉ! ⵏⵏⴰⵏⵜ ⴰⵙ: " ⴰ ⴰⵔⴳⴰⵣ, ⵍⵓⵃ ⵏⵏ ⵉⵣⵉⴽⵔ, ⴰⵍⵍ ⴷ ⴳⵯⵎⴰⴽ ⴳ ⵡⴰⵏⵓ! " ⵍⵍⵉⴳ ⴰⵙ ⵏⵏⴰⵏⵜ ⵖⵉⴽⵍⵍⵉ, ⵉⵍⵓⵃ ⵏⵏ ⵉⵣⵉⴽⵔ ⴳ ⵡⴰⵏⵓ ⵍⵍⵉ ⵉ ⴳⵯⵎⴰⵙ ⵍⵍⵉ ⵉⵎⵥⵥⵉⵢⵏ. ⵍⵍⵉⴳ ⵏⵏ ⵉⵍⴽⵎ ⵉⵣⵉⴽⵔ ⴳⵯⵎⴰⵙ ⵍⵍⵉ, ⵉⴱⴽⵙ ⵙⵔⵙ, ⵉⵏⵏⴰ ⴰⵙ: " ⴰⵍⵍⴰⵜ! " ⴰⵔ ⵜ ⵉⴷ ⵉⵜⵜⴰⵍⵍ. ⵍⵍⵉⴳ ⵉⵍⴽⵎ ⵜⵓⵥⵥⵓⵎⵜ ⵏ ⵡⴰⵏⵓ, ⵉⵍⴷⵉ ⴷ ⵍⵎⵓⵙ, ⵉⴱⴱⵉ ⵏⵏ ⵉⵣⵉⴽⵔ ⵍⵍⵉ. ⵉⴹⵕ ⵏⵏ ⴳⵯⵎⴰⵙ ⵍⵍⵉ, ⵉⵇⵍⴱ! ⴰⵔ ⴰⵍⵍⴰⵏⵜ ⵜⴼⵔⵅⵉⵏ ⵍⵍⵉ, ⵉⵏⵏⴰ ⴰⵙⵏⵜ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ: " ⵙⵙⵓⴷⵓⵢⴰⵎⵜ ⴼ ⵉⵢⵙⴰⵏ, ⵜⴽⴽⵉⵎⵜ ⵍⴳⵯⴷⴷⴰⵎ ⵉⵏⵓ, ⴰⴷ ⵏⴼⵜⵓ ⵙ ⵜⴳⵎⵎⵉ! " ⵜⵉⴼⵔⵅⵉⵏ ⵍⵍⵉ ⴰⵔ ⴰⵍⵍⴰⵏⵜ, ⵙⵙⵓⴷⴰⵏⵜ, ⵣⴰⵢⴷⵏⵜ, ⵎⵓⵏⵏⵜ ⴷ ⵓⵖⴰⵔⴰⵙ. ⵉⵜⴰⴱⵄⴰ ⵜⵏⵜ ⵉⵏⵏ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ ⴳ ⵜⵖⵔⴷⵉⵏ. ⵍⵍⵉⴳ ⵍⴽⵎⵏⵜ ⵜⵉⴳⵎⵎⵉ, ⵢⴰⵡⵉ ⵜⵏⵜ ⵙ ⵢⴰⵜ ⵍⴱⵉⵜ, ⵉⴼⴽ ⴰⵙⵏⵜ ⵜⴰⵙⴰⵔⵓⵜ, ⵉⵏⵏⴰ ⴰⵙⵏⵜ: " ⴳⴳⴰⵡⵔⴰⵎⵜ ⴳ ⵍⴱⵉⵜ, ⵃⵜⵜⴰ ⵢⴰⵜ ⴰⴷ ⵓⵔ ⵜⴼⴼⵓⵖ! " ⴳⴳⴰⵡⵔⵏⵜ ⵜⴼⵔⵅⵉⵏ ⵍⵍⵉ, ⴰⵔ ⴰⵍⵍⴰⵏⵜ, ⴰⵔ ⵙⵙⵏⴷⴰⵎⵏⵜ ⵢⴰⵏ ⴰⵙⵏⵜ ⵉⵙⵍⵍⴰⵏ. ⵡⵔⵔⵉⵖ ⴷ ⵡⴰⵡⴰⵍ ⵉⵏⵓ ⵙ ⴷⴰⵔ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵍⵍⵉ, ⵎⵎⵓ ⵏⵏ ⵉⴱⴱⵉ ⴳⵯⵎⴰⵙ ⵍⵍⵉ ⵉⵣⵉⴽⵔ ⴳ ⵡⴰⵏⵓ ⵍⵍⵉ ⴳ ⴷ ⵢⵓⵍⵍ ⵜⵉⴼⵔⵅⵉⵏ ⵍⵍⵉ. ⴰⴼⵔⵓⵅ ⵍⵍⵉ, ⵎⵙⴽⵉⵏ, ⵍⵍⵉⴳ ⵏⵏ ⵉⴱⴱⵉ ⴳⵯⵎⴰⵙ ⵍⵍⵉ ⵉⵣⵉⴽⵔ, ⵉⴹⵕ ⵏⵏ ⵎⵙⴽⵉⵏ, ⵉⵇⵍⴱ, ⵉⵜⵜⵖⴰⵛⴰ, ⵓⵔ ⵙⵓⵍ ⵉⵙⵙⵏ ⵎⴰⵏⵉ ⴳ ⵉⵍⵍⴰ. ⵍⵍⵉⴳ ⴷ ⵉⵄⵇⵍ, ⵉⵏⵏⴰ: " ⵍⴰ ⵃⴰⵡⵍⴰ ⵓⵍⴰ ⵇⵓⵡⵡⴰ ⵉⵍⵍⴰ ⴱⵉⵍⵍⴰⵀ, ⵍⵄⴰⵍⵉ ⵍⵄⴰⴹⵉⵎ! " ⵉⴳ ⵏⵏ ⴰⴼⵓⵙ ⵏⵏⵙ, ⵉⵊⴱⴷ ⴰⴽⵓⵕⴰⵢ ⵍⵍⵉ, ⵉⵊⴱⴷ ⵍⵅⴰⵜⵎ. ⴼⴼⵓⵖⵏ ⴷ ⵙⵉⵏ ⵉⵢⴹⴰⵏ, ⵢⴰⵏ ⵓⵎⵍⵉⵍ ⴷ ⵢⴰⵏ ⵓⵙⴳⴳⴰⵏ, ⴱⴱⵉⵏ ⵜⴰⵣⵣⵍⴰ. ⵉⵣⵡⴰⵔ ⴷ ⵓⵙⴳⴳⴰⵏ ⵍⵍⵉ, ⵉⵙⵙⵓⴷⵓ ⴼⵍⵍⴰⵙ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ. ⵢⴰⵙⵉ ⵜ ⵓⵢⴷⵉ ⴰⵏⵏ ⵉⴳⴰⵏ ⴰⵙⴳⴳⴰⵏ, ⵉⵍⵓⵃ ⵜ ⵉⵏⵏ ⴳ ⵜⵍⵜ ⵍⵅⴰⵍⵢⴰ. ⴰⴼⵔⵓⵅ ⴰⵏⵏ ⵎⵙⴽⵉⵏ, ⵍⵍⵉⴳ ⵜ ⵉⵏⵏ ⵉⵍⵓⵃ ⵓⵢⴷⵉ ⴰⵏⵏ ⴳ ⵜⵍⵜ ⵍⵅⴰⵍⵢⴰ, ⵉⵜⵜⵖⴰⵛⴰ. ⵉⴼⴰⵇ ⴷ ⵉⵅⴼ ⵏⵏⵙ. ⵍⵍⵉⴳ ⴷ ⵉⴼⴰⵇ, ⵢⴰⴼ ⴷ ⵉⵅⴼ ⵏⵏⵙ ⵉⵍⵍⴰ ⴳ ⵍⵅⵍⴰ ⵓⵍⵇⵉⴼⴰⵕ, ⵓⵔ ⴳⵉⵙ ⴰⵥⵕⵓ ⵓⵍⴰ ⵛⵛⵊⵕⵜ, ⵓⵔ ⴳⵉⵙ ⴱⵍⴰ ⵕⴱⴱⵉ! ⴰⴼⵔⵓⵅ ⵎⵙⴽⵉⵏ ⴰⵔ ⵢⴰⵍⵍⴰ, ⴰⵔ ⵉⵜⵜⵏⴷⴰⵎ ⴰⵢⵍⵍⵉⵖ ⵏⵏ ⵉⵍⵍⴰ ⴳ ⵍⵅⵍⴰ ⵍⵍⵉ ⴷ ⵍⵇⵉⴼⴰⵕ. ⵉⵏⴽⵔ ⵎⵙⴽⵉⵏ, ⴰⵔ ⵉⵣⵣⵉⴳⵉⵣ, ⵓⵔ ⵉⵙⵙⵏ ⵎⴰⵏⵉ ⵙ ⵔⴰⴷ ⵉⴼⵜⵓ ⴳ ⵍⵅⵍⴰ ⵍⵍⵉ. ⴰⴼⵔⵓⵅ ⵍⵍⵉ ⵎⵙⴽⵉⵏ ⴰⵔ ⵉⵣⵣⵉⴳⵉⵣ, ⴰⵔ ⵢⴰⵍⵍⴰ, ⵓⵔ ⴷⴰⵔⵙ ⵎⴰⴷ ⵉⵛⵜⵜⴰ. ⵉⵏⵖⴰ ⵜ ⵊⵊⵓⵄ. ⴰⵔ ⵉⵛⵜⵜⴰ ⵔⵔⴱⵉⵄ, ⵔⵔⴱⵉⵄ ⴰⴷ ⵉⴳⴰⵏ ⵍⵎⵄⵉⵛⵜ ⵏⵏⵙ ⴳ ⵍⵅⵍⴰ ⵍⵍⵉ. ⵉⵣⴰⵢⴷ ⵓⴼⵔⵓⵅ ⵍⵍⵉ, ⴰⵔ ⵉⵣⵣⵉⴳⵉⵣ, ⵎⵙⴽⵉⵏ, ⵓⵔ ⵉⵙⵙⵏ ⵎⴰⵏⵉ ⵙ ⵔⴰⴷ ⵉⴼⵜⵓ ⴳ ⵍⵅⵍⴰ ⵍⵍⵉ. ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵎⵙⴽⵉⵏ ⵉⵏⴳⴰⵔⴰ ⴷ ⵉⵅⴼ ⵏⵏⵙ, ⴰⵔ ⵢⴰⵍⵍⴰ, ⴰⵔ ⵉⵙⵙⵏⴷⴰⵎ ⵉⵥⵕⴰⵏ ⵓⵍⴰ ⵛⵛⵊⴰⵕⵉ. ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵉⵏⵏⴰ: " ⴱⵉⵙⵎⵉⵍⵍⴰⵀ! ⴰ ⴽⵔⴰ ⴳ ⵍⵡⵄⴷ ⵏ ⵕⴱⴱⵉ ⴰⴷ ⵜ ⵏⵚⵕⵕⴼ, ⵏⵚⵕⵕⴼ ⴽⵔⴰ ⴳ ⵍⵡⵄⴷ ⵏ ⵍⵡⴰⵍⵉⴷⵉⵏ. " ⵉⵣⴰⵢⴷ ⵓⴼⵔⵓⵅ ⵍⵍⵉ, ⴰⵔ ⵉⵣⵣⵉⴳⵉⵣ, ⴰⵔ ⵉⴼⵜⵜⵓ ⴳ ⵍⵅⵍⴰ ⴷ ⵓⵚⵎⵎⵉⴹ. ⴰⵔ ⵉⵣⵣⵉⴳⵉⵣ ⴰⵔ ⵢⴰⵏ ⵡⴰⵙⵙ ⵉⴼⴰⵇ ⴷ ⵉⵅⴼ ⵏⵏⵙ, ⵉⵙⵊⴷ ⵉ ⵕⴱⴱⵉ, ⵉⵏⵏⴰ ⴰⵙ: " ⴰ ⵕⴱⴱⵉ, ⴽⵢⵢ ⴰⴷ ⵉⵢⵉ ⵉⵅⵍⵇⵏ, ⵜⵥⴹⴰⵕⴷ ⴰⴷ ⵉⵢⵉ ⵜⵍⵓⵃⴷ ⴳ ⵍⵅⵍⴰ ⴰⴷ, ⵓⵔ ⵉⵢⵉ ⵜⴼⴽⵉⴷ ⵎⴰⴷ ⵛⵜⵜⴰⵖ? " ⵕⴱⴱⵉ, ⵙⵓⴱⵃⴰⵏⵓ, ⵉⵙⵙⴼⵍⴷ ⵉ ⵓⴼⵔⵓⵅ ⵍⵍⵉ, ⵍⵍⵉⴳ ⵉⵏⵏⴰ ⴰⵡⴰⵍ ⵍⵍⵉ. ⴰⴼⵔⵓⵅ ⵍⵍⵉ ⴰⵔ ⵉⵣⵣⵉⴳⵉⵣ, ⵢⴰⴼ ⵢⴰⵏ ⵡⴰⵇⵇⴰ ⵏ ⵜⵉⵢⵢⵏⵉ ⴳ ⵍⵅⵍⴰ. ⵉⵏⵏⴰ: " ⴱⵉⵙⵎⵉⵍⵍⴰⵀ! ", ⵢⴰⵙⵉ ⵜ, ⵉⵛⵛ ⵜ. ⵍⵍⵉⴳ ⵉⵛⵛⴰ ⵓⴼⵔⵓⵅ ⵍⵍⵉ ⵜⵉⵢⵢⵏⵉ ⵍⵍⵉ, ⵉⴳ ⴰⵙ ⴷ ⴳⵉⵙ ⵕⴱⴱⵉ ⵜⵜⵇⵡⴰ, ⵓⵔ ⴰⵔ ⵜ ⵙⵓⵍ ⵉⵜⵜⴰⵖ ⵊⵊⵓⵄ. ⴰⴼⵔⵓⵅ ⵍⵍⵉ ⵎⵙⴽⵉⵏ ⵉⵜⵜⴽⵍ ⴼ ⵕⴱⴱⵉ, ⵉⵣⴰⵢⴷ, ⴰⵔ ⵉⵣⵣⵉⴳⵉⵣ, ⴰⵔ ⵉⵣⵣⵉⴳⵉⵣ ⵓⴽⴰⵏ ⴳ ⵍⵅⵍⴰ ⵍⵍⵉ, ⵓⵔ ⴰⵔ ⵉⵛⵜⵜⴰ ⵓⵍⴰ ⴰⵔ ⵉⵙⵙⴰ. ⴰⴼⵔⵓⵅ ⴰⵏⵏ ⵉⵍⵍⴰ ⴷⴰⵔⵙ ⵍⵅⴰⵜⵎ ⴳ ⵓⴹⴰⴹ ⵏⵏⵙ. ⵓⵔ ⴼⵍⵍⴰⵙ ⵉⵙⵙⵏ ⵓⵍⴰ ⵉⴽⵯⵜⵉ ⴷ ⴽⵔⴰ ⵏ ⵍⵅⴰⵜⵎ, ⵉⵙ ⵉⵍⵍⴰ ⴳ ⵓⴹⴰⴹ ⵏⵏⵙ. ⴰⴼⵔⵓⵅ ⵍⵍⵉ ⴰⵔ ⵉⵣⵣⵉⴳⵉⵣ ⴰⵢⵍⵍⵉⵖ ⵉⵍⴽⵎ ⵜⴰⵎⴰⵣⵉⵔⵜ ⵏ ⴱⴰⴱⴰⵙ ⵍⵍⵉ. ⵍⵍⵉⴳ ⵉⴽⵛⵎ, ⵢⴰⵙⵉ ⴷ ⵢⴰⵏ ⵢⵉⵍⵎ, ⵉⵙⴽⵔ ⴳⵉⵙ ⵜⴰⵛⵉⵛⵉⵜ, ⵉⴳ ⵜⵜ ⴳ ⵉⴳⴳⵉ ⵏ ⵉⵅⴼ ⵏⵏⵙ. ⵢⴰⵏ ⵜ ⵉⵥⵕⴰⵏ ⵉⵏⵏⴰ ⵉⵙ ⵉⴳⴰ ⴰⵎⵊⵊⵓⴹ. ⴰⴼⵔⵓⵅ ⵍⵍⵉ ⵍⵍⵉⴳ ⵏⵏ ⵉⴽⵛⵎ ⴷ ⵍⵎⴷⵉⵏⵜ ⵍⵍⵉ, ⴰⵔ ⵉⵣⵣⵉⴳⵉⵣ ⴰⵔ ⵉⵜⵜⴹⴰⵍⴱ ⵎⴰⴷ ⵉⵛⵜⵜⴰ ⴳ ⵜⵉⵃⵓⵏⴰ. ⴰⵢⵍⵍⵉⵖ ⵉⵍⴽⵎ ⵜⴰⵃⴰⵏⵓⵜ ⵏ ⵛⵛⵉⵅ ⵏ ⵉⵅⵔⵔⴰⵣⵏ, ⵉⵙⴰⵡⵍ ⴷ ⵓⴼⵔⵓⵅ ⵍⵍⵉ, ⵉⵏⵏⴰ ⵉ ⵛⵛⵉⵅ ⵍⵍⵉ: " ⴰ ⵕⴱⴱⵉ, ⴰ ⵙⵉⴷⵉ, ⴰⴷ ⵉⵢⵉ ⵜⵙⵎⴰⵇⵍⴷ ⵎⴰⵏⵉ ⴳ ⴰⵔ ⴳⴳⵯⴰⵏⵖ ⴰⵔ ⵚⴱⴰⵃ! " ⵉⵙⴰⵡⵍ ⴷ ⵛⵛⵉⵅ ⵍⵍⵉ, ⵉⵏⵏⴰ ⴰⵙ: " ⴰ ⵅⵓⵢⴰ, ⴰ ⵍⵇⵕⵄ, ⴰⴷ ⴰⴽ ⵜ ⵏⵙⵎⴰⵇⵍ! " ⵉⵏⵏⴰ ⴰⵙ: " ⴳⴳⴰⵡⵔ, ⴰ ⵍⵇⵕⵄ, ⴷⴰⵔⵏⵖ, ⵜⵛⵛⴷ ⵉⵎⴽⵍⵉ! " ⵉⵏⵏⴰ ⴰⵙ ⵍⵇⵕⵄ ⵍⵍⵉ: " ⵎⵍⵉⵃ, ⴰ ⵙⵉⴷⵉ! " ⵉⴳⴳⴰⵡⵔ ⵍⵇⵕⵄ ⴳ ⴷⴰⵔ ⵛⵛⵉⵅ ⵍⵍⵉ ⵏ ⵉⵅⵔⵔⴰⵣⵏ. ⴰⵔ ⵜ ⵉⵙⵇⵙⴰ ⵛⵛⵉⵅ ⵍⵍⵉ, ⵉⵏⵏⴰ ⴰⵙ: " ⴰ ⵍⵇⵕⵄ, ⵉⵙ ⵜⵔⵉⴷ ⴰⴷ ⴷⴰⵔⵉ ⵜⵅⴷⵎⴷ, ⴰⴷ ⴰⴽ ⴰⴽⴽⴰⵖ ⵜⵉⵖⵔⴰⴷ ⵏⵏⴽ? " ⵉⵙⴰⵡⵍ ⴷ ⵓⵎⵊⵊⵓⴹ ⵍⵍⵉ, ⵉⵏⵏⴰ ⵉ ⵛⵛⵉⵅ ⵍⵍⵉ ⵏ ⵉⵅⵔⵔⴰⵣⵏ: " ⵉⵖ ⵉⵢⵉ ⵜⵔⵉⴷ, ⴰ ⵙⵉⴷⵉ, ⴰⴷ ⵄⵉⵛⵖ ⵖⵉⵔ ⵙ ⵓⴷⵉⵙ ⵉⵏⵓ. ⵜⵙⴽⵔⴷ ⵉⵢⵉ ⴰⴷⴽⴽⵯⴰⵏ ⵉⵏⵓ ⵙⵔⵉ ⵉⵥⵍⵉⵏ ⵡⴰⵃⴷⴰ ⵉⵢⵉ, ⴰⵔ ⴳⵉⵙ ⵜⵜⵅⴷⴰⵎⵖ, ⴳⴳⴰⵡⵔⵖ ⴷⴰⵔⴽ! " ⵉⵏⵏⴰ ⴰⵙ: " ⵎⵍⵉⵃ, ⴰ ⵓⵍⵉⴷⵉ, ⴰ ⵍⵇⵕⵄ, ⴳⴳⴰⵡⵔ, ⴰⵔ ⵜⵛⵜⵜⴰⴷ, ⴰⵔ ⵜⵙⵙⴰⴷ. ⵙⴽⵔⵖ ⴰⴽ ⴰⴷⴽⴽⵯⴰⵏ ⵏⵏⴽ, ⴰⵔ ⵜⵜⵄⵍⵍⴰⵎⴷ, ⵜⴳⴳⴰⵡⵔⴷ ⴳ ⴷⴰⵔⵉ, ⵜⴳⴷ ⵢⵉⵡⵉ! " ⴰⵎⵊⵊⵓⴹ ⵍⵍⵉ ⵉⴳⴳⴰⵡⵔ ⴳ ⴷⴰⵔ ⵍⵎⵄⵍⵍⵎ ⵍⵍⵉ, ⵉⵙⴽⵔ ⴰⵙ ⴰⴷⴽⴽⵯⴰⵏ, ⴰⵔ ⵜ ⵉⵜⵜⵚⵏⵄⴰ ⵍⵎⵄⵍⵍⵎ ⵍⵍⵉ. ⴰⵔ ⴽⵓⵍⵍⵓ ⴳⵉⵙ ⴹⵚⵚⴰⵏ ⵉⵚⵏⴰⵢⵄⵉⵢⵏ ⵍⵍⵉ ⴳ ⵍⵎⴷⵉⵏⵜ ⴰⵏⵏ. ⵉⵏⵏⴰ ⴳ ⵜ ⵓⴽⴰⵏ ⵥⵕⴰⵏ ⵉⴼⵔⵅⴰⵏ, ⵜⵜⵥⵥⵓⵏ ⴳⵉⵙ, ⴰⵔ ⴳⵉⵙ ⴹⵚⵚⴰⵏ. ⵍⵃⴰⵚⵉⵍ ⴰⵎⵊⵊⵓⴹ ⵍⵍⵉ ⵉⴳⴳⴰⵡⵔ ⴳ ⴷⴰⵔ ⵛⵛⵉⵅ ⵍⵍⵉ, ⵉⵙⴽⵔ ⴰⵙ ⴰⴷⴽⴽⵯⴰⵏ. ⴰⵎⵊⵊⵓⴹ ⵍⵍⵉ ⵉⴳⴳⴰⵡⵔ ⴳ ⵓⴷⴽⴽⵯⴰⵏ ⵏⵏⵙ, ⴰⵔ ⵉⵜⵜⵅⵔⵔⴰⵣ, ⵉⴳⴰ ⵚⵚⴰⵏⵄ ⵏ ⵉⴷⵓⴽⴰⵏ. ⴰⵎⵊⵊⵓⴹ ⴰⵏⵏ, ⴰⴷ ⵓⴽⴰⵏ ⵢⴰⵊⵊ ⵛⵛⵉⵅ ⵏⵏⵙ ⴰⵔ ⴷ ⵉⴼⴼⵓⵖ, ⵉⵊⴱⴷ ⵢⴰⵏ ⵍⵃⵎⵍ, ⵉⵔⴳⵍ ⵏⵏ ⴰⴷⴽⴽⵯⴰⵏ ⵏⵏⵙ, ⵉⵡⵔⵔⵉ, ⵉⴳⵯⵏ. ⴰⵔ ⵜⵜⴰⵛⴽⴰⵏ ⵉⵚⵏⴰⵢⵄⵉⵢⵏ, ⴰⵔ ⵏⵏ ⵙⵔⵙ ⵙⴷⵓⵇⵇⵓⵕⵏ ⴰⴷⴽⴽⵯⴰⵏ ⵍⵍⵉ, ⴰⵔ ⴳⵉⵙ ⵟⵚⵚⴰⵏ, ⴽⵓⵍⵍⵓ ⵎⴰⴷ ⵉⵍⵍⴰⵏ. ⴰⴷ ⵓⴽⴰⵏ ⵢⴰⵡⵉ ⵛⵛⵉⵅ ⵍⵍⵉ ⵉⵎⴽⵍⵉ ⵉ ⵓⵎⵊⵊⵓⴹ ⵍⵍⵉ, ⵢⴰⴼ ⴷ ⴰⴷⴽⴽⵯⴰⵏ ⵉⵔⴳⵍ ⵜ ⵉⴷ. ⵉⴳ ⴰⵙ ⵢⴰⵏ ⵓⴳⵊⴷⵉ, ⵉⵡⵔⵔⵉ, ⵉⴳⵯⵏ. ⴰⵔ ⴷ ⵉⵜⵜⵏⵇⵇⴰⵕ ⵛⵛⵉⵅ ⵍⵍⵉ ⴷ ⵢⵉⵡⵉⵏ ⵉⵎⴽⵍⵉ. ⴰⴷ ⵓⴽⴰⵏ ⵉⵜⵜⵏⵇⵇⴰⵕ ⵛⵛⵉⵅ ⵍⵍⵉ, ⴰⵔ ⴽⵓⵍⵍⵓ ⴳⵉⵙ ⵟⵚⵚⴰⵏ ⵉⵚⵏⴰⵢⵄⵉⵢⵏ ⵉⵍⵍⴰⵏ ⴳ ⵙⵙⵓⵇ ⵍⵍⵉ ⴳ ⵉⵍⵍⴰ ⵓⵎⵊⵊⵓⴹ ⵍⵍⵉ. ⵏⵏⴰⵏ ⴰⵙ: " ⵡⴰⵍⴰⵢⵏⵏⵉ, ⴰ ⵓⴷⴷⵉ, ⵜⵓⴼⵉⴷ ⵚⵚⴰⵏⵄ ⴳ ⵓⵏⴰⴼⴰⵍ ⵉⴳⴰⵏ ⴰⵎⵊⵊⵓⴹ! " ⵉⵙⴰⵡⵍ ⵛⵛⵉⵅ ⵍⵍⵉ, ⵉⵏⵏⴰ ⴰⵙⵏ: " ⴼⴽⴰⵜ ⴰⵙ ⵀⵍⵍⵉ ⵜⵜⴰⵙⵉⵄ, ⴰⴷ ⵓⵔ ⵜ ⵜⵜⵖⵢⵢⴰⵔⵎ! ⴰⵎⵊⵊⵓⴹ ⵉⵄⵉⵛ ⵖⴰⵔ ⵙ ⵓⵃⵍⵉⴳ ⵏⵏⵙ; ⵉⵖ ⵉⵔⴰ ⴰⴷ ⵉⵅⴷⵎ, ⵉⵅⴷⵎ; ⵓⵔ ⵉⵔⵉ, ⴰⴷ ⴰⴽⴽⵯ ⵓⵔ ⵉⵅⴷⵉⵎ. " ⴰⴷ ⵏⵇⵚⵚⵕ ⴳ ⵍⵃⴰⴷⵉⵜ! ⴰⵎⵊⵊⵓⴹ ⴰⵏⵏ ⵉⵙ ⴰⵔ ⴽⴰ ⵉⵙⵉⴳⴳⵍ ⴰⴷ ⵉⵙⴽⵔ ⵉⵙ ⵉⴳⴰ ⴰⵏⴰⴼⴰⵍ. ⴰⵎⵎⴰ ⵉⵙⵙⵏ ⵉⵙ ⴷ ⵍⵎⴷⵉⵏⵜ ⴰⵏⵏ ⵏ ⴱⴰⴱⴰⵙ ⴰⵖ ⵉⵍⵍⴰ. ⴰⵔ ⵉⵜⵜⵇⵇⵍ ⴰⴷ ⴷ ⵢⴰⵡⵉ ⵍⴰⵅⴱⴰⵕ ⵉ ⵜⴼⵔⵅⵉⵏ ⵍⵍⵉ, ⵎⴰⴷ ⴰⵙⵏⵜ ⵉⵊⵕⴰⵏ. ⵔⵓⵔⵖ ⴷ ⴰⵡⴰⵍ ⵉⵏⵓ ⵙ ⴷⴰⵔ ⵜⴼⵔⵅⵉⵏ ⵍⵍⵉ ⴷ ⵢⵉⵡⵉ ⴳⵯⵎⴰⵙ ⵍⵍⵉ ⵉⵎⵇⵇⵓⵕⵏ. ⵍⵍⵉⴳ ⵜⵏⵜ ⵢⵉⵡⵉ, ⴽⵔⴰⵢⴳⴰⵜⵜ ⴰⵙⵙ ⴰⵔ ⵙⵔⵙⵏⵜ ⵉⴼⵜⵜⵓ, ⴰⵔ ⴰⵙⵏⵜ ⵉⵜⵜⵉⵏⵉ: " ⵔⴰⴷ ⵜⵜⴰⵀⵍⵎⵜ! " ⵜⵉⴼⵔⵅⵉⵏ ⴰⵏⵏ ⴳⴰⵏⵜ ⵜⴰⵢⵜⵎⴰⵜⵉⵏ, ⴰⵔ ⴱⴷⴷⴰ ⴰⵍⵍⴰⵏⵜ ⵉ ⵓⴼⵔⵓⵅ ⴰⵏⵏ ⵎⵙⴽⵉⵏ, ⵓⵔ ⵙⵙⵉⵏⵜ ⵉⵙ ⵉⵎⵎⵓⵜ ⵓⵍⴰ ⵉⵙ ⵉⴷⴷⵔ. ⵉⴳⴳⴰⵡⵔ ⵓⴼⵔⵓⵅ ⴰⵏⵏ ⵉⵎⵇⵇⵓⵕⵏ ⵏ ⵚⵚⵍⵟⴰⵏ, ⵉⴼⵜⵓ ⵙ ⴱⴰⴱⴰⵙ, ⵉⵏⵏⴰ ⴰⵙ: " ⴰ ⴱⴰⴱⴰ, ⴰⴷ ⵜⴼⵜⵓⴷ ⵙ ⵜⴼⵔⵅⵉⵏ ⴰⵏⵏ, ⵉⵙ ⵔⴰⵏⵜ ⴰⴷ ⵜⴰⵀⵍⵏⵜ! " ⵚⵚⵍⵟⴰⵏ ⵉⴼⵜⴰ. ⵉⵍⴽⵎ ⵏⵏ ⵜⵉⴼⵔⵅⵉⵏ ⵍⵍⵉ, ⵉⵏⵏⴰ ⴰⵙⵏⵜ: " ⴽⵯⵏⵏⵉⵏⵜⵉ ⴰⴷ ⵉⴳⴰⵏ ⵉⵙⵜⵉ! ⴰⴷ ⵜⵏⴽⵔⵎⵜ, ⴰⴷ ⵜⵜⴰⵀⵍⵎⵜ! " ⵏⵏⴰⵏⵜ ⴰⵙ: " ⵃⵜⵜⴰ ⵢⴰⵏ ⵓⵔ ⵔⴰⴷ ⴰⵖ ⵉⵜⴰⵀⵍ, ⵖⵉⵔ ⵉⵖ ⵉⵢⵉ ⴷ ⵢⵉⵡⵉ ⵣⵣⴱⵓⵏ ⵉⵏⵓ ⵏ ⵢⵉⵍⵎ, ⵉⴱⴱⵉⵏ ⴱⵍⴰ ⵜⵓⵣⵍⵉⵏ, ⵉⴳⵯⵏⴰⵏ ⴱⵍⴰ ⵜⴰⵙⵙⵎⵉ! " ⵉⵏⵏⴰ ⴰⵙ ⵚⵚⵍⵟⴰⵏ: " ⴰⴷ ⵜ ⵉⴷ ⵏⴰⵡⵉ! " ⵉⵏⴽⵔ ⵚⵚⵍⵟⴰⵏ ⴳ ⴰⴽⵓⴷ ⴰⵏⵏ, ⵉⵖⵔ ⵉ ⵍⵓⵣⵉⵔ, ⵉⵏⵏⴰ ⴰⵙ: " ⴰ ⵍⵓⵣⵉⵔ, ⵎⴰⴷ ⵉⵔⴰⵏ ⴰⴷ ⴰⵖ ⵉⵙⴽⵔ ⵣⵣⴱⵓⵏ ⵏ ⵢⵉⵍⵎ ⵉ ⵜⴼⵔⵓⵅⵜ ⴰⴷ? " ⵉⵙⴰⵡⵍ ⴷ ⵍⵓⵣⵉⵔ, ⵉⵏⵏⴰ ⴰⵙ: " ⴰⴷ ⴰⵖ ⵜ ⵉⵙⴽⵔ ⵛⵛⵉⵅ ⵏ ⵉⵅⵔⵔⴰⵣⵏ. " ⵉⵙⴰⵡⵍ ⴷ ⵚⵚⵍⵟⴰⵏ ⴳ ⴰⴽⵓⴷ ⴰⵏⵏ, ⵉⵏⵏⴰ ⴰⵙⵏ: " ⵖⵔⴰⵜ ⴰⵙ! " ⵍⵓⵣⵉⵔ ⴰⵔ ⵉⵜⵜⴰⵣⵣⵍⴰ, ⵉⵖⵔ ⴷ ⵉ ⵛⵛⵉⵅ ⵍⵍⵉ. ⵉⵏⵏⴰ ⴰⵙ: " ⵏⴽⵔ ⵖⵉⵏⵏ, ⵙⴰⴷⵎⵔ ⵉ ⵚⵚⵍⵟⴰⵏ! " ⵛⵛⵉⵅ ⵍⵍⵉ ⵢⵓⵛⴽⴰ ⴷ. ⵍⵍⵉⴳ ⴷ ⵉⵍⴽⵎ ⵍⴳⵯⴷⴷⴰⵎ ⵏ ⵚⵚⵍⵟⴰⵏ, ⵉⴱⴷⴷ ⴳⵉⵙ. ⵉⵙⴰⵡⵍ ⴷ ⵚⵚⵍⵟⴰⵏ, ⵉⵏⵏⴰ ⴰⵙ: " ⵉⵙ ⵜⵥⴹⴰⵕⴷ ⴰⴷ ⵜⵙⴽⵔⴷ ⵣⵣⴱⵓⵏ ⵏ ⵢⵉⵍⵎ, ⵉⴱⴱⵉⵏ ⴱⵍⴰ ⵜⵓⵣⵍⵉⵏ, ⵉⴳⵯⵏⴰⵏ ⴱⵍⴰ ⵜⴰⵙⵙⵎⵉ? " ⴰⵔ ⵉⵜⵜⵄⵊⵊⴰⴱ ⵍⵎⵄⵍⵍⵎ ⵍⵍⵉ ⵉ ⵣⵣⴱⵓⵏ ⵍⵍⵉ. ⵎⴰⵏⵉⴽ ⵉⵔⴰ ⴰⴷ ⴰⵙ ⵉⵙⴽⵔ? ⵉⴱⴷⴷ, ⴰⵢⵍⵍⵉⵖ ⵉⵙⴰⵡⵍ ⴷ, ⵉⵏⵏⴰ ⴰⵙ: " ⴰ ⵙⵉⴷⵉ, ⴰⴷ ⵜ ⵏⵙⴽⵔ! " ⵉⵙⴰⵡⵍ ⴷ ⵚⵚⵍⵟⴰⵏ, ⵉⵏⵏⴰ ⴰⵙ: " ⵉⵖ ⵜ ⵉⴷ ⵓⵔ ⵜⵙⴽⵔⴷ ⴰⵖⵍⴰⵢ ⵏ ⵜⴰⴼⵓⴽⵜ ⵏ ⵚⴱⴰⵃ, ⵔⴰⴷ ⴱⴱⵉⵖ ⵉⵅⴼ ⵏⵏⴽ! " ⵉⵣⴰⵢⴷ ⵍⵎⵄⵍⵍⵎ ⵎⵙⴽⵉⵏ, ⴰⵔ ⵢⴰⵍⵍⴰ. ⴰⵔ ⵉⵣⵣⵉⴳⵉⵣ ⴰⵢⵍⵍⵉⵖ ⵏⵏ ⵉⴽⵛⵎ ⵙ ⴷⴰⵔ ⵜⴰⵔⵡⴰ ⵏⵏⵙ. ⵉⵏⵏⴰ ⴰⵙⵏ: " ⵉⵔⴰ ⴰⴷ ⵉⴱⴱⵉ ⵓⴳⵍⵍⵉⴷ ⵚⴱⴰⵃ ⴰⴳⴰⵢⵢⵓ ⵉⵏⵓ! " ⵜⵙⴰⵡⵍ ⴷ ⵜⵎⵖⴰⵔⵜ ⵏⵏⵙ, ⵜⵏⵏⴰ ⴰⵙ: " ⵣⴰⵢⴷ, ⴰ ⵅⵓⵢⴰ, ⴽⴽ ⵉⴷ ⴷⴰⵔ ⵍⵎⵄⵍⵍⵎⵉⵏ ⵏⵏⴽ, ⴰⴷ ⵓⵔ ⵉⵍⵍⵉ ⵎⴰⴷ ⴳⵉⵙⵏ ⵉⵙⵙⵏ ⴰⴷ ⵜ ⵉⴳⵏⵓ! " ⴰⵔ ⵏⵉⵜ ⵜⵜⵉⵏⵉⵏ ⵖⵉⴽⵍⵍⵉ, ⵀⴰⵜⵉ ⴰⵎⵊⵊⵓⴹ ⵢⵓⵛⴽⴰ ⴷ. ⴰⵎⵊⵊⵓⴹ ⵍⵍⵉ ⵢⵓⵛⴽⴰ ⴷ, ⵢⴰⴼ ⴷ ⵍⵎⵄⵍⵍⵎ ⵍⵍⵉ ⴰⵔ ⵓⴽⴰⵏ ⵢⴰⵍⵍⴰ. ⵉⵙⴰⵡⵍ ⴷ ⵓⵎⵊⵊⵓⴹ ⵍⵍⵉ, ⵉⵏⵏⴰ ⴰⵙ: " ⴼⵙⵙ, ⴰ ⵄⵎⵎⵉ! ⵎⴰⴷ ⴽ ⵉⵙⵙⴰⵍⵍⴰⵏ? ⵢⴰⵜ ⵜⴰⵙⵙⴰⵄⵜ ⵜⴰⵛⴽⴷ ⵏⵏ ⵙ ⴷⴰⵔⵉ ⴳ ⵡⴰⴷⴽⴽⵯⴰⵏ! ⵏⴽⴽ ⴰ ⵔⴰⴷ ⴰⴽ ⵜ ⵉⵙⴽⵔ! " ⵍⵍⵉⴳ ⵉⵙⵍⵍⴰ ⵓⵔⴳⴰⵣ ⵍⵍⵉ ⵉ ⵓⵎⵊⵊⵓⴹ, ⵉⵏⵏⴰ ⴰⵙ: " ⴰⵛⴽ ⵉⵏⵏ ⵙ ⵡⴰⴷⴽⴽⵯⴰⵏ! " ⴰⵔ ⵢⴰⵍⵍⴰ, ⵎⵙⴽⵉⵏ, ⴰⵔ ⵉⵟⵚⵚⴰ. ⵍⵍⵉⴳ ⵉⵛⵛⴰ ⵓⵎⵊⵊⵓⴹ ⵍⵍⵉ, ⵉⵙⴰⵡⵍ ⴷ, ⵉⵏⵏⴰ ⴰⵙ: " ⴰ ⵄⵎⵎⵉ, ⵏⴽⴽ ⵀⴰ ⵉⵢⵉ ⴼⵜⵉⵖ. ⵍⴽⵎ ⵉⵢⵉ ⵏⵏ ⵙ ⵡⴰⴷⴽⴽⵯⴰⵏ! " ⵍⵍⵉⴳ ⵉⴼⵜⴰ ⵓⵎⵊⵊⵓⴹ ⵍⵍⵉ, ⵉⵙⴰⵡⵍ ⴷ ⵓⵔⴳⴰⵣ ⵍⵍⵉ, ⵉⵏⵏⴰ ⴰⵙ: " ⴰ ⴱⵏⵜⵉ, ⴰⴷ ⵏⵏ ⵍⴽⵎⵖ ⴰⵎⵊⵊⵓⴹ ⴰⵏⵏ, ⵏⵏⴰ ⴳ ⵏⵉⵜ ⴳⵉⵙ ⵉⵇⵔⵔⴰ ⵍⵅⵉⵔ! " ⵜⵙⴰⵡⵍ ⴷ ⵜⵎⵖⴰⵔⵜ ⵏⵏⵙ, ⵜⵏⵏⴰ ⴰⵙ: " ⴰ ⵅⵓⵢⴰ, ⵓⵔ ⴰⴽⴽⵯ ⵉⵙⵙⵏ ⵓⵎⵊⵊⵓⴹ ⴰⴷ ⵉⵛⵛ ⵜⵉⵔⵎⵜ ⵏⵏⵙ! ⴰⴷ ⵉⵙⴽⵔ ⵣⵣⴱⵓⵏ ⴰⴷ? " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⵄⵍⴰ ⵍⵍⴰⵀ! " ⴰⵔⴳⴰⵣ ⵍⵍⵉ ⵎⵙⴽⵉⵏ ⵉⴳⴰ ⵏⵏ ⵕⵕⵊⴰ ⵏⵏⵙ ⴳ ⵕⴱⴱⵉ ⴷⴰⵔ ⵓⵎⵊⵊⵓⴹ ⵍⵍⵉ ⵏⵏⵙ. ⴰⵔⴳⴰⵣ ⵍⵍⵉ ⵉⴽⵚⵓⴹ ⵎⵙⴽⵉⵏ. ⵉⴼⵜⴰ, ⵉⵍⴽⵎ ⵏⵏ ⴰⵎⵊⵊⵓⴹ ⵍⵍⵉ ⴳ ⵡⴰⴷⴽⴽⵯⴰⵏ. ⵉⴽⵛⵎ ⵏⵏ, ⵉⵙⴰⵡⵍ ⴷ ⵓⵔⴳⴰⵣ ⵍⵍⵉ, ⵉⵏⵏⴰ ⴰⵙ: " ⴰ ⵉⵡⵉ, ⴰ ⵍⵇⵕⵄ ⵉⵏⵓ; ⵉⵖ ⵉⵢⵉ ⵓⴽⴰⵏ ⵜⵙⵙⵏⵊⵎⴷ ⴹⴹⵓⵕ ⴰⴷ, ⵙⵙⵏⵖ ⵉⵙ ⵜⴳⵉⴷ ⵢⵉⵡⵉ! " ⵉⵙⴰⵡⵍ ⴷ ⵓⵎⵊⵊⵓⴹ ⵍⵍⵉ, ⵉⵏⵏⴰ ⴰⵙ: " ⴰ ⵄⵎⵎⵉ, ⵣⴰⵢⴷ, ⵙⴽⵔ ⵉⵢⵉ ⴷ ⵢⴰⵏ ⵓⵏⴳⵓⵍ ⵎⵇⵇⵓⵕⵏ ⵍⵍⵉ ⵏ ⵜⴰⴽⴰⵜ, ⵜⵄⵊⵏⴷ ⵜ ⵉⴷ ⴳ ⵡⵓⴷⵉ ⴷ ⵜⴳⵍⴰⵢ, ⵜⴰⵡⵉⴷ ⵜ ⵉⴷ ⵙ ⵖⵉⴷ, ⵙⴽⵔⵖ ⴰⴽ ⵣⵣⴱⵓⵏ! " ⵉⵏⵏⴰ ⴰⵙ ⵍⵎⵄⵍⵍⵎ ⵍⵍⵉ: " ⵎⵍⵉⵃ! " ⵍⵎⵄⵍⵍⵎ ⵍⵍⵉ ⵉⴼⵜⴰ, ⵉⵍⴽⵎ ⵏⵏ ⵜⴰⵎⵖⴰⵔⵜ ⵏⵏⵙ, ⵉⵏⵏⴰ ⴰⵙ: " ⵉ ⵕⴱⴱⵉ, ⴰⴷ ⵜⵙⴽⵔⴷ ⵢⴰⵜ ⵜⵏⴳⵓⵍⵜ ⵏ ⵜⴰⴽⴰⵜ, ⵜⵄⵊⵏⴷ ⵜⵜ ⵙ ⴽⵔⴰ ⵏ ⵡⵓⴷⵉ ⴷ ⵜⴳⵍⴰⵢ. ⴰⴷ ⵜ ⴰⵡⵉⵖ ⵉ ⵓⵎⵊⵊⵓⴹ ⴰⵏⵏ. ⵉⵏⵏⴰ ⵉⵢⵉ: ' ⴰⵡⵉ ⵉⵢⵉ ⴰⵖⵔⵓⵎ ⵉⵄⵊⵏⵏ ⴳ ⵡⵓⴷⵉ, ⴷ ⵜⴳⵍⴰⵢ, ⵙⴽⵔⵖ ⴰⴽ ⵣⵣⴱⵓⵏ! ' " ⵜⴰⵎⵖⴰⵔⵜ ⵍⵍⵉ ⵜⵓⵙⵉ ⴷ ⴰⵔ ⴷ ⵜⵙⴽⴰⵔ ⴰⵖⵔⵓⵎ. ⴰⵔ ⵜⵙⵙⵏⵡⴰ ⵜⵉⴳⵍⴰⵢ, ⴰⵔ ⵜⵙⵙⴼⵙⴰⵢ ⵓⴷⵉ. ⵍⵍⵉⴳ ⴽⵓⵍⵍⵓ ⵏⵡⴰⵏ, ⵜⵄⵊⵏ ⵜⵏ. ⵢⴰⵙⵉ ⵜⵏ ⵓⵔⴳⴰⵣ ⵍⵍⵉ, ⵢⴰⵡⵉ ⵜⵏ ⵉ ⵓⵎⵊⵊⵓⴹ ⵍⵍⵉ. ⵍⵍⵉⴳ ⵜ ⴰⵏⵏⵉⵏ ⵚⵚⴰⵏⵄⵉⵏ ⵍⵍⵉ ⵏⵏⵙ ⵢⵉⵡⵉ ⴰⵙ ⵏⵏ ⵍⴱⵙⵉⵙ, ⴼⴼⵓⵖⵏ ⴷ ⴽⵓⵍⵍⵓ, ⴰⵔ ⵜⵜⴰⵣⵣⴰⵍⵏ, ⴰⵔ ⴳⵉⵙ ⵟⵚⵚⴰⵏ. ⴰⵎⵊⵊⵓⴹ ⵍⵍⵉ ⵢⵓⵎⵥ ⵓⴽⴰⵏ ⵍⴱⵙⵉⵙ ⵍⵍⵉ, ⵉⵏⵏⴰ ⵉ ⵄⵎⵎⵉⵙ ⵍⵍⵉ: " ⵣⴰⵢⴷ, ⴰ ⵄⵎⵎⵉ, ⵣⵉⴽⴽ ⵚⴱⴰⵃ ⵜⴰⵛⴽⴷ ⵉⴷ, ⵜⴰⴼⴷ ⵜ ⵉⴷ ⵉⵄⴷⵍ! " ⵉⴼⵜⴰ ⵎⵙⴽⵉⵏ, ⴰⵔ ⵉⵜⵜⵏⵚⴰⵃ ⵜⴰⵔⵡⴰ ⵏⵏⵙ. ⵚⴱⴰⵃ ⵍⵍⵉ ⵉⵔⴰ ⴰⴷ ⵉⴱⴱⵉ ⵓⴳⵍⵍⵉⴷ ⵉⵅⴼ ⵏⵏⵙ! ⵉⴳⴳⴰⵡⵔ ⵓⵔⴳⴰⵣ ⵍⵍⵉ, ⵓⵔ ⵉⵟⵟⴰⵚ ⴰⵢⵍⵍⵉⵖ ⵉⴼⴼⵓ ⵍⵃⴰⵍ. ⵍⵍⵉⴳ ⵉⴼⴼⵓ ⵍⵃⴰⵍ ⵢⴰⵛⴽ ⵉⴷ ⵙ ⴷⴰⵔ ⵓⵎⵊⵊⵓⴹ ⵍⵍⵉ, ⴰⵔ ⵉⵜⵜⵏⵇⵇⴰⵕ ⴰⴷⴽⴽⵯⴰⵏ. ⵢⴰⴼ ⵜ ⵉⴷ ⵉⵟⵟⴰⵚ ⵓⴽⴰⵏ ⵙⵓⵍ. ⴰⵔⴳⴰⵣ ⵍⵍⵉ ⴰⵔ ⵉⵜⵜⵏⵇⵇⴰⵕ ⴰⴷⴽⴽⵯⴰⵏ, ⵉⵙⴰⵡⵍ ⴷ ⵓⵎⵊⵊⵓⴹ ⵍⵍⵉ, ⵉⵏⵏⴰ ⴰⵙ: " ⴰⴷ ⴽⵯⵏ ⵓⵔ ⵉⵙⵙⵔⴱⵃ ⵕⴱⴱⵉ, ⵜⵣⵣⵉⵡⵣⵎ ⵉⵢⵉ, ⵓⵔ ⵟⵟⴰⵚⵖ ⴰⵔ ⵚⴱⴰⵃ! " ⵉⵙⴰⵡⵍ ⵏⵏ ⵓⵔⴳⴰⵣ ⵍⵍⵉ, ⵉⵏⵏⴰ ⴰⵙ: " ⵏⴽⴽ, ⴰ ⵉⵡⵉ, ⴰ ⵍⵇⵕⵄ, ⴰⴷ ⴷ ⵢⵓⵛⴽⴰⵏ! " ⵉⵏⴽⵔ ⴷ ⵍⵇⵕⵄ ⵍⵍⵉ, ⵉⵕⵥⵎ ⴰⴷⴽⴽⵯⴰⵏ. ⵉⴽⵛⵎ ⵏⵏ ⵓⵔⴳⴰⵣ ⵍⵍⵉ, ⵢⴰⴼ ⵏⵏ ⴰⴷⴽⴽⵯⴰⵏ ⵉⵜⵜⵍⵙ ⴽⵓⵍⵍⵓ ⵙ ⵉⵍⵎⴰⵡⵏ ⴱⴱⵉⵏⵉⵏ. ⵉⵙⴰⵡⵍ ⴷ ⵓⵔⴳⴰⵣ ⵍⵍⵉ, ⵉⵏⵏⴰ ⴰⵙ: " ⴰⵎⵏⴹⵕⴰ, ⴰ ⵉⵡⵉ, ⴰ ⵍⵇⵕⵄ? " ⵉⵙⴰⵡⵍ ⴷ ⵍⵇⵕⵄ ⵍⵍⵉ, ⵉⵏⵏⴰ ⴰⵙ: " ⵓⵔ ⵜⴹⵓⴼⴷ ⵎⵏⵛⴽ ⴷ ⵢⵉⵍⵎ, ⴰ ⵄⵎⵎⵉ, ⴰⴷ ⴱⴱⵉⵖ? ⵓⵔ ⵟⵟⴰⵚⵖ ⴰⵢⵍⵍⵉⵖ ⵉⴼⴼⵓ ⵍⵃⴰⵍ, ⴳⴳⵓⵎⵎⵉⵖ ⴰⴷ ⵜ ⵉⴷ ⵙⵙⴰⵛⴽⵖ! " ⵉⵏⴽⵔ ⵍⵎⵄⵍⵍⵎ ⵍⵍⵉ ⵎⵙⴽⵉⵏ, ⵉⵡⵔⵔⵉ ⴷ ⵙ ⵜⴳⵎⵎⵉ ⵏⵏⵙ, ⴰⵔ ⵢⴰⵍⵍⴰ. ⵍⵍⵉⴳ ⴷ ⵉⴽⵛⵎ, ⵜⵏⵏⴰ ⴰⵙ ⵜⵎⵖⴰⵔⵜ ⵏⵏⵙ: " ⵏⵏⵉⵖ ⴰⴽ ⵏⵉⵜ ⵢⴰⴷⵍⵍⵉ, ⴰⵎⵊⵊⵓⴹ ⵍⵍⵉ ⵓⵔ ⵉⵍⵉ ⵍⵄⵇⵍ! ⵉⵙ ⴽⴰ ⵉⵔⴰ ⴰⴷ ⵉⵛⵜⵜⴰ! " ⴳⴳⴰⵡⵔⵏ ⵉⵎⵉⴽⴽ. ⴰⵎⵊⵊⵓⴹ ⵍⵍⵉ ⵢⵓⵛⴽⴰ ⴷ. ⵉⴽⵛⵎ ⴷ ⵙ ⵜⴳⵎⵎⵉ, ⵢⴰⴼ ⵜⵏ ⵉⴷ ⴰⵔ ⴽⵓⵍⵍⵓ ⴰⵍⵍⴰⵏ. ⵉⵏⵏⴰ ⴰⵙⵏ ⵓⵎⵊⵊⵓⴹ ⵍⵍⵉ: " ⵎⴰⴷ ⴽⵯⵏ ⵉⵙⵙⴰⵍⵍⴰⵏ? " ⵉⵙⴰⵡⵍ ⴷ ⵍⵎⵄⵍⵍⵎ ⵍⵍⵉ, ⵉⵏⵏⴰ ⴰⵙ: " ⴰ ⵓⵍⵉⴷⵉ, ⴰ ⵍⵇⵕⵄ, ⴰⵖⵍⴰⵢ ⵏ ⵜⴰⴼⵓⴽⵜ ⴰⴷ ⵙⴽⵔⵖ ⴷ ⵍⵓⵣⵉⵔ ⴰⴷ ⴷ ⵉⵢⵉ ⵢⴰⵛⴽ. ⵉⵖ ⴷ ⵓⵔ ⵢⵓⴼⵉ ⵣⵣⴱⵓⵏ, ⵉⵔⴰ ⴰⴷ ⵉⵢⵉ ⵢⴰⵡⵉ ⵙ ⴷⴰⵔ ⵚⵚⵍⵟⴰⵏ ⴰⴷ ⵉⴱⴱⵉ ⴰⴳⴰⵢⵢⵓ ⵉⵏⵓ! " ⵉⵙⴰⵡⵍ ⴷ ⵓⵎⵊⵊⵓⴹ ⵍⵍⵉ, ⵉⵏⵏⴰ ⴰⵙ: " ⴰ ⵄⵎⵎⵉ, ⴰⴷ ⵓⵔ ⵜⴷⵀⵛⴷ! ⵉⵖ ⴷ ⵢⵓⵛⴽⴰ ⵍⵓⵣⵉⵔ, ⵉⵖ ⴰⴽ ⵉⵏⵏⴰ: ' ⵎⴰⵏⵣⴰ ⵣⵣⴱⵓⵏ ', ⵜⵏⵏⵉⴷ ⴰⵙ: ' ⵓⵔ ⵜⴰ ⵉⴽⵎⵎⵍ, ⵉⵏⵛⴰⵍⵍⴰⵀ ⵣⵉⴽⴽ ⵚⴱⴰⵃ ⵉⵔⴰ ⴰⴷ ⵉⴽⵎⵎⵍ! ' " ⵉⵙⴰⵡⵍ ⴷ ⵍⵎⵄⵍⵍⵎ ⵍⵍⵉ, ⵉⵏⵏⴰ ⴰⵙ: " ⵎⴰ ⵔⴰⴷ ⵙⴽⵔⵖ, ⴰ ⵍⵇⵕⵄ? " ⵉⵙⴰⵡⵍ ⴷ ⵓⵎⵊⵊⵓⴹ ⵍⵍⵉ, ⵉⵏⵏⴰ ⴰⵙ: " ⵏⴽⴽ, ⴰ ⵄⵎⵎⵉ, ⴰ ⵔⴰⴷ ⵜ ⵉⵙⴽⵔ! ⴰⵎⵎⴰ ⵢⴰⵏ ⵛⵛⵕⴹ ⴹⴹⵓⵕ ⴰⴷ! " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⵎⴰⴷ ⵜ ⵉⴳⴰⵏ? " ⵍⵇⵕⵄ ⵉⵏⵏⴰ ⴰⵙ: " ⴰⴷ ⵉⵢⵉ ⵜⵙⴽⵔⵎ ⵢⴰⵏ ⵟⵟⴰⵊⵉⵏ ⵏ ⵉⴼⵓⵍⵍⵓⵙⵏ. ⴰⵙⵙ ⴰⴷ ⵉⴽⵯⵔⵎ. ⴰⴷ ⵉⵢⵉ ⵉⵄⴰⵡⵏ ⵕⴱⴱⵉ ⴰⴷ ⴷ ⵉⴼⴼⵓ ⵍⵃⴰⵍ ⵣⵣⴱⵓⵏ ⵉⵜⵜⵢⵓⵙⴽⵔ. " ⵉⵏⵏⴰ ⴰⵙ ⵍⵎⵄⵍⵍⵎ ⵍⵍⵉ: " ⵎⵇⵇⴰⵕ, ⴰ ⵓⵍⵉⴷⵉ ⵍⵇⵕⵄ, ⵀⴰ ⵉⵢⵉ ⴼⵜⵉⵖ! " ⵉⴷⴷⴰ, ⵉⵏⵏⴰ ⵉ ⵜⵎⵖⴰⵔⵜ: " ⵍⴰⵣⵉⵎ ⴰⴷ ⴰⵙ ⵜ ⵜⵙⴽⵔⴷ. ⵃⵜⵜⴰ ⵉⵖ ⵢⴰⴷ ⵎⵎⵓⵜⵖ, ⴱⵄⴷⴰ ⵎⴰⵄⵍⵉⵛ " ⵉⵏⵏⴰ ⴰⵙ: " ⴰ ⴱⵏⵜⵉ, ⵉⵏⵏⴰ ⵉⵢⵉ ⵍⵇⵕⵄ ⵍⵍⵉ ⵏⵏⵖ: ' ⵉⵖ ⴷ ⵢⵓⵛⴽⴰ ⵍⵓⵣⵉⵔ, ⵜⵏⵏⵉⴷ ⴰⵙ: ⵣⵣⴱⵓⵏ ⴰⵔ ⵚⴱⴰⵃ, ⴰⵛⴽⵓ ⵓⵔ ⵉⴽⵎⵎⵉⵍ. ' ⴰⵎⵎⴰ ⵉⵏⵏⴰ ⵉⵢⵉ ⴷⴰⵖ: ' ⵖⵔⵙ ⵉⵢⵉ ⴷ ⵉ ⵙⵏⴰⵜ ⵜⴼⵓⵍⵍⵓⵙⵉⵏ, ⵜⵙⴽⵔⴷ ⵉⵢⵉ ⴳⵉⵙⵏⵜ ⵟⵟⴰⵊⵉⵏ ⴷ ⵓⵖⵔⵓⵎ, ⵜⴰⵡⵉⴷ ⵜⵏ ⵉⴷ ⵚⴱⴰⵃ ⵙ ⵡⴰⴷⴽⴽⵯⴰⵏ! ' " ⵜⵙⴰⵡⵍ ⴷ ⵜⵎⵖⴰⵔⵜ ⵍⵍⵉ, ⵜⵏⵏⴰ ⴰⵙ: " ⴰⵎⵊⵊⵓⴹ ⵉⵙ ⴰⵔ ⴽⴰ ⵉⵙⵉⴳⴳⵉⵍ ⵣⵣⵔⴰⴷⵉ ⵎⴰⴷ ⵉⵛⵜⵜⴰ! " ⵉⵙⴰⵡⵍ ⴷ ⵓⵔⴳⴰⵣ ⵍⵍⵉ, ⵉⵏⵏⴰ ⴰⵙ: " ⴰ ⴱⵏⵜⵉ, ⵙⴽⵔ ⴰⵙ ⵓⴽⴰⵏ ⵎⴰⴷ ⵉⵔⴰ, ⵏⵖ ⵏⵉⵜ ⵓⵔ ⵜⵙⵙⵏⴷ! " ⵜⴰⵎⵖⴰⵔⵜ ⵍⵍⵉ ⵜⵓⵙⵉ ⴷ ⵉⴼⵓⵍⵍⵓⵙⵏ, ⵜⵖⵔⵙ ⴰⵙⵏ, ⵜⵙⴽⵔ ⴰⵙ ⵟⵟⴰⵊⵉⵏ ⵖⵉⵔ ⴳ ⵡⵓⴷⵉ. ⵢⴰⵙⵉ ⵜ ⵓⵔⴳⴰⵣ ⵍⵍⵉ, ⵢⴰⵡⵉ ⵜ ⵉ ⵓⵎⵊⵊⵓⴹ ⵍⵍⵉ ⵙ ⵡⴰⴷⴽⴽⵯⴰⵏ ⵍⵍⵉ ⴳ ⵉⵍⵍⴰ ⵓⵎⵊⵊⵓⴹ ⵍⵍⵉ. ⴰⵎⵊⵊⵓⴹ ⵍⵍⵉ ⵉⴳⴳⴰⵡⵔ ⴰⵔ ⴳ ⵢⵉⴹ, ⵉⴳⵍⵍⴱ ⵍⵅⴰⵜⵎ ⵏⵏⵙ, ⵉⵏⵏⴰ ⵉ ⵍⵄⴼⵔⵉⵢⵜ: " ⵣⵣⴱⵓⵏ ⵍⵍⵉ ⵉⵍⵍⴰⵏ ⴳ ⵍⵇⵚⵕ ⵍⴼⵍⴰⵏⵉ, ⴰⴷ ⴷ ⵉⵢⵉ ⵢⴰⵛⴽ! " ⵍⵄⴼⵔⵉⵢⵜ ⵓⵔ ⴰⵙ ⵉⵏⵏⵉ ⵖⵉⴽⵍⵍⵉ, ⵓⵔ ⴷ ⵉⴽⵎⵎⵍ ⴰⵡⴰⵍ ⵏⵏⵙ, ⴰⵢⵍⵍⵉⵖ ⵜⵙⵔⵙ ⵏⵏ ⵍⵄⴼⵔⵉⵢⵜ ⵣⵣⴱⵓⵏ ⵍⵍⵉ ⵏ ⵜⴼⵔⵓⵅⵜ ⵍⵍⵉ ⴳ ⵍⴳⵯⴷⴷⴰⵎ ⵏⵏⵙ. ⵢⴰⵙⵉ ⵜ, ⵉⵃⴹⵓ ⵜ. ⴰⵢⵍⵍⵉⵖ ⵉⴼⴼⵓ ⵣⵣⵎⴰⵏ, ⵢⴰⵛⴽ ⵉⵏⵏ ⵓⵔⴳⴰⵣ ⵍⵍⵉ, ⴰⵔ ⵉⵜⵜⵏⵇⵇⴰⵕ ⴰⴷⴽⴽⵯⴰⵏ. ⵉⵕⵥⵎ ⴰⵙ ⵏⵏ ⵓⵎⵊⵊⵓⴹ ⵍⵍⵉ. ⵉⴽⵛⵎ ⵏⵏ ⵓⵔⴳⴰⵣ ⵍⵍⵉ, ⵉⴳⴳⴰⵡⵔ ⵎⵙⴽⵉⵏ ⴰⵔ ⵉⵜⵜⵏⴷⴰⵎ, ⴰⵔ ⵢⴰⵍⵍⴰ ⴼ ⵓⵎⵊⵊⵓⴹ ⵍⵍⵉ. ⴰⵎⵊⵊⵓⴹ ⵍⵍⵉ ⵉⵏⵏⴰ ⴰⵙ: " ⴰ ⵄⵎⵎⵉ, ⴰⴷ ⵓⴽⴰⵏ ⵓⵔ ⵜⵏⴷⵎⴷ ⵓⵍⴰ ⵜⴰⵍⵍⴰⴷ! " ⵉⴳ ⵏⵏ ⴰⴼⵓⵙ ⵏⵏⵙ, ⵢⴰⵙⵉ ⴷ ⵣⵣⴱⵓⵏ ⵍⵍⵉ, ⵉⴼⴽ ⴰⵙ ⵜ ⵉⴷ. ⵍⵍⵉⴳ ⴰⵙ ⵜ ⵉⴷ ⵉⴼⴽⴰ, ⵉⴼⵕⵃ ⵍⵎⵄⵍⵍⵎ ⵍⵍⵉ ⵎⵙⴽⵉⵏ. ⵢⵓⵎⵥ ⵓⴽⴰⵏ ⵣⵣⴱⵓⵏ ⵍⵍⵉ, ⵉⵃⴹⵓ ⵜ, ⴰⵔ ⵉⵜⵜⴰⵣⵣⵍⴰ ⵙ ⵜⴳⵎⵎⵉ. ⵉⵍⴽⵎ ⵏⵏ ⵓⴽⴰⵏ, ⵢⴰⵙⵉ ⵜ ⵉⴷ, ⵉⵎⵍ ⵜ ⵉ ⵜⵎⵖⴰⵔⵜ ⵏⵏⵙ. ⵜⴼⵕⵃ ⵜⵎⵖⴰⵔⵜ ⵍⵍⵉ, ⵜⴳⵍⵍⵉⵏⵜ, ⵉ ⵓⵔⴳⴰⵣ ⵏⵏⵙ, ⵍⵍⵉⴳ ⵓⵔ ⵔⴰⴷ ⵉⴱⴱⵉ ⵓⴳⵍⵍⵉⴷ ⵉⵅⴼ ⵏⵏⵙ. ⵍⵓⵣⵉⵔ ⵢⵓⵛⴽⴰ ⴷ. ⵉⵏⵏⴰ ⵉ ⵄⵎⵎⵉⵙ ⵍⵍⵉ: " ⵉⵖ ⴰⴽ ⵉⵏⵏⴰ ⵚⵚⵍⵟⴰⵏ: ' ⵎⴰⴷ ⵉⵙⴽⵔⵏ ⵣⵣⴱⵓⵏ ⴰⴷ ', ⵜⵏⵏⵉⴷ ⴰⵙ: ' ⴰ ⵙⵉⴷⵉ, ⵏⴽⴽ ⴰⴷ ⵜ ⵉⵙⴽⵔⵏ! ' ⵀⴰⵜⵉ, ⵉⵖ ⴰⵙ ⵜ ⵜⵏⵏⵉⴷ, ⵉⵔⴰ ⴰⴷ ⴰⴽ ⵉⴼⴽ ⵍⵎⴰⵍ ⵉⴳⴳⵓⵜⵏ. " ⵉⵏⵏⴰ ⴰⵙ: " ⵎⵇⵇⴰⵕ! " ⵍⵓⵣⵉⵔ ⵢⵓⵛⴽⴰ ⴷ, ⵉⵎⵓⵏ ⴷ ⵓⵔⴳⴰⵣ ⵍⵍⵉ. ⵍⵍⵉⴳ ⵏⵏ ⵉⵍⴽⵎ ⵍⴳⵯⴷⴷⴰⵎ ⵏ ⵚⵚⵍⵟⴰⵏ, ⵉⴼⴽ ⴰⵙ ⵙⵙⵍⴰⵎ, ⵉⵏⵏⴰ ⴰⵙ: " ⴰ ⵙⵉⴷⵉ, ⵣⵣⴱⵓⵏ ⵉⵡⵉⵖ ⵜ ⵉⴷ! " ⴰⵔⴳⴰⵣ ⵍⵍⵉ ⵉⵙⵔⵙ ⵏⵏ ⵉ ⵚⵚⵍⵟⴰⵏ ⵣⵣⴱⵓⵏ ⵍⵍⵉ ⴳ ⵍⴳⵯⴷⴷⴰⵎ ⵏⵏⵙ. ⵚⵚⵍⵟⴰⵏ ⵢⵓⵙⵉ ⴷ ⵣⵣⴱⵓⵏ ⵍⵍⵉ, ⴰⵔ ⵜ ⵉⵙⵎⵓⵇⵇⵓⵍ. ⴰⵔ ⴳⵉⵙ ⵉⵜⵜⵄⵊⵊⴰⴱ ⵚⵚⵍⵟⴰⵏ: ⴰⴷ ⵓⴽⴰⵏ ⴰⵙ ⵉⵚⵉⵏⵚⴳ, ⴰⵔ ⵉⵜⵜⵔⵇⵇⴰⵙ. ⴰⵔ ⵉⵟⵚⵚⴰ ⵚⵚⵍⵟⴰⵏ, ⴰⵢⵍⵍⵉⵖ ⵉⵔⴰ ⴰⴷ ⵉⵎⵎⵜ. ⵉⵏⴽⵔ ⵚⵚⵍⵟⴰⵏ ⴳ ⴰⴽⵓⴷ ⴰⵏⵏ ⵙ ⵉⵅⴼ ⵏⵏⵙ, ⵉⵏⵏⴰ ⴰⵙ: " ⴰ ⵍⵓⵣⵉⵔ, ⴰⵡⵉ ⴷ ⵉ ⵍⵎⵄⵍⵍⵎ ⴰⴷ ⴽⵓⵍⵍⵓ ⵎⴰⴷ ⵉⵔⴰ ⴳ ⵜⴳⵎⵎⵉ ⵉⵏⵓ! " ⵏⵏⴰⵏ ⴰⵙ: " ⴰ ⵙⵉⴷⵉ, ⴰⵢⵏⵏⴰ ⴰⵖ ⵜⵏⵏⵉⴷ: ' ⴰⵡⵉⵢⴰⵜ ⵜ ⵉⴷ ', ⵏⴰⵡⵉ ⵜ ⵉⴷ! " ⵉⵏⵏⴰ ⴰⵙⵏ ⵚⵚⵓⵍⵟⴰⵏ ⴳ ⴰⴽⵓⴷ ⴰⵏⵏ: " ⴰⵡⵉⵢⴰⵜ ⴰⵙ ⵎⴰⴷ ⵜ ⵉⵙⵙⵔⴹⴰⵏ ⴳ ⴷⴷⵀⴱ ⴷ ⵍⴼⴹⴹⴰ! ⵜⴰⵡⵉⵎ ⴰⵙ ⴷ ⵚⵚⵉⵏⵉⵢⵢⴰ ⵍⵍⵉ ⵉⴳⴰⵏ ⴷⴷⵀⴱ ⴷ ⵍⴽⵡⴰⵙ ⵏ ⴷⴷⵀⴱ, ⴷ ⵍⴱⵔⴰⵔⴷ ⵏ ⵍⴼⴹⴹⴰ! " ⴰⵢⵍⵍⵉⵖ ⴰⵙ ⴽⵓⵍⵍⵓ ⵉⵡⵉⵏ ⵖⴰⵢⴰⵏⵏ, ⵢⴰⵙⵉ ⵜ ⵍⵓⵣⵉⵔ ⴰⵔ ⵜⵉⴳⵎⵎⵉ ⵏ ⵍⵎⵄⵍⵍⵎ ⵍⵍⵉ, ⵉⵙⵔⵙ ⵜ ⵉⵏⵏ ⴳⵉⵙ. ⴰⵢⵍⵍⵉⵖ ⵏⵏ ⵢⵓⵛⴽⴰ ⵍⵎⵄⵍⵍⵎ ⵍⵍⵉ, ⵉⵖⵔ ⵉ ⵓⵎⵊⵊⵓⴹ ⵍⵍⵉ ⴰⵔ ⵜⵉⴳⵎⵎⵉ ⵏⵏⵙ, ⵢⴰⵙⵉ ⴰⵙ ⴷ ⴽⵓⵍⵍⵓ ⵖⴰⵢⵍⵍⵉ ⴰⵙ ⵉⴼⴽⴰ ⵚⵚⵍⵟⴰⵏ. ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⴰ ⵍⵇⵕⵄ, ⴰ ⵉⵡⵉ, ⴰⵙⵉ ⴽⵓⵍⵍⵓ ⵖⴰⵢⴰⴷ! " ⵉⵙⴰⵡⵍ ⴷ ⵍⵇⵕⵄ ⵍⵍⵉ, ⵉⵏⵏⴰ ⴰⵙ: " ⴰ ⵄⵎⵎⵉ, ⵏⴽⴽ ⵍⵎⴰⵍ ⵓⵔ ⵜ ⵔⵉⵖ, ⵓⵔ ⵔⵉⵖ ⵖⵉⵔ ⴰⴷ ⵛⵛⵖ, ⵍⵙⵖ, ⵇⵇⵏⵖ ⵣⵓⵏ ⴷ ⵢⴰⵏ ⴳ ⵜⴰⵔⵡⴰ ⵏⵏⴽ! " ⵉⵙⵙⴼⵍⴷ ⵓⵔⴳⴰⵣ ⵍⵍⵉ, ⵍⵍⵉⴳ ⴰⵙ ⵉⵏⵏⴰ ⵓⵎⵊⵊⵓⴹ ⵍⵍⵉ ⴰⵡⴰⵍ ⵍⵍⵉ, ⵉⵙⵎⵓⵏ ⴽⵓⵍⵍⵓ ⵖⴰⵢⵍⵍⵉ ⵏⵏⵙ, ⵉⵙⵙⴽⵛⵎ ⵜ. ⵉⵡⵔⵔⵉ ⵓⵎⵊⵊⵓⴹ ⵍⵍⵉ ⵙ ⵡⴰⴷⴽⴽⵯⴰⵏ ⵏⵏⵙ, ⵉⴳⴳⴰⵡⵔ ⴳⵉⵙ, ⴰⵔ ⴳⵉⵙ ⵉⵜⵜⵅⵔⵔⴰⵣ ⵉⴷⵓⴽⴰⵏ. ⵉⵡⵔⵔⵉ ⴷ ⵡⴰⵡⴰⵍ ⵙ ⴷⴰⵔ ⵜⴼⵔⵅⵉⵏ ⵍⵍⵉ. ⵥⵕⴰⵏⵜ ⵓⴽⴰⵏ ⵣⵣⴱⵓⵏ ⵢⵓⵛⴽⴰ ⴷ, ⵜⵏⵏⴰ ⴰⵙ ⵜⴰⵍⵍⵉ ⵉⵎⵥⵥⵉⵢⵏ ⵉ ⵓⵍⵜⵎⴰⵙ ⵍⵍⵉ ⵉⵎⵇⵇⵓⵕⵏ: " ⵣⵣⴱⵓⵏ ⴰⴷ ⵓⵔ ⵜ ⵉⴷ ⵢⵉⵡⵉ ⵎⵏ ⵖⵉⵔ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ! ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵉⵍⵍⴰ ⵖⵉⴷ! " ⵓⵔⵔⵉⵖ ⵙ ⴷⴰⵔ ⵜⵎⵖⵔⴰ ⵏ ⵍⵃⵓⵙⴰⵢⵏ ⴱⵏ ⵚⵚⵍⵟⴰⵏ! ⵚⵚⵍⵟⴰⵏ ⵉⴼⵜⴰ, ⵉⵙⴽⵔ ⵜⴰⵎⵖⵔⴰ ⵉ ⵢⵉⵡⵉⵙ ⵍⵍⵉ. ⵉⴳⴳⴰⵡⵔ ⴰⵊⵉ ⴰⵍⵃⴰⵍ ⵡⴰⵍⵃⴰⵍ. ⴳⴳⴰⵡⵔⵏ ⴰⵢⵍⵍⵉⵖ ⴽⴽⴰⵏ ⴰⵙⴳⴳⵯⴰⵙ, ⵉⵏⴽⵔ ⴷ ⵉⵡⵉⵙ ⵏ ⵍⵓⵣⵉⵔ, ⵉⵏⵏⴰ ⵉ ⴱⴰⴱⴰⵙ: " ⵖⵉⵔ ⴰⴷ ⵜⴷⴷⵓⴷ ⵙ ⴷⴰⵔ ⵚⵚⵍⵟⴰⵏ, ⴰⴷ ⴰⵙ ⵜⵏⵏⵉⴷ, ⴰⴷ ⴰⴽ ⵉⴼⴽ ⵜⴰⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ, ⵓⵍⵜⵎⴰⵙ ⵏ ⵜⴼⵔⵓⵅⵜ ⴰⵏⵏ ⵢⵉⵡⵉ ⵉⵡⵉⵙ ⵏ ⵚⵚⵍⵟⴰⵏ! " ⵉⵏⴽⵔ ⵍⵓⵣⵉⵔ, ⵉⴼⵜⵓ ⵙ ⴷⴰⵔ ⵚⵚⵍⵟⴰⵏ. ⵍⵍⵉⴳ ⵏⵏ ⵉⵍⴽⵎ ⵍⵓⵣⵉⵔ ⵍⴳⵯⴷⴷⴰⵎ ⵏ ⵚⵚⵍⵟⴰⵏ, ⵉⴳⵯⵏ ⴼ ⵡⴰⴼⵓⴷ, ⵉⵔⴰⵔ ⵉⴼⴰⵙⵙⵏ ⵙ ⵜⵉⵖⵔⴷⵉⵏ. ⵉⵏⴽⵔ ⵚⵚⵍⵟⴰⵏ, ⵉⵕⵥⵎ ⴰⵙ, ⵉⵏⵏⴰ ⴰⵙ: " ⴰ ⵍⵓⵣⵉⵔ, ⵎⴰⴷ ⵜⵔⵉⴷ? ⵎⴰⴷ ⴽ ⵉⴷ ⵢⵉⵡⵉⵏ? ⵎⵔⵃⴰⴱⴰ ⴱⵉⴽ ⵙ ⴰⵢⵏⵏⴰ ⵎⵎⵓ ⵏⵥⴹⴰⵕ! " ⵉⵙⴰⵡⵍ ⴷ ⵉⵍⵎⵎⴰ ⵍⵓⵣⵉⵔ, ⵉⵏⵏⴰ ⴰⵙ: " ⵏⵄⴰⵎ, ⴰ ⵙⵉⴷⵉ, ⵓⵛⴽⵉⵖ ⴷ, ⴰⴷ ⵉⵢⵉ ⵜⴼⴽⴷ ⵉⵍⵍⵉⴽ ⵍⵍⵉ ⵉⵎⵥⵥⵉⵢⵏ ⵍⵍⵉ ⴷ ⵢⵉⵡⵉ ⵍⵃⵓⵙⴰⵢⵏ ⴳ ⵍⵅⵍⴰ, ⴰⴷ ⵜⵜ ⵜⴰⵀⵍⵖ ⵉ ⵢⵉⵡⵉ! " ⵉⵙⴰⵡⵍ ⴷ ⵚⵚⵍⵟⴰⵏ ⴳ ⴰⴽⵓⴷ ⴰⵏⵏ, ⵉⵏⵏⴰ ⴰⵙ: " ⴰ, ⵎⵔⵃⴰⴱⴰ, ⵣⴰⵢⴷⴰⵜ ⵙ ⴷⴰⵔⵙ! ⵉⵙ ⵜⵔⴰ ⵏⵖ ⴷ ⵓⵔ ⵜⵔⵉ! " ⵍⵓⵣⵉⵔ ⵉⵏⴽⵔ, ⵉⴼⵕⵃ, ⴰⵔ ⵉⵜⵜⴰⵣⵣⵍⴰ. ⵉⵍⴽⵎ ⵏⵏ ⴷⴰⵔ ⵜⴼⵔⵓⵅⵜ ⵍⵍⵉ, ⵉⵖⵔ ⴰⵙ. ⵍⵍⵉⴳ ⴷ ⵜⵓⵛⴽⴰ, ⵉⵏⵏⴰ ⴰⵙ: " ⴰ ⵍⴰⵍⵍⴰ, ⵉⵙ ⵜⵔⵉⴷ ⵉⵡⵉ ⴰⴷ ⴽⵎ ⵉⵜⴰⵀⵍ, ⵣⵓⵏ ⴷ ⵓⵍⵜⵎⴰⵎ? " ⵜⵙⴰⵡⵍ ⴷ ⴳ ⴰⴽⵓⴷ ⴰⵏⵏ ⵜⴼⵔⵓⵅⵜ ⵍⵍⵉ, ⵜⵏⵏⴰ ⴰⵙ: " ⵓⵔ ⴰⴷ ⵉⵜⵉⵀⵍ ⵃⵜⵜⴰ ⵢⴰⵏ ⵖⵉⵔ ⵉⵖ ⵉⵢⵉ ⵜⵉⵡⵉⵎ ⵓⵍⴰ ⵏⴽⴽ ⵣⵣⴱⵓⵏ ⵉⵏⵓ, ⵎⴰⴷ ⵉⵢⵉ ⵉⵙⴼⵕⵕⵊⵏ! " ⵉⵏⵏⴰ ⴰⵙ ⵍⵓⵣⵉⵔ: " ⵎⵍⵉⵃ! " ⵉⵡⵔⵔⵉ ⴷ ⵙ ⴷⴰⵔ ⵚⵚⵍⵟⴰⵏ, ⵉⵏⵏⴰ ⴰⵙ: " ⴰ ⵙⵉⴷⵉ, ⵜⴰⴼⵔⵓⵅⵜ ⴰⵏⵏ ⵜⵏⵏⴰ ⴰⴽ: ' ⴰ ⵙⵉⴷⵉ, ⵃⵜⵜⴰ ⵢⴰⵏ ⵓⵔ ⵔⴰⴷ ⵉⵢⵉ ⵢⴰⵡⵉ ⵖⵉⵔ ⵉⵖ ⵉⵢⵉ ⴷ ⵢⵉⵡⵉ ⵣⵣⴱⵓⵏ ⵉⵏⵓ ⵓⵍⴰ ⵏⴽⴽ! ' " ⵉⵏⵏⴰ ⴰⵙ ⵚⵚⵍⵟⴰⵏ: " ⵎⴰⵏⵉ ⴳ ⵔⴰⴷ ⴷⴰⵖ ⵏⴰⵡⵉ ⵣⵣⴱⵓⵏ ⵢⴰⴹⵏⵉⵏ? " ⵍⵓⵣⵉⵔ ⵉⵙⴰⵡⵍ ⴷ, ⵉⵏⵏⴰ ⴰⵙ: " ⴰ ⵙⵉⴷⵉ, ⵡⴰⵍⵍⵉ ⴷ ⵢⵉⵡⵉⵏ ⵡⴰⵍⵍⵉ, ⵢⴰⵡⵉ ⴷ ⴷⴰⵖ ⵡⴰⵢⵢⴰⴹ! " ⵉⵏⵏⴰ ⴰⵙ ⵚⵚⵍⵟⴰⵏ: " ⵚⵃⵉⵃ, ⴰ ⵍⵓⵣⵉⵔ, ⴰⵢⵡⴰ ⵣⴰⵢⴷ, ⵍⴽⵎ ⵏⵏ ⵍⵎⵄⵍⵍⵎ, ⵜⵏⵏⵉⴷ ⴰⵙ: ' ⵉⵏⵏⴰ ⵉⵢⵉ ⵚⵚⵍⵟⴰⵏ: ⵙⴽⵔ ⵣⵣⴱⵓⵏ ⵣⵓⵏ ⴷ ⵓⴽⴰⵏ ⵡⴰⵍⵍⵉ! ' " ⵍⵓⵣⵉⵔ ⵉⴼⵜⴰ, ⵉⵍⴽⵎ ⵏⵏ ⵍⵎⵄⵍⵍⵎ ⵍⵍⵉ, ⵉⵏⵏⴰ ⴰⵙ: " ⴰ ⵍⵎⵄⵍⵍⵎ, ⵉⵏⵏⴰ ⴰⴽ ⵚⵚⵍⵟⴰⵏ: ' ⵙⴽⵔ ⵉⵢⵉ ⴷ ⵣⵣⴱⵓⵏ ⵢⴰⴹⵏⵉⵏ ⵣⵓⵏ ⴷ ⵓⴽⴰⵏ ⵡⴰⵍⵍⵉ! ' " ⵉⵙⴰⵡⵍ ⵓⵔⴳⴰⵣ ⵍⵍⵉ, ⵉⵏⵏⴰ ⴰⵙ: " ⵎⵍⵉⵃ, ⴰ ⵙⵉⴷⵉ! " ⵉⵣⵄⵎ ⵙ ⵍⵇⵕⵄ ⵍⵍⵉ ⴷⴰⵔⵙ ⵉⵍⵍⴰⵏ. ⵍⵍⵉⴳ ⵉⴼⵜⴰ ⵍⵓⵣⵉⵔ, ⵉⵏⴽⵔ ⵓⵔⴳⴰⵣ ⵍⵍⵉ, ⵉⴼⵜⵓ ⵙ ⴷⴰⵔ ⵓⵎⵊⵊⵓⴹ ⵍⵍⵉ, ⵉⵏⵏⴰ ⴰⵙ: " ⴰ ⵓⵍⵉⴷⵉ, ⴰ ⵍⵇⵕⵄ, ⴰⴷ ⵉⵢⵉ ⴷⴰⵖ ⵜⵙⴽⵔⴷ ⵢⴰⵏ ⵣⵣⴱⵓⵏ ⵣⵓⵏ ⴷ ⵓⴽⴰⵏ ⵡⴰⵍⵍⵉ ⵜⵙⴽⵔⴷ! " ⵉⵏⵏⴰ ⴰⵙ ⵓⵎⵊⵊⵓⴹ ⵍⵍⵉ: " ⵎⵍⵉⵃ, ⴰ ⵄⵎⵎⵉ, ⴰⴷ ⵜ ⵏⵙⴽⵔ! ⵣⵉⴽⴽ ⵚⴱⴰⵃ ⵜⴰⵛⴽⴷ ⴷ " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⵎⵍⵉⵃ, ⴰ ⵓⵍⵉⴷⵉ! " ⵉⵏⴽⵔ, ⵉⵣⴰⵢⴷ, ⵉⴼⵜⵓ. ⵉⴳⴳⴰⵡⵔ ⵏⵏ ⵓⵔⴳⴰⵣ ⵍⵍⵉ ⴰⵔ ⵣⵉⴽⴽ ⵚⴱⴰⵃ, ⵢⴰⵛⴽ ⵉⴷ ⵍⵎⵄⵍⵍⵎ ⵍⵍⵉ ⵙ ⴷⴰⵔ ⵓⵎⵊⵊⵓⴹ ⵍⵍⵉ, ⵢⴰⴼ ⵜ ⵉⴷ ⴰⵔ ⵉⵙⴽⴰⵔ ⵉⵙ ⴱⵃⵃⵔⴰ ⴷ ⵉⴽⵎⵎⵍ. ⵉⵍⴽⵎ ⴷ ⵍⵎⵄⵍⵍⵎ ⵍⵍⵉ ⴰⵎⵊⵊⵓⴹ, ⵉⴼⴽⴰ ⴰⵙ ⵣⵣⴱⵓⵏ ⵍⵍⵉ. ⵍⵎⵄⵍⵍⵎ ⵍⵍⵉ ⵉⴼⵜⴰ ⴰⵔ ⵉⵜⵜⴰⵣⵣⵍⴰ ⵙ ⴷⴰⵔ ⵚⵚⵍⵟⴰⵏ, ⵉⴽⵛⵎ ⵏⵏ. ⵍⵍⵉⴳ ⵉⵍⴽⵎ ⵍⴳⵯⴷⴷⴰⵎ ⵏ ⵚⵚⵍⵟⴰⵏ, ⵉⴱⵏⴷⵇ ⴰⵙ, ⵉⵙⵔⵙ ⴰⵙ ⵣⵣⴱⵓⵏ ⵍⵍⵉ. ⵉⵥⵕⴰ ⵜ ⵓⴽⴰⵏ ⵚⵚⵍⵟⴰⵏ, ⴰⵔ ⵉⵜⵜⵄⵊⵊⴰⴱ: ⵢⵓⴼ ⴷⴰⵖ ⵡⴰⵏⵏ ⵡⴰⵍⵍⵉ ⵉⵣⵡⵓⵔⵏ. ⴰⴷ ⵉⵚⵃⴰⵏ ⴰⴷ ⵏⵇⵚⵚⵕ ⴱⴰⵀⵔⴰ ⴳ ⵍⴽⵍⴰⵎ! ⵉⵏⴽⵔ ⵍⵓⵣⵉⵔ, ⵉⴱⵔⵔⵃ ⵉ ⵜⵎⵖⵔⴰ ⵏ ⵙⴱⵄⴰ ⵉⵢⴰⵎ ⵓⵙⴱⵄⴰ ⵏ ⵡⴰⴹⴰⵏ. ⵜⵏⴽⵔ ⴽⵓⵍⵍⵓ ⵍⵎⴷⵉⵏⵜ ⵍⵍⵉ ⵖⵉⵔ ⴰⵎⵊⵊⵓⴹ ⵍⵍⵉ, ⵉⴳⴳⴰⵡⵔ ⵓⴽⴰⵏ ⴳ ⵉⵎⵉ ⵏ ⵡⴰⴷⴽⴽⵯⴰⵏ ⵏⵏⵙ. ⵡⵏⵏⴰ ⴷ ⵓⴽⴰⵏ ⵉⵣⵔⵉⵏ, ⵉⵏⵏⴰ ⴰⵙ: " ⵕⵡⴰⵃ, ⴰ ⵍⵇⵕⵄ, ⵙ ⴷⴰⵔ ⵜⵎⵖⵔⴰ ⵏ ⵍⵓⵣⵉⵔ ⵏ ⵚⵚⵍⵟⴰⵏ! ", ⵉⵙⴰⵡⵍ ⴷ ⵓⵎⵊⵊⵓⴹ ⵍⵍⵉ, ⵉⵏⵏⴰ ⴰⵙⵏ: " ⴽⵚⵓⴹⵖ ⴰⴷ ⴳⵉⴳⵉ ⴹⵚⵚⴰⵏ ⵉⴼⵔⵅⴰⵏ. " ⴰⴷ ⵜⵏ ⵓⴽⴰⵏ ⵢⴰⵊⵊ ⵓⵎⵊⵊⵓⴹ ⴰⵏⵏ ⴰⵔⴽⵉⵖ ⴰⵔ ⵜⵜⵍⵄⴰⴱⵏ ⵜⴰⵖⵣⵓⵜ, ⵉⴳⵍⵍⴱ ⵍⵅⴰⵜⵎ ⵏⵏⵙ. ⵉⴱⴷⴷ ⵙⵔⵙ ⵢⴰⵏ ⵓⵢⵢⵉⵙ ⵉⴳⴰⵏ ⵓⵎⵍⵉⵍ. ⵉⵙⵙⵓⴷⵓ ⴼⵍⵍⴰⵙ, ⵉⵣⴰⵢⴷ, ⵉⴽⵛⵎ ⵏⵏ, ⴰⵔ ⵉⵜⵜⵍⵄⴰⴱ ⵜⴰⵖⵣⵓⵜ ⵏⵏⵙ ⴰⵔ ⵜⵉⵡⵡⵓⵜⵛⵉ. ⵓⵔ ⵜ ⵉⵙⵙⵏ ⵃⵜⵜⴰ ⵢⴰⵏ. ⵉⴳⴳⴰⵡⵔ ⴰⵔ ⵍⵓⵇⵜ ⵏⵏⵙ, ⵢⴰⵛⴽ ⵉⴷ, ⵉⴳⴳⴰⵡⵔ ⴳ ⵓⴷⴽⴽⵯⴰⵏ ⵍⵍⵉ. ⵚⴱⴰⵃ ⵍⵍⵉ ⵉⴼⵜⵓ ⴷⴰⵖ, ⵉⴱⵕⵕⵎ ⵍⵅⴰⵜⵎ ⵏⵏⵙ: ⵢⴰⵛⴽ ⴰⵙ ⴷ ⵓⵢⵢⵉⵙ ⵉⴳⴰⵏ ⴰⵙⴳⴳⴰⵏ ⴷ ⵍⴽⵙⵓⵜ ⵉⴳⴰⵏ ⵜⴰⵙⴳⴳⴰⵏⵜ. ⵉⵍⵙ ⵜⵜ, ⵉⴼⵜⵓ. ⵉⵙⵙⵓⴷⵓ ⴰⵢⵢⵉⵙ ⵏⵏⵙ, ⵉⵣⴰⵢⴷ, ⴰⵔ ⵉⵣⵣⵉⴳⵉⵣ, ⴰⵔ ⴷ ⵏⵏ ⵉⴽⵛⵎ ⵍⵎⵉⴷⴰⵏ. ⴰⴼⵔⵓⵅ ⵍⵍⵉ, ⴰⵔ ⵜ ⴽⵓⵍⵍⵓ ⵉⵜⵜⵎⵏⵉⴷ ⴽⵔⴰ ⵉⵍⵍⴰⵏ ⵖⵉⵏⵏ. ⵍⵍⵉⴳ ⵏⵏ ⵉⴽⵛⵎ, ⵉⵣⴰⵢⴷ, ⵉⴽⵛⵎ ⵜⴰⵖⵣⵓⵜ, ⴰⵔ ⵉⵜⵜⵍⵄⴰⴱ. ⴰⴷ ⵓⴽⴰⵏ ⵏⵏⴰⵏ ⵉ ⵉⵢⵙⴰⵏ: " ⴰ ⵍⵄⴱ, ⴰ ⵍⵅⴰⵢⵍ! ", ⵉⴼⴼⵓⵖ ⵏⵏ ⵓⴼⵔⵓⵅ ⵍⵍⵉ ⴳ ⵙⵙⵔⴱⵜ ⵏ ⵉⵢⵙⴰⵏ ⵍⵍⵉ, ⴰⵔ ⴷ ⴽⵓⵍⵍⵓ ⵉⵙⵎⵏⵄⵜ ⵜ ⴽⵓⵍⵍⵓ ⵎⴰⴷ ⵉⵍⵍⴰⵏ ⵖⵉⵏⵏ. ⴰⴼⵔⵓⵅ ⵍⵍⵉ ⴰⵔ ⴱⴷⴷⴰ ⵉⵙⴽⴰⵔ ⵖⵉⴽⵍⵍⵉ, ⴰⵢⵍⵍⵉⵖ ⵉⵍⴽⵎ ⵜⵎⵏ ⵉⵢⴰⵎ. ⵍⵍⵉⴳ ⵉⵔⴰ ⴰⴷ ⵉⴽⵛⵎ ⵉⵡⵉⵙ ⵏ ⵍⵓⵣⵉⵔ ⴼ ⵜⴼⵔⵓⵅⵜ ⵍⵍⵉ, ⵉⵡⵉⵏ ⴷ ⵓⴽⴰⵏ ⵜⴰⵖⵣⵓⵜ ⵉⴳⴳⵯⵔⴰⵏ, ⵍⵍⵉⴳ ⵉⵍⴷⵉ ⴷ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ ⵙⵙⵉⴼ ⵏⵏⵙ, ⵢⵓⵜ ⵉⵡⵉⵙ ⵏ ⵍⵓⵣⵉⵔ, ⵉⵊⵕⵃ ⵜ. ⵉⵇⵔⵇⴱ ⴼ ⵓⴽⵉⵟⴰⵕ ⵏⵏⵙ. ⵍⵀⵓⵏ ⴽⵓⵍⵍⵓ: " ⴰⵎⵥⴰⵜ ⵍⵖⵔⵉⴱ, ⵉⵊⵔⵃ ⵉⵡⵉⵙ ⵏ ⵍⵓⵣⵉⵔ! " ⴰⵢⵍⵍⵉⵖ ⵉⵊⵔⵃ ⵉⵡⵉⵙ ⵏ ⵍⵓⵣⵉⵔ, ⵉⵣⵣⵔⵉ ⴰⵢⵢⵉⵙ ⵏⵏⵙ ⵙ ⵓⴳⵯⵏⵙ ⵏ ⵍⵎⵛⵡⴰⵕ, ⵉⵏⵏⴰ ⴰⵙⵏ: " ⵡⴰⴷ ⴰⴷ ⵉⴳⴰⵏ ⵡⴰⵍⵍⵉ ⵙ ⴰⵔ ⵜⵜⵉⵏⵉⵎ ⵉⵎⵎⵓⵜ! ⵡⴰⴷ ⴰⴷ ⵉⴳⴰⵏ ⵎⵓⵃⴰⵎⵎⴰⴷ ⴱⵏ ⵚⵚⵍⵟⴰⵏ! ⵢⴰⵏ ⵜ ⵓⵔ ⵉⵙⵙⵉⵏ, ⵉⵔⴰ ⴰⴷ ⵉⵢⵉ ⴷ ⵉⴽⵛⵎ ⵙ ⵍⴱⵉⵜ ⴳ ⴷⴰⵔ ⵜⵎⵖⴰⵔⵜ ⵏⵏⵙ! " ⵖⵉⴽⴰⵏⵏ ⴰⵙ ⵜ ⴼⵙⵙⵔⵏ ⵍⵊⵡⴰⴷ, ⴼⵙⵙⵔⵖ ⵜ ⵙⵔⵙ ⵓⵍⴰ ⵏⴽⴽ. ⵡⴰⵙⵙⵍⴰⵎ! 18. ⵍⵇⵉⵚⵜ ⵏ ⵙⵉⴷⵉ ⴱⵍⵄⴱⴱⴰⵙ ⴷ ⵙⵉⴷⵉ ⵎⵙⵄⵓⴷ. ⵉⴽⴽⴰⵜⵜⵉⵏⵏ ⵙⵉⴷⵉ ⴱⵍⵄⴱⴱⴰⵙ ⴰⵔ ⵉⵜⵜⵄⴱⴰⴷ ⴳ ⵢⴰⵏ ⵓⴷⵔⴰⵔ. ⵢⵉⵍⵉ ⴷⴰⵔⵙ ⵢⴰⵏ ⵉⵙⵎⴳ, ⴰⵔ ⴰⵙ ⵉⵙⵙⵔⵖⴰ ⴰⵎⴰⵏ ⵏ ⵍⵓⴹⵓ. ⵉⵙⵎ ⵏⵏⵙ ⵙⵉⴷⵉ ⵎⵙⵄⵓⴷ. ⵉⴼⴼⵓⵖ ⵢⴰⵏ ⵡⴰⵙⵙ ⵣⵉⴽⴽ ⵚⴱⴰⵃ ⴰⴷ ⴷ ⵢⴰⵡⵉ ⵉⴽⵛⵛⵓⴹⵏ. ⵉⵎⵏⵉⴳⴳⵉⵔ ⵜ ⵛⵛⵉⵟⴰⵏ, ⵉⵏⵏⴰ ⴰⵙ: " ⵎⴰⵏⵉ ⵜⵔⵉⴷ? " ⵉⵏⵏⴰ ⴰⵙ: " ⵔⴰⴷ ⴷ ⴰⵡⵉⵖ ⵉⴽⵛⵛⵓⴹⵏ ⵉ ⵙⵉⴷⵉ ⴱⵍⵄⴱⴱⴰⵙ. " ⵉⵏⵏⴰ ⴰⵙ ⵛⵛⵉⵟⴰⵏ: " ⵜⵅⵍⵉⴷ ⴽⵢⵢ: ⴰⵔ ⵉⴳⴳⵯⴰⵏ ⵡⴰⵏⵏ ⴰⵔ ⴰⵣⴰⵍ, ⴰⵔ ⴰⵙ ⵜⵙⵙⵔⵖⴰⴷ ⴰⵎⴰⵏ! " ⵉⵏⵏⴰ ⴰⵙ: " ⴼⵜⵓ, ⴰⴷ ⴰⵙ ⵓⵔ ⵜⵙⵙⵔⵖⴷ ⵡⴰⵍⵓ! " ⵉⵏⵏⴰ ⵙⵉⴷⵉ ⵎⵙⵄⵓⴷ: " ⵓⵔ ⵔⴰⴷ ⴰⵙ ⵙⵙⵔⵖⵖ ⵢⴰⵜ! " ⵉⴼⵜⵓ, ⵓⵔ ⵏⵏ ⵢⵉⵡⵉ ⵉⴽⵛⵛⵓⴹⵏ. ⴰⵢⵍⵍⵉⵖ ⵉⵏⴽⵔ ⵙⵉⴷⵉ ⴱⵍⵄⴱⴱⴰⵙ, ⵉⵏⵏⴰ ⴰⵙ: " ⵎⴰⵏⵣⴰ ⴰⵎⴰⵏ? " ⵉⵏⵏⴰ ⴰⵙ ⵙⵉⴷⵉ ⵎⵙⵄⵓⴷ: " ⴰⵔ ⵜⴳⴳⴰⵏⴷ ⴽⵢⵢ ⴰⵔ ⴰⵣⴰⵍ, ⴰⵔ ⴰⴽ ⵙⵙⵔⵖⴰⵖ ⵏⴽⴽ ⴰⵎⴰⵏ? " ⵉⵏⵏⴰ ⴰⵙ: " ⵓⵔ ⵔⴰⴷ ⴰⴽ ⵙⵓⵍ ⵙⵙⵔⵖⵖ ⵡⴰⵍⵓ! " ⵉⵏⵏⴰ ⴰⵙ: " ⵉⵖ ⵜⴼⵜⵉⴷ ⵚⴱⴰⵃ, ⵉⵖ ⴷⴰⵖ ⵜⵎⵏⵉⴳⴳⵉⵔⴷ ⵡⴰⵍⵍⵉ, ⵜⵏⵄⵍⴷ ⵛⵛⵉⵟⴰⵏ. " ⵉⵏⵏⴰ ⴰⵙ: " ⵎⴰⵅⵅ ⴰⴷ ⵜ ⵜⵜⵏⵄⴰⵍⵖ? ⵎⴰⵅⵅ? ⵎⴰⴷ ⵉⵢⵉ ⵉⵙⴽⵔ? " ⵉⵏⵏⴰ ⴰⵙ: " ⵣⵉⴷ ⵓⴽⴰⵏ! ⵎⴰⵄⵍⵉⵛ! " ⵉⵣⴰⵢⴷ ⴷⴰⵖ ⵙⵉⴷⵉ ⵎⵙⵄⵓⴷ ⵚⴱⴰⵃ, ⴰⴷ ⴷ ⵢⴰⵡⵉ ⵉⴽⵛⵛⵓⴹⵏ, ⵉⵎⵏⵉⴳⴳⵉⵔ ⴷⴰⵖ ⴷ ⵛⵛⵉⵟⴰⵏ. ⵉⵏⵏⴰ ⴰⵙ ⵛⵛⵉⵟⴰⵏ: " ⵉⵏⵉ ⴰⵙ: ⵉⵖ ⵉⴳⴰ ⵍⵡⴰⵍⵉ, ⴰⴷ ⴰⴽ ⵉⵜⴰⵀⵍ ⵉⵍⵍⵉⵙ ⵏ ⵓⴳⵍⵍⵉⴷ. " ⵉⵏⵏⴰ ⴰⵙ ⵙⵉⴷⵉ ⵎⵙⵄⵓⴷ: " ⵎⵍⵉⵃ! " ⵉⵡⵔⵔⵉ ⵏⵏ ⵙ ⴷⴰⵔⵙ, ⵉⵏⵏⴰ ⴰⵙ: " ⵉⵖ ⵜⴳⵉⴷ ⵍⵡⴰⵍⵉ, ⵜⵜⴰⵀⵍⴷ ⵉⵢⵉ ⵉⵍⵍⵉⵙ ⵏ ⵓⴳⵍⵍⵉⴷ. " ⴰⵔ ⵉⴹⵚⵚⴰ ⵙⵉⴷⵉ ⴱⵍⵄⴱⴱⴰⵙ, ⵉⵏⵏⴰ ⴰⵙ: " ⵉⵙ ⵜⵏⵄⵍⴷ ⵛⵛⵉⵟⴰⵏ? " ⵉⵏⵏⴰ ⴰⵙ: " ⵄⵍⴰⵀ ⵎⴰⴷ ⵉⵢⵉ ⵉⵙⴽⵔ ⴰⴷ ⵜ ⵏⵄⵍⵖ? " ⵉⵏⵏⴰ ⴰⵙ: " ⵎⴰⵄⵍⵉⵛ! " ⵉⵏⵏⴰ ⴰⵙ: " ⵃⵣⵣⵎ, ⵕⵡⴰⵃ ⴰⴷ ⵏⴹⴰⵍⴱ ⵉⵍⵍⵉⵙ ⵏ ⵓⴳⵍⵍⵉⴷ. " ⵉⵍⵙ ⵡⴰⵍⵍⵉ ⴰⴷⵔⴱⴰⵍ ⵏⵏⵙ, ⴼⵜⵓⵏ. ⴰⵢⵍⵍⵉⵖ ⵍⴽⵎⵏ ⵜⵉⴳⵎⵎⵉ ⵏ ⵓⴳⵍⵍⵉⴷ, ⵉⵜⵃⵉ ⵜ ⵉⵏⵏ ⵙⵉⴷⵉ ⴱⵍⵄⴱⴱⴰⵙ ⵙ ⵓⴳⵯⵏⵙ. ⴰⵢⵍⵍⵉⵖ ⵉⵍⴽⵎ ⵍⴳⵯⴷⴷⴰⵎ ⵏ ⵓⴳⵍⵍⵉⴷ, ⵉⵏⵏⴰ ⴰⵙ: ' ⴰⴷ ⵉⵢⵉ ⵜⴼⴽⴷ ⵉⵍⵍⵉⴽ ⵄⵍⴰ ⵙⵙⵓⵏⵜ ⵓⵍⵍⴰⵀ ⵓ ⵔⴰⵙⵓⵍⵉⵀⵉ ". ⵉⵏⵏⴰ ⴰⵙⵏ ⵓⴳⵍⵍⵉⴷ: " ⵊⴱⴷⴰⵜ ⵉⵙⵎⴳ! " ⴰⵙⵉⵏ ⵉⵙⵎⴳ, ⵊⴱⴷⵏ ⵜ, ⴰⵔ ⵜ ⴽⴽⴰⵜⵏ. ⴰⵢⵍⵍⵉⵖ ⵉⵛⵛⴰ ⵢⴰⵏ ⵎⵏⵏⴰⵡ ⵉⴽⵓⵕⴰⵢⵏ, ⵉⵍⵓⵃ ⴼⵍⵍⴰⵙ ⵙⵉⴷⵉ ⴱⵍⵄⴱⴱⴰⵙ ⴰⴷⵔⴱⴰⵍ ⵏⵏⵙ. ⵓⵔ ⴰⵔ ⵜ ⵙⵓⵍ ⵉⵍⴽⴽⵉⵎ ⵓⴽⵓⵕⴰⵢ. ⵡⵉⵏⵏ ⴰⵔ ⴽⴽⴰⵜⵏ, ⵉⵙⵎⴳ ⴰⵔ ⵉⵜⵜⵍⵄⴰⴱ ⴷ ⵜⵓⵟⵟⵓⴼⵉⵏ. ⴼⵜⵓⵏ ⵡⵉⵏⵏ, ⵉⵏⵉⵏⵜ ⵉ ⵓⴳⵍⵍⵉⴷ. ⵏⵏⴰⵏ ⴰⵙ: " ⵡⴰⵃⵇⵇ ⴰⵍⵍⴰⵀ ⵄⵍⴰ ⴼⴰⴹⵍ ⵙⵉⴷⵉ: ⴰⵔ ⵏⴽⴽⴰⵜ ⵉⵙⵎⴳ ⴰⴷ, ⴰⵔ ⵉⵜⵜⵍⵄⴰⴱ ⴷ ⵜⵓⵟⵟⵓⴼⵉⵏ! " ⵉⵏⵏⴰ ⴰⵙⵏ ⵓⴳⵍⵍⵉⴷ: " ⴰⵡⵉⵢⴰⵜ ⵜ ⵉⴷ! " ⴰⵡⵉⵏ ⴰⵙ ⵜ ⵉⴷ. ⴰⵢⵍⵍⵉⵖ ⴰⵙ ⵜ ⵉⴷ ⵉⵡⵉⵏ, ⵉⵏⵏⴰ ⴰⵙ ⵓⴳⵍⵍⵉⴷ: " ⵉⵙ ⵜⵔⵉⴷ ⵉⵍⵍⵉ? " ⵉⵏⵏⴰ ⴰⵙ: " ⵏⵄⴰⵎ, ⴰ ⵙⵉⴷⵉ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵡⵔⵔⵉ ⴷ ⵜⵉⵖⵔⴷⵉⵏ ⵏ ⵜⵍⵜ ⵉⵢⴰⵎ. " ⵉⵏⵏⴰ ⴰⵙ: " ⵎⵍⵉⵃ, ⴰ ⵙⵉⴷⵉ. " ⵉⴼⴼⵓⵖ. ⵉⴼⵜⵓ ⵓⴳⵍⵍⵉⴷ, ⴰⵔ ⵉⵜⵜⵎⵛⴰⵡⴰⵕ ⴷ ⵜⵎⵖⴰⵔⵜ ⵏⵏⵙ. ⵉⵏⵏⴰ ⴰⵙ: " ⵎⴰⴷ ⴰⵎ ⵉⴹⵀⵕⵏ? " ⵜⵏⵏⴰ ⴰⵙ: " ⴰⵢⵡⴰ, ⵎⴰ ⵔⴰⴷ ⴰⴽ ⵉⵏⵉⵖ? ⵓⵔ ⵏⵙⵙⵏ ⵎⴰⴷ ⵉⴳⴰ ⵡⴰⵏⵏ, ⵉⵥⴹⴰⵕ ⴰⴷ ⵉⴳ ⴽⵔⴰ ⵏ ⵍⵡⴰⵍⵉ. ⵉⵖ ⴷ ⵢⵓⵛⴽⴰ, ⵜⵉⵏⵉⴷ ⴰⵙ: ' ⵚⵚⴹⴰⵇ ⵏ ⵉⵍⵍⵉ ⵉⴳⴰ ⵜ ⵢⴰⵜ ⵜⴰⵍⵢⴰⵇⵓⵜⵜ ' " ⵉⵏⵏⴰ ⴰⵙ: " ⵎⵍⵉⵃ, ⵖⵉⴽⴰⵏⵏ ⴰ ⵔⴰⴷ ⴰⵙ ⵉⵏⵉⵖ! " ⴰⵢⵍⵍⵉⵖ ⴷⴰⵖ ⵉⵡⵔⵔⵉ ⵉⵙⵎⴳ, ⵏⵏⴰⵏ ⴰⵙ: " ⵚⵚⴹⴰⵇ ⵏ ⵉⵍⵍⵉ ⵉⴳⴰ ⵜ ⵢⴰⵜ ⵜⴰⵍⵢⴰⵇⵓⵜⵜ! " ⵉⵏⵏⴰ ⴰⵙ: " ⵏⵄⴰⵎ, ⴰ ⵙⵉⴷⵉ, ⵔⴰⴷ ⴰⴽ ⵜⵜ ⵉⴷ ⴰⵡⵉⵖ. " ⵉⴼⴼⵓⵖ. ⵉⵍⴽⵎ ⵏⵏ ⵙⵉⴷⵉ ⴱⵍⵄⴱⴱⴰⵙ. ⵉⵄⴰⵡⴷ ⴰⵙ ⵍⴰⵅⴱⴰⵕ, ⵉⵏⵏⴰ ⴰⵙ: " ⵉⵏⵏⴰ ⵉⵢⵉ ⵓⴳⵍⵍⵉⴷ: ' ⵚⵚⴹⴰⵇ ⵏ ⵉⵍⵍⵉ ⵉⴳⴰ ⵜ ⵢⴰⵜ ⵜⴰⵍⵢⴰⵇⵓⵜⵜ. ' " ⵉⵏⵏⴰ ⴰⵙ: " ⵎⵍⵉⵃ, ⵕⵡⴰⵃ, ⵎⵓⵏ ⴷⵉⴷⵉ. " ⵢⴰⵡⵉ ⵜ, ⴰⵢⵍⵍⵉⵖ ⵇⵕⵕⴱⵏ ⴰⵙⵉⴼ. ⵉⵎⵏⵉⴳⴳⵉⵔ ⴷⴰⵖ ⵛⵛⵉⵟⴰⵏ ⴷ ⵙⵉⴷⵉ ⵎⵙⵄⵓⴷ, ⵉⵏⵏⴰ ⴰⵙ: " ⵀⴰ ⵏⵏ ⵡⴰⵏⵏ ⵉⵔⴰ ⴰⴷ ⴽ ⵢⴰⵡⵉ ⴰⵔ ⴰⵙⵉⴼ, ⵉⵔⴰ ⴰⴷ ⴰⴽ ⵉⵄⵎⵎⵕ ⴰⵊⵍⵍⴰⴱⵉ ⵙ ⵉⵥⵕⴰⵏ, ⵉⵔⴰ ⴰⴷ ⴰⴽ ⵉⵏⵏⴰ: ' ⴰⵙⵉ ⵜⵏ, ⴰⴷ ⵜⵏ ⵜⴼⴼⵉⴷ ⴳ ⵍⴳⵯⴷⴷⴰⵎ ⵏ ⵎⵓⵍⴰⵢ ⵢⴰⵄⵇⵓⴱ. ' ⵀⴰⵜⵉ ⵉⵔⴰ ⴰⴷ ⴽ ⵢⴰⵎⵥ ⴰⴷ ⵉⴱⴱⵉ ⵉⵅⴼ ⵏⵏⴽ! ⴰⵊⵊ ⵜ ⵏⵜⵜⴰ ⴰⴷ ⵜⵏ ⵢⴰⵙⵉ. ⵢⵓⴼ ⴰⴷ ⵉⴱⴱⵉ ⵓⴳⵍⵍⵉⴷ ⵉⵅⴼ ⵏⵏⵙ ⵓⵍⴰ ⵉⴱⴱⵉ ⵡⵉⵏⵏⴽ! " ⵉⵏⵏⴰ ⴰⵙ ⵙⵉⴷⵉ ⵎⵙⵄⵓⴷ: " ⵜⵖⵥⴰⵏⴷ. " ⵉⴼⵜⵓ ⵛⵛⵉⵟⴰⵏ. ⴰⴷ ⵉⵚⵃⴰⵏ ⵍⴽⵎⵏ ⴰⵙⵉⴼ. ⵉⵏⵏⴰ ⵙⵉⴷⵉ ⴱⵍⵄⴱⴱⴰⵙ ⵉ ⵙⵉⴷⵉ ⵎⵙⵄⵓⴷ: " ⴽⴽⵙ ⴰⵊⵍⵍⴰⴱⵉ! " ⵉⴽⴽⵙ ⴰⵊⵍⵍⴰⴱⵉ. ⵢⴰⵙⵉ ⵜ ⵙⵉⴷⵉ ⴱⵍⵄⴱⴱⴰⵙ, ⵉⵄⵎⵎⵕ ⴰⵙ ⵜ ⵙ ⵉⵥⵕⴰⵏ, ⵉⵏⵏⴰ ⴰⵙ: " ⴰⵙⵉ ⵜⵏ! " ⵉⵏⵏⴰ ⴰⵙ: " ⵍⴰⵍⴰⵍ, ⵓⵔ ⵔⴰⴷ ⵜⵏ ⴰⵙⵉⵖ, ⵀⴰⵜⵉ, ⵓⵔ ⴳⵉⵖ ⴰⵖⵢⵓⵍ! " ⵉⵏⵏⴰ ⴰⵙ: " ⴰⵙⵉ ⵜⵏ ⵓⴽⴰⵏ! " ⴰⴷ ⵉⵚⵃⴰⵏ ⴰⵔ ⵜ ⵉⵜⵜⵃⵍⵍⴰⵍ ⴰⵢⵍⵍⵉⵖ ⵜⵏ ⵢⵓⵙⵉ. ⴼⵜⵓⵏ. ⵉⴳⴳⴰⵎⵎⵉ ⵡⴰⵏⵏ ⴰⴷ ⵜⵏ ⵙⵓⵍ ⵉⵙⵔⵙ. ⴼⵜⵓⵏ, ⴰⵢⵍⵍⵉⵖ ⵇⵕⵕⴱⵏ ⵜⵉⴳⵎⵎⵉ ⵏ ⵎⵓⵍⴰⵢ ⵢⴰⵄⵇⵓⴱ. ⵉⵏⵏⴰ ⴰⵙ ⵙⵉⴷⵉ ⴱⵍⵄⴱⴱⴰⵙ: " ⵉⵖ ⵜⴽⵛⵎⴷ, ⵜⴼⴼⵉⴷ ⵉⵥⵕⴰⵏ ⴰⵏⵏ ⴳ ⵍⴳⴷⴷⴰⵎ ⵏ ⵓⴳⵍⵍⵉⴷ. " ⵉⵏⵏⴰ ⴰⵙ: " ⴰⵎⵎⴰ ⴰⴷ ⵓⵔ ⵜⵔⵡⵍⴷ! " ⵉⴽⵛⵎ ⵏⵏ. ⵉⴼⴼⵉ ⵉⵥⵕⴰⵏ ⵍⵍⵉ ⴳ ⵍⴳⵯⴷⴷⴰⵎ ⵏ ⵎⵓⵍⴰⵢ ⵢⴰⵄⵇⵓⴱ, ⵢⵉⵔⵉ ⴰⴷ ⵉⵔⵡⵍ. ⵉⴳⵍⵍⴱ ⵏⵏ, ⴰⵔ ⵉⵜⵜⵎⵏⵉⴷ ⵖⴰⵢⵍⵍⵉ ⴰⵔ ⴽⵓⵍⵍⵓ ⵉⵙⵎⵔⵇⵇⵉ. ⴱⴷⴷⵍⵏ ⵉⵥⵕⴰⵏ ⵍⵍⵉ, ⴳⴰⵏ ⴽⵓⵍⵍⵓ ⵍⵢⴰⵇⵓⵜ! ⴰⵔ ⵉⵜⵜⵄⵊⵊⴰⴱ ⵓⴳⵍⵍⵉⴷ, ⵉⵙⵎⵓⵏ ⵖⴰⵢⴰⵏⵏ, ⵉⵜⴰⵀⵍ ⴰⵙ ⵉⵍⵍⵉⵙ. ⵜⴰⴼⵔⵓⵅⵜ ⴰⵏⵏ ⵉⵙⵎ ⵏⵏⵙ ⵍⴰⵍⵍⴰ ⵛⴰⴼⵢⴰ. ⵙⴽⵔⵏ ⵙⴱⵄⴰ ⵉⵢⴰⵎ ⵓⵙⴱⵄⴰ ⵉⵢⴰⵎ ⵓⵙⴱⵄⴰ ⵉⵢⴰⵎ ⵏ ⵜⵎⵖⵔⴰ. ⴰⵢⵍⵍⵉⵖ ⴼⵍⵍⴰⵙ ⵉⴽⵛⵎ ⵉⵙⵎⴳ, ⵉⵔⴰ ⴰⴷ ⵉⵜⵜⴽⴽⵙ ⵍⴽⵙⵓⵜ, ⵙ ⴰⵢⵍⵍⵉⵖ ⴷ ⵉⴽⵛⵎ ⵙⵉⴷⵉ ⴱⵍⵄⴱⴱⴰⵙ ⴳ ⵛⵛⴱⴱⴰⴽ ⵣⵓⵏ ⴷ ⴰⵜⴱⵉⵔ. ⵉⵏⵏⴰ ⴰⵙ ⵙⵉⴷⵉ ⵎⵙⵄⵓⴷ: " ⵢⴰ ⵍⴰⵟⵉⴼ, ⵓⵔ ⴳⵉⴽ ⵏⵓⴼⵉ ⵕⵕⴰⵃⵜ, ⵃⵜⵜⴰ ⴳ ⴷⴰⵔ ⵜⴰⵔⵡⴰ ⵏⵏⵖ! " ⴰⵔ ⵉⵟⵚⵚⴰ ⵙⵉⴷⵉ ⴱⵍⵄⴱⴱⴰⵙ. ⵊⵎⵎⵄⴰⵏ ⵖⵉⵏⵏ ⵢⴰⵜ ⵙⵙⴰⵄⵜ. ⵜⴰⴼⵔⵓⵅⵜ ⵍⵍⵉ ⴰⵔ ⵓⴽⴰⵏ ⵜⵙⵙⴼⵍⵉⴷ ⵉ ⵡⴰⵡⴰⵍ, ⴰⵎⵎⴰ ⵓⵔ ⴰⵔ ⵜⵜⵎⵏⵉⴷ ⵖⴰⵔ ⵢⴰⵏ, ⴰⵔ ⵜⵜⵄⵊⵊⴰⴱ. ⴰⴷ ⵉⵚⵃⴰⵏ ⵉⵏⵏⴰ ⴰⵙ ⵙⵉⴷⵉ ⴱⵍⵄⴱⴱⴰⵙ: " ⵎⴰⴷ ⴰⴽ ⵢⵓⴼⵏ: ⵜⴰⵏⵏ ⵏⵖ ⴷ ⵜⵉⴷ? " ⵢⴰⵍⵍ ⴰⵙ ⴼ ⴷⴷⵓ ⵜⴰⵢⵜⵜ, ⴰⵔ ⵉⵜⵜⵎⵏⵉⴷ ⵍⵃⵓⵔⵉⵢⴰⵜ. ⵉⵏⵏⴰ ⴰⵙ ⵙⵉⴷⵉ ⵎⵙⵄⵓⴷ: " ⵜⵉⴷ ⵓⴼⵏⵜ ⵉⵢⵉ ⵜⴰ. " ⵉⵏⵏⴰ ⴰⵙ: " ⴰⵢⵡⴰ, ⵜⴰⴱⵄⴰ ⵉⵢⵉ! " ⵡⵔⵔⵉⵏ ⴳⵉⵏ ⵉⵜⴱⵉⵔⵏ, ⴼⴼⵓⵖⵏ ⴳ ⵛⵛⴱⴱⴰⴽ. ⵜⴱⴷⴷ ⵜⴼⵔⵓⵅⵜ ⵍⵍⵉ ⴳ ⵍⴳⵯⴷⴷⴰⵎ ⵏ ⵛⵛⴱⴱⴰⴽ, ⵜⵕⵥⵎ ⵉⵎⵉ, ⵜⵙⵀⴰ, ⵜⴱⴷⴷ ⵖⵉⵏⵏ. ⵉⴼⴼⵓ ⵍⵃⴰⵍ, ⴰⵔ ⵉⵜⵜⵇⵍⵍ ⵎⵓⵍⴰⵢ ⵢⴰⵄⵇⵓⴱ ⵙ ⵉⵙⵎⴳ ⴰⴷ ⴷ ⵉⴼⴼⵓⵖ. ⵓⵔ ⵉⵍⵍⵉ. ⴰⵔ ⵜⵜⵇⵇⵍⵏ ⴰⵢⵍⵍⵉⵖ ⵜⵖⵍⵉ ⵜⴰⴼⵓⴽⵜ ⵙ ⴽⵉⴳⴰⵏ. ⴰⵔ ⵜⵜⵇⵇⵍⵏ, ⵓⵔ ⵉⵍⵍⵉ. ⵜⵇⵇⵏ ⵍⴱⵉⵜ, ⵜⵔⴳⵍ ⴳ ⵓⴳⵯⵏⵙ. ⵉⵚⵚⴰⴼⴹ ⵎⵓⵍⴰⵢ ⵢⴰⵄⵇⵓⴱ ⵎⴰⵙ ⵏ ⵜⴼⵔⵓⵅⵜ, ⵉⵏⵏⴰ ⴰⵙ: " ⴼⵜⵓ, ⴰⴳⴳⵯ ⵏⵏ ⵙ ⵍⴱⵉⵜ ⴰⵏⵏ, ⵎⴰⴷ ⵉⵊⵕⴰⵏ ⵉ ⵎⵉⴷⴷⵏ ⴰⵏⵏ. " ⵜⴼⵜⵓ ⵎⴰⵙ ⵏ ⵜⴼⵔⵓⵅⵜ, ⴰⵔ ⵜⵙⴷⵓⵇⵇⵓⵔ ⵍⴱⵉⵜ, ⵍⴰⵃ ⵎⴰⴷ ⵉⵜⵜⵏⵓⵕⵥⵎⵏ. ⵕⵥⵉⵏ ⵍⴱⴰⴱ, ⴽⵛⵎⵏ, ⴰⴼⵉⵏ ⵜⴰⴼⵔⵓⵅⵜ ⵜⵙⵀⴰ ⵓⴽⴰⵏ ⵙⵓⵍ. ⵙⵙⵄⵇⵍⵏ ⵜⵜ ⵉⴷ. ⴰⵔ ⴰⵙⵏ ⵜⵜⵄⴰⵡⴰⴷ ⵍⴰⵅⴱⴰⵕ. ⴰⵔ ⵉⵜⵜⵄⵊⵊⴰⴱ ⴱⴰⴱⴰⵙ. ⵉⵏⴽⵔ ⴱⴰⴱⴰⵙ, ⵉⵖⵕ ⴷ ⵉ ⵢⵉⵡⵉⵙ. ⵉⵏⵏⴰ ⴰⵙ: " ⴰ ⵓⵍⵉⴷⵉ, ⵀⴰ ⵍⴽⵓⵔⵙⵉ, ⴳⴳⴰⵡⵔ, ⴳ ⴰⴳⵍⵍⵉⴷ! " ⵉⴳⴳⴰⵡⵔ ⵓⴼⵔⵓⵅ ⵍⵍⵉ, ⵉⴳ ⴰⴳⵍⵍⵉⴷ. ⵉⵙⵎ ⵏⵏⵙ ⵚⵚⵍⵟⴰⵏ ⵍⴽⵃⴰⵍ. ⵉⵏⴽⵔ ⵎⵓⵍⴰⵢ ⵢⴰⵄⵇⵓⴱ, ⵢⴰⵙⵉ ⴰⴷⵔⴱⴰⵍ, ⵉⵙⴰⴼⵔ ⴰⵢⵍⵍⵉⵖ ⵉⵍⴽⵎ ⵎⵉⵚⵕ. ⵉⵙⴽⵔ ⵢⴰⵜ ⵜⴰⵢⴷⴷⵉⴷⵜ, ⵉⴳⴰ ⴰⴳⵔⵔⴰⴱ. ⵡⵏⵏⴰ ⵉⵙⵡⴰⵏ ⴰⵎⴰⵏ ⵏⵏⵙ, ⵉⵖⴰⵍ ⵉⵙ ⴷ ⴰⵜⴰⵢ ⴰⴷ ⵉⵙⵡⴰ, ⴰⵛⴽⵓ ⵎⵎⵉⵎⵏ. ⵉⵙⴽⵔ ⵢⴰⵏ ⵓⵇⵇⵕⴰⴱ ⵉⴱⴱⵉⵏ, ⵉⵏⵇⴱ ⵜ ⴳ ⵉⵣⴷⴷⴰⵔ. ⴰⵔ ⴳⵉⵙ ⵉⵜⵜⵍⵡⴰⵃ ⵍⴼⵍⵓⵙ. ⵡⵏⵏⴰ ⴰⵙ ⵉⴼⴽⴰⵏ ⴽⵔⴰ, ⴰⵔ ⵜ ⵉⵜⵜⵍⵡⴰⵃ ⴳ ⵓⵇⵇⵕⴰⴱ ⴰⵏⵏ, ⵉⴹⵕ ⴷⴰⵖ ⵙ ⵡⴰⴽⴰⵍ. ⴰⵔ ⵜ ⴳⵔⵔⵓⵏ ⵜⴰⵣⵣⴰⵏⵉⵏ. ⵉⵣⴰⵢⴷ ⴰⵢⵍⵍⵉⵖ ⵏⵏ ⵉⴽⴽⴰ ⵢⴰⵏ ⵓⵙⴳⴳⵯⴰⵙ ⴳ ⵎⵉⵚⵕ, ⵉⵙⵙⴼⵍⴷ ⵍⴱⴰⵛⴰ ⵏ ⵎⵉⵚⵕ ⵉ ⵍⵅⴱⴰⵕ ⵏⵏⵙ. ⵉⵖⵔ ⴰⵙ ⴷ, ⵉⵏⵏⴰ ⴰⵙ: " ⴼⴽ ⵉⵢⵉ ⴰⴷ ⵙⵓⵖ. " ⵉⴼⴽⴰ ⴰⵙ ⴰⴷ ⵉⵙⵓ. ⵢⵓⴼⴰ ⵏⵏ ⴰⵎⴰⵏ ⴰⵏⵏ ⵎⵎⵉⵎⵏ. ⵉⵏⵏⴰ ⵉ ⵉⵎⵅⵣⵏⵉⵢⵏ: " ⴰⵡⵉⵢⴰⵜ ⵜⴰⵢⴷⵉⴷⵜ ⵏⵏⵙ, ⵙⵙⵉⵔⴷⴰⵜ ⴳ ⵏⵏⵉⵍ, ⵜⵄⵎⵎⵕⵎ ⵜⵜ ⵉⴷ ⵙ ⵡⴰⵎⴰⵏ, ⵜⴰⵡⵉⵎ ⵜⵜ ⵉⴷ. " ⵣⴰⵢⴷⵏ ⵉⵎⵅⵣⵏⵉⵢⵏ, ⵙⵙⵉⵔⴷⵏ ⵜⴰⵢⴷⴷⵉⴷⵜ, ⵄⵎⵎⵕⵏ ⵜⵜ ⵙ ⵡⴰⵎⴰⵏ. ⵉⴼⴽ ⴷⴰⵖ ⵉ ⵍⴱⴰⵛⴰ ⴰⴷ ⵉⵙⵓ, ⵢⵓⴼⴰ ⵜⵏ ⵉⵏⵏ ⴷⴰⵖ ⵎⵎⵉⵎⵏ. ⵉⴼⴽⴰ ⴰⵙ ⵢⴰⵏ ⵕⴱⵄⴰ ⵊⵊⵏⵉⵢ. ⵉⵍⵓⵃ ⵜⵏ ⵉⵏⵏ ⴳ ⵓⵇⵇⵕⴰⴱ. ⵉⵔⴰ ⴰⴷ ⵉⴼⴼⵓⵖ, ⴹⵕⵏ ⴰⵙ ⵍⴼⵍⵓⵙ ⵍⵍⵉ. ⴰⵔ ⴰⵙ ⴷⴰⵖ ⴰⵇⵇⵔⴰⵏ: " ⵡⴰ ⵍⵎⵖⵔⴱⵉ, ⵀⴰ ⵏⵏ ⵍⴼⵍⵓⵙ ⵏⵏⴽ ⴹⵕⵏ! " ⵉⵡⵔⵔⵉ ⴷ, ⵢⴰⵙⵉ ⵜⵏ, ⵉⵍⵓⵃ ⵜⵏ ⵉⵏⵏ ⴷⴰⵖ ⴳ ⵓⵇⵇⵕⴰⴱ; ⴹⵕⵏ ⴷⴰⵖ. ⵖⵔⵉⵏ ⴰⵙ ⴷⴰⵖ. ⵢⴰⵙⵉ ⵜⵏ ⴷⴰⵖ ⵜⵉⵙ ⴽⵕⴰⴹⵜ ⵜⵡⴰⵍ: ⴹⵕⵏ ⴷⴰⵖ. ⵉⵏⵏⴰ ⴰⵙ ⵍⴱⴰⵛⴰ: " ⵏⵜⵓⵎⴰ ⵍⵎⵖⴰⵔⴱⴰ ⴱⵇⴰⵔ! " ⵉⵏⵏⴰ ⴰⵙ: " ⵏⵜⵓⵎⴰ, ⵉⵍⴰ ⵃⵏⴰ ⴱⵇⴰⵔ, ⵏⵜⵓⵎⴰ ⵃⵛⵉⵛ, ⵏⴰⴽⵍⵓ ⴼⵉⴽⵓⵎ, ⵃⵜⵜⴰ ⵜⵇⵓⵎ ⴷⴷⵓⵏⵢⴰ ⴱ ⵄⵉⵙⴰ. " ⵉⴼⴼⵓⵖ. ⵉⵙⴽⵔ ⴰⴼⵕⵕⴰⵏ, ⴰⵔ ⵉⵙⵙⵏⵡⴰ ⴰⵖⵔⵓⵎ ⵉ ⵎⵉⴷⴷⵏ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵜⵎⵖⴰⵔⵜ ⵏⵏⵙ ⴷ ⵉⵍⵍⵉⵙ. ⴳⴳⴰⵡⵔⵏⵜ ⴰⵔ ⵢⴰⵏ ⵡⴰⵙⵙ, ⴼⴼⵓⵖⵏⵜ ⵓⵍⴰ ⵏⵜⵜⵏⵜⵉ, ⴰⴷ ⵙⵉⴳⴳⵍⵏⵜ ⵎⵓⵍⴰⵢ ⵢⴰⵄⵇⵓⴱ, ⵎⴰⵏⵉ ⵙ ⵉⴼⵜⴰ. ⴰⵔ ⴼⵜⵜⵓⵏⵜ ⴰⵢⵍⵍⵉⵖ ⵍⴽⵎⵏⵜ ⵎⵉⵚⵕ, ⴳⴳⴰⵡⵔⵏⵜ ⴳ ⵢⴰⵜ ⵜⴰⵍⵃⵓⵎⵜ. ⵜⴰⵍⵃⵓⵎⵜ ⴰⵏⵏ ⴰⵖ ⵉⵍⵍⴰ ⵎⵓⵍⴰⵢ ⵢⴰⵄⵇⵓⴱ. ⴰⵔ ⴱⴷⴷⴰ ⵜⵜⴰⵡⵉ ⵛⴰⴼⵢⴰ ⴰⵖⵔⵓⵎ ⵙ ⵓⴼⵕⵕⴰⵏ ⵍⵍⵉ ⴳ ⵉⵍⵍⴰ ⴱⴰⴱⴰⵙ. ⴱⴰⴱⴰⵙ ⵢⵓⴽⵣ ⵜⴰⴼⵔⵓⵅⵜ ⵉⵙ ⵜⴳⴰ ⵉⵍⵍⵉⵙ. ⵜⴰⴼⵔⵓⵅⵜ ⵓⵔ ⵜⵓⴽⵣ ⴱⴰⴱⴰⵙ, ⵉⵙ ⴷ ⴱⴰⴱⴰⵙ ⴰⴷ ⵉⴳⴰ. ⵎⵓⵍⴰⵢ ⵢⴰⵄⵇⵓⴱ ⴰⵔ ⴱⴷⴷⴰ ⵉⵙⵙⵏⵡⴰ ⴰⵖⵔⵓⵎ ⵉ ⵉⵍⵍⵉⵙ ⴱⵍⴰⵛ. ⴰⵔ ⵢⴰⵏ ⵡⴰⵙⵙ ⵉⵙⵇⵙⴰ ⵜⵜ, ⵉⵏⵏⴰ ⴰⵙ: " ⵉⵙ ⴷⴰⵔⵎ ⵎⴰⵎ? " ⵜⵏⵏⴰ ⴰⵙ: " ⵉⵢⵢⵉⵀ! " ⵉⵏⵏⴰ ⴰⵙ: " ⵉⵎⵎⴰ ⴱⴰⴱⴰⵎ? " ⵜⵏⵏⴰ ⴰⵙ: " ⵉⵢⵢⵉⵀ. " ⵉⵏⵏⴰ ⴰⵙ: " ⵎⴰⵏⵉ ⴳ ⵜⵍⵍⴰ ⵎⴰⵎ? " ⵜⵏⵏⴰ ⴰⵙ: " ⵜⵉⴳⵎⵎⵉ! " ⵉⵏⵏⴰ ⴰⵙ: " ⵉⵎⵎⴰ ⴱⴰⴱⴰⵎ? " ⵜⵏⵏⴰ ⴰⵙ: " ⵓⵔ ⵙⵙⵉⵏⵖ, ⵉⵙ ⵉⵊⵍⴰ ⴳ ⴷⴷⵓⵏⵉⵜ. ⵏⵜⵜⴰⵏ ⴰⴷ ⵏⵙⵉⴳⴳⵉⵍ. " ⵉⵏⵏⴰ ⴰⵙ: " ⴰ ⵕⴱⴱⵉ, ⴼⵜⵓ, ⵉⵏⵉ ⵉ ⵎⴰⵎ: ⵔⵉⵖ ⴰⴷ ⴷⵉⵙ ⵙⴰⵡⵍⵖ ⵢⴰⵏ ⵡⴰⵙⵙ, ⴽⵓⴷⵏⵏⴰ ⵜⵔⴰ. " ⵜⵏⵏⴰ ⴰⵙ: " ⵎⵍⵉⵃ! " ⵜⴼⵜⵓ ⵜⴼⵔⵓⵅⵜ ⵍⵍⵉ, ⴰⵔ ⵜⵜⵄⴰⵡⴰⴷ ⵍⴰⵅⴱⴰⵕ ⵉ ⵎⴰⵙ. ⵜⵏⵏⴰ ⴰⵙ ⵎⴰⵙ: " ⴰⵡⵉ ⵜ ⵉⴷ ⴰⵙⴽⴽⴰ! " ⵜⴰⵡⵉ ⵜ ⵉⵏⵏ ⵚⴱⴰⵃ. ⴰⵡⵉⵏⵜ ⴰⵙ ⵎⴰⴷ ⵉⵛⵜⵜⴰ. ⴰⵢⵍⵍⵉⵖ ⵉⵛⵛⴰ, ⴰⵔ ⵙⴰⵡⴰⵍⵏ. ⵉⵙⵇⵙⴰ ⵜⴰⵎⵖⴰⵔⵜ: " ⵎⴰⵏⵉ ⴰⵎ ⵉⴽⴽⴰ ⵓⵔⴳⴰⵣ? " ⵜⵏⵏⴰ ⴰⵙ: " ⵓⵔ ⵙⵙⵉⵏⵖ. " ⵉⵏⵏⴰ ⴰⵙ: " ⵉⵖ ⵜⵥⵕⵉⴷ ⴰⵔⴳⴰⵣ ⵏⵏⵎ, ⵉⵙ ⵔⴰⴷ ⵜ ⵜⵙⵙⵏⴷ? " ⵜⵏⵏⴰ ⴰⵙ: " ⵉⵢⵢⵉⵀ! " ⵉⵏⵏⴰ ⴰⵙ: " ⵎⴰⵏ ⵍⵢⴰⵎⴰⵕⵜ ⵉⵍⴰ ⵓⵔⴳⴰⵣ ⵏⵏⵎ? " ⵜⵏⵏⴰ ⴰⵙ: " ⴰⵔⴳⴰⵣ ⵉⵏⵓ ⵉⵍⵍⴰ ⴷⴰⵔⵙ ⵢⴰⵏ ⵡⴰⵢⵢⵓⵔ ⴳ ⵉⴷⵎⴰⵔⵏ. " ⵉⵏⵏⴰ ⴰⵙ: " ⵢⴰⴽ ⵓⵔ ⴷ ⵏⵜⵜⴰⵏ ⴰⵢ ⴰ? " ⵜⴰⴳⴳⵯ ⵏⵏ, ⵜⴰⴼ ⵏⵏ ⴰⵢⵢⵓⵔ, ⵉⵍⵍⴰ ⴰⵙ ⵓⴽⴰⵏ ⴳ ⵉⴷⵎⴰⵔⵏ. ⵜⴰⴽⵯⵉ ⴼⵍⵍⴰⵙ, ⵜⵃⴱⴱⵍ ⵜ. ⵜⴰⴽⵯⵉ ⴼⵍⵍⴰⵙ ⵉⵍⵍⵉⵙ, ⵜⵃⴱⴱⵍ ⵜ. ⴳⴳⴰⵡⵔⵏ. ⵣⴰⵢⴷ, ⴰ ⵍⵃⴰⵍ, ⵡⴰⵛⵜ ⴷ, ⴰ ⵍⵃⴰⵍ! ⵉⴳⴳⴰⵡⵔ ⵍⴱⴰⵛⴰ ⵏ ⵎⵉⵚⵕ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⴰⵙⵏ: " ⵔⵉⵖ ⴰⴷ ⵜⴰⵀⵍⵖ. " ⵉⵚⵚⴰⴼⴹ ⵜⵉⴼⵇⵇⵉⵔⵉⵏ, ⴰⴷ ⴰⵙ ⵙⵉⴳⴳⵍⵏⵜ ⵜⴰⴼⵔⵓⵅⵜ. ⴽⴽⵉⵏⵜ ⴽⵓⵍⵍⵓ ⵜⵉⴼⵇⵇⵉⵔⵉⵏ ⵏ ⵎⵉⵚⵕ, ⴰⵔ ⵙⵉⴳⴳⵉⵍⵏⵜ ⵜⴰⴼⵔⵓⵅⵜ ⵉⴹⵕⵕⴼⵏ. ⵓⵔ ⵓⴼⵉⵏⵜ ⵎⴰⴷ ⵢⵓⴼⵏ ⵍⴰⵍⵍⴰ ⵛⴰⴼⵢⴰ ⴳ ⵣⵣⵉⵏ. ⴼⵜⵓⵏⵜ, ⵉⵏⵉⵏⵜ ⵜⵜ ⵉ ⵍⴱⴰⵛⴰ. ⵉⵏⵏⴰ ⴰⵙⵏ: " ⵚⵚⴰⴼⴹⴰⵜ ⵙⵔⵙ! " ⴼⵜⵓⵏ ⵉⵎⵅⵣⵏⵉⵢⵏ, ⴰⵡⵉⵏ ⴱⴰⴱⴰⵙ ⴰⵔ ⴷⴰⵔ ⵍⴱⴰⵛⴰ. ⵉⵏⵏⴰ ⴰⵙ ⵍⴱⴰⵛⴰ: " ⴰⴷ ⵉⵢⵉ ⵜⴼⴽⴷ ⵉⵍⵍⵉⴽ! " ⵉⵏⵏⴰ ⴰⵙ: " ⵍⴰⵍⴰⵍ, ⵓⵔ ⴰⴷ ⴰⴽ ⵜⵜ ⴼⴽⵖ. " ⵉⵏⵏⴰ ⴰⵙ: " ⵎⴰⵅⵅ? " ⵉⵏⵏⴰ ⴰⵙ: " ⵜⴰⴼⵔⵓⵅⵜ ⴰⵏⵏ ⵉⵍⵍⴰ ⴷⴰⵔⵙ ⴳⵯⵎⴰⵙ. " ⵉⵏⵏⴰ ⴰⵙ: " ⵍⴰⴱⵓⴷⴷⴰ ⴰⴷ ⵉⵢⵉ ⵜⵜ ⵜⴼⴽⴷ. " ⵉⵏⵏⴰ ⴰⵙ: " ⵓⵔ ⵔⴰⴷ ⴰⴽ ⵜⵜ ⴼⴽⵖ. " ⵉⵏⵏⴰ ⴰⵙ: " ⵓⵍⵍⴰⵀ, ⴰⵔ ⵜⵜ ⵜⴼⴽⴷ, ⵎⵇⵇⴰⵕ ⵜⵉⵡⵉⴷ ⵉⵢⵙⴰⵏ ⵏ ⴱⵓⵍⴰⵇ. " ⵉⵏⵏⴰ ⴰⵙ: " ⵓⵔ ⵔⴰⴷ ⵜⵥⵕⴷ ⵖⴰⵔ ⵏⵜⵜⵏⵉ! " ⵉⴼⴼⵓⵖ. ⵢⴰⵔⴰ ⵢⴰⵜ ⵜⴱⵔⴰⵜ ⵙ ⴳⵯⵎⴰⵙ, ⵢⴰⵡⵉ ⴷ ⴰⵜⴱⵉⵔ, ⵉⴳ ⴰⵙ ⵜⵜ ⴳ ⴷⴷⵓ ⵜⵉⴼⵔⵜ. ⵉⵏⵏⴰ ⴰⵙ: " ⵙⵉⵔ, ⴰ ⵓⵍⵉⴷⵉ. ⵉⵖ ⵜⵙⵙⵍⴽⵎⴷ ⵜⴰⴱⵔⴰⵜ ⴰⴷ ⵉ ⵢⵉⵡⵉ, ⴰⴷ ⴼⵍⵍⴰⴽ ⵉⵕⴹⵓ ⵕⴱⴱⵉ. ⵉⵖ ⵜⵜ ⵓⵔ ⵜⵙⵙⵍⴽⵉⵎⴷ, ⴰⴷ ⴼⵍⵍⴰⴽ ⵉⵙⵅⵟ ⵕⴱⴱⵉ. " ⵉⴼⴼⵓ ⵍⵃⴰⵍ, ⵉⴳⴰ ⴰⵙⵙ ⵏ ⵍⵊⴰⵎⵄ, ⴱⵃⵃⵔⴰ ⵓⴽⴰⵏ ⵉⵥⵥⵓⵍ ⵚⵚⵍⵟⴰⵏ ⵍⴽⵃⴰⵍ ⴹⴹⵓⵀⵕ, ⵙ ⵍⵍⵉⴳ ⵉⵜⵜⵔⵙ ⵓⵜⴱⵉⵔ ⴳ ⵍⴳⵯⴷⴷⴰⵎ ⵏⵏⵙ. ⴰⵔ ⵉⵜⵜⵔⴳⵉⴳⵉⵢ. ⵢⴰⵡⵉ ⴰⵙ ⴷ ⵓⴳⵍⵍⵉⴷ ⵍⵍⵉ ⵎⴰⴷ ⵉⵛⵜⵜⴰ. ⵓⵔ ⵜ ⵉⵔⵉ. ⵢⴰⵙⵉ ⵜ, ⴰⵔ ⵜ ⵉⵜⵜⵇⵍⵍⴰⴱ, ⵉⵖⴰⵍ ⵉⵙ ⵉⵜⵜⵢⴰⴳⴰⵙ. ⴰⵔ ⵜ ⵉⵜⵜⵇⵍⵍⴰⴱ, ⵙ ⵍⵍⵉⴳ ⵏⵏ ⵢⵓⴼⴰ ⵜⴰⴱⵔⴰⵜ. ⵢⴰⵙⵉ ⵜⵜ, ⴰⵔ ⵜⵜ ⵢⴰⵇⵇⵔⴰ, ⴰⵔ ⴰⵙ ⵟⵟⴰⵕⵏ ⵉⵎⵟⵟⴰⵡⵏ. ⵉⴱⵕⵕⵎ ⵍⵅⴰⵜⵎ ⵏⵏⵙ ⵏ ⵍⵃⴽⵎⴰ: ⵉⵙⵙⵓⵜⵍ ⵉ ⵎⵉⵚⵕ ⵄⵍⴰ ⵙⴱⵄⴰ ⴹⴹⵡⴰⵕ ⵏ ⵉⵢⵙⴰⵏ ⵏ ⴱⵓⵍⴰⵇ. ⵉⴼⴼⵓ ⵍⵃⴰⵍ, ⵉⵖⵍⵉ ⵍⵎⵓⴷⴷⵏ ⴰⴷ ⵢⵓⴷⴷⵏ ⴳ ⵎⵉⵚⵕ, ⵉⵔⴰ ⴰⴷ ⵉⵏⵏⴰ: " ⴰⵍⵍⴰⵀⵓ ⴰⴽⴱⴰⵕ! " ⵙ ⵍⵍⵉⴳ ⴰⴷ ⵉⵜⵜⵎⵏⵉⴷ ⵖⴰⵢⵍⵍⵉ ⴷ ⵉⵢⵙⴰⵏ, ⵉⵏⵏⴰ: " ⵡⴰⴽⵡⴰⴽ! " ⵖⴰⵍⵏ ⵉⵙ ⵉⵅⵍⴰ. ⵣⵣⵓⴳⵣⵏ ⵜ ⵉⴷ, ⵉⵖⵍⵉ ⵏⵏ ⵡⴰⵢⵢⴰⴹ. ⵉⵏⵏⴰ ⴷⴰⵖ ⵖⵉⴽⵍⵍⵉ. ⴼⵜⵓⵏ, ⴼⴽⵉⵏ ⵍⴰⵅⴱⴰⵕ ⵉ ⵍⴱⴰⵛⴰ, ⵏⵏⴰⵏ ⴰⵙ: " ⵎⵉⵚⵕ ⵜⵜⵢⴰⵙⴰⵢ, ⵓⵔ ⵙⵓⵍ ⴳⵉⵙ ⵎⴰⴷ ⵜⵜⵔⵔⴰⴷ! " ⵉⵏⴽⵔ ⵍⴱⴰⵛⴰ, ⵉⵚⵚⴰⴼⴹ ⵙ ⵓⵎⵖⵔⴱⵉ ⵍⵍⵉ. ⵉⵏⵏⴰ ⴰⵙ: " ⵎⴰⵜⵜⴰ ⵖⴰⵢⴰⴷ? " ⵉⵏⵏⴰ ⴰⵙ: " ⴽⵢⵢ ⴰⴷ ⵉⵔⴰⵏ ⵖⴰⵢⴰⵏⵏ. " ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰⴷ ⵜⵏ ⵜⵔⴰⵔⴷ! " ⵉⵏⵏⴰ ⴰⵙ: " ⵍⴰⵍⴰⵍ, ⵓⵔ ⵔⴰⴷ ⵔⴰⵔⵖ ⵢⴰⵜ. ⴳⵯⵎⴰⵙ ⵏ ⵜⴼⵔⵓⵅⵜ ⴰⵢ ⴰⵏⵏ. ⴼⴼⵓⵖ ⴽⵢⵢ, ⵜⵙⴰⵡⵍⴷ ⴷⵉⵙ. " ⵉⴼⴼⵓⵖ ⵍⴱⴰⵛⴰ ⵙ ⵉⵅⴼ ⵏⵏⵙ, ⵉⵏⵏⴰ ⴰⵙⵏ: " ⵎⴰⴷ ⵜⵔⴰⵎ? " ⵉⵏⵏⴰ ⴰⵙ ⵚⵚⵍⵟⴰⵏ ⵍⴽⵃⴰⵍ: " ⵜⴰⴼⵔⵓⵅⵜ ⵍⵍⵉ ⵔⴰⴷ ⵜⴰⵡⵉⴷ ⵙ ⵀⴰⴽⴽⴰⴽ, ⵜⴰⵏⵏ ⴰ ⴼ ⴷ ⵓⵛⴽⵉⵖ! " ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⵓⵔ ⵙⵓⵍ ⵔⴰⴷ ⴰⵡⵉⵖ ⵢⴰⵜ; ⵡⵔⵔⵉ ⵏⵏ ⴽⴰ ⵙ ⵜⵎⴰⵣⵉⵔⵜ ⵏⵏⴽ! " ⵉⵏⵏⴰ ⴰⵙ ⵚⵚⵍⵟⴰⵏ ⵍⴽⵃⴰⵍ: " ⵚⵎⵎⵕ ⵉⵢⵉ ⵉⵢⵙⴰⵏ ⵉⵏⵓ, ⵡⵔⵔⵉⵖ ⵏⵏ! " ⵉⴼⵜⵓ, ⵢⴰⵎⵕ ⵉⵃⴷⴷⴰⴷⵏ, ⴰⵔ ⵜⵜⵅⴷⴰⵎⵏ ⵉⵅⴷⴷⴰⵎⵏ ⵜⵍⵜ ⵉⵢⴰⵎ. ⴼⵜⵓⵏ ⴰⴷ ⵚⵎⵎⵕⵏ ⵉⵢⵙⴰⵏ. ⵡⵏⵏⴰ ⵓⴽⴰⵏ ⵢⵓⵍⵍⵏ ⵜⵉⵇⵇⴰⵕⵜ ⵏ ⵓⵢⵢⵉⵙ, ⵢⴰⴼ ⵜ ⵉⵏⵏ ⵜⴰⵙⵉⵍⴰ ⵏ ⵍⴼⴹⴹⴰ, ⵉⵎⵚⵎⴰⵕⵏ ⵏ ⴷⴷⵀⴱ. ⵡⵔⵔⵉⵏ ⵙ ⴷⴰⵔ ⵍⴱⴰⵛⴰ, ⵏⵏⴰⵏ ⴰⵙ: " ⵎⵇⵇⴰⵕ ⴽⵓⵍⵍⵓ ⵜⵣⵣⵏⵣⵉⴷ ⵎⵉⵚⵕ ⴷ ⵎⴰⴷ ⴳⵉⵙ ⵉⵍⵍⴰⵏ, ⵓⵔ ⵔⴰⴷ ⵜⵔⴰⵔⴷ ⴰⵜⵉⴳ ⵏ ⵉⵎⵚⵎⴰⵕⵏ, ⵓⵄⵙⴰⴽ ⵜⵉⵙⵉⵍⵉⵡⵉⵏ. " ⵉⵏⵏⴰ ⴰⵙⵏ: " ⵎⴰⵅⵅ? " ⵏⵏⴰⵏ ⴰⵙ: " ⵉⵎⵚⵎⴰⵕⵏ ⵏ ⴷⴷⵀⴱ, ⵜⵉⵙⵉⵍⵉⵡⵉⵏ ⵏ ⵍⴼⴹⴹⴰ. " ⵉⴼⴼⵓⵖ ⴷⴰⵖ ⵍⴱⴰⵛⴰ ⵙ ⴷⴰⵔ ⵚⵚⵍⵟⴰⵏ ⵍⴽⵃⴰⵍ, ⴰⵔ ⵉⵜⵜⴹⴰⵍⴰⴱ, ⵉⵏⵏⴰ ⴰⵙ: " ⴰⴷ ⵉⵢⵉ ⵜⵙⴽⵔⴷ ⵎⴰⵎⵏⴽ. ⵓⵔ ⵥⴹⴰⵕⵖ ⴰⴷ ⵚⵎⵎⵕⵖ ⵉⵢⵙⴰⵏ! " ⵉⵏⵏⴰ ⴰⵙ: " ⵄⵍⴰ ⵕⴱⴱⵉ, ⵎⴰⵄⵍⵉⵛ! ⵀⴰ ⵉⵢⵉ ⵔⴰⴷ ⴼⵜⵓⵖ, ⵡⴰⵍⴰⴽⵉⵏ ⴰⴷ ⵓⵔ ⵙⵓⵍ ⵜⴰⴽⵯⵉⴷ ⴼ ⴽⵔⴰ ⵏ ⵓⵎⵖⵔⴱⵉⵢ! ⵉⴼⵜⵓ ⵚⵚⵍⵟⴰⵏ ⵍⴽⵃⴰⵍ, ⵢⴰⵡⵉ ⴷⵉⴷⵙ ⵓⵍⵜⵎⴰⵙ ⴷ ⵎⴰⵙ. " ⴰⴷ ⵏⵔⴰⵔ ⴰⵡⴰⵍ ⵙ ⵎⵓⵍⴰⵢ ⵢⴰⵄⵇⵓⴱ. ⵉⴼⴼⵓⵖ ⵃⵜⵜⴰ ⵏⵜⵜⴰⵏ ⵎⵉⵚⵕ, ⵉⴼⵜⵓ ⵙ ⴱⵔⵔ ⵛⵛⴰⵎ. ⴰⵢⵍⵍⵉⵖ ⵉⵍⴽⵎ ⴱⵔⵔ ⵛⵛⴰⵎ, ⵉⵖⵍⵉ ⵙ ⵢⴰⵏ ⵓⴷⵔⴰⵔ, ⴰⵔ ⴰⵙ ⵜⵜⵉⵏⵉⵏ ⵊⴱⵍ ⴷⴷⵔⵓⵣ, ⴰⵔ ⵉⵜⵜⵄⵙⵙⴰⵙ ⴼ ⵡⴰⴹⵉⵍ ⴳ ⵓⴷⵔⴰⵔ ⴰⵏⵏ. ⵡⵏⵏⴰ ⴷ ⵢⵓⵛⴽⴰⵏ ⵙ ⵡⴰⴹⵉⵍ ⴰⴷ ⵜ ⵢⴰⴽⵯⵔ, ⴰⵔ ⴰⵙ ⵉⵜⵜⴳⴳⴰ ⵉⵙⵏⵏⴰⵏ, ⴰⵢⵍⵍⵉⵖ ⵜ ⵙⵓⵍ ⵓⵔ ⵉⵜⵜⴰⴽⵯⵔ ⵃⵜⵜⴰ ⵢⴰⵏ. ⵉⵣⴰⵢⴷ ⴰⵔ ⵉⵜⵜⵃⴼⴰⵔ ⵍⵇⴱⵕ ⵙ ⵜⴰⵙⵙⵎⵉ ⴳ ⵓⴷⵔⴰⵔ ⴰⵏⵏ. ⴳ ⴰⵙⵙ ⵍⵍⵉ ⴳ ⵉⵎⵎⵓⵜ, ⵔⴰⵏ ⴰⴷ ⵜ ⴰⵡⵉⵏ ⵙ ⵕⵕⵓⴹⵜ ⵏ ⵜⴰⴷⴷⵛⵕⵜ, ⴳⴳⴰⵎⵎⵉⵏ ⴰⴷ ⵜ ⴰⵙⵉⵏ. ⵙ ⵍⵍⵉⴳ ⵉⵏⵏⴰ ⵢⴰⵏ: " ⵉⵅⴼ ⵏ ⵓⴷⵔⴰⵔ ⴰⵏⵏ ⴰⵖ ⵢⴰⴷⵍⵍⵉ ⵉⵜⵜⵉⵍⵉ, ⵕⵡⴰⵃ, ⴰⴷ ⵜ ⵙⵔⵙ ⵏⴰⵡⵉ ". ⴰⵙⵉⵏ ⵜ, ⵙⵙⵖⵍⵉⵏ ⵜ ⴷ ⵓⴷⵔⴰⵔ ⴰⵏⵏ. ⴰⴼⵉⵏ ⵍⵇⴱⵕ ⵉⴽⵎⵎⵍ. ⴳⴰⵏ ⵜ ⵉⵏⵏ ⵓⴽⴰⵏ ⴳ ⵍⵇⴱⵕ, ⵉⵡⵔⵔⵉ ⴼⵍⵍⴰⵙ ⵡⴰⴽⴰⵍ. ⵡⴰⵙⵙⵍⴰⵎ! 19. ⵍⵇⵉⵚⵜ ⵏ ⵙⵉⵏ ⵉⵄⵔⵔⵉⵎⵏ ⵏ ⴰⵢⵜ ⵄⵟⵟⴰ. ⵎⵊⴰⵃⴰⴷⵏ ⵙⵉⵏ ⵉⵄⵔⵔⵉⵎⵏ ⵏ ⴰⵢⵜ ⵄⵟⵟⴰ. ⴽⵓ ⵢⴰⵏ ⴳⵉⵙⵏ ⵉⵏⵏⴰ: " ⵏⴽⴽ ⴰⴷ ⵉⴳⴰⵏ ⴰⵄⵔⵔⵉⵎ, ⵓⵔ ⵉⵍⵍⵉ ⵎⴰⴷ ⵉⵢⵉ ⵉⵥⴹⴰⵕⵏ. " ⴳⴳⴰⵡⵔⵏ ⴰⵔ ⵢⴰⵏ ⵡⴰⵙⵙ, ⵎⵛⴰⵡⴰⵕⵏ ⵉ ⵏⴳⵔⴰⵜⵙⵏ: " ⵕⵡⴰⵃ ⴰⴷ ⵏⵙⴰⴼⵔ! " ⵎⵎⵕⴹⴰⵏ ⵉ ⵏⴳⵔⴰⵜⵙⵏ; ⴳⴳⴰⵡⵔⵏ ⴰⵔ ⴷⴰⵔ ⵜⵉⵡⵡⵓⵜⵛⵉ, ⵙⵙⵓⴷⵓⵏ ⴼ ⵉⵢⵙⴰⵏ ⵏⵏⵙⵏ, ⴼⴽⵉⵏ ⵉ ⵍⵅⵍⴰ. ⴰⵔ ⴼⵜⵜⵓⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵓⵖⴰⵔⴰⵙ, ⵉⴽⴽⴰ ⵜⵓⵥⵥⵓⵎⵜ ⵏ ⵕⵕⵓⴹⵜ. ⴰⵔ ⴳⵉⵙ ⴼⵜⵜⵓⵏ. ⴰⵢⵍⵍⵉⵖ ⴰⵔ ⵜⵜⵎⵏⵉⴷⵏ ⵢⴰⵏ ⵉⴽⵔⵓ ⵎⵥⵥⵉⵢⵏ, ⵉⵏⵏⴰ ⵢⴰⵏ ⵉ ⵡⴰⵏⵏ ⵢⴰⴹⵏⵉⵏ: " ⴰⵙⵉ, ⴰ ⵎⵓⵃ, ⵉⴽⵔⵓ ⴰⵏⵏ, ⴰⴷ ⴰⵖ ⵉⴳ ⵉⵎⵏⵙⵉ. " ⵉⴽⵔⵓ ⴰⵏⵏ ⵉⴳⴰ ⵜⴰⴳⵯⵎⴰⵔⵜ ⵏ ⵓⵙⵎⴹⵍ. ⵢⴰⵙⵉ ⵜ ⵡⴰⵍⵍⵉ, ⵉⴳ ⵜ ⴳ ⵍⴳⵯⴷⴷⴰⵎ ⵏⵏⵙ. ⴰⵔ ⴼⵜⵜⵓⵏ, ⴰⵢⵍⵍⵉⵖ ⴼⴼⵓⵖⵏ ⵕⵕⵓⴹⵜ ⵍⵍⵉ. ⵓⴽⴰⵏ ⴰⵔ ⵉⵜⵜⵓⴼⴼ ⵖⴰⵢⵍⵍⵉ ⴳ ⵉⴳⴳⵉ ⵏ ⵓⵢⵢⵉⵙ ⵏⵏⵙ. ⵉⴽⵚⵓⴹ ⵡⴰⵍⵍⵉ, ⵉⵏⵏⴰ ⵉ ⵓⵎⴷⴷⴰⴽⴽⵯⵍ ⵏⵏⵙ: " ⵀⴰⴽ ⵙⵓⵏⴼⵓ ⵉⵢⵉ, ⴰⵙⵉ ⵜ ⵓⵍⴰ ⴽⵢⵢ ⵉⵎⵉⴽⴽ! " ⵉⵏⵏⴰ ⴰⵙ ⵓⵎⴷⴷⴰⴽⴽⵯⵍ ⵏⵏⵙ: " ⴰⵕⴰ ⵜ ⵉⴷ! " ⵉⴼⴽⴰ ⴰⵙ ⵜ ⵡⴰⵍⵍⵉ; ⵉⵡⵔⵔⵉ ⴷ ⵖⴰⵢⵍⵍⵉ ⵉⵎⵥⵥⵉⵢ ⴷⴰⵖ ⵣⵓⵏ ⴷ ⵓⴽⴰⵏ ⵉⴽⵔⵓ. ⵉⵎⵉⴽⴽ ⵏ ⵙⵙⴰⵄⵜ, ⴰⵔ ⴷⴰⵖ ⵉⵜⵜⵓⴼⴼ ⵍⵀⵉⵛⵜ ⵍⵍⵉ, ⴰⵢⵍⵍⵉⵖ ⵉⵍⵍⴰ ⵖⴰⵏⵛⴽ ⵏ ⵓⴼⵓⵏⴰⵙ. ⵉⴳⴳⴰⵎⵎⵉ ⵓⵢⵢⵉⵙ ⴰⴷ ⵙⵓⵍ ⵉⴼⵜⵜⵓ. ⵢⵓⵜ ⵜ ⵡⴰⵍⵍⵉ ⵙ ⵢⴰⵜ ⵜⵓⴽⴽⵉⵎⵜ, ⵉⵏⵏⴰ ⴰⵙ: " ⵡⵔⵔⵉ ⴷ ⵖⵉⴽⵍⵍⵉ ⵜⴳⵉⴷ! ⵀⴰⵜⵉ ⵜⵥⴹⴰⵢⴷ ⴼ ⵓⵢⵢⵉⵙ! " ⵉⵡⵔⵔⵉ ⵖⴰⵢⵍⵍⵉ, ⵉⴳ ⴷⴰⵖ ⵉⴽⵔⵓ. ⴰⴷ ⵉⵚⵃⴰⵏ ⴰⵔ ⵉⴼⵜⵜⵓ ⴰⵢⵍⵍⵉⵖ ⵙⵔⵙ ⵉⵙⴰⵡⵍ ⵉⴽⵔⵓ ⵍⵍⵉ, ⵉⵏⵏⴰ ⴰⵙ: " ⵉⵙ ⵉⵢⵉ ⵜⵙⵙⵏⴷ ⵎⴰⴷ ⴳⵉⵖ? " ⵉⵏⵏⴰ ⴰⵙ ⵡⴰⵄⵔⵔⵉⵎ: " ⴰⵢⵏⵏⴰ ⵜⵔⵉⴷ, ⵜⴳⴷ! ⵔⴰⴷ ⴽ ⵛⵛⵖ, ⴰⴷ ⵙⵔⴽ ⵛⵛⵖ ⵉⵎⵏⵙⵉ ⵉⵏⵓ. ⵎⴰ ⵙ ⵉⵢⵉ ⵜⴽⵛⵎⴷ? " ⴰⵔ ⴼⵜⵜⵓⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵙⵙⵉⵢⵢⵉⴷ ⴳ ⵜⵓⵥⵥⵓⵎⵜ ⵏ ⵢⴰⵜ ⵕⵕⵓⴹⵜ ⵢⴰⴹⵏⵉⵏ. ⵉⵏⵏⴰ ⵉ ⵓⵎⴷⴷⴰⴽⴽⵯⵍ ⵏⵏⵙ: " ⴳⴳⵯⵣ, ⴰⵎⵥ ⵖⴰⵢⴰⴷ, ⴰⴷ ⴰⵙ ⵏⵖⵔⵙ, ⴰⴷ ⵏⵙⵙⵏⵓ ⵉⵎⵏⵙⵉ ⵏⵏⵖ. " ⵉⴳⴳⵯⵣ ⵡⴰⵍⵍⵉ, ⵢⴰⵎⵥ ⵉⴽⵔⵓ ⵍⵍⵉ; ⵉⴳⴳⵯⵣ ⵡⴰⵄⵔⵔⵉⵎ ⵍⵍⵉ ⴰⴹⵏⵉⵏ, ⵉⵊⴱⴷ ⴰⵊⵏⵡⵉ, ⵢⴰⵙⵉ ⵉⴽⵔⵓ ⵍⵍⵉ, ⵉⵖⵔⵙ ⴰⵙ, ⵢⴰⵣⵓ ⵜ, ⵉⴱⴱⵉ ⵜ ⴼ ⵉⵎⵉⴽⴽ ⴷ ⵉⵎⵉⴽⴽ, ⵉⴳ ⵜ ⴳ ⵜⵓⵥⵥⵓⵎⵜ ⵏ ⵜⴽⵉⵏⵜ. ⵉⵏⵏⴰ ⵉ ⵡⴰⵍⵍⵉ ⵢⴰⴹⵏⵉⵏ: " ⴰ ⵎⵓⵃ, ⴼⵜⵓ, ⴰⵡⵉ ⴷ ⵉⴽⵛⵛⵓⴹⵏ! " ⵉⴼⵜⵓ ⵡⴰⵍⵍⵉ ⵢⴰⴹⵏⵉⵏ, ⴰⵔ ⵉⵙⵉⴳⴳⵉⵍ ⵉⴽⵛⵛⵓⴹⵏ ⴰⵢⵍⵍⵉⵖ ⵉⵍⴽⵎ ⵢⴰⵏ ⵍⵇⴱⵕ ⵏ ⵍⵊⴷⵉⴷ. ⵢⴰⴼ ⵏⵏ ⴳⵉⵙ ⵉⴽⵛⵛⵓⴹⵏ, ⴰⵔ ⵜⵏ ⵉⵜⵜⴰⵙⵉ. ⵉⵙⴰⵡⵍ ⴱⴰⴱ ⵏ ⵍⵇⴱⵕ ⴰⵏⵏ, ⵉⵏⵏⴰ ⴰⵙ: " ⵎⴰⵏⵉ ⵜⵔⵉⴷ ⵙ ⵉⴽⵛⵛⵓⴹⵏ ⵉⵏⵓ? " ⵉⵙⵙⴼⵍⴷ ⵡⴰⵍⵍⵉ ⵖⵉⴽⵍⵍⵉ, ⵉⵔⵡⵍ! ⵉⵏⵏⴰ ⴰⵙ ⵡⴰⵍⵍⵉ ⵢⴰⴹⵏⵉⵏ: " ⵎⴰⵏⵣⴰ ⵉⴽⵛⵛⵓⴹⵏ? " ⵉⵏⵏⴰ ⴰⵙ: " ⵓⵔ ⵓⴼⵉⵖ ⵢⴰⵜ! " ⵉⴼⵜⵓ ⵡⴰⵄⵔⵔⵉⵎ ⵍⵍⵉ ⵢⴰⴹⵏⵉⵏ ⴰⴷ ⴷ ⵢⴰⵡⵉ ⵉⴽⵛⵛⵓⴹⵏ, ⵢⴰⴼ ⵜⵏ ⵉⵏⵏ ⴷⴰⵖ ⴳ ⵍⵇⴱⵕ ⵍⵍⵉ. ⵉⵏⵏⴰ ⴰⵙ ⴷⴰⵖ ⴱⴰⴱ ⵏ ⵍⵇⴱⵕ: " ⵎⴰⵏⵉ ⵜⵔⵉⴷ ⵙ ⵉⴽⵛⵛⵓⴹⵏ ⵉⵏⵓ? " ⵉⵏⵏⴰ ⴰⵙ ⵡⴰⵄⵔⵔⵉⵎ: " ⵉⵖ ⵜⵎⵎⵓⵜⴷ, ⵎⵎⵜ! ⵉⵖ ⴰⵔ ⵜⵜⵅⴰⵚⴰⵎⴷ ⵜⵉⴽⵛⵛⵓⴹⵉⵏ, ⵏⴽⵔ, ⴰⴷ ⵏⵎⵎⴰⵖ, ⴰⴷ ⵜⵙⴽⵔⴷ ⵍⵃⵇⵇ ⵏⵏⴽ! " ⴰⴷ ⵉⵚⵃⴰⵏ ⵉⵏⴽⵔ ⴱⴰⴱ ⵏ ⵍⵇⴱⵕ ⵍⵍⵉ, ⵉⵎⵎⴰⵖ ⴷⵉⴷⵙ. ⵢⴰⵙⵉ ⵜ ⵡⴰⵄⵔⵔⵉⵎ ⴰⵔ ⵡⵉⵙ ⵙⴰ ⵉⴳⵏⵡⴰⵏ, ⵢⵓⵜ ⵙⵔⵙ ⴰⴽⴰⵍ, ⵉⵃⵛⴰ ⵜ ⴳ ⵍⵇⴱⵕ, ⵉⵏⵏⴰ ⴰⵙ: " ⵉⵖ ⵜⵎⵎⵓⵜⴷ, ⵎⵎⵜ! ⵉⵖ ⵜⵔⵉⴷ ⴰⴷ ⴷⴰⵖ ⵜⵜⵅⴰⵚⴰⵎⴷ ⵜⵉⴽⵛⵛⵓⴹⵉⵏ, ⵏⴽⵔ ⴷⴰⵖ! " ⵢⴰⵙⵉ ⵡⴰⵄⵔⵔⵉⵎ ⵉⴽⵛⵛⵓⴹⵏ, ⵉⴼⵜⵓ. ⵉⴳⴳⴰⵡⵔ ⴰⵢⵍⵍⵉⵖ ⵉⵏⵡⴰ ⵉⵎⵏⵙⵉ. ⵉⵔⴰ ⴰⴷ ⵉⵙⵄⵇⵍ ⴰⵎⴷⴷⴰⴽⴽⵯⵍ ⵏⵏⵙ, ⵢⴰⴼ ⵜ ⵉⵏⵏ ⵉⵚⵎⵎⵉⴹ. ⵢⴰⵙⵉ ⵜⵉⴽⵉⵏⵜ, ⵉⵔⴰ ⴰⴷ ⵉⵛⵛ. ⵉⵕⵥⵎ ⵜⵉⴽⵉⵏⵜ, ⵜⵔⵡⵍ ⵍⵀⵉⵛⵜ ⵍⵍⵉ, ⵜⴼⴽ ⵉ ⵍⵅⵍⴰ. ⵢⴰⵙⵉ ⴰⵎⴷⴷⴰⴽⴽⵯⵍ ⵏⵏⵙ, ⵉⴽⵔⴼ ⵜ ⴳ ⵉⴳⴳⵉ ⵏ ⵓⵢⵢⵉⵙ ⵏⵏⵙ, ⵉⴼⵜⵓ ⵙ ⵜⵎⴰⵣⵉⵔⵜ ⵏⵏⵙ. ⴰⵢⵍⵍⵉⵖ ⵉⵍⴽⵎ, ⵉⵏⵏⴰ ⴰⵙⵏ: " ⴰⵙⵉⵢⴰⵜ ⴰⵄⵔⵔⵉⵎ ⵏⵏⵓⵏ, ⵎⴹⵍⴰⵜ ⵜ, ⵉⵎⵎⵓⵜ ⵖⴰⵔ ⵙ ⵜⴰⵢⵀⵓⴷⵉⵢⵜ! " ⵡⴰⵙⵙⵍⴰⵎ! 20. ⵍⵇⵉⵚⵜ ⵏ ⵔⵔⴱⵉⵄⵜ ⵏ ⵍⵃⴰⵊⵊ ⵙⵄⵉⴷ ⵉⵛⵛⵓ. ⵜⴽⴽⴰⵜⵜⵉⵏ ⵢⴰⵜ ⵔⵔⴱⵉⵄⵜ ⵏ ⵍⵃⴰⵊⵊ ⵙⵄⵉⴷ ⵉⵛⵛⵓ, ⴳⴰⵏ ⵕⴱⵄⵉⵏ ⵕⵕⴰⵎⵉ. ⵉⵎⵉⵍ ⴼⵜⵓⵏ, ⵙⴰⴼⵔⵏ ⴰⵢⵍⵍⵉⵖ ⵍⴽⵎⵏ ⵢⴰⵏ ⵍⵅⵍⴰ, ⵓⵔ ⵙⵓⵍ ⵍⴽⵎⵏ ⵍⵄⵎⵎⴰⵕⵜ. ⵉⵎⵉⵍ ⵍⴽⵎⵏ ⵢⴰⵜ ⵕⵕⵓⴹⵜ, ⵢⵉⵍⵉ ⴳⵉⵙ ⵢⴰⵜ ⵍⵇⵓⴱⵜ. ⴽⵛⵎⵏ ⵉⵀⵢⵢⴰⴹⵏ ⵍⵇⵓⴱⵜ ⵍⵍⵉ, ⴰⴷ ⴳⵉⵙ ⵏⵙⵉⵏ. ⵙⵙⵓⴼⵖⵏ ⴷ ⴰⵟⴱⴱⴰⵅ ⴰⴷ ⴰⵙⵏ ⵉⵙⵙⵏⵓ ⵉⵎⵏⵙⵉ. ⵉⴼⵜⵓ ⵓⵔⴳⴰⵣ ⵍⵍⵉ ⵙ ⵉⵎⵉ ⵏ ⵍⵇⵓⴱⵜ, ⴰⵔ ⵉⵙⵙⵏⵡⴰ ⵉⵎⵏⵙⵉ. ⵉⴳⵍⵍⴱ ⵓⴽⴰⵏ ⵙ ⵜⵖⵔⴷⵉⵏ ⵏⵏⵙ, ⴰⵔ ⵉⵜⵜⵎⵏⵉⴷ ⵢⴰⵜ ⵍⵀⵉⵛⵜ, ⵓⵅⵙⴰⵏ ⵏⵏⵙ ⵣⵓⵏ ⴷ ⵓⴽⴰⵏ ⵡⵉⵏ ⵍⴼⵉⵍ, ⴰⵍⵍⵏ ⵏⵏⵙ ⵣⵓⵏ ⴷ ⵓⴽⴰⵏ ⵉⵙⵓⴼⴰ, ⵉⵙⴽⵔ ⵉⵙ ⵜⵜ ⵓⵔ ⵉⵥⵕⵉ. ⵉⵣⴰⵢⴷ ⴰⵔ ⴷⴰⵖ ⵉⵙⵙⵏⵡⴰ ⵉⵎⵏⵙⵉ. ⵜⴰⵛⴽ ⴷ ⵙⵔⵙ ⵍⵀⵉⵛⵜ ⵍⵍⵉ, ⵜⵏⵏⴰ ⴰⵙ: " ⵉⵙ ⵜⵔⵉⴷ ⵜⵉⴽⵛⵛⵓⴹⵉⵏ? " ⵉⴳⴳⵯⴷ ⵡⴰⵍⵍⵉ, ⵉⵏⵏⴰ ⴰⵙ: " ⵢⴰ! ", ⵡⴰⵍⴰⴽⵉⵏ ⵙ ⵜⴰⵡⴷⴰ. ⵜⴼⵜⵓ ⵍⵀⵉⵛⵜ ⵍⵍⵉ, ⵜⴰⵡⵉ ⴰⵙ ⴷ ⴰⴳⵓⴷⵉ ⵏ ⵉⵅⵙⴰⵏ ⵏ ⵍⵎⵉⵢⵜ. ⵉⴽⵚⵓⴹ ⴷⴰⵖ ⵡⴰⵍⵍⵉ, ⵉⵏⵏⴰ ⴰⵙ: " ⵣⴰⵢⴷ, ⴰⵡⵉ ⴷ ⵙⵓⵍ ⵉⴽⵛⵛⵓⴹⵏ, ⴰⵎⵎⴰ ⴳ ⵓⴼⵍⵍⴰ ⴰⵏⵏ! " ⵜⴼⵜⵓ ⵍⵀⵉⵛⵜ ⵍⵍⵉ ⴰⴷ ⴷⴰⵖ ⵜⴰⵡⵉ ⵉⴽⵛⵛⵓⴹⵏ. ⵉⵅⵟⴼ ⵡⴰⵍⵍⵉ ⵜⵉⴽⵉⵏⵜ, ⵉⴽⵛⵎ ⵙ ⵍⵇⵓⴱⵜ ⵍⵍⵉ ⵙ ⴷⴰⵔ ⵉⵀⵢⵢⴰⴹⵏ, ⵉⵏⵏⴰ ⴰⵙⵏ: " ⵙ ⵜⵉⴼⵙⵙⵉ ⵔⴳⵍⴰⵜ ⵍⴱⴰⴱ! " ⵔⴳⵍⵏ ⵉⵀⵢⵢⴰⴹⵏ ⵍⴱⴰⴱ, ⴳⵉⵏ ⵉⵃⵍⵙⴰⵏ ⵏ ⵍⴱⵀⴰⵢⵏ ⵉ ⵍⴱⴰⴱ, ⴷ ⵉⴳⵊⴷⴰ ⴷ ⴽⵓⵍⵍⵓ ⵎⴰⴷ ⵓⴼⴰⵏ. ⵜⵡⵔⵔⵉ ⴷ ⵍⵀⵉⵛⵜ ⵍⵍⵉ, ⵜⵓⴼⴰ ⵏⵏ ⵡⴰⵍⵍⵉ ⵉⵔⵡⵍ. ⴰⵔ ⵜⵜⵇⵇⴷ ⵉ ⴽⵔⴰ ⵏ ⵜⵖⵓⵢⵢⵉⵜ, ⵎⵇⵇⴰⵕ ⴰⵙ ⵙⵍⵍⴰⵏ ⴳ ⵜⵡⴰⴷⴰ ⵏ ⵡⴰⵙⵙ. ⴰⵔ ⵜⴽⴽⵕⴹ ⴰⵖⵔⴰⴱ ⵏ ⵙⵙⵉⵢⵢⵉⴷ ⵍⵍⵉ ⴰⵢⵍⵍⵉⵖ ⴰⵔ ⵜⵜⵔⴳⵉⴳⵉⵢ ⵍⵇⵓⴱⵜ ⵍⵍⵉ, ⴰⴷ ⵉⵚⵃⴰⵏ ⴰⵔ ⵜⵜⵙⵓⵜⵓⵍ ⵉ ⵍⵇⵓⴱⵜ ⵍⵍⵉ. ⴰⵢⵍⵍⵉⵖ ⵉⴼⴼⵓ ⵍⵃⴰⵍ, ⵜⴼⵜⵓ. ⴼⴼⵓⵖⵏ ⴷ. ⵢⴰⵏ ⵓⴼⵔⵓⵅ ⵏ ⵉⵀⵢⵢⴰⴹⵏ ⵍⵍⵉ ⵉⵎⵎⵓⵜ, ⵉⵎⵎⵓⵜ ⵙ ⵜⴰⵡⴷⴰ. ⵙⵎⵎⵓⵚ ⵉⴼⵔⵅⴰⵏ ⵓⵙⵉⵏ ⵜⴰⵡⵍⴰ ⵖⵉⵏⵏ ⵙ ⵜⴰⵡⴷⴰ. ⴰⵔ ⴼⵜⵜⵓⵏ ⵉⵀⵢⵢⴰⴹⵏ ⵍⵍⵉ, ⴰⵢⵍⵍⵉⵖ ⵍⴽⵎⵏ ⵢⴰⵜ ⵜⴰⴷⴷⵛⵕⵜ. ⴰⵔ ⵜⵜⵄⴰⵡⴰⴷⵏ ⵍⵅⴱⴰⵕ ⵉ ⵎⵉⴷⴷⵏ. ⵏⵏⴰⵏ ⴰⵙⵏ: " ⵍⵅⵍⴰ ⴰⵏⵏ ⵓⵔ ⵉⵍⵍⵉ ⵎⴰⴷ ⵜ ⴳⵉⴳⵏⵖ ⵉⵜⵜⴽⴽⴰⵏ ⵜⵉⵖⵔⴷⵉⵏ ⵏ ⵜⵉⵡⵡⵓⵜⵛⵉ. " ⵡⴰⵙⵙⵍⴰⵎ! 21. ⵍⵇⵉⵚⵜ ⵏ ⵢⴰⵏ ⵓⵀⵢⵢⴰⴹ, ⵉⵙⵎ ⵏⵏⵙ ⵎⵄⵣⵓⵣ. ⵉⴽⴽⴰⵜⵜⵉⵏⵏ ⵢⴰⵏ ⵓⴼⵔⵓⵅ, ⵉⵎⵓⵏ ⴷ ⵔⵔⴱⵉⵄⵜ ⵏ ⵍⵃⴰⵊⵊ ⵙⵄⵉⴷ ⵉⵛⵛⵓ. ⴰⴼⵔⵓⵅ ⴰⵏⵏ ⵉⵔⴰ ⴰⴷ ⵉⵔⵡⵍ, ⵛⵛⵉⵅ ⵏⵏⵙ ⵉⵛⵇⵇⴰ ⴱⵣⵣⴰⴼ, ⴰⵔ ⵜ ⴱⴷⴷⴰ ⵉⴽⴽⴰⵜ. ⵉⴳⴳⴰⵡⵔ ⵏⵏ ⵢⴰⵏ ⵡⴰⵙⵙ ⴰⵔ ⴷⴰⵔ ⵍⵄⴰⵚⵕ, ⵢⴰⵙⵉ ⵍⴽⵯⵎⵎⵉⵢⵜ, ⵉⵔⵡⵍ. ⴰⵔ ⵉⴼⵜⵜⵓ, ⴰⵢⵍⵍⵉⵖ ⵉⵍⴽⵎ ⵢⴰⵏ ⵍⵅⵍⴰ, ⵢⴰⴼ ⵏⵏ ⴳⵉⵙ ⵢⴰⵜ ⵜⴼⵇⵇⵉⵕⵜ, ⵓⵅⵙⴰⵏ ⵏⵏⵙ ⵖⴰⵏⵛⴽ ⵏ ⵡⵉⵏ ⵍⴼⵉⵍ, ⵜⵉⴱⴱⴰⵜⵉⵏ ⵏⵏⵙ ⵍⵍⴰⵏⵜ ⵖⴰⵏⵛⴽ ⵏ ⵉⵡⵍⴽⴰⵏ. ⵜⵍⵓⵃ ⵢⴰⵜ ⵜⵉⴱⴱⵉⵜ ⴳ ⵜⵙⴳⴰ ⴰⴷ, ⵢⴰⵜ ⴳ ⵜⵙⴳⴰ ⴰⵏⵏ. ⵜⵏⵏⴰ ⴰⵙ: " ⴰⵀⵍⴰ, ⴰ ⵓⵍⵉⴷⵉ, ⵛⴰⵡⵕ ⵉⵎⵉⴽⴽ, ⴰⴷ ⵏⵎⵓⵏ! " ⴰⵔ ⵜⵜ ⵉⵜⵜⵎⵏⵉⴷ ⵡⴰⵍⵍⵉ, ⵉⴽⵚⵓⴹ ⵜⴰⵏⵏ ⵜⴳⴰ ⵜⴰⴳⵯⵎⴰⵔⵜ ⵏ ⵉⵙⵎⴹⴰⵍⵏ. ⴰⴷ ⵉⵚⵃⴰⵏ ⵉⵣⵣⵔⴱ ⵡⴰⵍⵍⵉ, ⵉⴽⵚⵓⴹ. ⴰⵔ ⵉⴼⵜⵜⵓ, ⴰⵔⴽⵉⵖ ⴷⵉⴷⵙ ⵉⴳⴰ ⴽⴰⴷⴰ ⵡⴰⴽⴰⴷⴰ, ⴰⴷ ⵓⴽⴰⵏ ⵉⴳⵍⵍⴱ, ⵢⴰⴼ ⵜⵜ ⵉⵏⵏ ⴳ ⵟⵟⵕⴼ ⵏⵏⵙ. ⴰⴷ ⵉⵚⵃⴰⵏ ⵜⵏⵏⴰ ⴰⵙ: " ⵛⴰⵡⵕ, ⴰ ⵓⵍⵉⴷⵉ, ⴰⴷ ⵓⵔ ⵜⴰⵣⵣⵍⴷ! ⵀⴰⵜⵉ ⵔⴰⴷ ⴽ ⵍⴽⵎⵖ, ⵡⴰⵅⵅⴰ ⵜⴼⵜⵉⴷ ⴰⵔ ⵍⵃⴷⴷ ⵏ ⴷⴷⵓⵏⵉⵜ. " ⴰⴷ ⵉⵚⵃⴰⵏ ⵉⵔⴰ ⵡⴰⵍⵍⵉ ⴰⴷ ⵉⵎⵎⵜ ⵖⴰⵔ ⵙ ⵜⴰⵢⵀⵓⴷⵉⵢⵜ. ⴰⴷ ⵉⵚⵃⴰⵏ ⴰⵔ ⵉⴼⵜⵜⵓ, ⴰⵢⵍⵍⵉⵖ ⴰⵔ ⵉⵜⵜⵎⵏⵉⴷ ⵢⴰⵏ ⵓⵖⴰⵔⴰⵙ, ⵢⵓⵏⴼ ⵙ ⵜⵙⴳⴰ ⵜⴰⵥⵍⵎⴰⴹⵜ. ⵢⴰⵏⴼ ⵙ ⵓⵖⴰⵔⴰⵙ ⵍⵍⵉ, ⵢⴰⵙⵉ ⵜⵏ ⴷ ⵙ ⵜⵉⵣⵣⵍⴰ. ⵓⵔ ⵙⵓⵍ ⵜⵙⵙⵏ ⵜⴰⵍⵍⵉ ⵎⴰⵏⵉ ⵙ ⵉⴼⵜⴰ. ⵉⴳⵍⵍⴱ ⵡⴰⵍⵍⵉ, ⵓⴽⴰⵏ ⴰⵔ ⵉⵜⵜⵎⵏⵉⴷ ⵜⴰⵍⵍⵉ ⴰⵔ ⵜⵜⴰⵣⵣⴰⵍ, ⴰⵔ ⵜⵜⵍⵡⴰⵃ ⵙ ⵉⵙⵓⴼⴰ ⵏ ⵜⴰⴽⴰⵜ ⵣⵓⵏ ⴷ ⵓⴽⴰⵏ ⵓⵙⵎⴰⵏ. ⴰⵔ ⵜⴽⵟⵟⵓ ⵎⴰⵏⵉ ⵙ ⵉⴼⵜⴰ ⵡⴰⵍⵍⵉ, ⴰⵔ ⵜⵜⵍⵡⴰⵃ ⵙ ⴽⵔⴰ ⵏ ⵡⵓⵏⴼⵓⵙ ⵣⵓⵏ ⴷ ⵓⴽⴰⵏ ⵉⵣⵎ. ⴰⴷ ⵉⵚⵃⴰⵏ ⴰⵔ ⵉⵜⵜⴰⵣⵣⴰⵍ ⵡⴰⵍⵍⵉ ⴰⵢⵍⵍⵉⵖ ⵉⵍⴽⵎ ⵢⴰⵏ ⵓⴹⵡⵡⴰⵕ. ⴰⵔ ⴳⵉⵙ ⵜⵜⴱⴱⵉⵏ ⵉⵢⴹⴰⵏ ⴰⵢⵍⵍⵉⵖ ⴽⵓⵍⵍⵓ ⵛⵛⴰⵏ ⵉⴳⴰⵍⵍⵉⴹⵏ ⵏⵏⵙ. ⵉⴽⵛⵎ ⴰⵔ ⵢⴰⵜ ⵜⵅⵢⴰⵎⵜ, ⵉⴹⵕ, ⵉⵇⵍⴱ. ⴰⵔ ⴰⵙ ⵙⵙⵏⵡⴰⵏ ⵡⵉⵍⵍⵉ ⵓⴷⵉ, ⴰⵔ ⵜ ⵜⵜⴷⴰⵡⴰⵏ ⴰⵢⵍⵍⵉⵖ ⵉⵄⵇⵍ. ⴰⵔ ⴰⵙⵏ ⵉⵜⵜⵄⴰⵡⴰⴷ ⵍⵅⴱⴰⵕ. ⴰⵔ ⵜⵜⵄⵊⵊⴰⴱⵏ ⵡⴰⵍⵍⵉ, ⵏⵏⴰⵏ ⴰⵙ: " ⵏⴽⴽⵯⵏⵉ, ⵜⵉⵖⵔⴷⵉⵏ ⵏ ⵍⵄⴰⵚⵕ, ⵓⵔ ⴰⵔ ⵙⵓⵍ ⴳⵉⴳⵏⵖ ⵉⵜⵜⴽⴽⴰ ⵃⵜⵜⴰ ⵢⴰⵏ ⴰⵖⴰⵔⴰⵙ ⴰⵏⵏ. ⵜⴰⴳⵯⵎⴰⵔⵜ ⵏ ⵉⵙⵎⴹⴰⵍⵏ ⴰⵔ ⵜⵏⵇⵇⴰ ⴽⵉⴳⴰⵏ ⵏ ⴱⵏⴰⴷⵎ. " ⵉⴳⴳⴰⵡⵔ ⵡⴰⵍⵍⵉ ⴰⵔ ⵚⴱⴰⵃ; ⵉⵡⵔⵔⵉ ⵙ ⴷⴰⵔ ⵉⵀⵢⵢⴰⴹⵏ, ⵉⵏⵏⴰ ⴷ ⵉⵅⴼ ⵏⵏⵙ: " ⵢⵓⴼ ⵊⵊⵕⵕⵜ ⵏ ⵉⵀⵢⵢⴰⴹⵏ ⵖⴰⵢⴰⴷ ⵉⵢⵉ ⵉⵊⵕⴰⵏ. " ⴰⵢⵍⵍⵉⵖ ⵉⵍⴽⵎ ⵙ ⴷⴰⵔ ⵉⵀⵢⵢⴰⴹⵏ, ⴰⵔ ⴰⵙⵏ ⵉⵜⵜⵄⴰⵡⴰⴷ ⵍⵅⴱⴰⵕ, ⴰⵔ ⴳⵉⵙ ⵜⵜⵄⵊⵊⴰⴱⵏ. ⵡⴰⵙⵙⵍⴰⵎ! 22. ⵍⵇⵉⵚⵜ ⵏ ⵍⵎⵓⴷⴷⵏ ⴷ ⵟⵟⴰⵍⴱ. ⵉⴽⴽⴰⵜⵜⵉⵏⵏ ⵟⵟⴰⵍⴱ, ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ, ⵢⵉⵔⵉ ⵍⵃⵉⵊⵊ; ⵉⴼⵍ ⴷ ⵜⴰⵎⵖⴰⵔⵜ ⵏⵏⵙ, ⵜⵇⵕⵕⴱ ⴰⴷ ⵜⴰⵔⵓ. ⵉⵏⵏⴰ ⴷ ⵉⵅⴼ ⵏⵏⵙ: " ⵓⵔ ⵓⵎⵏⵖ ⴳ ⵃⵜⵜⴰ ⵢⴰⵏ ⵖⴰⵔ ⵍⵎⵓⴷⴷⵏ. " ⵉⵏⵏⴰ ⴰⵙ: " ⴰ ⵕⴱⴱⵉ, ⴰ ⵍⵎⵓⴷⴷⵏ, ⵀⴰ ⵏⵏ ⵜⴰⵎⵖⴰⵔⵜ ⵉⵏⵓ, ⴰⵢⵏⵏⴰ ⵜⵜ ⵉⵅⵚⵚⴰⵏ, ⵜⵙⵖⴷ ⴰⵙ ⵜ. ⵀⴰⵜⵉ ⵔⴰⴷ ⵜⴰⵔⵓ, ⵜⴳⴷ ⵉ ⵓⴼⵔⵓⵅ ⵉⵙⵎ. " ⵉⵏⵏⴰ ⴰⵙ: " ⵎⵍⵉⵃ! " ⵉⴼⵜⵓ ⵟⵟⴰⵍⴱ ⵙ ⵍⵃⵉⵊⵊ. ⵉⴳⴳⴰⵡⵔ ⵍⵎⵓⴷⴷⵏ, ⴰⵢⵍⵍⵉⵖ ⵉⴽⴽⴰ ⵅⵎⵙⵜⵜⴰⵛⵔ ⵢⵓⵎ, ⵉⴼⵜⵓ ⵙ ⴷⴰⵔ ⵜⵎⵖⴰⵔⵜ ⵏ ⵟⵟⴰⵍⴱ, ⵉⵏⵏⴰ ⴰⵙ: " ⵎⴰⵎⵏⴽ ⴰⴷ ⵏⵏ ⵜⴳⵉⴷ, ⴰ ⵜⴰⵎⵖⴰⵔⵜ? ⵉⵙ ⵜⵄⵇⵇⴷⴷ, ⵍⴰⴱⴰⵙ ⴷⴰⵔⵎ? " ⵜⵏⵏⴰ ⴰⵙ: " ⴰ ⵍⵎⵓⴷⴷⵏ, ⴽⵔⴰ ⵏⵏ ⵉⴽⴽⴰ ⵟⵟⴰⵍⴱ ⵉⴼⵜⴰ, ⵜⵜⴰⴹⵏⵖ ⴱⴷⴷⴰ ⵉⵅⵙⴰⵏ ⵉⵏⵓ! " ⵉⵏⵏⴰ ⴰⵙ: " ⴰⴷ ⵏⵙⵎⴰⵇⵇⵍ ⵍⴽⵜⵓⴱ ⵏ ⵙⵉⴷⵉ ⵟⵟⴰⵍⴱ. " ⴰⵢⵍⵍⵉⵖ ⵉⵙⵎⴰⵇⵇⵍ ⵍⵎⵓⴷⴷⵏ ⵍⴽⵜⵓⴱ, ⵉⵏⵏⴰ ⴰⵙ: " ⵎⴰ ⵔⴰⴷ ⴰⵎ ⵉⵏⵉⵖ? ⵉⴳⴰ ⵜ ⵉⵏⵏ ⵓⴽⴰⵏ ⵟⵟⴰⵍⴱ, ⵉⴼⵍ ⵜ, ⵓⵔ ⴰⵙ ⵉⴳⵉ ⵉⵅⴼ ⵓⵍⴰ ⵉⴹⴰⵕⵕⵏ. " ⵜⵏⵏⴰ ⴰⵙ: " ⴰ ⵕⴱⴱⵉ, ⴰ ⵓⴷⴷⵉ, ⴰ ⵍⵎⵓⴷⴷⵏ, ⴰⵛⴽ ⵉⴷ, ⴽⵎⵎⵍ ⵜ ⵉⵏⵏ, ⴰⴷ ⴳⵉⴳⵉ ⵓⵔ ⴹⵚⵚⴰⵏⵜ ⵜⵎⵖⴰⵔⵉⵏ ⵉⵖ ⵓⵔⵓⵖ. " ⵉⵣⴰⵢⴷ ⵍⵎⵓⴷⴷⵏ, ⵉⵅⴷⵎ ⴳⵉⵙ, ⴰⵢⵍⵍⵉⵖ ⵉⵛⴱⵄⴰ. ⵉⵏⵏⴰ ⴰⵙ: " ⵀⴰⵜⵉ, ⴽⵎⵎⵍⵖ ⵜ ⵉⵏⵏ! " ⵉⵣⴰⵢⴷ. ⵜⴳ ⵜⴰⵎⴷⴷⴰⴽⴽⵯⵍⵜ ⵏ ⵍⵎⵓⴷⴷⵏ, ⴰⵢⵍⵍⵉⵖ ⵜⵓⵔⵓ. ⵉⵖⴷⵕ ⵍⵎⵓⴷⴷⵏ ⴳ ⵍⴰⵎⴰⵏ ⵏ ⵟⵟⴰⵍⴱ. ⵍⵍⵉⴳ ⴷ ⵢⵓⵛⴽⴰ ⵟⵟⴰⵍⴱ, ⵢⴰⴼ ⵜⵜ ⵉⵏⵏ ⵜⵓⵔⵓ. ⵉⵣⴰⵢⴷ ⵍⵎⵓⴷⴷⵏ, ⵉⴼⵍ ⵜⵜ. ⵉⵏⵏⴰ ⴰⵙ ⵟⵟⴰⵍⴱ: " ⵙⴱⵃⴰⵏ ⴰⵍⵍⴰⵀ, ⵖⵉⴽⴰⴷ ⵉⴹⵄⴼ! " ⵜⵏⵏⴰ ⴰⵙ: " ⵉⵢⵢⵉⵀ, ⵜⵓⴼⵉⴷ ⵜ ⵉⵏⵏ ⵉⴹⵄⴼ? ⴰ ⵎⵜⴰ ⵓⵔ ⴷ ⵍⵎⵓⴷⴷⵏ ⵍⵍⵉ ⵜ ⵉⵏⵏ ⵉⴽⵎⵎⵍⵏ, ⵎⴰⵎⵏⴽ ⴰ ⵔⴰⴷ ⵉⴳ? " ⵉⵏⵏⴰ ⴰⵙ ⵟⵟⴰⵍⴱ: " ⴰⵀⴰ, ⴰⵔ ⵜ ⵉⵏⵏ ⵉⵜⵜⴽⵎⵎⴰⵍ ⵍⵎⵓⴷⴷⵏ! " ⵉⵏⵏⴰ ⴰⵙ: " ⵎⵍⵉⵃ! " ⵉⵣⴰⵢⴷ ⵟⵟⴰⵍⴱ ⵓⵔ ⵉⵙⴰⵡⵍ ⵙ ⵍⵎⵓⴷⴷⵏ. ⴰⵔ ⵢⴰⵏ ⵡⴰⵙⵙ ⵉⵏⵏⴰ ⴰⵙ: " ⴰ ⵕⴱⴱⵉ, ⴰ ⵍⵎⵓⴷⴷⵏ, ⵔⵉⵖ ⴰⴷ ⴷ ⵉⵢⵉ ⵜⵚⵚⴰⴼⴹⴷ ⵜⴰⵎⵖⴰⵔⵜ ⵏⵏⴽ, ⴰⴷ ⵜⵎⵓⵏ ⴷ ⵜⵉⵏⵓ, ⴰⴷ ⴷ ⵏⴽⴽ ⴷⴰⵔ ⵉⴹⵓⵍⴰⵏ ⵉⵏⵓ. " ⵉⵏⵏⴰ ⴰⵙ: " ⵎⵍⵉⵃ! " ⵜⴼⵜⵓ ⵜⵎⵖⴰⵔⵜ ⵏ ⵍⵎⵓⴷⴷⵏ, ⵜⵃⵣⵣⵎ, ⵜⵍⵙ ⴽⵓⵍⵍⵓ ⵎⴰⴷ ⴷⴰⵔⵙ ⵉⵍⵍⴰⵏ ⴳ ⵍⵃⵡⴰⵢⵊ. ⵣⴰⵢⴷⵏ, ⴰⵔ ⴼⵜⵜⵓⵏ ⴰⵔ ⵢⴰⵏ ⵍⵅⵍⴰ. ⵉⵏⵏⴰ ⴰⵙⵏⵜ: " ⵖⵉⴷ ⴰⵖ ⵔⴰⴷ ⵏⵕⵓⵃ, ⵓⵔ ⵔⴰⴷ ⵏⵍⴽⵎ ⵍⵄⵎⵎⴰⵕⵜ ⴳ ⴰⵙⵙ ⴰⴷ. " ⵉⵄⵙⵙⵉⵙ ⵟⵟⴰⵍⴱ. ⵍⵍⵉⴳ ⴳⵏⵏⵜ, ⵉⵣⴰⵢⴷ ⴰⵔ ⵉⵜⵜⴽⴽⵙ ⵍⵇⵛⵛ ⵉ ⵜⵎⵖⴰⵔⵜ ⵏ ⵍⵎⵓⴷⴷⵏ. ⵍⵍⵉⴳ ⵜⵜ ⴰⴽⴽⵯ ⵉⵄⵔⵔⴰ, ⵜⵄⵇⵍ ⴷ, ⴰⵔ ⵜⴰⵍⵍⴰ. ⵉⵏⵏⴰ ⴰⵙ ⵟⵟⴰⵍⴱ: " ⵎⴰⴷ ⴽⵎ ⵢⴰⵖⵏ? " ⵜⵏⵏⴰ ⴰⵙ: " ⵍⴰⵃ ⵉⵢⵉ ⴽⵓⵍⵍⵓ ⵍⵇⵛⵛ ⵉⵏⵓ! " ⵉⵏⵏⴰ ⴰⵙ ⵟⵟⴰⵍⴱ: " ⴽⵓⵍⵍⵓ ⵎⴰⴷ ⴰⵎ ⵍⴰⵃ, ⵓⵔ ⵜ ⵢⵉⵡⵉ ⵎⵏ ⵖⴰⵔ ⵉⴱⵛⵛⵉ ⵏⵏⵎ. " ⵜⵏⵏⴰ ⴰⵙ: " ⴰ ⵕⴱⴱⵉ, ⴰ ⵓⴷⴷⵉ, ⴰ ⵙⵉⴷⵉ ⵟⵟⴰⵍⴱ, ⴰⵙⵉ ⵜ ⵉⴷ, ⴰⴷ ⴳⵉⴳⵉ ⵓⵔ ⴹⵚⵚⴰⵏⵜ ⵜⵎⵖⴰⵔⵉⵏ ⵚⵚⴱⴰⵃ. " ⵉⵣⴰⵢⴷ ⵟⵟⴰⵍⴱ ⴰⵔ ⴳⵉⵙ ⵉⵜⵜⵅⴷⴰⵎ, ⴰⵍⵍⵉⵖ ⴽⵓⵍⵍⵓ ⴰⵙ ⵉⴼⴽⴰ ⵖⴰⵢⴰⵏⵏ. ⵜⵏⵏⴰ ⴰⵙ: " ⴰ ⵕⴱⴱⵉ, ⴰ ⵙⵉⴷⵉ ⵟⵟⴰⵍⴱ, ⵀⴰ ⵏⵏ ⵢⴰⵜ ⵜⴰⵍⵎⵕⵊⴰⵏⵜ, ⵜⵊⵍⴰ ⵉⵢⵉ ⴳ ⵜⴳⵎⵎⵉ, ⴰⴷ ⵉⵢⵉ ⵜⵜ ⵜⴰⵙⵉⴷ! " ⵉⵣⴰⵢⴷ ⵟⵟⴰⵍⴱ, ⴰⵔ ⴷⴰⵖ ⵉⵜⵜⵅⴷⴰⵎ, ⴰⵢⵍⵍⵉⵖ ⵉⵕⵎⵉ. ⵉⵏⵏⴰ ⴰⵙ: " ⵡⴰⴽⵓⵔⵉⴽ, ⵡⴰⴽⵓⵔⵉⴽ, ⵜⴼⵍⵍⴷ ⵉⵢⵉ, ⴰⵛⴽⵓ ⵜⵎⵥⵥⵉⵢ. " ⵜⵏⵏⴰ ⴰⵙ: " ⵎⴰⵄⵍⵉⵛ! " ⴰⵢⵍⵍⵉⵖ ⴷⴰⵖ ⵡⵔⵔⵉⵏ ⵙ ⵜⴳⵎⵎⵉ, ⵜⵏⵏⴰ ⵜⵎⵖⴰⵔⵜ ⵏ ⵍⵎⵓⴷⴷⵏ ⵉ ⵍⵎⵓⴷⴷⵏ: " ⴰⵃ, ⴰ ⴰⵔⴳⴰⵣ, ⵜⴰⵍⵎⵕⵊⴰⵏⵜ ⵍⵍⵉ ⴰⵖ ⵉⵊⵍⴰⵏ ⴳ ⵜⴳⵎⵎⵉ ⴳ ⴰⵙⵙ ⵍⵍⵉ, ⵓⵔ ⵜⵜ ⵉⴷ ⵢⵓⴽⵔ ⵖⴰⵔ ⵟⵟⴰⵍⴱ. ⵉⴼⴽ ⴰⵙ ⵜ ⵉⴱⵛⵛⵉ ⵉⵏⵓ. ⵉⵔⴰ ⵟⵟⴰⵍⴱ ⴰⴷ ⵜⵜ ⵢⴰⵙⵉ, ⵉⵎⵉⵍ ⵜⴼⵍⵍⴷ ⴰⵙ, ⴰⵛⴽⵓ ⵜⵎⵥⵥⵉⵢ. " ⵉⴼⵜⵓ ⵍⵎⵓⴷⴷⵏ, ⴰⵔ ⵉⵜⵜⴰⵣⵣⴰⵍ ⵙ ⴷⴰⵔ ⵟⵟⴰⵍⴱ, ⵉⵏⵏⴰ ⴰⵙ: " ⵉⵙ ⴷ ⴰⵔ ⴰⴽ ⵜⵜⴼⵍⵍⴰⴷ ⵜⴰⵍⵎⴰⵕⵊⴰⵏⵜ? " ⵉⵏⵏⴰ ⴰⵙ ⵟⵟⴰⵍⴱ: " ⵉⵙ ⴷ ⴰⵔ ⵜⵜⴽⵎⵎⴰⵍⴷ ⴰⵔⵔⴰⵡ ⴳ ⵡⴰⵃⵍⵉⴳ ⵏ ⵜⵎⵖⴰⵔⵜ? " ⴰⴷ ⵉⵚⵃⴰⵏ ⴼⵕⵕⵇⵏ, ⴽⵓ ⵢⴰⵏ ⴷ ⵎⴰⵏⵉ ⵙ ⵉⴼⵜⴰ. ⵡⴰⵙⵙⵍⴰⵎ! 23. ⵍⵇⵉⵚⵜ ⵏ ⵓⵎⵉⵏ ⴷ ⵓⵎⵉⵏ. ⵄⵍⵉ ⵏ ⵜⴰⵣⴰⵔⵜ ⵉⵥⵥⴰ ⵜⴰⵣⴰⵔⵜ, ⵢⴰⵙⵉ ⵜⴰⵛⴰⵇⵇⵓⵕⵜ, ⵉⵏⵏⴰ ⴰⵙ: " ⴰ ⴱⴰⴱⴰⵎ, ⵉⵖ ⵓⵔ ⵜⵎⵎⵖⵉⴷ ⵚⴱⴰⵃ, ⴰⵔ ⵙⴰⵔ ⴷ ⵉⵡⵉⵖ ⵜⵉⵕⵄⵎⵉⵏ ⵏ ⵉⴷ ⵅⴰⵍⵉ, ⵛⵛⵉⵏ ⴽⵎ! " ⵢⵓⵛⴽⴰ ⴷ ⵚⴱⴰⵃ, ⵢⴰⴼ ⵜⵜ ⵉⵏⵏ ⵜⵎⵎⵖⵉ ⴷ. ⵉⵏⵏⴰ ⴰⵙ: " ⵓⵍⵍⴰⵀ, ⴰ ⴱⴰⴱⴰⵎ, ⵉⵖ ⵓⵔ ⵜⵓⵔⵓⴷ ⵚⴱⴰⵃ, ⴰⵔ ⵙⴰⵔ ⴽⵎ ⴱⴱⵉⵖ, ⴼⴽⵖ ⴽⵎ ⵉ ⵜⵕⵄⵎⵉⵏ ⵏ ⵉⴷ ⵅⴰⵍⵉ. " ⵉⵏⴽⵔ ⵚⴱⴰⵃ, ⵢⴰⴼ ⵜⵜ ⵉⴷ ⵜⵓⵔⵓ. ⵉⵖⵍⵉ ⴷ ⴰⵔ ⴰⴼⴰ ⵏ ⵜⴰⵣⴰⵔⵜ, ⴰⵔ ⵢⴰⵇⵇⵕⴰ ⵉ ⵉⵎⴽⵙⴰⵡⵏ, ⵉⵏⵏⴰ ⴰⵙⵏ: " ⵎⴰⴷ ⵉⵔⴰⵏ ⵜⴰⵣⴰⵔⵜ, ⴰ ⵉⵎⴽⵙⴰⵡⵏ? " ⵜⵏⵏⴰ ⴰⵙ ⵜⴰⵖⵥⵏⵜ: " ⵏⴽⴽ, ⴰ ⵉⵡⵉ! " ⵉⵏⵏⴰ ⴰⵙ: " ⵍⴰ, ⵍⴰ! ⴽⵚⵓⴹⵖ ⴰⴷ ⵉⵢⵉ ⵜⵛⵛⴷ! " ⵜⵏⵏⴰ ⴰⵙ: " ⵡⴰⵃⵇⵇ ⵏ ⴱⵓⴱⴱⴰ ⵉⵏⵓ, ⵡⴰⵃⵇⵇ ⵏ ⵡⵓⵅⵙⴰⵏ ⵉⵏⵓ, ⵓⵔ ⴽ ⵛⵜⵜⴰⵖ! " ⵉⵍⵓⵃ ⴰⵙ ⵢⴰⵜ ⵜⴰⵣⴰⵔⵜ, ⵜⴰⴽⵯⵍ ⴼⵍⵍⴰⵙ. ⵜⵏⵏⴰ ⴰⵙ: " ⵜⵍⴰ ⴰⴽⴰⵍ! " ⵉⵍⵓⵃ ⴷⴰⵖ ⵜⴰⵢⵢⴰⴹ. ⵜⵏⵏⴰ ⴰⵙ: " ⵜⵍⴰ ⴰⵣⴳⴰⵡ! " ⵉⵍⵓⵃ ⴰⵙ ⴷⴰⵖ ⵜⵉⵙ ⴽⵕⴰⴹⵜ. ⵜⵏⵏⴰ ⴰⵙ: " ⵜⵍⴰ ⴰⴼⵓⵙ ⵉⵏⵓ, ⵓⵔ ⵔⴰⴷ ⵜⵜ ⵛⵛⵖ. " ⵜⵏⵏⴰ ⴰⵙ: " ⴼⴽ ⵉⵢⵉ ⵢⴰⵜ ⵜⴰⵣⴰⵔⵜ ⵙ ⵓⴼⵓⵙ ⵏⵏⴽ ⵉⵖⵎⴰⵏ ⵍⵃⵏⵏⴰ. " ⵉⵏⵏⴰ: " ⴽⵚⵓⴹⵖ ⴰⴷ ⵉⵢⵉ ⵜⵛⵛⴷ. " ⵜⵏⵏⴰ ⴰⵙ: " ⵡⴰⵃⵇⵇ ⵏ ⴱⵓⴱⴱⴰ ⵉⵏⵓ, ⵡⴰⵃⵇⵇ ⵏ ⵡⵓⵅⵙⴰⵏ ⵉⵏⵓ, ⵓⵔ ⴽ ⵛⵜⵜⴰⵖ. " ⵉⴼⴽ ⴰⵙ ⵢⴰⵜ ⵙⵏⴰⵜ, ⵜⵉⵙ ⴽⵕⴰⴹⵜ, ⵜⴰⵎⵥ ⵜ, ⵜⵍⵓⵃ ⵜ ⴳ ⵡⴰⵣⴳⴰⵡ. ⵉⵏⵏⴰ ⴰⵙ: " ⵍⵖⴷⵔⵜ ⴰⵢ ⴰⴷ, ⴰ ⵜⴰⵖⵥⵏⵜ! " ⵜⴰⵡⵉ ⵜ ⴰⵔ ⵢⴰⵏ ⵓⵖⴰⵔⴰⵙ. ⵜⴰⵏⵏⵉ ⵏⵏ ⴽⵔⴰ ⵏ ⵉⵕⵄⵎⴰⵏ, ⵜⵕⵥⵎ ⴰⵙ. ⵉⵏⴽⵔ ⵄⵍⵉ ⵏ ⵜⴰⵣⴰⵔⵜ, ⵉⵄⵎⵎⵕ ⵜⴰⵣⴳⴰⵡⵜ ⵙ ⵉⵥⵕⴰⵏ, ⵉⴳ ⵢⴰⵏ ⵉⴳⵊⴷⵔ ⴳ ⵉⵎⵉ ⵏⵏⵙ. ⵜⴰⵛⴽ ⵉⵏⵏ ⵜⴰⵖⵥⵏⵜ, ⵜⴰⴳⴳⵯ ⵏⵏ ⵙ ⵡⴰⵣⴳⴰⵡ, ⵢⵓⵜ ⵜⵜ ⵉⴳⵊⴷⵔ ⵍⵍⵉ ⴳ ⵜⵉⵟⵟ. ⵜⵥⵥⵓ ⴳ ⵄⵍⵉ ⵏ ⵜⴰⵣⴰⵔⵜ ⴷ ⵜⵖⵓⵢⵢⵉⵜ, ⵜⵏⵏⴰ ⴰⵙ: " ⵓⵍⵍⴰⵀ, ⴰ ⴱⴰⴱⴰⴽ, ⴰⵔ ⵙⴰⵔ ⴽ ⵊⴷⵔⵖ! " ⵜⴰⵎⵥ ⵜ, ⵜⴰⵡⵉ ⵜ ⵙ ⵜⴳⵎⵎⵉ ⵏⵏⵙ. ⵜⴷⴷⴰ ⴰⵔ ⴷ ⵜⵜⴰⵡⵉ ⵉⴽⵛⵛⵓⴹⵏ. ⵉⴼⵜⵓ, ⴰⵔ ⵉⵙⴳⵓⵔⵔⵓⵎ ⵉ ⵉⵙⵜⵉⵙ. ⵜⴰⵏⵏⴰ ⵓⴽⴰⵏ ⵎⵎⵓ ⵉⵙⴳⵓⵔⵔⵓⵎ ⴰⵔ ⴷ ⵉⵍⴽⵎ ⴰⵎⴳⴳⵔⴹ, ⵉⴱⴱⵉ ⴰⵙ ⴰⴳⴰⵢⵢⵓ, ⵉⴳ ⵜ ⵉⵏⵏ ⴳ ⵜⴽⵉⵏⵜ. ⵍⵍⵉⴳ ⴷ ⵜⵓⵛⴽⴰ ⵎⴰⵜⵙⵏⵜ, ⵉⵍⵙ ⵄⵍⵉ ⵏ ⵜⴰⵣⴰⵔⵜ ⵍⴽⵙⵓⵜ ⵏ ⵜⴼⵔⵓⵅⵜ. ⵜⴽⵛⵎ ⵏⵏ, ⵜⵏⵏⴰ ⴰⵙ: " ⵉⵙ ⵜ ⵜⵙⵙⵏⵡⵉⴷ, ⴰ ⵉⵍⵍⵉ? " ⵉⵏⵏⴰ ⴰⵙ: " ⵢⴰ! " ⵜⴼⵕⵃ. ⵜⴰⴼ ⴷ ⵉⵙⵜⵉⵙ ⴳ ⵜⵣⵍⴰⴼⵜ. ⴰⵔ ⵜⵏⵜ ⵜⵛⵜⵜⴰ! ⵉⵏⵏⴰ ⴰⵙ: " ⴰⵃⵃⵉ, ⵉⵙⵜⵉⵎ ⴰⵢ ⴰⵏⵏ ⴰⴷ ⵜⵛⵜⵜⴰⴷ! " ⵓⴽⴰⵏ ⵜⵛⵖⵍ: " ⴰ ⵜⴰⴹⴰⵕⵜ ⵏ ⵄⵉⵛⴰ ⵉⵏⵓ! ⴰ ⵜⵉⴼⵏⵣⵉⵜ ⵏ ⴼⴰⵟⵎⴰ ⵉⵏⵓ! " ⵍⵍⵉⴳ ⵜⵏⵜ ⴽⵓⵍⵍⵓ ⵜⵛⵛⴰ, ⵉⵔⵡⵍ ⵄⵍⵉ ⵏ ⵜⴰⵣⴰⵔⵜ. ⵡⴰⵙⵙⵍⴰⵎ! 24. ⵍⵎⵙⴰⵢⵍ ⵏ ⴰⵢⵜ ⴷⵕⵄⴰ 1. ⵉⴽⴽⴰⵜⵉⵏⵏ ⵢⴰⵏ ⵓⴷⵕⵄⴰⵡⵉ, ⵉⵔⴰ ⴰⴷ ⵉⴼⵜⵓ ⵙ ⵎⵕⵕⴰⴽⵛ ⴰⴷ ⴳⵉⵙ ⵉⵜⵜⵅⴷⴷⴰⵎ. ⵉⵎⵏⵉⴳⴳⵉⵔ ⴷ ⵢⴰⵏ ⵓⴷⵕⵄⴰⵡⵉ ⴰⴹⵏⵉⵏ, ⵉⴽⴽⴰ ⴷ ⵎⵕⵕⴰⴽⵛ. ⵉⵏⵏⴰ ⴰⵙ: " ⵎⵏⵛⴽ ⴰⴷ ⵜⴳⴰ ⵜⵏⴳⵓⵍⵜ ⴳ ⵎⵕⵕⴰⴽⵛ? " ⵉⵏⵏⴰ ⴰⵙ ⵡⴰⵏⵏ: " ⵕⴱⵄⴰ ⵓⵊⵓⵀ. " ⵉⵏⵏⴰ ⴰⵙ: " ⵎⵏⵛⴽ ⴰⴷ ⵜⵍⵍⴰ? " ⵉⵏⵏⴰ ⴰⵙ: " ⵖⵓⵏⵛⴽ ⴰⴷ. " ⵉⵏⵏⴰ ⴰⵙ: " ⵣⴰⵢⴷ ⴰⵙ ⵉⵎⵉⴽⴽ! " ⵉⵏⵏⴰ ⴰⵙ: " ⵓⵍⵍⴰⵀ ⵓⵔ ⴰⵙ ⵜⵜⵣⴰⵢⴰⴷⵖ ⵡⴰⵍⵓ! " ⴰⵔ ⵜⵜⵣⵉⵏ, ⴰⵢⵍⵍⵉⵖ ⵉⵊⴱⴷ ⵡⴰⵍⵍⵉ ⴰⵙⴱⵓⵍ, ⵉⵏⵖ ⵜ! 2. ⴽⴽⴰⵏⵜⵜⵉⵏ ⴽⵕⴰⴹ ⵏ ⴰⵢⵜ ⴷⵕⵄⴰ, ⴼⵜⴰⵏ ⵙ ⵎⵕⵕⴰⴽⵛ. ⵍⴽⵎⵏ ⵎⵕⵕⴰⴽⵛ, ⴰⴼⵉⵏ ⵢⴰⵏ ⵎⵏⵏⴰⵡ ⵏ ⴰⵢⵜ ⵍⵎⴷⵉⵏⵜ, ⴰⵔ ⵛⵜⵜⴰⵏ ⵜⴰⵎⵎⴻⵎⵜ ⴷ ⵓⵖⵔⵓⵎ. ⴼⵜⵓⵏ ⵙ ⵢⴰⵏ ⵓⴱⵇⵇⴰⵍ, ⴰⵔ ⵜⵜⵎⵏⵉⴷⵏ ⵚⵚⴰⴱⵓⵏ ⵍⵍⵉ ⵉⵍⴳⴳⵯⴰⵖⵏ, ⵖⴰⵍⵏ ⵉⵙ ⴷ ⵜⴰⵎⵎⴻⵎⵜ. ⵏⵏⴰⵏ ⵉ ⵓⴱⵇⵇⴰⵍ: " ⴼⴽ ⴰⵖ ⵢⴰⵏ ⵕⵕⴹⵍ ⵏ ⵡⴰ. " ⵉⴼⴽ ⴰⵙⵏ ⵜ. ⵏⵏⴰⵏ ⴰⵙ: " ⴳ ⴰⵖ ⵜ ⴳ ⵟⵟⴱⵚⵉⵍ. " ⵙⵖⵉⵏ ⵢⴰⵏ ⵕⴱⵄⴰ ⵏ ⵜⵉⵏⴳⵯⴰⵍ ⵏ ⵓⵖⵔⵓⵎ, ⴰⵡⵉⵏ ⵜ ⴰⵔ ⵍⵅⵍⴰ, ⴰⵔ ⵛⵜⵜⴰⵏ ⴰⵖⵔⵓⵎ ⴷ ⵚⵚⴰⴱⵓⵏ. ⴰⵢⵍⵍⵉⵖ ⴰⵙⵏ ⵉⴱⵇⴰ ⵉⵎⵉⴽⴽ, ⵏⵏⴰⵏ: " ⵉⵃⵕⵕⴰ ⵍⵅⵉⵔ ⴰⴷ! " ⵙ ⵍⵍⵉⴳ ⵜⵏ ⵉⵍⴽⵎ ⵢⴰⵏ ⵓ ⵍⵎⴷⵉⵏⵜ, ⵉⵏⵏⴰ ⴰⵙⵏ: " ⵎⴰⵜⵜⴰ ⵖⴰⵢⴰⴷ ⵜⵛⵜⵜⴰⵎ? " ⵏⵏⴰⵏ ⴰⵙ: " ⵜⴰⵎⵎⴻⵎⵜ! " ⴰⵔ ⴳⵉⵙⵏ ⵉⵟⵚⵚⴰ ⵓ ⵍⵎⴷⵉⵏⵜ. ⵉⵏⵏⴰ ⴰⵙⵏ: " ⵚⵚⴰⴱⵓⵏ ⴰⴷ ⵜⵜⵛⵜⵜⴰⵎ, ⵉⵔⴰ ⴰⴷ ⴽⵯⵏ ⴽⵓⵍⵍⵓ ⵉⵏⵖ! " 25. ⴰⵡⴰⵍ ⵏ ⴰⵢⵜ ⵓⵎⴰⵏⵓⵣ. " ⵡⴰ ⴷⴰⴷⴷⴰ ⴱⵍⵍⴰⵇ, ⴰⵡⵉ ⴷ ⵍⵎⵓⵙ ⵏ ⵓⵙⴳⵓⵔⵔⵎ, ⴰⴷ ⵉⵢⵉ ⵙⵔⵙ ⵜⵙⴳⵓⵔⵔⵎⴷ! ⴷⴰⴷⴷⴰ ⴱⵍⵍⴰⵇ, ⵏⴰⵄⵎⵉⵡ, ⵉⵏⵉ, ⴰ ⵡⴰ, ⵉ ⴱⵍⵍⴰⵇ ⵏⵏⵓⵏ, ⴰⴷ ⵓⵔ ⵉⴽⴽⵉⵜ ⴱⵍⵍⴰⵇ ⵏⵏⵖ ⴳ ⵓⵏⵔⴰⵔ ⵏ ⴰⵢⵜ ⴱⵍⵍⴰⵇ, ⴰⴷ ⴷ ⵓⵔ ⵢⴰⵛⴽ ⴱⵍⵍⴰⵇ ⵏⵏⵖ, ⵉⵙⴱⵍⴰⵇⵇⵉ ⴱⵍⵍⴰⵇ ⵏⵏⵓⵏ ⴳ ⵓⵏⵔⴰⵔ ⵏ ⴰⵢⵜ ⴱⵍⵍⴰⵇ! " 26. ⵜⵓⴳⴰ ⵏ ⵡⴰⵣⵉⵣⵏ. ⵜⴽⴽⴰⵜⵜⵉⵏⵏ ⵜⵎⵓⵛⵛⴰ, ⵜⵓⴽⵔ ⵓⴷⵉ, ⵜⵓⴽⵔ ⴰⵖⵓ. ⵜⴰⵛⴽ ⵉⴷ ⵜⵎⵓⵛⵛⴰ, ⵓⵜⵖ ⵜⵜ ⵙ ⵜⴰⵍⴰⵢⵜ. ⵜⴼⵜⵓ ⵙ ⵉⴳⴳⵉ ⵏ ⵜⴼⵉⵢⵢⵉⵛⵜ, ⴰⵔ ⴳⵉⵙ ⵜⵜⵅⵅⵉ. 27. ⵍⵇⵉⵚⵜ ⵏ ⵢⴰⵜ ⵜⴰⵔⵔⴱⵉⴱⵜ ⴷ ⴱⵓⵎⵃⵏⴷ. ⵜⴽⴽⴰⵜⵜⵉⵏⵏ ⵢⴰⵜ ⵜⵎⵖⴰⵔⵜ, ⴷⴰⵔⵙ ⵢⴰⵜ ⵜⴰⵔⵔⴱⵉⴱⵜ. ⵉⴳⴳⴰⵡⵔ ⴱⴰⴱⴰⵙ ⵏ ⵜⴼⵔⵓⵅⵜ ⵍⵍⵉ, ⴰⵔ ⵢⴰⵏ ⵡⴰⵙⵙ ⵉⵔⴰ ⴰⴷ ⵉⴼⵜⵓ ⵙ ⵍⵃⵉⵊⵊ. ⵉⴼⵍ ⵉ ⵜⵎⵖⴰⵔⵜ ⵍⵍⵉ ⵍⵄⴰⵡⵍⵜ ⵏ ⵓⵙⴳⴳⵯⴰⵙ ⵏ ⵡⴰⴹⴰⵏ; ⴰⵙⵏⴳⴰⵔ ⴷ ⴽⵓⵍⵍⵛⵉ. ⵉⵃⴰⵙⴱ ⴰⵙ ⵜ ⴰⴽⴽⵯ. ⵉⴼⵜⵓ ⵙ ⵍⵃⵉⵊⵊ. ⵜⴳⴳⴰⵡⵔ ⵜⵎⵖⴰⵔⵜ ⵍⵍⵉ ⴰⵔ ⵢⴰⵏ ⵡⴰⵙⵙ, ⵜⴼⵙⵔ ⴰⵙⵏⴳⴰⵔ, ⵜⴼⵍ ⴼⵍⵍⴰⵙ ⵜⴰⵔⵔⴱⵉⴱⵜ ⵏⵏⵙ, ⵜⵏⵏⴰ ⴰⵙ: " ⴹⵓⴼ ⵜ! " ⴰⵢⵍⵍⵉⵖ ⵜⴼⵜⴰ, ⵜⵙⵀⵓ ⵜⴼⵔⵓⵅⵜ ⵍⵍⵉ. ⴰⵛⴽⵉⵏ ⴷ ⵙⵉⵏ ⵉⴼⵓⵍⵍⵓⵙⵏ, ⵙⵙⵅⵙⵔⵏ ⴽⵓⵍⵍⵓ ⴰⵙⵏⴳⴰⵔ. ⵍⵍⵉⴳ ⵜⵓⴹⴰ ⵜⵎⵖⴰⵔⵜ ⵍⵍⵉ, ⴰⵔ ⵜⵜ ⵜⴽⴽⴰⴷ ⴰⵢⵍⵍⵉⵖ ⵜⴼⵜⴰ ⴰⴷ ⵜⵜ ⵜⵏⵖ. ⵜⵍⵓⵃ ⵜⵜ ⵉⵏⵏ ⵙ ⴷⴷⵓ ⵏ ⵓⵣⵓⵔ. ⵢⴰⵛⴽ ⵉⴷ ⵉⵣⵎ, ⵢⴰⵡⵉ ⵜⵜ, ⵉⴽⵔⴼ ⵜⵜ ⴳ ⵟⵟⵕⴼ ⵏ ⵢⴰⵏ ⵓⵖⴰⵔⴰⵙ, ⵢⴰⴳⵯⵍ ⵜⵜ ⵉ ⵛⵛⵊⵕⵜ. ⵀⴰ ⵍⵅⵍⴰⵢⵇ ⴰⵔ ⵣⵔⴰⵢⵏ ⵙ ⵓⵍⵎⵓⴳⴳⵯⴰⵔ. ⵜⵣⵔⵉ ⵜⵉⵍⵉ, ⵜⵏⵏⴰ ⴰⵙ: " ⴰ ⵕⴱⴱⵉ, ⴰ ⵜⵉⵍⵉ, ⵕⵥⵎ ⵉⵢⵉ! " ⵜⵏⵏⴰ ⴰⵙ: " ⵎⴰ ⴽⵎ ⵉⴽⵔⴼⵏ ⵖⵉⴷ? " ⵜⵏⵏⴰ ⴰⵙ: " ⵉⵣⵎ! " ⵜⵏⵏⴰ ⴰⵙ: " ⵍⴰⵍⴰⵍ, ⵓⵔ ⵥⴹⴰⵕⵖ ⵉ ⵛⵛⵕⵓⴹ ⵏⵏⵙ. " ⵉⵣⵔⵉ ⴷ ⵓⵢⴷⵉ, ⵉⵏⵏⴰ ⴰⵙ ⵖⵉⴽⵍⵍⵉ. ⵉⵣⵔⵉ ⵓⵕⵄⵎ, ⵉⵏⵏⴰ ⴰⵙ ⴷⴰⵖ ⵖⵉⴽⵍⵍⵉ. ⴰⵣⴳⵔ, ⵓⵛⵛⵏ, ⵓⵚⴽⴰⵢ, ⵏⵏⴰⵏ ⴰⵙ ⴽⵓⵍⵍⵓ ⵖⵉⴽⵍⵍⵉ. ⵍⵍⵉⴳ ⴽⵓⵍⵍⵓ ⵣⵔⵉⵏ ⵍⵅⵍⴰⵢⵇ, ⵉⴳⴳⵔⵓ ⴱⵓⵎⵃⵏⴷ, ⵉⵙⵙⵓⴷⴰ ⴼ ⵜⴼⵓⵍⵍⵓⵙⵜ, ⵉⵙⴽⵔ ⵔⵔⴽⴰⴱ ⴳ ⵉⴷⵇⵇⵉ, ⵛⵛⵔⵊ ⵡⵉⵏ ⵜⴰⵍⵍⴰⵖⵜ, ⵍⵍⵊⴰⵎ ⵡⵉⵏ ⵜⵣⵉⴽⵔⵜ. ⵜⵏⵏⴰ ⴰⵙ: " ⵄⵍⴰ ⵕⴱⴱⵉ, ⴰ ⴱⵓⵎⵃⵏⴷ, ⴰⴷ ⵉⵢⵉ ⵜⵕⵥⵎⴷ ⴳ ⵉⵙⴽⵔⴰⴼ ⴰⴷ ⴳ ⵍⵍⵉⵖ. " ⵉⵏⵏⴰ ⴰⵙ: " ⵎⴰ ⴽⵎ ⵉⴽⵔⴼⵏ ⵖⵉ? " ⵜⵏⵏⴰ ⴰⵙ: " ⵉⵣⵎ. " ⵉⵏⵏⴰ ⴰⵙ: " ⵡⴰⴽⵓⵔⵉⴽ, ⵡⴰⴽⵓⵔⵉⴽ! ⵡⴰⵍⵍⵉ ⴰⴽⴽⵯ ⵉⴳⴰⵏ ⴷⴷⵓ ⵎⵉⴷⴷⵏ! " ⵉⵕⵥⵎ ⵉ ⵜⴼⵔⵓⵅⵜ ⵍⵍⵉ. ⵜⴼⵜⵓ. ⵉⴼⵜⵓ ⴱⵓⵎⵃⵏⴷ ⵉⵙⵡⵡⵇ ⵙⵙⵓⵇ. ⵉⴼⵜⵓ ⵉⵣⵎ ⵙ ⴷⴰⵔ ⵜⴼⵔⵓⵅⵜ ⵍⵍⵉ, ⵢⴰⴼ ⵜⵜ ⵉⵏⵏ ⵓⵔ ⵙⵓⵍ ⵖⵉⵏⵏ ⵜⵍⵍⵉ. ⵉⴳⴳⴰⵡⵔ ⴳ ⵓⵖⴰⵔⴰⵙ, ⵉⵎⴷⵉ ⵉ ⵍⴰⵡⵃⴰⵛ. ⵡⵏⵏⴰ ⵓⴽⴰⵏ ⵉⵣⵔⵉⵏ, ⵉⵏⵏⴰ ⴰⵙ: " ⵉⵙ ⴷ ⴽⵢⵢ ⴰⴷ ⵉⵕⵥⵎⵏ ⵉ ⵜⴼⵔⵓⵅⵜ? " ⵏⵏⴰⵏ ⴰⵙ ⴽⵓⵍⵍⵓ ⵍⴰⵡⵃⴰⵛ: " ⵓⵀⵓ! " ⴰⵢⵍⵍⵉⵖ ⵉⴳⴳⵯⵔⴰ ⴱⵓⵎⵃⵏⴷ. ⵉⵏⵏⴰ ⴰⵙ: " ⵉⵙ ⴷ ⴽⵢⵢ ⴰⴷ ⵉⵕⵥⵎⵏ ⵉ ⵜⴼⵔⵓⵅⵜ, ⴰ ⵜⴰⴽⵓⵔⵜ ⴰⴷ ⵏ ⵛⵛⵉⵟⴰⵏ? " ⵉⵏⵏⴰ ⴰⵙ ⴱⵓⵎⵃⵏⴷ: " ⵎⴰ ⴱⴰⵀⵔⴰ ⵉⴳⴰ? ⵏⴽⴽ ⴰⴷ ⴰⵙ ⵉⵕⵥⵎⵏ! " ⵉⵏⵏⴰ ⴰⵙ ⵉⵣⵎ: " ⴰ ⵡⵉⵍⵉ, ⵡⴰⵃⴷⵓⵢⵢⵉ ⵙ ⵜⴰⴽⵓⵔⵜ ⵏ ⵛⵛⵉⵟⴰⵏ! ⵎⵔⴰ ⴷ ⵓⵔ ⴷ ⵉⵎⵉⴽⴽ, ⵖⴰⵔ ⵉⵖ ⴽ ⵉⵙⵍⴳⵓⵟⵟⴰ ⵢⴰⵏ, ⵓⵔ ⴰⴽ ⵉⵜⵜⴳⴳⴰ ⵃⵜⵜⴰ ⵢⴰⵏ ⵡⴰⵅⵚ. " ⵉⵏⵏⴰ ⴰⵙ ⴱⵓⵎⵃⵏⴷ: " ⵃⵔⵔⴱⵓⵛ! ⵉⵖ ⵜⴳⵉⴷ ⴰⵔⴳⴰⵣ, ⵙⵍⴳⵓⵟⵟⴰ ⵉⵢⵉ, ⴰⴷ ⵉⵢⵉ ⵓⵔ ⵜⴳⴷ ⵃⵜⵜⴰ ⵢⴰⵏ ⵡⴰⵅⵚ! " ⵢⴰⵙⵉ ⵜ ⵉⵣⵎ, ⵉⵙⵍⴳⵓⵟⵟⵉ ⵜ. ⵉⵃⵚⵍ ⴰⵙ ⴳ ⵜⴰⵇⵇⴰⵢⵜ, ⴰⵔ ⴰⵙ ⵉⵜⵜⵇⵇⵙ, ⴰⵔ ⴰⵙ ⵉⵜⵜⴱⵕⵕⴰⵎ ⴳ ⵜⴰⵇⵇⴰⵢⵜ ⵏⵏⵙ. ⵉⵏⵏⴰ ⴰⵙ ⵉⵣⵎ: " ⴰ ⵕⴱⴱⵉ, ⴰ ⵓⴷⴷⵉ, ⵖⴰⵔ ⴹⵕ ⴷ! " ⵉⵏⵏⴰ ⴰⵙ: " ⴼⴽ ⵉⵢⵉ ⵍⵄⴰⵀⴷ ⵏ ⵕⴱⴱⵉ, ⵉⵖ ⴹⵕⵖ, ⵓⵔ ⵉⵢⵉ ⵜⵛⵛⴷ, ⵓⵍⴰ ⵜⴳⴷ ⵉⵢⵉ ⵓⵅⵙⴰⵏ. " ⵉⵏⵏⴰ ⴰⵙ: " ⴼⴽⵉⵖ ⴰⴽ ⵍⵄⵀⴷ ⵏ ⵕⴱⴱⵉ, ⵉⵖ ⵜⴹⵕⴷ, ⵓⵔ ⴰⴽ ⵜⵜⴳⴳⴰⵖ ⵃⵜⵜⴰ ⵢⴰⵏ ⵡⴰⵅⵚ, ⵓⵍⴰ ⵛⵛⵖ ⴽ. " ⵉⴹⵕ ⴱⵓⵎⵃⵏⴷ. ⴰⵢⵍⵍⵉⵖ ⵜ ⵉⴷ ⵉⵍⵓⵃ, ⵉⵏⵏⴰ ⴰⵙ: " ⴰⵢⵡⴰ, ⴷⴱⴱⵕ ⵉ ⵍⵎⵃⵍⵍ ⵏⵏⴽ, ⴷⴱⴱⵕⵖ ⵉ ⵜⵉⵏⵓ, ⴰⴷ ⵏⵙⴽⵔ ⵍⴳⵉⵔⵔⴰ. " ⵉⵣⵎ ⵉⵙⵎⵓⵏ ⴽⵓⵍⵍⵓ ⵍⴰⵡⵃⴰⵛ ⵏ ⴷⴷⵓⵏⵉⵜ. ⴱⵓⵎⵃⵏⴷ ⵉⴷⴷⴰ ⴰⵔ ⵉⵙⵙⵓⴽⵓⴼ ⵜⴰⵖⵔⵔⵉⵎⵜ, ⴰⵔ ⵉⵙⴽⴰⵔ ⵜⵉⵡⵔⵉⵔⵉⵏ ⴳ ⵡⴰⴼⴰ ⵏ ⵓⴷⵔⴰⵔ. ⵉⵣⵎ ⵉⵣⵡⴰⵔ ⴷ ⵉ ⵍⵎⵃⵍⵍ ⵏⵏⵙ, ⵉⵏⵏⴰ ⵉ ⴱⵓⵎⵃⵏⴷ: " ⴳⴳⵯⵣ ⴷ ⵙ ⵍⵓⴹⴰ, ⴰⴷ ⵏⵎⵎⴰⵖ! " ⵉⵏⵏⴰ ⴰⵙ ⴱⵓⵎⵃⵏⴷ: " ⵖⵍⵉ ⴷ ⴽⵢⵢ ⵙ ⵓⴷⵔⴰⵔ! " ⵉⵏⵏⴰ ⴰⵙ ⵉⵣⵎ: " ⵉⵙ ⵏⵉⵜ ⵜⴷⴱⴱⵕⴷ ⴽⵢⵢ ⵉ ⵍⵎⵃⴰⵍⵍ ⵏⵏⴽ? " ⵉⵏⵏⴰ ⴰⵙ: " ⵢⴰ, ⴷⴱⴱⵕⵖ ⴰⵙⵏ. " ⵉⵏⵏⴰ ⴰⵙ ⵉⵣⵎ: " ⴰⵢⵡⴰ, ⴰⵕⴰ ⵎⴰ ⴷⵉⴽ ⵉⵍⵍⴰⵏ! " ⵉⴹⴰⵍⴱ ⴱⵓⵎⵃⵏⴷ ⵕⴱⴱⵉ, ⵉⵏⵏⴰ ⴰⵙ: " ⴰⴷ ⵉⵢⵉ ⵜⴰⵡⵉⴷ ⴽⵔⴰ ⵏ ⵡⴰⴹⵓ. " ⵢⴰⵡⵉ ⴰⵙ ⴷ ⵕⴱⴱⵉ ⴰⴹⵓ. ⴽⵔⴰⵢⴳⴰⵜⵜ ⵍⵡⴰⵃⵛ ⵉⵜⵜⵖⵉ ⴰⵙ ⴷ ⵢⴰⵜ ⵜⵚⵟⵟⴰⵜ ⴳ ⵓⵅⵏⴰ, ⵉⵣⴰⵢⴷ, ⵉⵔⵡⵍ. ⵉⵖⵍⴱ ⵜⵏ ⴱⵓⵎⵃⵏⴷ. ⵡⴰⵙⵙⵍⴰⵎ! 28. ⵍⵇⵉⵚⵜ ⵏ ⵓⴳⴹⵉⴹ ⴷ ⵉⵖⵉⵔⴷⵎ ⴷ ⵓⴳⵔⵓ ⴷ ⴱⵔⵔⵄⵣⵉⵣ ⴷ ⴱⴰⴱ ⵏ ⵉⵣⵎⴰⵡⵏ. ⵉⴽⴽⴰⵜⵜⵉⵏⵏ ⵓⴳⴹⵉⴹ ⴷ ⵉⵖⵉⵔⴷⵎ ⴷ ⵓⴳⵔⵓ, ⵎⵓⵏⵏ. ⵉⵏⵏⴰ ⴰⵙⵏ ⵓⴳⴹⵉⴹ: " ⵖⵉⴽⴰⴷ ⴰⴷ ⵏⵎⵓⵏ, ⴰⵛⴽⴰⵜ ⴷ, ⴰⴷ ⵏⴳⵔ ⵜⴰⵙⵖⴰⵔⵜ ⵎⴰⴷ ⴰⵖ ⵉⵜⵜⴰⵙⵉⵏ. " ⵜⴰⵖ ⵜⵙⵖⴰⵔⵜ ⴰⴳⵔⵓ, ⵢⴰⵙⵉ ⵜⵏ ⴼⵍⵍⴰⵙ. ⵉⵎⵛⴰⵡⵕ ⵓⴳⴹⵉⴹ ⴷ ⵉⵖⵉⵔⴷⵎ ⴼ ⵓⴳⵔⵓ ⵍⵍⵉ: " ⵎⴰ ⵔⴰⴷ ⵏⵙⴽⵔ? " ⵉⵏⵏⴰ ⴰⵙ ⵉⵖⵉⵔⴷⵎ ⵉ ⵓⴳⴹⵉⴹ: " ⴽⵢⵢ, ⵙⵙⵓⴷⵓ ⴹⴹⵀⵕ ⵏ ⵓⴳⵔⵓ, ⵏⴽⴽ ⴽⴽⵖ ⵙ ⴷⴷⵓ ⵜⵉⴹⴰⵕⵉⵏ ⵏⵏⵙ! ⵀⴰⵜⵉ, ⵔⴰⴷ ⴰⵙ ⵜⵏⵜ ⵇⵇⵙⵖ ⵙ ⵜⵙⵇⵇⵙⵜ, ⴱⴰⵛ ⴰⴷ ⵙⵔⵏⵖ ⵉⴼⵜⵓ ⵎⵍⵉⵃ! " ⵢⴰⵙⵉ ⵜⵏ ⵓⴳⵔⵓ ⵍⵍⵉ ⵉⵎⵉⴽⴽ ⵏ ⵙⵙⴰⵄⵜ, ⵉⵙⴰⴼⵔ ⵙⵔⵙⵏ. ⴰⵔ ⴼⵜⵜⵓⵏ, ⴰⵢⵍⵍⵉⵖ ⵙⵔⵙⵏ ⵉⵙⴰⵡⵍ ⵓⴳⵔⵓ, ⵉⵏⵏⴰ ⴰⵙⵏ: " ⵕⵎⵉⵖ! " ⵉⵙⴰⵡⵍ ⵙⵔⵙⵏ ⵓⴳⴹⵉⴹ, ⵉⵏⵏⴰ ⴰⵙⵏ: " ⵄⵍⴰ ⵕⴱⴱⵉ, ⵏⴽⴽ ⵖⵉⴽⴰⴷ ⴰ ⵔⴰⴷ ⴽⵯⵏ ⵢⴰⵙⵉ. " ⵢⴰⵙⵉ ⴰⴳⵔⵓ ⵍⵍⵉ, ⵉⴳ ⵜ ⴳ ⴷⴷⵓ ⵜⵉⴼⵔⴰⵡⵉⵏ ⵏⵏⵙ, ⵢⴰⵙⵉ ⴷ ⵉⵖⵉⵔⴷⵎ ⵍⵍⵉ, ⵉⴳ ⵜ ⴳ ⵉⴳⴳⵉ ⵏ ⴹⴹⵀⵕ ⵏⵏⵙ. ⵉⵣⴰⵢⴷ, ⵉⵙⴰⴼⵔ ⵙⵔⵙⵏ, ⵉⵙⵙⵍⴽⵎ ⵜⵏ ⵉⵏⵏ ⵉ ⵢⴰⵜ ⵜⵎⴰⵣⵉⵔⵜ ⵏ ⴱⵓⵜⴳⵔⴰ. ⵍⵍⵉⴳ ⵍⴽⵎⵏ ⵜⴰⵎⴰⵣⵉⵔⵜ ⵏ ⴱⵓⵜⴳⵔⴰ, ⵉⴼⴼⵓⵖ ⴷ ⵙⵔⵙⵏ ⴱⵓⵜⴳⵔⴰ. ⴱⵓⵜⴳⵔⴰ ⵍⵍⵉ ⵉⵥⵕⴰ ⵓⴽⴰⵏ ⴰⴳⵔⵓ ⵍⵍⵉ, ⵉⵙⵅⵙⵔ ⴰⵙⵏ ⵜ. ⵍⵍⵉⴳ ⴰⵙⵏ ⵜ ⵉⵙⵅⵙⵔ, ⵉⵏⴽⵔ ⵉⵖⵉⵔⴷⵎ ⵍⵍⵉ, ⵉⵏⵏⴰ ⵉ ⵓⴳⴹⵉⴹ: " ⵄⵍⴰ ⵕⴱⴱⵉ, ⴰⵛⴽ ⵉⴷ ⵖⵉⴽⴰⴷ, ⵀⴰ ⵏⵏ ⴱⵓⵜⴳⵔⴰ ⵉⵙⵅⵙⵔ ⴰⵖ ⴰⵙⵎⵎⵓⵏ ⵏⵏⵖ. " ⵉⵏⴽⵔ ⵉⵖⵉⵔⴷⵎ ⵍⵍⵉ, ⵉⵎⵛⴰⵡⴰⵕ ⵏⵜⵜⴰⵏ ⴷ ⵓⴳⴹⵉⴹ, ⵉⵏⵏⴰ ⴰⵙ: " ⵀⴰⵜⵉ, ⵏⴽⴽ ⵔⴰⴷ ⵃⴼⵕⵖ ⵜⴰⵏⵙⴰ, ⴰⵔ ⴷ ⵜⵜ ⵉⵏⵏ ⵙⵙⵓⴼⵖⵖ ⴳ ⵍⵃⴰⵛⵉⵢⵜ ⵏ ⵡⴰⵎⴰⵏ ⴰⵏⵏ. ⵄⵙⵙⵉⵙ ⴼ ⴱⵓⵜⴳⵔⴰ, ⴰⵔ ⴷ ⵉⴼⴼⵓⵖ, ⴰⴷ ⴰⵙ ⵏⴽⴽⵙ ⴰⵙⵎⵎⵓⵏ ⵏⵏⵖ. " ⵉⵙⴰⵡⵍ ⴷ ⵓⴳⴹⵉⴹ, ⵉⵏⵏⴰ ⴰⵙ: " ⵎⴰⵎⵏⴽ ⴰ ⵔⴰⴷ ⵏⵙⴽⵔ? " ⵉⵏⵏⴰ ⴰⵙ ⵉⵖⵉⵔⴷⵎ: " ⴰⴷ ⵓⴽⴰⵏ ⵉⴼⴼⵓⵖ, ⵔⴰⴷ ⴰⵙ ⵇⵇⵙⵖ, ⴽⵢⵢ ⴰⵔ ⵜⴽⴽⴰⵜⴷ ⵙ ⵓⵇⴰⴷⴷⵓⵙ ⵏⵏⴽ ⴳ ⵉⴳⴳⵉ ⵏ ⵉⵅⴼ ⵏⵏⵙ. " ⴰⵔ ⵜⵜⵇⵇⵍⵏ ⵖⵉⵏⵏ ⴰⴷ ⴷ ⵉⴼⴼⵓⵖ ⴱⵓⵜⴳⵔⴰ ⴰⵏⵏ, ⵓⵔ ⵉⵔⵉ ⴰⴷ ⴷ ⵉⴼⴼⵓⵖ. ⵍⵍⵉⴳ ⵔⴰⵏ ⴰⴷ ⵙⴰⴼⵔⵏ, ⵉⵏⵏⴰ ⴰⵙ ⵉⵖⵉⵔⴷⵎ: " ⵄⵍⴰ ⵕⴱⴱⵉ, ⴰⴷ ⵉⵢⵉ ⵜⴰⵙⵉⴷ! " ⵉⵏⵏⴰ ⴰⵙ ⵓⴳⴹⵉⴹ: " ⵡⴰⵅⵅⴰ! ⵇⴱⵍⵖ, ⵔⴰⴷ ⴽ ⴰⵙⵉⵖ. " ⵙⴰⴼⵔⵏ, ⴰⵢⵍⵍⵉⵖ ⵍⴽⵎⵏ ⵢⴰⵜ ⵜⵎⴰⵣⵉⵔⵜ ⵢⴰⴹⵏⵉⵏ, ⵜⴰⵎⴰⵣⵉⵔⵜ ⵜⴳⴰ ⵜⵉⵏ ⴱⵔⵔⵄⵣⵉⵣ. ⴰⵢⵍⵍⵉⵖ ⵉⵥⵕⴰ ⵓⴳⴹⵉⴹ ⴱⵔⵔⵄⵣⵉⵣ, ⵉⵎⵛⴰⵡⵕ ⴷⵉⴷⵙ ⴼ ⵉⵖⵉⵔⴷⵎ ⴰⴷ ⵜ ⴼⵍⵏ. ⵉⵏⵏⴰ ⴰⵙ ⵓⴳⴹⵉⴹ: " ⵎⴰⵎⵏⴽ ⴰ ⵔⴰⴷ ⵏⵙⴽⵔ ⴰⵔ ⴷ ⴼⵍⵖ ⴰⵎⴷⴷⴰⴽⴽⵯⵍ ⵉⵏⵓ? " ⵉⵏⵏⴰ ⴰⵙ ⴱⵔⵔⵄⵣⵉⵣ: " ⵓⵔ ⵜⴽⵛⵉⵎⴷ ⵖⵉⵏⵏ. ⵏⴽⴽ ⴰ ⵔⴰⴷ ⴰⵙ ⵉⵙⴽⵔ ⵎⴰⵎⵏⴽ ⴰⵔ ⴷ ⵜ ⵏⴼⵍ. " ⵉⵙⴽⵔ ⴰⵙ ⵜⴰⴳⵏⵏⵔⵔⵓⵢⵜ ⴳ ⵓⵎⴰⵣⵉⵔ. ⵉⵏⴽⵔ, ⵢⴰⵡⵉ ⴰⵙ ⵜⵜ ⵉⴷ, ⵉⵏⵏⴰ ⴰⵙ: " ⴰ ⵄⵎⵎⵉ ⵉⵖⵉⵔⴷⵎ, ⴰⵛⴽ ⵉⴷ, ⴽⵛⵎ ⵖⵉ! " ⵉⵏⵏⴰ ⴰⵙ: " ⵢⴰⴽ, ⵓⵔ ⴽⵚⵓⴹⵖ ⵢⴰⵜ, ⵉⵖ ⴽⵛⵎⵖ ⵖⵉ? " ⵉⵏⵏⴰ ⴰⵙ: " ⵀⴰ ⵉⵢⵉ, ⵏⴽⴽ ⴰ ⵔⴰⴷ ⵉⵣⵡⵓⵔ, ⵜⴰⴱⵄⴰ ⵉⵢⵉ. " ⵍⵍⵉⴳ ⵉⴽⵛⵎ ⴱⵔⵔⵄⵣⵉⵣ ⵍⵍⵉ, ⵉⴼⴼⵓⵖ ⵙ ⵜⵙⴳⴰ ⴰⵏⵏ, ⵉⴱⵇⵓ ⵉⵖⵉⵔⴷⵎ ⴳ ⵜⵓⵥⵥⵓⵎⵜ. ⵉⴼⴼⵓⵖ ⵏⵏ ⵙ ⵓⴳⴹⵉⴹ ⵍⵍⵉ, ⵔⵡⵍⵏ. ⵉⵎⵉⵍ ⵉⵙⴰⵡⵍ ⴷ ⴱⵔⵔⵄⵣⵉⵣ ⵙ ⵓⴳⴹⵉⴹ, ⵉⵏⵏⴰ ⴰⵙ: " ⴰⴷ ⵉⵢⵉ ⵜⴼⴽⴷ ⵍⵄⴰⵀⴷ: ⵓⵔ ⵉⵢⵉ ⵜⴼⵍⴷ! " ⵉⴼⴽⴰ ⴰⵙ ⵓⴳⴹⵉⴹ ⵍⵄⴰⵀⴷ, ⵓⵔ ⵜ ⵉⴼⵍ. ⴼⴽⵉⵏ ⵍⵄⵀⴷ ⴳⵔⴰⵜⵙⵏ, ⵓⵔ ⵉⵜⵜⵖⴷⴰⵔ ⵢⴰⵏ ⵢⴰⵏ. ⵏⴽⵔⵏ. ⵉⵏⴽⵔ ⴱⵔⵔⵄⵣⵉⵣ ⵍⵍⵉ, ⵉⵏⵏⴰ ⵉ ⵓⴳⴹⵉⴹ: " ⴰⵢⵏⵏⴰ ⴽⴽⵖ, ⵜⴽⴽⴷ ⵜ. " ⵉⵏⵏⴰ ⴰⵙ ⵓⴳⴹⵉⴹ ⵍⵍⵉ: " ⵡⴰⵅⵅⴰ, ⴰⵢⵏⵏⴰ ⵜⴽⴽⴷ, ⵔⴰⴷ ⵜ ⴽⴽⵖ: ⵓⵔ ⴰⴽⴽⵯ ⵔⴰⴷ ⴽ ⵉⵏⵏ ⴼⵍⵖ. " ⴰⵢⵍⵍⵉⵖ ⵔⴰⴷ ⴰⵙ ⵉⵄⴱⵕ ⴱⵔⵔⵄⵣⵉⵣ ⵍⵍⵉ, ⵖⵉⴽⵍⵍⵉ ⵉⵄⴱⵕ ⵉ ⵉⵖⵉⵔⴷⵎ, ⵉⵏⴽⵔ, ⵉⴽⵛⵎ ⵢⴰⵏ ⵉⴼⵔⵉ ⴳ ⵍⵅⵍⴰ. ⵉⴼⵔⵉ ⴰⵏⵏ ⵍⵍⴰⵏ ⴳⵉⵙ ⵙⵏⴰⵜ ⵜⵎⵖⴰⵔⵉⵏ ⴷ ⵙⵉⵏ ⵉⴼⵔⵅⴰⵏ ⴷ ⵙⵉⵏ ⵉⵔⴳⴰⵣⵏ. ⵢⴰⴼ ⵏⵏ ⴳⵉⵙ ⵙⵉⵏ ⵉⵔⴳⴰⵣⵏ ⴰⵏⵏ ⴰⵔ ⵜⵜⵄⵊⴰⵏⵏ ⵍⵄⵊⵉⵏ. ⵉⵏⴽⵔ ⴱⵔⵔⵄⵣⵉⵣ ⵍⵍⵉ, ⵉⴹⵕ ⵏⵏ ⴳ ⵍⵄⵊⵉⵏ ⵍⵍⵉ. ⵉⵜⵜⵃⵚⴰⵍ ⵓⴳⴹⵉⴹ ⵍⵍⵉ ⴳ ⵜⴳⵎⵎⵉ ⵍⵍⵉ, ⴰⵔ ⵜ ⵟⵟⴰⵢⵏ ⵜⴰⵣⵣⴰⵏⵉⵏ ⴰⴳⴹⵉⴹ ⵍⵍⵉ. ⵍⵍⵉⴳ ⵜ ⵓⵎⵥⵏ, ⵙⵙⵏⵓⵏ ⵜ ⴳ ⵜⴽⵉⵏⵜ. ⵍⵍⵉⴳ ⵜ ⵙⵙⵏⵡⴰⵏ, ⴰⵛⴽⵉⵏⵜ ⵉⴷ ⵎⴰⵜⵙⵏ ⵣⴳ ⵍⵅⵍⴰ, ⵉⵡⵉⵏⵜ ⵉⴽⵛⵛⵓⴹⵏ. ⴰⴼⵉⵏⵜ ⵜⴰⵔⵡⴰ, ⴰⵔ ⵛⵜⵜⴰⵏ ⴰⴳⴹⵉⴹ ⴰⵏⵏ. ⴰⵔ ⵜⵜⵥⵉⵏⵜ ⴷ ⵉⵔⴳⴰⵣⵏ ⵏⵏⵙⵏⵜ, ⵏⵏⴰⵏⵜ ⵉ ⵉⵔⴳⴰⵣⵏ ⵏⵏⵙⵏⵜ: " ⵎⴰⵅⵅ ⴰⵢⵍⵍⵉⵖ ⵜⵃⴰⴹⵕⵎ, ⵍⵍⵉⴳ ⵓⵎⵥⵏ ⵉⴼⵔⵅⴰⵏ ⴰⴳⴹⵉⴹ ⴰⵏⵏ, ⵜⴰⵊⵊⵉⵎ ⵜⵏ? ⵍⵍⵉⴳ ⵉⴽⵛⵎ, ⵢⵓⵎⵥ ⴰⵖ ⵍⵃⵓⵕⵎ! " ⵉⵏⴽⵔ ⵢⴰⵏ ⵓⵔⴳⴰⵣ, ⵉⴽⴽⵯⵎ ⵉⵡⵉⵙ. ⵉⵏⵏⴰ ⴰⵙ: " ⵎⴰⵅⵅ ⴰⵢⵍⵍⵉⵖ ⵜⵛⵛⵉⴷ ⴰⴳⴹⵉⴹ ⴰⵏⵏ? " ⵉⵏⴽⵔ ⵓⵔⴳⴰⵣ ⵍⵍⵉ ⵉⴽⴽⵯⵎⵏ ⵉⵡⵉⵙ, ⵉⵏⵏⴰ ⵉ ⵡⴰⵏⵏ ⵢⴰⴹⵏⵉ: " ⵎⴰⵅⵅ ⴰⵢⵍⵍⵉⵖ ⵓⵔ ⵜⴽⴽⵯⵎⴷ ⵉⵡⵉⴽ? ⵉⵖ ⵜ ⵓⵔ ⵜⴽⴽⵯⵎⴷ, ⵔⴰⴷ ⴼⴼⵓⵖⵖ ⵉⴼⵔⵉ ⴰⴷ, ⴱⵇⵓ ⴳⵉⵙ ⵡⴰⵃⴷⵓⴽ! " ⵉⵏⵏⴰ ⴰⵙ: " ⵢⵉⵡⵉ ⵉⵄⵣⵣⴰ ⴷⴰⵔⵉ, ⵓⵔ ⵔⴰⴷ ⵜ ⴽⴽⵯⵎⵖ. " ⵜⴰⵖ ⵜⴳⵓⴹⵉ ⵡⴰⵏⵏ, ⵍⵍⵉⴳ ⵉⴽⴽⵯⵎ ⵉⵡⵉⵙ. ⵉⵏⵏⴰ ⵉ ⵡⴰⵍⵍⵉ: " ⴰⵍⵍⴰⵀ ⵉⵀⵏⵏⵉⴽ. " ⵉⵙⴰⴼⵔ. ⴰⵔ ⵉⴼⵜⵜⵓ ⵎⵔⴰⵡ ⵡⵓⵙⵙⴰⵏ, ⵍⵍⵉⴳ ⵉⵍⴽⵎ ⵢⴰⵜ ⵍⵎⴷⵉⵏⵜ ⵏ ⵢⴰⵏ ⵓⴳⵍⵍⵉⴷ. ⵢⴰⵎⵥ ⴳⵉⵙ ⵜⵉⴳⵎⵎⵉ, ⵉⴳⴳⴰⵡⵔ ⴳⵉⵙ. ⵉⵏⴽⵔ ⵡⴰⵍⵍⵉ ⵉⴱⵇⴰⵏ ⴳ ⵉⴼⵔⵉ, ⵏⵜⵜⴰ ⴷ ⵜⵎⵖⴰⵔⵜ ⵏⵏⵙ, ⵉⵏⵏⴰ ⴷ ⵉⵅⴼ ⵏⵏⵙ: " ⵓⵍⵍⴰⵀ, ⴰⵔ ⵙⴰⵔ ⵜⴰⴱⵄⴰⵖ ⴰⵎⴷⴷⴰⴽⴽⵯⵍ ⵉⵏⵓ ⴰⵢⵏⵏⴰ ⵙ ⵉⴼⵜⴰ. " ⵉⵙⵎⵓⵏ ⵍⵃⵡⴰⵢⵊ ⵏⵏⵙ, ⵉⵙⴰⴼⵔ. ⴰⵔ ⵉⴼⵜⵜⵓ ⵜⴰⵎ ⵡⵓⵙⵙⴰⵏ, ⵉⵎⵎⵉⴳⴳⵉⵔ ⴷ ⴽⵕⴰⴹ ⵉⵣⵎⴰⵡⵏ. ⵉⴳⵡⵡⴷ ⵜⵏ. ⵉⵍⴽⵎ ⵢⴰⵏ ⵍⵅⵍⴰ, ⵉⴳⴳⴰⵡⵔ ⴳⵉⵙ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵓⴳⵍⵍⵉⴷ. ⵉⵏⴽⵔ ⵓⴳⵍⵍⵉⴷ ⴰⵏⵏ, ⵉⵏⵏⴰ: " ⵢⴰⵖ ⵉⵢⵉ ⵓⵎⴰⵔⴳ ⵏ ⵜⴼⵉⵢⵢⵉ ⵏ ⵚⵚⵉⴹ, ⵖⴰⵔ ⴰⴷ ⵉⵢⵉ ⵜⵜ ⵜⴰⵡⵉⵎ. " ⵏⴽⵔⵏ ⵉⵙⵎⴳⴰⵏ ⵙ ⴽⵕⴰⴹ, ⴰⵔ ⴼⵜⵜⵓⵏ ⴰⵔ ⵍⵅⵍⴰ. ⴰⴼⵉⵏ ⴳⵉⵙ ⴰⵔⴳⴰⵣ ⵍⵍⵉ ⴷ ⵜⵎⵖⴰⵔⵜ ⵏⵏⵙ, ⵉⵍⵉⵏ ⴷⵉⴷⵙⵏ ⴽⵕⴰⴹ ⵉⵣⵎⴰⵡⵏ; ⵉⵣⵎ ⴷ ⵜⵉⵣⵎⵜ ⴷ ⵉⵡⵉⵜⵙⵏ. ⴰⵢⵍⵍⵉⵖ ⵉⵥⵕⴰ ⵓⵔⴳⴰⵣ ⴰⵏⵏ ⵉⵙⵎⴳⴰⵏ, ⵉⴷⵀⵛ. ⵉⵚⵚⴰⴼⴹ ⵙⵔⵙⵏ ⵉⵣⵎ. ⵉⵏⵖ ⴳⵉⵙⵏ ⵙⵉⵏ, ⵉⴱⵇⵓ ⵢⴰⵏ, ⵉⵔⵡⵍ. ⴰⵢⵍⵍⵉⵖ ⵉⵍⴽⵎ ⵙ ⴷⴰⵔ ⵓⴳⵍⵍⵉⴷ, ⵉⴹⵕ, ⴰⵔ ⵢⴰⵍⵍⴰ. ⴰⵔ ⵉⵜⵜⴽⴽⵙ ⵍⴰⵅⴱⴰⵕ ⵉ ⵓⴳⵍⵍⵉⴷ, ⴰⵔ ⴰⵙ ⵉⵜⵜⵄⴰⵡⴰⴷ ⵍⴰⵅⴱⴰⵕ. ⵍⵍⵉⴳ ⴰⵙ ⵜ ⴽⵓⵍⵍⵓ ⵉⵄⴰⵡⴷ, ⵉⵚⵚⴰⴼⴹ ⵓⴳⵍⵍⵉⴷ ⵕⴱⵄⵉⵏ ⵉⵔⵊⵍⵉⵢⵏ, ⵉⵏⵏⴰ ⴰⵙⵏ: " ⴰⴷ ⵉⵢⵉ ⴷ ⵜⴰⵡⵉⵎ ⴰⵔⴳⴰⵣ ⴰⵏⵏ ⴷ ⵉⵣⵎⴰⵡⵏ ⴰⵏⵏ. " ⴼⵜⵓⵏ ⵡⵉⵍⵍⵉ, ⵍⴽⵎⵏ ⵙ ⴷⴰⵔ ⵡⴰⵏⵏ. ⵉⵚⵚⴰⴼⴹ ⵙⵔⵙⵏ ⵓⵔⴳⴰⵣ ⵍⵍⵉ ⵙⵉⵏ ⵉⵣⵎⴰⵡⵏ, ⵏⵖⵉⵏ ⵜⵏ ⴽⵓⵍⵍⵓ ⵎⵏ ⵖⵉⵔ ⵢⴰⵏ. ⵉⵔⵡⵍ ⵙ ⴷⴰⵔ ⵓⴳⵍⵍⵉⴷ, ⴰⵔ ⴰⵙ ⵉⵜⵜⵄⴰⵡⴰⴷ ⵍⴰⵅⴱⴰⵕ. ⵍⵍⵉⴳ ⵉⵥⵕⴰ ⵓⴳⵍⵍⵉⴷ ⵍⵍⵉ ⵖⵉⴽⵍⵍⵉ, ⵉⵚⵚⴰⴼⴹ ⵙ ⵢⴰⵏ ⵓⴷⴰⵢ, ⵉⵏⵏⴰ ⴰⵙ: " ⵖⴰⵔ ⴰⴷ ⵉⵢⵉ ⵜⵎⵍⴷ ⵎⴰⵎⵏⴽ ⴰ ⵔⴰⴷ ⵙⴽⵔⵖ, ⴰⵔ ⴷ ⴰⵡⵉⵖ ⵉⵣⵎⴰⵡⵏ ⴰⵏⵏ, ⵏⵖ ⴱⴱⵉⵖ ⴰⴳⴰⵢⵢⵓ ⵏⵏⴽ. " ⵉⵏⴽⵔ ⵡⵓⴷⴰⵢ ⵍⵍⵉ, ⵉⵙⵙⵓⵜⵍ ⴰⵙⵏ ⴰⵃⴼⵉⵔ ⵄⵍⴰ ⵕⴱⵄⴰ ⴹⴹⵡⴰⵕ. ⵉⵣⴰⵢⴷ ⵓⴷⴰⵢ ⵍⵍⵉ ⵙ ⴷⴰⵔ ⵓⴳⵍⵍⵉⴷ, ⵉⵏⵏⴰ ⴰⵙ: " ⴰⴷ ⵉⵢⵉ ⵜⴼⴽⴷ ⴰⵍⴼ ⵏ ⵓⵜⵔⵔⴰⵙ. " ⵉⴼⴽⴰ ⴰⵙ ⵓⴳⵍⵍⵉⴷ ⴰⵍⴼ ⵏ ⵓⵜⵔⵔⴰⵙ, ⵉⵏⵏⴰ ⴰⵙ: " ⵉⵖ ⴳⵉⵙⵏ ⵉⵎⵎⵓⵜ ⴽⵔⴰ, ⵔⴰⴷ ⴱⴱⵉⵖ ⵉⵅⴼ ⵏⵏⴽ. " ⵉⵏⴽⵔ ⵓⴷⴰⵢ ⵍⵍⵉ, ⵢⴰⵡⵉ ⵏⵏ ⴷⵉⴷⵙ ⵙⵉⵏ ⵉⵣⴳⴰⵔⵏ: ⵢⴰⵏ ⵓⵎⵍⵉⵍ ⴷ ⵢⴰⵏ ⵉⴹⵉⵍⵉ. ⵉⵖⵔⵙ ⴰⵙⵏ. ⵉⴱⴱⵉ ⵜⵏ ⴽⵓⵍⵍⵓ ⵙ ⵉⵎⵉⴽⴽ ⴷ ⵉⵎⵉⴽⴽ, ⴽⵔⴰⵢⴳⴰⵜⵜ ⴰⴳⵣⵣⵓⵎ ⵉⴳ ⴳⵉⵙ ⵙⵙⵉⴽⵕⴰⵏ. ⵉⵣⴰⵢⴷ ⵙ ⵉⵣⵎⴰⵡⵏ ⵍⵍⵉ, ⴰⵔ ⴰⵙⵏ ⵉⵜⵜⵍⵡⴰⵃ ⵉⴳⵣⵣⵓⵎⵏ. ⵡⵏⵏⴰ ⵓⴽⴰⵏ ⵉⵛⵛⴰⵏ ⴰⴳⵣⵣⵓⵎ, ⵉⴷⵡⵡⵅ, ⵉⴹⵕ ⴳ ⵍⵎⵓⴹⵄ ⵏⵏⵙ. ⴰⴽⵯⵉⵏ ⵙⵔⵙⵏ ⵉⵔⴳⴰⵣⵏ ⵍⵍⵉ, ⴽⵔⴼⵏ ⵜⵏ. ⵍⵍⵉⴳ ⵜⵏ ⴽⵓⵍⵍⵓ ⴽⵔⴼⵏ, ⵚⵚⴰⴼⴹⵏ ⵙ ⵓⴳⵍⵍⵉⴷ, ⵏⵏⴰⵏ ⴰⵙ: " ⵉⵣⵎⴰⵡⵏ ⵜⵜⵢⴰⵎⴰⵥⵏ. " ⵉⵚⵚⴰⴼⴹ ⴰⵙⵏ ⵓⴳⵍⵍⵉⴷ, ⵉⵏⵏⴰ ⴰⵙⵏ: " ⴰⵡⵉⵢⴰⵜ ⵜⵏ ⵉⴷ. " ⵍⵍⵉⴳ ⵜⵏ ⵙⵙⵍⴽⵎⵏ ⵙ ⴷⴰⵔ ⵓⴳⵍⵍⵉⴷ, ⴰⵡⵉⵏ ⵃⵜⵜⴰ ⴰⵔⴳⴰⵣ ⵍⵍⵉ, ⴰⵡⵉⵏ ⴷ ⴷⵉⴷⵙⵏ ⵓⵍⴰ ⵜⴰⵎⵖⴰⵔⵜ ⵏⵏⵙ ⴷ ⵓⴼⵔⵓⵅ. ⵉⵏⵏⴰ ⴰⵙⵏ: " ⵖⴰⵔ ⴰⴷ ⴽⵯⵏ ⵃⵕⴳⵖ. " ⵉⴱⵔⵔⵃ ⴽⵓⵍⵍⵓ ⵉ ⵍⵎⵃⵍⵍ ⵏⵏⵙ, ⵉⵏⵏⴰ ⴰⵙⵏ: " ⴰⵡⵉⵢⴰⵜ ⴷ ⵉⴽⵛⵛⵓⴹⵏ. " ⵍⵍⵉⴳ ⴷ ⵉⵡⵉⵏ ⵉⴽⵛⵛⵓⴹⵏ, ⴰⵔ ⵜ ⵉⵜⵜⵔⵖⴰⴱ ⵍⵓⵣⵉⵔ, ⵉⵏⵏⴰ ⴰⵙ: " ⴰ ⵕⴱⴱⵉ, ⴰ ⴰⴳⵍⵍⵉⴷ, ⴱⵏⴰⴷⵎ ⴽⴰ ⴰⵢ ⴰⵏⵏ. ⵉⵖ ⵜⵏ ⵜⵃⵕⴳⴷ, ⵍⴰⵣⵎ ⴰⴷ ⵜⴽⵚⵓⴹⴷ ⴳⵔⴰⴽ ⴷ ⵕⴱⴱⵉ. ⴰⵊⵊ ⵜⵏ, ⵀⴰⵜⵉ ⵉⵔⴰ ⴰⴷ ⴽ ⵙⵓⵍ ⵉⵏⴼⵄⴰ! " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⵍⵉⵃ! " ⵍⵍⵉⴳ ⵜ ⵉⴷ ⵢⵉⵡⵉ ⴰⵔ ⵜⵉⴳⵎⵎⵉ ⵏⵏⵙ, ⵉⵏⵏⴰ ⴰⵙ: " ⴰ ⴱⵏⴰⴷⵎ, ⵓⵔ ⴰⴽⴽⵯ ⵜⴽⵚⴰⴹⴷ ⵕⴱⴱⵉ, ⴰⵢⵍⵍⵉⵖ ⵉⵢⵉ ⴽⵓⵍⵍⵓ ⵜⴼⵏⵉⴷ ⵍⵎⵃⵍⵍ ⵉⵏⵓ? ⵖⵉⴽⴰⴷ ⵍⵍⵉⴳ ⴽⵓⵍⵍⵓ ⵜⵙⴽⵔⴷ ⵖⴰⵢⴰⵏⵏ ⵙⴰⵎⵃⵖ ⴰⴽ. ⵀⴰⵜⵉ ⴼⴽⵉⵖ ⴰⴽ ⵏⵏⵚⵚ ⵏ ⵍⵎⵃⵍⵍ ⵉⵏⵓ ⴼ ⵓⴷⵎ ⵏ ⵍⵓⵣⵉⵔ. " ⵉⵏⴽⵔ ⵍⵓⵣⵉⵔ, ⵉⴳ ⴰⵎⴷⴷⴰⴽⴽⵯⵍ ⴷ ⵡⴰⵏⵏ. ⵉⵏⴽⵔ ⵓⵔⴳⴰⵣ ⴰⵏⵏ ⴷ ⵍⵓⵣⵉⵔ, ⴳⵉⵏ ⵜⴰⵙⵖⴰⵔⵜ ⵎⴰⴷ ⵉⵜⵜⴳⴳⴰⵏ ⴰⴳⵍⵍⵉⴷ. ⵉⵎⵉⵍ ⵜⴰⵖ ⵜⵙⵖⴰⵔⵜ ⴱⴰⴱ ⵏ ⵉⵣⵎⴰⵡⵏ. ⵉⵏⵏⴰ ⴰⵙ ⵍⵓⵣⵉⵔ: " ⵇⴱⵍⵖ ⴰⴷ ⵜⴳⴷ ⴰⴳⵍⵍⵉⴷ, ⴳⵖ ⵍⵓⵣⵉⵔ ⵏⵏⴽ, ⵏⵄⵉⵛ ⴰⵔ ⴷ ⵏⵎⵎⵜ. " ⵉⵏⴽⵔ ⵍⵓⵣⵉⵔ ⵍⵍⵉ, ⵉⵖⵍⵉ ⵙ ⴷⴰⵔ ⵓⴳⵍⵍⵉⴷ, ⵉⵏⵖ ⵜ ⵉⴳⴳⵯⵣ ⴷ ⴷⴰⵔ ⵡⴰⵍⵍⵉ, ⵉⵏⵏⴰ ⴰⵙ: " ⵏⴽⴽ ⵖⵉⴽⴰⴷ ⵏⵖⵉⵖ ⵜ, ⴽⵢⵢ ⴰⵙⵉ ⵜ, ⵜⴼⴽⴷ ⵉⵏⵏ ⵉ ⵉⵣⵎⴰⵡⵏ ⴰⴷ ⵜ ⵛⵛⵉⵏ, ⴰⴷ ⵜ ⵓⵔ ⵉⵥⵕ ⵃⵜⵜⴰ ⵢⴰⵏ! " ⵉⵏⵏⴰ ⴰⵙ ⵡⴰⵍⵍⵉ: " ⵖⵉⴽⴰⴷ ⵓⵔ ⵜ ⵙⵓⵍ ⵜⴽⵛⵎⴷ. " ⵉⴳⴳⴰⵡⵔ ⵡⴰⵍⵍⵉ ⴰⵔ ⴳ ⵢⵉⴹ, ⵢⴰⵙⵉ ⵜ, ⵉⴼⴽ ⵜ ⵉ ⵉⵣⵎⴰⵡⵏ ⵍⵍⵉ, ⵛⵛⵉⵏ ⵜ. ⵉⴼⴼⵓ ⵍⵃⴰⵍ, ⵏⵚⵚⵕⵏ ⵍⵎⵃⵍⵍ ⴰⴳⵍⵍⵉⴷ ⵏ ⵍⵊⴷⵉⴷ. ⵡⴰⵙⵙⵍⴰⵎ! 29. ⵍⵇⵉⵚⵜ ⵏ ⵜⵎⵍⵃⵏⵏⴰⵜ. ⵜⴼⵜⴰ ⵢⴰⵏ ⵡⴰⵙⵙ ⵜⵎⵍⵃⵏⵏⴰⵜ, ⵜⵙⴰⴼⵔ, ⴰⵢⵍⵍⵉⵖ ⵜⵍⴽⵎ ⵢⴰⵏ ⵓⵏⵔⴰⵔ. ⵖⵍⵉⵏ ⴰⵙ ⴷ ⵕⵕⵛⵓⵇ, ⴰⵔ ⴳⵉⵙ ⵜⵜⴰⵡⴹ. ⵍⵍⵉⴳ ⴰⵔ ⴳⵉⵙ ⵜⵜⴰⵡⴹ ⵖⵉⴽⵍⵍⵉ, ⵜⵓⵜ ⵙ ⴹⴹⵀⵕ; ⵉⴳ ⴰⵙ ⴳⵉⵙ ⵕⴱⴱⵉ ⵍⴽⵙⵓⵜ. ⵜⵓⵜ ⵙ ⵓⴳⴰⵢⵢⵓ; ⵉⴳ ⴰⵙ ⴳⵉⵙ ⵕⴱⴱⵉ ⵜⴰⵍⵇⵣⵜ ⵏ ⵍⵃⵔⵉⵔ. ⵜⵓⵜ ⵙ ⵉⴳⵏⵣⵉ; ⵉⴳ ⴰⵙ ⴳⵉⵙ ⵕⴱⴱⵉ ⵍⵎⵛⴱⵓⵃ. ⵜⵓⵜ ⵙ ⵉⵎⵣⴳⴰⵏ; ⵉⴳ ⴰⵙ ⴳⵉⵙ ⵕⴱⴱⵉ ⵜⵉⵅⵕⵚⵉⵏ. ⵜⵓⵜ ⵙ ⵉⴷⵎⴰⵔⵏ; ⵉⴳ ⴰⵙ ⴳⵉⵙ ⵕⴱⴱⵉ ⵜⵉⵥⵕⵥⴰ. ⵜⵓⵜ ⵙ ⵜⴰⴳⴳⵯⵙⵜ; ⵉⴳ ⴰⵙ ⴳⵉⵙ ⵕⴱⴱⵉ ⵍⵎⴹⵎⵎⵜ ⵉⴳⵯⵏⴰⵏ ⵙ ⵍⵃⵔⵉⵔ. ⵜⵓⵜ ⵙ ⵉⴼⴰⵙⵙⵏ; ⵉⴳ ⴰⵙ ⵕⴱⴱⵉ ⴷⴷⴱⴰⵍⵊ. ⵜⵓⵜ ⵙ ⵉⴹⴰⵕⵕⵏ, ⵉⴳ ⴰⵙ ⴳⵉⵙⵏ ⵕⴱⴱⵉ ⵛⵛⵔⴱⵉⵍ. ⵍⵍⵉⴳ ⴰⵙ ⴽⵓⵍⵍⵓ ⵉⴼⴽⴰ ⵖⴰⵢⴰⵏⵏ, ⵜⵜⵄⵊⵊⴰⴱ ⴳ ⵉⵅⴼ ⵏⵏⵙ. ⵜⴽⴽⴰ ⴰⵔ ⵢⴰⵏ ⵡⴰⵙⵙ, ⵜⵏⵏⴰ ⴷ ⵉⵅⴼ ⵏⵏⵙ: " ⵓⵍⵍⴰⵀ, ⴰⵔ ⵙⴰⵔ ⴹⴰⵍⴱⵖ ⵕⴱⴱⵉ, ⴰⴷ ⵉⵢⵉ ⵉⴼⴽ ⵢⴰⵏ ⵓⵖⵢⵓⵍ ⵎⴰ ⵙ ⴰⵔ ⵜⵜⵙⴰⴼⴰⵔⵖ ⴳ ⴷⴷⵓⵏⵉⵜ. " ⵉⴼⴽⴰ ⴰⵙ ⵕⴱⴱⵉ ⴰⵖⵢⵓⵍ. ⵜⵣⴰⵢⴷ, ⵜⵙⴰⴼⵔ ⵙⵔⵙ, ⵜⵣⴰⵢⴷ, ⴰⵔ ⵜⴼⵜⵜⵓ, ⴰⵔ ⵜⴼⵜⵜⵓ, ⴰⵢⵍⵍⵉⵖ ⵜⵍⴽⵎ ⵢⴰⵜ ⵜⵅⵢⴰⵎⵜ ⵏ ⵢⴰⵜ ⵜⴰⵄⵕⴰⴱⵜ. ⵍⵍⵉⴳ ⵏⵏ ⵜⵓⴼⴰ ⵜⴰⵄⵕⴰⴱⵜ ⴰⵏⵏ, ⵜⵏⵏⴰ ⴰⵙ: " ⵉ ⵕⴱⴱⵉ, ⴰ ⵜⴰⵄⵕⴰⴱⵜ, ⴹⴰⵍⴱⵖ ⴰⵎ ⴰⴷ ⵉⵢⵉ ⵜⴼⴽⴷ ⵉⵎⵉⴽⴽ ⵏ ⵡⵓⴷⵉ. " ⵜⴼⴽⴰ ⴰⵙ ⵜⴰⵄⵕⴰⴱⵜ ⵍⵍⵉ ⵙⵉⵏ ⵉⴱⵓⵇⵇⴰⵍⵏ ⵏ ⵡⵓⴷⵉ. ⵜⵣⴰⵢⴷ, ⵜⵙⴰⴼⵔ, ⴰⵢⵍⵍⵉⵖ ⵜⵎⵎⴰⵇⵇⴰⵔ ⵢⴰⵏ ⵡⵓⵛⵛⵏ ⴳ ⵍⵅⵍⴰ. ⵉⵏⵏⴰ ⴰⵙ: " ⴰ ⵕⴱⴱⵉ, ⴰ ⵜⴰⵎⵍⵃⵏⵏⴰⵜ, ⴰⴷ ⴷⴰⵔⵎ ⵙⵙⵓⴷⵓⵖ ⴳ ⵉⴳⴳⵉ ⵏ ⵓⵖⵢⵓⵍ ⵏⵏⵎ! " ⵜⵏⵏⴰ ⴰⵙ: " ⵎⵔⵃⴰⴱⴰ ⴱⵉⴽ! " ⵉⵣⴰⵢⴷ ⵡⵓⵛⵛⵏ ⵍⵍⵉ, ⵉⵙⵙⵓⴷⵓ ⴳ ⵉⴳⴳⵉ ⵏ ⵓⵖⵢⵓⵍ. ⵉⵚⵓⴳ ⴰⵖⵢⵓⵍ, ⵉⴼⵍ ⴷ ⵜⴰⵎⵍⵃⵏⵏⴰⵜ ⴳ ⵓⵖⴰⵔⴰⵙ. ⵜⵣⴰⵢⴷ ⵜⵎⵍⵃⵏⵏⴰⵜ ⴰⵔ ⴰⵙ ⵜⴰⵇⵇⵕⴰ, ⵜⵏⵏⴰ ⴰⵙ: " ⵡⴰ ⵄⵎⵎⵉ ⵓⵛⵛⵏ! " ⵜⵏⵏⴰ ⴰⵙ: " ⵀⴰⵜⵉ, ⵜⵙⵎⵉⵢⵢⵍⴷ ⴰⵛⵡⴰⵔⵉ! " ⵙ ⴰⵙ ⴷ ⵉⵏⵏⴰ ⵡⵓⵛⵛⵏ: " ⴰⴷ ⵛⵛⵖ ⵓⴷⵉ? " ⵜⵏⵏⴰ ⴰⵙ: " ⵓⵀⵓ! ⵓⴷⵉ ⴰⴷ ⵜ ⵓⵔ ⵜⵛⵛⴷ. ⵉⵙ ⴰⴽ ⵏⵏⵉⵖ: ' ⵜⵙⵎⵉⵢⵢⵍⴷ ⴰⵛⵡⴰⵔⵉ! ' ⵓⵛⵛⵏ ⵉⴼⵔⴷ ⵓⴽⴰⵏ ⴳ ⵡⵓⴷⵉ. ⵍⵍⵉⴳ ⵜ ⴽⵓⵍⵍⵓ ⵉⵛⵛⴰ, ⵉⵍⵓⵃ ⴰⵙ ⴰⵛⵡⴰⵔⵉ ⵏⵏⵙ, ⵉⵔⵡⵍ, ⵉⴼⵍ ⴰⵖⵢⵓⵍ. ⵍⵍⵉⴳ ⵜ ⵜⵥⵕⴰ ⵉⵔⵡⵍ, ⴰⵔ ⵜⵜⴰⵣⵣⴰⵍ, ⴰⵔ ⵜⵜⴰⵢⵍⴰⵍ, ⵜⵥⵥⵓ ⴼⵍⵍⴰⵙ. ⵉⵙⴰⵡⵍ ⴷ ⵡⵓⵛⵛⵏ ⵍⵍⵉ, ⵉⵏⵏⴰ ⴰⵙ: " ⴰⵃⵃⴰⵢ, ⵙⴽⵔⵖ ⵜ ⴳⵉⵎ! " ⵜⵙⴰⵡⵍ ⴷ ⵙⵔⵙ ⵜⵎⵍⵃⵏⵏⴰⵜ, ⵜⵏⵏⴰ ⴰⵙ: " ⴰⵃⵃⴰⵢ, ⵙⵙⵏⵖ ⵙⵔⵙ! " ⵜⵣⴰⵢⴷ ⵜⵎⵍⵃⵏⵏⴰⵜ, ⵜⵙⴰⴼⵔ ⴳ ⵉⴳⴳⵉ ⵏ ⴷⴷⵓⵏⵉⵜ, ⴰⵢⵍⵍⵉⵖ ⵜⵓⵔⵓ ⵜⴰⵔⵡⴰ ⵏⵏⵙ. ⵜⵣⴰⵢⴷ, ⵜⵙⴰⴼⵔ ⴰⵔ ⵜⵙⵉⴳⴳⵉⵍ ⵓⵛⵛⵏ ⵍⵍⵉ. ⴰⵔ ⵜⴼⵜⵜⵓ ⴰⵢⵍⵍⵉⵖ ⵜⵍⴽⵎ ⵜⵉⴳⵎⵎⵉ ⵏ ⵢⴰⵜ ⵜⵖⵥⵏⵜ. ⵜⴰⵡⵉ ⵜⵏ ⵙⵔⵙ ⵜⵉⵎⵏⵙⵉⵡⵜ. ⴳⴳⴰⵡⵔⵏ ⵙ ⴱⵕⵕⴰ. ⵜⵚⵚⴰⴼⴹ ⵢⴰⵏ ⴳ ⵜⴰⵔⵡⴰ ⵏⵏⵙ, ⵜⵏⵏⴰ ⴰⵙ: " ⵣⴰⵢⴷ, ⴰ ⵉⵡⵉ, ⴰⵡⵉ ⴰⵖ ⴷ ⴽⵔⴰ ⵏ ⵍⵄⴰⴼⵉⵢⵜ, ⵎⴰ ⵙ ⴰⵔ ⵏⵙⵙⵏⵡⴰ ⵉⵎⵏⵙⵉ ⵏⵏⵖ! " ⵉⵣⴰⵢⴷ, ⴰⵔ ⵉⵙⴷⵓⵇⵇⵓⵕ ⵜⵉⴳⵎⵎⵉ ⵏ ⵜⵖⵥⵏⵜ. ⵜⵏⵏⴰ ⴰⵙ ⵜⵖⵥⵏⵜ: " ⵎⴰⵜⵜⴰ ⵡⴰⴷ ⵉⵙⴷⵓⵇⵇⵓⵕⵏ? " ⵉⵏⵏⴰ ⴰⵙ: " ⵏⴽⴽ, ⵄⵍⴰ ⵕⴱⴱⵉ! " ⵜⵏⵏⴰ ⴰⵙ: " ⵎⴰⵜⵜⴰ ⴽⵢⵢ? " ⵉⵏⵏⴰ ⴰⵙ: " ⵢⴰⵏ ⵉⵎⵣⴷⵉ " ⵜⵏⵏⴰ ⴰⵙ: " ⵎⴰⴷ ⵜⵔⵉⴷ? " ⵉⵏⵏⴰ ⴰⵙ: " ⴰ ⵕⴱⴱⵉ, ⵉⵎⵉⴽⴽ ⵏ ⵜⴰⴽⴰⵜ! " ⵜⵏⵏⴰ ⴰⵙ ⴷ: " ⵉⵣⴳⵯⵢⴰⵏ? " ⵉⵏⵏⴰ ⴰⵙ: " ⴰ ⵕⴱⴱⵉ, ⵉⵎⵉⴽⴽ ⵏ ⵜⴰⴽⴰⵜ! " ⵜⵏⵏⴰ ⴰⵙ: " ⴰⵖⵔⵓⵎ? " ⵉⵏⵏⴰ ⴰⵙ: " ⴰ ⵕⴱⴱⵉ, ⵉⵎⵉⴽⴽ ⵏ ⵜⴰⴽⴰⵜ! " ⵜⵏⵏⴰ ⴰⵙ: " ⴰⵣⴽⴽⵉⴼ? " ⵉⵏⵏⴰ ⴰⵙ: " ⴰ ⵕⴱⴱⵉ, ⵉⵎⵉⴽⴽ ⵏ ⵜⴰⴽⴰⵜ! " ⵜⵏⵏⴰ ⴰⵙ: " ⵜⵉⴽⵉⵏⵜ? " ⵉⵏⵏⴰ ⴰⵙ: " ⴰ ⵕⴱⴱⵉ ⵉⵎⵉⴽⴽ ⵏ ⵜⴰⴽⴰⵜ! " ⵜⵏⵏⴰ ⴰⵙ: " ⴰⵣⵍⴰⴼ? " ⵉⵏⵏⴰ ⴰⵙ: " ⴰ ⵕⴱⴱⵉ, ⵉⵎⵉⴽⴽ ⵏ ⵜⴰⴽⴰⵜ! " ⵜⵏⵏⴰ ⴰⵙ: " ⴰⵢⵡⴰ, ⴽⵛⵎ ⴷ, ⴰⵡⵉ ⵜⵜ ⵉⵏⵏ. " ⵍⵍⵉⴳ ⵉⴽⵛⵎ ⵡⴰⵍⵍⵉ, ⵜⴰⴼ ⵜ ⵉⵏⵏ ⵉⴷⵀⵛ! ⵉⵍⵉⵏ ⴷⴰⵔⵙ ⵜⴰⵔⵡⴰ, ⵓⵔ ⵍⵉⵏ ⵍⵄⴷⴰⴷ. ⵜⴰⵣⵣⵍ, ⵜⴽⵛⵎ ⵙ ⴷⴰⵔ ⵜⴰⵔⵡⴰ ⵍⵍⵉ ⵏⵏⵙ, ⵜⵏⵏⴰ ⴰⵙⵏ: " ⵀⴰ ⵢⴰⵏ ⵉⵎⵣⴷⵉ, ⵉⵡⵉⵖ ⴰⵡⵏ ⵜ ⵉⴷ! " ⵜⵏⵏⴰ ⴰⵙⵏ: " ⵉⵖ ⴰⵡⵏ ⵏⵏⵉⵖ: ' ⵀⴰⴱⴱⴰⵔⵜⵙⴰⵔⵜ, ⴰ ⵃⵎⴰⴷ ⵍⴱⵏⵏⴰⵙ ', ⴰⵔ ⴰⵙ ⵜⵜⵇⵇⵙⵎ ⵙ ⵜⴰⵙⵙⵎⵉⵡⵉⵏ! " ⴰⵢⵍⵍⵉⵖ ⵉⴽⵛⵎ ⵡⴰⵍⵍⵉ ⵙ ⴷⴰⵔ ⵜⴰⵔⵡⴰ ⵏⵏⵙ, ⵢⴰⴼ ⵏⵏ ⵜⴰⵔⵡⴰ ⵏⵏⵙ ⵙⵙⵓⵜⵍⵏ ⴰⵙ ⴷ. ⵜⵏⵏⴰ ⴰⵙ ⴷ: " ⴰⵢⵡⴰ ⴰ ⵉⵎⵣⴷⵉ, ⴰⵙⵉ ⵜⴰⴽⴰⵜ! " ⵜⵏⵏⴰ ⴰⵙⵏ ⵜⵖⵥⵏⵜ ⵍⵍⵉ: " ⵀⴰⴱⴱⴰⵔⵜⵙⴰⵔⵜ, ⴰ ⵃⵎⴰⴷ ⵍⴱⵏⵏⴰⵙ! " ⵣⴰⵢⴷⵏ, ⴰⵔ ⵜⵟⵟⴰⵢⵏ ⴰⴳⴹⵉⴹ ⵍⵍⵉ. ⵉⵔⵡⵍ, ⵎⵙⴽⵉⵏ, ⵉⴼⵜⵓ ⵙ ⴷⴰⵔ ⵎⴰⵙ. ⵉⵄⴰⵡⴷ ⴰⵙ ⴽⵓⵍⵍⵓ ⵎⴰⴷ ⴰⵙ ⵉⵊⵕⴰⵏ. ⵜⵏⵏⴰ ⴰⵙⵏ: " ⵖⵉⴽⴰⴷ, ⴰ ⵜⴰⵔⵡⴰ ⵉⵏⵓ, ⵕⵡⴰⵃⴰⵜ ⴰⴷ ⵏⵙⴰⴼⵔ ⵣⴳ ⵜⵎⴰⵣⵉⵔⵜ ⴰⴷ, ⴰⴷ ⵏⵍⴽⵎ ⵜⴰⵎⴰⵣⵉⵔⵜ ⵢⴰⴹⵏⵉⵏ. " ⴰⵢⵍⵍⵉⵖ ⵙⴰⴼⵔⵏ, ⵍⴽⵎⵏ ⵢⴰⵏ ⵡⴰⵙⵉⴼ. ⵉⵏⴳⵉ ⵙ ⵉⵥⵕⴰⵏ. ⵣⴳⵔⵏ. ⵙⴰⴼⵔⵏ ⴷⴰⵖ. ⴰⵢⵍⵍⵉⵖ ⴷⴰⵖ ⵙⴰⴼⵔⵏ, ⵍⴽⵎⵏ ⴰⵙⵉⴼ ⵏ ⵜⵓⵣⵍⵉⵏ. ⵜⵏⵏⴰ ⵉ ⵜⴰⵔⵡⴰ ⵏⵏⵙ: " ⵖⵉⴷ ⴰⵖ ⴰⵡⵏ ⵜⵍⵍⴰ! ' ⵛⵛ ⵜ! ⵓⵔ ⵜⵜ ⵔⵉⵖ! '. ⵀⴰⵜⵉ, ⵉⵖ ⵓⵔ ⵜⵄⵇⵇⴷⵎ ⴳ ⵡⴰⵙⵉⴼ ⴰⴷ ⵏ ⵜⵓⵣⵍⵉⵏ, ⵉⵔⴰ ⴰⴷ ⴰⵖ ⴽⵓⵍⵍⵓ ⵉⴱⴱⵉ. " ⵏⵏⴰⵏ: " ⵎⴰ ⵔⴰⴷ ⴰⵖ ⵉⵊⵕⵕⴱ ⴰⵙⵉⴼ ⴰⴷ? " ⵏⵏⴰⵏ: " ⵄⵎⵎⵉ ⴰⵖⵢⵓⵍ! " ⴷⴼⵄⴰⵏ ⴰⵖⵢⵓⵍ ⵍⵍⵉ ⵙ ⵡⴰⵙⵉⴼ. ⴱⵃⵃⵔⴰ ⵏⵏ ⵉⵣⵣⵡⴰⵔ ⴰⵖⵢⵓⵍ ⴰⴳⴰⵢⵢⵓ, ⵙ ⴰⵙ ⵓⵜⵏ ⵢⴰⵏ ⵓⵎⵥⵥⵓⵖ, ⴱⴱⵉⵏ ⵜ. ⴰⴷ ⵉⵚⵃⴰⵏ ⴰⵖⵢⵓⵍ ⵍⵍⵉ ⵓⵔ ⵉⵣⴳⵔ, ⵍⵍⵉⴳ ⵜ ⴰⴽⴽⵯ ⴱⴱⵉⵏ ⵜⵓⵣⵍⵉⵏ. ⵜⵏⵏⴰ ⴰⵙⵏ: " ⴰⵔ ⵜⵜⵣⴳⵔⵎ ⵢⴰⵏ ⵙ ⵢⴰⵏ. " ⵣⴰⵢⴷⵏ ⵉⴳⴹⴰⴹ ⵍⵍⵉ, ⴰⵔ ⵣⴳⴳⴰⵔⵏ ⵢⴰⵏ ⵙ ⵢⴰⵏ. ⴽⵔⴰ ⵉⴱⴱⵉ ⴰⵙ ⵉⴼⵔ, ⴽⵔⴰ ⵉⴱⴱⵉ ⴰⵙ ⵜⴰⴹⴰⵕⵜ! ⴽⵓ ⵢⴰⵏ ⴷ ⵎⴰⴷ ⴰⵙ ⵉⴱⴱⵉ! ⵣⴰⵢⴷⵏ, ⴰⵔ ⴼⵜⵜⵓⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵓⴷⵔⴰⵔ. ⵉⵎⵉⵍ ⴰⴼⵉⵏ ⴳⵉⵙ ⵢⴰⵜ ⵜⵎⵖⴰⵔⵜ. ⵏⵏⴰⵏ ⴰⵙ: " ⵉⵎⴱⴳⵉⵡⵏ ⵏ ⵕⴱⴱⵉ, ⴰ ⵜⴰⵎⵖⴰⵔⵜ! " ⵜⵏⵏⴰ ⴰⵙⵏ: " ⵎⵔⵃⴱⴰ ⴱⵉⴽⵓⵎ, ⴰⵎⵎⴰ ⴰⵔⴳⴰⵣ ⵉⵏⵓ ⵉⵛⵇⵇⴰ, ⵉⴳ ⴰⵥⵄⴹⵓⴹ. ⵉⵖ ⴷ ⵢⵓⵛⴽⴰ, ⵓⵔ ⵔⴰⴷ ⴳⵉⵡⵏ ⵉⴼⵍ ⵃⵜⵜⴰ ⵢⴰⵏ. ⵡⴰⵍⴰⴽⵉⵏ ⵖⵉⴽⴰⴷ ⵔⴰⴷ ⴽⵯⵏ ⵃⴹⵓⵖ, ⵓⵔ ⵜⴽⵚⵓⴹⵎ ⵢⴰⵜ. " ⵜⵃⴹⴰ ⵜⵏ ⴳ ⴷⴷⵓ ⵜⵙⴽⵙⵓⵜ. ⵀⴰ ⵏⵏ, ⴰⵔⴳⴰⵣ ⵉⵛⵡⵡⵕ ⴷ ⴳ ⵍⵅⵍⴰ, ⵢⵉⵡⵉ ⴰⵙ ⴷ ⴰⵎⵜⵛⵛⵓ. ⵉⵍⴽⵎ ⵓⵥⵄⴹⵓⴹ ⵜⴰⵎⵖⴰⵔⵜ ⵏⵏⵙ, ⴰⵔ ⵜⵜ ⵉⵜⵜⵃⴱⴱⴰⵍ. ⵉⵎⵉⵍ ⴰⵔ ⵜ ⵜⵜⵎⵏⵉⴷⵏ ⵡⵉⵍⵍⵉ ⴳ ⴷⴷⵓ ⵜⵙⴽⵙⵓⵜ. ⵉⵎⵉⵍ ⵉⴽⵯⴹⴰ ⵜⵏ ⵓⵥⵄⴹⵓⴹ ⵍⵍⵉ, ⵉⵏⵏⴰ ⵉ ⵜⵎⵖⴰⵔⵜ ⵏⵏⵙ: " ⴽⵯⴹⵉⵖ ⵉ ⵔⵔⵉⵃⵜ ⵏ ⴽⵔⴰ ⵖⵉⴷ! " ⵜⵏⵏⴰ ⴰⵙ ⵜⴰⵍⵍⵉ: " ⵓⵔ ⵖⵉⴷ ⵉⵍⵍⵉ ⵡⴰⵍⵓ! " ⵉⵏⵏⴰ ⴰⵙ ⵓⵔⴳⴰⵣ: " ⵀⴰ ⵉⵢⵉ, ⴼⵜⵉⵖ ⴰⴷ ⴷⴰⵖ ⵙⵉⴳⴳⵍⵖ ⵎⴰⴷ ⵏⵛⵜⵜⴰ. " ⵜⵏⵏⴰ ⴰⵙ: " ⵣⴰⵢⴷ! " ⵜⵏⴽⵔ ⵜⵎⵖⴰⵔⵜ ⵍⵍⵉ ⵙ ⴷⴰⵔ ⵡⵉⵏⵏ. ⵜⵎⵛⴰⵡⴰⵕ ⴷⵉⴷⵙⵏ ⴰⴷ ⵔⵡⵍⵏ. ⵏⴽⵔⵏ, ⵣⴰⵢⴷⵏ, ⵙⴰⴼⵔⵏ. ⴰⵢⵍⵍⵉⵖ ⴼⵜⴰⵏ, ⵀⴰ ⵏⵏ ⴰⵥⵄⴹⵓⴹ ⵉⵡⵔⵔⵉ ⴷ ⵙ ⵉⴼⵔⵉ, ⵢⴰⴼ ⵜ ⵉⵏⵏ ⵉⵅⵡⴰ. ⴰⵔ ⵉⵜⵜⵏⴷⴰⵎ, ⵉⵏⵏⴰ ⴷ ⵉⵅⴼ ⵏⵏⵙ: " ⵍⴰⵣⵉⵎ ⴰⴷ ⴼⵜⵓⵖ ⴰⴷ ⵙⵉⴳⴳⵍⵖ ⵎⴰⵏⵉ ⵙ ⵜⴼⵜⴰ ⵜⵎⵖⴰⵔⵜ ⵉⵏⵓ. " ⵉⵣⴰⵢⴷ ⵓⵥⵄⴹⵓⴹ, ⵉⵙⴰⴼⵔ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵜⵎⵖⴰⵔⵜ ⵍⵍⵉ ⴷ ⵉⴳⴹⴰⴹ ⵍⵍⵉ. ⴰⵔ ⴼⵜⵜⵓⵏ ⵡⵉⵍⵍⵉ ⵎⵔⴰⵡ ⵡⵓⵙⵙⴰⵏ, ⴰⵢⵍⵍⵉⵖ ⵍⴽⵎⵏ ⵢⴰⵏ ⵡⴰⵙⵉⴼ. ⴰⵙⵉⴼ ⴰⵏⵏ ⵉⴳⴰ ⵡⵉⵏ ⵜⴰⵔⵓⵛⵜ. ⴰⵔ ⵙⵉⴳⴳⵉⵍⵏ ⵙ ⵜⴰⵔⵓⵛⵜ ⵍⵍⵉ. ⴰⵢⵍⵍⵉⵖ ⵜⵜ ⵓⴼⴰⵏ, ⵏⵏⴰⵏ ⴰⵙ: " ⵉⵎⴱⴳⵉⵡⵏ ⵏ ⵕⴱⴱⵉ, ⴰ ⵜⴰⵔⵓⵛⵜ! " ⵜⵏⵏⴰ ⴰⵙⵏ: " ⵎⵔⵃⴰⴱⴰ ⴱⵉⴽⵓⵎ ⴽⵕⴰⴹ ⵡⵓⵙⵙⴰⵏ. " ⴽⴽⴰⵏ ⴷⴰⵔⵙ ⴽⵕⴰⴹ ⵡⵓⵙⵙⴰⵏ, ⵜⵙⵎⵓⵏ ⴷⵉⴷⵙⵏ ⴰⵔⵇⵇⴰⵚ, ⵉⵎⵓⵏ ⴷⵉⴷⵙⵏ ⴰⵔ ⵢⴰⵜ ⵜⵎⴰⵣⵉⵔⵜ ⴰⵏⵏ. ⴳⴳⴰⵎⵎⵉⵏ ⵙⵓⵍ ⵎⴰⵏⵉ ⴷ ⴽⴽⴰⵏ. ⴳⴳⴰⵡⵔⵏ ⵡⵉⵍⵍⵉ, ⴰⵔ ⵜⵜⵎⵏⵉⴷⵏ ⵜⴰⵎⴽⵔⴰⵔⴰⵣⵜ. ⵜⴳⴳⴰⵡⵔ, ⴰⵢⵍⵍⵉⵖ ⵜⵍⴽⵎ ⵍⵓⵇⵜ, ⵜⴼⵜⵓ. ⴳⴳⴰⵡⵔⵏ ⵡⵉⵍⵍⵉ, ⵏⵏⴰⵏ: " ⵓⵍⵍⴰⵀ, ⴰⵢⵏⵏⴰ ⵙ ⵜⴼⵜⴰ ⵜⴰ, ⵖⴰⵔ ⵉⵖ ⵜ ⵙⵔⵙ ⵏⵍⴽⵎ, ⴰⴷ ⵏⵥⵕ ⵎⴰⵎⵏⴽ ⵜⴳⴰ ⵜⴰⵎⴰⵣⵉⵔⵜ ⵏⵏⵙ. " ⵜⴰⴱⵄⴰⵏ ⵜⵜ ⵡⵉⵍⵍⵉ, ⴰⵢⵍⵍⵉⵖ ⴷ ⵍⴽⵎⵏ ⵜⴰⵎⴰⵣⵉⵔⵜ ⵏ ⵉⴳⴹⴰⴹ. ⵜⵉⵍⵉ ⵓⴽⴰⵏ ⴷⵉⴷⵙⵏ ⵜⵎⵖⴰⵔⵜ ⵏ ⵓⵥⵄⴹⵓⴹ. ⴰⵢⵍⵍⵉⵖ ⵜⵍⴽⵎ ⵜⴰⵎⴰⵣⵉⵔⵜ ⵏ ⵉⴳⴹⴰⴹ, ⵜⵥⵕⴰ ⵡⴰⵍⵍⵉ ⴷ ⵓⴳⴹⵉⴹ, ⴰⵔ ⵜⴰⵍⵍⴰ. ⵜⵏⵏⴰ: " ⴰⵃⵃ ⵉⵏⵓ! ⵏⴽⴽ ⴰⴷ ⵉⵖⵔⵔⴰⵏ ⵙ ⵉⵅⴼ ⵉⵏⵓ! ⴼⵍⵖ ⴰⵔⴳⴰⵣ ⵉⵏⵓ, ⵜⴰⴱⵄⴰⵖ ⵍⵀⵡⴰⵢⵛ ⴰⴷ. ⵖⵉⴽⴰⴷ ⴰⴷ ⵉⵢⵉ ⵛⵛⵉⵏ ⵏⵖ ⵎⴰ ⵔⴰⴷ ⵉⵢⵉ ⵙⴽⵔⵏ? ⴰⴷ ⵜⴽⴽⵍⵖ ⴼ ⵕⴱⴱⵉ, ⵡⵔⵔⵉⵖ ⵙ ⴷⴰⵔ ⵓⵔⴳⴰⵣ ⵉⵏⵓ. " ⵜⵣⴰⵢⴷ ⵜⴰⵍⵍⵉ, ⵜⵎⵓⵏ ⴷ ⵢⴰⵏ ⵓⵖⴰⵔⴰⵙ. ⴰⵢⵍⵍⵉⵖ ⵜⵍⴽⵎ ⴳⵔ ⵉⵖⴰⵔⴰⵙⵏ, ⵜⴳ ⵏⵏ ⵜⴰⵙⵖⴰⵔⵜ ⵎⴰⵏ ⴰⵖⴰⵔⴰⵙ ⴰ ⵔⴰⴷ ⵜⴽⴽ. ⴰⵢⵍⵍⵉⵖ ⵉⵔⴰ ⴰⴷ ⴰⵙ ⵉⵙⴽⵔ ⵕⴱⴱⵉ ⵜⵜⵢⴰⵡⵉⵍ, ⵜⴼⴼⵓⵖ ⵙ ⵢⴰⵏ ⵓⵖⴰⵔⴰⵙ, ⴰⵖⴰⵔⴰⵙ ⴰⵏⵏ ⵉⵍⵍⴰ ⴳⵉⵙ ⵢⴰⵏ ⵓⵇⵟⵟⴰⵄ. ⵜⵣⴰⵢⴷ ⵜⴰⵍⵍⵉ, ⵜⵍⴽⵎ ⵜⵉⴳⵎⵎⵉ, ⵜⵙⴷⵓⵇⵇⵕ ⵜⵉⴳⵎⵎⵉ ⴰⵏⵏ. ⵜⴼⴼⵓⵖ ⵙⵔⵙ ⵢⴰⵜ ⵜⵎⵖⴰⵔⵜ ⵏ ⵓⵇⵟⵟⴰⵄ ⵍⵍⵉ, ⵜⵙⴽⵔ ⵙⵔⵙ ⴽⵔⴰ ⵏ ⵡⴰⵍⵍⵏ ⵣⵓⵏ ⴷ ⵓⴽⴰⵏ ⵜⵉⵣⵎⵜ. ⵜⵏⵏⴰ ⴰⵙ: " ⵎⴰ ⴽⵎ ⵉⴷ ⵉⵡⵉⵏ ⵙ ⵖⵉⴷ? ⵎⴰⴷ ⴰⵎ ⵉⵎⵍⴰⵏ ⴰⵖⴰⵔⴰⵙ? " ⵜⵏⵏⴰ ⴰⵙ ⵜⴰⵍⵍⵉ: " ⵢⵉⵡⵉ ⵉⵢⵉ ⴷ ⵕⵕⵥⵇ. ⵏⴽⴽ ⵓⵔ ⴷⴰⵔⵉ ⴱⴰⴱⴰ ⵓⵍⴰ ⵉⵎⵎⵉ, ⵓⵔ ⴷⴰⵔⵉ ⴰⴱⵍⴰ ⵕⴱⴱⵉ. " ⵜⵏⵏⴰ ⴰⵙ: " ⵎⴰⵏⵉ ⵜⵔⵉⴷ, ⴰ ⵜⴰⵎⵖⴰⵔⵜ? ⴰⵔⴳⴰⵣ ⵉⵏⵓ ⵉⵛⵇⵇⴰ. ⵉⵖ ⴽⵎ ⵢⵓⴼⴰ ⵖⵉⴷ, ⵉⵔⴰ ⴰⴷ ⵙⵔⵎ ⵉⴽⵎⵎⵍ ⵡⴰⵃⴷ ⵓⵕⴱⵄⵉⵏ ⵏ ⵕⵕⵓⵃ. ⵕⴱⵄⵉⵏ ⴰⵢ ⴰⴷ ⵉⵏⵖⴰ, ⵏⵖ ⵉⵢⵉ ⴷⵉⴷⵎ ⵉⵙⵎⵓⵏ. " ⵜⵏⵏⴰ ⴰⵙ ⵜⵎⵖⴰⵔⵜ ⵍⵍⵉ ⵏ ⵓⵥⵄⴹⵓⴹ: " ⴰⵃⵃ ⵉⵏⵓ, ⵏⴽⴽ ⵉⵊⵍⴰⵏ ⴳ ⵉⴳⴳⵉ ⵏ ⴷⴷⵓⵏⵉⵜ. ⵓⵔ ⴷⴰⵔⵉ ⴱⴰⴱⴰ ⵓⵍⴰ ⵉⵎⵎⵉ. ⵎⴰⵏⵣⴰ ⵍⵡⴰⵍⵉⴷⵉⵏ ⵉⵏⵓ? " ⵜⴹⵕ ⵏⵏ ⴼ ⵡⵓⴷⵎ, ⴰⵔ ⵜⴰⵍⵍⴰ ⴳ ⵍⴳⵯⴷⴷⴰⵎ ⵏ ⵜⵎⵖⴰⵔⵜ ⵍⵍⵉ. ⵜⵏⴽⵔ ⵜⵎⵖⴰⵔⵜ ⵏ ⵓⵇⵟⵟⴰⵄ ⵍⵍⵉ, ⵜⵃⵏⵏⴰ ⴳⵉⵙ, ⵜⴰⵙⵉ ⵜⵜ, ⵜⴰⵡⵉ ⵜⵜ ⴷⵉⴷⵙ ⵙ ⵍⴱⵉⵜ, ⵜⵏⵏⴰ ⴰⵙ: " ⵖⵉⴽⴰⴷ, ⴰ ⴱⵏⵜⵉ, ⴰⴷ ⵜⴽⵛⵎⴷ ⴷⴷⵓ ⵍⵃⵎⵍ ⴰⴷ, ⴰⴷ ⴽⵎ ⵓⵔ ⵉⵥⵕ ⵓⵔⴳⴰⵣ ⵉⵏⵓ. " ⵜⴼⴽ ⴰⵙ ⴰⴷ ⵜⵛⵛ. ⵜⵛⵛⴰ ⵜⵎⵖⴰⵔⵜ ⵍⵍⵉ. ⵍⵍⵉⴳ ⵜⵛⵛⴰ, ⵜⵏⵏⴰ ⴰⵙ: " ⵖⵉⴽⴰⴷ ⴰⴷ ⵙⴽⵔⵖ ⵉ ⵉⴳⴹⴰⴹ ⵉⵏⵓ, ⴰⴷ ⵜⵏ ⵓⵔ ⵉⵛⵛ ⵓⵔⴳⴰⵣ ⵉⵏⵓ. ⵣⵣⵉⵖⴷ ⵓⵍⴰ ⴽⵎⵎ ⵜⵃⴹⵉⴷ ⵉⵢⵉ, ⴰⴷ ⵉⵢⵉ ⵓⵔ ⵉⵏⵖ ⵓⵔⴳⴰⵣ ⵏⵏⵎ. " ⴳⴳⴰⵡⵔⵏ ⴰⵢⵍⵍⵉⵖ ⴷ ⵢⵓⵛⴽⴰ ⵓⵇⵟⵟⴰⵄ ⵍⵍⵉ. ⵢⴰⵖ ⵜ ⵉⵔⵉⴼⵉ ⴷ ⵊⵊⵓⵄ, ⴰⵢⵍⵍⵉⵖ ⵉⴼⴼⵓⵖ ⵉⵍⵙ ⵏⵏⵙ ⵜⴰⵔⴷⴰⵙⵜ. ⵉⵛⵛ ⵓⵔⴳⴰⵣ ⵍⵍⵉ, ⴰⵢⵍⵍⵉⵖ ⵉⵛⴱⵄⴰ. ⵉⵎⵥⵥⴳ, ⴰⵢⵍⵍⵉⵖ ⴰⴷ ⵙⵇⴰⵇⵉⵢⵏ ⵉⵅⵙⴰⵏ ⵏⵏⵙ ⵣⵓⵏ ⴷ ⵓⴽⴰⵏ ⵉⴳⴳⵉⴳⵏ. ⵉⵎⵉⵍ ⵜⵙⵙⴼⵍⴷ ⵜⴰⵍⵍⵉ ⵉ ⵉⵅⵙⴰⵏ ⵏⵏⵙ ⵖⵉⴽⵍⵍⵉ ⵙⴽⵔⵏ, ⴰⵔ ⵜⵜⵓⵀⴰⵎ. ⴰⵔ ⴷⴰⵖ ⵜⵜⵄⵊⵊⴰⴱ ⴳ ⵜⵉⴷⴷⵉ ⵍⵍⵉ ⵉⴼⴽⴰ ⵕⴱⴱⵉ ⵉ ⵓⵔⴳⴰⵣ ⴰⵏⵏ. ⵉⵏⴽⵔ, ⴰⵔ ⵉⵜⵜⵃⵔⵔⴰⴽ ⴳ ⵍⴱⵉⵜ ⵍⵍⵉ, ⵉⴽⵯⴹⴰ ⴳⵉⵙ ⵉ ⵡⵓⵏⴼⵓⵙ ⵏ ⵜⵎⵖⴰⵔⵜ ⵍⵍⵉ. ⵉⵏⴽⵔ ⵙ ⵜⵎⵖⴰⵔⵜ ⵏⵏⵙ, ⵉⵚⴼⴹ ⵙⵔⵙ ⵙⵙⴽⴽⵉⵏ, ⵉⵏⵏⴰ ⴰⵙ: " ⵖⴰⵔ ⴰⴷ ⵉⵢⵉ ⵜⵍⴷⵉⴷ ⵎⴰⴷ ⵉⵍⵍⴰⵏ ⴳ ⵜⴳⵎⵎⵉ ⵉⵏⵓ, ⵏⵖ ⴽⵎ ⵏⵖⵉⵖ! " ⵜⵏⵏⴰ ⴰⵙ ⵜⵎⵖⴰⵔⵜ ⵍⵍⵉ: " ⵖⴰⵔ ⴰⴷ ⵉⵢⵉ ⵜⴼⴽⴷ ⵍⵄⵀⴷ ⵏ ⵕⴱⴱⵉ ⵓⵔ ⴰⵙ ⵉⵜⵜⵊⵕⵓ ⵃⵜⵜⴰ ⴰⵎⵢⴰ, ⵎⵍⵖ ⴰⴽ ⵎⴰⴷ ⵖⵉⴷ ⵉⵍⵍⴰⵏ. " ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: " ⴼⴽⵉⵖ ⴰⵎ ⵍⵄⵀⴷ ⵏ ⵕⴱⴱⵉ, ⵓⵔ ⴰⵙ ⵉⵜⵜⵊⵕⵓ ⵡⴰⵍⵓ. " ⵜⵏⵏⴰ ⴰⵙ: " ⴰ ⴰⵔⴳⴰⵣ, ⵜⵓⵛⴽⴰ ⴷ ⵢⴰⵜ ⵜⵎⵖⴰⵔⵜ, ⵜⵓⵛⴽⴰ ⴷ ⵙ ⴷⴰⵔⵉ, ⴰⵔ ⴼⵍⵍⵉ ⵜⴰⵍⵍⴰ, ⵜⵄⴰⵡⴷ ⵉⵢⵉ ⵎⴰⴷ ⴽⵓⵍⵍⵓ ⴰⵙ ⵉⵊⵕⴰⵏ ⴳ ⵉⴳⴳⵉ ⵏ ⴷⴷⵓⵏⵉⵜ. " ⵉⵏⵏⴰ ⴰⵙ: " ⴰⵢⵡⴰ, ⵍⴷⵉ ⵜⵜ ⵉⴷ ⴰⴷ ⵜⵜ ⵥⵕⵖ. " ⵜⵍⴷⵉ ⴰⵙ ⵜⵜ ⵉⴷ. ⴰⵔ ⵜⵜ ⵉⵙⴰⵇⵙⴰ. ⵜⵄⴰⵡⴷ ⴰⵙ ⴷⴰⵖ ⴽⵓⵍⵍⵓ ⵎⴰⴷ ⴼⵍⵍⴰⵙ ⵉⴽⴽⴰⵏ ⴳ ⵉⴳⴳⵉ ⵏ ⴷⴷⵓⵏⵉⵜ. ⵉⵏⵏⴰ ⴰⵙ: " ⵖⵉⴽⴰⴷ ⴳⴳⴰⵡⵔ, ⵎⵔⵃⴰⴱⴰ ⴱⵉⴽⵎ! " ⵉⵏⴽⵔ, ⵉⵄⵣⵍ ⴰⵙ ⵜⴳⵎⵎⵉ ⴳ ⵎⴰⵏⵉ ⵢⴰⴹⵏⵉ, ⵉⵣⴷⵖ ⴷⵉⴷⵙ ⵓⵇⵟⵟⴰⵄ ⵍⵍⵉ. ⵉⵎⵉⵍ ⴰⵛⴽⵉⵏ ⴷ ⴽⵕⴰⴹ ⵉⵎⴰⴽⵔⵏ ⵢⴰⵏ ⵢⵉⴹ, ⵄⵙⵙⵉⵙⵏ ⴼ ⵓⵇⵟⵟⴰⵄ ⵍⵍⵉ. ⴰⵢⵍⵍⵉⵖ ⵙⵙⵏⵏ ⵉⵙ ⴰⵔ ⵉⴳⴳⵯⴰⵏ ⴳ ⵍⴱⵉⵜ ⴰⵏⵏ, ⴽⵛⵎⵏ ⵙⵔⵙ ⵉⵎⴰⴽⵔⵏ, ⵖⵔⵙⵏ ⴰⵙ, ⵏⵜⵜⴰ ⴷ ⵜⵎⵖⴰⵔⵜ ⵍⵍⵉ. ⵍⵓⵃⵏ ⵜ ⵉⴷ ⵙ ⴱⵕⵕⴰ, ⵏⵜⵜⴰ ⵓⵍⴰ ⵜⴰⵎⵖⴰⵔⵜ ⵍⵍⵉ ⵏ ⵓⵥⵄⴹⵓⴹ. ⵜⵥⵕ ⵜⵏ ⵉⵏⵏ ⵜⴰⵎⵖⴰⵔⵜ ⵍⵍⵉ ⵢⴰⴹⵏⵉⵏ ⴳ ⵛⵛⵕⵊⵎ, ⵜⵉⴽⵚⴰⴹ, ⵜⵔⴳⵍ ⵍⴱⵉⴱⴰⵏ ⵍⵍⵉ ⵏ ⵜⴳⵎⵎⵉ. ⵏⴽⵔⵏ ⵉⵎⵅⵅⴰⵔⵏ, ⴼⵜⵓⵏ, ⵓⵔ ⵓⴼⵉⵏ ⴳ ⵜⴳⵎⵎⵉ ⵍⵍⵉ ⵎⴰⴷ ⵉⵡⵉⵏ. ⴱⵇⵓⵏ ⵡⵉⵍⵍⵉ ⴳ ⵡⴰⵙⵓⴽ, ⵎⵎⵓⵜⵏ. ⵚⴱⴰⵃ ⵍⵍⵉ ⵢⴰⵛⴽ ⵉⴷ ⵙⵔⵙⵏ ⵢⴰⵏ ⵓⴳⵔⵣⴰⵎ, ⵉⵛⵛ ⵜⵏ. ⴰⵢⵍⵍⵉⵖ ⵜⵏⴽⵔ ⵜⵎⵖⴰⵔⵜ ⵍⵍⵉ ⵢⴰⴹⵏⵉⵏ, ⵜⵕⵥⵎ ⵜⵉⴼⵍⵓⵜ. ⵓⵔ ⵜⵥⵕⵉ ⵡⴰⴳⵔⵣⴰⵎ ⵍⵍⵉ, ⴰⵢⵍⵍⵉⵖ ⴼⵍⵍⴰⵙ ⵢⵓⴽⵯⵉ ⵣⵓⵏ ⴷ ⵓⵙⵎⴰⵏ, ⵉⵛⵛ ⵜⵜ ⵃⵜⵜⴰ ⵏⵜⵜⴰⵜ. ⴽⴽⴰⵏ ⵉⵎⵅⵅⴰⵔⵏ ⴰⵔ ⵢⴰⵏ ⵡⴰⵙⵙ, ⴰⵛⴽⵉⵏ ⴷ ⴷⴰⵖ, ⴰⴼⵉⵏ ⵜⵉⴳⵎⵎⵉ ⵍⵍⵉ ⵢⴰⴹⵏⵉⵏ ⵜⵕⵥⵎ. ⵏⵏⴰⵏ: " ⵖⵉⴽⴰⴷ ⴰⴷ ⵏⵓⴼⴰ ⴹⴹⵕⴱⵜ ⴳ ⵜⴳⵎⵎⵉ ⴰⴷ. " ⵡⴰⴳⵔⵣⴰⵎ ⵉⵍⵍⴰ ⵓⴽⵯⴰⵏ ⴳ ⵓⴳⵯⵏⵙ ⵏ ⵜⴳⵎⵎⵉ. ⵚⵚⴰⴼⴹⵏ ⴰⵔⵇⵇⴰⵚ ⴰⴷ ⴷ ⵉⴽⴽ ⵜⵉⴳⵎⵎⵉ. ⵉⴼⵜⵓ ⵓⵔⵇⵇⴰⵚ ⴰⵏⵏ, ⴰⵔ ⵉⵜⵜⵇⵇⵍ, ⴰⵢⵍⵍⵉⵖ ⵉⵕⵎⵉ. ⵓⵔ ⵉⵙⵙⴼⵍⴷ ⵉ ⵃⵜⵜⴰ ⵢⴰⵏ. ⵉⴼⴼⵓⵖ ⴷ ⵙ ⴷⴰⵔ ⵉⵎⴷⴷⵓⴽⴽⴰⵍ ⵏⵏⵙ, ⵉⵏⵏⴰ ⴰⵙⵏ: " ⵖⵉⴽⴰⴷ ⵏⴽⴽ ⵓⵔ ⵥⵕⵉⵖ ⵃⵜⵜⴰ ⵢⴰⵏ, ⵓⵍⴰ ⵙⵙⴼⵍⴷⵖ ⵉ ⵍⵃⵙⵙ. " ⵏⵏⴰⵏ ⴰⵙ: " ⵢⴰⵍⵍⴰⵀⴰⵜ, ⴰⴷ ⵏⴽⵛⵎ. " ⵣⴰⵢⴷⵏ ⵡⵉⵍⵍⵉ, ⴽⵛⵎⵏ, ⵖⵍⵉⵏ ⵙ ⵉⵃⵓⵏⴰ ⵏ ⵜⴳⵎⵎⵉ. ⵉⵏⵏⴰ ⴰⵙⵏ ⵢⴰⵏ ⴳⵉⵙⵏ: " ⴰⵛⴽⴰⵜ ⴷⴰⵖ ⴰⴷ ⵏⵏⵙ ⵖⵉ. " ⵏⵏⴰⵏ: " ⴰⵡⵉⵢⴰⵜ ⴷ ⴰⴷ ⵏⵙⵙⵏⵓ ⵉⵎⵏⵙⵉ ⵏⵏⵖ. " ⵙⵙⵏⵓⵏ ⵉⵎⵏⵙⵉ, ⵛⵛⵉⵏ, ⵟⵟⴰⵚⵏ, ⵙⵔⵙⵏ ⴰⵄⵙⵙⴰⵙ. ⵀⴰ ⵏⵏ ⵡⴰⴳⵔⵣⴰⵎ ⵉⴼⴼⵓⵖ ⵖⵉⵍⵍⵉ ⴳ ⵉⵍⵍⴰ. ⵢⴰⴼ ⴰⵄⵙⵙⴰⵙ ⵍⵍⵉ, ⵉⵛⵛ ⵜ. ⵙ ⴰⵢⵍⵍⵉⵖ ⴷ ⵉⵄⵇⵍ ⵢⴰⵏ ⵙⴳ ⵡⵉⵍⵍⵉ, ⵉⵏⵏⴰ ⵉ ⵡⵉⵍⵍⵉ ⵢⴰⴹⵏⵉⵏ: " ⵏⴽⵔⴰⵜ, ⵀⴰ ⵏⵏ ⵍⵃⵙⵙ ⵉⵍⵍⴰ ⴳ ⵜⴳⵎⵎⵉ. " ⵏⴽⵔⵏ, ⴰⴼⵉⵏ ⵡⴰⴳⵔⵣⴰⵎ ⵍⵍⵉ, ⵉⴼⵔⴷ ⴳ ⵡⴰⵄⵙⵙⴰⵙ. ⵎⴷⵉⵏ ⵙⵔⵙ ⵍⵎⴽⴰⵃⵍ, ⵢⴰⴽⵯⵉ ⴼⵍⵍⴰⵙⵏ, ⵉⵏⵖ ⵜⵏ ⴽⵓⵍⵍⵓ. ⴰⵔ ⵜⵏ ⵉⵛⵜⵜⴰ ⵢⴰⵏ ⵙ ⵢⴰⵏ. ⵉⵣⴷⵖ ⵡⴰⴳⵔⵣⴰⵎ ⵍⵍⵉ ⴳ ⵜⴳⵎⵎⵉ ⵍⵍⵉ. ⵡⴰⵙⵙⵍⴰⵎ! 30. ⵍⵇⵉⵚⵜ ⵏ ⵍⴱⴰⵣ ⴷ ⵜⴰⵡⵡⵓⴽⵜ. ⵉⴷⴷⴰ ⵢⴰⵏ ⵍⴱⴰⵣ ⴰⵔ ⵉⵜⵜⵎⵓⵔⵔⵓⵢ ⴳ ⴷⴷⵓⵏⵉⵜ, ⵜⵊⵍⴰ ⴰⵙ ⵎⴰⵙ. ⴰⵔ ⵉⵙⵉⴳⴳⵉⵍ ⵙ ⵎⴰⵙ. ⵢⴰⴼ ⵢⴰⵜ ⵜⴰⵡⵡⵓⴽⵜ, ⵜⵓⵜⴼ ⴽⵓⵍⵍⵓ. ⵍⵍⵉⴳ ⵜⵜ ⵉⵏⵏ ⵢⵓⴼⴰ, ⵉⵏⵏⴰ ⴰⵙ: " ⵢⵉⵡⵉ ⴽⵎ ⵉⴷ ⵕⴱⴱⵉ, ⴰ ⵍⴱⴰⵣ! " ⵉⵖⴰⵍ ⴷ ⵉⵙ ⴷ ⵍⴱⴰⵣ ⵎⵥⵥⵉⵢⵏ, ⵓⵔ ⵜⴰ ⵉⵙⵎⵎⵖⵉ ⵔⵔⵉⵛ. ⵢⴰⵡⵉ ⵜⵜ ⵙ ⴷⴰⵔ ⵜⴰⵔⵡⴰ ⵏⵏⵙ, ⵉⵏⵏⴰ ⴰⵙ: " ⵎⴰⴷ ⵜⴳⵉⴷ, ⵜⴰⵡⵜⵎⵜ ⵏⵖ ⴷ ⴰⵡⵜⵎ? " ⵜⵏⵏⴰ ⴰⵙ: " ⵜⴰⵡⵜⵎⵜ. " ⵉⵏⵏⴰ ⴰⵙ: " ⴳⴳⴰⵡⵔ ⴳ ⴳⵔ ⵜⴰⵔⵡⴰ ⵉⵏⵓ, ⴰⵔⴽⵉⵖ ⵜⵎⵇⵇⵓⵕⴷ. " ⵍⴱⴰⵣ ⵍⵍⵉ ⴰⵔ ⴱⴷⴷⴰ ⴼⵍⵍⴰⵙ ⵉⵙⴳⵓⵜⵜⵓⵎ, ⵓⵔ ⴰⵔ ⵉⵙⵎⵎⵖⴰⵢ ⵔⵔⵉⵛ, ⴰⵛⴽⵓ ⵜⵛⵉⴱ. ⵉⵙⴳⵓⵜⵜⵓⵎ ⵍⴱⴰⵣ ⵢⵓⵎⴰⵢⵏ. ⵡⵉⵙ ⵜⵍⵜ ⵉⵢⴰⵎ ⵉⵍⵉⵏⵜ ⵜⵉⵍⵍⴰⵙ, ⵉⵏⴽⵔ ⵍⴱⴰⵣ, ⵉⵏⵏⴰ ⴰⵙ: " ⵜⵍⵜ ⵉⵢⴰⵎ ⴰⵢ ⴰⴷ ⴼⵍⵍⴰⵎ ⵙⴳⵓⵜⵜⵎⵖ, ⵓⵔ ⵏⵛⵛⵉ ⵡⴰⵍⵓ. ⵍⴰⴱⵓⴷⴷⴰ ⴰⴷ ⵏⴼⵜⵓ, ⴰⴷ ⵏⵙⵉⴳⴳⵍ ⴽⵔⴰ ⵏ ⵎⴰⴷ ⵏⵛⵜⵜⴰ. " ⵜⵏⵏⴰ ⴰⵙ ⵜⴰⵡⵡⵓⴽⵜ: " ⴰⵢⵀⴰⵢⴰ ⴰ ⵍⴱⴰⵣ, ⵄⵇⵍⵖ ⵜⴰⴳⵓⵜ ⴰⴷ, ⵉⴽⴽⴰ ⵉⵎⴰⵍ ⴰⵙⵙ ⴳ ⴷⴷⵓⵏⵉⵜ, ⵉⵍⵍⴰⵙ ⴱⴷⴷⴰ. " ⵜⵏⵏⴰ ⴰⵙ: " ⵄⵇⵍⵖ ⵍⴱⴰⵕⵓⴹ, ⵉⴽⴽⴰ ⵙⵉⵏ ⵉⵙⴳⴳⵯⴰⵙⵏ. " ⵜⵏⵏⴰ ⴰⵙ: " ⵄⵇⵍⵖ ⴱⴰⴱⴰⴽ, ⴱⴱⵉⵏ ⴰⵙ ⴰⴽⵢⵓⴹ, ⴳⵉⵏ ⴰⵙ ⵏⵏ ⵡⴰⵢⵢⴰⴹ. " ⵉⵏⵏⴰ ⴰⵙ ⵍⴱⴰⵣ: " ⵜⵛⵉⴱⴷ, ⴰ ⵜⴰⵡⵡⵓⴽⵜ, ⵓⵔ ⴰⵔ ⵏⵜⵜⵕⵊⵓ ⵜⴰⵔⵡⴰ ⵏⵏⵎ. " ⵉⵍⵓⵃ ⵜⵜ ⵉⴷ. ⵡⴰⵙⵙⵍⴰⵎ! 31. ⵍⵇⵉⵚⵜ ⵏ ⴱⵓⵜⴳⵔⴰ. ⵉⴼⵜⴰ ⴱⵓⵜⴳⵔⴰ ⵢⴰⵏ ⵡⴰⵙⵙ, ⴰⵔ ⵉⵜⵜⵖⵏⵏⴰ. ⵉⵙⵙⴼⵍⴷ ⴰⵙ ⵍⴱⴰⵣ, ⵢⵓⵙⵉ ⵜ, ⵢⵓⵍⵍ ⵜ ⴰⵔ ⵉⴳⵏⵡⴰⵏ, ⵉⴼⵍⵍⵜ ⴰⵙ. ⵓⴽⴰⵏ ⵉⵏⵏⴰ ⴱⵓⵜⴳⵔⴰ: " ⵀⴰ, ⴰ ⴱⵓ, ⵢⴰⵏ ⵓⵔ ⵉⵔⵉⵏ ⴰⴷ ⵉⵇⵇⵏ ⵉⵎⵉ ⵏⵏⵙ, ⵉⵇⵇⵏ ⵜ ⵉⴷ ⵉⵎⵉ ⵏⵏⵙ! " ⵉⵙⵙⴼⵍⴷ ⴰⵙ ⵢⴰⵏ ⵓⵔⴳⴰⵣ, ⵓⴽⴰⵏ ⵉⵏⵏⴰ: " ⵍⵄⵊⴰⵢⴱ! ⵃⵜⵜⴰ ⴱⵓⵜⴳⵔⴰ ⴰⵔ ⵉⵙⴰⵡⴰⵍ! " ⵢⴰⵙⵉ ⵜ, ⵢⵉⵡⵉ ⵜ ⵙ ⴷⴰⵔ ⵓⴳⵍⵍⵉⴷ, ⵉⵀⴷⵓ ⴰⵙ ⵜ. ⵉⵏⵏⴰ ⴰⵙ: " ⴰ ⵙⵉⴷⵉ, ⴱⵓⵜⴳⵔⴰ ⴰⴷ ⴰⵔ ⵉⵙⴰⵡⴰⵍ. " ⵉⵏⵏⴰ ⴰⵙ: " ⴰⵢⵡⴰ ⵉⵣⴰ ⵎⴰⵎⵏⴽ ⴰⴷ ⵉⵜⵜⵉⵏⵉ. " ⵉⵛⵖⵍ ⴰⵙ ⵓⵔⴳⴰⵣ ⵍⵍⵉ: " ⵙⴰⵡⴰⵍ, ⴰ ⴱⵓⵜⴳⵔⴰ. " ⵢⴰⴳⵯⵉ ⴱⵓⵜⴳⵔⴰ ⴰⴷ ⵉⵙⴰⵡⵍ. ⵉⵏⵏⴰ ⴰⵙ: " ⵉⵏⵉ ⵖⴰⵢⵍⵍⵉ ⵜⵏⵏⵉⴷ ⴳ ⵍⵅⵍⴰ! " ⵢⴰⴳⵯⵉ ⴰⴷ ⵉⵙⴰⵡⵍ. ⵉⵏⵏⴰ ⴰⵙⵏ ⵓⴳⵍⵍⵉⴷ: " ⴰⵡⵉⵢⴰⵜ ⵜ; ⴱⴱⵉⵢⴰⵜ ⵉⵅⴼ ⵏⵏⵙ; ⴰⴷ ⵏⵉⵜ ⵙⵓⵍ ⵉⵍⵉⵖ, ⴰⵔ ⴳⵉⴳⵉ ⵉⵟⵟⵏⴰⵥ! " ⴰⵡⵉⵏ ⵜ, ⴱⴱⵉⵏ ⵉⵅⴼ ⵏⵏⵙ. 32. ⵍⴱⵃⵕ ⴷ ⵡⴰⴱⵉⴱⴰ. ⵉⴽⴽⴰⵜⵜⵉⵏⵏ ⵍⴱⵃⵕ, ⵍⵍⵉⴳ ⵙⵓⵍ ⵉⵎⵎⵉⵎ, ⵉⵔⴰ ⴰⴷ ⵉⵙⵙⵓ ⴽⵓⵍⵍⵓ ⴷⴷⵓⵏⵉⵜ. ⵉⵎⵉⵍ ⵉⵔⴰ ⵕⴱⴱⵉ ⴰⴷ ⵜ ⵉⵙⵀⴷⴷⵏ. ⵢⴰⵎⵕ ⵉ ⵡⴰⴱⵉⴱⴰ, ⵉⵏⵏⴰ ⴰⵙ: " ⵣⴰⵢⴷ, ⵙⵓ ⵍⴱⵃⵕ. " ⵉⵣⴰⵢⴷ ⵡⴰⴱⵉⴱⴰ, ⴰⵔ ⵉⵙⵙⴰ ⵍⴱⵃⵕ, ⴰⵢⵍⵍⵉⵖ ⴰⵔ ⵉⵙⵓⵎⵎⵓⵎ ⴳ ⵉⵎⵍⴰⵍⵏ ⵏⵏⵙ. ⵉⵏⵏⴰ ⴰⵙ ⵕⴱⴱⵉ: " ⵔⴰⵔ ⵜ ⵉⵏⵏ! " ⵉⵔⵓⵔ ⵜ ⵡⴰⴱⵉⴱⴰ. ⵉⵡⵔⵔⵉ ⵉⵍⵎⵎⴰ ⵍⴱⵃⵕ ⵉⵀⴷⴷⵏ, ⵍⵍⵉⴳ ⵜ ⵉⵙⵡⴰ ⵍⵅⵍⵉⵇⵜ ⵍⵍⵉ ⴽⵓⵍⵍⵓ ⵉⵎⵥⵥⵉⵢⵏ ⴳ ⴷⴷⵓⵏⵉⵜ. ⴳ ⴰⴽⵓⴷ ⴰⵏⵏ ⴰⴷ ⵉⵎⵍⵃ ⵍⴱⵃⵕ, ⴰⵛⴽⵓ ⵉⴽⴽⴰ ⴷ ⴰⵃⵍⵉⴳ ⵏ ⵡⴰⴱⵉⴱⴰ. 33. ⵍⵇⵉⵚⵜ ⵏ ⴱⵍⵍⴰⵔⵊ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ, ⵉⴳⴰ ⵍⵇⴰⴹⵉ. ⵉⵖ ⴰⴷ ⴷⴰⵔⵙ ⵜⵜⴰⵛⴽⴰⵏ ⵎⵉⴷⴷⵏ ⴰⴷ ⵎⵛⴰⵕⴰⵄⵏ ⴳ ⴷⴰⵔⵙ, ⴰⵔ ⵉⵜⵜⴳⴳⴰ ⵚⵚⴰⴱⵓⵏ ⴳ ⵉⵙⴽⵯⴼⴰⵍ. ⵡⵏⵏⴰ ⵉⵔⴰⵏ ⴰⴷ ⴷⴰⵔⵙ ⵉⵖⵍⵉ, ⴰⵔ ⵉⵜⵜⵛⵛⴹ. ⴰⵔ ⵉⵟⵚⵚⴰ ⵍⵇⴰⴹⵉ ⴰⵔ ⴷ ⵉⴹⵕ ⵜⵉⵖⵔⴷⵉⵏ. ⵖⵉⵏⵏ ⵉⴱⴷⴷⵍ ⵜ ⵕⴱⴱⵉ, ⵉⴳ ⴱⵍⵍⴰⵔⵊ. 34. ⵜⴰⵔⵓⵛⵜ. ⵜⴽⴽⴰⵜⵜⵉⵏⵏ ⵢⴰⵜ ⵜⵎⵖⴰⵔⵜ, ⵜⴳⴳⴰⵡⵔ ⴰⵔ ⴰⵙⵙ ⵏ ⵍⵄⵉⴷ, ⵜⴼⵜⵓ ⴰⴷ ⵜⴰⵙⵉ ⵉⴽⵛⵛⵓⴹⵏ. ⵉⴱⴷⵍ ⵜⵜ ⵕⴱⴱⵉ, ⵜⴳ ⵜⴰⵔⵓⵛⵜ. ⵉⵥⵕⵥⴰ ⵍⵍⵉ ⵉⵍⵍⴰⵏ ⴳ ⴹⴹⵀⵕ ⵏⵏⵙ, ⵡⵉⵏⵏ ⴰⴷ ⵉⴳⴰⵏ ⵉⴽⵛⵛⵓⴹⵏ ⵍⵍⵉ ⴷ ⵜⵓⵙⵉ ⴰⵙⵙ ⵏ ⵍⵄⵉⴷ. 35. ⵜⵃⵊⵊⵉⵢⴰⵜ. 1 ⵓⵍⵍⵉ ⴳⴳⵓⵜⵏⵉⵏ, ⵓⵔ ⴰⵔ ⵜⵜⴰⵔⵓⵏ; ⵣⵣⴰⵢⴷ ⵜⵍⵍⴰ ⴳⵉⵙⵏ, ⴰⵔⵔⴰⵡ ⵓⵔ ⵍⵍⵉⵏ: ⴰⵄⵎⵎⴰⵕ ⵏ ⵍⵎⴷⵉⵏⵜ. 2 ⵍⴱⴰⵣ ⵉⵜⵜⵍⵓⵃⵏ ⵅⵎⵙ ⴰⵍⴰⴼ ⵏ ⵜⴳⵍⴰⵢ; ⴰⵙⴽⴽⴰ ⵍⵓⵃⵏ ⴷⴰⵖ ⵅⵎⵙ ⴰⵍⴰⴼ: ⴰⴷⴷⴰⴳ ⵏ ⵣⵣⵉⵜ. 3 ⵢⴰⵜ ⵍⵀⵉⵛⵜ ⴰⵎⵎⴰⵙ ⵏ ⵡⴰⴽⴰⵍ, ⵍⵎⵄⵉⵛⵜ ⵏⵏⵙ ⵜⴰⴹⵓⴹⵜ, ⴰⵥⵟⵟⴰ ⵏⵏⵙ ⴰⴽⴰⵍ: ⵜⴰⴷⴷⵡⴰⵜ. 4 ⵢⴰⵜ ⵍⵀⵉⵛⵜ ⵜⵃⵍⵍⴰ, ⵜⵃⵕⵎ, ⴰⴷⵉⴼ ⵏⵏⵙ ⴰⵔ ⵜ ⵏⵛⵜⵜⴰ: ⵜⴰⵎⵖⴰⵔⵜ. 5 ⵍⵍⴰⵏ ⴰⴽⴽⵯ ⵙ ⵍⵡⴰⵔⵎⵉ ⵣⵓⵏ ⴷ ⵉⵙⴽ ⵏ ⵓⵕⵓⵎⵉⵢ: ⴰⵖⵍⴰⵍ. 6 ⵙⵎⵎⵓⵚ ⵉⵇⵍⵓⵇⴱⴰ, ⵓⵙⵉⵏⵉⵏ ⵜⴰⵇⵍⵓⵇⴱⵓⵜ, ⵍⵓⵃⵏ ⵜⵜ ⴳ ⵓⵇⵍⵓⵇⴱⵓ: ⵉⴹⵓⴹⴰⵏ, ⵉⵖ ⵓⵙⵉⵏ ⵉⵅⵚⵚ, ⵙⵙⵍⴽⵎⵏ ⵜ ⵉⵏⵏ ⵉ ⵉⵎⵉ. 7 ⵜⵓⴳⵔⴷ ⵜ, ⵉⵃⵕⴳ ⴽ: ⴰⵙⵏⵏⴰⵏ. 8 ⵢⵉⵡⵏ ⵉ ⵓⴷⵔⴰⵔ, ⵢⴰⵙⵉ ⵜⵓⴽⵔⵉⵙⵜ: ⴰⵖⵍⴰⵍ. 9 ⵜⴰⴼⵓⵏⴰⵙⵜ ⵜⴰⵣⴳⵣⴰⵡⵜ, ⵉⵇⵇⵏⵏ ⵙ ⵉⵣⵉⴽⵔ ⴰⵣⴳⵣⴰⵡ: ⵜⴰⵅⵙⴰⵢⵜ. 10 ⵕⴱⵄⴰ ⵏ ⵉⵔⴳⴰⵣⵏ, ⴱⴷⴷⵏⵉⵏ ⴳ ⵓⵏⵥⴰⵕ, ⵓⵔ ⴰⵔ ⵜⵏ ⵉⵍⴽⴽⵎ: ⵜⵉⴱⴱⴰⵜⵉⵏ ⵏ ⵜⴼⵓⵏⴰⵙⵜ. 11 ⵜⵛⴱⵄⴰ ⵖⵉⴷ, ⵜⵙⴳⵯⵄⵄⴰ ⴳ ⵉⵃⴰⵃⴰⵏ: ⵍⵎⴽⵃⵍⵜ. 12 ⵜⴼⵜⴰ ⴰⵔ ⵟⵟⵕⴼ ⵏ ⵜⵔⴳⵯⴰ, ⵜⵙⵙⵓ ⴳⵉⵙ ⵜⴰⴷⵔⴱⴰⵍⵜ ⵏⵏⵙ: ⵜⴰⵖⴷⴷⵉⵡⵜ. 13 ⵜⴰⴽⵯⵉ ⵏⵏ, ⵜⴰⴽⵯⵉ ⴷ, ⵜⴰⵔⵓ ⵜⴰⵍⵇⵇⴰⵖⵜ: ⵜⴰⴳⵛⵛⵓⵍⵜ. 14 ⵙⵏⴰⵜ ⵜⴰⵊⴷⵄⵉⵢⵏ, ⴽⴽⴰⵜⵏⵉⵏ ⵜⴰⵡⴰⴷⴰ ⵏ ⵡⴰⵙⵙ, ⵓⵔ ⵕⵎⵉⵏⵜ: ⴰⵍⵍⵏ. 15 ⵙⵏⴰⵜ ⵜⵖⵉⵟⵟⵏ, ⵎⵓⵏⵏⵜ ⴱⴷⴷⴰ, ⵢⴰⵜ ⵓⵔ ⵜⵙⵙⵏ ⴼ ⵢⴰⵜ: ⴰⵍⵍⵏ. 16 ⵢⵉⵡⵏ ⵉ ⵜⵡⵔⵉⵔⵜ, ⴰⵔ ⵉⵜⵜⵍⵡⴰⵃ ⴰⵍⵓⵜⵉⵎ ⵙ ⵉⵎⵉ ⵏ ⵓⵣⴳⵔ: ⵍⵎⵓⵙ ⵏ ⵡⴰⵣⵣⴰⵔ. 17 ⵜⴰⵙⴳⴳⵯⵉⵜ ⵏ ⵜⴳⵍⴰⵢ ⵉⴳⵯⴷⵎⵏ, ⵓⵔ ⴼⴼⵉⵏ: ⵉⵜⵔⴰⵏ. 18 ⵢⴰⵏ ⵡⴰⵇⵇⴰ ⵏ ⵢⵉⵔⴷⵏ ⵉⵄⵎⵎⵕⵏ ⵍⴱⵉⵜ: ⵜⵉⴼⴰⵡⵜ ⵏ ⵍⵇⵏⴷⵉⵍ. 19 ⵜⵓⵜ ⵙ ⵓⵛⴷⴷⵉⵔ, ⵓⵔ ⵜⵍⵉ ⵍⵃⵙⵙ: ⵜⴰⴼⵓⴽⵜ. 20 ⵉⵎⵓⵏ ⴷⵉⴽ ⴰⵔ ⵉⵎⵉ ⵏ ⵜⴳⵎⵎⵉ, ⵜⵇⵇⵏⴷ ⵜ ⵉⴷ: ⴰⵎⴰⵍⵓ. 21 ⵜⵣⵔⵉ ⴼ ⴷⴷⵓⵏⵉⵜ, ⵓⵔ ⵜⵙⴰⵡⵍ ⵙ ⵢⴰⵏ: ⴰⵢⵢⵓⵔ. 22 ⵜⵓⵔⵓ ⴳ ⵓⵛⴷⴷⵉⵔ, ⵓⵔ ⵜⵙⴽⵔ ⵍⵃⵙⵙ: ⴰⴹⵉⵍ. 23 ⵜⵎⵓⵏ ⴷⵉⴽ ⴱⴷⴷⴰ, ⵓⵔ ⴰⵙ ⵜⴼⴽⵉⴷ ⵍⵉⵊⴰⵕⵜ: ⴰⵖⴰⵔⴰⵙ. 24 ⴰⵔ ⵉⵜⵜⵉⵖⵣⵉⴼ, ⴰⵔ ⵉⵜⵜⵉⵖⵣⵉⴼ, ⵜⴰⴳⵯⵔ ⵜ ⵛⵛⵊⵕⵜ: ⴰⵏⵓ. 25 ⴰ ⴷⴷⴰ ⵄⵍⵉ ⴱⵓ ⵡⴰⵅⵚⵚ: ⴰⵍⴽⴽⴰⵡⵙⵓ. 26 ⴰⵙⴽⴽⵓⵔ ⵉⵙⴽⵓⴱⴱⵔⵏ, ⵉⵔⴰ ⵜⵓⵎⵥⵉⵏ: ⴰⵣⵔⴳ. 27 ⴰⴱⵓⴽⵉⵔ ⵉⵜⵜⵢⵓⵣⴰⵏ, ⵉⵡⵔⵔⵉ ⴷ ⵜⵉⴼⵔⵉⴷⵉ: ⴰⴳⵯⵍⵉⴼ. 36. ⵍⵇⵉⵚⵜ ⵏ ⵢⴰⵏ ⵓⴳⵍⵍⵉⴷ ⴷ ⴽⵕⴰⴹⵜ ⵉⵙⵜⵉⵙ ⵉⴽⴽⴰⵜⵜⵉⵏⵏ ⵢⴰⵏ ⵓⴳⵍⵍⵉⴷ, ⵍⵍⴰⵏⵜ ⴷⴰⵔⵙ ⴽⵕⴰⴹⵜ ⵉⵙⵜⵉⵙ. ⵉⴳⴳⴰⵡⵔ ⵓⴳⵍⵍⵉⴷ ⴰⵏⵏ, ⴰⵔ ⵢⴰⵏ ⵡⴰⵙⵙ ⵉⵖⵔⴰ ⵉ ⵉⵍⵍⵉⵙ ⵍⵍⵉ ⵉⵎⵥⵥⵉⵢⵏ. ⵉⵏⵏⴰ ⴰⵙ: " ⴰ ⵉⵍⵍⵉ, ⵉⵙ ⵉⵢⵉ ⵜⵃⵓⴱⴱⵉⴷ ⵏⵖ ⴷ ⵓⵀⵓ? " ⵜⵏⵏⴰ ⴰⵙ: " ⴰ ⴱⴰⴱⴰ, ⵏⴽⴽ ⵃⵓⴱⴱⵉⵖ ⴽ ⵣⵓⵏ ⴷ ⵓⴽⴰⵏ ⵓⵔⵖ. " ⵉⵏⵏⴰ ⴰⵙ: " ⵎⵍⵉⵃ, ⴰ ⵉⵍⵍⵉ! " ⵉⵖⵔⴰ ⵉ ⵜⵉⵙ ⵙⵏⴰⵜ, ⵉⵏⵏⴰ ⴰⵙ: " ⴰ ⵉⵍⵍⵉ, ⵉⵙ ⵉⵢⵉ ⵜⵃⵓⴱⴱⵉⴷ? " ⵜⵏⵏⴰ ⴰⵙ: " ⴰ ⴱⴰⴱⴰ, ⵏⴽⴽ ⵃⵓⴱⴱⵉⵖ ⴽ ⵣⵓⵏ ⴷ ⵓⴽⴰⵏ ⴹⴹⵢⴰⵎⴰⵏⵜ. " ⵉⵏⵏⴰ ⴰⵙ: " ⵎⵍⵉⵃ! " ⵜⴼⵜⵓ. ⵉⵖⵔⴰ ⵉ ⵜⵉⵙ ⴽⵕⴰⴹⵜ, ⵉⵏⵏⴰ ⴰⵙ: " ⴰ ⵉⵍⵍⵉ, ⵉⵙ ⵉⵢⵉ ⵜⵃⵓⴱⴱⵉⴷ? " ⵜⵏⵏⴰ ⴰⵙ: " ⴰ ⴱⴰⴱⴰ, ⵏⴽⴽ ⵃⵓⴱⴱⵉⵖ ⴽ ⵣⵓⵏ ⴷ ⵓⴽⴰⵏ ⵜⵉⵙⵏⵜ. " ⵉⵏⵏⴰ ⴰⵙ: " ⴼⴼⵓⵖ ⴳⵉⴳⵉ! ⴽⵎⵎ ⵓⵔ ⵜⴳⵉⴷ ⵉⵍⵍⵉ! " ⵜⴼⵜⵓ ⵜⴼⵔⵓⵅⵜ ⵍⵍⵉ, ⴰⵔ ⵜⵣⵣⵉⴳⵉⵣ ⴳ ⵢⴰⵏ ⵍⵅⵍⴰ, ⴰⵢⵍⵍⵉⵖ ⵜⵍⴽⵎ ⵢⴰⵜ ⵜⴳⵎⵎⵉ ⵏ ⵢⴰⵏ ⵓⴳⵍⵍⵉⴷ ⵢⴰⴹⵏⵉ. ⵜⴽⵛⵎ ⵙ ⴷⴰⵔ ⵉⴷ ⴱⴰⴱ ⵏ ⵜⴳⵎⵎⵉ ⴰⵏⵏ, ⵜⵏⵏⴰ ⴰⵙⵏ: " ⵉⵙ ⵜⵔⴰⵎ ⴰⴷ ⴷⴰⵔⵓⵏ ⵜⵜⵅⴷⴰⵎⵖ? " ⵏⵏⴰⵏ ⴰⵙ: " ⵎⴰ ⵔⴰⴷ ⵜⵅⴷⵎⴷ? " ⵜⵏⵏⴰ ⴰⵙⵏ: " ⴰⴷ ⴰⵡⵏ ⵙⵙⵉⵔⵉⴷⵖ ⵉⵔⵓⴽⵓⵜⵏ. " ⵏⵏⴰⵏ ⴰⵙ: " ⵎⵍⵉⵃ! " ⵜⵣⴰⵢⴷ ⵜⴼⵔⵓⵅⵜ ⵍⵍⵉ, ⴰⵔ ⵜⵙⵙⵉⵔⵉⴷ ⵉⵔⵓⴽⵓⵜⵏ, ⴰⵔ ⵜⵜⵄⵍⵍⴰⵎ ⵜⵉⵏⵡⵉⵜ, ⴰⵢⵍⵍⵉⵖ ⵜⴳⴰ ⵜⴰⵟⴱⴱⴰⵅⵜ. ⵉⴳⴳⴰⵡⵔ ⵓⴳⵍⵍⵉⴷ ⴰⵏⵏ, ⴰⵔ ⵢⴰⵏ ⵡⴰⵙⵙ ⵉⵙⴽⵔ ⵍⴼⵕⵃ. ⵉⵖⵔ ⵉ ⵓⴳⵍⵍⵉⴷ ⵍⵍⵉ ⵉⵣⵡⵓⵔⵏ, ⴱⴰⴱⴰⵙ ⵏ ⵜⴼⵔⵓⵅⵜ ⵍⵍⵉ. ⵢⵓⵛⴽⴰ ⴷ ⵓⴽⴰⵏ ⴱⴰⴱⴰⵙ ⵙ ⴷⴰⵔ ⵓⴳⵍⵍⵉⴷ ⴰⵏⵏ. ⵉⴳⴳⴰⵡⵔ. ⵜⵏⵏⴰ ⴰⵙⵏ ⵜⴼⵔⵓⵅⵜ ⵍⵍⵉ: " ⵏⴽⴽ ⴰ ⵔⴰⴷ ⵉⵙⵙⵏⵓ ⵉⵎⵏⵙⵉ ⵉ ⵓⴳⵍⵍⵉⴷ. " ⵏⵏⴰⵏ ⴰⵙ: " ⵎⵍⵉⵃ. " ⵜⵣⴰⵢⴷ ⵜⴼⵔⵓⵅⵜ ⵍⵍⵉ, ⴰⵔ ⵜⵙⵙⵏⵡⴰ ⵉⵎⵏⵙⵉ ⴱⵍⴰ ⵜⵉⵙⵏⵜ. ⴰⵍⵍⵉⵖ ⵉⵏⵡⴰ ⵉⵎⵏⵙⵉ, ⵜⵃⵛⵓ ⵍⵅⴰⵜⵎ ⵏⵏⵙ ⴳ ⵉⵎⵏⵙⵉ ⵍⵍⵉ, ⵜⴼⴽ ⵉ ⴱⵕⵕⴰ. ⴰⵡⵉⵏ ⵜ ⵉ ⵓⴳⵍⵍⵉⴷ ⵍⵍⵉ. ⵉⵏⵏⴰ ⵓⴳⵍⵍⵉⴷ: " ⴱⵉⵙⵎⵉⵍⵍⴰⵀ! " ⵢⴰⴼ ⵜ ⵉⵏⵏ ⵓⵔ ⵉⵍⵉ ⵜⵉⵙⵏⵜ. ⴰⵔ ⵉⵜⵜⵄⵊⵊⴰⴱ ⴳ ⵜⵉⵔⵎⵜ ⵍⵍⵉ. ⴰⵔ ⵉⵜⵜⵇⵍⵍⴰⴱ ⵜⵉⵔⵎⵜ ⵍⵍⵉ, ⵢⴰⴼ ⵏⵏ ⴳⵉⵙ ⵍⵅⴰⵜⵎ. ⵉⵏⵏⴰ ⴰⵙⵏ: " ⴰⵡⵉⵢⴰⵜ ⵜⴰⴼⵔⵓⵅⵜ ⵍⵍⵉ ⵉⵙⵙⵏⵡⴰⵏ ⵜⵉⵔⵎⵜ ⴰⴷ. " ⴰⵡⵉⵏ ⵜⵜ ⵉⴷ. ⵢⴰⵎⵥ ⵜⵜ, ⵉⵃⴱⴱⵍ ⵜⵜ, ⵉⵙⵙⵓⴷⵎ ⵜⵜ, ⵢⴰⵡⵉ ⵜⵜ ⵙ ⵜⴳⵎⵎⵉ ⵏⵏⵙ. ⵡⴰⵙⵙⵍⴰⵎ! 37. ⵍⵇⵉⵚⵜ ⵏ ⴱⵏⴰⴷⵎ ⴷ ⵍⴰⵡⵃⴰⵛ ⴰⵢⵍⵍⵉⵖ ⵜⵏ ⵉⴷ ⵢⵓⵍⵍ ⴳ ⵡⴰⵏⵓ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ, ⵉⴼⵜⴰ, ⵉⵙⴰⴼⵔ, ⵉⴼⵜⵓ ⴰⵔ ⵍⵅⵍⴰ. ⵢⴰⵖ ⵜ ⵉⵔⵉⴼⵉ. ⵉⴼⵜⵓ ⵙ ⵢⴰⵏ ⵡⴰⵏⵓ, ⵢⵉⵔⵉ ⴰⴷ ⴳⵉⵙ ⵉⵙⵓ. ⵢⵓⴳⴳⴰ ⵏⵏ ⵙ ⵡⴰⵏⵓ, ⴰⵔ ⴰⵙ ⴰⵇⵇⵔⴰⵏ ⵍⴰⵡⵃⴰⵛ ⴳ ⵉⵣⴷⴷⴰⵔ, ⴽⵓ ⵢⴰⵏ ⵉⵏⵏⴰ ⴰⵙ: " ⴰⵍⵍ ⵉⵢⵉ ⵏⴽⴽ ⴰⴷ ⵉⵣⵡⵓⵔⵏ! " ⵉⴽⴽⵙ ⵍⵃⵣⴰⵎ, ⵉⵣⵣⵓⴳⵣ ⵜ ⵉⵏⵏ ⵙ ⵡⴰⵏⵓ. ⵉⴱⴱⵉ ⴳⵉⵙ ⵓⵍⴳⵎⴰⴹ. ⵢⴰⵍⵍ ⵜ ⵉⵏⵏ ⵓⵔⴳⴰⵣ ⵍⵍⵉ. ⴰⵍⵍⵉⵖ ⵜ ⵉⴷ ⵢⵓⵍⵍ ⴰⵔ ⴰⴼⵍⵍⴰ, ⵉⵏⵏⴰ ⴰⵙ: " ⵡⴰⵢⵢⴰⴽ ⵉⵡⵉⵙ ⵏ ⴱⵏⴰⴷⵎ, ⴰⴷ ⵜ ⵓⵔ ⵜⴰⵍⵍⴷ. ⵀⴰⵜⵉ, ⵓⵔ ⴳⵉⵙ ⵉⵍⵍⵉ ⵍⵅⵉⵔ! " ⵉⴽⴽⵙ ⵓⵍⴳⵎⴰⴹ ⵉⵍⵎ ⵏⵏⵙ, ⵉⴼⴽ ⴰⵙ ⵜ. ⵉⵏⵏⴰ ⴰⵙ: " ⴽⵓⴷⵏⵏⴰ ⵉⵢⵉ ⵜⵃⵜⴰⵊⵊⴰⴷ, ⵜⵃⵔⴳⴷ ⵉⵍⵎ ⴰⴷ, ⴰⵛⴽⵖ ⴷ. " ⵉⴼⵜⵓ ⵓⵍⴳⵎⴰⴹ ⵍⵍⵉ. ⵉⵣⵣⵓⴳⵣ ⵏⵏ ⴷⴰⵖ ⵍⵃⵣⴰⵎ ⵙ ⵡⴰⵏⵓ, ⵢⴰⵍⵍ ⴰⵖⵔⴷⴰ. ⵍⵍⵉⴳ ⵜ ⵉⴷ ⵢⵓⵍⵍ ⴰⵔ ⴰⴼⵍⵍⴰ, ⵉⵏⵏⴰ ⴰⵙ ⵓⵖⵔⴷⴰ: " ⵡⴰⵢⵢⴰⴽ ⵉⵡⵉⵙ ⵏ ⴱⵏⴰⴷⵎ, ⴰⴷ ⵜ ⵓⵔ ⵜⴰⵍⵍⴷ. ⵀⴰⵜⵉ, ⵓⵔ ⴳⵉⵙ ⵉⵍⵍⵉ ⵍⵅⵉⵔ! " ⵉⴽⴽⵙ ⴽⵔⴰ ⴳ ⵛⵛⵄⵕ ⵏⵏⵙ, ⵉⴼⴽ ⵜ ⵉ ⵓⵔⴳⴰⵣ ⵍⵍⵉ. ⵉⵏⵏⴰ ⴰⵙ: " ⴽⵓⴷⵏⵏⴰ ⵉⵢⵉ ⵜⵃⵜⴰⵊⵊⴰⴷ, ⵃⵔⴳ ⵡⵉⴷ, ⵍⴽⵎⵖ ⴽ ⵉⴷ. " ⵉⴼⵜⵓ ⵓⵖⵔⴷⴰ ⵍⵍⵉ. ⵢⴰⴳⴳⵯ ⵏⵏ ⴷⴰⵖ ⵓⵔⴳⴰⵣ ⵍⵍⵉ ⵙ ⵡⴰⵏⵓ. ⵉⵏⵏⴰ ⴰⵙ ⵡⴰⵍⵍⵉ ⵢⴰⴹⵏⵉ ⵍⵍⵉ ⵉⵍⵍⴰⵏ ⴳ ⵡⴰⵏⵓ: " ⵜⵓⵍⵍⴷ ⴽⵓⵍⵍⵓ ⵍⴰⵡⵃⴰⵛ ⵎⵏ ⵖⵉⵔ ⵏⴽⴽ, ⵍⵍⵉ ⵉⴳⴰⵏ ⴱⵏⴰⴷⵎ ⵣⵓⵏ ⴷ ⴽⵢⵢ. ⴳⵉⵖ ⴳⵯⵎⴰⴽ, ⵓⵔ ⵜⵔⵉⴷ ⴰⴷ ⵉⵢⵉ ⵜⴰⵍⵍⴷ? " ⴰⵔ ⵉⵜⵜⵎⵏⵉⴷ ⵡⴰⵍⵍⵉ ⵖⵉⴽⵍⵍⵉ, ⵉⵏⴷⵎ. ⵉⵣⵣⵓⴳⵣ ⵏⵏ ⵍⵃⵣⴰⵎ, ⵢⴰⵍⵍ ⵉⵡⵉⵙ ⵏ ⴱⵏⴰⴷⵎ. ⴰⵢⵍⵍⵉⵖ ⵜ ⵉⴷ ⵢⵓⵍⵍ, ⵉⴼⵜⵓ. ⵉⴼⵜⵓ ⴰⵔ ⵢⴰⵜ ⵍⵎⴷⵉⵏⵜ, ⵢⴰⵎⵥ ⴳⵉⵙ ⵜⵉⴳⵎⵎⵉ, ⵉⵜⴰⵀⵍ. ⵉⴳⴳⴰⵡⵔ ⴰⵔ ⵢⴰⵏ ⵡⴰⵙⵙ, ⵉⵏⵏⴰ ⴷ ⵉⵅⴼ ⵏⵏⵙ: " ⵡⴰⵍⵍⴰⵀ, ⴰⵔ ⵙⴰⵔ ⵓⵔⵎⵖ ⴰⵖⵔⴷⴰ ⴰⴷ. " ⵢⴰⵙⵉ ⴷ ⵛⵛⵄⵕ ⵍⵍⵉ, ⵉⵙⵙⵔⵖ ⵜ. ⵢⴰⵛⴽ ⵉⴷ ⵓⵖⵔⴷⴰ. ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⵔⵉⵖ ⴰⴷ ⵉⵢⵉ ⵜⴰⵡⵉⴷ ⵍⵎⴰⵍ ⵏ ⵓⴳⵍⵍⵉⴷ. " ⵉⵏⵏⴰ ⴰⵙ ⵓⵖⵔⴷⴰ ⵍⵍⵉ: " ⴰⵡⵉ ⴷ ⵢⴰⵜ ⵜⴰⵔⵢⴰⵍⵜ, ⵜⴳⴷ ⵜⵜ ⵉⵏⵏ ⴳ ⵉⵎⵉ ⵏ ⵍⴱⴰⴱ ⵏ ⵍⵎⴷⵉⵏⵜ. ⵚⴱⴰⵃ ⴰⵔ ⵚⴱⴰⵃ ⴰⵔ ⵜⵜ ⵉⵏⵏ ⵜⵜⴰⵙⵉⴷ ⴳ ⵉⵎⵉ ⵏ ⵍⵎⴷⵉⵏⵜ. " ⵉⵏⵏⴰ ⴰⵙ: " ⵡⴰⵅⵅⴰ! " ⵉⵙⵔⵙ ⵏⵏ ⵜⴰⵔⵢⴰⵍⵜ ⴳ ⵉⵎⵉ ⵏ ⵍⵎⴷⵉⵏⵜ ⵖⵉⴽⵍⵍⵉ ⴰⵙ ⵉⵏⵏⴰ ⵓⵖⵔⴷⴰ ⵍⵍⵉ. ⵉⴼⴼⵓ ⴷ ⵍⵃⴰⵍ, ⵉⴼⵜⵓ ⵓⵔⴳⴰⵣ ⵍⵍⵉ, ⵢⴰⴼ ⵏⵏ ⵜⴰⵔⵢⴰⵍⵜ ⵜⵄⵎⵎⵕ ⵓⴽⴰⵏ ⵙ ⴷⴷⵀⴱ. ⴽⴽⵉⵏ ⵢⴰⵏ ⵎⵏⵏⴰⵡ ⵡⵓⵙⵙⴰⵏ, ⵉⴼⴰⵇ ⵓⴳⵍⵍⵉⴷ ⵉⵙ ⴰⵙ ⵉⴼⵜⴰ ⵍⵎⴰⵍ. ⵉⵙⵙⵓⴼⵖ ⵍⴱⵔⵉⵃ ⴳ ⵍⵎⴷⵉⵏⵜ, ⵉⵏⵏⴰ ⴰⵙⵏ: " ⵡⵏⵏⴰ ⵉⵢⵉ ⴷ ⵢⵉⵡⵉⵏ ⵡⵏⵏⴰ ⵉⵜⵜⴰⴽⵯⵔⵏ ⵍⵎⴰⵍ, ⴰⴷ ⴰⵙ ⴼⴽⵖ ⵉⵍⵍⵉ ⴷ ⵏⵏⵚⵚ ⵏ ⵍⵃⴽⵓⵎⵜ ⵉⵏⵓ. " ⵢⴰⵛⴽ ⵉⴷ ⵢⴰⵏ ⵓⴷⴰⵢ, ⵉⵏⵏⴰ ⵉ ⵓⴳⵍⵍⵉⴷ: " ⵏⴽⴽ ⴰ ⵔⴰⴷ ⴰⴽ ⴷ ⵢⴰⵡⵉ ⵡⴰⵍⵍⵉ ⴰⴽ ⵉⵜⵜⴰⴽⵯⵔⵏ ⵍⵎⴰⵍ. " ⵉⵏⵏⴰ ⴰⵙ ⵓⴳⵍⵍⵉⴷ: " ⵎⵍⵉⵃ, ⴰⵡⵉ ⵜ ⵉⴷ! " ⵉⴼⵜⵓ ⵓⴷⴰⵢ ⵍⵍⵉ, ⴰⵔ ⵉⵜⵜⵇⵍⵍⴰⴱ ⵍⵅⵣⵏⴰ ⵏ ⵓⴳⵍⵍⵉⴷ, ⵉⴳⴳⴰⵎⵎⵉ ⵎⴰⵏⵉ ⴳ ⴰⵙ ⴽⵛⵎⵏ ⵉⵎⵅⵅⴰⵔⵏ. ⵉⵏⵏⴰ ⴰⵙⵏ: " ⴰⵡⵉⵢⴰⵜ ⵉⵢⵉ ⴷ ⴽⵔⴰ ⵏ ⵡⴰⵍⵉⵎ! " ⴰⵡⵉⵏ ⴰⵙ ⴷ ⵢⴰⵏ ⵓⵛⵍⵉⴼ ⵏ ⵡⴰⵍⵉⵎ. ⵉⵙⵙⵔⵖ ⴳⵉⵙ ⵍⵄⴰⴼⵉⵢⵜ, ⵉⴼⴼⵓⵖ ⴷ ⵙ ⴱⵕⵕⴰ, ⴰⵔ ⵉⵜⵜⵎⵏⵉⴷ ⵎⴰⵏⵉ ⴳ ⵉⵜⵜⴼⴼⵓⵖ ⵡⴰⴳⴳⵓ. ⵢⴰⴼ ⵏⵏ ⵜⴰⵏⵙⴰ ⵏ ⵓⵖⵔⴷⴰ ⴰⵖ ⵉⵜⵜⴼⴼⵓⵖ ⵡⴰⴳⴳⵓ. ⵉⵏⵏⴰ ⵉ ⵓⴳⵍⵍⵉⴷ: " ⵍⵎⴰⵍ ⴰⴷ, ⵓⵔ ⵜ ⵢⵉⵡⵉ ⵖⵉⵔ ⵉⵖⵔⴷⴰⵢⵏ! " ⵉⵏⵏⴰ ⴰⵙⵏ ⵓⴳⵍⵍⵉⴷ: " ⴰⵡⵉⵢⴰⵜ ⵓⴷⴰⵢ, ⴱⴱⵉⵢⴰⵜ ⵉⵅⴼ ⵏⵏⵙ. " ⵉⵙⵙⵓⴼⵖ ⴷⴰⵖ ⵓⴳⵍⵍⵉⴷ ⵍⴱⵔⵉⵃ. ⵢⴰⵛⴽ ⵉⴷ ⵙⵔⵙ ⵡⴰⵍⵍⵉ ⴷ ⵢⵓⵍⵍ ⴳ ⵡⴰⵏⵓ. ⵉⵏⵏⴰ ⵉ ⵓⴳⵍⵍⵉⴷ: " ⵏⴽⴽ ⴰ ⵔⴰⴷ ⴰⴽ ⴷ ⵢⴰⵡⵉ ⵡⴰⵍⵍⵉ ⴰⴽ ⵉⵜⵜⴰⴽⵯⵔⵏ ⵍⵎⴰⵍ. " ⵉⵏⵏⴰ ⵉ ⵓⴳⵍⵍⵉⴷ: " ⵀⴰ ⵜ ⵉⵏⵏ ⴳ ⵍⵎⴽⴰⵏ ⵍⴼⵍⴰⵏⵉ. " ⵉⵚⵚⴰⴼⴹ ⵓⴳⵍⵍⵉⴷ ⵉⵎⵅⵣⵏⵉⵢⵏ, ⵉⵏⵏⴰ ⴰⵙⵏ: " ⴰⵡⵉⵢⴰⵜ ⴷ ⴰⵔⴳⴰⵣ ⵍⴼⵍⴰⵏⵉ! " ⴰⵡⵉⵏ ⵜ ⵉⴷ. ⵉⴳ ⵜ ⵓⴳⵍⵍⵉⴷ ⴳ ⵍⵃⴱⵙ. ⵉⵙⴽⵔ ⴰⵙ ⵜⵍⵜ ⵉⵢⴰⵎ ⴰⴼⴰⴷ ⴰⴷ ⵉⴱⴱⵉ ⵉⵅⴼ ⵏⵏⵙ. ⵉⴳⴳⴰⵡⵔ ⵡⴰⵍⵍⵉ ⵢⴰⵏ ⵡⴰⵙⵙ ⴳ ⵍⵃⴱⵙ, ⵡⵉⵙ ⵢⵓⵎⴰⵢⵏ ⵉⵃⵕⴳ ⵉⵍⵎ ⵏ ⵓⵍⴳⵎⴰⴹ ⵍⵍⵉ. ⵢⴰⵛⴽ ⵉⴷ ⵙⵔⵙ ⵓⵍⴳⵎⴰⴹ ⵍⵍⵉ, ⵉⵏⵏⴰ ⴰⵙ: " ⵎⴰ ⴽ ⵢⴰⵖⵏ? " ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⵓⵔ ⴳⵉⴽ ⵔⵉⵖ ⵎⵏ ⵖⵉⵔ ⴰⴷ ⵉⵢⵉ ⵜⴼⵓⴽⴽⵓⴷ ⵖⵉ. " ⵉⵏⵏⴰ ⴰⵙ ⵓⵍⴳⵎⴰⴹ ⵍⵍⵉ: " ⵀⴰⵜⵉ, ⵔⴰⴷ ⴼⵜⵓⵖ ⵙ ⴷⴰⵔ ⵉⵡⵉⵙ ⵏ ⵓⴳⵍⵍⵉⴷ, ⴰⴷ ⴰⵙ ⵙⵙⵓⵜⵍⵖ ⴳ ⵓⵎⴳⴳⵕⴹ. " ⵉⴼⵜⵓ ⵓⵍⴳⵎⴰⴹ ⵍⵍⵉ ⴳ ⵜⵓⵥⵥⵓⵎⵜ ⵏ ⵢⵉⴹ, ⵉⴽⵛⵎ ⵏⵏ ⵙ ⴷⴰⵔ ⵉⵡⵉⵙ ⵏ ⵓⴳⵍⵍⵉⴷ, ⵉⵙⵙⵓⵜⵍ ⴰⵙ ⴳ ⵓⵎⴳⴳⵕⴹ. ⵉⴳ ⵏⵏ ⵉⵅⴼ ⵏⵏⵙ ⴳ ⴷⴰⵔ ⵉⵏⵅⴰⵔⵏ ⵏⵏⵙ. ⵉⵄⵇⵍ ⴷ ⵓⴼⵔⵓⵅ ⵍⵍⵉ, ⴰⵔ ⵉⵙⵖⵓⵢⵢⵓ. ⵉⵏⴽⵔ ⴱⴰⴱⴰⵙ, ⴰⵔ ⴳⵉⵙ ⵉⵜⵜⵄⵊⵊⴰⴱ. ⵉⴼⵜⵓ ⴱⴰⴱⴰⵙ, ⵉⵖⵔ ⴷ ⵉ ⵉⵄⵉⵙⴰⵡⵉⵢⵏ. ⴰⵛⴽⵉⵏ ⴷ ⵉⵄⵉⵙⴰⵡⵉⵢⵏ ⵙ ⵜⴳⵎⵎⵉ ⵏ ⵓⴳⵍⵍⵉⴷ. ⵡⵏⵏⴰ ⵙⵔⵙ ⵉⴳⴰⵏ ⴰⴼⵓⵙ, ⵢⵓⵜ ⵜ ⵓⵍⴳⵎⴰⴹ. ⴰⴷ ⵏⵔⴰⵔ ⴰⵡⴰⵍ ⵙ ⴷⴰⵔ ⵓⵃⴱⴱⴰⵙ. ⴰⵃⴱⴱⴰⵙ ⵍⵍⵉ ⴰⵔ ⵓⴽⴰⵏ ⵉⵜⵜⵉⵏⵉ ⴳ ⵍⵃⴱⵙ: " ⴰ ⵎⵜⴰ ⵉⵙⵙⵏ ⵓⴳⵍⵍⵉⴷ ⵎⴰⴷ ⵉⵙⴽⵔ, ⵉⵙ ⵉⵢⵉ ⵉⵕⵥⵎ, ⵔⴰⴷ ⵍⵓⵃⵖ ⴰⵍⴳⵎⴰⴹ ⴰⵏⵏ ⴳ ⵍⵅⵍⴰ. " ⵉⵙⵙⴼⵍⴷ ⴰⵙ ⵓⵄⵙⵙⴰⵙ. ⵉⴼⵜⵓ, ⵢⵉⵏⵉ ⵜ ⵉ ⵓⴳⵍⵍⵉⴷ. ⵉⵏⵏⴰ ⴰⵙ ⵓⴳⵍⵍⵉⴷ: " ⵕⵥⵎⴰⵜ ⵉ ⵡⴰⵏⵏ, ⵜⴰⵡⵉⵎ ⵜ ⵉⴷ ⵙ ⴷⴰⵔⵉ. " ⵕⵥⵎⵏ ⴰⵙ ⴷ, ⴰⵡⵉⵏ ⵜ ⵉⴷ ⵙ ⴷⴰⵔ ⵓⴳⵍⵍⵉⴷ. ⵉⴱⵏⴷⵇ ⵉ ⵓⴳⵍⵍⵉⴷ, ⵉⵏⵏⴰ ⴰⵙ: " ⴷⴷⵡⴰ ⵏ ⵓⵍⴳⵎⴰⴹ ⴰⴷ ⵉⴳⴰ ⵜ ⵍⵎⵓⵅⵅ ⵏ ⴱⵏⴰⴷⵎ. ⵡⴰⵍⴰⴽⴰⵢⵏⵏⵉ ⵍⵎⵓⵅⵅ ⵏ ⵍⴼⵍⴰⵏ: ⵡⴰⵍⵍⵉ ⴷ ⵉⵍⴷⵉ ⴳ ⵡⴰⵏⵓ. " ⵉⵏⵏⴰ ⴰⵙⵏ ⵓⴳⵍⵍⵉⴷ: " ⴰⵡⵉⵢⴰⵜ ⵍⵎⵓⵅⵅ ⵏ ⵡⴰⵏⵏ! " ⴼⵜⵓⵏ ⵉⵎⵅⵣⵏⵉⵢⵏ, ⴰⵙⵉⵏ ⵉⵛⵓⵇⵇⴰⵕ. ⵓⵜⵏ ⵉⵅⴼ ⵏ ⵡⴰⵏⵏ, ⴱⴹⵓⵏ ⵜ ⵎⵏⵚⵚ, ⴰⵙⵉⵏ ⵍⵎⵓⵅⵅ ⵏⵏⵙ, ⴳⵉⵏ ⵜ ⴳ ⵟⵟⴱⵚⵉⵍ, ⴰⵡⵉⵏ ⵜ ⵙ ⴷⴰⵔ ⵓⴳⵍⵍⵉⴷ. ⵉⵏⵏⴰ ⴰⵙⵏ ⵓⴳⵍⵍⵉⴷ: " ⴼⴽⴰⵜ ⵍⵎⵓⵅⵅ ⴰⵏⵏ ⵉ ⵡⴰⵏⵏ. " ⵢⴰⵎⵥ ⵡⴰⵍⵍⵉ ⵍⵎⵓⵅⵅ, ⵢⴰⵡⵉ ⵜ ⵙ ⴷⴰⵔ ⵓⵍⴳⵎⴰⴹ. ⵢⴰⵊⵊ ⵓⵍⴳⵎⴰⴹ ⴰⵎⴳⴳⵕⴹ ⵏ ⵉⵡⵉⵙ ⵏ ⵓⴳⵍⵍⵉⴷ. ⵉⵙⵙⵎⴷⵉ ⴰⵙ ⵡⴰⵍⵍⵉ ⴰⵃⴱⵓ, ⴰⵔ ⵙⵔⵙ ⵉⴽⵛⵎ ⵓⵍⴳⵎⴰⴹ. ⵍⵍⵉⴳ ⵏⵏ ⴽⵓⵍⵍⵓ ⵉⴽⵛⵎ, ⵢⴰⵡⵉ ⵜ ⵡⴰⵍⵍⵉ ⵙ ⵍⵅⵍⴰ, ⵉⵕⵥⵎ ⴰⵙ. ⵉⵡⵔⵔⵉ ⵙ ⴷⴰⵔ ⵓⴳⵍⵍⵉⴷ; ⵉⴼⴽⴰ ⴰⵙ ⵓⴳⵍⵍⵉⴷ ⵉⵍⵍⵉⵙ, ⵉⴼⴽ ⴰⵙ ⵏⵏⵚⵚ ⵏ ⵡⴰⵢⴷⴰ ⵏⵏⵙ. ⵉⵜⴰⵀⵍ. ⵉⵙⴽⵔ ⴰⵙ ⵜⴰⵎⵖⵔⴰ. / / ⵖⵉⵏⵏ ⴰⵖ ⵜⵏ ⴼⵍⵖ, ⴰⵛⴽⵖ ⴷ ⵙ ⵖⵉ. ⵛⵛⵉⵖ ⵓⴽⴰⵏ ⴽⵔⴰ ⵏ ⵜⴰⵎⵎⴻⵎⵜ ⴷ ⵡⵓⴷⵉ ⴷ ⵉⴼⵓⵍⵍⵓⵙⵏ ⴳ ⵜⵎⵖⵔⴰ ⴰⵏⵏ. ⵡⴰⵙⵙⵍⴰⵎ! 38. ⵍⵇⵉⵚⵜ ⵏ ⵡⵓⵛⵛⵏ ⴷ ⴱⵓⵎⵃⵏⴷ ⴷ ⴱⴰⴱ ⵏ ⵡⵓⵔⵜⵉ. ⵉⴷⴷⴰ ⵡⵓⵛⵛⵏ ⴷ ⴱⵓⵎⵃⵏⴷ, ⴳⵉⵏ ⵉⵎⴷⵓⴽⴽⴰⵍ, ⵛⵔⴽⵏ ⵜⴰⵢⵢⵉⵔⵣⴰ, ⴽⵔⵣⵏ ⴰⵥⴰⵍⵉⵎ. ⵍⵍⵉⴳ ⵉⵏⵡⴰ ⵓⵥⴰⵍⵉⵎ, ⵉⵏⵏⴰ ⴰⵙ ⴱⵓⵎⵃⵏⴷ: " ⵎⴰⴷ ⵜⵔⵉⴷ? ⵉⵙ ⴷ ⵍⵃⵍⴰⵍ ⵓⵍⵃⵍⴰⵍ ⵍⵍⵉ ⵉⵡⴰⵍⴰⵏ ⴰⴼⵍⵍⴰ, ⵏⵖ ⴷ ⵍⵃⵕⴰⵎ ⵓⵍⵃⵕⴰⵎ ⵍⵍⵉ ⵉⵡⴰⵍⴰⵏ ⵉⵣⴷⴷⴰⵔ? " ⵉⵔⴰ ⴱⵓⵎⵃⵏⴷ ⴰⴷ ⵜ ⵉⵛⵎⵜ, ⴰⴷ ⴰⵙ ⵉⴼⴽ ⵉⴼⵔⴰⵡⵏ, ⵢⴰⵡⵉ ⵏⵏ ⵏⵜⵜⴰⵏ ⴰⵥⴰⵍⵉⵎ ⴳ ⵉⵣⴷⴷⴰⵔ. ⵉⵏⵏⴰ ⴰⵙ ⵡⵓⵛⵛⵏ: " ⵏⴽⴽ ⵍⵃⵍⴰⵍ ⵓⵍⵃⵍⴰⵍ ⴰⴷ ⵔⵉⵖ, ⵉⵎⵎⴰ ⵍⵃⵕⴰⵎ ⵓⵍⵃⵕⴰⵎ, ⵎⴰ ⵔⴰⴷ ⴰⵙ ⵙⴽⵔⵖ? " ⵉⵏⵏⴰ ⴰⵙ ⴱⵓⵎⵃⵏⴷ: " ⵀⴰⵜⵉ ⵓⵔ ⴽ ⵇⵉⵍⵖ. " ⵉⵏⵏⴰ ⴰⵙ ⵡⵓⵛⵛⵏ: " ⵓⵔ ⴰⴽ ⵏⵏⵉⵖ: ' ⵇⵉⵍ ⵉⵢⵉ ' " ⵉⵏⵏⴰ ⴰⵙ ⴱⵓⵎⵃⵏⴷ: " ⴰⵢⵡⴰ, ⵎⴳⵔ ⵉⴼⵔⴰⵡⵏ ⵏⵏⴽ. " ⵉⵎⴳⵔ ⵜⵏ ⵡⵓⵛⵛⵏ, ⵉⵖⵣ ⴱⵓⵎⵃⵏⴷ ⴰⵥⴰⵍⵉⵎ ⵏⵏⵙ, ⵉⴼⵙⵔ ⵜⵏ ⴳ ⵜⴰⴼⵓⴽⵜ. ⵉⴼⵙⵔ ⵡⵓⵛⵛⵏ ⵃⵜⵜⴰ ⵏⵜⵜⴰ ⵉⴼⵔⴰⵡⵏ ⵏⵏⵙ. ⵢⴰⵊⵊ ⵜ ⴱⵓⵎⵃⵏⴷ. ⵍⵍⵉⴳ ⵇⵇⵓⵕⵏ ⵉⴼⵔⴰⵡⵏ ⵏ ⵡⵓⵛⵛⵏ, ⵉⵏⵏⴰ ⴰⵙ: " ⵏⴽⴽ ⵔⵉⵖ ⴰⴷ ⵣⵓⵣⵣⵔⵖ ⵍⵅⵉⵔ ⴰⴷ ⵉⵏⵓ. " ⵉⵏⵏⴰ ⴰⵙ ⵡⵓⵛⵛⵏ: " ⵎⴰⵎⵏⴽ ⴰ ⵔⴰⴷ ⴰⵙ ⵜⵙⴽⵔⴷ? " ⵉⵏⵏⴰ ⴰⵙ ⴱⵓⵎⵃⵏⴷ: " ⵀⴰⵜⵉ ⴰⵍⵍⵏ ⴽⴰ, ⴰⴷ ⵜⴰⴼⴷ! " ⵉⵔⴰⵔ ⵙⵔⵙ ⵡⵓⵛⵛⵏ ⵍⵄⵇⵍ. ⵉⵙⴽⵉⵡⵙ ⴱⵓⵎⵃⵏⴷ, ⴰⵢⵍⵍⵉⵖ ⵉⴳⴳⵓⵜ ⵡⴰⴹⵓ, ⴰⵔ ⵉⵣⵓⵣⵣⵓⵔ ⴰⵥⴰⵍⵉⵎ. ⵉⵏⴽⵔ ⵡⵓⵛⵛⵏ ⵃⵜⵜⴰ ⵏⵜⵜⴰⵏ, ⴰⵔ ⵉⵣⵓⵣⵣⵓⵔ ⵉⴼⵔⴰⵡⵏ ⵡⵉⵍⵍⵉ ⵇⵇⵓⵕⵏⵉⵏ. ⵢⴰⵡⵉ ⴰⵙ ⵜⵏ ⴽⵓⵍⵍⵓ ⵔⵔⵉⵃ. ⵉⴼⵍ ⵜ, ⴰⵔ ⴳⵉⵙ ⵉⵟⵚⵚⴰ ⴱⵓⵎⵃⵏⴷ. ⵢⴰⵙⵉ ⴱⵓⵎⵃⵏⴷ ⴰⵥⴰⵍⵉⵎ ⵏⵏⵙ, ⵉⵙⵙⴽⵛⵎ ⵜ, ⵉⵃⴹⵓ ⵜ, ⴰⵔ ⵜ ⵉⵛⵜⵜⴰ. ⵉⵏⵏⴰ ⴰⵙ ⵡⵓⵛⵛⵏ: " ⵉⵙⵙⵏ ⵎⴰⴷ ⴰⵖ ⵜⵙⴽⵔⴷ! " ⵉⵏⵏⴰ ⴰⵙ ⴱⵓⵎⵃⵏⴷ: " ⴰⴼⴰⴷ ⴰⴷ ⵜⵛⴱⵄⴰⵜ ⵍⵃⵍⴰⵍ! " ⵉⵏⵏⴰ ⴰⵙ ⵡⵓⵛⵛⵏ: " ⵏⴽⵔ, ⴰⴷ ⴷⴰⵖ ⵏⴽⵔⵣ ⵙ ⵜⵓⵛⵛⵔⴽⴰ! " ⵉⵏⵏⴰ ⴰⵙ ⴱⵓⵎⵃⵏⴷ: " ⵜⵜⴽⵍ ⴼ ⵕⴱⴱⵉ. " ⴽⵔⵣⵏ. ⵢⴰⵊⵊ ⵜ ⴱⵓⵎⵃⵏⴷ. ⴰⵢⵍⵍⵉⵖ ⵏⵡⴰⵏ ⵉⵔⴷⵏ, ⵉⵏⵏⴰ ⵉ ⵡⵓⵛⵛⵏ: " ⴰⵢⵡⴰ, ⴰⴷ ⴷⴰⵖ ⵓⵔ ⵜⵏⵏⵉⴷ ⵖⴷⵔⵖ ⴽ: ⵅⵜⵉⵔ ⵎⴰⴷ ⵜⵔⵉⴷ! ⵉⵙ ⴷ ⵍⵃⵕⴰⵎ ⵓⵍⵃⵕⴰⵎ ⵍⵍⵉ ⵉⵡⴰⵍⴰⵏ ⵉⵣⴷⴷⴰⵔ ⴰⴷ ⵜⵔⵉⴷ, ⵏⵖ ⴷ ⵍⵃⵍⴰⵍ ⵓⵍⵃⵍⴰⵍ ⵍⵍⵉ ⵉⵡⴰⵍⴰⵏ ⴰⴼⵍⵍⴰ! " ⴰⵛⴽⵓ ⵉⵙⵙⵏ ⴱⵓⵎⵃⵏⴷ, ⵉⵙ ⵉⵄⵇⵍ ⵡⵓⵛⵛⵏ, ⴰⵢⵍⵍⵉⵖ ⵢⵉⵡⵉ ⴱⵓⵎⵃⵏⴷ ⵉⵣⴷⴷⴰⵔ, ⵢⴰⵡⵉ ⵡⵓⵛⵛⵏ ⴰⴼⵍⵍⴰ. ⵉⵏⵏⴰ ⴰⵙ ⵡⵓⵛⵛⵏ: " ⵢⴰⵜ ⵜⴽⵍⵉⵜ ⴰⴷ ⵜⵜⴽⴽⴰ ⴼ ⵓⵔⴳⴰⵣ, ⵉⵄⵇⵍ ⴼⵍⵍⴰⵙ. ⵏⴽⴽ ⴰⴷ ⵔⵉⵖ ⴷ ⵍⵃⵕⴰⵎ ⵓⵍⵃⵕⴰⵎ ⵍⵍⵉ ⵉⵡⴰⵍⴰⵏ ⵉⵣⴷⴷⴰⵔ, ⴽⵢⵢ, ⴰⵡⵉ ⴰⴼⵍⵍⴰ! " ⵉⵏⵏⴰ ⴰⵙ ⴱⵓⵎⵃⵏⴷ: " ⵓⵀⵓ, ⴽⵢⵢ ⴰⴷ ⵉⵜⵜⴰⵡⵉⵏ ⴰⴼⵍⵍⴰ, ⵏⴽⴽ ⴰⵔ ⵜⵜⴰⵡⵉⵖ ⵉⵣⴷⴷⴰⵔ. " ⵉⵏⵏⴰ ⴰⵙ ⵡⵓⵛⵛⵏ: " ⵜⴼⴰⵜ ⴰⴽ, ⵓⵔ ⵜⵜ ⵙⵓⵍ ⴳⵉⴳⵉ ⵜⵙⴽⵉⵔⴷ ⵜⵉⴽⵍⵉⵜ ⴰⴷ! ⵙⵙⵏⵖ ⵏⵏⵉⵢⵜ ⵏⵏⴽ! " ⵉⵙⴽⵔ ⴱⵓⵎⵃⵏⴷ ⵉⵙ ⴰⵔ ⵢⴰⵍⵍⴰ, ⴰⵔ ⵉⵜⵜⵏⵡⵡⴰⵃ. ⵉⵏⵏⴰ ⴰⵙ ⵡⵓⵛⵛⵏ: " ⴰⵢⵡⴰ, ⴽⴽⵙ, ⴰⴷ ⵍⴷⵉⵖ ⵡⵉⵏⵓ! " ⵉⵏⴽⵔ ⴱⵓⵎⵃⵏⴷ, ⵉⴽⴽⵙ ⵜⴰⵢⴷⵔⵜ ⵏ ⵉⵔⴷⵏ ⵏ ⵓⴼⵍⵍⴰ, ⵉⴼⵍ ⵉⵖⵍⵍ ⵉ ⵡⵓⵛⵛⵏ. ⵉⵎⴳⵔ ⵡⵓⵛⵛⵏ ⵉⵖⵍⵍ. ⵢⴰⵊⵊ ⵜ ⴱⵓⵎⵃⵏⴷ. ⴰⵢⵍⵍⵉⵖ ⵉⵇⵇⵓⵕ, ⵉⵙⵔⵙ ⵜ, ⵉⵙⵔⵓⵜ ⵜ. ⴼⴼⵓⵖⵏ ⴰⵙ ⴷ ⵉⵔⴷⵏ. ⵉⵏⴽⵔ ⵡⵓⵛⵛⵏ, ⵉⵙⵔⵓⵜ ⵜ. ⵉⴼⴼⵓⵖ ⴰⵙ ⴷ ⵡⴰⵍⵉⵎ. ⴰⵔ ⵉⵛⵜⵜⴰ ⴱⵓⵎⵃⵏⴷ ⵉⵔⴷⵏ, ⴰⵔ ⵢⴰⵍⵍⴰ ⵡⵓⵛⵛⵏ. ⴰⵔ ⵉⵜⵜⵄⵊⵊⴰⴱ ⴳ ⵍⵎⵙⴰⵢⵍ ⵏ ⴱⵓⵎⵃⵏⴷ. ⵉⵏⵏⴰ ⴰⵙ ⵡⵓⵛⵛⵏ: " ⵕⵡⴰⵃ ⵙ ⵢⴰⵏ ⵡⵓⵔⵜⵉ, ⵀⴰⵜⵉ, ⵉⴷⴷⴰ ⴱⴰⴱ ⵏⵏⵙ ⵙ ⵜⴳⵎⵎⵉ ⵏⵏⵙ. ⵉⵄⵎⵎⵕ ⵡⵓⵔⵜⵉ ⵙ ⵜⴰⵣⴰⵔⵜ ⴷ ⵡⴰⴹⵉⵍ. " ⵉⵏⵏⴰ ⴰⵙ ⴱⵓⵎⵃⵏⴷ: " ⴰⵢⵡⴰ, ⵕⵡⴰⵃ! " ⵎⵓⵏⵏ, ⴽⵛⵎⵏ ⵙ ⵡⵓⵔⵜⵉ. ⵉⵖ ⵓⴽⴰⵏ ⵉⵛⵛⴰ ⴱⵓⵎⵃⵏⴷ ⵢⴰⵏ ⵡⴰⵇⵇⴰ ⵏ ⵡⴰⴹⵉⵍ, ⵢⴰⵛⴽ ⵉⴷ, ⵢⴰⵔⵎ ⵖⵉⵍⵍⵉ ⴳ ⵉⴽⵛⵎ, ⴰⵛⴽⵓ ⵉⵥⵕⴰ ⵖⵉⵍⵍⵉ ⴳ ⵉⴽⵛⵎ ⵉⴹⵉⵢⵢⵇ. ⵉⴽⵚⵓⴹ, ⵉⵖ ⵉⵛⴱⵄⴰ, ⴰⴷ ⵜ ⵙⵓⵍ ⵓⵔ ⵢⴰⵎⵓ; ⵉⴳⴳⴰⵎⵎⵉ ⵎⴰⵏⵉ ⴳ ⴰⴷ ⵙⵓⵍ ⵉⵜⵜⴼⴼⵓⵖ, ⵢⴰⵎⵥ ⵜ ⴱⴰⴱ ⵏ ⵡⵓⵔⵜⵉ. ⵓⵛⵛⵏ ⵏⵜⵜⴰⵏ ⵉⴼⵔⴷ ⵜⴰⵣⴰⵔⵜ, ⴰⵢⵍⵍⵉⵖ ⵉⵕⵎⵉ. ⵉⴼⵜⵓ ⵙ ⵡⴰⴹⵉⵍ, ⵉⴼⵔⴷ ⴰⵢⵍⵍⵉⵖ ⵉⵍⵍⴰ ⵡⴰⵃⵍⵉⴳ ⵏⵏⵙ ⵡⵉⵏ ⵓⴼⵓⵏⴰⵙ. ⵓⴽⴰⵏ ⵉⴼⴼⴰⵖ ⴷ ⴱⵓⵎⵃⵏⴷ ⴰⵔ ⴱⵕⵕⴰ ⵏ ⵡⵓⵔⵜⵉ, ⵉⵏⵏⴰ ⵉ ⵡⵓⵛⵛⵏ: " ⴰ ⵉⵡⵉⵙ ⵏ ⵓⴷⴰⵢ, ⵀⴰ ⵏⵏ ⴱⴰⴱ ⵏ ⵡⵓⵔⵜⵉ ⵢⵓⵛⴽⴰ ⴷ! " ⴰⵔ ⵉⵜⵜⴰⵣⵣⴰⵍ ⴰⵔ ⵖⵉⵍⵍⵉ ⴳ ⵉⴽⵛⵎ. ⵉⴳⴳⴰⵎⵎⵉ ⴰⴷ ⵙⵓⵍ ⴳⵉⵙ ⵉⴼⴼⵓⵖ. ⵉⴳ ⵜⴰⵖⵓⵢⵢⵉⵜ ⵙ ⴱⵓⵎⵃⵏⴷ, ⵉⵏⵏⴰ ⴰⵙ: " ⵉⵖ ⵜⵙⵙⵏⴷ ⵍⵃⵇⵇ ⵏ ⵜⵉⴷⴷⵓⴽⵍⴰ ⴷ ⵜⴰⴳⵯⵎⴰⵜ, ⴰⴷ ⴼⵍⵍⵉ ⵜⴷⴱⴱⵕⴷ ⵎⴰⵏⵉⴽ ⵔⴰⴷ ⵙⴽⵔⵖ! " ⵉⵏⵏⴰ ⴰⵙ ⴱⵓⵎⵃⵏⴷ: " ⵓⵔ ⴰⴽ ⵥⵕⵉⵖ ⵖⵉⵔ ⴰⴷ ⵜⵙⴽⵔⴷ ⵉⵙ ⵜⵎⵎⵓⵜⴷ, ⵜⵥⵥⵍⴷ ⴳ ⵓⵙⴰⵔⵓ ⵏ ⵡⴰⵎⴰⵏ, ⵜⴳⴷ ⵏⵏ ⴽⵔⴰ ⵏ ⵜⵥⵏⵉⵏ ⴽⴽⵯⵎⵏⵉⵏ ⵏ ⵍⵎⵛⵎⴰⵛ ⴳ ⵉⵎⵉ ⵏ ⵓⵅⵏⴰ ⵏⵏⴽ, ⵜⴼⵏⵏⵛⴷ ⵉⵎⵉ, ⵜⵙⴽⵔⴷ ⵉⵙ ⵜⵎⵎⵓⵜⴷ. ⵀⴰⵜⵉ, ⵉⵖ ⴽ ⵉⴷ ⵢⵓⴼⴰ ⴱⴰⴱ ⵏ ⵡⵓⵔⵜⵉ, ⵔⴰⴷ ⴽ ⵢⴰⵙⵉ ⵙ ⵉⵎⵖⵉⵍ, ⵉⵍⵓⵃ ⴽ ⵉⴷ ⵙ ⵜⵙⴳⴰ ⴰⴷ. ⵜⵔⵡⵍⴷ ⴼⵃⴰⵍⴽ! " ⵉⵙⴽⵔ ⵡⵓⵛⵛⵏ ⵖⵉⴽⵍⵍⵉ ⵙ ⴰⵙ ⵉⵏⵏⴰ ⴱⵓⵎⵃⵏⴷ. ⵍⵍⵉⴳ ⴷ ⵢⵓⵛⴽⴰ ⴱⴰⴱ ⵏ ⵡⵓⵔⵜⵉ, ⵢⴰⴼ ⴷ ⵓⵛⵛⵏ; ⴰⵔ ⵓⴽⴰⵏ ⵜⵜⴰⵙⵉⵏⵜ ⵜⵓⵟⴼⵉⵢⵏ ⵉⴱⵔⵉⵏ ⵏ ⵜⵥⵏⵉⵏ ⴳ ⵓⵅⵏⴰ ⵏ ⵡⵓⵛⵛⵏ. ⵉⵏⵏⴰ: " ⵢⴰ ⵍⴰⵟⵉⴼ, ⵢⴰ ⵍⴰⵟⵉⴼ! ⵉⵃⴽⵎ ⴳⵉⴽ ⵕⴱⴱⵉ, ⴰ ⴹⴹⵕⵓⵕⵜ! " ⵢⴰⵙⵉ ⵜ ⵙ ⵉⵎⵖⵉⵍ, ⵉⵍⵓⵃ ⵜ ⵉⵏⵏ ⵙ ⵜⵙⴳⴰ ⴰⵏⵏ. ⵉⵔⵡⵍ ⵡⵓⵛⵛⵏ. ⵉⵏⵏⴰ ⴰⵙ ⴱⴰⴱ ⵏ ⵡⵓⵔⵜⵉ: " ⵉⵃⵃⵉ, ⵙⵙⵏⵖ ⴽ ⴳ ⴳⵔ ⵡⵓⵛⵛⴰⵏⵏ! ⵙⵎⴰⵇⵇⵍ ⵜⵉⵎⵖⵉⵍⵜ ⵏⵏⴽ, ⵎⴰⴷ ⴳⵉⵙ ⵉⵊⵕⴰⵏ! " ⵉⵙⵎⴰⵇⵇⵍ ⵡⵓⵛⵛⵏ ⵙ ⵉⵎⵖⵉⵍ ⵏⵏⵙ, ⵢⴰⴼ ⵜ ⵉⵏⵏ ⵉⴽⴽⵙ ⴷ ⵢⵉⵍⵎ. ⵉⴳ ⵜⴰⵖⵓⵢⵢⵉⵜ ⵙ ⴷⴰⵔ ⴱⵓⵎⵃⵏⴷ, ⵉⵏⵏⴰ ⴰⵙ: " ⵏⴽⴽ ⴼⴼⵓⵖⵖ ⴷ, ⵙⴽⵔⵖ ⵖⵉⴽⵍⵍⵉ ⵙ ⵉⵢⵉ ⵜⵏⵏⵉⴷ, ⵡⴰⵍⴰⴽⵉⵏ ⵢⵓⵎⵥ ⵉⵢⵉ ⵙ ⵉⵎⵖⵉⵍ, ⵉⵙⵔⵉ ⵉⵎⵖⵉⵍ ⵉⵏⵓ! ⵏⵏⵉⵖ ⴰⵙ: ' ⵉⵃⵃⵉ, ⵙⴽⵔⵖ ⵜⵜ ⴳⵉⴽ! '. ⵉⵏⵏⴰ ⵉⵢⵉ: ' ⵉⵃⵃⵉ, ⵙⵙⵏⵖ ⴽ ⴳ ⴳⵔ ⵡⵓⵛⵛⴰⵏⵏ: ⵉⵎⵖⵉⵍ ⵏⵏⴽ ⵉⵙⵔⵉ! ⴰⴷ ⴷⴷⵓⵖ ⵙ ⴷⴰⵔ ⵍⵃⴰⴽⵎ ⵏ ⵡⵓⵛⵛⴰⵏ, ⴰⵛⵛⴽⴰⵖ ⵙⵔⴽ. ⴰⵢⵏⵏⴰ ⴳ ⵜⵍⵍⵉⴷ, ⵢⴰⵡⵉ ⴽ ⵉⴷ ⴳⵉⵙ, ⵜⵅⵍⵍⵚⴷ ⴽⵓⵍⵍⵓ ⵎⴰⴷ ⵉⵢⵉ ⴳⵉⵙ ⵜⵛⵛⵉⴷ, ⴽⵢⵢ ⵓⵍⴰ ⵡⵉⵢⵢⴰⴹ! ' " ⵉⵏⵏⴰ ⴰⵙ ⴱⵓⵎⵃⵏⴷ: " ⴰⵢⵡⴰ, ⴼⵉⵙⵙ, ⴰⴷ ⵜ ⵓⵔ ⵜⵏⵏⵉⴷ ⵉ ⵢⴰⵏ! ⵙⵉⵔ, ⵙⵎⵓⵏ ⵓⵛⵛⴰⵏⵏ, ⵜⵏⵏⵉⴷ ⴰⵙⵏ: ' ⵉⵍⵍⴰ ⴷⴰⵔⵉ ⵔⵔⵡⴰ, ⴼⴽⴰⵜ ⵉⵢⵉ ⵜⵉⵡⵉⵣⵉ. ' " ⴳ ⴰⵙⵙ ⴰⴷ ⵉⵙⵎⵓⵏ ⴷ ⵡⵓⵛⵛⵏ ⵓⵛⵛⴰⵏⵏ, ⵉⴹⴰⵍⴱ ⴰⵙⵏ ⵜⵉⵡⵉⵣⵉ ⴰⴷ ⴰⵙ ⵙⵔⵓⵜⵏ. ⵢⴰⵎⵥ ⵜⵏ ⴱⵓⵎⵃⵏⴷ, ⵉⴽⵔⴼ ⴽⵓⵍⵍⵓ ⵉⵎⵖⴰⵍⵏ ⵏⵏⵙⵏ ⴳⵔⴰⵜⵙⵏ ⵙ ⵜⵣⵉⴽⵔⵜ. ⴰⵔ ⵙⵔⵙⵏ ⵉⵙⵔⵡⴰⵜ ⵡⵓⵛⵛⵏ. ⵉⴷⴷⴰ ⴱⵓⵎⵃⵏⴷ ⵙ ⴷⴰⵔ ⵡⵓⵚⴽⴰⵢ, ⵉⵏⵏⴰ ⴰⵙ: " ⵕⵡⴰⵃ, ⴰⴷ ⵜⴼⵕⵃⴷ! ⵀⴰ ⵓⵛⵛⴰⵏⵏ ⴰⵔ ⵙⵔⵡⴰⵜⵏ. " ⵢⴰⵛⴽ ⵉⴷ ⴱⵓⵎⵃⵏⴷ, ⵉⵣⵡⵓⵔ ⴷ ⵙ ⴷⴰⵔ ⴰⵎⴷⴷⴰⴽⴽⵯⵍ ⵏⵏⵙ, ⵉⵏⵏⴰ ⴰⵙ: " ⴰⵙⵉ ⴰⴹⴰⵕ ⵏⵏⴽ, ⵔⵡⵍ, ⵀⴰ ⵏⵏ ⵓⵚⴽⴰⵢⵏ ⵓⵛⴽⴰⵏ ⴷ! " ⴰⴷ ⵉⵙⵙⵉⵡⴷ ⵡⵉⴷ, ⴰⴼⴰⴷ ⴰⴷ ⵉⵍⴷⵉ ⴽⵔⴰ ⴽⵔⴰ, ⴰⴷ ⴽⵓⵍⵍⵓ ⵙⵔⵉⵏ ⵉⵎⵖⴰⵍⵏ ⵏⵏⵙⵏ ⵣⵓⵏ ⴷ ⵡⵉⵏ ⵓⵎⴷⴷⴰⴽⴽⵯⵍ ⵏⵏⵙ, ⴰⴼⴰⴷ ⴰⴷ ⵜ ⵙⵓⵍ ⵓⵔ ⵉⵙⵙⵏ ⴱⴰⴱ ⵏ ⵡⵓⵔⵜⵉ ⴳ ⴳⵔ ⵓⵛⵛⴰⵏⵏ. ⵉⴼⵜⵓ ⵙⵔⵙⵏ ⵡⵓⵛⵛⵏ, ⵉⵏⵏⴰ ⴰⵙⵏ: " ⴰ ⵜⴰⵔⵡⴰ ⵏ ⵓⴷⴰⵢ! ⵀⴰ ⵏⵏ ⵙⵔⵓⵏ ⵓⵚⴽⴰⵢⵏ! " ⵉⵙ ⵓⴽⴰⵏ ⵙⵍⵍⴰⵏ ⵓⵚⴽⴰⵢⵏ, ⴽⵓ ⵢⴰⵏ ⵉⵍⴷⵉ ⵙ ⵢⴰⵜ ⵜⵙⴳⴰ, ⵙⵔⵉⵏ ⴽⵓⵍⵍⵓ ⵉⵎⵖⴰⵍⵏ ⵏⵏⵙⵏ. ⴽⵔⴰ ⵉⴱⴱⵉ ⴽⵔⴰ ⵉⵙⵔⵉ. ⵉⴷⴷⵓ ⴱⴰⴱ ⵏ ⵡⵓⵔⵜⵉ ⵙ ⴷⴰⵔ ⵍⵃⴰⴽⵎ ⵏ ⵡⵓⵛⵛⴰⵏⵏ, ⵢⴰⵛⵛⴽⴰ. ⵉⵏⵏⴰ ⴰⵙ ⵍⵃⴰⴽⵎ ⵏ ⵡⵓⵛⵛⴰⵏⵏ: " ⵉⵙ ⵜⵙⵙⵏⴷ ⴰⵎⴷⴷⴰⴽⴽⵯⵍ ⵏⵏⴽ ⵏⵖ ⴷ ⵓⵀⵓ? " ⵉⵏⵏⴰ ⴰⵙ: " ⵙⵙⵏⵖ ⵜ, ⵜⵙⵔⵉ ⵜⵎⵖⵉⵍⵜ ⵏⵏⵙ. ⵓⴼⵉⵖ ⵜ ⵉⵏⵏ ⴳ ⵡⵓⵔⵜⵉ, ⵉⵙⴽⵔ ⵉⵡⵉⵙ ⵏ ⵓⴷⴰⵢ ⵉⵙ ⵉⵎⵎⵓⵜ. ⴽⵛⵎⵏ ⵜ ⵜⵓⵟⴼⵉⵢⵏ ⴷ ⵉⵣⴰⵏ. ⴰⵙⵉⵖ ⵜ ⵙ ⵉⵎⵖⵉⵍ, ⵉⴼⵍ ⴷ ⵉⵎⵖⵉⵍ. " ⵉⴱⵔⵔⵃ ⵍⵃⴰⴽⵎ ⵏ ⵡⵓⵛⵛⴰⵏⵏ ⴰⴷ ⴽⵓⵍⵍⵓ ⴰⵛⴽⵉⵏ, ⴽⵔⴰⵢⴳⴰⵜ ⵡⵓⵛⵛⵏ ⵓⵍⴰ ⵜⵓⵛⵛⵏⵜ. ⴰⵢⵍⵍⵉⵖ ⴷ ⵓⵛⴽⴰⵏ, ⵢⴰⴼ ⵜⵏ ⵉⵏⵏ ⵏⵏⵚⵚ ⵏⵏⵙⵏ ⴰⴽⴽⵯ ⵉⵙⵔⵉ ⵉⵎⵖⵉⵍ ⵏⵏⵙ. ⵉⵏⵏⴰ ⴰⵙ ⵍⵃⴰⴽⵎ ⵏ ⵡⵓⵛⵛⴰⵏⵏ: " ⵉⵙ ⵖⵉⴷ ⴰⵎⴷⴷⴰⴽⴽⵯⵍ ⵏⵏⴽ? " ⵓⵔ ⵜ ⵢⴰⴷ ⵉⵙⵙⵏ ⴳ ⴳⵔ ⵡⵉⵏⵏ ⵢⴰⴹⵏⵉⵏ. ⵉⵏⵏⴰ ⴰⵙ ⵍⵃⴰⴽⵎ: " ⵏⴽⴽ ⵓⵔ ⵥⴹⴰⵕⵖ ⴰⴷ ⴹⵍⵎⵖ ⵃⵜⵜⴰ ⵢⴰⵏ ⴳⵉⵙⵏ. " ⵉⵏⵏⴰ ⴰⵙ ⴱⴰⴱ ⵏ ⵡⵓⵔⵜⵉ: " ⵀⴰⵜⵉ ⵔⵉⵖ ⴰⴷ ⵎⴷⵉⵖ ⴰⵔ ⴷ ⴰⵎⵥⵖ ⴽⵔⴰ ⴳⵉⵙⵏ, ⵉⵅⵍⵍⵚ. " ⵉⵏⵏⴰ ⴰⵙⵏ ⵍⵃⴰⴽⵎ: " ⴰ ⵍⴰⵡⵃⴰⵛ, ⵀⴰⵜⵉ ⵡⵏⵏⴰ ⵢⵓⵎⵥ ⵍⵅⵍⵇ ⴰⴷ, ⵉⵔⴰ ⴰⴷ ⴽⵓⵍⵍⵓ ⵉⵅⵍⵍⵚ ⵎⴰⴷ ⴰⵙ ⵉⴷⴷⴰⵏ? " ⵏⵏⴰⵏ ⴰⵙ: " ⵡⵏⵏⴰ ⵢⵓⵎⵥ, ⵉⵅⵍⵍⵚ! " ⵉⴷⴷⵓ ⴱⴰⴱ ⵏ ⵡⵓⵔⵜⵉ. ⵢⴰⴹⵕ ⴰⴳⴳⵯⵔⵏ ⴷ ⵉⴼⵉⴼⵍ, ⵉⵔⵓⵛⵛ ⵙⵔⵙ ⴰⴹⵉⵍ ⴷ ⵜⴰⵣⴰⵔⵜ, ⴰⴼⴰⴷ ⵡⵏⵏⴰ ⵜ ⵉⵛⵛⴰⵏ ⴰⴷ ⵉⵙⵡⴰⵃⵃⵉ. ⵉⴷⴷⵓ ⴷⴰⵖ ⵡⵓⵛⵛⵏ ⵍⵍⵉ, ⵉⵛⵛ ⴳⵉⵙ, ⴰⵢⵍⵍⵉⵖ ⵉⵛⴱⵄⴰ. ⴰⵢⵍⵍⵉⵖ ⵉⵙⵙⴼⵍⴷ ⵉ ⴱⴰⴱ ⵏ ⵡⵓⵔⵜⵉ ⵢⵓⵛⴽⴰ ⴷ, ⵉⵔⵡⵍ. ⵉⵏⵏⴰ ⴷ ⵉ ⴱⴰⴱ ⵏ ⵡⵓⵔⵜⵉ: " ⵉⵃⵃⵉ, ⵙⴽⵔⵖ ⵜⵜ ⴳⵉⴽ, ⴰ ⵉⵡⵉⵙ ⵏ ⵜⵎⴳⴳⴰⵏⵜ! " ⴰⵔ ⵉⵔⴳⴳⵎ ⴱⴰⴱ ⵏ ⵡⵓⵔⵜⵉ. ⵉⵏⵏⴰ ⴰⵙ ⴱⴰⴱ ⵏ ⵡⵓⵔⵜⵉ: " ⴰⴷ ⵉⴳⴰⵏ ⵉⵡⵉⵙ ⵏ ⵜⵎⴳⴳⴰⵏⵜ ⴽⵢⵢ ⵍⵍⵉ ⵉⵛⵛⴰⵏ ⵉⴼⵉⴼⵍ! ⵓⵔ ⴰⴽⴽⵯ ⵜⵥⴹⴰⵕⴷ ⴰⴷ ⴽ ⵢⴰⵊⵊ ⵉⴼⵉⴼⵍ, ⵓⵔ ⴰⵔ ⵜⵙⵡⴰⵃⵃⵉⴷ ⵉⵖ ⵜⵍⵍⵉⴷ ⴷ ⵎⵉⴷⴷⵏ. ⵉⵎⵎⴰ ⵏⴽⴽ ⵖⵉⵍⴰⴷ, ⵔⵉⵖ ⴰⴷ ⴷⴷⵓⵖ ⵙ ⵍⵃⴰⴽⵎ, ⵉⵚⵕⴼ ⴷ ⴽⵓⵍⵍⵓ ⵙ ⵡⵓⵛⵛⴰⵏⵏ. ⵡⵏⵏⴰ ⵎⵎⵓ ⴳⵉⵙⵏ ⵢⵓⴼⴰ ⵉⴼⵉⴼⵍ ⴳ ⵉⵎⵉ ⵏⵏⵙ, ⵉⵅⵍⵍⵚ! " ⵉⴷⴷⵓ ⵡⵓⵛⵛⵏ ⵙ ⴷⴰⵔ ⵓⵎⴷⴷⴰⴽⴽⵯⵍ ⵏⵏⵙ ⴱⵓⵎⵃⵏⴷ, ⵉⵏⵏⴰ ⴰⵙ: " ⵎⴰⵎⵏⴽ ⴰⴷ ⵜⵓⵎⵎⴰⵍⴷ ⴳ ⵊⵊⵕⵕⵜ ⵉⵏⵓ? ⵛⵛⵉⵖ ⴰⴹⵉⵍ ⴷ ⵉⴼⵉⴼⵍ, ⵓⵔ ⵥⴹⴰⵕⵖ ⴰⴷ ⵚⴱⵕⵖ, ⵓⵔ ⵙⵡⴰⵃⵃⵉⵖ. ⵀⴰⵜⵉ, ⴱⴰⴱ ⵏ ⵡⵓⵔⵜⵉ ⵉⴷⴷⴰ ⴰⴷ ⵙⵔⵉ ⵢⴰⵛⵛⴽⴰ ⴳ ⴷⴰⵔ ⵍⵃⴰⴽⵎ. " ⵉⵏⵏⴰ ⴰⵙ ⴱⵓⵎⵃⵏⴷ: " ⵉⵖ ⴽ ⵜⵍⴽⵎ ⵜⵡⴰⵍⴰ, ⴰⴷ ⵜⵣⵔⵉⴷ ⴳ ⵍⴳⵯⴷⴷⴰⵎ ⵏ ⵍⵃⴰⴽⵎ, ⴰⴷ ⵜⵉⵏⵉⴷ ⵉ ⵍⵃⴰⴽⵎ: ' ⵢⴰ ⵙⵉⴷⵉ, ⵜⵍⵍⴰ ⴷⴰⵔⵏⵖ ⵢⴰⵜ ⵜⴼⵔⵓⵅⵜ ⵉⵙⵎ ⵏⵏⵙ ⵟⴰⵟⵟⴰⵃ ⵉⴼⴰⵃⵃⴰⵃⵃⴰⵃⵃⴰ '. ⵜⵛⵎⵜⴷ ⵙ ⵍⵃⴰⴽⵎ ⵓⵍⴰ ⴱⴰⴱ ⵏ ⵡⵓⵔⵜⵉ, ⵜⵣⵔⵉⴷ ⵜⵜ ⴼⵍⵍⴰⵙⵏ. " ⵉⵚⵕⴼ ⴷ ⵍⵃⴰⴽⵎ ⵙ ⵓⵛⵛⴰⵏⵏ, ⵉⵏⵏⴰ ⴰⵙⵏ ⴰⴷ ⴰⴽⴽⵯ ⵎⵓⵏⵏ. ⵎⵓⵏⵏ ⴽⵓⵍⵍⵓ ⵓⵛⵛⴰⵏⵏ, ⴰⵛⴽⵉⵏ ⴷ ⵙ ⴷⴰⵔ ⵍⵃⴰⴽⵎ. ⵏⵏⴰⵏ ⴰⵙ: " ⴰⵎⵕ, ⵢⴰ ⵙⵉⴷⵉ, ⵙⵙⵎⵄ ⵓⵟⵟⴰⵄⴰ. " ⵉⵏⵏⴰ ⴰⵙⵏ: " ⵎⴰⴷ ⴷⴰⵖ ⵉⵙⵅⵙⵔⵏ ⴰⵔⴳⴰⵣ ⴷ ⵡⵓⵔⵜⵉ ⵏⵏⵙ? " ⵏⵏⴰⵏ ⴰⵙ ⵡⵓⵛⵛⴰⵏⵏ: " ⵍⵃⵓⵕⵎⴰ ⵏ ⵕⴱⴱⵉ! ⴳ ⴰⵙ ⵏⵍⵍⴰ, ⴰⵔⴳⴰⵣ ⴰⴷ ⴰⵔ ⴰⵖ ⴽⴰ ⵉⵜⵜⵎⵔⵔⴰⵜ! ⵓⵔ ⴰⵙ ⵏⵙⴰⵎⵃ ⵎⴰⴷ ⴰⵖ ⵉⵜⵜⴼⴰⵕ! " ⵉⵏⵏⴰ ⴰⵙⵏ ⵍⵃⴰⴽⵎ: " ⴰⴷ ⵓⵔ ⵜⵉⵏⵉⵎ, ⴰ ⴰⵎⵓⴷ ⵓⵔ ⵉⵄⴷⵉⵍⵏ, ⴰⵔⴽⵉⵖ ⵜⵙⵙⵏⵎ ⵉⵙ ⴳⵉⴳⵓⵏ ⵓⵔ ⵉⵍⵍⵉ ⵓⵎⴷⴷⴰⴽⴽⵯⵍ ⵏⵏⵙ! ⴰⵛⴽⵓ ⵡⵏⵏⴰ ⵉⵛⵛⴰⵏ ⵉⴼⵉⴼⵍ, ⵓⵔ ⵢⵓⴼⵉ ⴰⴷ ⵉⵚⴱⵕ, ⵓⵔ ⵉⵙⵡⴰⵃⵃⵉ! " ⵉⵏⵏⴰ ⴰⵙⵏ ⵍⵃⴰⴽⵎ: " ⴰⵔ ⵣⵔⴰⵢⴰⵜ ⴼ ⵓⵔⴳⴰⵣ ⴰⴷ ⵢⴰⵏ ⵙ ⵢⴰⵏ. " ⴰⵔ ⵣⵔⴰⵢⵏ ⵢⴰⵏ ⵙ ⵢⴰⵏ. ⴰⵢⵍⵍⵉⵖ ⵜⵍⴽⵎ ⵜⵡⴰⵍⴰ ⵏ ⴱⵓ ⵡⴰⴹⵉⵍ, ⴰⵔ ⴷ ⵉⵟⵚⵚⴰ ⵙ ⴱⴰⴱ ⵏ ⵡⵓⵔⵜⵉ ⴷ ⵍⵃⴰⴽⵎ. ⵍⵍⵉⴳ ⵜⵏ ⴷ ⵉⵍⴽⵎ, ⵉⵏⵏⴰ ⵉ ⵍⵃⴰⴽⵎ: " ⵢⴰ ⵙⵉⴷⵉ, ⵜⵍⵍⴰ ⴷⴰⵔⵉ ⵢⴰⵜ ⵓⵍⵜⵎⴰ ⵉⴼⵓⵍⴽⵉⵏ, ⵉⵙⵎ ⵏⵏⵙ ⵟⴰⵟⵟⴰⵃ ⵉⴼⴰⵃⵃⴰⵃⵃⴰⵃⵃⴰⵃⵃⴰ " ⵉⵣⵔⵉ ⵜⵜ ⴼ ⵍⵃⴰⴽⵎ ⵓⵍⴰ ⴱⴰⴱ ⵏ ⵡⵓⵔⵜⵉ. ⵡⴰⵙⵙⵍⴰⵎ! 39. ⵍⵇⵉⵚⵜ ⵏ ⵓⵖⵢⵓⵍ ⴷ ⵓⴼⵓⵍⵍⵓⵙ ⴷ ⵉⵣⵉⵎⵎⵔ ⴷ ⵡⵓⵚⴽⴰⵢ. ⵉⴽⴽⴰⵜⵜⵉⵏⵏ ⵢⴰⵜ ⵜⵡⴰⵍⵜ, ⵍⵍⵉⴳ ⴰⵔ ⵙⵓⵍ ⵉⵙⴰⵡⴰⵍ ⴷⴷⵓⵏⵉⵜ, ⵎⵓⵏⵏ ⴽⵔⴰ ⵏ ⵍⴰⵡⵃⴰⵛ: ⴰⵖⵢⵓⵍ ⴷ ⵓⴼⵓⵍⵍⵓⵙ ⴷ ⵉⵣⵉⵎⵎⵔ ⴷ ⵡⵓⵚⴽⴰⵢ, ⴰⵔ ⵙⵜⴰⵔⴰⵏ ⴳ ⴷⴷⵓⵏⵉⵜ. ⵍⵍⵉⴳ ⵍⴽⵎⵏ ⵢⴰⵏ ⵍⵅⵍⴰ, ⴱⵏⵓⵏ ⴳⵉⵙ ⵢⴰⵏ ⵡⴰⵃⵛⵓⵛ. ⴳⴳⴰⵡⵔⵏ, ⴰⵔ ⵛⵜⵜⴰⵏ, ⴰⵔ ⵙⵙⴰⵏ. ⵉⴼⵜⵓ ⵢⴰⵏ ⵡⴰⵙⵙ ⵓⴼⵓⵍⵍⵓⵙ ⴰⵔ ⵉⵙⵜⴰⵔⴰ, ⴰⵢⵍⵍⵉⵖ ⵉⵍⴽⵎ ⵢⴰⵜ ⵜⵙⵔⴰⴼⵜ ⵏ ⵜⵓⵎⵥⵉⵏ, ⴰⵔ ⴳⵉⵙ ⵏⵏ ⵉⵛⵜⵜⴰ ⴽⵔⴰⵢⴳⴰⵜ ⴰⵙⵙ. ⴰⴷ ⵉⵚⵃⴰⵏ ⴰⴼⵓⵍⵍⵓⵙ ⵍⵍⵉ, ⴰⵔ ⵉⵜⵜⵉⵥⵡⵉⵖ ⵉⵛⵉⵛⵉ ⵏⵏⵙ. ⵉⴼⴰⵇ ⴰⵙ ⵓⵖⵢⵓⵍ, ⵉⵏⵏⴰ ⴰⵙ: " ⵎⴰⴷ ⵢⴰⵖⵏ ⵉⵛⵉⵛⵉ ⵏⵏⴽ ⴰⵢⵍⵍⵉⵖ ⴰⵔ ⵓⴽⴰⵏ ⵉⵜⵜⵉⵥⵡⵉⵖ? " ⵉⵏⵏⴰ ⴰⵙ ⵓⴼⵓⵍⵍⵓⵙ: " ⴰⴷ ⴰⴽ ⵎⵍⵖ ⵢⴰⵜ ⵣⵣⵔⴷⴰ, ⵡⴰⵍⴰⴽⴰⵢⵏⵏⵉ ⴰⴷ ⵜ ⵓⵔ ⵜⵏⵏⵉⴷ ⵉ ⵃⵜⵜⴰ ⵢⴰⵏ. " ⵉⵏⵏⴰ ⴰⵙ: " ⵕⵡⴰⵃ, ⵎⵍ ⵉⵢⵉ ⵜ! " ⵉⵎⵓⵏ ⴷⵉⴷⵙ ⵓⴼⵓⵍⵍⵓⵙ. ⵍⵍⵉⴳ ⴰⵙ ⵉⵎⵍⴰ ⵜⴰⵙⵔⴰⴼⵜ ⵏ ⵜⵓⵎⵥⵉⵏ, ⵉⴼⵔⴷ ⵓⵖⵢⵓⵍ ⴰⵢⵍⵍⵉⵖ ⵉⵛⴱⵄⴰ. ⵉⵡⵔⵔⵉ ⴷ ⵙ ⴷⴰⵔ ⵉⵎⴷⵓⴽⴽⴰⵍ ⵏⵏⵙ, ⵉⵏⵏⴰ ⴰⵙⵏ: " ⵄⵍⴰ ⵕⴱⴱⵉ, ⴰⴷ ⵉⵢⵉ ⵜⴰⵊⵊⵉⵎ ⴰⴷ ⵙⵀⵓⵕⵕⵓⵖ ⵉⵎⵉⴽⴽ! " ⵏⵏⴰⵏ ⴰⵙ ⵡⵉⵏⵏ: " ⵀⴰ ⵏⵏ, ⵉⵣⵎ ⵉⵍⵍⴰ ⵖⵉⴷ, ⵀⴰⵜⵉ ⵉⵔⴰ ⴰⴷ ⴰⵖ ⴽⵓⵍⵍⵓ ⵉⵛⵛ. " ⵉⵏⵏⴰ ⴰⵙⵏ: " ⵓⵀⵓ. " ⵏⵏⴰⵏ ⴰⵙ: " ⵡⴰⵅⵅⴰ, ⴰⵢⵡⴰ ⵣⴰⵢⴷ! " ⵉⴼⵜⵓ ⵓⵖⵢⵓⵍ ⵍⵍⵉ, ⴰⵔ ⵉⵙⴼⵓⵇⵇⵓⵔ, ⴰⵔ ⵉⵜⵜⴰⵣⵣⴰⵍ, ⴰⵔ ⵉⵙⵀⵓⵕⵕⵓ. ⵉⵙⵍⵍⴰ ⴰⵙ ⵉⵣⵎ, ⵢⴰⵛⴽ ⵉⴷ, ⵉⵔⴰ ⴰⴷ ⵉⵛⵛ ⴰⵖⵢⵓⵍ. ⵉⵏⵏⴰ ⴰⵙ ⵓⵖⵢⵓⵍ: " ⵄⵍⴰ ⵕⴱⴱⵉ, ⴰⴷ ⴷⵉⴷⵉ ⵜⵎⵓⵏⴷ ⵙ ⴷⴰⵔ ⵉⵎⴷⴷⵓⴽⴽⴰⵍ ⵉⵏⵓ, ⴰⴷ ⴰⵖ ⴽⵓⵍⵍⵓ ⵜⵛⵛⴷ! " ⵉⵎⵓⵏ ⴷⵉⴷⵙ ⵉⵣⵎ ⵙ ⴷⴰⵔ ⵉⵎⴷⴷⵓⴽⴽⴰⵍ ⵏⵏⵙ. ⵥⵕⴰⵏ ⵜ ⵉⵏⵏ ⵡⵉⵏⵏ ⴳ ⵜⵜⵉⵙⴰⵄ, ⵊⵎⵄⴰⵏ ⵉ ⵏⴳⵔⴰⵜⵙⵏ, ⵏⵏⴰⵏ: " ⵎⴰⵎⵏⴽ ⴰ ⵔⴰⴷ ⵏⵙⴽⵔ ⵉ ⵢⵉⵣⵎ, ⵀⴰⵜⵉ, ⵢⵉⵡⵉ ⵜ ⵉⴷ ⵓⵖⵢⵓⵍ? " ⵉⵏⵏⴰ ⴰⵙ ⵉⵣⵉⵎⵎⵔ: " ⵏⴽⴽ ⵔⴰⴷ ⵜ ⵓⵜⵖ ⴳ ⴳⵔ ⵡⴰⵍⵍⵏ. " ⴰⴼⵓⵍⵍⵓⵙ ⵉⵏⵏⴰ ⴰⵙⵏ: " ⵏⴽⴽ ⵔⴰⴷ ⴰⵙ ⵏⵇⵇⴱⵖ ⴰⵍⵍⵏ. " ⵓⵚⴽⴰⵢ ⵉⵏⵏⴰ ⴰⵙⵏ: " ⵏⴽⴽ ⵔⴰⴷ ⴳⵉⵙ ⴱⴱⵉⵖ ⴳ ⵜⴰⵇⵇⴰⵢⵜ, ⴰⵔ ⴷ ⵢⵉⵚⵎⵉⴹ. " ⵏⵏⴰⵏ: " ⵎⵍⵉⵃ! " ⵀⴰ ⵏⵏ ⵉⵣⵎ ⵉⵍⴽⵎ ⵜⵏ. ⵏⵏⴰⵏ ⴰⵙ: " ⵎⵔⵃⴰⴱⴰ ⴱⵉⴽ, ⴰ ⵄⵎⵎⵉ ⵉⵣⵎ! " ⵓⵔ ⵉⴳⴳⴰⵡⵔ ⵢⵉⵣⵎ, ⴰⵢⵍⵍⵉⵖ ⵜ ⵢⵓⵜ ⵉⵣⵉⵎⵎⵔ ⴳ ⴳⵔ ⵡⴰⵍⵍⵏ, ⵉⵇⵍⴱ ⵜ. ⵢⴰⴽⵯⵉ ⴷ ⴼⵍⵍⴰⵙ ⵓⴼⵓⵍⵍⵓⵙ, ⴰⵔ ⵉⵜⵜⵏⵇⵇⴰⴱ ⴰⵍⵍⵏ ⵏⵏⵙ. ⵢⴰⴽⵯⵉ ⴼⵍⵍⴰⵙ ⵡⵓⵚⴽⴰⵢ, ⵉⴱⴱⵉ ⴳⵉⵙ ⴳ ⵜⴰⵇⵇⴰⵢⵜ. ⴰⴷ ⵉⵚⵃⴰⵏ ⵉⵎⵎⵓⵜ ⵢⵉⵣⵎ. ⴰⵣⵓⵏ ⵜ, ⵉⵛⵛ ⵓⵚⴽⴰⵢ ⵜⵉⴼⵉⵢⵢⵉ ⵏⵏⵙ, ⵃⴹⵓⵏ ⵉⵍⵎ. ⴳⴳⴰⵡⵔⵏ. ⵉⴼⵜⵓ ⴷⴰⵖ ⵓⵖⵢⵓⵍ, ⵉⴼⵔⴷ ⴳ ⵉⵎⵏⴷⵉ. ⴰⵔ ⵢⴰⵏ ⵡⴰⵙⵙ ⵉⵏⵏⴰ ⴰⵙⵏ ⴷⴰⵖ: " ⵔⴰⴷ ⵙⵀⵓⵕⵕⵓⵖ. " ⵏⵏⴰⵏ ⴰⵙ: " ⴳⴳⴰⵡⵔ, ⴰ ⵡⴰⵛⵛ ⵏ ⵉⵖⵢⴰⵍ! " ⵉⵏⵏⴰ ⴰⵙⵏ: " ⵍⴰⴱⵓⴷⴷ ⴰⴷ ⵙⵀⵓⵕⵕⵓⵖ! " ⵏⵏⴰⵏ ⴰⵙ: " ⵎⵍⵉⵃ! " ⵉⴼⵜⵓ, ⴰⵔ ⵉⵙⵀⵓⵕⵕⵓ. ⵢⴰⵛⴽ ⵉⴷ ⵙⵔⵙ ⴷⴰⵖ ⵢⵉⵣⵎ. ⵥⵕⴰⵏ ⵜ ⵉⵏⵏ ⵡⵉⵍⵍⵉ ⵢⴰⴹⵏⵉⵏ ⴳ ⵜⵜⵉⵙⴰⵄ, ⵏⵏⴰⵏ ⵉ ⵉⵣⵉⵎⵎⵔ: " ⴽⵢⵢ ⴰⵔ ⵜⴱⴷⴰⵍⴷ ⵉⵍⵎ: ⵉⵖ ⵜ ⵉⴷ ⵜⵉⵡⵉⴷ ⵢⴰⵏ ⴹⴹⵓⵕ, ⵀⴰⵜⵉ ⵔⴰⴷ ⴰⴽ ⵉⵏⵉⵖ: ' ⵓⵔ ⴷ ⵡⴰ! ' ⵜⵔⴰⵔⴷ ⵜ ⵉⵏⵏ, ⵜⴰⵡⵉⴷ ⵜ ⵉⴷ ⴷⴰⵖ! ⵖⵉⴽⴰⵏⵏ ⴰⴷ ⴱⴷⴷⴰ ⵜⵙⴽⴰⵔⴷ. " ⵢⴰⵛⴽ ⵉⴷ ⵢⵉⵣⵎ. ⵏⵏⴰⵏ ⴰⵙ: " ⵎⵔⵃⴰⴱⴰ ⴱⵉⴽ! " ⵏⵏⴰⵏ ⵉ ⵉⵣⵉⵎⵎⵔ: " ⴰⵡⵉ ⴷ ⴰⵀⵉⴹⵓⵕ. " ⵉⴼⵜⵓ ⵉⵣⵉⵎⵎⵔ, ⵢⴰⵡⵉ ⴷ ⴰⵀⵉⴹⵓⵕ ⵍⵍⵉ ⵏ ⵢⵉⵣⵎ. ⵉⵏⵏⴰ ⴰⵙ: " ⵓⵔ ⴷ ⵡⴰ! " ⵉⵡⵔⵔⵉ ⴷ ⴷⴰⵖ, ⵢⴰⵡⵉ ⴷ ⴷⴰⵖ ⵡⴰⵍⵍⵉ. ⵉⵏⵏⴰ ⴰⵙ ⴷⴰⵖ: " ⵓⵔ ⴷ ⵡⴰ! " ⵢⴰⵡⵉ ⵜ ⵉⴷ ⴷⴰⵖ. ⵉⵏⵏⴰ ⴰⵙ ⴷⴰⵖ: " ⵓⵔ ⴷ ⵡⴰ! " ⵉⵏⵏⴰ ⵢⵉⵣⵎ ⵍⵍⵉ ⴷ ⵉⵅⴼ ⵏⵏⵙ: " ⵃⴰⵇⵇⴰⵏ ⵉⵙ ⴷ ⵡⵉⴷ ⴰⴷ ⴽⵓⵍⵍⵓ ⵉⵏⵖⴰⵏ ⵉⵣⵎⴰⵡⵏ ⵏ ⵍⵅⵍⴰ ⴰⴷ. " ⵉⵏⴽⵔ ⵄⵎⵎⵉ ⵉⵣⵎ, ⵉⵔⵡⵍ, ⵉⴽⵚⵓⴹ ⴰⴷ ⵜ ⵏⵖⵉⵏ. ⵉⴼⵜⵓ. ⵢⴰⵛⴽ ⵏⵏ ⵙ ⵍⴰⵡⵃⴰⵛ ⵏ ⵍⵅⵍⴰ. ⵉⵏⵏⴰ ⴰⵙⵏ: " ⵍⵍⴰⵏ ⵖⵉⴷ ⵕⴱⵄⴰ ⵏ ⵍⵅⵍⴰⵢⵇ, ⴰⵖⵢⵓⵍ ⴷ ⵡⵓⵚⴽⴰⵢ ⴷ ⵓⴼⵓⵍⵍⵓⵙ ⴷ ⵉⵣⵉⵎⵎⵔ; ⵡⵉⵏⵏ ⵃⴰⵇⵇⴰⵏ ⴰⴷ ⴽⵓⵍⵍⵓ ⵉⵏⵖⴰⵏ ⵉⵣⵎⴰⵡⵏ ⵏ ⵍⵅⵍⴰ ⴰⴷ. " ⵎⵛⴰⵡⵕⵏ ⴼⵍⵍⴰⵙⵏ ⵍⴰⵡⵃⴰⵛ, ⴰⴷ ⵙⵔⵙⵏ ⵃⴰⵔⴽⴰⵏ. ⵔⵡⵍⵏ ⵡⵉⵍⵍⵉ. ⴼⵜⵓⵏ, ⵖⵍⵉⵏ ⵢⴰⵜ ⵛⵛⵊⵕⵜ, ⴰⴷ ⴳⵉⵙ ⵃⴹⵓⵏ ⴰⵔ ⵚⴱⴰⵃ. ⴰⵛⴽⵉⵏ ⴷ ⵡⵉⵍⵍⵉ, ⵙⴽⵔⵏ ⴰⵍⵎⵓⴳⴳⴰⵔ ⴳ ⴷⴷⵓ ⵛⵛⵊⵕⵜ ⵍⵍⵉ. ⴰⵔ ⵜⵜⵎⵓⵏⴰⵏ ⵍⵀⵡⴰⵛ ⵍⵍⵉ ⴰⵢⵍⵍⵉⵖ ⴷ ⵉⵍⴽⵎ ⵉⴼⵉⵙ. ⵉⴽⵯⴹⴰ ⵓⴽⴰⵏ ⵓⵖⵢⵓⵍ ⵔⵔⵉⵃⵜ ⵏ ⵉⴼⵉⵙ, ⵉⴹⵕ ⴷ ⴳ ⴳⵔ ⵍⵀⵡⴰⵛ ⵍⵍⵉ. ⵉⵙⴰⵡⵍ ⴷ ⵡⵓⵚⴽⴰⵢ, ⵉⵏⵏⴰ ⴰⵙⵏ: " ⴰⵎⵥ ⵡⴰⵍⵍⵉ ⴳⵉⵙⵏ ⵉⵎⵇⵇⵓⵕⵏ! " ⵙⵍⵍⴰⵏ ⵍⵀⵡⴰⵛ ⵍⵍⵉ ⵖⵉⴽⵍⵍⵉ: ⴽⵓ ⵢⴰⵏ ⴷ ⵎⴰⵏⵉ ⴳ ⵜ ⵉⴳⴰ ⵓⴹⴰⵕ ⵏⵏⵙ. ⴽⵓ ⵢⴰⵏ ⵉⵖⴰⵍ ⴷ ⵉⵙ ⵏⵜⵜⴰⵏ ⴰⴷ ⵉⵎⵇⵇⵓⵕⵏ. ⴳⴳⵯⵣⵏ ⴷ ⵡⵉⵍⵍⵉ ⵢⴰⴹⵏⵉ ⴳ ⵛⵛⵊⵕⵜ. ⴼⵜⵓⵏ ⵙ ⵍⵎⴰⴽⴰⵏ ⵏⵏⵙⵏ. ⴽⴽⵉⵏ ⴷⴰⵖ ⵍⵀⵡⴰⵛ ⵍⵍⵉ ⴰⵔ ⵢⴰⵏ ⵡⴰⵙⵙ, ⵎⵛⴰⵡⵕⵏ ⴷⴰⵖ. ⵉⵏⵏⴰ ⴰⵙⵏ ⵉⵍⴼ: " ⵏⴽⴽ ⴰ ⵔⴰⴷ ⴰⵡⵏ ⵜⵏ ⵉⴷ ⵢⴰⵡⵉ. " ⵏⵏⴰⵏ ⴰⵙ: " ⵎⵍⵉⵃ! " ⵢⴰⵛⴽ ⵉⴷ ⵙⵔⵙⵏ ⵉⵍⴼ, ⵉⵏⵏⴰ ⴰⵙⵏ: " ⵄⵕⴹⵖ ⴰⵡⵏ. " ⵏⵏⴰⵏ ⴰⵙ: " ⵎⵍⵉⵃ. " ⵏⵏⴰⵏ ⴰⵙ: " ⵡⴰⵍⴰⴽⴰⵢⵏⵏⵉ ⵙ ⵢⴰⵏ ⵛⵛⵕⴹ. " ⵉⵏⵏⴰ ⴰⵙⵏ: " ⵎⴰⴷ ⵜ ⵉⴳⴰⵏ? " ⵏⵏⴰⵏ ⴰⵙ: " ⴰⴷ ⴰⵖ ⴽⵓⵍⵍⵓ ⵜⴰⵙⵉⴷ ⵍⵃⵡⴰⵢⵊ ⵏⵏⵖ. " ⵉⵏⵏⴰ ⴰⵙⵏ: " ⵎⵍⵉⵃ! " ⴰⵔ ⵜⴳⴳⴰⵏ ⵉⴳⴳⵉ ⵏ ⵉⵍⴼ ⵍⵍⵉ ⵖⵉⵔ ⴰⵍⵉⵎ. ⵉⵏⵏⴰ ⴰⵙ ⵓⴼⵓⵍⵍⵓⵙ: " ⵏⴽⴽ ⵔⴰⴷ ⴼⵍⵍⴰⵙⵏ ⵙⵙⵓⴷⵓⵖ! " ⵉⵏⵏⴰ ⴰⵙ: " ⵎⵍⵉⵃ! " ⵉⵙⵙⵓⴷⵓ ⵉⴳⴳⵉ ⵏ ⵡⴰⵍⵉⵎ ⵍⵍⵉ. ⵢⴰⵡⵉ ⵏⵏ ⴷⵉⴷⵙ ⵍⵓⵇⵉⴷ. ⴰⵔ ⵓⴽⴰⵏ ⵉⴼⵜⵜⵓ, ⴰⵢⵍⵍⵉⵖ ⵉⵍⴽⵎ ⵍⵅⵍⴰ, ⵉⵙⵙⵔⵖ ⵍⵄⴰⴼⵉⵢⵜ ⵉⴳⴳⵉ ⵏ ⵡⴰⵍⵉⵎ ⴰⵏⵏ. ⵢⴰⴽⵯⵉ ⵙ ⵡⴰⴽⴰⵍ. ⵢⴰⵙⵉ ⵜⵏ ⴷ ⵉⵍⴼ ⵍⵍⵉ. ⴰⵢⵏⵏⴰ ⵉⵍⴽⵎ, ⵉⴼⵍ ⴳⵉⵙ ⵍⵄⴰⴼⵉⵢⵜ, ⴰⵢⵍⵍⵉⵖ ⴽⵓⵍⵍⵓ ⵃⵕⴳⵏⵜ ⵜⴳⵯⵎⵎⴰ ⵏ ⵍⵀⵡⴰⵛ ⵍⵍⵉ. ⴰⴼⵉⵏ ⵉⵍⵎⵎⴰ ⵔⵔⴰⵃⵜ. 40. ⵍⵇⵉⵚⵜ ⵏ ⵓⵎⵓⵛⵛ ⴷ ⵓⵖⵔⴷⴰ. ⵉⴼⵜⴰ ⵢⴰⵏ ⵡⴰⵙⵙ ⵓⵎⵓⵛⵛ, ⵉⵏⵏⴰ ⵉ ⵓⵖⵔⴷⴰ: " ⵔⴰⴷ ⴼⵜⵓⵖ ⴰⴷ ⵃⵓⵊⵊⵓⵖ. " ⵉⵏⵏⴰ ⴰⵙ ⵓⵖⵔⴷⴰ: " ⵣⴰⵢⴷ, ⴰⴷ ⴼⵍⵍⴰⴽ ⵉⵙⵀⵍ ⵕⴱⴱⵉ! " ⵉⴼⵜⵓ ⵓⵎⵓⵛⵛ, ⵉⴳⴳⴰⵡⵔ ⵢⴰⵏ ⵡⴰⵢⵢⵓⵔ. ⵉⵡⵔⵔⵉ ⵙ ⴷⴰⵔ ⵓⵖⵔⴷⴰ, ⵉⵏⵏⴰ ⴰⵙ: " ⵀⴰ ⵉⵢⵉ, ⵃⵓⵊⵊⵉⵖ! " ⵉⵏⵏⴰ ⴰⵙ ⵓⵖⵔⴷⴰ: " ⵓⵔ ⴽ ⵓⵎⵉⵏⵖ. " ⵉⵏⵏⴰ ⴰⵙ ⵓⵎⵓⵛⵛ: " ⵀⴰ ⵍⵄⵊⴰⵊ ⵙⵓⵍ ⴳ ⵉⴳⴳⵉ ⵏ ⴹⴹⵀⵕ ⵉⵏⵓ. " ⵉⴼⵜⵓ ⵓⵖⵔⴷⴰ, ⵉⵍⴽⵎ ⴰⵎⵓⵛⵛ ⴰⴷ ⵉⵥⵕ ⵍⵄⵊⴰⵊ ⵏ ⵓⵖⴰⵔⴰⵙ ⵏ ⵎⴰⴽⴽⴰ. ⵢⴰⴽⵯⵉ ⴼⵍⵍⴰⵙ ⵓⵎⵓⵛⵛ. ⵉⵔⵡⵍ ⵓⵖⵔⴷⴰ, ⵉⵏⵏⴰ ⴰⵙ: " ⵜⵜⵄⴷⴷⴰⵏ ⵔⵔⵇⵚⴰⵜ ⴰⵢⵍⵍⵉⵖ ⵉⵃⵓⵊⵊⴰ, ⴰⵢⵍⵍⵉⵖ ⵓⵔ ⵉⵃⵓⵊⵊⵉ! " ⵡⴰⵙⵙⵍⴰⵎ! 41. ⵍⵇⵉⵚⵜ ⵏ ⵉⵖⵉⵔⴷⵎ ⴷ ⵜⴰⵡⵡⵓⴽⵜ. ⵍⵍⵉⴳ ⴼⵜⴰⵏ ⵍⵀⵡⴰⵢⵛ ⴰⴷ ⴰⵎⵥⵏ ⵉⴳⵯⵢⵢⴰ, ⵜⵓⵎⵥ ⴷ ⵜⴰⵡⵡⵓⴽⵜ ⴰⴳⴰⵢⵢⵓ ⵜⵡⵔⵔⵉ ⴷ, ⵜⵎⵏⵉⴳⴳⵉⵔ ⵉⵖⵉⵔⴷⵎ. ⵉⵏⵏⴰ ⴰⵙ: " ⵎⴰⵏⵉ ⵜⴽⴽⵉⴷ? " ⵜⵏⵏⴰ ⴰⵙ ⵜⴰⵡⵡⵓⴽⵜ: " ⵓⵎⵥⵖ ⴰⴳⴰⵢⵢⵓ. " ⵉⵏⵏⴰ ⴰⵙ ⵉⵖⵉⵔⴷⵎ: " ⵉⵙ ⴷ ⵓⴽⴰⵏ ⴰⴳⴰⵢⵢⵓ ⴰⴷ ⴰⴷ ⴰⴽ ⴼⴽⴰⵏ, ⵏⴽⴽ ⵓⵔ ⵉⵢⵉ ⴰⴽⴽⵯ ⵉⵅⵚⵚⴰ! " ⴼ ⵖⴰⵢⴰⵏⵏ ⴰ ⴼ ⵓⵔ ⵉⵟⵟⴰⴼ ⵉⵖⵉⵔⴷⵎ ⴰⴳⴰⵢⵢⵓ. 42. ⵍⵇⵉⵚⵜ ⵏ ⵜⴰⵡⵡⵓⴽⵜ. ⵜⴽⴽⴰⵜⵜⵉⵏⵏ ⵢⴰⵜ ⵜⵎⵖⴰⵔⵜ, ⵜⴳⴰ ⵜⴰⴷⴷⵔⵉⵡⵛⵜ. ⵢⵉⵍⵉ ⴷⴰⵔⵙ ⵢⴰⵏ ⵓⴼⵔⵓⵅ ⴷ ⵢⴰⵜ ⵜⴰⵖⵖⴰⴹⵜ. ⴰⴼⵔⵓⵅ ⴰⵏⵏ ⵉⵀⴱⵍ ⵛⵡⵉⵢⵢ. ⴰⵔ ⴱⴷⴷⴰ ⵉⴽⵙⵙⴰ ⵜⴰⵖⵖⴰⴹⵜ ⵍⵍⵉ. ⴰⵔ ⵢⴰⵏ ⵡⴰⵙⵙ, ⵓⵔ ⴷⴰⵔⵙⵏ ⵎⴰⴷ ⵛⵜⵜⴰⵏ. ⵜⵏⵏⴰ ⴰⵙ ⵎⴰⵙ: " ⵔⵡⴰⵃ, ⴰ ⵉⵡⵉ, ⵣⵣⵏⵣ ⵜⴰⵖⵖⴰⴹⵜ ⴰⴷ, ⴰⴷ ⵏⵙⵖ ⵎⴰⴷ ⵏⵛⵜⵜⴰ. " ⵉⵏⵏⴰ ⴰⵙ: " ⵎⵍⵉⵃ, ⴰ ⵉⵎⵎⵉ. " ⵢⴰⵡⵉ ⴷ ⵓⴼⵔⵓⵅ ⵍⵍⵉ ⵜⴰⵖⵖⴰⴹⵜ ⴰⵔ ⵍⵅⵍⴰ, ⵢⴰⴼ ⵏⵏ ⴳⵉⵙ ⵜⴰⵡⵡⵓⴽⵜ. ⵜⵏⵏⴰ ⴰⵙ ⵜⴰⵡⵡⵓⴽⵜ: " ⴽⵓⴽ. " ⵉⵏⵏⴰ ⴰⵙ: " ⵜⵔⵉⴷ ⴰⴷ ⵜⵙⵖⴷ ⵜⴰⵖⵖⴰⴹⵜ? " ⵜⵏⵏⴰ ⴰⵙ: " ⴽⵓⴽ. " ⵉⵏⵏⴰ ⴰⵙ: " ⵎⵏⵛⴽ? " ⵜⵏⵏⴰ ⴰⵙ ⴷⴰⵖ: " ⴽⵓⴽ. " ⵉⵏⵏⴰ ⴰⵙ: " ⵎⵔⴰⵡ ⵉⵎⵜⵇⴰⵍⵏ? " ⵜⵏⵏⴰ ⴰⵙ ⴷⴰⵖ: " ⴽⵓⴽ. " ⵉⵏⵏⴰ ⴰⵙ: " ⴰⴷ ⴽⵎ ⵉⵙⵙⵔⴱⵃ ⵕⴱⴱⵉ. " ⵜⵏⵏⴰ ⴰⵙ ⴷⴰⵖ: " ⴽⵓⴽ. " ⵉⵏⵏⴰ ⴰⵙ: " ⴰⵕⴰ ⵍⴼⵍⵓⵙ. " ⵜⵏⵏⴰ ⴰⵙ ⴷⴰⵖ: " ⴽⵓⴽ. " ⵉⵏⵏⴰ ⴰⵙ: " ⴰⵔ ⴰⵣⴽⴽⴰ? " ⵜⵏⵏⴰ ⴰⵙ ⴷⴰⵖ: " ⴽⵓⴽ. " ⵉⵏⵏⴰ ⴰⵙ: " ⴰⵢⵡⴰ, ⵍⵍⴰⵀ ⵉⵀⵏⵏⵉⴽⵎ! ". ⵉⴼⵜⵓ. ⵉⵍⴽⵎ ⴷⴰⵔ ⵉⵎⵎⴰⵙ, ⵜⵏⵏⴰ ⴰⵙ: " ⴰⵕⴰ ⵍⴼⵍⵓⵙ, ⴰ ⵓⵍⵉⴷⵉ. " ⵉⵏⵏⴰ ⴰⵙ: " ⵙⴽⵔⵖ ⴷⵉⴷⵙⵏ ⴼ ⵍⴼⵍⵓⵙ ⴰⵔ ⴰⵣⴽⴽⴰ. " ⵜⵏⵏⴰ ⴰⵙ: " ⵎⴰ ⵎⵎⵓ ⵜⵣⵣⵏⵣⵉⴷ? " ⵉⵏⵏⴰ ⴰⵙ: " ⵣⵣⵏⵣⵉⵖ ⵉ ⵢⴰⵏ ⵓⴳⴹⵉⴹ, ⴰⵔ ⵉⵜⵜⵉⵏⵉ: ' ⴽⵓⴽ! ' ⵙⴽⵔⵖ ⴷⵉⴷⵙ ⵍⴼⵍⵓⵙ ⴰⴷ ⵉⵢⵉ ⵜⵏ ⵉⴼⴽ ⴰⵣⴽⴽⴰ. " ⴰⵔ ⵚⴱⴰⵃ ⵉⴼⵜⵓ ⴰⵔ ⵍⵅⵍⴰ. ⵢⴰⴼ ⴷⴰⵖ ⴳⵉⵙ ⵜⴰⵡⵡⵓⴽⵜ. ⵉⵏⵏⴰ ⴰⵙ: " ⴰⵕⴰ ⵍⴼⵍⵓⵙ! " ⵜⵏⵏⴰ ⴰⵙ: " ⴽⵓⴽ. " ⵢⴰⵙⵉ ⴷ ⵉⵥⵕⴰⵏ, ⴰⵔ ⵜⵜ ⵉⴽⴽⴰⵜ. ⵜⵔⵡⵍ, ⵜⴽⵛⵎ ⵙ ⵢⴰⵏ ⵉⴼⵔⵉ. ⵉⵜⴰⴱⵄⴰ ⵜⵜ ⵉⵏⵏ ⴳ ⵜⵖⵔⴷⵉⵏ. ⵉⴽⵛⵎ ⵓⵍⴰ ⵏⵜⵜⴰ ⵉⴼⵔⵉ. ⵢⴰⴼ ⵏⵏ ⴳⵉⵙ ⵜⴰⴳⴷⵓⵔⵜ ⵉⵄⵎⵎⵕⵏ ⵙ ⵍⵎⴰⵍ. ⵢⴰⵙⵉ ⴷ ⴳⵉⵙ ⵄⵛⵕⴰ ⵎⵜⵇⴰⵍ. ⵉⵏⵏⴰ ⴰⵙ: " ⵓⵔ ⵔⵉⵖ ⵓⴳⴳⴰⵔ ⵏ ⵍⵃⵇⵇ ⵉⵏⵓ. " ⵉⴼⵜⵓ, ⵢⴰⵡⵉ ⵏⵏ ⵍⴼⵍⵓⵙ ⴰⵏⵏ ⵉ ⵎⴰⵙ. ⵜⵏⵏⴰ ⴰⵙ ⵎⴰⵙ: " ⵎⴰⵏⵉ ⴳ ⵜⵓⴼⵉⴷ, ⴰ ⵓⵍⵉⴷⵉ, ⵍⴼⵍⵓⵙ ⴰⴷ? " ⵉⵏⵏⴰ ⴰⵙ: " ⴰ ⵉⵎⵎⵉ, ⵜⴰⴱⵄⴰⵖ ⵜⴰⴳⴹⵉⴹⵜ ⵍⵍⵉ ⴰⵢⵍⵍⵉⵖ ⵏⵏ ⵜⴽⵛⵎ ⵢⴰⵏ ⵉⴼⵔⵉ. ⴰⴼⵖ ⴳⵉⵙ ⵜⴰⴳⴷⵓⵔⵜ ⵏ ⵍⵎⴰⵍ, ⴰⵙⵉⵖ ⴳⵉⵙ ⵍⵃⵇⵇ ⵉⵏⵓ. " ⵜⵏⵏⴰ ⴰⵙ ⵎⴰⵙ: " ⵉⵙ ⵙⵓⵍ ⵜⵄⵇⵍⴷ ⴼ ⵖⵉⵍⵍⵉ? " ⵉⵏⵏⴰ ⴰⵙ: " ⵢⴰⵀ, ⴰ ⵉⵎⵎⴰ. " ⵜⵏⵏⴰ ⴰⵙ: " ⴰⴷ ⴷⵉⴷⵉ ⵜⵎⵓⵏⴷ ⴰⵣⴽⴽⴰ. " ⵉⵏⵏⴰ ⴰⵙ: " ⵡⴰⵅⵅⴰ, ⴰ ⵉⵏⵏⴰ. " ⵜⴼⵜⵓ ⵎⴰⵙ, ⵜⵙⵙⵓⴼⵖ ⴷ ⵉⴱⴰⵡⵏ ⴷ ⵍⵃⵉⵎⵚ, ⵜⴳ ⵜⵏ ⵉⵏⵏ ⴳ ⵜⴰⵛⵛⴽⴽⴰⵕⵜ. ⴳⵏⵏ. ⴰⵢⵍⵍⵉⵖ ⵉⴼⴼⵓ ⵍⵃⴰⵍ, ⵜⵏⵏⴰ ⴰⵙ ⵎⴰⵙ: " ⵕⵡⴰⵃ, ⴰ ⵓⵍⵉⴷⵉ. " ⵜⴼⵜⵓ, ⵜⵎⵓⵏ ⴷⵉⴷⵙ, ⴰⵢⵍⵍⵉⵖ ⵏⵏ ⵉⵍⴽⵎ ⵖⵉⵍⵍⵉ. ⴽⵛⵎⵏ. ⵜⵏⵏⴰ ⵎⴰⵙ: " ⵎⴰⵏⵣⴰ ⵜ, ⴰ ⵓⵍⵉⴷⵉ? " ⵉⵏⵏⴰ ⴰⵙ: " ⵀⴰ ⵜ ⵉⴷ ⴰ ⵉⵎⵎⵉ! " ⵜⴰⵙⵉ ⵎⴰⵙ ⵍⵎⴰⵍ, ⵜⴼⴼⵓⵖ. ⵉⵜⴰⴱⵄⴰ ⵜⵜ ⴳ ⵜⵖⵔⴷⵉⵏ. ⴰⵔ ⴰⵙ ⵜⵜⵍⵓⵃ ⵎⴰⵙ ⵉⴱⴰⵡⵏ ⴷ ⵍⵃⵉⵎⵚ ⵙ ⵉⴳⵏⵏⴰ. ⴰⵔ ⵉⴳⵔⵔⵓ ⵏⵜⵜⴰ. ⴰⵔ ⴼⵜⵜⵓⵏ, ⴰⵔ ⴼⵜⵜⵓⵏ, ⴰⵔ ⴼⵜⵜⵓⵏ, ⴰⵢⵍⵍⵉⵖ ⵍⴽⵎⵏ ⵜⵉⴳⵎⵎⵉ. ⵜⵙⵙⴽⵛⵎ ⵉⵏⵏⴰⵙ ⵍⵎⴰⵍ ⴰⵔ ⵜⵉⴳⵎⵎⵉ, ⵜⴳ ⵜ ⴳ ⴷⴷⵓ ⵡⴰⴽⴰⵍ. ⵉⴼⴼⵓⵖ ⵏⵜⵜⴰ ⵙ ⴷⴰⵔ ⵍⵊⵎⴰⵄⵜ, ⴰⵔ ⴰⵙⵏ ⵉⵜⵜⵉⵏⵉ: " ⵉⵎⵎⵉ ⵜⵓⴼⴰ ⵍⵎⴰⵍ. " ⴰⴷ ⴰⵙ ⵓⴽⴰⵏ ⵏⵏⴰⵏ ⵎⵉⴷⴷⵏ: " ⵎⴰⵏⵉ ⴳ ⵜ ⵜⵓⴼⴰ? ", ⵉⵏⵏⴰ ⴰⵙⵏ: " ⴳ ⵍⵅⵍⴰ. " ⵏⵏⴰⵏ ⴰⵙ: " ⵎⴰⵏⴰⴽ? " ⵉⵏⵏⴰ ⴰⵙⵏ: " ⴳ ⴰⵙⵙ ⵍⵍⵉ ⴳ ⵉⵟⵟⴰⵕ ⵓⵏⵥⴰⵕ ⵙ ⵉⴱⴰⵡⵏ ⴷ ⵍⵃⵉⵎⵚ. " ⵓⴽⴰⵏ ⴰⵔ ⴹⵚⵚⴰⵏ ⵎⵉⴷⴷⵏ, ⵖⴰⵍⵏ ⵉⵙ ⵉⵅⵍⴰ. ⴰ ⵎⵜⴰ ⵉⵙ ⵓⵔ ⵜⵙⴽⵔ ⵖⵉⴽⴰⵏⵏ, ⵔⴰⴷ ⴼⵍⵍⴰⵙ ⵊⴱⴷⵏ. ⵡⴰⵙⵙⵍⴰⵎ! 43. ⵍⵇⵉⵚⵜ ⵏ ⵉⴳⵊⴷⵔ. ⵎⵏⵉⴳⴳⵉⵔⵖ ⵉⴳⵊⴷⵔ, ⵉⴽⴽⴰ ⴷ ⵓⴽⴰⵏ ⴰⵖⴰⵔⴰⵙ, ⵉⵊⵓⵕⵕⴰ ⵜⴰⴷⵔⴱⴰⵍⵜ ⵏⵏⵙ. ⵏⵏⵉⵖ ⴰⵙ: " ⵎⴰⵏⵉ ⵜⴽⴽⵉⴷ, ⴰ ⵉⵅⴼ ⵏ ⵎⵓⵔⵔⴰⵏ? " ⵉⵏⵏⴰ ⵉⵢⵉ: " ⵜⵙⴼⵇⵇⵄⴰ ⴳⵉⴳⵏⵖ ⵜⵓⵟⴼⵉⵢⵜ, ⵜⵓⵍⵍ ⴳⵉⴳⵏⵖ ⵜⵉⵡⴰⵍⵍⵉⵏ. " 44. ⵍⵇⵉⵚⵜ ⵏ ⵜⵥⵓⴽⴽⵉⵜ. ⵉⴽⴽⴰ ⴷ ⵓⵔⵄⴰⵎ ⴰⵖⴰⵔⴰⵙ, ⵢⴰⴽⵯⵍ ⴼ ⵜⵥⵓⴽⴽⵉⵜ. ⵜⵏⵏⴰ ⴰⵙ ⴷ ⵜⵥⵓⴽⴽⵉⵜ: " ⵉⵙ ⵜⵔⵉⴷ ⴱⵣⵣⴰⴼ ⴰⴷ ⵏⵜⵜⵄⵊⴰⵏ? " ⵉⵖⵍⵉ ⵉⴳⴳⵉ ⵏⵏⵙ, ⴰⵔ ⵉⵜⵜⵔⴽⴰⵣ ⴼ ⵉⴳⴳⵉ ⵏ ⵜⴰⵢⵢⵓ ⵏⵏⵙ. 45. ⵍⵇⵉⵚⵜ ⵏ ⵜⴽⵔⴽⴰⵙ. ⵉⴽⴽⴰⵜⵜⵉⵏⵏ ⵢⴰⵏ ⵓⵔⴳⴰⵣ, ⵉⵙⴰⴼⵔ. ⴰⵔ ⵉⴼⵜⵜⵓ, ⴰⵔ ⵉⴼⵜⵜⵓ, ⴰⵢⵍⵍⵉⵖ ⵉⵍⴽⵎ ⴷⴷⵓ ⵢⴰⵜ ⵜⴰⵍⴳⵔⴳⴰⵄⵜ. ⵢⵉⵔⵉ ⴰⴷ ⵉⴽⴽⵙ ⴽⵔⴰ ⵏ ⵍⴳⵔⴳⴰⵄ, ⵢⴰⵙⵉ ⴷ ⵉⵥⵕⴰⵏ, ⴰⵔ ⵙⵉⵙⵏ ⵉⴽⴽⴰⵜ, ⵓⵔ ⴰⵔ ⵏⵏ ⵟⵟⴰⵕⵏ. ⵢⵓⵜ ⵏⵏ ⵙ ⵍⵄⵎⵎⴰⵕⵜ, ⵓⵔ ⴰⵔ ⵏⵏ ⵟⵟⴰⵕⵏ. ⵢⵓⵜ ⵏⵏ ⵙ ⵓⴽⵓⵕⴰⵢ, ⵓⵔ ⴰⵔ ⵏⵏ ⵟⵟⴰⵕⵏ. ⵢⵓⵜ ⵙ ⵍⵎⴽⵯⵃⵍⵜ ⵏⵏⵙ, ⵓⵔ ⴰⵔ ⵏⵏ ⵟⵟⴰⵕⵏ. ⵢⴰⵙⵉ ⴷ ⵉⵍⵎⵎⴰ ⴰⴹⴰⵕ ⵏ ⵡⴰⴱⵉⴱⴰ, ⴹⵕⵏ ⴷ! ⵢⴰⵙⵉ ⵜⵏ. ⴰⵔ ⵉⴼⵜⵜⵓ, ⴰⵔ ⵜⵏ ⵉⵛⵜⵜⴰ ⴷ ⵓⵖⴰⵔⴰⵙ. ⴰⵔ ⵉⴼⵜⵜⵓ ⴰⵢⵍⵍⵉⵖ ⵉⵕⵎⵉ, ⵉⴱⴱⵉ ⵉⴹⴰⵕⵕⵏ ⵏⵏⵙ, ⵉⵍⵓⵃ ⵜⵏ ⴳ ⵉⵖⴰⵔⵏ ⵏⵏⵙ, ⴰⵔ ⵉⴼⵜⵜⵓ. ⴰⵔ ⴷⴰⵖ ⵉⴼⵜⵜⵓ, ⴰⵢⵍⵍⵉⵖ ⵉⵕⵎⵉ, ⵉⴱⴱⵉ ⵉⵅⴼ ⵏⵏⵙ, ⵉⵍⵓⵃ ⵜ ⴼ ⵉⵖⴰⵔⵏ ⵏⵏⵙ. ⴰⵔ ⴷⴰⵖ ⵉⴼⵜⵜⵓ ⴰⵢⵍⵍⵉⵖ ⵉⵍⴽⵎ ⵢⴰⵜ ⵜⴱⵃⵉⵔⵜ ⵏ ⴷⴷⵍⵍⴰⵃ. ⵉⴽⴽⵙ ⴳⵉⵙ ⵢⴰⵜ ⵜⴰⴷⴷⵍⵍⴰⵃⵜ, ⵉⴱⴱⵉ ⵜⵜ, ⵉⴹⵕ ⴰⵙ ⵏⵏ ⴳⵉⵙ ⵍⵎⵓⵙ. ⵉⴽⵛⵎ ⵜⴰⴷⴷⵍⵍⴰⵃⵜ, ⴰⵔ ⵉⵜⵜⵄⵓⵎ. ⴰⵢⵍⵍⵉⵖ ⵢⵓⴼⴰ ⵍⵎⵓⵙ, ⵉⴼⴼⵓⵖ ⴷ. 46. 1 ⵉⴳⵏ, ⴰⵔ ⴰⵙ ⵉⵜⵜⵊⴰⵔⴰ ⵉⵎⵖⵉⵍ ⵏⵏⵙ: ⵜⴰⵏⵓⴹⴼⵉ. 2 ⴰⵢⵍⵍⵉⵖ ⵉⴽⵛⵎ, ⵉⴳⴰ ⴰⴼⵇⵇⵉⵔ; ⴰⵢⵍⵍⵉⵖ ⵉⴼⴼⵓⵖ ⵉⴳⴰ ⴰⵄⵣⵔⵉⵢ: ⵜⴰⵢⴷⴷⵉⴷⵜ 3 ⴽⵕⴰⴹ ⴽⵕⴰⴹ, ⵖⵉⴷ ⴰⵔ ⵉⵃⴰⵃⴰⵏ: ⵉⵏⴽⴰⵏ. 4 ⵉⵖⵣⵣⵉⴼ, ⵓⵔ ⵉⵍⵉ ⵜⵜⵎⵉ: ⴰⵖⴰⵔⴰⵙ. 5 ⵜⵊⵉⵢⵢⵔ, ⵓⵔ ⵜⵍⵉ ⵍⴱⴰⴱ: ⵜⴰⴳⵍⴰⵢⵜ. 6 ⴰⵛⵜⵓⴽ, ⵉⵛⵛⴰ ⴽ, ⵉⵇⵇⵓ ⴽ, ⵉⵜⵜⵓ ⴽ. 7 ⴰⴽⵉⵟⴰⵕ ⵉⴳⴰⵏ ⴰⴽⵕⴽⴰⴹ, ⵉⴽⵔⵣⵏ ⵉⴽⵉⴽⵔ ⴳ ⵓⴽⵔⴽⵓⵔ.